
भूमिका 


नेवाःत थःगु हे धार्मिक वास्तुकला, कलात्मक कृति, भव्यगु नखःचखः, जात्रा 
इत्यादिं भयबिना: न्ह्याइपुसेच्वंगु सभ्यताया श्रष्टाया रुपय्‌ नांदंपिं जाति खः। 
नेवाःत च्वंच्ंगु थाय्‌ चाहे शहर जुइमा वा गां अन पला:चा पतिं चीभा: देगः 
दयाच्वनी । थुकी आपा: याना: परिष्कृत मूर्तिकला, पृष्ठभूमि थकयाः कियातःगु 
मूर्तिकलां व चित्रकलां छायूपिया तइ । सूक्ष्मकलां झःझ: धायाच्वंगु भयाः दुगु 
साधारण छेँ नेवा: बस्ती ध्वदुइगु नं सामान्य घटना हे खः | सामान्यतया थुमिगु 
बस्ती सतक पक्की जुइ तथा अपां सियातःगु चुक, लाछि, ननि आदिया छचाःखेरं 
दनातःगु नितं, स्वत, जाःगु पक्की छँ स्वात्तुस्वाना च्वनी (इशिइ ने.सं. ११०८ : १- 
३) 

थुकथं नेपालमण्डलया आदिवासी नेवाः जातिया छगू गरिमामय पक्ष थुमिगु 
लोककला, लोकसंस्कृति नं जूगु दु । थुकियात थौंकन्हे लोकवार्ताकथं कायूगु याःगु 
दु । लोकवार्तायात अंग्रेजी शब्द 01८ 1,012 या पर्यायकथं छयलेगु प्रचलन दु । 
अंग्रेजी शब्द 701६ या तप्यंक अर्थ छयायबलय्‌ 'च्वय्‌ ब्वने मसःपिं अशिक्षित 
समुदाय', [.0 अर्थ ज्ञान परम्परा' खः । थुकथं 120110012 या मुकअर्थ 'साधारण 
च्वय्‌ ब्वने मसःपिं समुदायया परम्परा, रीतिथितिया ज्ञान' खः । थ्व स्वयाः संस्कृत 
भाषाय 'लोक' खँग्व:या अर्थ व्यापक नापं उदार खनेदु । चाहे गामय्‌ च्वनीपिं जुइमा 
बा शहरय्‌ च्वनीपिं, फुक्कं मनूतयूत लोककथं थुइकेगु याःगु दुसा, लोकया मेगु अर्थ 
मनू नापं व च्वनीगु थाय्‌ खः थ्व हे लोक खँग्व: साहित्यनाप स्वाना: 'लोक साहित्य', 
लोक खँग्व: वार्ता नापं स्वाना: 'लोक वार्ता' जूगु दु । उकि 'लोक साहित्य' धायूबलय्‌ 
लोक जीवनया हर्ष, उमंग, उछवास वा ख्वबिं पिदंगु मे, बाखं, प्याखं, खँत्वा: खँभाय्‌ 
लोकोक्ति अर्थात्‌ लोक जीवनया स्वतस्फूर्त मौखिक परम्पराय्‌ न्ह्यानाच्वंगु भावनात्मक 
अभिव्यक्ति खः । तर 1012 शब्दया सामानार्थी खँग्व: साहित्य ([.11281ए18) मखु । 
1012 खँग्वः थ्व स्वया: आपालं व्यापक । उकि 1:0110012 गुकियात लोकसाहित्य(701६ 
[शक्पाट) जक मधासे 'लोकवार्ता' (:0101016) धाय्‌णु याःगु खः । थुकिया दुने 


क 


लोक साहित्य अन्तर्गत अध्ययन जुइगु विविध विषय -लोकमे, लोकबाखं, लोकप्याखं, 
लोकगाथा, लोककाव्य, क्वाः, खँत्वा: खँभाय्‌, छुनाखँ आदिजक मजुसे लोकजीवननापं 
सम्बन्धित मेमेगु नं विषय-व्यवहार, रीतिथिति, परम्परा, धर्म, कला, उपचार, भाषा, 
विश्वास, प्रविधि, प्रदर्शनीकारी कला, नसात्वँसा, ज्याभ: आदि नं दुथ्याइ । थुकथं 
लोकजीवननाप स्वापू दुगु भौतिक, अभौतिक अलिखित फुक्क विषय - ज्ञान, शीप, 
प्रविधि, परम्परा आदि लोकवार्ता अध्ययन याकी । थुकथं लोकसाहित्यं लोकजीवनया 
सीमितपक्षयात जक थीगु या:सा लोकवातां लोकजीवनया समष्टि पक्षयात क:घाइ । 
(वन्धु,२०५८: १३) 

लोकवार्ताया जन्म मानवसभ्यता तथा संस्कृतिया उदय नापनापं जूगु 
खनेदु । चाहे भासं जुइमा बा हावभावं हे जुइमा, थःगु भाव अभिव्यक्त यायगु मनूया 
स्वभाव खः । भाषाया विकास जुइन्ह्यःनं आदिम मनुखं छुं नं छुंकथं थःत व्यक्त 
मयासे च्चंगु खैमखु । जव भाषाया विकास जुल, भाषाया माध्यमं मनुखं थःगु भाव 
व्यक्त याय्‌गु जुल । कालान्तरय्‌ थज्यागु अभिव्यक्ति हे लोकसाहित्यया रुप कालसा 
वयागु जीवन परद्रत्त, मूल्य मान्यता, विश्वास आदि नं थुकी स्वाना: लोकवार्ताया 
रुपय्‌ विकास जुल जुइमाः, यद्यपि 'लोक साहित्य’ 'लोकवार्ता' धैगु शब्द अवश्य नं 
उगु इलय्‌ छयले मसः जुइ । पूर्वीय साहित्यय्‌ दुवाला स्वयूबलय्‌ 'वेद' तथा 
'हितोपदेश' 'तन्त्राख्यान'या बाखं आपालं मौखिक परम्पराय्‌ न्ह्यायूधुंकाः जक 
थुकियात लिखित रुपय्‌ तय्‌गु जूगु खः । उकि वेद, तन्त्राख्यान, हितोपदेश आदियात 
लोकसाहित्यया पूर्वरुप खःधका: स्वीकार यायफु । तर लोकसाहित्य लोकवार्ताया 
अध्ययन याय्‌गु परम्परा धाःसा सीदयूक १७गू शदी युरोपपाखें शुरु जूगु खः धायूमाः। 
भाजु जोन आब्रिनं१६८५सन्‌ Rdmaions of Gentitisave & /॥d०।ऽm९्सफू 
पिकयाः जनसाधारणया रीतिथिति, रहनसहन, धर्म संस्कार आदियात कया: अध्ययन 
याय्‌गु परम्पराया सूत्रपात यानाबिलसा जर्मनया निम्ह दाजुकिजा ज्याकोव ग्रीम 
व विलहेल्म ग्रीमं १८१२ सनं लोकवाखंया सफू पिकासेलि लोकबाखं मुनेगुली 
युरोपवासीतय्‌ ध्यान वन । तर थथे खयाःनं न्हापा पुलांगु रीतिथिति, रहनसहन, धर्म 
संस्कार आदिया अध्ययन यात 2000 An।१७।।९५ धाइगु यात । उकिया 
थासय्‌ 01006 खँग्वः छयलेगु ज्या सन्‌ १८४६ सनं बेलायतया विलियम जोन 
थम्सं याःगु खः। थुकिया हे प्रभाव स्वरुप १८७८ सनं बेलायतय्‌ Folklore 
$0८९४ स्थापना जुलसा १८८८ सतं अमेरिकाय्‌ American Folklore Society 
या स्थापना जुल । भारतय्‌ नं लोकवार्ताया नामं मखुसां १७८४सनं कलकत्ताय्‌ 

लोक साहित्य अन्तर्गत अध्ययन जुइगु विविध विषय -लोकमे, लोकबाखं, लोकप्याखं, 
लोकगाथा, लोककाव्य, क्वाः, खँत्वा: खँभाय्‌, छुनाखँ आदिजक मजुसे लोकजीवननापं 
सम्बन्धित मेमेगु नं विषय-व्यवहार, रीतिथिति, परम्परा, धर्म, कला, उपचार, भाषा, 
विश्वास, प्रविधि, प्रदर्शनीकारी कला, नसात्वँसा, ज्याभ: आदि नं दुथ्याइ । थुकथं 
लोकजीवननाप स्वापू दुगु भौतिक, अभौतिक अलिखित फुक्क विषय - ज्ञान, शीप, 
प्रविधि, परम्परा आदि लोकवार्ता अध्ययन याकी । थुकथं लोकसाहित्यं लोकजीवनया 
सीमितपक्षयात जक थीगु या:सा लोकवातां लोकजीवनया समष्टि पक्षयात क:घाइ । 
(वन्धु,२०५८: १३) 

लोकवार्ताया जन्म मानवसभ्यता तथा संस्कृतिया उदय नापनापं जूगु 
खनेदु । चाहे भासं जुइमा बा हावभावं हे जुइमा, थःगु भाव अभिव्यक्त यायगु मनूया 
स्वभाव खः । भाषाया विकास जुइन्ह्यःनं आदिम मनुखं छुं नं छुंकथं थःत व्यक्त 
मयासे च्चंगु खैमखु । जव भाषाया विकास जुल, भाषाया माध्यमं मनुखं थःगु भाव 
व्यक्त याय्‌गु जुल । कालान्तरय्‌ थज्यागु अभिव्यक्ति हे लोकसाहित्यया रुप कालसा 
वयागु जीवन परद्रत्त, मूल्य मान्यता, विश्वास आदि नं थुकी स्वाना: लोकवार्ताया 
रुपय्‌ विकास जुल जुइमाः, यद्यपि 'लोक साहित्य’ 'लोकवार्ता' धैगु शब्द अवश्य नं 
उगु इलय्‌ छयले मसः जुइ । पूर्वीय साहित्यय्‌ दुवाला स्वयूबलय्‌ 'वेद' तथा 
'हितोपदेश' 'तन्त्राख्यान'या बाखं आपालं मौखिक परम्पराय्‌ न्ह्यायूधुंकाः जक 
थुकियात लिखित रुपय्‌ तय्‌गु जूगु खः । उकि वेद, तन्त्राख्यान, हितोपदेश आदियात 
लोकसाहित्यया पूर्वरुप खःधका: स्वीकार यायफु । तर लोकसाहित्य लोकवार्ताया 
अध्ययन याय्‌गु परम्परा धाःसा सीदयूक १७गू शदी युरोपपाखें शुरु जूगु खः धायूमाः। 
भाजु जोन आब्रिनं१६८५सन्‌ Rdmaions of Gentitisave & /॥d०।ऽm९्सफू 
पिकयाः जनसाधारणया रीतिथिति, रहनसहन, धर्म संस्कार आदियात कया: अध्ययन 
याय्‌गु परम्पराया सूत्रपात यानाबिलसा जर्मनया निम्ह दाजुकिजा ज्याकोव ग्रीम 
व विलहेल्म ग्रीमं १८१२ सनं लोकवाखंया सफू पिकासेलि लोकबाखं मुनेगुली 
युरोपवासीतय्‌ ध्यान वन । तर थथे खयाःनं न्हापा पुलांगु रीतिथिति, रहनसहन, धर्म 
संस्कार आदिया अध्ययन यात 2000 An।१७।।९५ धाइगु यात । उकिया 
थासय्‌ F0|‰107९ खँग्वः छयलेगु ज्या सन्‌ १८४६ सनं बेलायतया विलियम जोन 
थम्सं यागु खः। थुकिया हे प्रभाव स्वरुप १८७८ सनं बेलायतय्‌ Folklore 
$0८९४ स्थापना जुलसा १८८८ सतं अमेरिकाय्‌ American Folklore Society 
या स्थापना जुल । भारतय्‌ नं लोकवार्ताया नामं मखुसां १७८४सनं कलकत्ताय्‌ 

8०71059 स्थापना जुयाः लोकवार्ताया संकलन व अध्ययन परम्पराया शुरुवात 
जुल । २०गू शदी वयाः मेमेगु समाजशास्त्रया विषय थें लोकवार्ता नं छगू बिसकं 
अघ्ययनया विषयकथं प्रतिष्ठापित जुल । अथे हे २०गू शदीया उत्तरारद्वयू वनाः मेमेगु 
मानवशास्त्र - मनोविज्ञान, भाषाविज्ञान, समाजशास्त्र आदिया विकासं लोकवार्ताया 
अध्ययनय्‌ झन्‌ उर्जा तनेगु यातसा थौं लोकवार्ता फुक्क शास्त्रया आधार श्रोत जूगु 
दु । थ्व हे कथं लोकसंस्कृति तथा लोकवातां इतिहासकारयात इतिहास लेखनयात 
माःगु सत्य तथ्य ताःलाकावी, भाषाशास्त्रीयात भाषिक अध्ययनयात माःगु छुं नं 
जातिया मौलिक खंग्व: खंपु चूलाकाबी, मनोविज्ञानयात लोकमनोभावया अध्ययन 
विश्लेषण यायत मनोवैज्ञानिक पात्र ध्वदुइकाबी । पुरातत्वविदयात लोकजीवनय्‌ 
प्रचलित प्राचीन सौन्दर्यात्मक चेतना तथा सभ्यता व्वयाबी, सामाजिक अर्थशास्त्रीयात 
न्हूगु कुलां निर्माण यायत लोकजीवनया आवश्यक तथ्यांक चूलाकाबी, मानवशास्त्रीयात 
मनूया सम्पूर्णता थुइकेत सांस्कृतिक ह्यूपाः, परिवर्तित विश्वास ब्वयावी । थ्व हे 
सन्दर्भय्‌ नेवाः लोकवार्तायात जक वाला स्वयूगु खःसां सितलामाजु, महारानी 
विजयालक्ष्मी थें जाःगु लोकमे तत्कालीन शासकपिनिगु निरंकुशताया पराकाष्ठा, 
भारदारपिनिगु षड्यन्त्र न्ह्यब्वयाः इतिहासकारयात इतिहास लेखनयायूत सत्यतथ्य 
चूलाका व्यूगु दु, अथे हे 'गुलित फसाद वियत्यना' थें जा:गु बाऱहमासे मे छपृतिं 
नं भूगोलविद्यात थनया भूगोल तथा वनस्पतिया अध्ययन सुलभ जुइकाव्यूगु दु । 
धोंचोलेचिया बाखनं नं समाजशास्त्रीयात नेवाःजीवन पद्धति थुइकेगु पृष्ठभूमि 
चूलाका व्यूगु दु, मनोवैज्ञानिकयात चिरमांया न्ह्यसुमचाप्रतिया मानसिकता वोध 
जुइकाब्यूगु दु । भाषाविद्यात नेवाः जातिया भाषिक स्वरुप म्हसीकेगु अवसर 
ताःलाकाब्यूगु दु । अर्थशास्त्रीयात उगु ईया बजाःभाः निरुपण याय्‌गु ह्वःताः 
चूलाकाब्यूगु दु । अथे हे 'घ्यःजा नं नयूमखु, तरवारया चोट नं फय्‌मखु'; 'खि कुबिया 
लायकूया च्यूता'थें जाःगु नेवाः खँत्वाःखँभाय्‌ नं राजनीतिज्ञयात नेवाःतयूगु राजनैतिक 
मानसिकता थुइकाब्यूगु दु । छाय्‌ थथे धाल धैगु खँय्‌ चिन्तन यायत वाध्य जुइकाव्यूगु 
दु । अथे हे नेवा:नसात्वँसा, उपचारविधि, कला, प्रविधि केवल प्राचीन गौरवजक 
मजुसे थौंया सन्दर्भय्‌ नं गुलिखे ग्रहणयोग्य जूगु दु । थौंया समाजय्‌ नं उलि हे 
उपादेयता दुगु कीगु लोक जीवनया अलिखित सामाजिक, सांस्कृतिक इतिहास व 
गतिशील जीवन प्रवाहया छुमां खः धकाः मधासे मगाः । थौंया ईकथं गतिशील 
अग्रगामी प्रवृत्तिं यानाः थ्वयात न्ह्याकायंकेगु थौं झीगु दायित्व खः । 
लोकसाहित्य लोकसंस्कृति मानव इतिहासनाप न्त्यान्ह्यां वनीगु विषय 


खः, चाहे थुकिया अध्ययन जुइमा वा मजुइमा, चाहे लिखित रुपय्‌ तयमा वा 

मतयूमा । थ्व हे सन्दर्भय्‌ नेवाः लोकवार्ताया अध्ययनया इतिहासयात वाला: 
स्वयूबलय्‌ लिच्छवीकालय्‌ भारतय्‌ वःम्ह चिनिया यात्री हुयनसाङ्गया नेपाःया वर्णनक्रमय्‌ 
नेपाःयापिं मनूत प्याखं क्यनेगुली जाःपिं धकाः न्ह्यथनातःगु दु । उबलय्‌ नेपाः 
धायूबलय्‌ नेपाःगाः जूगुलिं थनया आदिवासी नेवाःतयूगु संस्कृतियात कयाः चर्चा 
यानातःगु खः धैगु स्पष्ट जू । अथे हे१७९२ सनं नेपाः व चीनया दथइ सन्धी याकेत 
नपा: वःम्ह अंग्रेजसरकारया दूत विलियम कर्क प्याट्रिकं ब्रिटिश सरकारयात ब्यग 
नेपाःया रिपोर्टया आधारय्‌ नेवाःतयूगु आखः तथा थमिग भाषाया खुसःगलं मयाक 
खर्व: न्त्यव्वयाः नवाःतय्‌गु लोकभाषा लिपियात युरोपय्‌ म्हसीकेव्यूगु खः । अथे हे 
नेपालय्‌ अंग्रेजतय्‌ रेजिडेन्सी सर्जन जुयावःम्ह डानियल राइटया सम्पादनय १८७७ 
सन्‌ क्यांम्ब्रिजं पिदंगु 15४०/५ ०/८८ नांया सफुली नेवाःतयग जात्रा, बँज्या 
साहित्य, संस्कृतिया बारे ताहाक:गु परिचय बियात:गु जक मख नेपाःया वाद्यसामग्री 
मुद्रा, नापतोलया नापं न्यापु नेवाःमे अंग्रेजीभासं अर्थ सहित न्ह्यब्वयातःग द । 
डनमाकया मम्ह हायून्स जोगेन्सनं 4 Dictionary of the Classical Newari 
A Grammar of the Classical Newari सफू पिकया: नेवाःतयग लोकभाषाया 
विषय अनुसन्धानजक यानादीगु मखुसे १९२१ सनं वेताल पंचकिशातिकाया निप 
बाखं १९२८स दिचित्रकर्णिकाकदानाक्वत १९३९ सनं कत्तीसपृतलिका बाखं अंग्रेजी 
अनुवाद सहित तत्कालीन युरोपया थी थी पत्रिकाय्‌ पिकयादिल । सन्‌ १९०५स 
नेपा: वःम्ह मेम्ह फ्रान्सया सिल्भा लेवीं थःगु 22 १८७८7 सफुली नेवाःभाषां 
च्वयातःगु शिलापत्रया बारे चर्चा यानादीगु दु । अथे हे इटालिया लुसियानो पेटेकया 
१९५८ सन्‌ पिदंगु )24/८५०। #5०7५ १९ \८८/ सफुली नं नेवाःतयग मध्यकालीन 
सास्कृतिक परम्पराया बारे गाक्क उल्लेख जूगु दु । स्वीडेनया डा.सिग्फ्रेड लीनहार्ड 
न नवाःतय्‌ लोक साहित्य संस्कृति बारे अध्ययन यायूग भवलय वयकलं 
सणिचुडावदानोदुत वौद्धजातकया बाखं अंग्रेजी अनुवाद नापं सच्छिप नेवा:मे मनाः 
नेवारी गीतिमञ्जरी सफू पिकयादीगु दु (श्रेष्ठ'११०६:८७-९५) । थथे नेवाःतयग मे 
थुलिमछि संख्यात्मक रुपं न्हापां संकलन जग सफ थ्व खः । 

थथे लिच्छवीकालय्‌ हे नेवा: लोकसस्कृतिया बारे विदेशीतयूसं तक चर्चा 
यायूबहजुइक प्याखं क्यनेधुंकूपिं वास्तुकला, मूर्तिकला, चित्रकला अथे हे वाणिज्य 
कृषि, उद्योग आदिपाखें मध्यकालय्‌ हे नेपालमण्डलयात सूसंस्कत गौरवशाली 
जुइकेगुली तिब: ब्यूपिं शाह राणाकालया प्रतिकूल वातावरणय्‌ नं सितलामाज 
रानी विजयालक्ष्मी थें जाःगु मे हाला: तत्कालीन शासकतयग अन्या: अत्याःयात 


निभिकरुपं ब्वइपिं दाफा भजन हाला नेवाः लाकमया परम्परायात म्वाकातःपिं, 

गुपुन्हि, येयाः पुन्हीबलय्‌ ख्याल: प्याखं क्यनाः लोकप्याखंयात निरन्तरता बियाच्वंपिं, 
थी थी इलय्‌ पुजा आदी वाखं कना: बाखंधाःयात त्वा:मदय्‌कूपि, हुचापतिं खँत्वाःखँभाय्‌ 
छुना: थःगु भाषायात जीवन्तता वियावःपिः नेवाःतय्‌सं थःगु जातिया लोकसाहित्य 
लोकसंस्कृतिया बारे चर्चा परिचर्चा अध्ययन संकलन यायूगु ज्या प्रजातन्त्र लिपा 
हे जक यात धायूमाः । सत्यमोहन जोशीया १०६९दय्‌ क्ष्योदय पत्रिकाय्‌ पिदंगु 
नेवाःतय्‌गु उखानयात कयाः चर्चा यानातःगु नेवाः उखान बखान' लेख हे नेवाःलोकवार्ता 
सम्बन्धी न्हापां चर्चा परिचर्चा जूगु लेख ख: | मानदास तुलाधरया १०७दंय्‌ मल्ल 
शाहकालया सेसफूनिसें नेवाःमे संकलनय नेवाःतय्‌गु नं पला: न्ह्यात धायमा: । थ्व 
पलाखय्‌ लिपा ठाकुरलाल मानन्धर, प्रेमबहादुर कसाः आदिपिन्सं साथ बियादिल । 
लोकबाखंया ख्यलय्‌ करुणाकर वैद्यजुं १०७८दय्‌ नेणार्‍या पुलाबाख' पुलांबाखं 
पुचःया सफू पिकयाः पुलांबाखं संकलन यायूणु परम्परा न्ह्याकादिल । थम्हं हे जक 
थजाःगु संकलन प्यंगुलिं मयाक पिकयादिलसा प्रेमबहादुर कसाः, केशरलाल आदिपिन्तं 
नं थ्व ख्यलय्‌ साला हयादिल । प्रेमबहादुर कसा: नं नेवाःतय्‌ अतिकं लोकं ह्वाःगु 
लोकमे,'बाखंमे'या नामं मेया संकलन पिकया: जक मखु ताहाक:गु भूमिका मार्फत 
उकिया चर्चा परिचर्चा नं याना: नेवा: लोकवार्ताया ख्यलय्‌ न्हूणु आयाम तनाबियादिल । 
अथे हे वयूकलं जुजु जयप्रकाश मल्लया रत्नेश्‍वर प्रादुर्भाव नांयागु प्याखं सफू 
प्रकाशन जक यानादीगु मखु व सफुली ताहाकःगु भूमिका च्वयाः प्राचीन नेवाः 
प्याखंया परम्परा इतिहास, स्वरुप, प्रवृत्ति आदियात नं म्हसीके बियादिल । केशरलाल 
श्रेष्ठ १९६१ सन्‌ 7०7 Legend ०१४९७८7 व मेमेगु बाखं नं अंग्रेजी भाषां 
अनुवाद याना नेवाःलोक बाखंया रसपान विदेशीतय्‌त नं याके वियादिल । अथे हे 
सत्यमोहन जोशी नेवाः लोकवार्ताया छम्ह आधिकारिक व्यक्तिया रुपय्‌ धस्वानादिल । 
नेवाः लोकवार्ताया थी थी विषयसम्बन्धी अध्ययन विश्लेषण यानातःगु सत्यमोहन 
जोशीया च्चखँ मुना - नेवाः व नेवाः लोकसाहित्य सफू हे पिदन। थ्व सफू 
सत्यमोहन जोशीया थी थी इलय्‌ थी थी पत्रपत्रिकाय्‌ पिदंगु लोकवार्ताया विविध 
विषयया अध्ययन विश्लेषण यानातःगु लेखसंग्रह खः। थुलिजक मखु वयकलं 
११०६दय्‌ थःगु संयोजकत्वय्‌ नेपालभाषा एम.ए.तगिमय्‌ लोकसाहित्य विषय कयाः 
ब्वनाच्चंपिं विद्यार्थीत मुंकाः नेवाःलोकवार्ताया संरक्षण सम्वर्द्वनया तातुना 'लोक 

साहित्य परिषद्‌'या स्थापना यानादिल । 
थौंकन्हे थ्व संस्थां लोकवार्ता विषयय्‌ सफू पिकायूगु, थ्व क्षेत्रय्‌ अध्ययन 
अनुसन्धान न्ह्याकेगु, थ्व ख्यलय्‌ ज्या याःपिं मेमेपिं व्यक्ति, संघ संस्थायात हःपाः, 
सिरपाः बीगु आदि ज्या यानाः वयाच्चंगु दु । अथे हे नेवाः लोकवार्ताया महत्व 

वाःचायूका त्रि.वि. नेपालभाषा केन्द्रीय विभागं एम.ए.या नियमित कक्षा संचालन 
जुसांनिसें लोकसाहित्ययात नं थःगु पाठ्यक्रमय्‌ दुथ्याकुगु दु । थथे लोकवार्ताया 
उपादेयता थौ अप्व: खनेदया वःगु व विद्यार्थीतय्‌ थ्व विषयप्रलि अप्वः आकर्षण 
दयावःगु, नेपालभाषा केन्द्रीय विभागयात नेवा: अध्ययन केन्द्रकथं विकास यानायंकेगु 
विभागया आजु जूगुलिं नेपालभाषा केन्द्रीय विभागं थुगुसीया एम.ए. पाठ्यक्रम 
परिमार्जनया भवलय्‌ लोकवाती यात एम.ए. प्रथम वर्षया न्यागूगु पत्रया रुपय्‌ ( 
१०० नं.) अनिवार्य विषयकथं दुथ्याकूगु दु । एम.ए.या पुलांगु पाठ्यक्रमय्‌ थ्व विषय 
दुथ्याकातःसां लोकवार्ताकथं मखु लोकसाहित्यकथं अर्थात्‌ नेवाःलोकजीवनया 
सीमितपक्षया अध्ययनकथं जक दुथ्याकातःगु दु । छगू इच्छाधीन विषयकथं जक 
जूगु दु । थुकथं आःया पाठ्यक्रमय्‌ नेवाः लोकवार्ता धका लोकवार्ताया सैद्धान्तिक 
ज्ञानया नापं लोकसाहित्यया थी थी पक्ष लोकबाखं, लोकमे, लोकगाथा, लोकनाटक 
तथा लोकभाषा, लोकप्रविधि, लोकप्रदर्शनकारी कला, लोकउपचार, लोकविश्वास 
आदि धकाः नेवाः लोक जीवनया वृहत्‌ पक्षयात दुथ्याकेगु याःगु दु । नापं विद्यार्थीपिंत 
सैद्धान्तिक ज्ञानया नापं क्षेत्रकार्य याकेगु प्रावधान नं पाठ्यक्रमय्‌ दु । 

नेवाःत लोकवार्ता ख्यलय्‌ तःमि जुयाः नं ध्वया सकलन यानाः लिखितरुपय्‌ 
तयाः अध्ययन विश्लेषण यानात:गु सफू म्हो जूगुलिं थ्व विषय ब्वनीपिं विद्यार्थीतयूत 
पाठ्यसामग्रीया अभाव जूगु नेपालभाषा केन्द्रीय विभागयात छगू चुनौति जूगु दु । 
फलतः लोकवार्ताया प्राध्यापनयात माःगु पाठ्यज्वलं थःम्हं हे ताःलाकेमाःगु थुकियात 
माःगु दक्ष जनशक्ति नं विभागं हे तयार यानाः यंकेमाःगु विभागं वाःचायूकल । थ्व 
हे कथं आः थथेंयात विभागया हे १४म्ह लगनशील शिक्षक तथा विद्चार्थीतयूत 
एम.ए. लोकवार्ताया पाठ्यांशया थी थी विषयय्‌ कार्यपत्र च्वकाः उकियात कार्यशाला 
गोष्ठीपाखें परिमार्जित याका: सफू पिकाय्गु विभागं निर्णय यात । गोष्ठीयात छुं 
आर्थिक सहयोग विश्वविद्यालय अनुदान आयोगा बिल । कार्यपत्रया टिप्पणी सत्यमोहन 
जोशी, प्रा. डा. चुडामणि बन्धु, प्रा. तुलसी दिवस, प्रा. डा. त्रिरत्न मानन्धर, प्रा. 
डा. तेजरत्न कंसाकार प्रा. डा. सुन्दरकूष्ण जोशी, प्रा. माणिकलाल श्रेष्ठ, प्रा. 
प्रेमशान्ति तुलाधर, प्राज्ञ रामशरण दर्नाल, सहप्रा. डा. तुयुबहादुर महर्जन आदिपिंसं 
यानादिल । वयूकःपिं सुभायूया पात्र खः। थुकथं फुक्कसिगु गुहालिं स्वन्हुयंकं 
लोकवार्ता कार्यशाला गोष्ठी जुल । कार्यपत्रयात सफूया रुप बीगु विभागया 
योजनायात माननीय सभासद्‌ तीर्थराम डंगोलजुं निजि खर्च सफू पिकयाबीगु बचं 
बियादिल । थःगु मातृभाषा, थःगु जातीय संस्कृतिप्रति स्नेह ममतायात वय्‌कलं 
क्यनादिल । दाता तीर्थराम डंगोलया सुकावकथं सफू फक्व याकनं प्रेसय्‌ थ्यंकेगु 
च 


कृत: विभागं यात । तर कार्यपत्रय्‌ टिप्पणीकार तथा सहभागीपिनिगु सुझाव नं 
तयाः परिमार्जन यायूमाःगु व मेमेगु प्राविधिक कारणं विभागं मनंतुनाथें याकन 
पिथने मफुत । ५ 
थी थी कार्यपत्र थी थी च्वमिया च्वइगु पह पाइगु स्वाभाविक खः तर अथे 
खया: नं च्वयूगु ढाँचाय्‌ न्यूनतम एकरुपता व वैज्ञानिकता हयूगु कृत: यायगु विभागं 
निर्णय यात । थ्व हे कथं 

लेखनया नितिं - 

१. निगः स्वरवर्ण नापं वःसा स्वायूगु । गथे - किइ = की 

२. फयांफत्तले चिनाआखः मछयलेगु । गथे - क्वथा = कोथा 

३. क्रियाया दथुइवःगु ये = य्‌ छयलेगु । 

४. प्रकाशन दँ नेपालसंवतय्‌ हिलेगु 

लिधंसा ज्वलं न्हयब्बयूगु शैली - 

१. थर, नां (कुनां/बिनां बाहेक नां दकव स्वायूगु), साल, सफूयानां ( 
इटालिक्स)/ संस्करण /प्रकाशन जूगु थाय्‌ : प्रकाशक । (सफुती 
प्रकाशित दे) 

पराजुली, कृष्णप्रसाद, ११२८, नेपाली लोकगीतको आलोक । निगूगु संस्करण 
काठमाडौँ : रत्न पुस्तक भण्डार (विसं २०६४) । 

२. थर, नां ( कुनां/बिनां बाहेक नां दकव स्वायूगु) साल, च्वसु, पत्रिका, वर्ष, 
अंकः पौ । र 

वज्राचार्य, मदन 'सेन', ११०८, “उलिंचा बाखं थुलिंचा” खँभाय्‌ छगू चर्चा । 
तायूक्षिं २:२: ६९- ८०। 

३. थर, नां ( कुनां /बिनां बाहेक नां दकव स्वायूगु) साल, च्चसु, (1 80., ( 
सफू), पौल्याः । 

जोशी, सत्यमोहन, ११२२, लोकबाखंया लिधंसा खँ । रेवती राजभण्डारी (मुं.), 
त्हाय्‌ मदु बाज्या। येँ : नेपालभाषा एकेदमि, पृ. ९२-९४ । 

४. थर, नां ( कुनां /बिनां बाहेक नां दकव स्वायगु) साल, कार्यपत्रया नां, 
प्रस्तुत जूगु थाय, मिति । 

च्व है कथ सम्पादनया भवलय सन्दर्भ धल: बीगु, पादटिप्पणी मबिसे 
फारल्थासस जक बीगु, नेपाल सम्वत्‌ जक छयलेग, आख:या फन्ट, आख या साइज 

छगू हे तयूगु आदि जक एकरुपता बीग तर च्वमिपिनिगु विषयवस्तु प्रति व्याख्या 
विश्लेषण आदियात उक्त च्चमिं हे वं ज्वंगु विषयप्रलिया विशेषज्ञ भाःपाः वयात 
तातगु जुल । थ्व सफू नेपालभाषा केन्द्रीय विभागया लगनशील, जांगर व जोशं 
जाःपिं शिक्षकपिनिगु तथा पूर्व विद्यार्थीपिनिगु लोकवार्ता सम्बन्धी थ्व न्हापांगु मंका 
कृतः खः । सकसिगु थथे हे गुहालि व भलसा दतधाःसा विभागयात थज्यागु ज्याय्‌ 
न्ह्यावनगु अझ हःपाः दइ, थःगु प्राज्ञिक गतिविधि सफलतापूर्वक न्ह्याका यंकेफइ । 
विभागयात नेवाः मात्रया आस्था व गौरवया केन्द्रकथं प्रतिस्थापित यायूफइ धैग्‌ 
नेपालभाषा केन्द्रीय विभागया विशवास खः । 

अन्तय्‌ थ्व लोकवाता सम्वन्धी सफू पिकायुखंग लसताय दकलय्‌ न्हापां 
सफूया नितिं थःगु नुगः क्वसायूका सफ पिकायूत माःगु खर्च ताःलाकादीम्ह 
हनेवहःम्ह सभासद्‌ तीर्थराम डंगोलयात सुभाय्‌ बियाच्चना । अथे हे थग सफया 
देवःया निति प्रायोजन यानादीम्ह द राइजिङ सन प्रिन्टर्सया सह-प्रा सृजना प्रधान 
व गोष्ठी सञ्चालन यायूत आर्थिक गहालि याःग संस्था विश्वविद्यालय अनुदान 
आयोग व तुच्चाया नितिं गुहालि यानादीम्ह रीतादेवी प्रधान जोशी नं उलि हे 
सुभायूया पात्र खः । कार्यपत्र च्वयादीपिं १४ शिक्षक व पूर्व विद्यार्थीपिंत नं दनगलंनिसें 
कृतज्ञता दछाना च्वना, वयूक:पिनिगु लगनशीलता, प्रतिवद्धता न्ह्याबलें ल्यना हे 
च्वनेमा । 

अथे हे थःपिनिगु अमूल्य ई बिया: गोष्ठी व्वतिकयादीपिं सकल शिक्षक 
विद्यार्थी पाहांपिंत सुभाय्‌ देछाना । गोष्ठीया इलय माःबलय माःकथं व्यवस्था 
यानादीपिं विभागया कर्मचारी पासापिं फ॒क्कसितं उलि हे साधुवाद्‌ ज्ञापन यानाच्वना । 


सम्पादक 

लोकवार्ता 
जातिया म्हसीका 
लोकभाषा 
लोकवार्ताकार 

वास्तु व ज्ञान 
तिसा व समा: 
लोकोपचार 

अन्धविश्वास 
लोकव्यवहार 
गुथि व धर्म 
लोककला 
लोककासा 

शरद कसा: 
ओमकारेश्वर श्रेष्ठ 
राजितबहादुर श्रेष्ठ 
तुलसीलाल सिंह 


योगेन्द्र राजकर्णिकार 


रवि शाक्य 
लेलिन शाक्य 
श्रीति शाक्य 


जीवनकुमार महर्जन 
जीवनकुमार महर्जन 


ईश्वरीमैंया श्रेष्ठ 
ईश्वरीमैंया श्रेष्ठ 
रास जोशी 
रास जोशी 
रास जोशी 
बज्रमुनि वज्राचार्य 
वञ्जमुनि वज्राचार्य 
काजिमान डंगोल 


लोकवार्ता 


तेजप्रकाश श्रेष्ठ 


लोकवार्ता लोकसाहित्य व लोकसस्कृतिया समष्टि रूप खः । थ्व 
खॅग्व सन्‌ १८४६ विलियम जन थम्सनजुं छुयःगु खः । लोकवार्ताया 
प्रमुख प्यंगू विषय दु थुकिया तात्पर्यं लोकसम्बन्धी सामग्री व 
उकिया अध्ययन खः । नेपालय्‌ विसं २०२४यालं लोकवार्ता खंग्वः 
छुयःगु खनेद्‌ । लोकसाहित्यया अध्ययनया विशिष्ट पद्धति मुलतः 
क्षेत्रगत अध्ययन व क्षेत्रकार्यं आधारित जृइ । लोकसाहित्यया 
अध्ययनया न्हुन्हृग्‌ दृष्टिकोण, पद्धति व सिद्धान्त प्रतिपादन जुइधृक्‌गृ 
खनेद्‌ । लोकजीवनया मूल्य, मान्यता, विश्वास, संस्कार, व्यवहार 
आदि स्थलगत अवलोकन याइगृ है क्षेत्रकार्य खः । 


१ लोकवार्ता 

मौखिक व लोकसंस्कृति मूलकलाया प्रारम्भिकरुप व इतिहासया अंगविशेषया 
प्रकाशयात लोकवाती धाइ (बटकिन) । लोकसाहित्य धैगु गुगु नं जातिया सर्वसाधारण 
मनूतयके दैच्वंगु लोकप्रिय रीतिस्थिति, परम्परा, संस्कृति, विश्वास, मौखिक साहित्य, 
दृश्यकला व चिन्तनमूलक अभिव्यक्तिलिसे स्वाःगु सामग्रीया समष्टि रुप खः (पाण्डेय, 
११०५; १५) । उकि थ्व लोकलिसे पेपुना च्वनी । 

लोकवार्ता अंग्रेजी भायूया £0107९ या रुपान्तरित खँग्व खः । थ्व खँग्व: 
दकले न्हापां william 1011 105 जुं छ्यःगु खः । 7011 व 10९ या समास खः 
folklore । Folk107e खँग्व: An10-Sa%07 भायूया 101 व 107९ खँग्वलं वःगु 
खः । फोकया सामान्य अर्थ ख: गामाः, च्वयब्बने मसःपि वा अशिक्षित जाति धैगु 
* च्वमि नेपाली लोकवार्ता समाजया दुज: खः। 
नेवा: लोकवार्ता १ 


थुइकीसा लोर खँग्वलं थुइकेमा:गु व सीकाः कायमा:गु ज्ञान धैगु थुइकी । थ्व निगः 
खँग्व:या समासं 10100 जुया: गामा:तयूगु ज्ञान अर्थात्‌ च्वयूब्वने मसःपिं जाति 
व समूदायया ज्ञान धैगु थुइकूसां संस्कृतया लोक खँग्वलं गां व शहरय्‌ च्वंपि फुक्क 
जनसमूदाययात कःघाइ । उकि लोक खाँग्वलं ग्रामीण अशिक्षित जनसमूदायजक 
मखु गुगु नं थासय्‌ च्वंपिं मनूतयूत थुइकूग॒ खनेद्‌ । 

लोक खँग्वलं मनू व मनूत च्वंच्चंगु लागा नापं थुइकी । अर्थात्‌ लोक 
खँग्वलं मनू व मनू च्वंच्वंगु लागा नं थुइकेमाः । 'लोक खँग्व: प्राचीनकालनिसें थी 
थीकथं छयला: वयाच्चंगु खनेदु । वैदिक कालनिसें लोक खंग्व: जन (जनता) या 
पर्यायवाचीकथं छयःगु खनेदु । ऋृग्वेदय देहिलोकस्‌ खँग्वलं मनूत च्वनीगु थायया 
अर्थय्‌ छ्यलातःगु खनेद्‌’ (पराजुली; ११२० : १७) । 

“लोक खँग्वःया अर्थ जनपद अथवा ग्राम्य मखु, परन्तु सहर व गामयच्वंपि 
फुक्क मनूत (जनता) खः, उमि व्यावहारिक ज्ञानया आधार सफू मखु । उपिं सहरया 
परिष्कृत, रुचिसम्पन्न व सुसंस्कृत धाःपिं मनू स्वया: आपा हे सरल व अकृत्रिम 
जीवनय्‌ अभ्यस्त जुइत परिष्कृत रुचिसम्पन्न मनूया सम्पूर्ण विलासिता व सुकुमारिता 
म्वाकातय्‌त माःगु दकव खँ थुमिसं पिकाइ ' धका: हजारीप्रसाद द्विवेदीजुं थ्वैत झन्‌ 
बांलाक धैदीगु दु । थथे हे तुलसी दिवसजुं न धैदी: 'नेपाःमि लोकया धारणा नेपालय्‌ 
लोकवार्ता, लोकसाहित्य, लोकसंस्कृति, लोकजीवन, लोकप्याखं, लोकम्ये, लोकनाटक, 
लोकधर्म, लोकऔषधोपचार, लोकविश्वास, लोकोत्सव, लोकबाजा आदि थी थी 
विषय व क्षेत्रया विषयगत अवधारणा व अध्ययन नापनापं विकसित जूगु खः । 
नेपालयू लोक खँग्व: अंग्रेजीया 101 खँग्वःया समान अर्थ बरिया: छ्यःगु खनेदु । 
नेपाःया परम्पराय्‌ लोक खँग्व: थाय्‌ व मनू (निवासी) निगुलिं हे अथयं छयःगु खनेद्‌ 
...' (दिवस; ११२५:७) । 

उकि लोक व वाता खँग्व: प्यपुना: पिदंगु लोकवातायात थी थी विद्वानतसे 
थी थी अर्थय्‌ छयाःगु दु। 

लिउने लाःगु जातिदुने दैच्वंगु व अपेक्षाकृत समुन्नत जातिया असंस्कृत 
समुदायदुने अवशिष्ट विश्वास, रीतिरिवाज, बाखं, मेँ व क्वा: आदि दुथ्याःगु जातिबोधक 
खँग्वःकथं लोकवाती प्रतिष्ठित जूगु दु । धर्म, दर्शन, विज्ञान, वासःतासः, सामाजिक 
संगठन, अनुष्ठान, इतिहास, काव्य वा साहित्य गनं नं छयःगु दुसां लोकवार्ता 
आदिम मनूया मनोवैज्ञानिक अभिव्यक्ति खः धका: 5. 50919 B77 जुं आदिम 
मनूया मनोवैज्ञानिक खँत्वा:यात बः ब्यूगु दुसा ४७7 ७. 501००४ जुं लोकवार्ता 
म्हिगःया लिज: (प्रतिध्वनि) खःसा थौया क्वातुग॒ सः खः धकाः थौ नं थुकिया अस्तित्व 
र नेवा: लोकवार्ता 


दु धैगु छुमां (संकेत) क्यनाब्यूगुदु । गुलिंसिनं लोकवातायात 'लोकविश्वास प्रथा 
अन्धविश्वास, लोकोक्ति, क्वाः, मेँ, बाखंमँ, किंवदन्ति, लोकबाखं, धार्मिक संस्कार, 
जादु, बोक्सिविद्या व आदिवासी अले छुं मसःमस्यूपिनिगु ज्याखँ आदियात लोकवाती 
धाइ (ए.एस्पिनोजा धाइसा गुलिसिनं 'सभ्य समाजया अल्पशिक्षित मनूतयगु दथुइ 
थौतक लोक॑ह्वानाच्चंगु पुलांगु थी थी विश्वास, प्रथा व परम्पराया योगयात 
लोकवार्ता धाइ (जे.एस.मिल)' धका: धैत:गु दु । मौखिक शब्द, दुष्टान्ट वा अनुकरणं 
प्रक्षेपित आदिम समाजया साहित्य, भौतिक संस्कृति व रीतिथितियात लोकवाती 
धाइ? धका: New Encylopaedia Britanicaय्‌ च्चैतःगु दु । यक्व हे विद्वानतसें 
लोकवातायात लोकजीवन वा जनजीवनया थी थी पक्षया अध्ययनयात ब: बियात:गु 
दु। थ्व हे खँय्‌ 'गुगुं नं समुदायया विधाय्‌ दैगु मौखिक सामग्रीया अध्ययनयात 
लोकवाती धायगु बुध्दिमानी जुइ' ॥॥. क. 511शाजुं धैदीसां 7. 8. 19910जुं धैदी- 
'अवशिष्ट्या अर्थ प्रगति, प्रथा, व सम्मतिं दयृकूगु व थःगु स्रोतं न्ह्यांवनाः समाजय्‌ 
प्रविष्ट थी थी तथ्यया पुच: खः ।' 

'लोकलिसे स्वा:गु संस्कृतियात लोकवाता धाइ । थज्यागु हे संस्कृतिलिसे 
स्वाःगु ज्वलंया लोकवातीय्‌ शोध व संग्रह याइ' धैगु गाम्वेया विश्वास खनेदुसा 
“लोकप्रिय विश्वास, रीतिथिति, बाखं, व मेमेगु मौखिक परम्पराया दकव ज्वलंयात 
लोकवाती मधासे उकिया वैज्ञानिक अध्ययनयात नापं लोकवाता धाइ' धका: 
World Encyocl0paediaय च्वेतःगु दु ।लोकवातायात परिभाषित यायगु भवलय्‌ 
तुलसी दिवसया धापु थथे दु -'आ: लोकवाती धैगु खँ गामयूजक मखु शहरय्‌ नं 
अशिक्षिततयूकेजक मखु शिक्षिततयूके नं खालि असम्पन्न व क्वयूया तगिमयूजक 
मखु तःमिपिं व सःस्यूपिंके नं दैच्चनी धैगु सोच विकास जुयाव:गु खनेदु । खालि 
परम्परामुखीजक मखसे वर्तमान नं थुकी दुथ्यानाच्चनी, अले लिपाथ्यंक थ्व 
न्ह्यानाच्चनी, मदिक्क न्ह्यानाच्चनीगु संस्कृतिया प्रवाह ख:।' 

थी थी परिभाषायात तिसीबले छु लिच्च: पिकाय्‌ फु धाःसा गामय्‌ जुइमा 
वा शहरय्‌ लोक जीवनय्‌ जुइमा मौखिक रुपय्‌ ल्यनाच्चंगु रीतिरिवाज, रहनसहन, 
विश्वास, बाखं, मेँ, आदि दकव लोकसांस्कृतिक व लोकसाहित्यिक अभिव्यक्ति वा 
सामग्री व उकिया अध्ययन हे लोकवाती खः । 

१.१ लोकसाहित्य 

आदिम व अपठित समूदायया सिर्जना खः (जे.ए. कडन) अर्थात्‌ 'च्वय्‌ -ब्वने 
मसःसां न्वय्‌ वयकाः छम्हसिनं मेम्हसित कनाथकूगु साहित्य खः लोकसाहित्य’ 
(बालचन्द्र शर्मा) । थज्यागु मौखिकरूपय्‌ जनजीवनय्‌ प्रवाहित साहित्ययात भीगु 
नेवा: लोकवार्ता ३ 


भाषाय्‌ लोक व साहित्य स्वानाः लोकसाहित्य खँग्व: वःगु खनेदु । अंग्रेजीया लोक 
खँग्व:यात 101 व साहित्ययात 1९7३०7९ छूयला: 101] ]1(९'०ए€९ वा लोकसाहित्य 
जूगु दु । लोकसाहित्ययात अंग्रेजी भाषाय्‌ 0100 खँग्व: नं गाक्क छ्य:गु खनेद्‌ । 
उकि लोकसाहित्य व लोकवाती उतिकं छयःगु खनेदु । भीरपाखाय्‌ थ्वैच्वंगु लोकमेँ 
थजुइब्यु, वा गामय्‌ पिज्वःगु लोकोक्ति थजु अथवा दुःखसुखया भसुका:नापं ल्वाक्ज्याना 
वःगु भावनात्मक अभिव्यक्ति थजु, दक्वं लोकसाहित्य खः। लोकजीवनया उमङ्ग व 
उछ्वास, लसता, ख्यालिन्हिलि व ख्वबि स्वतःस्फूर्त वःगु म्ये, बाखं, प्याखं, खंत्वाः, 
लोकोक्ति, व थज्यागु दकव अनुभूति लोकसाहित्य खः । 

“लोकसाहित्य तसक हे तापाःगु व प्राचीन वस्तु मखु, बरु भी दथुया 
वास्तविक व म्वानाच्वंगु सत्य ख: । म्हिग:नं थौंयात व अशिक्षित विश्वं शिक्षित 
विश्वयात छुं धायूगु कृतः याइ, थ्वं झीगु मौलिक, मौखिक व प्रजातान्त्रिक 
संस्कृतिया मूल व प्रारम्भिक रूप थुइका: अले कलाया हाथ्यंक थ्यंका: कलाया 
ऐतिहासिक विकास क्व:छी' धेगु अमेरिकी विद्वान्‌ बटकिनया धापू दु। उकिं 
लोकजीवनयात बःकया: पिज्वःगु साहित्य हे लोकसाहित्य खः। लोकजीवनया 
चिचीधंगु खँ नं दुथ्याकाः लोकसाहित्यं बोधया आयाम तब्याकी । लोकसाहित्यं 
उदार जु, म्वाना च्व, नह्यलं चायकि अले ज्या या धेगु सन्देश बी । थी थी जाति, 
संस्कृति व समुदाययात मान्यता बीगु, दकव ख्यलय्‌ ब्वःलनीगु लोकसाहित्य 
समाजया प्राण ति ग्यं' (गौतम; ११२६...) । 

'सभ्यताया प्रभावं तापाक्क च्चनीम्ह, थःगु सहजावस्थाय्‌ वर्तमानय्‌ निरक्षर 
जनताया आशा-निराशा, हर्ष-विषाद, जीवन-मरण, लाभ-हानी, सुख-दुःख, आदिया 
अभिव्यञ्जना दुगु साहित्ययात लोकसाहित्य धाइ' (सांस्कृत्यायन; २०१७: १६) । 
राहुल सांस्कृत्यायनजुया धापूयात नाला: भीसं धायफु लोकसाहित्य जनमानसया 
लसता व ख्वबिं प्याना: मचायूक हे पिज्वइ । थुकी छुं हे कृत्रिमता दैमखु । उकि थ्व 
सरल व सरस जुइ । सहज व व्यापक जुइ । अथेजूगुलिं समाजं लोकसाहित्यात 
घय्‌सुया: तै । सत्यमोहन जोशीज्‌ं धैदीगु दु : 'वास्तवय्‌ लोकसाहित्य अज्यागु 
साहित्य ख: गुकी नेपाःया विशुद्ध लोकसंस्कृति दु, च्वन्ह्यागु कला दु, थःगु शैली दु, 
अझ नेपाःमिया लोकसाहित्यय्‌ सत्यम्‌ शिवम्‌ सुन्दरम्‌या रूपय्‌ नेपाःया प्याखं 
सङ्गीत व कविता नं दु, एवं नेपा:या छन्द, नेपा:या लय, नेपा:या चाल, नेपा:या सुर, 
नेपा:या भावय्‌ हिलातःगु दु” (जोशी; १०७८ : १९०.) । थुकथं हे नेवाः समाजय्‌ न 
लोकसाहित्य ह्वैच्वंगु दु, म्वानाच्वंगु दु । 


है नेवाः लोकवार्ता 


१.२ लोकवार्ता व लोकसाहित्य 

फोकलोरया समानान्तर खँग्व लोकवार्ता खः लोकसाहित्य मखु धाइपिँ 
विद्वान्‌त नं दु । लोकसाहित्य लोकवार्ताया छब्वजक खः धैगु उमिगु धापु दु । 
'फोकया समानार्थी खँग्व लोक जूसां लोर (016) या ज्व:लाःगु खँग्व: साहित्य मखु । 
तर 101०९ अन्तर्गत लोकसाहित्य, लोकम्ये, लोकबाखं, लोकप्याखं, लोककाव्य, 
खँत्वा:, खँभाय्‌, क्वा:जक मखु, लोकव्यवहार, लोकरीति, लोकधर्म, लोककला आदि 
नं दुथ्याइ । अथे जूगुलीं फोकलोरया ज्वःला:गु खँग्व: लोकसाहित्य जुइमखु धाइपिनि 
छथी विचा: खनेद्‌’ (बन्धु; ११२२: १) । उकि लोकसाहित्य (011 ]९7३(॥7९) स्वया 
लोकवार्ता (01000) व्यापक । बरु फोकलोरयात गुलिं विद्वानतसें लोकसंस्कृति 
धाय्‌ ययूकूगु खनेदु । भारतीय विद्वान्‌ कृष्णदेव उपाध्यायजुं नेपाःया संस्कृतिविद्‌ 
सत्यमोहन जोशी, अन्वेषक धमराज थापा आदि विद्वान्‌तसें फोकलोरया ज्वःलाःगु 
खंग्वःकथं लोकसंस्कृति छयःगु दु । 'लोकसंस्कृतिया अंग्रेजी खँग्व: folk culture 
जुइ । तर फोकलोर व फोक कल्चरया छगू हे विषयवस्तु जूसां निगुली तात्विक 
अन्तर खनेदु । फोकलोर खँग्व:या रूपान्तर लोकवार्ता आपा हे ल्व: ताय॒कूगु खनेदु' 
बन्धु; ११२२: २) । थुकथं लोकवार्ता लोकसाहित्यया लिसेँ लोकसंस्कृतियात नं 
दुथ्याका: तब्यायूक्‌गु खनेद्‌ । उकि लोकसाहित्य व लोकसंस्कृतिया समष्टि रूप ख 
लोकवार्ता । 
१.२ लोकवार्ताया विषयक्षेत्र 

लोकवार्ताया विषयक्षेत्र व्यापक धैगु खँय्‌ विद्वानत सहमत खनेदु। थुकी 
लोकया जीवनपद्धति, लोकमान्यता, लोकप्रचलन, लोकविश्वास, लोकसाहित्यया विविध 
विधा, लोककला आदि दुथ्यानाच्चंगु दु । 'लोकवार्ता दुने लोकलय, लोककौशल, 
लोकऔजार, लोकपरिधान, लोकरीति, लोकविशवास, लोकआचार, लोकभोजन, 
लोकसङ़ीत, लोकप्याख, लोककासा, लोकअङ्ग, सङ्केत, लोकवाणिनापं लोकसाहित्य 
धाइगु तर मौखिक कलाकथं झन बांलाक वर्णन यायफुगु मौखिक अभिव्यक्ति वइ' ( 
कोइराला; ११३०; १०१) । नेपाली लोकसाहित्यविद्‌ जयराज पन्तजुं न्याता खं उल्लेख 
याना: लोकवार्ताया विषय व क्षेत्रया परिचय बियादीगु दु - १. छुं नं जातिया 
सर्वसाधारण जनसमुदायनापं स्वाःगु सांस्कृतिक परम्परा, २. लोकह्वाःगु रीतिथिति व 
विश्वास, ३. मौखिक परम्पराकथं न्ह्यानाव:गु सामाजिक चालचलन, ४.लोकसाहित्य, 
लोकसंस्कृति, लोकसङ्गीत, लोकचित्रकला, लोकविश्वास, लोकवेशभूषा, लोकअनुष्ठान, 
लोकप्रथा, लोकउपचार, लोकयुक्तिं जाःगु भाषिक अभाषिक दृश्य व चिन्तनमूलक 
अभिव्यक्ती आधारित विषय व ५. ल्वःगु थी थी विषयया अध्ययन” (पन्त;११२९; २) । 
नेवाः लोकवार्ता श्‌ 


थुकथं हे नेपाली लोकसाहित्यया च्वमि प्रा.डा.चूडामणि बन्धु थःगु सफुली अमेरिकी 
विद्वान्‌ विलियम बास्कलयात उद्धृत याना: लोकवार्ताया प्रमुख प्यता विषय धाःगु दु 
- लोकसाहित्य, लोकविश्वास / लोकरीति, लोककला व भौतिक संस्कृति । 
१.२.१ लोकसाहित्य (मौखिक परम्परा) 

लोकसाहित्य लोकया सम्पत्ति खः । थ्व लोकय्‌ बुइ, लोकय्‌ तःधिकः जुइ 
व लोकय्‌ छफातिं न्यनी । थुकिया थी थी विशेषता दु । उकि सामूहिककथं लोकय्‌ 
विचरण याइगु न थ्वया विशेषता खः । थ्व लोकं मचायूक पिथंगु रचना खः । 
सर्वसाधारणया जीवन शैली, रहनसहन, संस्कार, दुःखसुखया भावनां पिज्व:गु 
लोकअभिव्यक्ति लोकसाहित्य जूगुलिं थ्व सरल व सरस न जुइ। लोकसाहित्य 
लोकया आत्मा नं खः। लोकआत्मा थुइकेत स्थानीय लोकसाहित्य थुइकेमाः । 
लोकसाहित्यय्‌ स्थानीय रीतिरिवाज, रहनसहन, दुःखसुख व जनचेतनाया भावना 
पिज्वयाच्चनी । उकि लोकसाहित्य जातीय सभ्यताया न्हापांगु परिचायक खः । 
शिवकुमार राईजुं धैदीगु दु 'लोकसाहित्यया सृजना सुं छम्ह मनुखं याःगुमखु । सुनां 
धाःगु, सुना कगु, सुनां नं मस्यू । तर परम्परांनिसे बाज्यां अबुयात, अबुं काययात, 
कायनं छययात क॑ क॑ वःगु खनेदु, अले थौंतक भीसं छु न्यना वहे खँ क॑ कं वैच्वनागु 
दु । उकि लोकसाहित्य छापायं पेपुना च्वंगुमरु, तर न्हायपंया गुहालि कया: लुमन्तिया 
जा: प्यनाः म्वानाच्चंगु दु' (बन्धुः ११२२; ११) । थुकथं म्हुतुं कना: न्ह्याना वःगु 
लोकसाहित्यात मौखिक परम्परा धया: परम्परागत साहित्य नं धाइ । तर विद्वानृतयसं 
लेख्य साहित्यया ताहाक: इतिहास दुगु समाजय्‌ परम्परागत साहित्य खंग्वःया 
छ्यलेबले भ्रम उत्पन्न जुइगु सम्भावना व्यक्त याःगु दु। ख ला, लोकवार्ताय्‌ 
मौखिक साहित्य, परम्परागत साहित्य व शाब्दिक कला (४९।७३। 211) थज्यागु थी 
थी खँग्व: छ्यःसां लोकसाहित्य हे यक्व छयःग खनेदु । 
१.२.२ लोकविशवास व लोकरीति 

लोकवार्ताया मेगु विषय खः लोकविशवास व लोकरीति । जनसाधारणं 
यानावःगु परम्परानापया विश्वास हे लोकविशवास खः । अले लोक हनावःगु रीति 
लोकरीति खः। थज्यागु परम्परागत प्रचलनलिसे न्ह्यानाच्वंगु लोकविश्वास, 
लोकमान्यता, लोकरीति, लोकसंस्कार व लोकधर्म लोकवार्ताया विषयवस्तु खः । 
थुकी लोकधर्मया प्रमुख भूमिका दै । शास्त्रीयधर्म लोकव्यवहारय्‌ भेलेपुनालि थःगु हे 
कथं व्यवहार यानावनी । अले लोकधर्म पिज्वःगु विश्वास, अन्धविश्वास, मान्यता, 
संस्कार, तन्त्रमन्त्र, फूफाः, नखःचखः, पूजापाठ, भूतप्रेत, लोकद्यः, लोककला, 
आदिया दकव अभिव्यक्ति लोकवार्ताय्‌ न्ह्यनी । 'लोकविश्वासदुने विश्वब्रम्हाण्ड, 

प्रकृति, पशुपंक्षी, सिमा, न्हि, ला, म्हगस, सकुन आदियाबारे लोक यानावयाच्वंगु 
विश्वास व भूत, प्रेत, डाकिनी, बोक्सी, जादु, धामि, झाँक्री आदि जनविश्वास अले 
उकी सम्बन्धित थी थी लोकव्यवहार लाइ । लोकसाहित्य व लोककला दुने नं 
थज्यागु लोकविश्वास व आस्थाया अभिव्यक्ति दैगुलिं लोकवार्ताय्‌ उमिगु विशेष 
महत्व दे' (बन्धु; ११२२: १५) । 
१.२.३ लोककला 

छुं जातिविशेषं स्थानीय तवरं लोकपरम्पराकथं सिर्जना याइगु कलायात 
लोककला धाइ । थुकी कला संङ्गीतकला, चित्रकला, नृत्यकला, काष्ठकला, धातुकला, 
शील्पकला आदि विविध विधा वइ । नेपा:या लोकजीवन लोकसाहित्य व लोककलां 
जाः । लोककलायात प्रदर्शनकारी वा कार्यसम्पादनमूलक कला वा संस्कृति न 
धाइ । प्रदर्शनकारी कला वा संस्कृति (performing आऽ) लोकवार्ताया छगू 
सेल्ला:गु कचा खः । लोकसाहित्य कथ्यनापं सीमित जुइसा प्रदर्शनकारी संस्कृति दुने 
थःत पिब्वयूगु क्षमता न दइ। प्याखं हलीगु, प्याखं केनेगु, बाजं थायूगु आदि 
पिब्वयूगु संस्कृति दुने वइ । थ्वैत प्रदर्शनकारी( पिब्वयगु) कला न धा: । उकिं 
लोकप्याखं, लोकनाटक, लोकबाजा थायगु आदि पिब्वयगु संस्कृति ख: । नेवाः 
भायया प्याखं खंग्वलं लोकनाटक, लोकनाट्य वा लोकप्याखंयात कःघा: । धात्थें 
धायूमाःसा लोकनाटक दुने लोकप्याखं, लोकसंवाद, लोकमेँ व लोकबाजा नं दुथ्याइ । 
उलिजक मखु विद्वान्तसें ललितकला वा चित्रकलायात न लोककलाय्‌ दुथ्याकातःगु 
खनेदु । 
१.२.४ भौतिक संस्कृति 

भौतिक संस्कृति लोकवार्ताया छगू महत्वपूर्ण पक्ष ख: । लोकया अमानसिक 
संस्कृति हे भौतिक संस्कृति खः । लोकया नसात्वँसा, तिसावसः, नखःचखः, वास्तुकला, 
शिल्प, लब:कब:, ज्याभः व उपचारया लोकप्रविधियात भौतिक संस्कृति धायफु । 
“लोकवार्ता दुने केवल बाखं, छुनाखं, खँत्वा:, क्वा: आदि मौखिक भाषिक अभिव्यक्तिजक 
मखु लोकविश्वास, लोकमूल्यमान्यता, लोकनख:चखः, रीतिरिवाज, जीवनचक्रया 
थी थी अनुष्ठान, लोकौषधोपचार वा फुक्क परम्परागत ज्ञान व प्रविधि वइ । अथे 
हे उमिसं दय॒कूगु छे, निर्माण यायगु ज्ञान व कला अथवा छेँय॒ दुनेच्वंगु फर्निचर, 
ज्याभः, थलबल, कापः थाइगु तौरतरिका वा परम्परागत पूजाआजा, अनुष्ठान आदि 
फुक्क लाइगूलिं थुकिया चाक: त:चाकः: याना लोकजीवनया आपाःथें क्षेत्र कःघाइ' 
(दिवस; ११२९; च) । उकि थी थी नसात्वँसा दयूकेगु, छुँ दयकेगु, छँया सामान 
दयूकेगु, छे दुने ज्या यायगु व बया ज्याभः दय्‌केगु, कासा व न्ह्यैपुकेगु वस्तु व बाजं 

दयकेगु आदि ज्याया परम्परागत प्रविधि नं भौतिक संस्कृति खः, थ्व लोकवार्ता दुने 
लाइ । गुलिं विद्वान्‌तयूत भौतिक संस्कृति लोकवार्ता दुने लाकेगु मयःसां आपाःथें 
विद्वानत लोकवार्ताया दुने भौतिक संस्कृति तयूमाःगु खय. सहमत खनेदु । अमेरिकी 
लोकवार्ताविद्‌ डोर्सनजुं परम्परानिसें हस्तान्तरित जुयावःगु प्रविधि, सीप व सूत्रयात 
भौतिक संस्कृतिअन्तरगत तैतःगु दु । 
१. ३ लोकवार्ताया प्रयोजन व भूमिका 

मुलतः लोकवातांया तात्पर्य लोकसम्बन्धी ज्वलं व उकिया अध्ययन न खः । 
उकि नं मनूतयत न्ह्यैपुकेगु कल्याण यायगु, शिक्षा वा उपदेश बीगु, यथार्थया अभिव्यक्ति 
बीगु थज्यागु थुकिया खास उद्देश्य खनेद्‌ । लोकवार्ता अशिक्षित मनूतयूके दैच्वंगु 
रीतिथिति, परम्परा, संस्कृति, विश्वास, मौखिक श्रव्य, दृश्य व चिन्तनमूलक अभिव्यक्तिनापं 
सम्बद्ध दकव ज्वलं व उकिया अध्ययन जूगुलिं थुकिया प्रयोजन व भूमिका तफफा: जुइक 
न्यनाःच्वंगु दु । उकि लोकवार्ताय्‌ प्रयोजन व भूमिकायात महत्वपूर्ण उपकार्यकथं काइ । 
'वास्तवय्‌ लोकवार्ताया थी थी भूमिका व थुकिया बिस्क बिस्क ज्या दु। 'अमेरिकी 
लोकवार्ताविद्‌ विलियम बास्कमनं लोकवार्ताया प्यताजि ज्या क्यंगु दु । वयूकःया धापूकथं 
लोकवार्ता लोकया संस्कृति उला: क्यनी, लोक परम्परायात बल्लाकी, शिक्षा बी अले 
समाजयात कत्ताइ । बास्कमनं थःगु विशवकोशय्‌ प्रकाशित याःगु मेगु छगू लेखय्‌ नं 
लोकवार्ताया भूमिकाबारे झन्‌ बांलाक च्चैत:गु दु । उकि वयकलं च्वय्‌ न्ह्यथनागु प्यंगू 
पक्षया नापं सामाजिक, मनोवैज्ञानिक, समालोचनात्मक व राजनैतिक भूमिकाया न चर्चा 
यानातःगु दु' (बन्धु; ११२२: १७) । 
१.३.१ सामाजिक भूमिका 

लोकवार्ता समाजं अलग च्वनेफैमखु । थ्व समाजय्‌ परम्परानिसें वःगु 
सम्पत्ति नं खः। उकि थुकिया सामाजिक भूमिका क्वात्तु। समाजया थी थी 
व्यवहारयात लोकवार्ता न्ह्याकाच्वंगु दइ । लोकवार्ताया थी थी विधा थें लोकबाखं, 
लोकमेँ, छुनाखं, खँत्वाः, क्वातय्‌ समाजय्‌ प्रचलित आस्था, विशवास, बिचा: आदि 
अभिव्यक्त जुइगुलिं थुकिया सामाजिक भूमिका खनेदै। थी थी विद्वानृतयसं 
लोकवार्तायात बः कयाः थी थी जातिया संस्कृति व इतिहासया व्याख्या याःगु 
खनेदु । 
१.३.२ सांस्कृतिक भूमिका 

लोकवार्ताया मेगु महत्वपूर्ण भूमिका सास्कृतिक नं खः । लोकवार्तायात 
लोकसंस्कृति नं धाइगुलिं थुकिया महत्व आपाः खनेदु । अशिक्षित मनूतयके दैच्वंगु 
रीतिथिति, परम्परा, संस्कृति, विश्वास, मौखिक, श्रव्य, दृश्य व चिन्तनमूलक 

अभिव्यक्तिनापं सम्बद्ध दकव ज्वलं थुकी हे दुने लाइगुलि नं सांस्कृतिक भूमिकाया 
थःगु हे महत्व दु । 
१.३.३ शैक्षिक भूमिका 

लोकवार्तायात परम्परानिसें वयाच्चंगु छताजि शिक्षा पद्धति नं धायफु । 
लोकमेँ, लोकबाखं, छुनाखं, खँत्वा:, क्वा: थज्यागु ज्वलं बह कयाः लोकवार्ता शैक्षिक 
भूमिका निर्वाह यानाच्चंगु दइ । 
१.३.४ मनोवैज्ञानिक भूमिका 

लोकवार्ताया मनोवैज्ञानिक भूमिका झन्‌ क्वातु । लोकमानसया थी थी 
भावना व क्वत्यलात:गु भावना लोकमेँ, लोकबाखं, लोकगाथा आदिनापं अभिव्यक्त 
जुयाच्चनी । मिसाजातिया घाः, दुघाः व शोषणया दुःखया अभिव्यक्ति लोकमँया दथुं 
पिज्वइ । अथे हे ल्यायम्हल्यासेतसें थःगु नुगःया उछवास लोकमें, लोकबाखं वा 
लोकगाथाया ल॑ लिना: प्वली । मनुखं जीवनय्‌ थःत मरुगु खँ कल्पनालोकय्‌ 
चाःहिलाः नं थःगु भावना लोकवार्तामाफत्‌ पिथना च्चनी । 
१.३.५ राजनैतिक भूमिका 

लोकवार्ताया राजनैतिक भूमिका न दु। लोकवार्ताया थी थी माध्यमं 
राजनैतिक जागरण विस्तार यायत गुहालि याइ। कर्खामें, सवाइमें, द्य: भूत 
सालेगुमे आदिं नेपालय राजनीतिक भूमिका निर्वाह याःगु खनेद्‌ । 
१.४ लोकवार्ताया प्रारम्भ व विकास 

लोकवार्ता लोकया मौखिक सम्पत्ति जूगुलिं मानवसमाज दसांनिसें थ्वया 
प्रारम्भ जूगु खनेदु । लोकभावना, लोकसंस्कार, लोकरीतिथिति, लोकव्यवहार, लोकभाय्‌ 
व पह आदि इत्यादिया अलिखित वा मौखिकरूपय्‌ जुसां लोकवार्ताया प्रारम्भ जुया: 
विकसित जुगु खनेदु । तर अध्ययनया सन्दर्भ प्रारम्भया न्ह्यः यक्को ई वनेधुंक्‌गुलिं 
आपा: हे पुलांगु लोकवार्ता तनेधुंकुगु जुइमा: । अथेसां आर्यतयूसं वेदयात मौखिकरूपय्‌ 
यक्को ईतक म्वकात:गु खनेदु । पौराणिक बाखंयाकथं लोकविश्वास व आस्था 
मुंकाः पुराणया रचना या:गु खनेदुः । लिपा व पुराण संकलित जुया: लिखित रूपय्‌ 
नं पिहांवःगु खः । पञ्चतन्त्र, हितोपदेश, तन्त्राख्यान थज्यागु बाखं सफ्‌ प्राचीन 
लोकवार्ताया पुसा खः ।मध्यकालय्‌ विभिन्न देया मनूत यक्व वयवने या:गुलिं छगू देसं 
मेगु देया रीतिरिवाज, लोकव्यवहार व सरसामानया कालबिलया झवलय्‌ लोकवार्ता 
नं विकास जुयावःगु खनेद्‌ । व इलय्‌ अजू अजुचाइपुगु घटना व रीतिरिवाजया बाखं 
व मेँ मौखिकरूपय्‌ थवंथवय्‌ कालबिल जु जुं सुरक्षित जुयावल । पुनर्जागरणकालय्‌ 
नं मध्यकालीन जीवनपद्धतिप्रति कं क्वसाःगु खनेदु । दार्शनिक व कविलेखकत लोकया 

अकृत्रिम, सरल व स्वाभाविक स्वरूपय्‌ न्ह्यैपुकाच्चन । मध्यकालधुंका: पुनःजागरणं 
याना: विश्वय्‌ न्हन्हगु चेतना व चिन्तन खनेदत । युरोपय्‌ लोकसम्बन्धी सामग्रीया 
अध्ययन याइगु न्हापागु कृतः विद्वान्‌ जोन आब्रें याःगु खनेदु । वयूकलं जनसाधारणया 
रीतिथिति, रहनसहन, धर्म, आचारव्यवहार, अन्धविश्वास, संस्कार आदिया अध्ययन 
याना: Remains of Genteelism and Judaism नांगु सफू सन्‌ १६८७ दँयू पिथनादिल । 
अले सन्‌ १७४६ दँय्‌ रेवरेन्ड हेनरी बोर्न सामान्य जनताया पुरावशेष (Antiquities 
of the Common People) व ब्रेन्डं लोकप्रिय पुरावशेष (Popular Antiquities) 
नांया सफू प्रकाशित याःगु खनेदु । 

“सन्‌ १७६५ दँय्‌ टामस पर्सीया कविताया अवशेष (Relics of Ancient 
English Poetry) पिहांवल । व कृति वास्तवय्‌ व इया यक्को विद्वान्‌तय्‌त प्रेरणाया 
स्रोत जू वन । अले युरोपेली देशय्‌ लोकप्रिय पुरावशेषया नामय्‌ परम्परागत में, 
कविता, गाथा व बाखंयानापं विश्वास व मान्यताया अन्वेषण याइगु प्रचलन जुल" 
बन्धु; ११२२:३९) । थ्व हे भवलय्‌ बेलायत, अमेरिका व मेमेगु देशय्‌ नं फोकलोर 
सोसाइटीया स्थापना जुयाः लोकजीवनया थी थी पक्षया अध्ययन याइगु क्रम 
एशियापाखे नं न्ह्याना: वल । भारतय्‌ नं लोकवार्ताया विकाशक्रमय्‌ सन्‌ १७८४ बले 
कोलकोताय्‌ रोयल एसियाटिक सोसाइटी व सन्‌ १८०४ बले मुम्बइया रोयल 
एसियाटिक सोसाइटी अफ बम्बेया स्थापना जुया: लोकवार्ताया सङ्कलन व अध्ययनया 
परम्परा शुरु जुल । लोकबाखंया व्यवस्थित सङ्कलन धा:सा सन्‌ १८१२ दँय्‌ जर्मनीया 
ज्याकोव ग्रीम व विलहेल्म ग्रीम नाजापिं निम्ह दाजुकिजां मचा व परिवारया जर्मन 
लोकबाखं, भाग १ पिथना: प्रारम्भ यात । अनंलि मेमेगु देशय्‌ नं लबू न्यनावं वन । 

F0|।०7९ खँग्व: न्हापांखुसी अडग्रेज पुरातत्वशास्त्री William John 
प॥0115जुं छयःगु खः। वयूकलं सन्‌ १८४६ दँय्‌ न्हापा दैच्वंगु Popular 
Antiqu€ऽया पलेसा थ्व खग्व: छयःगु खः । न्सपा ला थ्व खँग्वः कृषिजीवननापं 
व क्वयूया वर्गया सांस्कृतिक पक्षयातं थुइकीकथं छयःगु खः। आः व अवधारणाय्‌ 
ह्यूपा: वयाः कृषिजीवी जनतानापं जक सम्बन्धित मजुसे औद्योगिक व सहरी 
जीवननापं नं सम्वन्धित जुयावन । 

अनंलि लोकवार्ताय्‌ आपा: हे ज्या जुयावन । नीगूगु शदी थ्व न्यनावं वन । 
लोकवार्ता स्वतन्त्र विषयकथं हे स्थापित जुल । अर्थात्‌ थुकिया छगू बिस्क विज्ञानया 
रूपय्‌ अध्ययन यायगु परम्परा जू वन । अनंलि सामग्री विषययात लोकवाता ( 
:0॥0016) व ज्ञानया क्षेत्रयात लोकवाताविज्ञान (-01॥00115॥105) कथं ब्वथलाः 
स्वय्‌गु यानाहल । 'नीगूगु शदीया पूर्वाद्ध लोकवार्ताया संस्थापन-सुदृढीकरणया 

दृष्टि महत्वपूर्ण जूसां थ्व शदीया उत्तरार्धय्‌ मानवशास्त्र, मनोविज्ञान, भाषाविज्ञान, 
साहित्यशास्त्र अले छगुलिं मयाक क्षेत्रयात कःघाना: संरचनावाद, प्रतीकवाद, 
प्रयोगार्थवाद थजाःगु मान्यतां लोकवार्ताया अध्ययनयात मेगु बल ब्यूगु दु' (बन्धु; 
११२२ ५५) । 

नेपाःया सन्दर्भय्‌ £0]|107९ यात लोकसंस्कृतिया रूपय्‌ अध्ययन यानाच्वन । 
70100 खँग्वःयात नेपाःया विद्वानतय्‌सं लोकसंस्कृतिया अर्थय्‌ ग्रहण यानाच्वंगु 
खनेदु । लिपा लोकसाहित्यय्‌ सीमित ज्‌ वंगु न खनेदु । तर लोकसाहित्य लोकवार्ता 
वा लोकसंस्कृतिया छगू अभिन्न अङ्ग जूसां नं सम्पूर्ण लोकवार्ता वा लोकसंस्कृतिया 
प्रतिनिधित्व यायूमफु । उकि नेपालय्‌ दकले न्हापां १०८७ (२०२४) दँय्‌ लोकवार्ता 
सम्बन्धी तुलसी दिवसया छपु च्वसु पिदंगु खनेदु । वयकलं धैदीगु दु 'नेपाःया 
सन्दर्भय्‌ लोकवार्ता: खँग्व:या प्रयोग दकले न्हापां थ्व च्वमिं १०८७ (२०२४) दँपाखे 
संस्कृति विभागं प्रकाशित हाम्रो संस्कृति पत्रिकाय्‌ 'लोकवार्ताः एक गतिशील 
वैज्ञानिक शास्त्र' नांगु च्वस्‌ च्वयाः दकसिबय्‌ न्हापा पिदंगु खः । अले लिपा 
लोकवार्ता छु खः, छाय्‌ भीसं प्राज्ञिक क्षेत्रय्‌ प्रयोग यायमा: अथवा लोकवार्ता 
अध्ययन परिधियात गुलि क:घायूमा । थ्व छाय वैज्ञानिक व गतिशील अध्ययनया 
क्षेत्र खः धया प्रयोग जूगु खः' (दिवस ; १०९८: ङ) । सन्‌ १९९५ दँय्‌ “नेपाली 
लोकवार्ता र संस्कृति समाज” या गठन जुया: नेपाली लोकवार्ताया अध्ययन 
अनुसन्धान जुयाच्वंगु दु । नेवा: समाजय्‌ नं नेवाः लोकवार्ताया विकास यायत थी 
थी संस्था कार्यरत खनेदु । ११०६ (२०४२) दँय्‌ लोकसाहित्य परिषद्‌ (Nepalese 
Folklore Society) गठन जुया: लोकसाहित्य गोष्ठी आयोजना नं जुइधुंकुग दु । 
लोकसाहित्य परिषदया च्वसु मुनाया रूपय्‌ नेवा: लोकसाहित्य पत्रिका नं प्रकाशित 
जुग॒ खनेदु । थथे नेवाः लोकसंस्कृति, लोककला व लोकसाहित्यया सङ्कलन व 
अध्ययन याइगु ज्यां नेवा: लोकवार्ताया विकास जुयाच्चंगु दु । त्रिभुवन विश्वविद्यालय 
अन्तरगतया नेपालभाषा केन्द्रीय विभागं स्नातकोत्तर तहया पाठयक्रमय्‌ लोकवार्ता 
विषय समावेश यायगु कृत: नं सकारात्मक खः । 
२ लोकसाहित्यया अध्ययन पद्धति व क्षेत्रकार्य 

लोकसाहित्यया अध्ययन पद्धति न मेगु क्षेत्रया अध्ययन व अनुसन्धान 
पद्धतिथें हे जुइ । अथेसां लोकसाहित्यया अध्ययन पद्धतिया थःगु हे विशिष्ट पद्धति 
व प्रक्रिया न दु । लोकसाहित्यया अध्ययनया विशिष्ट प्रद्धति मूलतः क्षेत्रगत अध्ययन 
व क्षेत्रकार्यय्‌ आधारित जुइ । लोकवार्ताया अवधारणा वयधुंका: लोकसाहित्यया 
अध्ययन पद्धती नं विशिष्टिकरण जुगु खनेदु । थी थी लोकवार्ताविदतयसं थौंतक 
नेवाः लोकवार्ता ११ 


लोकसाहित्यया अध्ययन व अनुसन्धानया न्हून्हूगु दृष्टिकोण, पद्धति व सिद्धान्त 
प्रतिपादन याय धुंक्गु दु । व अध्ययन पद्धतिमध्ये महत्वपूर्ण छुं छुं पद्धति क्वय्‌ 
न्ह्यथनागु दु । 
२. १ वर्णनात्मक व ऐतिहासिक पद्धति 

लोकसाहित्यया अध्ययन पद्धती वर्णनात्मक पद्धति न छगू खः । थुकि 
लोकसाहित्य वा लोकवार्ताया यथास्थिति व यथास्थानया अध्ययन याइ । थ्व पद्धति 
लोकसाहित्यया वर्तमान अवस्था व स्थितिया अध्ययन याइगुलिं थ्वेत समकालिक 
पद्धति न धाइ । थ्व पद्धती क्षेत्रकार्य (1010५071४) यानाः लोकसाहित्यया ज्वलं मुंका: 
उकिया वर्गीकरण विश्लेषण छगू हे सीमा व थासय्‌ च्वना: अध्ययन याइ, अले 
समस्यायात स्पष्टीरूपय्‌ परिभाषित यानाः समाधान यायगु कुतः याइ । उकि थ्व 
पद्धतियात लोकवार्ताया क्षेत्रकार्य ( A fieldwork of the :0॥0016) नं धाइ । तर 
ऐतिहासिक पद्धति लोकसाहित्यया ऐतिहासिक पक्ष व घटनायात ब: कया: विश्लेषण 
व अध्ययन याइ । ऐतिहासिक पद्धति लोकसाहित्यया विषययात निगू ईया लागाय 
ब्वथलाः छसिंकथं जूगु विकासया अध्ययन याइ । थ्व पद्धतियात कालक्रमिक वा 
बहुकालिक अध्ययन नं धाइ । थ्वैत ऐतिहासिक लोकवार्ताविज्ञान नं धाइ । लोकवार्ताया 
अध्ययनया प्रारम्भय्‌ विद्वान्‌तयसं ऐतिहासिक पक्षयात बः कया अध्ययन याःगु 
खनेद्‌ । ग्रिम दाजुकिजा, बेन्फे आदि विद्वान्‌तयूसं ऐतिहासिक पक्षयात जोड बियात:गु 
दु । 'थौंयात म्हिगया अवशेषया रूपय्‌ स्वैगु अवशेषवादीतयूसं व थौंयात म्हिगःया 
हे विकासकथं काइपिं विकासवादीतयूसं नं लोकवार्तायात ऐतिहासिक सन्दर्भय्‌ हे 
स्वल’ (वन्धु; ११२२: ५८) । 
२. २ तुलनात्मक पद्धति 

तुलनात्मक पद्धती निगू वा वस्वया: आपा: विषययात दानास्वइ । उकि 
लोकवार्ता वा लोकसाहित्यया निगू वा वस्वया: आपा: विधा, ताजि, रूप, धारा, 
प्रवृत्तिया तुलनात्मक अध्ययन याइ । थ्व छगू हे जातिया लोकवार्ताया विस्क विधा, 
रूप वा ताजिया अध्ययन जुइमा:, चाहे व जातिया भायया लोकसाहित्यय्‌ अध्ययन 
जुइमा, फुक्कया तुलनात्मक अध्ययन व विश्लेषण याइ । उकि लोकवार्ताया 
वास्तविक तथ्य लुइकेत व वस्तुगत लिच्च: लुइकेत ग्वहालि जुइ । उकि ऐतिहासिक 
भौगोलिक पद्धतिया विद्वानृतयसं मूख्य आधार हे तुलनात्मक पद्धति धा:गु दुसा 
मेमेगु सम्प्रदायया विद्वानृतयसं न थ्व पद्धतियात ययकाच्चंगु दु । उकि थ्व पद्धतियात 
ऐतिहासिक-भौगोलिक पद्धति न धाइ । थ्व पद्धतियात प्रभावकारीकथं न्ह्याकेगुली 


एन्टी आनें व स्टीथ थम्पसनया प्रमुख भूमिका खनेद्‌ । 

२. ३ पूराकथामूलक पद्धति 

थ्व पद्धतिया अनुयायीत जर्मनीया निम्ह दाजुकिजा याकोब ग्रीम व विलहेल्म 
ग्रीम नापं म्याक्समुलर, थियोडोर बेन्फे आदिपिं खः । ग्रीम दाजुकिजां लोकबाखंया 
न्हापां व्यवस्थित सड़कलन व अध्ययन या:गु खः । सन्‌ १८३५दँय्‌ याकोब ग्रीमं जर्मन 
पुरातत्व (German Myth०।०६5) सफू पिथंगु खः । थ्व हे आधारय्‌ उमित लोकवार्ताया 
जनक न धाइ । लोकबाखं पौराणिक बाखंया अवशेष खः, बाखं थुइकेत पौराणिक 
बाखंया अध्ययन आवश्यक धैगु निष्कर्ष ज्वना: उमिसं पूराकथामूलक पद्धति पिकाल । 
मेम्ह संस्कृतया जर्मन विद्वान्‌ म्याक्समुलरं पुराणया निर्माण गथे जुल धैगु खँय्‌ थःगु 
अवधारणा बिया: पुराणया जन्म व विकासया सिद्धान्त प्रतिपादन याःगु खनेदु । 
वय्‌कःया धारणाकथं सूर्यया असाधारण शक्तिनापं प्रभावित जुयाः मनूतय्‌सं द्यःया 
मन्तुनां पौराणिक बाखं रचना याःगु खः । थ्व हे सूर्च:या आधारय निर्माण जुगु वय्‌कःया 
सिद्धान्तयात सौर्यसिद्धान्त (50181 T९०79) धाइ । मेम्ह विद्वान्‌ स्क्वाजनं छुं संशोधन 
याना फयया प्रचण्ड वेग व असाधारण शक्तियात मनुतयूसं द्य: भाषा: पुराबाखंया 
रचना याःगु धारणा प्रस्तुत याःग॒ खः। थियोडोर बेन्फें संस्कृतया अध्ययन याना: 
लोकवार्ताय्‌ प्रसारसिद्धान्त प्रतिपादन याःगु खः । वयूकलं सन्‌ १८५९ दँय्‌ पञ्चतन्त्रया 
जर्मन भाषाय्‌ हिला: प्रकाशित यात । वयूकलं थज्यागु बाखं छथासं मेगु थासय्‌ 
न्ह्यानावनीगु खय्‌ विश्वास याइ । वयूकलं पञ्चतन्त्रया अध्ययन याना: व बाखं मेगु 
देसय्‌ गथे व गुबले न्ह्यात धेगु खँ: स्पष्ट याःगु खः । वयकःया थ्व सिद्धान्तयात 
अधिकांश विद्वान्‌तयसं समर्थन या:सां वयूकःया शिष्य जोसेफ बेडिएरं विरोध यात । 
वय्‌कःया विचारय्‌ व बाखं समान जूसां पिनें ग्रहण याःगु मखु । 
२. ४ मानवशास्त्रीय पद्धति 

मानवशास्त्रीय पद्धति प्रसारवादी सिद्धान्तयात खण्डन याःगु दु। छुँ नं 
देशया सांस्कृतिक मूल्य व मान्यताया दृष्टि अध्ययन याइगु मानवशास्त्रीय पद्धति 
खः । थ्व सिद्धान्तया विकासय्‌ बेलायतया खुम्ह लोकवार्ताविद्या योगदान खनेदु । 
उपिंमध्ये हर्टल्यान्डनं लोकवार्ताया क्रियाकलाप सम्वद्धन याना आगमनात्मक 
पद्धति विकास यात । वयूकलं बाखं कनेगु विश्वव्यापी प्रचलनय्‌ मानव मनं प्यखें 
छगू हे कथं ज्या याइ धेगु विचा: तैदीगु दु । उमिगु पुचलं दयकूगु लोकवार्ताया 
अध्ययनय्‌ मानवशास्त्रीय पद्धतिया योगदान महत्वपूर्ण दु । अथे हे बेलायतया 
विद्वान्‌ इ.बि. टेलरं बेन्फेया प्रसारवाद पद्धतिया आलोचना याना: लोकवार्ता वा 
लोकसाहित्यया अध्ययनया मानवशास्त्रीय अवधारणाय्‌ पदार्थात्मवादयात 


सफलतापूर्वक प्रस्तुत याःगु दु । मानवशास्त्रीय पद्धति फ्रेजरया टुनावाद व 

मानवशास्त्री मेलिनोभ्स्कीया प्रकार्यवाद नं महत्वपूर्ण खनेदु । थ्व पद्धतियात विकास 
याःम्ह एन्डयु ल्याङ्ग, फ्रान्ज बोआस, रुथ बेनेडिक्ट आदि विद्वान्‌या नं महत्वपूर्ण 
योगदान खनेदु । 
२. ५ भ्‌-ऐतिहासिक पद्धति 

थ्व पद्धतिया प्रवद्धक फिनल्यान्डया 101115 17011] खः । वयूकःया काय्‌ 
Karl Krohnजुं थ्व पद्धतियात न्ह्याकल । उमिसं लोकवार्तायात अन्तर्राष्ट्रियस्तरय्‌ 
संवर्द्धन यायूत नं योगदान याःगु खनेदु । थ्व पद्धतिं लोकवार्ताया भौगोलिक रूपया 
अध्ययन याना थ्व हे आधारय्‌ ऐतिहासिक विकास प्रक्रियाया अध्ययन-विश्लेषण 
यायफे धैगु मान्यता तइ । तर थुकिया छुं छुं सीमा नं दु । थ्व पद्धति लोकबाखं, 
लोकगाथा व छन्दया सूत्रवद्ध क्वा: व छुनाखँया छयलाबुला आपा: हे जूगु खनेद्‌ । 
पुलांगु रूप वा आधारभूत रूप सापेक्ष विषय जूगुलिं थ्व परिकल्पनाथें खः धैगु 
थुकिया सीमा खनेदु । थ्व हे पद्धतियात फिनल्यान्डया 411 91116जुं तुलनात्मक 
पद्धतिं न्ह्याकल । वयूकःया थ्व पद्धति अमेरिकाली विद्वान्‌ स्टिथ थम्पसनं छ्यलाः 
अध्ययन याःगुलिं थ्वैत आर्ने-थम्पसन पद्धति धाल । एन्टी आर्ने लोकबाखंया बाना 
अध्ययन यायधुंकाः बाखंया पुलांगु रूपयात बः कयाः बाखंया ताजि खंँग्वः छ्यलाः 
ब्वथःगु दु । वयकलं लोकबाखँ, आख्यान, लोकमेँ, लोकसंगीतय्‌ धुवांधू वैगु तत्व 
अभिप्रायया नं महत्व कयना दीगु दु । 
२. ६. मनोवैज्ञानिक पद्धति 

थ्व पद्धतियात मनोविश्लेषणत्मक पद्धति नं धाइ । थुकी मनूया हृदय व 
व्यक्तित्वया सैद्धान्तिक विश्लेषण याइ । थ्व पद्धतिया प्रवर्तक मनोविश्लेषक सिग्मन्ड 
फ्रायड खः। वयकलं लोकवार्ताया अध्ययनय्‌ दमित कामवासनाया महत्वपूर्ण 
भूमिका दै धैगु धारणा न्ह्यचीकल । फ्रायडं मनया स्वंगू स्तर (मन:चेतना, अवचेतन 
व अचेतन), चेतन मनया स्वंगू घटक (इदम्‌, अहम्‌ व पराहम्‌) व कामवासनाया 
आधारय्‌ मनोवैज्ञानिक पद्धतिया व्याख्या यानादीगु दु । 'वयकलं लोकवार्ताया पाठया 
विश्लेषण यौनबिम्ब तथा इडिपस ग्रन्थिया आधारय्‌ याइगु पद्धति दयूका मेपिन्त 
नं उखे हे सालाहःगु दु' (लुइँटेल; ११२७ ४३) । फ्रायडया पद्धतियात नालाः 
वयकःया शिष्य कार्ल गुस्ताभ युङ्गं मनोवैज्ञानिक पद्धतियात न्ह्याकादीगु ख: । तर 
वयकः फ्रायडया सिद्धान्तलिसें पूर्ण सहमत धाःसा मजू । वयकलं फ्रायडं थें 
कामवासनायात मुख्य कारकतत्वकथं कैमदी, बरु बयकलं मंका: वा पुकु अचेतनया 
आधारयात न्ह्याकादिल । पुराबाखनय्‌ मंकाः अचेतनया अभिव्यक्ति आद्यरूपय्‌ 
प्रकट जुइ धैगु वयकःया अवधारणा खनेदु । अनंलि मनोवैज्ञानिक पद्धतियात थःगु 

हे माथं विकास यायगु ज्या विल्हेम बुन्ट, इरिक फ्रोम, गर्सन लेगम्यान आदि 
लोकवार्ताविद्तयसं या:गु खनेद्‌ । 
२. ७ संरचनावादी सम्प्रदाय 

लोकवार्ताया संरचनाया आधारय्‌ याइगु पद्धतियात संरचनावादी पद्धति वा 
सम्प्रदाय नं धाइ । थ्व छगू न्हूगु पद्धति नं खः । मूलतः थुकी निगू सम्प्रदाय खनेदु । छगू 
खः प्रोपेली-डन्डेसेली (21000111-)फ1065111) सम्प्रदाय व मेगु खः लेभी स्त्रास 
सम्प्रदाय । प्रोपेली डन्डेसेली सम्प्रदायया प्रवर्तक खः रसियाली विद्वान्‌ भ्लादिमिर जे 
प्रोप । वयकलं लोकवार्ताय्‌ रूपतत्वयात ब: बियादीगु दु । 'प्रोपयाकथं लोकबाखंया 
रूपतात्विक विश्लेषण धैगु थ्वया थी थी घटक व थुमि थवंथवय्‌ व दक्वलिसे स्वापु 
क्यनेगु खः । घटक छगू प्रकाय खः । व चल चरित्रया अचल कार्य जुइ । उकिया विशेष 
भूमिका बाखंचुया विकासय्‌ जुइ । थज्यागु प्रकार्यात आधारभूत एकाइकथं कया: 
रसियाली लोकबाखंया विश्लेषण याःगु खनेदु'(वन्धु; ११२२: ७५) । वयकलं लोकबाखंया 
३१गू प्रकार्य क्वःछिना फुक्ककथंया बाखंया विश्लेषण याय्‌ फंगु विचा: व्यक्त यानादीगु 
दु । वयकलं सन्‌ १९२८ दँय्‌ च्वैदीगु लोकबाखँसम्वन्धी ग्रन्थ अङ्ग्रेजी मर्फालोजी अफ 
द फोकलोर (लोकबाखंया रूपतत्व) नामं सन्‌ १९६८ दँय्‌ भाय्‌ हिला: पिदनेधुंका: अमेरिकी 
विद्वान्‌ एलान डन्डेसनं प्रोपया सिद्धान्तय्‌ छुं ह्यूपाः हल । उकि थ्व सम्प्रंदायया नां 
प्रोपेली-डन्डेसेली (Proppian-Dundesian) ज्‌ वन । प्रोपया थ्व पद्धतियात रूपवादी- 
संरचनावादी पद्धति नं धाइ । फ्रान्सया विद्वान्‌ क्लाउड ब्रेमोडनं लोकबाखंया विश्लेषण 
यायत थ्व पद्धति छयःगु खः । मेगु संरचनावादी सम्प्रदायया प्रवर्तक क्लड लेभी स्त्रास 
खः । वयकलं थःगु Structural Anthrop0l०४४सफुती थःथिति, शास्त्रीय विधिविधान, 
अपरिष्कृत मस्तिष्क आदि तत्वया बः कयाः मिथकया अध्ययन यानादीगु दु । वयूकलं 
मिथकया चिचीधंगु घटकयात मिथेम (M४th९॥९) धैदीगु दु । मिथकया संरचना धैगु हे 
मिथेम पुचः पुचः दथृया सम्बन्ध खः धैगु बयकःया मान्यता खः। वयकःया पद्धति 
सहचारक्रमिक पद्धति ख । थुकी बाखंया तत्वयात द्विधाविरोधी आयामय्‌ ब्वथला: थी थी 
पुचलय्‌ तइ । फ्रान्सया विद्वान्‌ क्लाउड ब्रेमोडं नं लोकबाखंया विश्लेषण यायत छयःगु 
पद्धतियात नं संरचनावादी धाइ । 
२. ८. मार्क्सवादी चिन्तन व लोकवार्ता 

लोकवार्ताय्‌ मार्क्सवादी चिन्तन नं तस्क महत्वपूर्ण । नीगूगु शदीया 
प्रारम्भय्‌ रुस व मेमेगु देसय्‌ साम्यवादी शासन स्थापित जुइधुंका: मार्क्स व 
एङ्गेल्सया चिन्तनया प्रभाव न्ह्यानावन । द्वन्द्वात्मक भौतिकवाद व राजनेतिक 


अर्थव्यवस्था मार्क्सवादी चिन्तनया प्रमुख आधार धाइ । फलतः कला साहित्यया 

नापनापं लोकवार्ताया अध्ययनय्‌ नं विद्वानतयसं मार्क्सवादी चिन्तन नालाकाल । 
लोकसाहित्य लोकया हे साहित्य जूगुलिं थ्वैत जनसाहित्य धाइपिं विद्वान्‌त नं आपा: 
हे खनेदु । उकि मार्क्सवाद लोक वा जनपक्षीय चिन्तनया बः कया: अध्ययन याइ । तर 
थी थी देसय्‌ लोकवार्ता व लोकसाहित्यया अध्ययनय मार्क्सवादी दृष्टिकोण बिस्क हे 
खनेदु । अथेसां नं जर्मनी व अमेरिकी लोकवार्ताविद्तयत मार्क्सवादी चिन्तनं गाक्क 
प्रभावित या:गु खनेदु । जर्मनीया फ्रयाइफर्ट सम्प्रदायया चिन्तकतय्‌सं लोकवार्ताया 
मार्क्सवादी चिन्तनं अध्ययन, विश्लेषणय्‌ ब्यूगु योगदान महत्वपूर्ण खनेदु । 
२. ९. सन्दर्भवादी व सम्पादनमूलक पद्धति 

सामाजिक सन्दर्भया आधारय्‌ लोकवार्ताया अध्ययन न्हापांनिसें यानावःगु 
खनेदु । तर लिपा भाय, लोकवार्ता व संस्कृतियात सन्दर्भकथं स्वयगु अवधारणा 
विकसित जुल । थज्यागु अवधारणा हःपिं विद्वान्‌त जे.एल. अस्टिन, जोन सरल, 
ग्राइस, डेल हाइन्स, बाउम्यान, लाउरी होन्को आदिपिं प्रमुख खः । बेलायती विद्वान्‌ 
अस्टिनं कार्य-सम्पादन जुइत सम्पादनमुलक क्रिया छयःगु जुइमा: धैगु विचा: तयाः 
कार्य-सम्पादनकारी क्रियाकलापया अवधारणा न्ह्यब्वया सम्पादनमूलक पद्धतिया 
प्रतिपादन यात । अस्टिनया शिष्य जोन सर्ल वाकक्रिया विश्लेषण न्ह्यब्वल । खला 
वाकक्रिया पद्धति अस्टिनया हे अवधारणा जूसां जोन सल॑ थुकिया व्याख्या याना न्ह्यःने 
यंकल । सलं क्रियाया अर्थ, वक्ताया अभिप्राय व श्रोतायात लाइगु लिच्वःया आधारय्‌ 
वाकक्रियायात न्याथिकय्‌ ब्वथलाः लोकवार्ताया अध्ययन याःगु खः। थथे हे ग्राइसं 
सहकार्यात्मक सिद्धान्त न्ह्यब्वल । वयूकःयाकथं खँल्हाबल्हाय्‌ वक्ता व श्रोताया दथुया 
गुहालि हे सहयोगात्मक पद्धति खः | अले लोकवार्ताविद्‌ डेल हाइन्सं ल्हापू(कथन)या 
जातितत्व न्ह्यब्वया कथन वा वाकघटनाया वर्णन यायूत मा:गु थी थी तत्वया वर्णन 
याःगु दु । रिचर्ड बाउम्यानं लोकसाहित्य सञ्चार खः अले भाषिक कला नं खः धया: 
लोकवार्ताया अध्ययन यायूबले सम्पादनयात आपा: ब: ब्यूगु दु । विद्वान्‌ लाउरी होन्कों 
सन्दर्भवादी पद्धतियात ब: कया: परम्परा परिस्थिति पद्धति न्ह्याकुग खः । 
३. लोकवार्ताया क्षेत्रकार्य 

लोकवार्ताया अध्ययन यायूत थायथासय्‌ वना: ज्वलं मुंकेगु, अनुसन्धान 
याइगु आदि ज्यायात क्षेत्रकार्य (1610 ९०) धाइ । लोकवार्ता व लोकसाहित्यं 
अध्ययन याइगु क्षेत्र धैगु जनजीवन वा लोकजीवन खः । लोकजीवनया मूल्य 
मान्यता, विश्वास, संस्कार, बोलीवचन, व्यवहार आदि थासय्‌ हे स्वया:, नयनाः, 
थुइका:, सयका यानाःज्वलं मुनीगु है क्षेत्रकार्य खः । अथे अध्ययन, अवलोकन व 
सामग्री सङ्कलन याइम्ह मनूयात क्षेत्रकर्मी (1610 ७०८९7) धाइ । लोकवार्ताया 
१६ नेवाः लोकवार्ता 


ज्वलं मुनेगु कवलय्‌ तिपोट, टेप, फोटो, चित्र, घरायसी ज्वलं, तिसा, बुँज्या व 
मेमेगु ज्याभः दकव विषयवस्तु वइ । स्थलगत अध्ययनया झवलय्‌ क्षेत्रकी 
लोकजीवनया भावना, मानसिकता, व्यवहार, सदभावना आदि नं ग्रहण याइ । 
३.१ लोकवार्ताया प्रयोजन 

लोकवार्तांया क्षेत्रकार्यया उद्देश्य वा प्रयोजन महत्वपूर्ण । लोकवार्ता वा 
लोकसाहित्यया अध्ययन यायत क्षेत्रकार्य अनिवार्य हे धाइ । क्षेत्रकार्य मयायकं 
लोकवार्ताया अध्ययन पूवनीमखु । ईया प्रवाह नापनापं लोकसंस्कृति न हिला: 
वनीगु तथ्य सत्य खः। समाजया पुलांगु मूल्य, मान्यता, विधि, व्यवहार, भौतिक 
समग्री नं बेचल्ती जुयाः तनावनी । थज्यागु पुलांगु वा परम्परानिसेँ व्यवहारय्‌ 
वयाच्चंगु लोक परम्परा व सामग्रीयात संरक्षण यायूमा:गु दु । उकि पुलांगु संस्कृतिक 
वा लोकवार्ताया अभौतिक तथा भौतिक समग्रीया संरक्षण याइगु क्षेत्रकार्यया उद्देश्य 
खः । लोकवार्ताया विविध सामग्री तनावनीगुलिं भविष्ययात मुनेमाः । गुलिखें सामग्री 
अभिलेखालयय्‌ सुरक्षित यानाः तयत सङ्ग्रह व सङ्कलन याइ । अथे सङग्रहालयय्‌ 
सुरक्षित यानात:सा भविष्यय्‌ अध्ययन यायत नं अःपुइ नापं भविष्यय्‌ विगतया 
जनजीवन व इतिहास थुइकेत ग्वहालि याइ। लोकसाहित्य प्रयोग यायत नं 
क्षेत्रकार्य सम्पन्न यायमा: । भविष्यय्‌ लोकवार्ताया अध्ययन, अनुसन्धान याइगु, 
फिल्म दयूकेगु, च्वमितसें च्वसु च्वय्‌त न॑ क्षेत्रकार्यं सङ्ग्रहालयय्‌ सङकलित सामग्री 
गुहालि यानाच्वनी । अथे जूगुलिं लोकवार्ताया क्षेत्रकार्यया प्रयोजन स्पष्ट जुइ । 
३.२ लोकवार्ताया क्षेत्रकार्यया थी थी चरण 

लोकवार्ताया क्षेत्रकार्य मूलतः स्वंगु चरणय्‌ व्याख्या यायफु - सङ्कलन, 
सङ्ग्रहण व विश्लेषण । लोकवार्ता लोकजीवनया अभिव्यक्ति जुगुलिं लोकजीवनय्‌ 
दुहाँ वना: सामाग्री सङ्कलन यायमा: । थ्वयात लोकजीवनतक थ्यंकेत क्षेत्रकार्यया 
पूर्वतयारी नं यायमा: । क्षेत्रकार्यया उद्देश्य व लक्ष्य छु खः ? साधन श्रोत गथे च्चं ? 
गुलि इलय सिधयकेगु ? गुगु क्षेत्रय्‌ अध्ययन याः वनेगु ? अनया जलवायु गय्‌ च्चं ? 
परिस्थिति अनुकूल दु ला मदु ? संस्थागत वा व्यक्तिगत गुकथं क्षेत्रकार्य यायगु ? 
थज्यागु खय्‌ नं विचार याय॒माः । 

अनंलि ज्वलं मुनेगु ज्या यायमा: । थज्यागु ज्वलं मौखिक व लोकव्यवहारं 
प्राप्त जुइगुलिं भाँ, टेप, क्यामरा आदि नं नापं यंकेमा: । मुनाहःगु ज्वलं ब्वथलेगु, 
व्यवस्थापन व विश्लेषण यायमा: । थ्व ज्या यायत क्षेत्रकर्मीतय्सं प्रशिक्षण न 
कायमा: । छाय॒धाःसा क्षेत्रकार्य यायबले न्ह्यःने छु चुलात व हे मुनाह:सा म्वाःमदुगु 
व ज्यामवःगु ज्वलंया द्र जक जुया: विश्लेषणया ज्या थाकुइ । उकि क्षेत्रकर्मीत 

सजग जुइमा: ।जिगु थःगु अनुभवयं क्षेत्रकार्य उलि अःपु मज्‌ । क्षेत्रकार्य याइपिं 
क्षेत्रकर्मीतसें क्षेत्रकार्यया झवलय्‌ छुं पंग: व मछिंगु खँ फयमाली । गोपाली व मेचे 
जातिया लोकवाताया क्षेत्रकार्यया झवलय्‌ थम्हं थुइकागु मछिंगु ख नं कनेगु 
न्ह्यैपुसे च्वनी । दकले न्हापां लक्षित मनूतय्‌गु मन त्याकेगु नंखोसिं तछयायगु ति 
ग्यनी । अनलि लक्षित मनूतसें बीगु सूचं कायगु, मुनेगु नं थाक॒गु व मछिंगु खँ खः 
अले वःगु सूचनाया विश्वसनीयता तिफयायगु नं थाकगु ज्या खः थथे हे पंग: 
चीका: क्षेत्रकर्मीतसे थःगु आज्जुइ थ्यंकेगु ह:पाः मती थनाः तय्‌मा: । ८। 

जातिया म्हसीका 


शरद कसा:* 


नेवाःत इतिहासया थी थी इलय्‌ थी थी थास नेपाः गालय्‌ वया: छी, 
छप्पँ व ल्वाकःबुकः जुयाच्वंगु पुचः खः । थुमिय बिस्क द्यः व संस्कृति 
हनेगु याः । कृषि व बनेज्या नेवाःतय्‌ म्‌ आम्दानीया लँ खः । नेवाः 
यमाजयात च्वन्ह्याकेत थी थी गुथि, संघ-सस्था, जातीय समाज व र 
[जनैतिक पार्टी तक नीस्वनातःगु दु । 


१ म्हसीका 

नेपा:या पुलांगु जाति मध्ये छगू जाति नेवाःत नं ख । नेवाःत गुलि पुलां 
धकाः दुवालेबलय्‌ अःपुक्क छता लिसः ध्वदूइ, व खः नेपाल गुलि पुलां उलि हे नेवा: 
जाति नं पुलां । नेवाः जातिया ऐतिहासिक पक्षयात स्वयूगु खःसा स्वनिगःया 
आदिवासी नेवाःत हे खः । प्राचीन नेपा: छगू पुखू वा ताल खः । थुकिया पुष्टि 
भूगोलविद्तयसं नं या:गु दु । थ्व पुखूया लः छथ्वःसिया धापूकथं मञ्जुश्रीया खड्गं 
न्हसिकाप (गुँ) पाला: पितछवःगु खःसा मेगु धापू श्रीकृष्णया सुदर्शनचक्र पहाड 
तछयाना: पिने छव्‌यांलि बस्ति दयावःगु खः धयागु नं दु । थ्व ताल बस्ति योग्य 
जुइधुंका चाकःलि वया: मनूतय्‌सं बस्ति दयकगु खः। वयांलि छसिकथं गोपाल 
वंशनिसें मल्लवंशतकया शासकतयसं नेपाल उपत्यकाय राज्य यानावंगु खः । उगु 
1 च्वमि नेपालभाषा केन्द्रीय विभागया शिक्षण सहायक खः । 

इलय्‌ नेपाल उपत्यकाय्‌ च्वनाच्चंपिं फुक्क समुदाययात नेवा: धाइगु खः । उकि नेवाः 
जाति छगू जात मखुसे छगू प्रादेशिक जाति खः । 

स्वनिगःया भौगोलिक सुन्दरताया कारणं जक मखु थनया उर्वराभूमि ,संदे 
व भारतया दथुइ बनेज्याय निंतिं छगू मू केन्द्रथें जूगुलिं थी थी कारणं ,थी थी इलय्‌ 
थी थी थासं वःपिं मनूतयसं थनया राज्य थःगु ल्हातय्‌ लाकल । अले ई बिनावंलिसे 
शासकत व उपिंलिसें स्वनिगलय्‌ दुहाँवःपिं न्हू न्हपिं जातिया मनूत नं सदांयात थन 
हे च्वनाछूवत । बुल॒हँ उमिसं स्वनिगःया लः फयूनापं थनया कला, संस्कृतिलिसे नं 
भ्यलयपुने सयूकल । अले, तिब्बतीमूलया किराँतीत नं नेवा: जुल, आर्यमूलया 
शाक्य, कोलिय, लिच्छवि, थक, मल्ल नं नेवा: जुल । उलि जक मखु विहारं वःपिं 
धोब्यात अले काश्मिर कृहाँवःपिं मुस्मांत नं नेवाः जुल । थथे थी थी इलय्‌ थी थीकथं 
नेपाःगा दुहाँवया: गुबले थुमिसं नेवाःभाय्यात थःगु मांभायकथं नालाकाल उपिं सकलें 
नेवाःकथं परिचित जुल, छाय्‌ धाःसा 'नेवाःतय्‌ दथुइ छुं दःसा व तत्व थ्व हे धकाः 
धायगु मानवशास्त्री,सांस्कृतिक, सामाजिक वा मेमेगु प्रमाणित आधार छुं मद्‌ । ... 
नेवाःतयूसं ल्हाना वयाच्चंगु गुगु भाय खः व भाय्‌ हे थ्व सम्बन्धया छगू क्वातुगु 
प्रमाणिक आधार खः ( मल्ल,१०९८ :२५५) | स्पष्ट खः, सुनां सुनां स्वनिगलय्‌ वयाः 
नेवाःभाय्‌ मांभाय्‌ नाल, उपिं नेवा: जुल, अले सु मेथाय्‌ वना: मेता हे भाय्‌ ल्हात उपिं 
नेवा: मजुल । 

जातियात म्हसीकेगु छगू लिधंसा मनूतय्‌ ख्वाः, म्ह वा उमिगु नश्ल नं 
खः, तर ब्रम्ह, स्यस्यःत स्वयूबलय्‌ दक्षिणया आर्य मूलयापिं खनेदुसा उराय्‌,गुभाजु 
आपालं उत्तरया मंगोलनाप ज्वःला: । अले ज्यापु, दुइँ, च्यामखल: अन्ट्राइडड़ाभिड 
नं ख्वा: वः । थथे ख्वा: वःपिं जक नेवाः धकाः शारीरिक बनौटमा लिधंसायनेवा:तयूत 
म्हसीकेगु संभव हे मदु । प्राचीन इलय्‌ नेवाः धैपिं छपुच: स्वनिगःया आदिवासी खः 
तर ताहाक:गु इतिहासया भवलय्‌ थ्व नेवाः दुने उत्तर, दक्षिणं वःपिं थीथी धर्म,संस्कृति, 
नश्ल आदिया मनूत दुतिन । लिपा जूबलय्‌ थ्वया पुलां स्वरुप तनाः छगू तःधंगु 
समुदायया रुप काल । नेवा: जातिया बनौटय्‌ जक मखु थ्वया भासय्‌ तकं थुकिया 
लिच्वःलात । 

थ्व ल्याखं नेवाः मूलत छगू भाषिक जाति (Lingual Community) ख: । 
थृमिगु छगू म्हसीकाया आधार नेवा: भाय्‌ खः। उकि सुनां सुनां नेवाः भाय॒यात 
मांभायूकथं ल्हात, उपिं सकलें ऐतिहासिक क्रमय्‌ नेवा:या धलखय्‌ दुतिना बिल । 
(मल्ल,११२० : ११) नेपाः धायूबलय्‌ विशेष यानाः अबलय्‌ स्वनिगःया गाःयात 
नेपाःगाः धायगु याः । लिपा नेपाःगालं थुकिया बस्ती न्यनावनाः नेपालमण्डलया 

निर्माण जुल । नेवाःत नं नेपाःगालय्‌ जक च्वनामच्वँसे थी थी हुनिं याना: नेपाःन्यंक 
न्यनावना थौंकन्हयया तथ्याड़कथं स्वनिग: स्वया: पिने नेपा:या आपालं जिल्लाय्‌ 
नेवाःत न्यनावनाच्वंगु दु । नेवाःतय्‌ मूलागा नेपालमण्डल खःसां नारायणगढ, 
हेटौंडा, वीरगंज, रिडि बन्दीपुर, पोखरा, बाग्लुङ्ग, धरान, धनकुटा, पाल्पा, चैनपु, 
भोजपुर, त्रिशूली आदि लागाय नेवाःतय्‌ ख्वातुगु बस्ती दु । अले देशंपिने छगू 
इलय्‌, राजनेतिक व धार्मिक कारणं पितिनाछवःपिं गुलिखे नेवाः परिवार भारतया 
बेतियाय्‌ अझ नं दनि । अथे हे कालिम्पोङ्ग, सिक्किम, दाजिंलिङ्गय्‌ च्वनाः लजगाः 
यानाः पुस्तौं च्वनेधुंकृपिं गुलिखेसिनं अक नं थःत नेवाः धकाः गर्व यानाच्चंगु दनि। 

नेवाःतय्‌ म्हसीका दुवालेबलय्‌ थीथी विद्वानतयगु धापू छक्वः नं न्ह्यःने 
तय्‌माःगु आवश्यक जूवइ । भाजु पर्सिभल ल्याण्डनं थःगु 1३७००४/ धइगु सफुती 
'नेवाःत नेपाःया अर्ध आदिम जाति मध्ये दकसिबे मुख्यपिं खः । इमिसं थःत नेपाःया 
मूलनिवासी खः धकाः दावि यानाच्वंगृ दु । नेवाःतयगु सम्बन्ध तिव्बतीतलिसे आपा: 
दु ।' अथे हे 'P।Ct॥r९ऽ१५९ ४९॥।' सफती भाजु पर्सिंब्राउनं स्पष्ट जुइक च्वयादिल 
नेवाःत पृथ्वी मानव नकतिनि सृष्टिजूग बखतय्‌ तिब्बत व वया जःखः च्वंगु थासं 
नेपाः वयाच्चंपिं खः धइगृ खे आः सप्रमाण निर्णय जृइधृक्‌गु दु । इमिगु आकार, प्रकार 
, इमिगु चालचलन, इमिगु रीतिथिति व इमिगृ भाषा इत्यादि इपिं मंगोलवंशया खः 
धकाः समर्थन यानाच्वंगृ दृ । सल॑सः दॅनिसें भारतं वःपिं लिसे वैवाहिक सम्बन्ध जूगुलिं 
यानाः इमिगु उद्रगसया बल्लाःगृ चिं म्हो जुल, अयसा बालाक अध्ययन याना स्व:ःसा 
नेवाःत नेपा:या आदिवासी खः धैगु प्रमाणित जुइ श्रेष्ठ, १०८८: १०७) । नेवाः 
जातियात न्ह्यागु मिखाकूलिं स्वःसां वास्तवय्‌ पुलांगु जाति खः धैगु सीदइ । 
१.१ उत्पत्ति 

नश्ल म्हसीकेगु न्हापांगु कसि मनूतयगु म्हबां खः। आर्य नश्लया 
लक्षणय्‌ ऊन तुयू वा तूयूतुयू धाइगु, म्हधिकः तःधिकः, च्वामुगु न्हाय, चाकः ग्वाय्‌, 
तब्यागु कपाः, ततःग्वःगु मिखा मुख्य खः। कश्मीर व पञ्जाबया आर्यतयके 
थौंकन्हय्‌ नं थ्व लक्षण उप्व: खनेद्‌ । तर पूर्वपाखे वसेंलि लःफय्‌ व वासस्थलया 
प्रभावं व अनार्य नश्लया हि ल्वाकज्याःगुलिं थ्व लक्षण म्हो जुया वनाच्चंगु दु । 
आग्नेय नश्लया रंगरुप देश स्वया: पाना वं । हिमालया आरनेयदेशी किराततयूगु 
रंगरुप मंगोलक जुइ अर्थात, पतिचिं न्हाय्‌, न्यताःक्वें छूवांव:गु, पाचाचिंगु ख्वाःपाः, 
चाकःग्वाय्‌ म्हो व लप्तेकसां कयातःगु थें जाःगु मिखा जुइ । तर नेपालय्‌ च्वंपिं 
किरात जातय्‌ गुम्हसिकें थ्व लक्षण पूरा व गुम्हेसिकें भचा म्हो जू । निगूगु कसि 

खः भाय्‌ । आर्यभाषा ल्हाइपिं आर्य व किरांभाय्‌ ल्हाइपिं किराँत नश्लया । तर गर्न 
छगू नश्लया मनुखं थःगु भाय्‌ ल्वःमंकाः जःखःच्वंपिं मेगु नश्लया भाय्‌काःपिं नं दु । 
थ्वया नमूना तराईया थारुत खः । 

इसापूर्वया निगूगु शदी अशोक छवयाह:पिं वुद्धधर्मया प्रचारकत नेपा:या 
केन्द्रस्थलय्‌ वयाः नेपारतयत बुद्धधर्मया शिक्षा बिल । थ्व ख्वाउँगु पहाड प्रदेशय्‌ 
विहारवा उत्तरप्रेदशया तापालय्‌ च्वंपि ज्याथ:-जिथि वयाः च्वने थाकुइगुलिं ल्यायम्ह 
ल्यासेपिं भिक्षु भिक्षुनीत वयाः धर्म प्रचार यानाः नेपालय्‌ ल्वाकज्याज्यां आर्य हियापिं 
नाम नं ल्वाकःब्वाक: ज्यात । तर बुद्धधर्म ल्वाय॒गु बल ख्वाउंका ब्युगुलिं न्हापांगु 
शदीया दथुइ विहारं लिच्छवित वया: इमिगु राज्य लाकाकाल लिच्छवितय्‌सं ८०० 
द॑ राज्य याःबलय्‌ नेवा:तय्‌गु देय छगू छगू यायां त्यला: थुमित बिसिके छव्‌त । 
बिस्युंवंपि नेवाःत जःखःयापिं मूर्मित लिसे ल्वाक ज्याना: न्यावा जुल । 

बेस्यतय्‌सं थःत सूर्यवंशी क्षेत्री धाइगु ११गूगु शदीया अन्तय्‌ 
सिमरौनगढय्‌ नान्यदेवं कर्णाट राज्य थापना याःगु व थुपिं कर्णाटत सनातन धर्म 
माने याइपिं जूगुलिं थुमिगु प्रभाव लाना: बैस जुजुपिं नं लिपातक सनातन धर्मय्‌ 
अटल जुयाच्चन जुयाच्चंगु दु । २२५दँ कर्णाट राज्य कायम जूबलय्‌ नेपालय बैस 
जुजुपिसं शासन यानाच्चंगु खः । सीमाना स्वाःपिं बैसव कर्णाटतय्‌ दथुइ गुबलें 
मेल गुबलें ल्वापु जुइगु स्वाभाविक खः | मेल जूबलय्‌ कर्णाटकतयगु चालचलन 
व तिसा वस: जक हे मखुकि राज्यया मुख्यमुख्य कर्मचारीत नापं नेपालय स्थायी 
रुपं च्वंवःगु खनेदु । थुपिं मध्ये महाजु व कसजु निगू थर सीदु। महाजु कर्णाट 
राजवंशया मन्त्रीवर्गयापिं व कसजुपिं लेखाध्यक्ष(कायस्थ) खः । मन्त्रीतयूत महामात्य 
वा अमात्य धाइगु । महामात्य शब्दया रुपान्तर महाठ व्यवहार जुइ । (आचार्य ; 
१११५:१०-१३) 

उप्वःथें भाषावंशावली नेवाःत कोकण देशयापिं ख: । नान्यदेवया लिसे 
नायरत वःगुलिं नेवाःतयगु अभिजन दक्षिण भारतया मालावारया नायर देश खः 
धइगु वर्णनत आ: वयाः अमान्य सिद्ध जुइधुंकल । अथेसा छगू वंशावली 1... 
अयोध्यापाखें दक्षिण कोकण देशय्‌ वना: छुं पुस्तातक च्वंगु जुयाच्चन व अनं निवाड 
देश धइगु थासय्‌ वया: छुं पुस्ता अन रचजनाल, चन्द्रभागा खुसिया सिथय्‌ च्वंवंगु 
जुयाच्चन, उपिं मध्ये नान्यदेव नांयाम्ह सूर्यवंशी रजपूत... धइगु प्राचीन,स्पष्ट व 
मेगु भाषा वंशावली दइगु वर्णन स्वयां बिस्कं कथंया च्वयात:गु लुयाव:गु दु । थ्व 
वंशावली जक न्ह्यब्व:गु नान्यदेवया पूर्खाया नान्यदेव स्वयंया नं स्वापू दक्षिणी 
राजस्थानय्‌ नं दुगु व नान्यदेवया पूर्वजत मध्यय्‌या शैवमार्गी (छथरे) नेवाःतयगु 

अभिजन कोकण देशय्‌ मजूसे उत्तर भारतपाखेया हे दुगु उगु वंशावलीया छुंमां नं 
अत्यन्त महत्वपूर्ण खनेदु । तर छुं 'निवाङ'त ख्वपय्‌ वःगु दुसांतबि थजा:पिं निवाडत 
ब्याक्क नेवा: समाजय्‌ तनावंगु दु । (मल्ल, ११२५:३०) 

थनथायूलाक्क स्वयम्भूलाल श्रेष्ठजुं च्वयादीगु “नायर व नेवाः’ च्वसुली 
विदेशी विद्वानपिनिगु छुं उद्धरण न्ह्यब्वयातःगु स्वय॒बहःजू । ...G07८॥० अंग्रेजी 
सफती श्री फ्रांसिस तुकरं साफ साफ च्वयादिल, थ्व खंयू शंका यायूगु थायूमद्‌ कि 
थौंकन्हयू नेवाःतयूगु ही भारतं वःपिनिगु हिल्वाक ज्याय्‌ धुंकल । थृमिगु उद्गमया बारे 
इस्वी सनया गुगूगु शताब्दी नान्यदेवलिसे नेपाः हमला या:वःपिं दखिन भारतया नायर 
सिपाहींत उपत्यकाय्‌ हे बास याना: लिपा नेवा: जूगु खः धकाः धायूगु नेवाःतथें पृलांपिं 
जातिया बारे बिलकूल मानेयायूबहगु खं मखु । (श्रेष्ठ, १०८८: १०६) 

थौंकन्हय्‌ व्याक्क धइथें तत्वज्ञ विद्वानतसें माने याय्‌ धुंकूगु दु कि सृष्टिया 
रचना तथा सभ्यताया आरम्भ दकसिबे न्हापां हिमालयया दक्षिनपाखेया उपत्यकाय्‌ 
जुल । थनं हे सारा संसारय्‌ सभ्यता, संस्कृतिया प्रसार जुल । थुकथं नेवा: धइपिं 
अनेक रुपं इतिहासया थी थी चरणय्‌ थी थीकथं व थी थी भासं नेपा:गालय्‌ वया: 
छुधी, छप्पँ व ल्वाकःबुकःजुयाच्चंगु (म९४९7०४९०९०॥५) बिस्क पह दु । अथे धइगु 
नश्लगत ल्याखं सकल नेवाःत छगू हे मानवीय पुस्ताया मचाखाचात मखु । अमि 
म्हगः, ख्वा: स्वयूबलय्‌ ज्वःलाःगु खनेमदु । तर, छताखँ छु धाःसा तःखें दुतवःपिं, 
तःगू खलःया मनूत नेपाःगालय्‌ वःबलय्‌ म्हयाम्हछिं जक वःगु सखे मखु जुइ । 
उमिसं थः नापनापं बिस्कं बिस्कंगु जीवनशैली व संस्कारयात नं ज्वनावल । तर, 
गथे स्वनिगः दुने वःपिं सकलें मनूत कालक्रमया भवलय्‌ नेवा: जुयावन, अथे हे उपिं 
नापनापं दुतवःगु तःताजिया संस्कार, संस्कृति, परम्परा व आस्था सकतां 
नेपालमण्डलया मौलिक संस्कृति नाप युगंयुगतक बुला: ववं थुकि हे लिपा वना: 
नेवाःतय्‌गु छगू मंकाः संस्कृतिकथं थातं च्वन । 
२.उद्गम 
२.१ उद्गम्‌ 

नेपा:या इतिहासय्‌ छगू तसक प्रचलित लोकखकथं न्हापा नेपाःगाःया 

श्लेषमान्तक वनय्‌ नेमुनिं तपस्या यानाच्चंगु इलय्‌ थनया छम्ह सापूया दुरु बीम्ह 
सां छुं दिनतक दुरु मब्यूगुलिं छाय्‌ दुरु मब्यूगु जुड धकाः व सा वं व॑ं थासय्‌ चेवा 
कयाः स्वःवंबले छुथाय्‌ वनाः दुरु हायकाच्वंगु खन । अले शंका वनाः उगु थासय्‌ 
म्हया स्वःबले पशुपतिनाथया ज्योतिर्लिङ्ग लुयावल | उम्ह सापू ग्यानाः सित । 

अनंलि नेमुनिं उम्ह सापूया काययात थनया जुजु दयका: थुगु थायया पालन 
यानाच्वन । थुकथं नेमुनिं पालन याःगु जुया: थ्व थाययात नेपाल धाल । 
२.२ वंशावली 

६००दँ मयाक पुलांगु गोपालराजवंशावलिकथं कलियुग वयवं श्रीमद्‌ 
युधिष्ठिरया आदिराज्य(न्हापाया प्रभावित राज्यय्‌) हिमालया मुलय्‌ च्वंगु ख्वातुगु 
वनं त्वपुयातःगु भूमण्डल (नेपाःगा:) या श्लेषमान्तक वनय्‌ श्री भृङ्गारेश्वर भट्टारक( 
स्वामी) विहार याना च्वनाबिज्याःबलय्‌ गोपाल(सापू) जुया बिज्यात । अनंलि थन 
मालाखा धयागु थासं सापूतयगु गां च्वंवयूव छन्हु थन नेप नांया गोलकया बहुन्ही 
नांया सां बाग्मति खुसिया सिथय्‌ छगू थासय्‌ न्हिंन्हि वनाः दुरु हायकूगु गोपालं 
खना: उगु थासय्‌ म्हुया स्वयव श्री पशुपतिनाथ लुयावल । अनं न्हापां जुजुश्री 
भूमिगुप्त, जयगुप्त, धर्मगुप्त, हर्षगुप्त, भीमगुप्त, मनिगुप्त, विष्णुगुप्त, जिनगुप्त 
च्याम्ह गोपाल जुजुपिंसं राज्य यात । अनंलिपा गोपाल जुजुयात त्याका: महिषपाल( 
मेपू)तसें यथाक्रमं राज्यपद भोग यात । थुपिं खः जुजु वरसिंह, जयसिंह व भूवन 
सिंह । थुकथं स्वम्ह मेपू जुजु जुल । अले गोपाल व महिषपालतय्‌त त्याका: किरात 
जुजु जुल । जुजु श्री एलमनिसें जुजु श्री खिगु तक ३२ म्ह जुजु जुल । 

थुपिं लोकबाखनय्‌ च्वंपिं नेमुनि व गोपालराजवंशावलिया भूङ्गारेश्वर 
भट्टाकर व हे खः । खला गोपालराजवंशावलिया उम्ह सापूयात नेप नांया गोलक 
धयातःगु खं उम्ह भृङ्ारेशवरमुनियात उपिं नेप नांया सापूतय्‌ मुनि जूगुलिं नेपमुनि 
वा नेप मुनिया अपभ्रंश कथं नेमुनि धाःगु खःला नं धायूफु । तर लोक खँया नेमुनिया 
ने खँग्व: थोंया नेवाः भायया नि (गथे नीलः) या न्हापाया रुप खनेदु । छायधाःसा 
थुपिं नेप नांया सापूत थौंया नेवा: जातिया न्हापाया मनू खनेदुगुलिं थुमिगु भाय्‌ 
हे नेवाः भायया शूरुया भाय्‌ जुइमा: । उकि नेमुनिया ने खँग्व: नं थौंया नेवा: खंग्व: 
नी (पवित्र)या पूर्वरुप कथं थुपिं नेप नांया सापूतसें पवित्रया अर्थय्‌ छयलीगु खँग्व: 
जुइमा: । अर्थात थुमिसं भङ्गारेश्वर मुनियात पवित्रम्ह मुनि खनाः नेमुनि धाःगु 
जुइमा: । थुकथं नेमुनिया अर्थ नेप मुनि मखुसे नी मुनि (पवित्रमुनि) जुड फगुलिं 
भृङ्गारेश्वरयात हे नेमुनि धाःगु जुइमा: । 

श्लेषमान्तक वनय्‌ भृङ्गारेश्वरमुनि विहार याना च्वंबलय्‌ गोपाल जुल, 
अनंलि मालाखां गोग्राम(सापूतयूगां) च्वंवल धका: गोपालराजवंशावली च्वयातःगु 
दु । आः थ्व 'मालाखा' धयागु थाय्‌ गनदुगु जुल धकाः बिचा: यायबलय्‌ थुपिं नेप 
नांया सापूत नेपाःगाःया पिने वःपिं जूगुलिं भीगु ध्यान नेपा:गालं पिने न्हापांनिसें 
बस्ति याना च्वंपिं नेवाः गोपालीत दुगु थाय्‌ मकवानपुरपाखे वनेफ । शायद 

थुखेपाखेया मार्खु , मलेखु धयागु थाय वा मेगु हे थाय्‌ खः थ्व अन्वेषण याय्‌ मानिगु 
विषय जुयाच्वंगु दु । गुलिं हानं मकवानपुर जिल्लापाखें न्हापा हे थकचा: पाखें थुपिं 
वःगु जुइमा: अले अनं जक श्लेषमान्तक वनया लागापाखे वःगु खइ धाइपिं न॑ दु । 
श्यामलदासजुया धापूकथं गोपालीत मातातीर्थपाखें वःपिं अले मेषपालत भारतया 
अहीरत खः। न्ह्यागुसां थुपिं मालाखां श्लेषमान्तक वनया लागाय्‌ वःगु थाय्‌ 
धाःसा ग्वल, बत्तिसपुतली, सिनांमुग:पाखे जुइफु । थन पुलांपिं गोपालीत दनि 
धयागु नं न्यनेदु । अथे हे थनया तःधंगु गौचर (साख्यः) गुगु थौंकन्हय्‌ हवाईजहाजया 
मैदान जुयाच्वंगु दु उमिगु हे सा जयगु थाय्‌ जुइमा: (श्रेष्ठ: ११२१:१-३) । 
२.३ थायवाय्‌ 

इतिहास व अध्ययनपाखें छगू खँ थ्व सिद्ध जू वइ कि नेपाःगाः लखं 
जायाच्वंबलय्‌ व स्वया: च्वय्‌ च्वय्‌ हे मनूत च्वनीगु स्वभाविक जुल । थ्व गाःयात 
छचा:खेरं॑ चिची ग्वःगु पहाडं चाः हुइकातःगु दु । न्हापां न्हापां दुपिं मनूत थन हे 
छिंछिंकथं बस्ति दयकाः च्वन । लः,फय,निभाः आदि प्रकृतिपाखें थःपिन्त रक्षा 
जुइकथं खोपीथें जाःगु थाय्‌ दयूकल । थजाःगु थाययात उबलय्‌ डपार धाइगु 
जुयाच्वन । थ्व डपार खँग्व:यात न्ववाइबलय्‌ 'न्यंपार' जुइगु लानाच्वन । थ्व न्यपारं 
हे लिपा नेपार खँग्व अःपुक छयला: ज्यलावन । डपारय्‌ च्वनीपिं मनूतय्‌त डपार 
हे धयाछवत लिपा मुक्क थायबाय वा देयया नं हे डपार जुया: नेपार,नेपाल जुल । 
थन लः सुनावंलिसे कथहं मनूत कहाँ कहाँ वया: बस्ति दयूकाः च्वंवल । थौंकन्हय्‌ 
वनाः नं स्वः वनधाःसा गुँच्वय्‌ पुलांगु बस्तिया अवशेष ल्यना हे च्चंगु दनि । 
थुकिया दसुकथं सक्व ,चांगु तोखा, हलच्च, मच्छेगां आदियात हे कायफ । 

सृष्टिकालय्‌ न्हापां चीधिकःपिं जीवात्मा सृष्टि जुल, अले मानव जुल 
धइगु जीवशास्त्रीतय्‌ अनुसन्धानया खँ खः । पृथ्वी मानव सृष्टि जुइन्ह्यः नेपाःया 
भू भाग तेथिस (1९५) महासागर दुने लानाच्चंगु धाइ । प्राकृतिक उथलपुथल 
जुयाः तेथिस महासागर निगू भाग जुयावना: नेपाल भूभाग थाहाँवल । ततःजाःगु 
पहाड जुल । थथे खया: हे नेपाल भूभागया थी थी थासय्‌ समुद्रया करोड दं न्ह्य: 
यापिं थी थी जीवया अवशेष दु धाइ, अनुसन्धातातयूसं उबलयूया जीवया अवशेष 
लुइकाच्चन । (श्रेष्ठ, ११२९:१) 
३. धरातलीय स्वरुप 

नेपा:या जःखः विशाल चीन व भारत ला: । नेपालय च्वयपाखे थःगु 

हिमाल, मध्यय्‌ पहाड, क्वयपाखे तराई दु । हिमाल ल: वयाः पहाडं जुनाः तराई 
क्वयपाखे खुसि न्ह्यानाच्चंगु दु । मध्यभागया जमिनय्‌ थाय्‌ थासय्‌ ततःधंगु पुखू 

जुयाःच्वन । पुखुया लः क्वयूपाखे ततःजाःग॒ पहाडं पनात:गु खः । काठमाडौं 
उपत्यकाय्‌ नं लः जायाच्वंगु इलय्‌ महाभारत डाँडा प्राकृतिक व भौगोलिक रुपं 
उथलपुथल जुया: लः चाला वन । थुकि यानाः लेले भेगया उपत्यकाय्‌ क्वदुवालं 
लः वनाः सुनावन । भौगोलिकविदपिनिगु धापूकथं थ्व करिब करिब खुगूलख दँ न्ह्यः 
या निरन्तरया ख खः । अनंलि काठमाडौं उपत्यकाया लः करिब निगूलख दँ 
न्ट्यःनिसें बागमति खुसि दक्षिणपाखे चोभारय्‌ पहाड़ी चट्टान ज्ययूक ज्ययक थःगु 
निकास लुइकेत सफल जूगु इतिहास दत । भूमण्डलय्‌ बराबर वइगु अकल्पनीय 
परिवर्तन व थःलाः क्व:लाःया हुनिं काठमाडौं उपत्यका निर्माण जुल । लिपा लःया 
निकास लुयावयाः मानव बस्ती जूगु इतिहासयात अलौकिक पुरुषपिन्त थःथःगु 
ढंगं श्रेय बीम्वाःगु भौगोलिक विद्पिनिगु धापू दु । 
४ खुसि 

संसारय्‌ दकलय्‌ तजाःगु च्वापुगुँ सगरमाथा धस्वानाच्चंगु नेपाल भूमी 
पूर्वपाखे सप्तकोशी खुसि, पश्चिमपाखे सप्तगण्डकी खुसि व मध्यभागय्‌ कर्णाली 
खुसि न्ह्यानाच्चंगु दु । सप्तकोशीया प्रचलित नां (१) इन्द्रावती (२) सुनकोशी (३) 
तामाकोशी (४) लिखु (५)दूधकोशी (६) अरुण (७) तमोर खः । अथे हे सप्तगण्डकीया 
प्रचलित नां १) त्रिशुली २) बूढीगण्डकी ३) दरौदी ४) मर्स्याङदी ५) सेति ६) मादी 
७) कालीगण्डकी खः । (तमोट, ११२६:४४) 

नेपाःगा:ः लखं जायाः पुखू जुयाच्वंबलय्‌ लिपा उगु लः सुनावंगु नं थी थी 
खुसिया माध्यमं खः । थन मनू च्वने जीक जब बस्तीया विकास जुल थुकिया नापनापं 
खुसि सभ्यता नं ब्वलन । मनूतयसं थःपिं म्वायत जक मखु सीबलय्‌ तक खुसिया 
ग्वाहालि कया वयाच्चंगु दु । स्वनिगलय्‌ विशेष यानाः बाग्मती, विष्णुमतीया लिसें 
तुकूचा, मनहरा आदि खुसि नां जा: । नेपालभाषाया खुसि खँग्वःया 'खु' ल्यूने 
च्वंवयाच्चंगु बल्खु, तेखु, नेखु आदि खुसि नं न्ह्यथनेबह जू । अथे हे स्वनिगलं पिनेदुगु 
मार्खु मलेखु आदि नं नेवा: हे खःला अध्ययनयाय्‌ बह जू । नेवाःतयूसं खुसिया संरक्षण 
यायगु ल्याखं छगू छगू तीर्थया नांबिया: धार्मिक संस्कार नं यानावयाच्चंगु दु । 
५. लःफय्‌ 

नेपाःगा: न्यंक वाउंक गुँ चा: हइकात:गुलिं थ्व थायया लःफय्‌ तसक 
बांला: । थुकिया दुनेच्वंगु जग्गा समथर जुयाच्चंगु दु । थुकिया क्षेत्रफल २१८ 
वर्गमाइल दु । थ्व ८४ पूर्व देशान्तरय्‌ व २७ उत्तर अक्षांशय्‌ न्यनाच्वंगु दु । खास 
नेपाःगाः समुद्र सतहया बयूसं ४२७१ फुट तजाः। थन वर्षा गरमी जलवायु, 
चिकुलां तसक ठण्डी । तापक्रम वर्षा ३३ व चिकलां ० नं थ्यं । सरदर थन १५० 

मि.मि. वा वः। हिमालयया क्वसंच्वंगु थाय्‌ जूगुलिं थन चिकुलां: गुबलें गुबलें 
च्वापु नं गा: । (जोशी, १०७८:१७) 

उप्वःथें थनया ल:फय्‌ तांन्वः नं मज्‌ चिक्‌ नं मज्‌ जुयाच्वनी । थ्व थाय्‌ 
गालय्‌ ला:गुलिं लःफय्‌ नं सुरक्षित । उकि चिकुलां पहाड़ मनूत थन कहां वइसां 
ताल्लां मधेशीत दुहाँ वइगु खः । न्हापा जूसा चिकलां काचाक्क निभा: त्वइमखु, 
न्यंकं खसुं त्वपुयाच्चनीगु । थौंकन्हय्‌ यक्व उद्योग, कलकारखाना चा:गुलिं व मनूत 
नं फयांफक्व उप्वः दुहांवःगुलिं थनया लःफय्‌ धमाधम प्रदूषण जुजुं वनाच्वंगु दु । 
लकस न्हियान्हिथं स्यस्यं वनाच्वंगु दु, लःया अभाव कन झन अप्वयावंगु दु । 
६. खनीज 

ऐतिहासिक नेपालमण्डलया भौगोलिक स्वरुपकथं यें, यल, ख्वप, 
काभ्रेपलाञ्चोक, सिन्धुपाल्चोक, नुवाकोट, रसुवा, दोलखा, रामेछाप, धादिंग, मकवानपुर, 
सिन्धुली व ओखलढुंगा जिल्ला व सोलुखुम्बु जिल्लाया दुधकोशीया पश्चिमी भूभाग 
तक नालाकायूगु खःसा थन दुने यक्व हे खनीजपदार्थ सुलाच्चंगु झीसं खंकेफइ । थ्व 
क्षेत्रया धादिंग, यँ व काभ्रेपलाञ्चोक जिल्लाय्‌ सख्वा:, यल व काभ्रेपलाञ्चोकय्‌ मार्वल 
खानी दु । अथे हे येय प्राकृतिक ग्याँस दुगु अनुमान या:सां शुद्धीकरण व वातावरणया 
कारणं उत्खनन्‌ ज्या म्हो जक जूगु दु । स्वनिगःया नापनापं यक्व हे पहाड दुगुलिं: 
अनेक खानी लुइके फइगु यक्वसिया बिचा: दु । पुलांबाखंयात पत्या: यायगु खःसा 
लखुतीर्थ धाःगु खुसि लुँखानी जुइफु । मेमेगु खुसी नं खानी दयमाः । 
७. वनजंगल 

नेपाःगाः दुने दुहां वनेगु प्यंगू ततःधंगु भन्ज्याङ्ग दु । भन्ज्याङ्ग धैगु प्रचलित 
जुयाच्चंगु मुख्यगु मूलँपु खः। उत्तरपाखें पाटी, पूर्वपाखे सांगा, दक्षिणपाखे खरी व 
पश्चिमपाखे पांचमाने भन्ज्याङ्ग दु । थ्व हे भन्ज्याङ्गया लँपु समस्त देया जिल्लालिसे 
स्वानाच्चंगु दु । थ्व थायया जःखः फुक्क न्हापा जंगल हे खः । थनं पिनेया जंगलयात 
हाकुगुँ धायगु चलन दु । दुने गुँइ च्वनीपिं आपालं नेवाःत नं दु । नेवाःतसे पहाड व 
वनजंगल नितांयात गुँ धाइ । गुँइ च्चंपिं दुइंत गनेवाःत ख: । इमिके थःगु पुलांपह दु । 
उमिसं गुँइ दइगु कन्दमूल, फल, जडिबुटी, गांस्वां, लँव्यां ज्वनावया:, सियूचा, छासि 
कलेचिना: क्वबियाः क्वृदेशय वयाः जाकि, नयगु वस्तु, लं, पर्सिनाप हिला: यंकाच्चनी । 
स्यंगु ल्यूने इचंगु दुइँतय्‌गु पुलांगु बस्ति खः । इमिसं गुँइ बँज्याःग॒ उगु थाययात 'छोगँ' 
धाइ (श्रेष्ठ; ११२९: ३३) । नेपाःगाः दुने आःनं गोकर्णया गुँ, जामा:च्वया गुँ, धिनाच्चया 
गुँ, फूच्चया गुँ, शिबुच्चया गुँ आदि प्रशिद्ध हे तिनि । थजाःगु गुँइ नं नेवाःतय्‌ द्यःत दैगु 


२८ नेवा: लोकवार्ता 


विशेषता खः । दँय्‌ छक्व: थी थी अवसरय्‌ थुपिं द्यःतयथाय्‌ मेला जुयाच्वनीगु व नेवाःत 
देके वनाच्वनीगु छगू न्ह्यथनेबहगु पक्ष खः । 
८. भूउपयोग 
८.१ जंगली जनावर : 

नेपाःगाःया उत्तरपाखे '८,९४३ फुट त:जागु शिवपुरी’ लेक दु । दक्षिणपाखे 
९,०५० फुट तःजाःगु 'फूच्वडांडा' दु । पश्चिमपाखे ६,९३५ फुट तःजाःगु “नागार्जुन 
डाँडा' दु । नैऋत्यकोणय्‌ ८,२८९ फुट तःजाःगु 'चन्द्रगिरि' दु । पूर्वपाखे ७१३३ फुट 
तःजाःगु 'नगरकोट डाँडा' दु । थथें हे नेपाःगाःयात प्यखेरं पहाडं चा:हुइकातःगु दु । 
थ्व पहाडय्‌ तःधंगु, चीधंगु वनजंगलत नं प्रसस्त दु । शिवपुरीलेकया जंगलय्‌ 
सल्लामा यक्व दु, मेमेगु वनय्‌ धुँसिमा, चँसि, स्यांगुलिमा आदि यक्व दु । जनावरय्‌ 
चितुवा, चला, झंगःपक्षी, मैना, कालिज, दक्वभनं दु। थ्व हे वनजंगलया सिं 
नेपाःगालय्‌ छगू थे छगू बांलाःगु देगः, लायूक्‌, भवन आदि दयकातःगु दु । हानं थ्व 
हे वन जंगलया प्रभावं थन बराबर वा व: । तापक्रम नं आपा: जुइके मब्यू । न्ह्याथे 
तान्व:साँ थन ख्वाउंक फय्‌ वः (जोशी,१०७८:१८-१९) । 

न्हापा थन लखं जायाच्वंगुलिं थनया चा नाइसे च्चना: बुँज्या यायूत 
तसक उपयोग जुयाच्वंगु खः । प्यखेँ गुँ न्यना च्वंगुलिं थन दुगु चाया मंका:नांकथं 
गुँचात्वा: ल्यनाच्चंगु हे दनि । व हे गुँइ दुगु किसि गलं थौं किलागल ल्यनाच्वन । 
थायूबाय्‌ हिलावंलिसे गुँ नं तापाना वन । थन दुपिं धुँ, चला, गुंफा, ध्वं आदि 
ब्याक्क जंगली जनावरत नं यःगु थायूबाय्‌ ल्ह्यल्ह्यं म्हो जुयावन । 
८.२ जनसंख्या 

२००१या जनगणनाकथं १२ लाख ४५ हजार (थुकी पहरिजातिया 
११,५०५म्ह दुम्थ्याः) नेवाःत मध्ये बछि स्वया: म्हो ५ लाख २३दव: नेवाःत जक यें, 
यल व ख्वप जिल्लाय्‌ च्चनाच्वंगु दु । मुक्क ४७ प्रतिशत नेवाःतजक ये, यल व 
ख्वप जिल्लाय्‌ च्वंच्वंगु दु । 

नेवाःत मध्ये प्यम्हय्‌ छम्ह नेवा: यँय्‌ च्वनाच्चंगु दु । ११ प्रतिशत यलय्‌ 
व १० प्रतिशत ख्वपय्‌ च्वनाच्वंगु दु । काभ्रेपलाञ्चोकय्‌ ५०,२६३ म्ह, सिन्धुपाल्चोकय्‌ 
३३,९२४म्ह, धादिङ्गय्‌ ३२,४९२ म्ह, रामेछापय्‌ २९,९३१ म्ह नेवाः च्वनाच्वंगु दु । 
थिमि नगरपालिका दुने दकव हे नेवाःत रामेछाप जिल्लाय्‌ च्वनाच्वंगु दु । थुकथं हे 
मकवानपुरय्‌ २६,७६४ म्ह, नुवाकोटय्‌ २१,९२७ म्ह, सिन्धुली १८,१६४ म्ह, 
दोलखाय्‌ १५,८३७ म्ह, रसुवाय्‌ १,२५१ म्ह नेवाःच्वनाच्वंगु दु । 

उगु हे तथ्याकंकथ. नेपाःया पूर्वी तराई झापा, मोरङ व सुनसरी याना: स्वंगू 
जिल्लाय्‌ ८२,९०४ म्ह नेवाःत च्वनाच्वंगु दु । नेवाः त अप्व: दुगु जिल्ला छसीकथं 
च्वंक्वय्‌ स्वयूबलयन्‌ नं मोरङ, येँ, यल, ख्वप व काभ्रेपलाज्चोकधुंका: न्यागूगु 
जिल्लाय्‌ लाःवः । मोरङय्‌ जक ३४,०१३ म्ह नेवाःतयगु गणना जूगु दु । पूर्वी तराईया 
दक्वं जिल्ला झापा, मोरङ, सुनसरी, सप्तरी व सिरहा जिल्लाया मुक्क नेवाःतय्‌गु 
ल्या: १०२,७६६ म्ह दु । थथे छगू तःधंगु नेवाःतय्‌गु पुचः पूर्वी तराई जिल्लाय्‌ गथे 
च्वंवनाच्वन धइगु कारण माला स्वयूबलय्‌ आख: ब्वनेत गुम्हं जागिरया ज्यां सरुवा 
जुया: जक च्वनांच्वंगु मखुसें थःगु आदिभूमि त्वःताः बसाई सरेजुयाः दँ दँनिसें 
च्वनाच्वंगु जुइमा: धइगु छुमां क्यं । थ्व ल्याखं थुलि तःधंगु नेवा: पुचः गथे जुयाः, 
गुलि द॑ निसें पूर्वी तराई जिल्लाय्‌ बसाई सरे जुल, अनच्वंपिं नेवाःत व आदिभूमी 
हे च्वनाच्वंपिं नेवाःतय्‌गु जीवनस्तर छु पानाच्वंगु दु धइगु मालेगु ल्यं हे दनि । 
सम्भवतः नेवाःतय्‌ग॒ु आदिभूमिया नं पूर्वी लागा रामेछाप, सिन्धुली, दोलखा, काभ्रे 
जिल्लां हे पूर्वी तराई जिल्लाय्‌ बसाई सरे जूगु यक्व संभावना दयफु । छायधा:सा 
पश्चिमपाखेया धादिङ्ग, नुवाकोटं पूर्वी तराई झापा, मोरङ सुनसरी आदी बसाई 
सरे जुड्गु सिबें पूर्वी पहाडी जिल्लापाखें हे अ:पुइ(सायमि,११२९:२७-२९) । 
९, नामाकरण 
९.१ सुपुष्पदेवया वर्णकरण 

सुपुष्पदेव देववंशी खनेदुगुलिं नेपाःया न्हापांम्ह सूर्यवंशी लिच्छवि जुजु 
जुइमा: । सुपुष्पदेवयात गुलिसिनं पशुप्रेक्षदेव नं धाः । थुम्ह जुजं हे नेपाल भुमी 
प्यंगू वर्णया व्यवस्था यात । थुगु वर्णनय्‌ मेमेगु खया नापं सुपुष्पदेवं थन प्यंगू 
वर्णया व्यवस्था यात धाःगुलिं थ्वया न्हापा थन राज्यपाखें वर्ण व्यवस्था कायम 
याःगु मदु धैगु सी दु । वर्ण धैगु मनूया स्वभावं याइगु कर्म निश्चित जुइगु खः । 
अर्थात स्वभावतः ब्रम्ह सम्बन्धी ज्ञान, धर्म, शिक्षा आदिया कर्म याइम्हसित 
ब्राम्हण, स्वभावतः थःगु क्षेत्र (थाय) व क्षेत्रया मनूतयूत पिनेया वा दुनेया मनुखं 
बीगु दुःखं रक्षा यायगु कर्म याइम्हसित क्षेत्री, अथे हे स्वभावतः बंज्या, ब्यापार, 
उद्योग आदि छुं छगूया कर्म याइम्हसित वैश्य अले स्वभावतः ब्राम्हण, क्षेत्री, 
वैश्यपिनिगु सुचुकुचुया ज्या याइम्हसित शूद्र धाइगु खः । तर लिपा थुकी विकृति 
वया: कर्मकथं वर्ण मजुसे जन्मकथं वर्ण जुइगु व्यवहार जुयावल । 
९.२ वसन्तदेवया वर्ण व जातकरण 

सुपुष्पदेव धुंकाः लिच्छवि जुजु वसन्तदेवया राज्यकाल (सन्‌ ५०६ निसें 


५३२)य्‌ नेपालय्‌ प्यंगू वर्ण १८गू जातया व्यवहार जुयाच्वंगु खँ थँक्वातय्‌ च्वंगु 

आदिनारायणदेगःया न्ह्यःने च्वंगु संवत्‌ ४२८ या वसन्तदेवया शिलालेखय्‌ ब्राम्हण 
लगायत अष्टादश प्रकृति (१८ताजि)या मनूतयूत सम्बोधन यानात:गुलिं सी दु । 

नेवा: जाति दुने सुपुष्पदेवया पालंनिसें प्यंगू वर्णया कारण जुल, अनंलि 
वसन्तदेवया पालय्‌ वर्णया नापं १८गू जातकरण नं जुल । थुकि वर्णजक मखु 
जातभेद नं व्यवहारय्‌ वल । थ्व वर्ण व जात व्यवस्था गजा:गु धैगु सीमदुनि । 
थुकि वर्ण व जातया भेद जुया: थवं थवय्‌ मिश्रण मजूगु लक्षण खनेदु । छगू वर्ण 
मेगु वर्णनाप इहिपाः मजुइगु, छगू वर्ण मेगु वर्णया ज्या याय्‌ मज्यूगु आदि 
असमानता खनेदु । थुगु व्यवस्थां तत्कालिन नेवाःत दथुइ विभाजन दया: भी 
धयागु भावना स्वया: जि जिपिंया भावनां जनएकताया विकासय्‌ पंग: खनेदत । 
९.३ थक्‌ जुजुपिन्सं याःगु ज्यापुकरणा 

थक्‌ जुजुपिसं लिच्छवितयूत ज्यापुकरण याःगु खँ इतिहासकार बाबुराम 
आचार्य च्चैदीगु दु । लिच्छवितयूत उत्तर प्रदेशया ब्रम्हतसें भ्रष्टक्षेत्री धाइगु ( 
मनुस्मृति, अध्याय १०, श्लोक २२) तर लिच्छवितयूसं थःपिन्त गांगालि हे पवित्र 
भाःपीगु (लिच्छवि जुजु जयदेव द्वितीयया पशुपतिया अभिलेख) । थुपिं सनातन धर्म 
माने याइपिं जूगुलिं थुपिं लिच्छवि जुजुपिंनाप ब्राम्हण, बञ्जाः(व्यापारी), ज्यापु, 
शिल्पकार (ल्वहंकःमि वा कलात्मक वस्तु दयूकीपिं), डुम (पोडे), इसाद (च्यामखलः) 
आदि व्याक्क जात वःगु खेनदु । थुपिं नाप बिहावारी यायां लिपा नं उत्तरप्रदेश विहारं 
थ्वःचा थ्वःचा मनूतं वयावंच्वन । तःथ्वः छक्वलं मवःसे चिची थ्वःचा मुना: वइगुलिं 
यानाः छगू निगू पुस्तां हे थःगु भाय्‌ ल्वःमंकाः थनया नेवाःभाय्‌ नालाकाल । गुंगूगु 
शताब्दीया आरम्भय्‌ विहारं बुद्धधर्मया बाहा वःबले ब्याक्क लिच्छवित बौद्ध जुया: 
छगू जात जुल । विहारं थारु जातिया कुम्हा: धोब्या व मेमेपिं शिल्पकारत नं थन 
वक्व लिच्छवि जुयाः छगू जात जुल । डुम व इसाद कथहं पोडे व च्यामखल: 
धायूका च्वन । गुंगूगु शदीया अन्त्य्‌ उत्तर प्रदेशं वंशत (वैश्य ठकुरीत । वयाः थुपिं 
लिच्छवितयूत त्याकाः न्हूगु राज्य निस्वनाः थुपिं न्ह वःपिं वेशतसें लिच्छवितय्‌त 
राजकाजय्‌ छुं ज्या मबिसे कृषक अथवा ज्यापु यानाबिल । लिच्छवितय्‌ शिलापत्र 
उप्वः यानाः ज्यापुत च्वनाच्वंगु त्वालय्‌ लुयावइ) । 
९.४ जयस्थिति मल्लया जातकरण 

अशोक मल्लया काय्‌ जयमल्ल धयात:म्ह लिपा जुजु जुइवं देशय्‌ बांलाःगु 
स्थिति ब्यूम्ह जुया: जयस्थिति मल्लकथं नांजाःम्ह थुम्ह जुजुं ५०१ निसें ५१६ तक 
राज यानाःलि थःगु शासन कालय्‌ याःगु आर्थिक सुधारया लिसें विभिन्न वर्ण व 
जातया व्यवस्थायात नं क्वातुका: सामाजिक सुधारया पला: छयूगु खनेदु । जयस्थिति 

मल्लं थः मन्त्री जयन्त भारो व राजगुरु शिवदास उपाध्ययया नापं कान्यकुब्जी 
ब्राम्हण कीर्तिनाथ उपाध्याय, मैथिलब्राम्हण रघुनाथ झा, रामनाथ भा, दक्षिणी 
ब्राम्हणी श्रीनाथ भट्ट, महिनाथ भट्टपिनिगु साहुतिकथं तत्कालीन नेवाःतय्‌त ६४ गू 
जातय्‌ व्यवस्थित यानाब्यूगु खनेदु । थुकिया धल: लीलाभक्त मुनकर्मी मल्लकालीन 
नेपाल य्‌ न्ह्यथनातःगु दु (श्रेष्ठ, ११२१:३१) । 
९,५ शाहकालया वैश्यकरण 

निगूगु शदीपाखे लिच्छवि जुजु सुपुष्पदेवया पालंनिसें राज्यस्तरं प्यंगू 
वर्णया व्यवस्थाय्‌ तःगु नेवाःजातियात १८गूगु शदी (१७६८) धुंकाः शाहकालीन 
शासन वयव खसब्ग्रम्हण व खस क्षेत्रीतय्‌ प्रभुत्वं नेवा: ब्राम्हण व नेवाः क्षेत्रीयतयूत 
ब्राम्हण व क्षेत्रीकथं व्यवहार मजुल । खस ब्राम्हण वर्ग नेवा: ब्राम्हण वर्गयात व 
खस क्षेत्री वर्ग नेवाः क्षेत्री अर्थात मल्ल थक्‌, भारो श्रेष्ठ, प्रधान, अमात्य आदियात क्व 
यंकाः थुमित छगू प्रकारं वैश्यकथं व्यवहार यात । वैवाहिक सम्बन्ध नं मतः । अथेसां 
थमं त्याकागु राज्यप्रशासन चलेयायगु क्षमता थुमिके तत्काल मदुगुलिं थुमिसं 
नेवा:तयूत प्रशासनय्‌ तक दुथ्याकूसां मेमेगु ज्या खास यानाः सैनिक व प्रहरी ज्याय्‌ 
मथ्याकूगु जुल । 

नेवाःतयूत वैश्यया रुपय्‌ प्रयोग यायूत गोरखाया जुजुपिसं नेवा:व्यापारी 
व शिल्पकारत न्हापा हे गोरखाय्‌ यंका: थःगु ज्याय्‌ प्रयोग यात । थुकथं न्हापांनिसें 
हे खसतयूसं नेवाःतयूत वैश्यकथं व्यवहार या:गुलिं लिपा नेपाल लाका कायव 
थुमिसं नेवाः ब्राम्हण व क्षेत्री जातयात नापं वैश्य सरह व्यवहार या:गु खनेदत । 
(श्रेष्ठ, ११२१: २५-४२) 
१० म्हबां 

इतिहास स्वय्‌गु खःसा थन च्वंपिं गुबलें शासक जूगु इतिहास मदु । 
इतिहास शुरु जुइ न्ह्य: गोपालनिसें किरातवंशी तकयात नेपा:या हे शासक मानेया!। 
लिच्छविंनिसें मल्लकालतक गुलि नं सत्ता परिवर्तन जुल व तच्वःगु युद्ध यायम्वायूक 
सामान्य षडयन्त्रै भचाभचाजक हिंसां गाःगु जुल । मल्लतयूत क्वत्यलेत जक 
शाहतयसं तच्वयूक युद्ध याना: तसक हिबाः वयक्‌गु इतिहास दु । थनं लिपा नेवाःत 
तसक हिबा: वयकूगु इतिहास दु । थनं लिपा नेवाःत तसक हे छिन्नभिन्न जुयावन । 
थ्व स्वया: न्ह्यः मल्लकालतक गुलिनं पिनें वःपिं मनूत दु, उपिं फुक्क नेवाःहे 
जायच्चंपिं खः । अथे जुयाः सकले नेवाःतय्‌गु स्वभावं व म्ह बां उत्तिमग्यं । 

नेवाःतयगु संस्कृति, संस्कार व सभ्यता च्वन्ह्याःगुलिं उमिगु स्वभाव नं 
तसक सालीन खनेदु । नेवा: समाजय्‌ थंजिपिन्त हनेगु, क्वकालिपिन्त माया यायगु, 
३२ नेवाः लोकवार्ता 


छुं नं छगू धर्मया लिधंसाय्‌ थ्व याय्‌ ज्यू, थ्व याय मज्यू धकाः लोकपत्याः 
दयूकातःगुलिं थुपिं आपालं सोझा, सिधा, इमान्दार व नैतिकवान्‌ जुइपिं लानाच्वन। 
थुपिं याकःबुकः स्वयाः पुचः मुना: च्वनेगु स्वभाव दुपिं खः । लोकं धाइ ल्हाइ धैगु 
नं थुमिके ग्या:चिक्‌ दु । राजनैतिक उत्पीडनया तच्वःगु मारं यानाः थुमिके यक्व हे 
कमजोरी स्वभाव ल्यं दनि । तःता जात दुगुलिं उमिगु म्हबां नं पाः । छगू जात दुने 
नं म्हबां व ऊन पानाच्चंगु यक्व हे दु। गुगुं छगू जात मंगोललिसे नं अले 
आर्यलिसे नं ल्वाकःबुक: जुयाच्चंगु खः धैगु दसु छम्ह उराय्‌ सँयख्वा: वःम्ह नं दु,मर्स्या 
ख्वा: वःम्ह नं दु । न्हाय्‌ च्वामुम्ह नं दु, तपुम्ह नं दु । तःधिकःम्ह नं दु, चिधिकःम्ह 
नं दु । निपुचा दारि दुम्ह नं दु, भयाप्प दारि दुम्ह नं दु । थजाःगु भेद नेवाःतय्‌ 
न्ह्यागुं जात दुने नं झीसं लुइके फु । 
११. सांस्कृतिक जीवन 

संस्कृतिया शाब्दिक अर्थ खः परिष्कत कृति अर्थात्‌ समाजय्‌ भिंकथं वा 
बांलाक यानात:गु ज्याखँ । तर थ्वया प्रचलित अर्थ खः मनुखं थःगु समाजया मनूतय्‌ 
सुखमय जीवनयात न्हापांनिसें परिमार्जित याना दयूकातःगु वा यानावःगु कृति । 
थजाःगु कृति नं विशेष यानाः निताजि दु - छगू निर्माण सम्बन्धी, मेगु व्यवहार 
सम्बन्धी । निर्माण सम्बन्धी कृति धायूबले बसोबास यायत मा:गु छे, चुक, फल, 
सत, देग: हिति आदिया निर्माण खःसा व्यवहार सम्बन्धी धायूबले मनू बुसांनिसें 
सीधुंकाःतक याइगु रितिथिति व नखःचखः हनेगु आदि खः । विशेष यानाः निर्माण 
सम्बन्धी कृति व सामाजिक हनाबना आदियात सभ्यता धाइगु खःसा विधि व्यवहार 
सम्बन्धी कृतियात संस्कार धाइ । थथे संस्कृति धैगु मनुखं समाजयात दयकूगु खं 
जूगुलिं थ्व थाय, ई व परिस्थिति स्वया: पाइगु नं स्वाभाविक । गुलिं धर्म व 
संस्कृतियात नं छगूकथं हे काइपिं नं दु । तर धर्म व संस्कृति छता हे मखु, छायधा:सा 
धर्म धैगु मूलतः भौतिक सुख त्याग यायगु विषय खःसा संस्कृति धैगु भौतिक सुखं 
जीवन उन्नत यायगु विषय खः (श्रेष्ठ, ११२१:९१) । 

आदिवासीत नेवाःतयगु सांस्कृतिक इतिहासय्‌ प्रमुख भूमिका खजेदु । 
प्राचीनकालंनिसें नेपागा:यात थःगु निवासस्थान याना वयाच्वंगु दु । थौंकन्हय्‌ वयाः 
बच्छिंमयाक धैथें पिने च्वंवनेधुंकल । सक्रिय व्यापारी धका: नांजाःपिं नेवाःतमध्ये 
आपाःसिनं हे थी थी जिल्लाय्‌ बनेज्या यानाच्चन । गुलिंसिनं बुँज्या हे सनाच्वन । 

नेवाःत आपा: याना: मेमेगु जातीय समूहलं अलग्ग थःथः सत्तिक पुचः 
मुनाच्चनी । नेवाः बस्ति नगर पह वइगुली नांजाया च्वन । सामान्यतः थुमिगु 
बस्ती सतक पक्की जुइ व अप्पां सियात:गु चुक, लाछि, नानि आदिया छचाखेरं 

दनातःगु नितँ स्वत जाःगु पक्की छे स्वात्तु स्वानाच्वनी । थुगु सम्बन्धय्‌ यें, यल व 
ख्वप शहर सेल्ला:गु नमूना खः । बस्तिया थुजाःगु धाँचाजक स्वया: हे गुलिं मनूतसें 
नेवाः जीवन-पद्धति व व्यवसाय नं नगर पहयागु हे खः धाइ (इशिइ, ११०८: १) । 

नेवाःत धार्मिक वास्तकला, कलात्मक कृति, नख:चख: जात्रा इत्यादिं 
भयबिना: न्ह्यइपुसेच्वंगु सभ्यताया स्रष्टाया रुपय्‌ नांदंपिं खः । थुपिं च्वनाच्वंगु 
शहर व गां निथासं असंख्य हिन्दू, बौद्ध देग: व धार्मिक स्मारक दै । थुपिं उप्व: याना: 
परिष्कृत मूर्तिकला, पृष्ठभूमि थकया: कियातःगु मुर्तिकला व चित्रकलां छायूपिया तझ 
सूक्ष्मकाष्ठकलां झ:झ: धाःगु भयाः दुगु साधारण छुँ ध्वदुइगु नं सामान्य घटना हे 
जुयाच्वन । थ्व फुक्क नेवा: संस्कृतिया समुन्नतिया ज्वलन्त उदाहरण खःसां तबि 
थपिं मध्ये आपालं ला थौंकन्हय्‌ सृजनात्मकताया दसु जुइगु पलेसा गौरवमय 
अतीतया चिंजक जुया: धस्वानाच्वन । नेवा:संस्कृतया उत्थान व पतन थुइकेत 
भीसं इमिगु इतिहासय्‌ भचा मिखा ब्वयमाली (इशिइ, ११०८:३) । 

नेवा:पहया मू विशेषता धैगु वया समाजय्‌ च्वने यःगु पह खः । नेवाःत 
याकःबुकः गुबलें मच्वं । छुं भति पेरिसयापिं थें उमि नगर वा गांया एकान्तय्‌ 
च्वनेगु स्वया: तःतँजा:गु छँँय्‌ अले मनूतय्‌ पुचलय्‌ च्वनेय: । प्रकृतिं ब्यूगु आनन्दं 
गुकथं सुखभोग यायमा: धैगु उमिसं स्यू । उपिं न्हिली, खँल्हाइ, मे हाली । उमि 
बांलाःगु व तचाक: खनेदुगु पुलांगु पवित्र द्य:-देग: दुगु थासय्‌, खुसिचा वा 
न्ह्यानाच्चंगु लःया सिथय्‌ गाजलं दाःगु थासय्‌ न्ह्याइपिं जःपिं पासापिं मुना: 
गुँभ्वय्‌ वने न्ह्या: । बांलाक बंज्या सःपिं, सूक्ष्म नापं हस्तकारीया फुक्क ज्याय्‌ 
च्वन्ह्या: । उपि च्चन्ह्याःपिं चित्रकारत, छक्का पञ्जा याय्‌ मसःपिं बन्जाःत व 
जन्मजात कलाकारत खः । उपिं लुँककमि व नकःमि ज्याय्‌ निपुणपिं कियाज्या व 
छिपाज्याय्‌ विशिष्टता दुपिं प्रतिभाशाली कलाकारत खः। उमिसं भारतया 
कलाशैलीयात हिलाब्यूगु दु, तिब्बती व चिनियातय्‌त नमूना जुइकथं यक्व देग: व 


लायक्‌ दयकगु दु । प्राचीन चैत्यशैली नेपालं हे पिदंगु खः । सलंसः द॑ न्स्यवंनिसें 
प्रतिस्थापित जुयावःगु नेपाली शिल्पकारतय्‌ प्रतिष्ठा थौंतक सम्पूर्ण मध्य एशियाय्‌ 
स्थापित जुयाच्वंगु दु । नेवाःत सेनाय्‌ दुथ्याके मय:पि. गोर्खालीतय्‌सं उमित कातर 
धका: बय्‌बय्‌ यानाब्यूसां तबि उमिसं किपुली याःगु हता:या लुमन्तिं उमिगु वीरता 
पुष्टि जूगु दु (लेभी,१९०५:२४८-९) । 

नेवा: संस्कृतिया स्वरुप तसक हे धार्मिक व रीतिथितिमूलक जुयाच्वन । 
थगु विशिष्टता देगः, स्तूप, सतः आदि आपालं वास्तुकलाय्‌ अले मुर्तिकला, 
पृष्ठभूमिं थहांवयव मूर्तिकीगु कला व चित्रकला आदि कालयागु विभिन्न रुपय्‌ नं 

खनेदु । भयाःया माँय, थामय्‌ कीगु काष्ठकला बाहेक लिपायागु कला धर्मनाप 
सम्बद्ध मजूगु कलाकृति प्रायः लुइके हे फैमखु । वास्तुकला धाःसा गुलिं गुलिं 
च्वनेगु छँय नं धार्मिक लक्षणया खनेदु । थुगु सम्बन्धय्‌ छगू उदाहरणीय नमूना 
'बाहाः' हे दयाच्वन | 'बाहाः' धैगु तःकमछि क्वथा दुगु, नितँ-स्वतँ जाःगु 
स्वात्तुस्वानाच्वंगु छं चाःहुइकात:गु प्यकंला:गु चुक दुगु छगू वास्तुकलात्मक भवन 
समूह खः । 'बाहाः' धैगु सामान्यतः ब्रम्हचारी भिक्षुत च्वनीगु बौद्ध विहार खः धकाः 
धयातःसां थौंकन्हय्‌ थ्व आपाःथें उच्च जातीय बौद्ध, गुभा:जु (बौद्ध धर्मगुरु) ब 
'बरे'(लुँकःमि, वहःकःमि) तयगु पारिवारिक छेँ जक जुयाच्वन । प्रत्येक बाहा:या छगू 
विशिष्ट थासय्‌ बुद्धया मुर्ति छगू स्वनातइ । परिवारया सदस्यतसें पालंपा: न्हिन्हि 
थुकियात पूजायाइ । थुलि बाहेक चुकय प्राय: छग्व: निग्वः वा आपा: न. चिचीग्व:गु 
चैत्य दयाच्वनी । लुखाय्‌ संरक्षकया रुपय्‌ बौद्ध वा हिन्दू द्य. दइ । स्वनिगलय्‌ 
निसःस्वसः 'बाहाः’ दुगुलिं थुकिया धार्मिक वातावरणय्‌ तसक गुहालि जुयाच्वंगु दु । 

स्वनिगःया स्वंगुलिं शहर हिन्दू पहलं योजना यानाः निर्माण याना तःगु खः 
धाइ । उकि प्रत्येक शहर सूक्ष्म रुपया छगू धार्मिक संसार जुयाच्चन । थुगु लक्ष 
ज्वनेत थायथासय्‌ ल्वयूक दनात:गु विशिष्ट देवदेवीया देगलं शहरयात मण्डलाकार 
कथं चाःहुइकातःगु दु । दसकथं ख्वपया धाँचा शहरया संरक्षिका देवीया रुपय्‌ 
मान्यता प्राप्त जुयाच्व॑पिं च्याम्ह अजि मा-अष्टमातृकाया मंदःया आकार वय्‌का 
तःगु धाइ (इशिई,११०८:७-८) । 

नेवाःत यक्को खँय्‌ तसक न्ह्यथनेबहपिं खः, विशेष याना: प्लाष्टिक कला 
(चित्रकला, आखः च्वयूगु कला, मुर्तिकला, क॑य्‌ व धातु धालय्‌ यायगु कला, 
काष्ठकला, वास्तुकला,ज्वाहारात दयूकेगु आदि) व काप: थायगु ज्याय्‌ । उपिं थःगु 
भाय दय॒केगु व उकी गम्भीर साहित्य रचना याय॒गु व शिलालेखकीगु ज्याय भचा 
लिपा ला:गु खनेदु । १४गूगु शदीया बा बंका: तिनि थ्व ज्या जुल । अथेसां उमिसं 
भारतीय सीमा दुनेया चीनसँय्‌ परिवारया गुगुं भासाय्‌ स्वया: दकले पुलांगु साहित्य 
सृजना याःगु दु । (नेवाःभायलिसे लनेफुगु भाय्‌ अहोमब मेइथेइ वा मणिपुरी जक खः) 
तर थ्वया प्रवाह उपेक्षा, बेवास्ता व दमनया कारणं सुनावं थे जुल, विशेषयाना: 
वर्तमान शदीया दुने थथे हे जुल । 

नेवाःतय्‌गु सांस्कृतिक उपलब्धिया गौरव उमिसं दय॒कूगु बांबांलाःगु भवन- 
लायक, देग: व ततःखागु छे पाखें नं क्वःछीफु । देग: दनेगुली सीदयूक खनेदुगु नेवाः 
शैलीया अध्ययन थ्व लिसे ज्वःलाःगु थीथी निर्माण- तःतँ दुगु चिनिया चैत्य (पगोडा) 
व ट्राभान्कोर व कोचिनया सिँ व ल्वहँया देग:लिसे ऐतिहासिक रुपं जुइमा: । ह्याउँ 

गुलाबी रंगया अप्पां दयकातःगु थ्व संरचना, अले उकी कियातःगु अजूचायापुक्क 
बांलाःगु काष्ठकला (अप्वःथें पुलां जुया: जिनां वंगुलिं व रंग पानातःगुलिं हाकगु रंगया 
जुयाच्वंगु दु ) व पालापाला थीगु कंय्‌ वा सिजः वा लीया पाताय्‌ कियातःगु बुट्टा 
व छापया धात्थें हे वास्तुकलाया रत्न थेँ जुयाच्वंगु दु । यल,यँ व ख्वपया लायक नेवा: 
वास्तुकलाया मू हे मदुगु संग्रहायलय खः, अले उकिया सौन्दर्यया कारणं थ्व वास्तुकलां 
जाःगु थाययात पश्चिमया ब्रसेल्सया ग्रायण्ड-प्लेस स्क्वायर थें जा:गु मध्यकालिन 
वास्तुकला समूह मध्ये दकलय्‌ नां जाःगु छुं समूहलिसे ज्व:लाका: न्ह्यथने फु । थ्व 
थाय्‌ स्वःवनीपिं सुयातं नं थुपिं प्रतिभाशाली आर्य-मंगोल परिवारयापिं नेवाःतय्‌ 
कलात्मक प्रतिभा गुलि च्वन्ह्या: धैगु खँय्‌ मेगु स्वयाः अप्व: पत्या: याकाबी (चटर्जी, 
१९७४ : ७९-८३) । नेवाःतयगु थुजाःगु च्वन्ह्याःगु विशेषता दुगुलिं नेपा:न्यंक गन गन 
नेवाःत दु अन अन थुमिगु गुच्चमुच्च छुँ दयाच्वनी । छेया नाप नापं गणेद्यः, भिंद्य, 
चीभा:द्य. आदि नं दयाच्वनी । बनेज्या व मेमेगु शिल्पी ज्यां याना: नेपाःया मू मू फुक्क 
बजारय्‌ थी थी गांपातय्‌ नं थुमिगु बस्ति दु । अथे जूगुलिं नेपाःया फुक्क हे धेथें 
सदरमुकाम दयकेगुली नेवाःतयगु योगदान दुगु खनेदु । 
१२ द्यः 

द्य: खँग्व: संस्कृतभाषाया दिवु धातुं वःगु थुकिया अर्थ खः दिव्य । अथे हे 
दानद्‌ देव अर्थात गुम्हसिनं ब्यू व देव ख: नं धयातःगु दु । थुकथं देव अथवा द्यःया 
अर्थ छुं महत्वपूर्ण खँ बीम्ह दीव्य वा अलौकिक शक्ति: खः । गथे धनबीम्ह लक्ष्मी 
द: विद्या बीम्ह ससुद्यः आदि । खला द्यः धेम्ह सकलया मंका: खः, अथेसां मनूया 
जाति विशेषकथं नं द्यःया भिन्नता खनेदयाच्वंगु दु । नेवाःत नं छगू जाति खः, अले 
थ्व जातिया मुख्य म्हसीका थःगु भाषा खः । उकि नेवाःभासं सुयात वा छुयात द्यः 
धैतःग॒ दु उपिं दक्वं नेवाःद्य: खः धकाः सीकेमा: । गथे - १) महाद्यः, नारांद्यः, 
किसनद्य: भगवानद्य: आदि धर्म सम्बन्धी ज्ञान बीपिं द्यः खः अथे हे भिद्य:, चक द्य: 
व्यापार वृद्धि यानाबीपिं द्यः खः । २) अजिमाद्य: मभिंयात दमन यायगु शक्ति बीम्ह 
न्हापांनिसें अजिथें हनावयाच्वंम्ह सनातन प्रकृतिदेवी मिसाद्य: । ३) अजाद्यः थःत 
रक्षा यानाबीम्ह न्हापांनिसें हनावयाच्वंम्ह तापा: अजा थें पुलांम्ह भैरःद्यः । ४) 
भैरःद्यः शरीर रक्षा यानाबीम्ह ५) गणेद्य: सिद्धि व बुद्धि बीम्ह, ६) कुमारीद्यः ल्वापुइ 
त्याकाबीम्ह मिसाद्यः (कुमारी धकाः वा महाःपिं मिसा मचातयूत नं पुजा याः, अथे 
हे कुमारी द्यःकथं थापना यनातःपिं मिसामचा द्यःनं दु । अले क्वं सिमाय्‌ कुमारी 
द्यःयात पुज्याइगु नं चलन दु । ७) लक्ष्मीद्यः धनबीम्ह मिसाद्यः ८) ससुद्यः विद्याबीम्ह 
मिसाद्यः । ९) नासःद्यः प्याखं, बाजं आदि सयकाबीम्ह । १०) येँद्यः अथवा यॅमाद्य: 

वावयूकीम्ह इन्द्र द्य: । ११) सूर्य: जः बीम्ह । १२) आगंद्य: मेपिन्त क्यने मज्यूम्ह, 
थःगु परिवार रक्षा यानाबीम्ह द्यः । १३) देगुद्य: थःगु कुल रक्षा यानाबीम्ह । १४) 
लुकमाहाद्य: थःगु लागा रक्षा यानाबीम्ह । १५) पालाःद्य: संकट मदयका 
बीम्ह । १६)महांकाद्यः मृत्यूकालयात नं दिकाबीम्ह । १७) हनुमानद्यः मनबल्लाका 
बीम्ह । १८) भगवतीद्य: शत्रुनाश यानाबीम्ह । १९) बुंगद्यः वा वययाकीम्ह । २०) 
जनबहाःद्यः ल्वय्‌ लायूकाबीम्ह । २१) चीभाःद्यः सुखावति भूवनय्‌ लाकाबीम्ह २२) 
पीगंद्यः दशा भिंकाबीपिं पीठया गणद्यः आदि (श्रेष्ठ, ११२१: १०८-१०९) । 

नेवाःतसे आगंद्यः नं माने या: । आगं धयागु गोप्य, गुह्य, रहस्यमय खः । 
आगंया खँ सुयातं कनी मखु, सीकी मखु, गोप्य तइ । आगंद्यःया दीक्षा कायमा:, 
आगंया खँ सी । गुरु दीक्षा बीत आगंया खं सुयातं कनेमखु धका: पा: फयके बिया: 
मन्त्र न्हायपनय्‌ न्यंकी । आगंया खँ सुयातं सीके बीमज्यू, धायूमज्यू, धाइमखु, गोप्य 
हे जुइ । आगं सिलकि मखुथे जुइ, सीकी धका: मनूत तसक ग्या: । 

आगंद्यःया छगू तःधंगु ताःहाकःगु तान्त्रिक, गोप्यपुजा तःधंगु मोहनिया 
मोहनिपुजा खः । मोहनिया गोप्य पुजा स्वन्हुतक जुइ । पुजा सिमधयूक यःया सिन्हः 
तीमखु ,स्वां छुइमखु । स्वां क्वकाइखुन्ह स्वां क्वकयाः द्यःया स्वां काइ । स्वन्तिया 
लक्ष्मीपुजा यायगु छगू नं ताःहाकः तान्त्रिक पुजा मोहनिपुजाया अंग खः। ताःहाकःगु, 
तःन्हृतक जुयाच्चनीगु गोप्य तान्त्रिक मोहनिपुजा 'जागंपुजा' खः । 

नरलय्‌ तोलंद्यः नै अजिमा खः। तोलंद्यः निगमय्‌ देगुद्यः लायक्‌ दुने 
लिच्छवि जुजुपिनि आगंद्यः खः। नै अजिमायात लायुकुली मानेश्वरी धाःगु धकाः 
गोपालराज वंशावली धयात:गु दु -'स्वनामेन मानविहार प्रतिष्ठितं पुनः श्री मानेश्वरी 
देवी प्रतिष्ठितः'मखनय्‌ थक्‌ जुजुपिनि आगंद्य: तानाद्यः खः । लायक दुने त:जुमाजु 
आगंद्यः खः । आगंद्यः तःधंम्ह जुयाः तःजुमाजु धाल । 
१२.२ दिगुद्यः 

कूलपुर्खाया गाँद्यःत । (आजु अजिमा द्यःत) आगम्‌ निगम्‌ जुयाः कलछेँय 
आगांद्यः व ख्यलय्‌ देगृद्यःत जुल । आगंद्यः, देगुद्यः माने यानाः पुज्यायगु नेवाः संस्कृति 
खः । कलछँय्‌ क्वथा छकुती देगुद्ययया किकिपा वा द्यःया अंगलय्‌ न्याम्ह द्यःया 
न्याप्वाः, बालाप्वाः वा न्याम्ह द्यःया गांद्यःत देगु खतय्‌ तयाः गोप्य यानातइ । 
थकालिं न्हिन्हि देगुद्यःया तन्त्रमन्त्रया आगंद्यःया गोप्य पुजा यानाच्वन । 

कूलछेँया मनूत देगुखलःत खः । दँयदँय्‌ देगु खलःतय्‌ देपुजा न्यायूकी । दे 
पुजा त्यलकि बा:छि, लच्छि न्ह्य: ल्वहँचा पुजा धका: देगु खलःत देपुजा पाःलाः थाय्‌ 

मुनी । देपुजा यायत माःमाःगु ल्या: याइ । देगु द्यःथाय्‌ ल्वहँचा पुजा छगू छुवइ । देगु 
खल: पिन्त नकी । देगुद्यःया बाः विहीवा: खः । देपुजा छन्हु न्ह्यः छवय्‌लाभू याइ । 
ख्यलय्‌ वनीखुन्हु देगुखलःत देगृद्यःया खःचा क्वबुयाः त्वाजंजात याक: म्वाहालि 
पुइका: न्ह्य: न्ह्यः तयाः गुंगु मकः थना: वनी । देगु खलःत दुगु ज्वना: ल्यूल्यू ख्यलय्‌ 
वनी । देगुद्यःयाथाय्‌ देगु खः दिका च्वनी । पुलां गँइमाजुद्यः (गुह्येश्वरी मागलय्‌ 
मानमानेश्वरी), गुँइगुँइ, ख्यःख्यलय्‌ आजु अजिमाद्य:त देगुद्यः खः । 
देगु खलकय्‌ ब्याहा: जूपिनि न्हपिं भौमस्तयूत देगु ख्यलय्‌ हयाः तइ । 
भोमसतय्‌त लसक्‌स यानाः देगुली दुकाइ । देगुली दुमकायक सीके बुके थ्याकीमखु । 
सीकाभू, छवयलाभू, ख्यःभ्वय्‌, कलाभू, बाभ्वय्‌ धकाः प्यन्हु न्यान्ह देपुजा याना 
भ्वयन्यायकेगु चलन दु (श्रेष्ठ, ११२९:४८-५६) । 
द॑यूदसं न्यायूका वयाच्वंगु थ्व देपुजा छगूकथं नेवाःतय्‌गु कलपुर्खाया द॑ 
मुज्या धाःसां ज्यू । 
१३. म्‌ पूजा 
दच्छिया १२लाय्‌ लयपतिकं ऋतुकथं थी थी नखः चखः, पुजा-आजा, 
जात्रा पर्व हनेगु नेवाःतय्‌ विशेषता खः । 
गथांमुगःबलेनिसें न्ह्याइगु नखः सिथि नखः थ्यनकि क्वचाइ । गथांमुगः बलय्‌ 
छँछँय्‌ बलिं पिया: पुज्याना: बहनी छवासय्‌ व दुवातय्‌ वाययंकी । नागपञ्चमी 
बलय्‌ नेवाःतय्‌ नं नागयात पुज्यायूमाः । नागं छया रक्षा याइ धाइगु धारणाकथं 
लुखाफुसय्‌ नागया किपा तिका: पुज्याइगु खः । गुंपुन्हिबले बौद्धमार्गीत लच्छियंकं 
बाजं थाना: स्वयम्भू व थीथी चैत्य परिक्रमा याइ । गुंलाया भवलय्‌ साया:,दथुसायाः, 
मतयाः आदि जात्रा जुइ । थ्वलिसेँ कृष्णजात्रा व पञ्चदान नं थुबलय्‌ हे वइ । 
यंलाथ्व चौथि वा चथाःखुन्हु बहनी तिमिला मस्वसे गणेद्यः व चन्द्रमायात 
पुज्यायृगु चलन दु । यँया:पुन्हिबले थायृथासय्‌ इन्द्र ब्वयाः पुजा वा ऐरावत किसि ( 
पुलुकिसि) या जात्रा जुइगुलिं इन्द्रला, एन्दला, यंला धयाह:गु खः । इन्द्रआजुयात 
यॅमाद्य: न धाः । थुकि हे थ्व जात्रायात येयाः धाःगु खः । थ्वयात इन्द्रजात्रा नं धायगु 
यानाहल । थुबलय्‌ यँय्‌ तसकं झ:झ: धायक संसारय्‌ हे प्रसिद्ध कमारी जात्रा जुइ । 
थुबले कमारीलिसें गणेश व भैरवया नं थंने क्वःने खः साला: नगरपरिक्रमा जुइ । 
नेवाःतय्‌सं दकलय्‌ ताःहाकःगु नखः मोहनी कौलां हनी । पारुखुन्ह नःला 
स्वनाः पुज्यानाः थ्व नखः न्ह्याइ । थुबले नवरथ वनेगु धकाः थी थी गुंगृ तीर्थय्‌ सुथ 
न्हापां बाजंलिसें देके वना: पीठय्‌ च्वंपिं अजिमाद्यः पुज्यायगु चलन दु । कूछि भ्वय्‌ 

स्याक्वत्याक्व व चालं स्वन्ह विशेष थ्व नखःया महत्व दु । शक्तिया आराधनाया 
लिसें उकिया स्वरुपकथं देवीपिन्त पुजा-आजा यानाच्वनी । मोहनीबले पाया: 
अथवा खड्ग जात्रा जुइगु नं मेगु विशेषता खः। 

स्वन्तिबले यमपञ्चक धका: न्यान्हुतक थी थी पुजा जुइ । न्हापां क्व:पुजा, 
खिचापुजा, सापुजा व लक्ष्मीपुजा, म्हपुजा व दकलेलिपा किजापुजा जुइ। थुकी 
म्हपुजायात तःधंगु महत्व बिया: हनी । थुखुन्हु नेपालसंवत्‌या न्हूद॑ नं तसकं झ:झ: 
धायक हनी । थ्व हे लाया लिपांगु चःऱहे बालाचा:उहे खः । नेवाःतय्‌ सुं छँज: मन्तकि 
उगुदँय्‌ बालाच:हेखुन्ह मदुम्हेसिया नामं वा व तरे जुइमा धैगु भावं पशुपतिया 
श्लेषमान्तक बनय्‌ वा आदि बीबः ह्वलाः चाःहिलेगु परम्परा दु । बौद्धमार्गीत 
स्वयम्भूइ वनाः गःचाः हिला: सीम्हेसिया नामय्‌ सतबिज होली । दथुइ सकिमिला 
पुन्हिखुन्ह हलिमलि ब्वइ । 

यःमरिपुन्हिखुन्हु न्ह जाकिया यःमरि दयका: नयगु चलन दु । नापं 
थ:थ:पिनि धुकृती व भकारी मरियाम्ह कुबेर, लक्ष्मी, गणेश, माय:बाय आदि दयका: 
पुज्यायगु नं चलन दु । पोहेलाया घ्यःचाक्‌ संन्हुखुन्ह थी थी तीर्थय्‌ म्वःल्हुइगु मेला 
जुइ । मां-अजिपिनिगु ल्हातं चिक तिलेगु व घ्यःचाक्‌, हाम्वःग्वारा, हिचाक, पल: 
नया: सौर्यमानया नख: हनी । 

श्रीपञ्चमीबलेनिसें वसन्त ऋतु न्ह्याइगुलिं थुकियात वसन्त पञ्चमी नं 
धा: । थ्वधुंका: सिपुन्हि वइ । हिन्दु वा शैवमार्गीतय्‌ छँयछँय्‌ स्वस्थानी बाखं कनीगु 
क्वचाइ । सक्वय्‌ लच्छियंकं धलं दना: द्यःदेवीपिनि पुजा नं सिधइ । थ्व लाय्‌ दकलय्‌ 
लिपा सिलाचः-हेखुन्ह॒ महाद्यःया पुजा यानाः बहनी त्वाःत्वालय, दुवातय्‌, चुकय्‌ 
शिवया आराधना यासे मिछ्वयूकाः पनेगु चलन दु । 

चिल्ला चीर स्वाय॒धुंकाःहोलि पुन्हि खःतक ह्याउँक अबीरं ईका: प्वप्वःचाय्‌ 
लः थना: कयूकाः थवंथवय्‌ न्ह्यैपुक होलि म्हिती । थ्व धुंकाः पाहांचः-हेखुन्ह 
पिशाचवर्गया मनूत नाप च्वना: कालभैरव रुप कयाच्वंम्ह लुकुमहाद्यःयात पाछाइमाया 

लूँ बँ, लैंमाया वहबुँ, वाउलाभा, समय्‌ व ला दुगु भ्वयब्व छाया: पुज्याइगु व 
मोहनीसिन्ह: फया: ती । थुबले यँय्‌ न्यतमरु अजिमाया गंप्याखं, भद्रकाली व कंग: 
अजिमाया ख:जात्रा, यलय्‌ बालकमारीजात्रा जुइ । च्यान्हु लिपा चउला अष्टमीखुन्ह 
येया जनबहा:द्यः खतय्‌ बिज्याका जमलंनिसें लगमय्‌ तक खः साला: थ्व जात्रा 
न्याय्‌की: । 

ख्वप व न्हयगामय न्यायकीगु बिस्काःजात्रा नं तसक नां दं । चैत्र 
मसान्तखुन्ह्‌ यःसिं थना: वैशाखया खाइसंल्हूखुन्हु यःसिं क्व:थलेगुया लिसें भैरब व 

अजिमाया खःजात्रा व मेमेपि नं द्यःतयुगु जात्रा जुइ । थुबले थिमी नं बालकुमारीया 
लिसें ३२खः द्यःतयगु भुइसिन्हःजात्रा, बोडे मे प्वाःखनीगु जात्रा नं न्ह्यथनेबह जू । 
अथे हे थुबले तोखा व सपनतीर्थय्‌ नं जात्रा जुइ । बछलां नेपा:देया हे दकलय्‌ 
ता:हाक:गु जात्रा बुंगःद्यःया जात्रा जुइ । बुंगद्य:यात हिन्दू, बौद्ध सकसिनं हे उतिकं 
मानेयानातःम्ह द्यः खः । स्वांया:पुन्हिखुन्हु बुद्धया जन्म, बुद्धत्व प्राप्त व महापरिनिर्वाण 
स्वंगू योग चूलाःगुकथं तसक झ:झ: धायक हनी । 

दकलय्‌ लिपांगु नखः तछलां सिथिनखःखुन्ह देपुजा मन्याःपिं सकसियां 
देपुजा न्याय॒की । थुबले कुमारया जात्रा नं जुड । तछला पुन्ह अर्थात्‌ ज्यापृन्हिबले 
पन्ती महाःद्यः, भैरव व अजिमाया जात्रा जुइ । भलभल अष्टमिखुन्हु ग्वलय्‌ त्रिशुल 
जात्रा जुइ । दिल्लां गुरुपून्हिबलय्‌ गुरुपुजा यायगु चलन दु । थ्वखुन्हु नेवाःतय्‌ नं 
थःत विशेषकथं आखः ब्वंकातःम्ह वा धर्मज्ञान बियातःम्ह, दीक्षा मन्त्र आदि 
बियातःम्ह सुं गुरुयात पुजा या:वनेगु चलन दु । थुकथं दच्छियंकं थी थी पुजा व 
जात्रा यायमाःगु संस्कारं चिनातःपिं नेवा:जातिया इलय्‌-ब्यलय्‌ वइगु बिस्कं पुजा 
गथे सम्यक पुजा आदि व १२दय्‌ वइगु तःगु जात्रा नं हनावयाच्चंगु हे दनि । 
अथेजुयाः नेवाःजातियात मेमेगु जाति स्वया: पाः धकाः ब्वयगु गुगु सांस्कृतिक 
लिधंसा खः, व हे मंका: संस्कृति खः । 
१४ . प्राकृतिक स्रोत 

यॅनापं थ्व क्षेत्रया मेमेगु थासय्‌ नं पर्यटकीय क्षेत्रकथं विकास यायफइगु 
प्राकृतिक सम्पदा यक्व दु । राष्ट्रिय योजना आयोग व एशियाली विकास वैंकया 
मंकाः ग्वसालय क्षेत्रीय रणनीतिबारे नकतिनि छगू अध्ययन जूगु दु । उगु अध्ययनय्‌ 
यें क्षेत्र दुने ये, यल, ख्वप, धादिङ्ग, नुवाकोट, रसुवा, काभ्रेपलाञ्चोक, सिन्धुपाल्चोक, 
दोलखा व मकवानपुर, रामेछाप व सिन्धुली जिल्लाया छुं भूभाग दुथ्याकातःगु दु। 

थ्व क्षेत्रय्‌ जलश्रोत गाक्क दु । थौकन्हे थ्व क्षेत्रय्‌ कण्डे ३०० मेघावाट 
जलविद्युत उत्पादन जुयाच्वंगु दु व थन मेगु स्वसः प्यसः मेघावाट विद्युत उत्पादन 
याय्‌ फइगु सम्भावना दु । 
१५ लजगा 

थ्व क्षेत्रया ३० प्रतिशत स्वयां उप्व: जनता शहरय्‌ दु । थ्व क्षेत्रय्‌ १० गू 
नगरपालिका ला: । उकिसनं थ्व क्षेत्रया मू व उप्वः प्रतिशतय्‌ दुपिं नेवाःत 
न्हापांनिसें बनेज्या यानावयाच्चंपिं जूगुलिं थन बनेज्याया सम्भावना उतिक दु । थी 
थी बैंक, वित्तिय संस्था, बीमाकम्पनी, स्टक एक्सचेन्ज नापं मेमेगु सेवा व्यवसाय, 

अस्पताल, शैक्षिक संस्था आदि नं थ्व हे क्षेत्रय विकास जुयाच्वंगु दु । राजधानी 
शहर थ्व हे क्षेत्रय्‌ लाःगु व शिक्षित व दक्ष मनूत नं थन हे उप्वः दुगुलिं थन 
सेवाक्षेत्रया अझ हे विकास यायगु सम्भावना यक्व दु (राजकर्णिकार, ११२७:२) 

श्रोतया उपलब्धताया थजाःगु पृष्ठभूमी स्वयूबले थ्व क्षेत्रया विकास 
यायत क्षेत्रगत प्राथमिकता क्वय्‌ च्वयाथें जुइमा:गु खनेद्‌ । 

क) कृषि व वन , ख) जलविद्युत , ग) पर्यटन, घ) उद्योग , ङ) बनेज्या, च) 
मेमेगु सेवा व्यवसाय थौंकन्हय्‌ ब्यापारिक केन्द्रया रुपय्‌ जक मखु राजनैतिक केन्द्रया 
रुपय्‌ नं नेपाःगाःया नेपालय्‌ थःगु हे महत्वपूर्ण थाय्‌ दु । उकि नेपाःगाःया छचाःखेरंच्वंगु 
पर्वतीय क्षेत्रय्‌ च्वंपिं आपालं मनूत थःत माःमाःगु वस्तु न्यायृत, अङ्डा-अदालतया 
प्रक्रिया पूवंकेत व लजगा: मालेत थन वइ । थ्व बाहेक नं थन दुगु विभिन्न चीभाः, 
देग: व स्मारकया निंतिं हिन्दु व बौद्ध निखल:सिनं थुकियात पवित्र भूमि भाःपियाच्चन । 
थन न्यायकीगु गुलिं गुलिं अति विख्यात जात्रा, पर्व आदिया अवसरय्‌ भारतीय 
उप-महाद्रीपया विभिन्न इलाकां असंख्य यात्रुत व: । पर्वतारोहणय्‌ वृद्धि जूगु 
अभिरुचिया कारणं यानाः येंदेय्‌ आपालं विदेशी पर्यटकतयगु केन्द्रस्थल जुयावःगु 
दु । थथे स्वनिगलय्‌ तःगूकथं उपयुक्त स्थितिया सिर्जना जूगुलिं थनयापिं वासिन्दातयूत 
थी थीकथं थःगु ज्याखँया प्रवर्धन यायूगु अवसर दत । 

च्चय्‌ न्ह्यथनागु स्थिति न्ह्याथे जूसां झीसं नेवाःत फुक्क बुँज्या मयाइपिं 
नगरवासी खः धकाः भाःपीगु पायछि जुइमखु । २७ यंता अक्षांशय्‌ व समुद्री सतह 
नं १३०० मीटरं च्वयलानाच्वंगु थ्व नेपाःगालय्‌ वार्षिक वर्षाया परिमाण थ्यंमथ्यं 
१५०० मिलिमीटर थ्यः । थ्व गाः नाइसेच्चंगु चा दुगु बाली आपा: सइगु थाय्‌ 
जुयाच्चंगु जक मखु कि सघन कृषियात ल्वःगु प्राकृतिक स्थिति दुगु हिमाली इलाकाय्‌ 
छगू दुर्लभ स्थान नं खः । थन नेवाः किसानतसें प्राचीनकालंनिसें मनसूनी यामय्‌ ( 
जून॑निसें सेप्टेम्बर तक) वा (जाकि) पीगु व अले वा (वर्षा) मवइगु यामय्‌ मुख्य यानाः 
छो, आलु व केता पीगु खः । थोंकन्हय्‌ शहरं पिने पिनेयागु इलाकाय्‌ नापं वाउँचा 
पिना: मीगु लजगाःया महत्व तच्वयावयाच्वंगु दु । 

नेवा: जीवन-पद्धति व ब्यवसाय नं नगर पहयागु हे खः । थुगु खं उप्वः 
नेवाःत तत:धंगु शहरय्‌ च्वनाः व्यापारी, शिल्पकार, सरकारी कर्मचारी, निजीकम्पनीया 
मालिक इत्यादि व प्राध्यापक, शिक्षक, चिकित्सक जुया: वा सन्मानजनक लजगा: 
याइपिं जुयाः बुँज्या मखुगु व्यवसाय ज्वनाच्चंगु स्वयूबले छुं हदतक सत्य हे खः 
धायमाः । शहर शहरय्‌ दयाच्चंगु लजगाःनापं दुथ्याकाः फुक्क खँ विचा: याय॒बले 
नेपागालय्‌ च्वंपिं नेवाःजीवन व संस्कृतियात न्ह्याकाच्चंगु निचाः घःचाः बुँज्या व 

बनेज्या खः । इमिगु संस्कृतिया मेमेगु विकास याय्‌गु आर्थिक आधार थ्व निता हे 
जुयाच्वन (इशिइ, ११०८:१-३) 
१६ खलःपुचः 

नेपाः दुने तःता जाति, भाषा व संस्कृति दुगुलिं थनया सामाजिक संरचनाय्‌ 
नं उकथं हे विविधता दुगु खँ कलेगु यानाच्वंगु दु । तर, नेपाःदुनेया थी थी जाति 
समुदाय मध्ये नेवा: हे उज्वःगु समुदाय खः गुगु समाज दुनेया संगठन स्वरुप अतिकं 
क्वातु, ताःहाकःगु परम्परा क्‍्वबिया: न्ह्यानावयाच्वंगु दु । अले संगठनया प्रभाव 
समाजय्‌ तच्वक धिसिला: । थुकी दुनेया संचालन प्रकुयाया उतिक प्रजातान्त्रिक 
पद्धतिया नं अभ्यास जू । नेवाः समाजयात थथे छगू विशिष्ट अवस्थाय्‌ थ्यंकातःगु 
थुकथंया सामाजिक संगठन स्वरुप खः - गुथि । 

गुथि व नेवाः छगू पर्याय खः । नेवाः समाजय्‌ गुथिया परम्परा गुबलेनिसें 
न्ह्यज्यात धैगु ला अभ माले हे मानिगु विषय जुइ । तर जुजु शिवदेवया शक सं ५२५ 
गोदावरी लेलेया शिलापत्रय्‌ ध्वज गौष्ठि, प्रदीपगोष्ठि, वादित्रगौष्ठि, मल्लयुद्धगौष्ठि, 
प्रणालिकागौष्ठि आदि व्यवस्थाया खँ न्ह्यथनात:गुलिं गुथि संगठन स्वरुप थुबले हे 
गाक्कं सुथां लायधुंकल धैगु बांलाक सी दु । नेवाःत बुसांनिसें सीधुंकाः गुलि नं 
सामाजिक विधि व्यवहार यायूमा: उकियात छगू हे जक लँपु धैगु गुथि ख: । थ्व ल्याखं 
गुथि नेवाःसमाजया परम्परा नं खः, म्वायगु छगू प्रकृति नं (मल्ल, ११२०:५१-५३) 

नेवाःतयसं लिपांगु इलय्‌ उप्वः थें भाषिक संघ-संस्था यक्व चायकगु 
खनेदत । ८८८ लिपा राजनैतिक थःला:क्वःलाःया लिसें मेमेगु ख्यलय्‌ नं दमन 
यानाहल । नेवाःतयूसं थःगु भाय्‌ हे म्वाके खनी ला मखनी धैगु परिस्थिति ब्वलन। 
राणाकालया १०४दँ ला थ्व भायया हाकई हे सावित जुल । गन दमन जुइ अन 
विद्रोह नं दइ धेगु छुमांकथं राणाकालया अन्तपाखे नेपालभाषाया प्यंग:थांया उदय 
जुल । “भाषा म्वा:सा जाति म्वाइ'या नारा सर्गतय्‌ थ्वल । भाषासेवि तथा च्वमितसें 
तक  जेल-नेलया सजायँ फयूमाल । थजाःगु स्थितिं न्ह्यांवयाः हे नेवाःतयूसं भाषिक 
आन्दोलन यायूमालावन । १०७०द्‌य्‌ नेपालं पिने भारतया कलकत्ताय्‌ नेवा:च्वमित 
मुनेगु ल्याखं प्रेमबहादुर कसा: व मदनलोचनसिंहपिसं 'च्वसापासा' नांगु संस्था 
नीस्वन । वयां छुं ई लिपा नेपालय्‌ नं चित्तधर हृदयया कुतलं व हे द॑य्‌ नेपालभाषा 
परिषद'या जन्म जुल । अले भीगु भाषिक आन्दोलनं संस्थागत रुप कयायन । 

देशय्‌ प्रजातन्त्र वयाः छुं नं ख्यः चकक ह्वयूमखंक हानं निरंकुश पंचायती 
व्यवस्था क्वचिंके हल । पंचायतया स्वंगू दशकया दुने सत्ताया पाखें नेवाःतयूत 
विघटन व विखण्डन यायगु तातुना: न्ट्याकूगु पला: तप्यंक अनुभव जूगु छगू लागा 

शिक्षा खःसा मेगु लागा संचार खः: । अले उमिसं थ्व खँ नं थू कि भाषिकरुपं 
नेवाःतयूत विस्थापित यायूत सफल जूसा नेवाःतयूत युर्गौनिसें क्वातुगु एकताया 
खिपतं चिनातःगु लिधँसा हे छ्वासुया वनी । थ्व हे तातुना:ः १०८० निसें रेडियो 
नेपालय्‌ बा:छी छक: न्ह्याका वयाच्चंगु जीवन दबू' १०९१ निसें लिकाल । थुकिया 
विरोधय्‌ नेवाःतयूसं वाः वाःपतिकं दछितक थी थी साहित्यिक ज्याभवः यानाः 
आन्दोलन न्ह्याकल । थुकियात २२ सालया आन्दोलन नं धा? 

१०९९ द॑य्‌ नेपालभाषा मंका: खल: नीस्वनेधुंकाः नेवाःत नं सतकय्‌ कहां 
वय्‌ सय्‌कल । देशय्‌ फुक्क राजनैतिक पार्टी प्रतिबन्धित जुयाच्चंगु ई, सुनानं 
सतकय्‌ कार्यक्रम बीमफुबले ११०० न्हूद॑ क्यंगु लसताय्‌ म्हपुजाखुन्ह मंकाःखलक 
ग्वसाःग्वःगु तःजिगु सांस्कृतिक जुलुस, सकल नेवाःतय॒त त:धंगु सार्वजनिक प्रदर्शनया 
न्हापांगु अनुभवजक जुयामबिसें आमनेवाःत सतकय्‌ कृहाँवया: थःगु नुगःदुने 
सुलाच्वंगु जातीय अनुराग ब्वयगु छगू अवसर चूलाकल । थुकि खनेदयूक हे 
नेवाःतयगु चेतनायात कुलेगु व चिच्चा: दनाच्चंपिं नेवाःतयूत फु फ्‌ थें संगठित 
जुइत ग्वात । थ्व भा: देशय्‌ जनमत संग्रहया ई नं खः । अथे जुयाः थ्व इलय्‌ तःगू 
हे नेवा: खलः पुचःया जन्म जुल । 

नेपाःगाःन्यंक उबले तःगू हे खलः पुचः थी थी माध्यमं सक्रिय जूगु खनेद्‌ । 
यया नेपाल लिपि गुथि, गथुपुच: थी थी क्याम्पसय्‌ दुगु साहित्यिक पाःलाः व मेमेगु 
सामाजिक-सांस्कृतिक संघ संस्था आदि । यलय्‌ साहित्यया मूलुखा, मंका: खल: व 
मांभाय पुच:आदि व ख्वपय्‌ नेपाल साहित्य मन्दिर, विराट नेपालभाष साहित्य गुथि 
आदि थ्व ख्यलय्‌ न्ह्यथनेबहगु छुं छुं नां खः थ्व हे इलय्‌ नेपाःगालं पिने च्वापिं 
नेवाःतयूसं नं थी थी खलःपुचः स्वनाः थःपिनिगु अस्तित्व न्ह्यब्वल । नारायणगढ, 
हेटौंडा, वीरगंज, विराटनगर, तानसेन, धरान आदि थासय्‌ नेपालभाषा खलःचायका: 
नेवाःत नं संगठित जुयावल । थुकिया लिच्चःकथं १११० (२०४६)या जनआन्दोलन 
लिपा नेवाः साहित्य, संस्कृति व जातिभाषाया प्राज्ञिक ज्या न्ह्याकीगु नेपालभाषा 
एकेदमि १११३ दँय्‌ पलिस्था जुल । थुकथं हे नेवाःगुथि, नेवाः राष्ट्रिय आन्दोलन, 
नेवा: देय्‌ गुथि लिसें नेवाःत राष्ट्रिय स्तरय्‌ संगठित जुइमाः धैगु वाःचायकाः 
१११६दंय्‌ नेवाः देय्‌ दबूया जन्म जुल । 

भाषा, साहित्य सांस्कृतिक आदि ख्यलय्‌ जक मखु नेवा: समुदाय दुने नं थःगु 
कवःया भिं यायगु तातुनाः थी थी जातीय संघ-संस्था नं चायकेगु ज्या जुल । केन्द्रीय 
मानन्धर संघ (१०७४), नेपाल खड्गी समाज (१०९४), बज्राचार्य संरक्षण गृथि ( 
११०९), नकःमि सेवा संघ (११११),ज्यापु महागुथि (१११३), चित्रकार समाज (१११४), 

कपाली सामाज (१११४), धोबी समाज (१११४), राजोपाध्याय समाज (१११५), 
ज्यापु समाज, यल (१११५) उदाय्‌ समाज (१११६),प्रजापति समाज (१११९),नेपाल 
माली समाज (११२१), राजकर्णिकार समाज (११२१), रञ्जितकार समाज (११२३), 
द्यःला समाज (११२३), नेपाल तण्डुकार समाज (११२३) शिल्पकार सेवा समाज ( 
११२३), मल्ल प्रतिष्ठान (११२४), दि शाक्य फाउण्डेशन (११२४), स्यस्य: समाज 
(११२५) व कारंजित समाज (११२५) आदि जातीय संगठन नीस्वन (सायमि, 
११२७१ २३-१२६॥। 

नेवाःत देशया राजनैतिक ख्यलय्‌ नं उतिक हे समर्पितपिं खः । यद्यपि 
नेवाःतय्‌त राजनीतिक ख्यलय्‌ उचित स्थान गुबलें प्राप्त मजु । तर थ्व ख्यलय्‌ 
नेवाःतयूगु योगदान धाःसा मेमेगु जातितयगु स्वया: म्हो मज्‌ । राणातयगु इलंनिसें 
हे नेवाःत सक्रिय राजनीति यायगुली न्ह्यलुवाकथं खने दयधुंकल । थुकथं नेवाःत 
हे न्स्यलुवा जुयाः व इलय्‌ नं राजनैतिक आजु पूवंकेगु मनंतुना: नेपाली नागरिक 
अधिकार समिति(संस्थापक-शुक्रराज जोशी, १०५०), महावीर इन्स्टिच्यूट (संस्थापक- 
चिनियाला सिंह, १०५०), प्रजातन्त्र संघ (संस्थापक-प्रेमबहादुर कसा: १०६७) 
नेपाल कम्यूनिष्ट पार्टी (संस्थापक- पुष्पलाल श्रेष्ठ, १०६९) आदि संगठन न्ह्यःने 
मवःगु धाःसा मखु (मल्ल, ११२०:६२) । 

नेपालय्‌ दकले न्हापां जूगु प्रजातान्त्रिक, आन्दोलनय्‌ प्यम्ह सहिद जूपिं 
मध्ये स्वम्ह ला नेवाःत हे खः । शुक्रराज जोशी 'शास्त्री', गंगालाल श्रेष्ठ व धर्मभक्त 
माथेमा । थुपिं बाहेक मेपिं नं तःम्ह हे सहिद जूपिं दु । अनं लिपा पंचायती शासन 
क्वःथलेत जूगु जन आन्दोलनया कमाण्डर नं सर्वमान्य नेता गणेशमान सिंह खःसा 
वाममोर्चापाखे मेम्ह नेता तुल्सीलाल अमात्यं नेतृत्व यानादीगु खःसा लिपा 
वयूकःया थासय्‌ सहाना प्रधान नं नकिया रुपय्‌ न्ह्यःने कायादीगु खः। अथे हे 
थुबले नेपाल राष्ट्रिय आन्दोलनपाखें शम्भूराम श्रेष्ठ नेतृत्व कयाच्चनादीगु खः । 
थुकथं स्वयूबले २०४६ सालया आन्दोलन न्ह्याकूपिं स्वम्हं नेवाःत हे खनेद्‌ । 
११२६ (६२/६३)या लिपांगु जनआन्दोलनय्‌ नं नेवाःतयूसं उतिक भूमिका म्हिता: 
योगदान ब्यूगु दु । थुगु जनआन्दोलन नं २४० दंया एकतन्त्रीय, सामन्ति शाही 
राजतन्त्रयात नं क्व:थला: देयात न्हूगु गणतान्त्रिक लँपुइ न्ह्याकल । थुकिया 
लिच्चःकथं देशय्‌ दकले न्हापां ११२८(२०६४)दय्‌ संविधानसभाया निर्वाचन जुल । 
थुगु निर्वाचनय्‌ नपा: राष्ट्रिय पार्टी’ यापाखें समानुपातिक प्रणाली कवि बुद्ध 
सायूमियात प्रतिनिधि कथं छ्वयफत । 

थौंकन्हय्‌ नेपा:यात संघीय व्यवस्थाकथं न्ह्याकेत संविधानसभां संविधान 

दयकाच्वंगु दु । थ्व व्यवस्थाकथं देया थी थी जातियात थःथःपिनिगु जातीय 
स्वशासन प्राप्त जुइ । नेवाःतय्‌त नं “नेवा: राज्य' दइ । नेवा: राज्य दतकि रक्षा, 
परराष्ट्र व मुद्रा सम्बन्धी निकाय बाहेक मेगु फुक्कलीसं नेवाः तय्‌सं थःपिनिगु 
अधिकार कथं माःगु नीति दयका: राज्य संचालन याइ । भीगु समाजय्‌ छगू लोक 
धापू प्रचलित दु, पृथ्वीनारायण शाहं उबलय्‌ स्वनिगः काय्‌ धुंकाः यँया जुजु 
जयप्रकाश मल्लयात छंगु अन्तिम इच्छा छु दु थें धका: न्यन । जयप्रकाशं खराउ 
व कुसा धकाः लिसः बिल । थुकिया अर्थ हानं राज्य हचि धाःगु जुयाच्वन । 
पृथ्वीनारायणं आ:ला मखुत, जिगु ११ गू पूतालिपा दइ धका: बच॑ बिल धाइ । धाथें 


लिधंसा 

आचार्य, बाबुराम, ११२५, नेवाः, नेवाःभाय्‌ व संस्कृति । यल : साहित्यया मूलुखा । 

इशिइ, हिरोशि, ११०८, नेपाली संस्कृति : छपुलु। यँ : च्वसापासा । 

तमोट, काशीनाथ, ११२६, नेपालमण्डल । यल : नेपालमण्डल अनुसन्धान गुथि । 

तुलाधर, प्रेमशान्ति, ११२०, नेपालभाषा साहित्यया इतिहास । येँ : नेपालभाषा 
एकेदमि । 

वज्राचार्य, वज्रमुनि, ११२०, नेवाः सस्कार परिचय | यल: नेपालमण्डल घःचाःधुक्‌ । 

वज्राचार्य, रत्नकाजी, ११०९, नेवाःसंस्कार संस्कृतिया ताःचा। ये: वज्राचार्य प्रकाशना 

मल्ल, कमलप्रकाश, १११८, नेवारहरुको सामाजिक इतिहास, पासूका, २:७। 

राजकर्णिकार, पुष्पराज, ११२७, नेवाः स्वायत्त गणराज्यया श्रोत म्हसीका व छयलेग 
रणनीति । नेवाः देय्‌ दबुली न्ह्यव्वःगु ज्यापौ । 

श्रेष्ठ, माणिकलाल, ११२२, नेवार जातिको स्वरुप। चाँप गुंरास, ...१९-२४(इसं२००२) 

श्रेष्ठ, रेवतीरमणानन्द, ११२१, नेवाः । यल : साहित्यया मूलुखा । 

श्रेष्ठ, सुरेन्द्रमान, ११२९, नेवाःसस्कृतिया इतिहास । यँ : इन्द्र-जवाहर सहयोग गुथि । 

श्रेष्ठ, स्वयम्भूलाल, १०८८, भझीजि । यँ : च्वसापासा । 

सायूमि, विनोद 'आल:', ११२९, नेवाःतथ्यांक व नेपालमण्डल । यँ : ईलोहं प्रकाशन । 


नेवा: लोकवार्ता LA 


लोकभाषा 


ओमकारेश्वर श्रेष्ठ * 


थ्व च्वसुइ नेवाः लोकभाषाया म्हसीका, समाजभाषाविज्ञान, वर्णविज्ञान, 
रुपविज्ञान, वाक्यविज्ञानया चीहाकलं परिचय बीगु कृतः यानागृ दु । 
नेपालभाषा च्वयूगु थासा £४गःया Grapheme/ऽ९! दुग्‌ लिङ्गमरुगु 
भाय्‌ खः । क्रिया ठपायनय्‌ काल, पक्ष व भाव कयागु दृ। धुकिया पदक्रम 
कती, कर्म व क्रिया खः । प्यताजि खँपु सकारात्मक, आज्ञार्थक, प्रश्‍नवाचक 
व इच्छार्थक खनेदु । 


१ न्ह्यखँ / Background 

नेपा: विविध धर्म, जाति, भाषा, भौगोलिक व जैविकतां जा:गु देय्‌ खः । 
थन दुपिं थी थी जाति मध्ये नेवाः छगू आदिवासी जनजाति खः । थन १२५गुलिं 
मयाक भासं खंल्हाइपिं मनूत दु । संसारय्‌ दुगु भाय खलकय्‌ भारोपेलीया ३१, 
सँय्‌-बर्मेलीया ५८, आग्नेयया १, ड्राविडया २ याना: ९२गू भाषा नेपालय दुगु खं 
तिफ्याय्‌ धुंक्‌गु दु (केतवि, ११२१) । 
१.१ म्हसीका / Introduction 

नेपालभाषा नेवाःतसें ल्हाइगु संय्‌ बर्मेली भायखल:या भाय्‌ खः । थ्व भाय्‌ 
ल्हाइपिं मनूत ८२५,४५८म्ह दु । जातिकथं नेवाःत १,२४५,२३२म्ह दु । नेपाःदेया 
जनसंख्याया ल्याखं नेवाः खुगूग॒ त:धंगु भाय्‌ (५.४८५) खः (केतवि ; २१११) । सँय्‌ 
* च्वमि नेपालभाषा केन्द्रीय विभागया सहप्राध्यापक खः । 
४६ नेवाः लोकवार्ता 


बर्मेली भायखलःया लिखित परम्परा दुगु खुगू भाय्‌ (मेगु न्यागू तिव्वती, बर्मेली, 
मणिपुरी, लिम्बु, लेप्चा )मध्ये नेपालभाषा छगू खः (कंसाकार; ११०१ : १) । 
१.१.१ भायया नां / Nomenclature of the Language 

नेवाःतसें थःगु भायया औपचारिक नां नेपालभाषा छुनात:गु दु । खँल्हाबल्हा 
याइबले नेवा:भाय्‌ धाइ । थौंकन्हय्‌ नेवारभाषा धायगु यानाहगु दु । विदेशीत व नेवा: 
मखुपिसं खँल्हाबल्हा याइबले नेवारी धाइ । थ्व खँग्व: नेवा: कार्यकतातयूत मय: 
शाक्य ; ११२७ / २००७ : १) । 
१.१.२ वितरण / Distribution of Newar 

जातिकथं नेवाःत १,२४५,२३२ म्ह दु । जनसंख्याया ल्याखं नेवाः खुगूगु 
तःधंगु भाय्‌ (५.४८५) खः (केतवि ; २१ ११) । नेपाःन्यंक, भारत, चीन व संसारया 
यक्व हे देशय्‌ नेवाःत च्वनाच्वंगु खनेद्‌ । 
१.१.३ भाषिक वंशावली / Genetic Affiliation 

नेवा:भाय्‌ सँय्‌ - बर्मेली कचाखलः दुने बोदिक कवःया हिमाली कचाकव: 
दुने ला: धैगु भाषाविदतय्‌ धापू दुसां थौंतक नेवाःभाय्‌ गुथाय्‌ लाः धैगु खँय्‌ 
मतमतान्तर दनि । नुनम (११२३:२३) जुं बियादीगु वंशावली थन न्ह्यव्वयागु दु । 


आठपह रे, दुमि  अल्हारे, 


छन्त्याल, ग्रुङ्ग,मनाडे, नर्फ अम्ताड, पुर्वीमोन्पा, आरंगाउंले, लासा, तिब्बती, 


तामाङ, थकाली ब्लाक माउन्टेन जोड़ा, शेर्पा, लद्दाखी जिरेल 


थुलुङ, चामलिड, खालिङ 


1 सोइदिसंः नारदस्मृति( ५०० )या पादटिप्पणी यल मूचकया ५०१या लीपौया अभिलेख । 


१.१.४ लिपि / Scripts 


नेपालभाषाया थःगु हे थी थी लिपि दु। थुकिया रञ्जना लिपि संसारय्‌ तसकं 
बांलाःगु लिपिकथं नालातःगु दु । प्रचलित लिपि सामान्य लेखनय्‌ खनेदुसा हिन्दु 
धमीबलम्वीतसें आपा:सिनं भुजिम्व: छयलाच्वंगु खनेदु । पवित्र वौध्द ग्रन्थय्‌ रञ्जना 

आखः छ्यलेगुयाःगु खनेदु । थुलि वाहेक कुँम्वः, क्वंयम्वः, पाचुम्वः, हिंम्वः, कुटाक्षर 
आदि नं गनं गनं छ्यःगु खनेद्‌ । 
१.१.५ जःलाखःला भाय्‌ / Neighbouring Languages 

नेवा:भायया जःलाखःला भाय्‌ खास ला सँय्‌ भाय्‌ हे खः । नेपाली (खयूभाय्‌), 
मगः व मैथिली नं लिक्कलाःगु भायूकथं कायछिं । खयभाय्‌ थौंकन्हय्‌ देन्यंक हे सम्पर्क 
भायकथं {Language of Wider Communication (LWC)} विकास जुगु खनेदु । 
थुकिया छगू कारण ला राज्यया विभेदकारी भाषा नीति नं खः । 
१.१.६ नां छुइगु पह / The Naming System 

नेवाःतसें थःगु थायबाय्‌, मनू, लबःकबः, लँ, छुँ, देगः सिसाबुसा, 
विज्ञान-प्रविधि आदियात माक्को नां थःगु हे भासं छ्यलात:गु दु । थन छुं दसु 
न्ह्यब्वय्‌- 


१.१.६.१ प्राकृतिक वस्तु / Natural Entity 


बॅग्वारा Zमरarth सोयूनगू Three Stars 

नगू Star न्हिप्यंताहा नगू comet 

खुसि River च्वापु Snow 

पु Frost सृतिलः dew 

मलख पhunder सुपाँय्‌ Cloud 

पोँ hail फस Air 

मि Fire लख water 

१.१.६.२ वास्तु / Housing 

देगल पemple त्वानाःसिं Strut 
छे House लाछि,चुक, ननि, Cross Square 
लं Path दबू Stage 
छेदि Ground Floor मातं First floor 
च्चतँ Second F००7 बजिंगः Top Floor 
किलाय्‌ ४1 न्ह्यगः Foundation 
स्वाहाने Ladder भयाः Window 
अन्न Grain वा Paddy 
छो wheat तछो Barley 


ह 

कःनि Maize मुस्या Soya 


दुसि Millet कयगु Pie 

माय black pulse सि Fruits 

ह्थं washing nut तुसि Cucumber 
पासि pear फसि Gourd 
चाकसि $४९९ गा लःसि Water melon 
ब्‌ं Field न्हसि Wet land 

ताः plateau द्रः lowland 

द्यां भेसः,पोः ७००५१५ भूलां barren land 
बुँज्याया लबःकबः/ Agricultural Tools 

क्‌ spade तःक्‌ hue 

खतांमुग: Wooden hammer खम्‌ Carrier 

म्हे Sack नो: Wooden lever 


२ समाजभाषाविज्ञान / Sociolinguistics 


२.१ वहुभाषिकता / Multilingualism 
नेवा: राजधानी सहर केन्द्रित समाज जूगुलिं थी थी जातियापिं मनूतलिसे 
खँ ल्हायूमाःगुलि थुमिके बहुभाषिकता खनेद्‌ । थृमिसं खयभाय, हिन्दी, अङ्ग्रेजी 
उतिक हे ल्हाःगु खनेदु । छुन पिहाँ बनेम्वाःपि, छथासय्‌ च्वनाच्चंपि बुराबरीतसें छगू 
जक भाय्‌ ल्हाःपि (M0n01in॥१]5) नं दनि । 
२.२ भायया लागा / Domain of Newar 
नेवाःत उर्वर व उन्नत शहरीकृत वास्तुकलां जा:गु नेपाःगालय्‌ च्वनीपिं 
उन्नत जाति खः उकि उमिगु भाषाय्‌ उकिया किच: लाइगु स्वभाविक खः नेवाः 
भाय॒या लागा कृषि, वास्तु, बजार, चिकित्सा, साहित्य, संगीत, कला, विज्ञान, 
प्रविधि आदि खः 
२.२.१ पृभाय्‌ / Baby Talk 
ह्याउँमस्तसें ख ल्हाय्‌ सयकीबले मचासू वःगु सलं पिज्वइगु खँग्व: हे 
पुभाय्‌ अथात मचा भाय खः | छुं छुं मचा खंग्वः व उकिया अर्थ थन बियागु दु। 
तुतु -दरु, बुबु- दुरु, चाइ-चकलेट, आक्‌ -लः, 
ताता-तता, दादा-दाजु, हापु- जा, हतहत -सल 
न्याउचा- भौचा, भाबा-द्यः आदि । 
नेवाः लोकवार्ता ४९ 


२.२.२ परिवार / Family 

नेवाःत शहरमुखी जूगुलिं आपा: मनूतलिसे सम्पर्क दैगु स्वाभाविक खः 
थुमिसं नेवाःबाहेक मेमेगु भासं नं खँ लहा: । थुमिगु परिवार दुने नेवाःभासं हे खँ ज्‌ 
न्हपुस्ताया मांअबुं मस्तलिसे खँयभासं खँल्हाबल्हा यानाः हयधुंकल । संचार 
भूमण्डलीकरणया लिच्चःकथं अन्तरजातीय इहिपा नं यक्वसिनं यानाहल । थुमि 
कलाःभातया दथुइ नेवाःभासं खँ मजू । अथे हे थाय॒बाय्‌ त्वःताः वःपिलिसे न नेवाःभासं 
खँ मज्‌ । छेँय वःपि म्हमस्यूपिं मनूतलिसे खंयभासं खँल्हायृगु चलन वय्‌धुकल । 

छँय्‌ खॅल्हाइबलय्‌ थकालिपिन्त कोकालिपिसं हनाबना तयमा: । स्यस्यः 
समाजय्‌ किजाभतपिन्त तताजुपिसं काजी, बाबु, केहेभतपिन्त नानी, मैया थज्यागु 
हनाबनां जाःगु खँग्व छयःगु खनेदु । गुरुजु (बज्राचार्य), द्यःबाज्या (राजोपाध्याय) 
पिन्त उच्चआदरार्थी सर्वनाम व क्रिया छयःगु खनेदु । तसकं सतीपिं, चीधिकःपिं 
तथा क्वह्यंकाः खँल्हायमालकि/-चा/ छ्यलेगु चलन दु । औपचारिक थासय्‌ 
आधिकारिक मनूयात आदरार्थी सर्वनाम व क्रिया छय:गु खनेदु । थौकन्हय्‌ थज्याःगु 
अवस्थाय्‌ खँयभासं खँ ल्हाःगु खनेद्‌ । 
२.३ भाषाप्रति बफादारी / Language loyalty 

नेवाःत१,२४५,२३२ (५.४८%) म्ह दु । नेवाःभासं खँल्हाइपिं ८२५,४५८ 
(३.६३%) म्ह दु । अथे धेगु ४१९,७७४ (३३.७६%) म्हसिनं नेवाः भाय्‌ त्वतेधुंकल 
(केतवि ; २००१/११२१) । थ्व संकटापन्न अवस्था खः। 
२.३.१ भाय ल्यंकेगु / Language retention 

नेवा: जातिं छुँ दुने,पिने, थःथिति, सभा, समारोह, स्कूल, कलेज, सरकारी 
अड्डा आदि छिं छिं थाय थः भासं खं ल्हा। थौंकन्हय्‌ न्हू पुस्तां बुलुहुँ खँयभासं 
खँल्हानाः ह:गुलिं भाय ल्यंकातय्‌ग॒ खंय्‌ भतीचा लिच्यूगु खनेदु । 
२.३.२ छे दुने व पिने / In and out side the home 

नेवाःतसें परिवार दुने दकोसिनं दकोलिसे छिं खिंकथं भाय्‌ ल्हा:गु खनेद्‌ । 
थुपि नेपाःन्यंक व देसंपिने न न्यनाच्वंगुलि छम्हसिन मेम्हसित म्हसीकेबले खयभासं 
खँल्हाःगु खनेदु । नेपाःया नेपालीत्तर भाषीतसें औपचारिक अवस्थाय खँयभासं 
खँल्हाय्‌ हे मा:गु अवस्था द हे दनि । औपचारिक थाय्‌ धायूबलय्‌ अड्डा अदालत, 
स्कूल, कलेज धैगु थुइकेगु हे व्यावहारिक जुइ । नेवाःत बहुभाषी जूगुलिं मा:थाय्‌ 
मा:कथं नेपाली, हिन्दी,अंग्रेजी भासं खँ ल्हाना: ज्या का:गु खनेदु । 

२.३.३ वक्ताया प्रवत्ति / Speakers’ attitude towards the use of language 

नेवाःत सरल व दुरुह निता जिन्दगी हनेमाःपिं जूगुलि थुपिं दुने पिने 
न्ह्यैपुक जीवन हनाच्वगु खनेदु । थःगु भाय्‌ ल्हायदैबले थुपिं लसतां भयब्यूगु खनेद्‌। 
थःगु भायप्रति सकारात्मक खनेदु । छुं ई न्ह्यःतक थः मनूतलिसे थः भासं खँल्हायमाः 
धैगु भावनाया थासय्‌ मेपिन्त खँ थुइकेत खयभासं थुइकेगु प्रवत्ति थाय्‌ कयाहगु 
खनेदु । राज्यया अवसर कया थः न्ह्यःने वनेमा: धैगु अभिप्रायं वृहत सम्पर्क 
(क C)भाषाया रुपय्‌ ख॑य॒भाय्‌ नालायंक्‌गु खनेद्‌ । 
२.४ इहिपा प्रथा / Marriage system 

नेवाःत सुविधा सम्पन्न थासय्‌ च्वंपिं मनूत जूगुलिं थोंकन्हे थःगु तुती दने 
फयूकाःजक काय म्स्यायूया इहिपा यायमा: धेगु धारणा व व्यवहार थुमिके खनेदु 
ययूकाः वा धायूकाः जक इहिपा जुइ । गां गामय्‌ नं ययकाः इहिपा यायृगु चलन 
खनेदय्‌ धुंकल । थौंकन्हय्‌ शहरवासी व थःत आधुनिक धायकेमास्ति वःपि, व 
भ्वासिचाःपिं मनूतसें खँयभासं खंल्हाःगु खनेद्‌ । 
२.४.१ निम्हतिपूया दथुइ / Use of language with spouse 

नेवा:तय्‌ निम्हतिपूया दथुइ नेवाःभासं हे खँल्हायूगु चलन दुसां थौंकन्हय्‌ 
शहरवासी व थःत आधुनिक धायकेमास्ति वःपि, व भ्वासिचाःपिं निम्हतिपूतसें 
खँयभासं खँल्हाःगु खनेदु । ज्याथःजिथिपिसं नेवाः हे ख॑ल्हाःगु खनेदु । 
२.५ भाषा हिलेगु प्रवत्ति / Trend of language shift 

नेवाःत दे न्यंक व देसं पिने नं च्चंच्वंगुलिं थवंथवय्‌ न्हापान्हापा नेवा:भासं 
खँ ल्हाःसां संचार भूमण्डलीकरणया कारणं थ्व चलन तनावं वनाच्वगु दु । वृहत 
सम्पर्क भाषाकथं अंड्ग्रेजी छ्यला: हैच्चंगु खनेद्‌ । 
२.६ भाय्‌ हिलेगु र खँग्व: ल्वाक्छ्याय्गु / Code switching / mixing 

नेवाःत वहभाषी जूगुलिं खंल्हायूबले मा:बले माःथाय्‌ माःकथं भाय्‌ हिलेगु 
वा खँग्व: ल्वाकछ्याइ । थथे ल्वाकछ्याइगु खंग्व: वा भाय्‌ आपा: थें खँयभाय्‌ वा 
अंड्ग्रेजी जुइ । 
२.७ स्वैच्छिक भाषा / Lingua -Franca 

नेवाःत बहुभाषी जूगुलिं मेगु भायकथं आपाःथेँ खंल्हायबलय्‌ खँयभाय वा 
अंड्ग्रेजी छयली । व्यापारिक मनूतसें हिन्दी, सँय्‌, मैथिली व मेमेगु भाय्‌ न छयःगु 
खनेद्‌ । 

२.८ आदरार्थी / Honorificity 

नेवाःतसें आदरार्थी सर्वनाम व क्रिया छ्यःगु खनेदु । भाषाया प्रकृतिकथं 
सामान्य (070787), आदरार्थी [0107£८), उच्च आदरार्थी (High honorific) 
यानाः स्वथी आदरार्थी खनेदु । 


सर्वनाम क्रिया स्तर 

छ वा सामान्य 

छि भासं आदरार्थी 
छःपिं, छलपोल बिज्याहँ उच्चादरार्थी 


२.९ लोकसाहित्य / Folk lore 

मूलतः बुँज्या याना: जीवन हनीपिं अले द्रलंद्रः दॅनिसे छ॒थासय्‌ च्वनाच्वंगु 
सांस्कृतिक जाति जूगुलिं नेवाः लोकसाहित्यया विविध विधा तसक तःमि खनेदु । 
श्रुति परम्पराकथं बाखं कनेगु, मे हालेगु, क्वा: कनेगु, खँत्वा: छुइगु यानाच्वंगु दु । 
लिसें थुकिया छुं छुं मेँ रेकडिङ नं जूगु दु । समाज तसक जटिल जु जुं वनाच्चंगुलिं 
मनूत नापं च्वना: खँल्हाबल्हा यायगु ई पाः जु जें वनाच्वंगुलिं लोकसाहित्यया धुकू 
पा: जु जुं वनाच्वंगु दु । थुकिया विस्तृत अध्ययन याकनं हे जुइमाःगृ दु । 
२.१० थःथिति खँग्व: / Kinship Terminology 

मंकाःपरिवार दुगु समाजय्‌ नापं च्वनीपिं जूगुलिं थुमिगु यक्व थःथिति 
खँग्व: द। गथेकि- माम, बबु, अजा, अजि, तापा:बाज्या, बजे, घाँयघाँय्‌ बाज्या, बजे, 
मस्त, काय, म्ह्याय्‌, छय्‌, छुइ, उइ, कुइ, तता, केहें, दाजु, किजा, निनि, पाजु, मल्जु, 
जिचाभाजु, तःबाः, तःमां, काका, काकी, कायूचा, म्ह्यायूचा, भिंचा, त्वायखलः, 
ससःखलः आदि । 
२.११ भायया निर्वाह / Language maintenance 
भायया आयू ताहायूकेगुली व भाषाभाषीया तःधंगु लहा: दे । व भाषाभाषीं गुलितक 
थःगु भाययात माया याना: व हे भासं खं ल्हाइ, उकिया आयू ताहाइ । आधुनिक, 
शिक्षित व शहरी नेवाःतसें थःगु भाय्‌ त्वतावं हयाच्वगु दु । थ्व भाययात ल्वचं 
कःगुया चिं खः । 
२.११.१ साहित्यया विकास / Development of literature 

नेवाःभाय्‌ लिखित व मौखिक साहित्यय्‌ तसक तःमि खनेद्‌। थुकी विविध 
विधाय्‌ १११४निसे १११७ तकया दुने २३६१ सफ्‌ पिदनेधुंकगु खनेदु । उकी दर्शन ६७ 
धर्म ९९२, सामाजिक शास्त्र ६८, भाषाविज्ञान ११९, विज्ञानप्रविधि १४, कला १९१, 
५२ नेवा: लोकवार्ता 


साहित्य ७९, इतिहास, जीवनी ८६, विविध ४५ खनेदु (अमात्य; १११८: क) ।थुकिया 
लिपा न सफ्‌ पिहाँ वयाच्वंगु हे दनि । उकि थुकिया ल्या: थाहां हे वनाच्वंगु दु । 
२.११.२ सञ्चारय्‌ भाषा / Language use in media 

नेवाःतसें मुद्रण व विद्युतीय आमसंचारया निगुलिं माध्यमय्‌ थःगु भाषा 
दुथ्याकातःगु दु । मेडियम वेभ, एफ एम रेडियो, टेलिभिजन, ब्लग, पत्रपत्रिका दको 
हे विधाय्‌ नेवाःभासं थाय्‌ कयातःगु दु । खँयभाय्‌ धुंकाः दकले आपा: रेडियोय्‌ 
छवाःदुने १५३ घण्टा, टेलिभिजनय्‌ थ्यंमथ्यं १७२ घण्टा संचार माध्यमय्‌ नेवाः भाय्‌ 
छ्यलाच्वंगु दु । 
२.११.३ समुदायया कृत:/ Efforts of community 

नेवाःतसें थःगु भाय थकायूत स्कूलया प्राथमिक तगिंनिसे त्रिभुवन 
विश्वविद्यालयया विद्यावारिधितक ब्वनेगु व्यवस्था यानातःगु दु । त्रिभुवन विश्वविद्यालय 
दुने थःगु पाठ्यक्रम दयकेगु व ब्वंकेगु विस्कगु निकाय नेपालभाषा केन्द्रीय विभागया 
व्यवस्था समेत यानातःगु दु । नेपालय्‌ दुपिं तमाम आदिवासीत मध्ये थुलि दुधंक 
ग्वसाः दुगु छगूजक विभाग खः: । जनस्तरं प्राथमिकनिसे माध्यमिकतगिंतक ब्वकेत थी 
थी आधुनिक स्कूल नं चायूकात:गु दु । जगतसुन्दर ब्वनेकृथि, मोडर्न नेवाः स्कूल, नेवाः 
वस्ती नेवा: स्कूल ज्याझोः थज्यागु छुं दसू खः। आधिकारिक पढाइ वाहेक नं लिपिं 
च्चय्‌ सयकेगु ज्या न्ह्याकाच्चंगु नेपाल लिपि गुथि, लिपि थपु गुथि, यल थज्यागु संस्था 
नं खनेदु । स्वाध्ययन यायत प्रदीप्त, विप्लवि सफूधुक्‌, शारदा थज्यागु जनस्तरं 
चायकूग पुस्तकालय नें दु । व स्वया: नं न्ह्य:ने धायगु खःसा जनस्तरं आशा सफूकथि 
थज्यागु अभिलेखालय नं चायूका: थःगु भाषा थकाय्‌त माक्को ज्वलं व थायया ग्वसा: 
ग्वयातःगु स्वय॒बले थ्व जातिं थःगु भाय्‌ ल्यंकेत गाक्क कृत: याःगु खनेद्‌ । 
२.११.४ सरकारी कृतः / Efforts of Government 

सरकारी स्तरं नेपाल आदिवासी जनजातितय्‌गु धलखय्‌ नेवाःतयूत 
अनुसूचीया २७गूगु थासय्‌ दुथ्याकातःगु दु (आजराप्र; ११२३ / २००३ : ५४) । 
नेपाल सरकार, शिक्षा मंत्रालय, पाठ्यक्रम विकास केन्द्रं गुंग व भिगू तगिंया 
पाठ्यक्रम दयकाः सफू पिथंगु दुसा प्राविधिक विषयया छगू वैकल्पिक विषय कथं 
नेवा:भाय्‌ ब्वनेदैगु व्यवस्था यानातःगु दु । उच्च माध्यमिक परिषदं झिँछगू व 
भिनिगू तगिंया नेपालभाषाया पाठ्यक्रम दयकेधुंकगु दु । 

त्रिभुवन विश्वविद्यालय दुने नेपालभाषा विषय प्रमाणपत्र तगिंनिसे 
स्नातकोत्तरतक नियमित कक्षाय्‌ इच्छधीन विषय कथं ब्वनेदैगु वसाः ग्वैतःगु दु । 

विद्यावारिधि याइपिं स्थाइ शिक्षकतय्‌त न्यादँतक तलवी विदा न बियाच्वंगु दु । 
त्रिभुवन विश्वविद्यालय दुने मेमेगु ३९गू विभाग ति ग्यंक नेपालभाषा केन्द्रीय 
विभागया व्यवस्था नं यानातःगु दु । 
३. वर्णविज्ञान / Phonology 

नेपालभाषा चीन-सँय्‌ परिवारया सँय-बर्मेली कचाया भायू खः। थी थी 
तिब्बर्मि भाषाय्‌ दैगु ध्वनि स्वयाः भतीचा पाःगु खनेदु । थ्व भासाय्‌ दन्त्य त-वर्ग 
व मूर्धन्य ट-वर्गय्‌ पाःगु खनेमरु । उकि वर्ण कोछीगुली उच्चारणकथं त-वर्गयात 
मूलवर्ण (Default phoneme) नाला काःगु दु । अल्प व महाप्राण, अघोष व 
सघोषय्‌ पा: । 
३.१ बारव: / Consonants 

नेपालभाषाय्‌ २८गः बाग्व: दु । स्पर्शी १२, स्पघर्षी ४, नासिक्य ५, रणित 
१, संघर्षी २, अन्तष्ठ २, व पार्शिचक रग: याना २८गः बाग्व: दु । रणित दोलखा 
भाषाया खँग्व:या लिउने जक खनेदु । (थ्व टेबल जोशीजु (१११४:१ र १११२:१) यात 
बःकयाः न्स्यब्वयागु खः) 


ब 


- : isi रकम 


FP?all; + 


1221:2॥2 
+ 2 ॥ ५ b 
“9 44) । पै) 


स्पर्श अ पफ त्‌ थ क्‌ ख 

म । ब्‌ भ ्‌द थध ग घ 
स्पघर्षी अर च छ 

म ज्‌ झ्‌ 
नासिक्य अ म्‌ न्‌ द 

म म्ह न्ह 
संघर्षी स्‌ ह 
अन्तष्ठ व्‌ य्‌ 
पाकि अ ल्‌ 

म ल्ह 


छ 

३.२ माःगु ज्वःछि / Minimal pairs 


प पा Axe च चाः Ring 

फ फा Pig छ छाः पNepalionion 
ब बा: Father ज जाः Height 

भ भा Rate भ भा: Depth 

त ती Mule क का गhread 

थ थी Jewel ख खा ¥ऐमF्oul 

द दा Fat ग गा: Pit 

ध धा: Fountain घ घाः Wound 

ङ डा Fish 

म मां Mother र सर Horse 

म्ह म्हा PlaneKkodpa) स॑ सा Cow 

न नां Name ह हा Root/ Bee 
न्ह न्हा particle व॒ वा Rain/Teeth 


३.३ मारवः / Vowels 
नेपालभाषाय्‌ खुगः माग्वः दु । थुमि दकोसिया नासिक्य ध्वनि नं दु । शद्ध 
व नासिक्यया नं चिहा व ताहा भेद याना: मुक्क २४ग: मागव: दु । 


नहुने दथ लिउने 
थने NNT उ. 
कोने 

गोःमलाः गोः लाः 

विवरण मागाः ` खँगोः अर्थ 
न्हाःने - थने - गोःमलाः डु हूँ: '8100€' 
लिउने _ थने गोःला: च उँ 'Colouwr' 
न्हाःने - दथ - गोःमलाः ए -ए ‘Loc, suf 
लिउने - दथ - गोःलाः ओ ओः: ‘Pancake’ 
दथु छि कोने _ गोःला: भ्र कः ‘Reside! 
दथु - कोने - गोःमलाः आ आः ‘Now’ 


नेवाः लोकवार्ता नन्‌ 


थने मागव: /High Vowel 


/इ/, /इ:/, /इ//इँ/ व /उ/, /3:/, /उँ/, /उँ./ 
ति liquid क्‌ load 
ती mule क्‌ spade 
तिं reed क्‌ smoke 
तींस्वा: raises(hair) क corner 
दथृ मारवः /Mid Vowel 
/ ए //एः//एँ //ँ:/ व /ओ//ओ://ऑं//ऑ:/ 
दे upper खो Cry 
देः country रः low land 
दे sleep दोँ heap 
द: दॉः bull 


कोने मारवः: / Low Vowel 
/अ//अः//अँ://अँ:/ व /आ//आ://आ//आऑ/ 


क surprise का thread 

कः residue काः musical instrument 
कं alluvialSol कँ narrate(BN) 

कं Nail काँ: blind 


३.४ वितरण/ distribution of consonants 


थ 


T' Spindle’ “वार्थ worst’ 

का | सफा'टा | 1 
1 
श्र लाभा 


भर जा डाडा 
जमाल [चमक | | 
000 
शिना 
ण. [00 
| 
साह 11 
करा 


३.५आखःया संरचना / Syllable structure 

नेपालभाषाय्‌ खुताजि आखः दु । 

आखःया ताजि 

मा/V 1: 

बामामा/ ८४७ 
बामाबा/('"५९' 


माबाबामा/ए०८ए | [अँडग:/9199:] 
माबामा/ ४0४ | [उगःशा£०:] | 2956... 


/ वन्‌ /या सद्धान्तिक आख:या संरचना थथ चों:- 


अक्षार आक्षारिक संरचना 
क्य. कक 
Rhvyme/ अन्त्य 
Fi 
nucleus coda 
ब्‌ (बा) अ([मा) नबा) 

३.६ मंकाःग्वः /Consonant Cluster 


मंकाःग्वः खँग्वः अर्थ मंकाःग्वः खँग्वः अर्थ 
क्क साक्क Tasty फय फ्याफ: Flat/BluntNose 
ग ग्व्गः rooster ब्य ब्याग: Separate 
त्छ सत्छि one hundred भ्य भ्याय्‌ Sheep(Female) 
य या Paddy‘Kodpa) | म्य म्याउ Kitten 
ल ला Flesh म्ह्य म्ह्याय्‌ Daughter 
त्त खत्ते 10:९0 २106 |ल्य ल्यासे Damsel 
न्य न्या फणा स्य॒ स्याचु Strong 
प्य प्या Leach 
३.७ द्विस्वर / Vowel Glide 
इउ इउः[1७:] jewel 
उइ कइ [ki] knife 
अय्‌ कय [1९36] bronze 
अइ कइ[K3,] boil 
अउ कउ[K3॥] COWTY 
आय्‌ काय [९६८] 5011 


आइ चाइ[ ०81] Sweet-Baby Talk 
३.८ सःहिलाबुला/ Morphophonemics 

रूपया सः हिलाबुला जुइगु अध्ययन याइगु थ्व भाषाविज्ञानया कचा खः। 
थुकी लूपसन्धि([ ,055 01 2110161165), आगम सन्धि (Addition of Phonemes), 
सन्धि (4551111191011) वइ । थन दक्को सन्धियात छथासय हे न्ह्यब्वयागु दु 


मूल रूप न्हू रूप अर्थ सः हिलीगु नियम 
बन्दा >बन्ना Cabbage [द]>[न]/न (न 
झ्याल > भया > भयहा: Window [Word]> [final Syllable 


lost] > [Compensatory length] 
किए > किइ > की Obstruct [High Vowel] > [Vowel Raising] > 
[Progressive Assimilation] [Vowel glide] 
३.९ च्वयगु प्रणाली / Writing System 
नेपालभाषाय्‌ २८ गः बाग्वः व २४गः मारवः व निगः चिनामाग्वः/ 
Vowel 010९ दु । थ्व भासं च्वय्‌गु थासा ५४गःया Grapheme/ 5९ दु थुकिया 

आखः (59119016) देवनागरी लिसे ज्व:ला:गुलिं (निगः चिनामाग्व: अए [«€ 27] 
व आए [&] बाहेक) थन नं व हे वर्णय्‌ च्वयत प्रश्‍ताव याना । उपिं थथे दु - 
बाग्व:/(_,0150131 


क ख गा घ ड़ 
ks ६19 29 219 1]9 
त्र छ ज ञ्क 
८5 chs dz3 dzhs 
त थ दद च र्ने नह 
19 1193 09 dhs 115 11113 
प प्फ ब भ म म्ह 
ps3 phs bs bhs 119 11193 
य ल ल्ह च न्स ह 
13 13 1113 ६३ 53 113 
स्वर /५४७०५४९1५ 

स्वर /Vowels 

अ आ ड उ य्‌ ओ 

9 a 1 u ९ 0 

अः आः डः डः य्‌ः ओः 

3: a: 1: u: €: 0: 

अँ आँ ड उँ एँ औँ 

3 4 I U € 0 

अँ. औँ. द उँ, Tt औँ, 

8: धः i: पं: 6: 0: 


४ रुपविज्ञान / Morphology 

थुकी मूलतः नाम व क्रिया रूपायन ला: । 
४.१ नामरुपायन / Nominal Morphology 

नाम रूपायन अन्तर्गत कारक, वचन व लिङ्ग वइ । नेवा: लिङ्गमरुगु ( 
Genderless) भाय्‌ खः । 
४.१.१ कारक / Case 

नेवा: भाषाय्‌ कारक थथे खनेद्‌ । 
४.१.१.१ उजीवत / Ergative 

सकर्मक क्रियाया कतां ज्या पूवंकेत छगू रूप तँसा काइ, वयात उजावत 
चिं (Ergative marker) धाइ । थ्व चिं काइगु कारकयात उजीवत कारक (Ergative 
८३५९) धाइ । थुकी सकर्मक क्रियाया कती (^४९॥।४९ ८१५९) उजावत कारक थें 

खनेदु । थ्व कारकय्‌ कता प्रधान जुइ । कतां क्रियालिसे ज्या यायूत छगू रूप तँसा 
काइ । खँपू १य्‌ /हयाबिल/ , खँपू रस /स्यात /, व खपू ३यू /लहीहल/ सकर्मक क्रिया 
जूगुलिं बबु-, चिरिमाम-:, व बर्ब॑ खगोलय्‌ उजीवत चिं [ :|वःग खः । 
१ बबु -: वयात चिरिमाँ: हया बिल The father presented her a 
stepmother.(पुनुखूं -३) । 
२. चिरिमाम- नके स्यात The step-mother squeezed her feedin.(पुनुखुँ -९) । 
३. बबु- धाँःचोलेचा छम लही हल The father brought 9 8091 (पुनुखुं -११) । 
४.१.१.२ विभक्तिहीन / Nominative 
अकर्मक क्रियाया कतां थःगु ज्या पू वंकेत छु नं रूप काःगु मरुसा 
उकियात /-(}/ चिं तया: केनी । थुकियात भाषावैज्ञानिकतसें शुन्यरुप (2610 
morpheme) नं धाइ । वाक्य ४ या मि--0 शून्य रूप खः । खपु ४ या दन व शया 
देन निगुलिं अकर्मक क्रिया खः । उमि कतां छुं नं चिं तँसा काःगु मरु । थज्यागु 
कारकयात विभक्तिहीन कारक धाइ । 
४.जि--(9 सुथय्‌ पाँचबजे दने 1 wake up at 5AM. 
५.जि--७ बहनी दसबजे देने I sleep at 10 PM. 
४.१.१.३ कर्म / Accusative 
कताया ज्या छुकी सिधै, उकियात कर्म धाइ । थोया चिं /-(2/ शुन्य (८९70) खः 
६.जिं कुसा--(9 क्‌-इ I use an umbrella. 
७.जिं बुँ-0 पा-ले I dig up the field. 
४.१.१.४ करण / Instrumental 
ज्याभः विशेषय्‌ च्वनीगु रूप हे करण कारकया चिं खः । खँपु व्या /च्वसाँ 
/, ९ या /तुफि/ व ११ या /धगतँ/ य्‌ वःगु /-/ करण कारकया तँसा खः । खँपु 
११या /फस/, १२या /ताचा/ व १३ या /निभाल/ शक्ति (£07८९)य्‌ वःगु प्रत्यय खः। 
रूपया दृष्टि करण, शक्ति व कती कारकया चिं /-/ वःगु खनेदत । खँपु ११या मा। 
म), धग(त) व १३या च्वसा व निभा(ल)या लिउनेजक /-/ तंसा वःगु दु। थ्व 
कोष्ठया दुने च्वगु (म, त व ल) सोंगुलिं तिर्यक रुप (0011006 form) खः । थज्यागु 
कारकयात तिर्यक कारक(001प०९ ८३५९) नं धाइ । 
८.जि- च्वसा- पौ च्व-ए 1 write a letter with a pen. 
९ बाबा- तुफि- बँ पु-त Father swept the floor with a broom. 
११.मा(म)- धग(त)- के त-ल The mother distributed pulse with a ladle. 


६0 नेवाः लोकवार्ता 


११.फस- लुखा खन The door is opened with the air force. 
१२ ता:चा- लुखा खनी The door is opened with a key. 
१३.निभा(ल)- लँ. गनी The cloth is dried with the Sun light. 
४.१.१.५ सम्प्रदान / Dative 
सुंयातं छुं बिलधाःसा व काःम्हसित प्रापक धाइ । थ्वैत अप्रत्यक्ष कर्म नं 
धाइ । थुकियात हे सम्प्रदान कारक धाइ । खपु १४या पुनुखुंमैँचा, १६या किजा व 
१५या ब्रम्ह दक्कों प्रापक खः । 
१४. पुनुखुँमैँचा-यात धों च्वलेचां पोकिजा नकल। The goat fed Punkhum 
Mainca a 007108€ (पुनुखुँ -१३) 
१५ ब्रम्हु-यात भिक्षा बि-उ Give Brahmin an alms. 
१६.मामं किजा-यात जा न-क-अल The mother fed the brother. 
४.१.१.६ अपादान / Ablative 
च्वनेगु थासं त्वःफोगु, तापाःगु थुइकीगु कारक अपादान खः । खँपु 
१६या /-निसे/ व १७, १८, १९, २१या /-'-/ अपादान कारक प्रत्यय खः। 
१६. तापाक-निसँँ: केहँस व-ल । The sister came from a distance. 
(पुनुखुँ -२१) 
१७. धुरि- लः कहाँ व-ल The water felt from the top of a house. 
१८.जिं वयात तापाक- ख-ना 1 50४ him from far aside. 
१९.म्हिचा- धेबा लि का Draw a coin from the pocket. 
२१. लिपा: झयाल- कोसोत । She later looked through the window. 
पुनुखु -९४) 
४.१.१.७ सम्बन्ध / Genetive/ Possesive 
थ्व कारकयू नाम व नाम पदया स्वापु दइ । थज्यागु कारकया तँसा 
/- मि/ व /-या/ खः । खँपु २३ व २४य्‌ वःगु /- मि/ खँपु २१ व २५य्‌ वःगु 
/-या/ तँसा सर्वनाम व थःथिति थुइकीगु खँग्वःया दथुइ वल । अथे हे २६य्‌ 
वःगु /-के/ थुवाः (205565101) थुइकेत वल । २२, २३ व २४य्‌ वःगु /-मि/ 
यस्सें वःगु स्वापु थुइकीगु तँसा (Connective suffix) खः । 
२१.व-या मां व मचाबले हे सित Her mother died, when she was 
४०७०६. (पुनुखुँ -२) 
२२.जि-मि न्यापी बँ दु I have 5 ropanies of land. 
नेवाः लोकवार्ता ६१ 


२३.जि-मि निनि दु I have an aunt. 


२४.जि-मि काय्‌ तःधी जुल My son became matured. 
२५.बा:-या खुम्ह मस्त दु My father have 6 children. 
२६.जि-के धेबा दु I have a coin. 


४.१.१.८ सहार्थक / Siative /Commitative 
थुकी सहार्थक तँसा /-लिसे/ व /-नाप/ वइ । 
२७.बाः-लिसे अड्डाय्‌ हुँ 5010 office with the father 
२८.किजा-नापं वना आखः च्चः हुँ Learn writing accompanied with 
brother 
थौंकन्हय्‌ नाप व लिसे ल्वाक:बुक: याना: छयलाहगु दु । 
४.१.१.९ अधिकरण /ocative 
थाय्‌ (आधार) थइकीगु कारकया तँसा अधिकरण कारक खः । खँपु २९ व 
३२या /-ए>य्‌/ व खँपु ३१, ३१या /-इ/- अधिकरण कारक तँसा खः। उच्चपश्चस्वरान्त 
(उकारान्त) खँग्वःया लिउने वैगु अधिकरण कारक तँसा /-इ/, /-य्‌/या समरुप । 
Allomorph) ख: । 
२९.जिगु क्याम्पस यल-य्‌ (दु) My campus is in Patan /yala. 


३१.जिगु छे लुँभु-इ )खः) My home is at Lumbhu. 
३१.छ्यलि-इ पिया चाँ Wait me at the ground floor. 
३२.लख-य्‌ धू वल The water is littered. 


४.१.२ वचन / Number 

नेपालभाषा छवचं (511801॥) व त:ःवचं (1०7॥]) यानाः निगूजक वचन 
दु। /-त/ व /-पिं/ तःवचंया तँसा(ऽ०£६%) खः। तःवचंया तँसा जीवित 
(Animate) र निर्जीव (1101106) निगुलिं बिस्क बिस्क हे त॑सा काइ । जीवित 
नामय्‌ सामान्यतः /-पिं/ व निर्जीवनामय्‌ /-त/ वइ । थुकिया जःखःया भाय्‌ दुक्‌ 
दनुवारय्‌ नं जीवित व निर्जीव नामय्‌ बिस्कं बिस्क हे तँसा वःगु खनेदु । थ्व खंय 
नेवा:भाय्‌ जःखःया भायलिसे ज्वः ला: | तोफिन (११२७ / २००७ : १५)जुं सामाजिक 
सन्दर्भय्‌ दनुवारयात मैदान व जंगलया दथुइ च्वनीपिं नेवा:तय्‌ ज:लाख:ला धाःगु खं 
भाषावैज्ञानिक दृष्टिं नं सिध्द जू वः । 
४.१.२.१ सार्वनामिक / Pronominal 

सर्वनामं /-त/ व /-पिं/ तँसा त:बचनय्‌ काःगु खनेदु । दोलखाय्‌ छिजि 
"/९' थज्यागु lexical plural morpheme असमावेशी (९४८।॥५।४९) तःबचं न 
छ्यःगु खनेद्‌ । 


छवचं तःवचं 

जि I जि-पिं We(Exclusive) 
भी-पिं We(Inclusive) 

छ you(Sg) छि-पिं you(p)) 

व s/he/that उपिं they 

थो it/this थु-पिं these 


४.१.२.२ अन्य / Others 
सर्वनाम, विशेषण, थःथिति, व हनेमा:पिन्त-पिं व मेथाय्‌ -त छयली। 


जि-पिं we सर्वनाम 
भिं-पि good persons विशेषण 
गुरुजु-पिं Priests हनेमाःपिं 
तता-पिं Sisters थःथिति 


४.२ क्रियारुपायन / Verb Morphology 

नेपालभाषाय्‌ वचन, पुरुष, काल, पक्ष, व वत्तियात क्रिया रूपायन जूगु 
खनेदु। वचनय्‌ छवचं व तःवचं यानाः निगू वचन दु पुरुषय्‌ थः (८०००७०८) व 
कतः (पाशुणा0) निताजि दु । रूपया ल्याखं भूत व अभूतकाल दुसा पूर्ण व अपूर्ण 
याना: निगू पक्ष दु। अथे हे आज्ञार्थक व स्वभाव/स्थितिबोधक याना: निगू वत्ति खनेदु। 
वचन व क्रियाया संगति मरु । पुरुषया संगति खनेदादोलखा व कोडक्‌ पही 
नेवाःभाषाय्‌ मिश्रित संगति (४९ aएr९९m९॥) खनेदु । रूपायनया ल्याखं 
स्वरान्त व व्यञ्जनान्त यानाः निथिकय्‌ व्वथले छिं (श्रेष्ठः११२१:३) । जोशीजंं 
(११२४:८६--११३) परिमार्जन यानादीगु वर्गिकरणकथं रुपायनया लितँसाया ल्याखं 
नेपालभाषाया क्रिया न्हयगू तगिंमय्‌ इनेछिं । 
थन उमिगु संक्षिप्त तालिका दयूका बियागु दु । 
तगिं अर्थ धातु थः कतः पूका भूत अभूत भूत अभूत स्वरान्त 
धातु /V End- 


१ obstruct कि -ना -ए>इ -त -इ -नाः 
२ take का नया -ए -ल -इ -याः 
३ offer छा -ना/या -ए -त/ल -ड याः 

व्यञ्जनान्त धातु /C End- 


र) 


४ distribute इन्‌ -आ -ए -अ नई -आः 
५ 5160 ५७ इल्‌ -आ -ए -अ -ई -आः 
६ leave त्वःत्‌ -आ -ए -अल -ई -आः 
७ ऽ॥३]।०॥क  घुत्क -आ -ए -अल -ई -आः 


४.२.१ काल / Tense 
ज्या जूगु इया ल्याखं भूत, वर्तमान व भविष्यत्‌ याना: सोंगू काल दुसां 
क्रियाया रूपया ल्याखं भूत व अभूत याना: निगूजक कालय्‌ ब्वथलातःगु द्‌ 
४.२.१.१ भूत / Past 
भुत कालया थःत /-ना/, /-या/ व /-आ/ व कतःयात /-त/, /-ल/, /-अ/ व /- 
-अल/ लितँसा वइ । 
३३. जिं/जिमिसं निभाः कि-ना /We obstructed the sun light. 
३४. जिं/जिमिसं बँ मि -या I/We sold the land. 
३५. जिं/जिमिसं कुल्‌ -आ I/We pushed the wick. 
३६. वं/उमिसं बँ इल्‌ -आ S/he/they smeared up the floor. 
३७. व/उमिसं द्यःयात स्वां छा-त/ल S/he/they offered God a flower. 
३८. व/उमिसं छे त्वत्‌ -अल S/etthey left the house. 
४.२.१.२ अभत / Nonpast 
अभूत कालया थः उच्च स्वरान्त धातुयात /ए->य्‌>इ/ व मेथाय्‌ /-ए->य्‌/, 
अथे हे कत:स्वरान्त धातुयात/-इ/ व व्यञ्जनान्त धातुयात /-ई/ लितँसा वइ । 
३९. जिं/जिमिसं बँ इल्‌ -ए I/We smear up the floor. 
४१. जिं/जिमिसं द्यःयात स्वां छा -ए>य्‌ I/We offer God a flower. 
४१. जिं/जिमिसं छँ त्व:त्‌-ए /We leave the house. 
४२. वं/उमिसं निभाः कि-इ>की S/he/they obstruct/s the sun light. 
४३. वं/उमिसं बँ मि-इ>मी S/he/they sell/s the land. 
४४. वं/उमिसं कुल्‌-इ S/he/they push/es the wick. 
४.२.२ पक्ष /Aspect 
काललिसे तालय्‌ मलाःगु क्रियाया कार्यव्यापारयात पक्ष (359९०) धाइ । 
थुकथं पूर्ण (९९८४४९) र अपूर्णं (n०n ९1f९८४४९) यानाः निग पक्षया वर्णन 
यानात:गु दु । 

४.२.२.१ पूर्ण /Perfective 
ज्या पूवंगु खँ कनीगु क्रियायात पूर्ण पक्षया क्रिया धाइ । /-धुन/ पूर्ण 
पक्षया क्रिया लितँसा खः । थन खँपु ४७ व ४८या हे मूल क्रिया व सहायक क्रियाया 
दथुइ च्वना: न्हापा हे ज्या जुइ धुंकूगु खँ कनाच्वगु दु । थ्व हे खयात जोशीजुं (१११२ 
: १६-२-३) बः बीगु निपात धैदीगु खः । 
४५. जिं सफ्‌ ह-य-धुन्‌ -अ I have brought a book. 
४६. जि देने -धुन्‌ -अ I have slept. 
४७. जिं सफ्‌ ह-य्‌ हे -धुन्‌-अ ग have already brought a book. 
४८. व देने हे -धुन्क -अल He has/is already slept. 
४.२.२.२ अपूर्ण / Non perfective 
ज्या सिमध:गु खँ कनीगु क्रियायात अपूर्ण पक्षया क्रिया धाइ । थुकी 
पूर्वकालिक व सातत्य यानाः: निता दु । 
0.0 पूर्वकालिक /Progressive 
/वं/ अपूर्ण पक्ष पूर्वकालिकया क्रिया रुप खः। 
४९. जिं ज्या याना-वं च्वना Tam still working, 
५१. जिमिसं पाठ्यक्रम दयका-वं च्वना We are preparing the syllabus. 
४.२.२.२.२ सातत्य / Concanative 
// अपूर्ण पक्ष सातत्यया क्रिया रुप खः । 


५१. जि बस गया: छेँय्‌ वने I go home by bus. 

५२. जि बसय्‌ दनाः छँय थेंकःवया 1 arrived at home by standing in the 
bus. 

५३. मस्तयूत म्हय्‌ बुयाःति carry the baby on the back. 

५४. सफ्‌ ज्वनाः कलेजय्‌ वा come at Campus with books. 

५५. व छेँय्‌ देना: वन s/he slept at home and gone. 


४.२.३ भाव / Mood 

धाःम्हसिया खँय्‌ छगू भावना दै व भावनालिसेंया रुपयात भाव धाइ 
(जोशी ; ११२४ : ९९) । नेपालभाषाया क्रिया रुपायनय्‌ थःगु हे क्रिया रुपं भाव 
थुइकीगु आज्ञार्थक जक खः । 
४.२.३.१ आज्ञार्थक / Imperative 

थुकिया व्याकर्णिक रुप /-इ//-उ/, /-0/ खः । /-त्‌-/ व /-क्‌ /- 
लिउने वैगु धातुं /-इ/ लितँसा काइ । अग्रउच्चस्वरान्त (इ) धातुं /-उ/ लितँसा 
काइ । मेथाय्‌ /-0/ लितँसा काइ । 


५६. लं त्वःत्‌ -इ Put off the cloth. 
५७. लः घुत्क -इ Swallow the water. 
५८. वसः हि -उ Wash the cloth 

५९. गां भुन्‌ भु-9 Clad with shawl 


५: वाक्यविज्ञान / 59185 
५.१ पदक्रम / Word Order 
नेपालभाषाया पदक्रम कती (५९८), कर्म (०४/९८४ व क्रिया 
(९7D) अथवा (5९0) खः। 
६१. जिं जा नय्‌ I eat rice. 
प्रस्तुत खँपुइ जि (कता), जा (कर्म) व नय्‌ (क्रिया) खः । थुकथं थ्व भाय्‌ 
क्रियान्त (verb final 1an९७३६९) खः । क्रियान्त भाषामा नामयोगीं (08 - 
P0siti0n) खपु बिस्तार जुइ । थुकी नं थज्यागु विशेषता दु। गथेकि- 
६१. जि जिगु छेँय्‌ देने 
६२. म मेरो घर-मा सुत्छु ' 
६३. 11] sleep at my own house. 
प्रस्तुत स्वंगू खँपुइ न्हापांगु व निगूगु खँपुइ नाम (छँ / घर) या लिउने 
/-\य्‌//-मा/ लितँसा वःगु दु सा स्वंगूगु खँपुइ नाम 010056)या न्ह्यःने /n/ 
(prep0siti0n) वःगु दु । थुकथं अङ्ग्रेजी पूर्वस्थानिक भाषा (prepositional 
13६५३४९) खःसा नेपालभाषा व नेपाली परस्थानिक भाषा (post-positional 
lan&॥३४९) खः । 
५.२ सामान्य वाक्य / Simple Sentences 
सामान्यतः नेपालभाषाय्‌ थुलि खँपु दु । 
५.२.१ सकारात्मक / Affirmative 
थुकी वाक्यमा सामान्य जानकारी बी । गथे - 
६४. थौं भ्वय्‌ साः The feast is tasty. 
६५. झीगु दे बालाः Our country is beautiful. 

५.२.२ आज्ञार्थक / Imperative 
थुकी वक्तां श्रोतायात ज्या ब्वइ । वक्तां हनेमाःम्ह श्रोतायात अनुरोध, 
प्रार्थना याइ । सामान्यतः प्रार्थना भगवानयात याइ । तर सामन्तवादी समाजय्‌ 
सामन्तजक मखु मेमेपिं सरकारी कर्मचारी, हाकिम, मुखिया वा ज्या कायमा:म्ह 
मनूयात नं प्रार्थना यायूगु चलन दु । नेपालभाषा विशेषतः सामन्ती व शहरियातसें 
न ल्हाइगु भाय्‌ जूगुलि थज्यागु चाकरीं जा:गु भाय्‌ थुकी दैगु स्वाभाविक खः । 
उकिया छुं छुं दसु थन बियागु दु । 
५.२.२.१ निवेदन /1२९००९५। 
वक्तां समान हैसियतया श्रोतायात सामान्य, माबौयात मध्य व जुजु 
गुरुजुयात उच्च याना: स्वता आदरार्थी क्रिया छयली । गथे - 
६६. जा न -9 Have some food! सामान्य 
६७. बा, याकन भासं Father, please come 500n.मध्य 
६८. गुरुजु, बाखं कना: बिज्याह Priest, narrate a story 1९356. उच्च 
५.२.२.२ प्रार्थना / Pray 
वक्तां मन्तुना पू वंकेत आराध्यदेवयात याइगु आराधना हे प्रार्थना खः । 
थ्व भाषा नितान्त अनौपचारिक जुइ । गथे- 
६९ परमेश्वर जित दुःख बीमते O God,'do not trouble me, 
७१. जिमित सुख बि-उ>व्यु Give us pleasure. 
५.२.२.३ ज्या वायग / Command 
थज्यागु खँपुइ धातुया लिउने आज्ञार्थक रुप /-इ//-उ//-छ / छूयली । 


७१. क्वा: कं- narrate a riddle. 
७२. जित नक-इ provide me the food. 
७३. जितः सफ्‌ बि-उ give me a book. 


५.२.३ न्हयसः छुइगु / Interrogative 
4.२.३.१ wh questions 
समग्र जानकारी कायत न्यनीगु न्ह्यसलय्‌ ॥ १७९५६००५ छ्यली। उकिं 
थज्यागु न्ह्यसःयात सीके, सयकेगु न्ह्यसः 010९ ¶u९ऽt।०nऽ) धाइ । छु-किं 
(914) परिचय, छाय्‌ (छाए) कारण, गन -(७॥९7९) थाय्‌, गुबले -(When) ई, 
सुनां (५10) श्रोत, व गथे - (109) विधि सीकी । 
७४. बाबुया नां छु? Boy! What is your name? 

७५ छ छाय खयाच्वना? why are you crying? 


७६. छंगु छेँ गन! where is your house? 
७७. व गुबले वन? when did s/he come? 
७८. धेबा सुनां बिल? who have funded it? 
७९. गान वनेतेना? where are you going to 
८१. थेसीस गथे च्वयगु? How to write a thesis? 


५.२.३.२ न्हिप्यं न्हयसः / Tag questions 

चीहाकःगु लिस: कायत: न्यनीगु न्ह्यसःयात 198 प०९५॥015 धाइ । 
थज्यागु न्ह्यसलय्‌ खँपुया अन्तयुच्वंगु क्रियाय 57255 (बलाघात) लाइ अथवा 
खंपुया अन्तय्‌ /ला/ निपात तइ । 


८१. क्याम्पस वनेगु खःला? are you go to campus? 

८२. गन वनेगु? Where're you going to? 

८३. भच्चा दी मज्यू ला? Why don't you respite for a brief. 
८४. भ्वय्‌ सिधल? Did you finish the feast. 


५.२.४ इच्छार्थक / Optative 

सूयां भिं, मभि तुनेगु, आशिवाद बीग, श्राप बीगु खंपुयात 
इच्छार्थक/0[१।४९ धाइ । थुकी खास याना: खँपुया अन्तय्‌ /मा/ तना: कामना 
याइ । 


८५. सुखी जुइमा । Be happy 
८६. खुसी जुइमा । Be please 
८७. तःमि जुइमा । Be rich 


५.३ नकारात्मक / Negation 
नकारात्मक खपु ज्यायूत छ्यलीगु रुप /म/ ख: । थ्व न्ह्यःने व निगः 
आख:(9911001€)या दथुइ वइ । 
८८. जि अफिसय्‌ वने मखु I will not go to the office. 
८९. जि पासा मदु I do not have friends. 
९१. यायूमत्यःगु ज्या यायूमजञ्य्‌ Prohibitive works should not be done. 
९४. कनेमज्यूगु खँ कनेमज्य्‌ Secret things shold not be opened. 
५,४ हःपाः / Causative 
प्रेरणार्थक रुप /क/ तयाः: प्रेरणार्थक क्रिया ज्याइ । गथे- 

९५. जा न-क-ए धुन्‌-अ ला? Did you fed? 
५,५ वाक्यमिश्रण / subordinance 
निग थवंथवय्‌ स्वापृ दुगु सरल खँपु स्वानाः यक्व खँ दुगु मिश्र खँपु ज्याइगु 
लँ खः क्रिष्टल (१११४:३७२)या कथं थी थी भाषावैज्ञानिक एकाईयात स्वायूगु लँ 
सीकेत व्याकर्णिक विश्लेषणय्‌ छयलीगु खँग्व: वाक्यमिश्रण (ऽ४७०१nan८९) खः । सु 
who, गन where, छु what आदि Subordinance ख: । 
९६. व जिमि बाः खः। वया सँ मदु । > गुम्हसिया सँ मदु व जिमि बाः खः । 
He is my father. He is bald. > The one who is bald is my father. 
५.६ संयोजक / Coordination 
निगू बिस्कंगु खँपुयात संयोजकया गुहालि कया: स्वाइ । /व/, /अले /, 
/अथेसां / संयोजक खः । 
९७. रामं आखः ब्वन । रामं आखः च्वल । > रामं आखः ब्वन अले च्वल । 
Ram read a book. Ram wrote a letter. > Ram read a book and 
wrote a letter. 
९८. जिमि बा शिक्षक खः। जिमि बाः लेखक खः । > जिमि बा शिक्षक अले 
लेखक नं खः । My father is a teacher. My father is a writer. > My 
father is a teacher as well as a writer.' 
९९. बहनी सुलि पुलधाःसा छुं दुःख बी । 1 you whistle at night there will 
be a problem of the mice. 
१००. सोम्ह नापं वनधाःसा अल्छिन जुड । 1. three people start a journey 
at a single time it would be inauspicious. 
१११. वं सा वन। If itis gone, it is gone. 
१११ म्ह्याय्‌ बू सा जिचा तःमि । 1 daughter born the son-in-law will 
be benefited. ८ 

लोकवार्ताकार 


राजितबहादुर श्रेष्ठ 


लोकवार्ताया सरक्षण व प्रवर्द्न कनीम्हेसिनं कनेवं अले न्यनीम्हेसिनं 
न्यनेवं जक जुइसखु । थुकियात थःगु चाकलं पिने यंकाः त्यकेफुसा जक 
जुइ । उकिं लोकवार्तायात लिपिबद्ध याय्‌ हथाय्‌ जुइधुंकल । विश्वया 
लोकवार्ता ख्ययलय्‌ लोकवार्ताया विविध पक्षया लिपिबद्ध यायूगु ज्या जू 
थें नेवाः लोकवार्ताया ख्यलय्‌ न॑ कृतः जूगु दु । स्वेच्छिक रुप थी थी 
थासय्‌ वनाः थी थी कथंया लोकवार्ता संकलन यायूगु ज्याय्‌ थुकिया 
अध्ययेतापिन्सं याःगु दु । गुगु तःधंग योगदान खः । 


१ न्हयखे 

पाश्चात्य जगतय्‌ प्राचीनकालंनिसें जीवनी च्वय्‌गु प्रचलन दु ।रोमेली 
इतिहासकार प्लुटार्क, ट्यासिटस व सुटोनियसपिन्त जीवनी च्चमिया अग्रणी व्यक्तित्वया 
रुपय्‌ कायगु या: । उपिं मध्ये प्लुटाक इतिहास व जीवनीया दथुइ भेद क्यनाः 
जीवनीयात इतिहासपाखें विस्कं तयगु यात । वयकःया इ.पू न्हापांगु शदीया 091१11९] 
1,४९5 जीवनी च्वज्याया च्चन्ह्याःगु कृति खः। अनं लिपा बेलायती साहित्यकार 
फ्रान्सिस बेकनं (१५६१-१६२६) नं इतिहास व जीवनीया दथुइ भेद कयना: जीवनीयात 
महत्वपूर्ण स्थान बियादिल । पाश्चात्य साहित्यय्‌ १७ शदीसिबें न्ह्यः जीवनी च्वयूगु 
ज्या उलि क्वातुक्क न्ह्याःगु खनेमदुसा १७ शदीया उत्तरार्धेनिसें सुं तःध॑म्ह ब्यक्ति वा 
आदर्श व्यक्तिया जीवनी च्वयगु ज्यां तिब्रता काल । (शर्मा, २०६१:१२३) 


* च्वमि नेपालभाषा केन्द्रीय विभागया शिक्षण सहायक खः । 

थथे हे जीवनी च्वयूगु भवलय्‌ नेपालय्‌ लोकसाहित्यया संरक्षण संवद्धूर्न 

यायगु तातना: स्थापना जूगु लोकसाहित्य परिषदं नं लोकसाहित्यविद्पिनिगु जीवनी 
च्चय॒गु ज्या न्ह्याकूगु खः । नेवाः लोकसाहित्यया ख्यलय्‌ नेवाःलोकम्ये मुनेगु व 
प्रकाशन यायगु ज्याय्‌ दकले न्हापां विदेशी विद्वानपिं डानियलराइट व मिनायफपिसं 
पला: न्ह्याकल सा नेपाःया लोकसाहित्ययात लिखितरुप बिया: ल्यंकातयगु ज्याय्‌ 
नेवाःत नं न्ह्यचिल । थथे लोकसाहित्यया अध्ययन अनुसन्धानया नितिं थ्व ख्यलय्‌ 
ज्या यानावंपिनिगु योगदानयात थुइकेगु नितिं मदनसेन वज्राचार्य लोकसाहित्यविद्‌पिं 
- मानदास तुलाधर, प्रेमबहादुर कसाः, करुणाकर वैद्य, सत्यमोहन जोशी आदिपिनिगु 
बःचाहाकलं जीवनी च्वयादिल । 
१.१ करुणाकर वैद्य 

नेपाःया लोकबाखं मुनेगु ज्याय्‌ तसक हे महत्वपूर्ण योगदान बियावंपिं 
लोकविदपिं मध्ये भाजु करुणाकर वैद्य नं छम्ह खः । नेपाः दुने जक मखु नेपालं पिने 
नं वयकः नां जा: । थजागु व्यक्तित्व दुम्ह करुणाकर वैद्य नेपा:या इतिहासय्‌ तसकं 
नांजाःम्ह वैद्य धनदत्त आजुया सन्तान खः । धनदत्त आजु पृथ्वीनारायण शाहया 
इलय्‌ याम्ह वैद्य खः । धनदत्त आजुया वैद्य-ज्यां तसक प्रभावित जुयाः उगु इलय्‌ 
जुजुं यलया चिकंवहीया जग्गा बकस ब्यूगु जुयाच्चन । उकिं करुणाकर वैद्यया 
पूर्वजपिं वैद्य-ज्याय्‌ तसकं नांजाः । खयूत ला 
करुणाकर वेद्या पूर्वजपिं ब्रम्हचर्य भिक्षु | 
जुयाच्वंपिं खः । लिपा गृहस्थी जीवन हनेगु र 
यासेंलि शाक्य च्वय्‌गु यात । अनंलिपा शाक्य 
नं मच्वःसे थःपिनिगु वैद्य पेशाकथं जातया || 
रुपय्‌ वैद्य हे च्वय्‌गु यात । 

करुणाकर वैद्यया तापा:बाज्याया 6१7 
नांराजमान वैद्य खःसा बाज्याया नां बृषमान 
वैद्य खः । बाज्या बृषमान वैद्य नं जुद्धशम्शेरया 
इलययाम्ह नांजाम्ह वैद्य ख: । बषमान वैद्यया | 
न्याम्ह कायपिं दु -रत्नमान वेद्यः, सूर्यमान 
वैद्य, डा. योग्यमान वैद्य, डा. इन्द्रमान वैद्य व 
जगतमान वैद्य: । भाजु करुणाकर वैद्यया जन्म वयूकःया मांरत्नमाया वैद्य व अबु 
सूर्यमान वैद्यया पाखें नेसं १०३४ गुंलाथ्व ११ (विसं १९७१ भाद्र १) खुनु यलया स्वथ 
त्वालय्‌ जूगु खः । 

१.१.१ शिक्षा 

करुणाकर वैद्यया जन्म छगू शिक्षित परिवारय्‌ जूगुलिं वयकःयात नं इलय्‌ 
हे उचित शिक्षा प्राप्त जुल । वय्‌कःया बाज्याराजवैद्य जूगुलिं संस्कृत भाषाय्‌ दखल 
दुम्ह, अबु कलकत्ता युनिभर्सिटिपाखें पाथ 4115 तक्क ब्वनादीम्ह अथे हे वयकःया 
ककापिं नं उगु इलय्राणात व संभ्रान्त परिवारया सन्तानत जक ब्वने दइगु दरबार 
स्कूलय्‌ आखः ब्वनाच्वंपिं खः । उकि वयूकलं थःगु छँय्‌ हे संस्कृत व अंग्रेजी भाषा 
सयकादिल । विशेषयाना: चीधिम्ह कका जगतमान वैद्यं वयकःया प्रारम्भिक शिक्षाय्‌ 
च्यूता तयादिल । नेसं १०४८ य्‌ दरवार स्कूलय्‌ भर्ना जुसांनिसें वयूकःया औपचारिक 
शिक्षा शुरु जुल । नेसं १०५२ य्‌ पटना युनिभर्सिटिपाखें Matriculation Examination 
य्‌ सेकेण्ड डिभिजनय्‌ पास जुयादिल । मेट्रिक जाँच क्वचायूका: वयकलं त्रिचन्द्र 
कलेजय्‌ 0॥४-(111श11]-॥॥911 विषय कया: 1.5८. (विज्ञान शिक्षा) अध्ययन यानादिल । 
अथे हे नेसं १०५६ स B.Sc. Applied Chemistry (००0७९ नं क्वचायूकादिल । 
लिपा हाकनं नेसं १०५७ सालं सेरामिक्स विषयलय्‌ डिप्लोमा यानादिल । 
१.१.२ लजगा: 

वनारस बिश्वविद्यालय सेरामिक्सय्‌ डिप्लोमा क्वचायका: नेपाः लिहाँ वय॒धुंका: 
वयूकलं नेपाल सेरामिक्स ग्लास कार्यालय लिमिटेडय्‌ मेनेजर व सेरामिक्स एक्सपर्टया 
रुपय्‌ ज्या यानादिल । कम्पनी लिक्वीडेशनय्‌ वंसँलि त्रि-चन्द्र कलेजयारसायन विभागय्‌ 
शिक्षकया रुपय्‌ नेसं ११०७ तक निरन्तररुपं ज्या यानादिल । नेसं १०७०याराजनीतिक 
क्रान्ति लिपा भाजु करुणाकरया नेतृत्वय्‌ यलया लगंख्यलय्‌ श्री मच्छिन्द्र इन्स्टीच्यूट 
स्थापना जुल । वहे इन्स्टीच्यूटय्‌ गुदंतक प्रधानाध्यापक नं जुयादिल । अथे हे नेसं 
१०७ पाखे यलया हे टंग: त्वालय्‌ नवीन प्रौढ शिक्षालय नं स्थापना यानादिलसा थन 
नं वयकः हे प्रधानाध्यापक जुया ज्या यानादिल । नेसं १०७५ पाखे नगरपालिकाय्‌ 
मनोनित सदस्यया रुपय्‌ ज्या यानादिलसा नेसं १०७६/७७ पाखे वयकलंराष्ट्रिय शिक्षा 
योजना आयोगय्‌ नं दुजःया रुपय्‌ ज्या यानादिल । 
१.१.३ कृति 

भाजु करुणाकर वैद्यजुं थः विद्यार्थीपिन्त अःपुकेया नितिं त्रिचन्द्र कलेजया 
विभागीय प्रमुख प्रो. प्रसन्नमान सिंहलिसे जाना: प्राक्टिकल केमेष्ट्रिया प्यंगू सफ 
च्चया पिथनादिल । 


- A Hand-Book of Practical Chemistry 
- A Hand-Book of Qualitative Chemical Analysis 

- Selected Examles in Chemistry (1.5८.) 
- Golden Guide to Practical Chemistry (1.5९.) 
(वज्राचार्य, ११०९:२३) 

अथे हे भाजु करुणाकर वैद्यं कक्षा ८ व ९ या निंतिं संयुक्त च्वमिया रुपय 
विज्ञान (5शाश'9] ऽ८।९nc९) व एस.एल.सी. निंतिं सरल विज्ञान सफ्‌ पिकयादिल । 
नेपाःया बाखंत मुंका: उकीयात अंग्रेजीभाषं हीका: नेपलीज शर्ट स्टोरीज धका: नां 
छुना: नेसं १०९०य्‌ पिथनादिल । थ्व सफ्‌ अमेरिकाया ग्यालरी प्रेसं पिथंगु खः । अथे 
हे मृत्तिका उद्योगको रुपरेखा , बुद्धिष्ट ट्रेडिसन एण्ड कल्चर अफ द काठमाडौं भ्याली 
, नेपाली शिक्षा , म्ह्यायूया नामय्‌ बौया पौ ,नेपालका पुराना वैज्ञानिक तथा प्रविधिज्ञ 
आदि विविध विषयया आपालं सफू नं पिथनादिल । 

करुणाकर वैद्यजुया दकलय्‌ महत्वपूर्ण योगदान नेपा:या लोक बाखं 
सम्वन्धी खः । थ्वयूकलं नेपाःया लोक बाखं संकलन याना: नेपालभाषा ,नेपाली 
तथा अंग्रेजी भाषां पिकया: दिल गुगु थथे दु । नेपालभाषां : 

- नेपाःयागु पुलां बाखं छगूगु, (१०७८) 

- देश देसावरयागु पुलां बाखं, (१०८३) 

- नेपाःयागु पुलां बाखं निगूगु, (११००) 

- नेपाःयागु पुलां बाखं स्वंगूगु, (११००) 

- नेपाःयागु पुलां बाखं प्यंगृगु(११०३) 

- नेपाःयागु पुलां बाखं न्यागूगु,(११०४) 

- नेपाःयागु पुलां बाखं खुगूगु,११०८) (बज्राचार्य, ११२३:४८) 

नेपाली भाषा : 

- नेपाली दन्त्यकथा संग्रह 

- नेपालको लोककथा संग्रह 

- अञ्चल लोककथा 

- विशव लोककथा संग्रह खण्ड १ 

- विशव लोककथा संग्रह खण्ड २ 

- विश्व प्रसिद्ध कथा भाग १ 

- विश्व प्रसिद्ध कथा भाग २ 

-रमाइलो विश्वकथा संग्रह भाग १ (वज्राचार्य, ११०९:७०-७१) 

` अंग्रेजी भाषा : 

— Nepalese Folk Stories and Legends,1978 

- Folk Tales of Nepal,1979 

— Folk-lores and Legends From Pokhara, 1983 
वयकलं मुंकातःगु जातक बाखं-संग्रह निगू सफ्‌ जापानीज भाषा नं पिदंगु दु । 

(वज्राचार्य, ११०९:७३) 

१.१.४ सम्मान 

राणाकालय्‌ तक शिक्षाया ख्यलं परिवार वञ्चित मजूगुलिं भाजु करुणाकरया 
परिवार उगु इलय्‌ हे शिक्षित परिवारया रुपय्‌ परिचित ज्‌ । छेँय्‌ हे शैक्षिक 
वातावरण दुगुलिं भाजु करुणाकर ब्वनेगुली तसक तेज दु धैगु ख नेसं १०५१ 
क्लास फष्ट जूगुलिं दरवार हाइस्कूलया उगु इलयया हेडमास्टर रुद्रराज पाण्डे 
वयकःयात सिरपा: व्यूगुलिं प्रमाणित जू । अथे हे त्रिचन्द्र कलेजय्‌ आइ. एस्सी न्हाप 
जुयादीगुलिं श्री ३ जुद्धशामशेरं असफि छगू व सफ्‌ सिरपाः ब्यूगु खः। अथे हे 
वयकलं ने.सं ११०० दँय्‌ तत्कालीन श्री ५ को सरकारपाखें गोरखादक्षिणबाहे , 
मदन पुरस्कार गृथिं नं निकः मदन पुरस्कार बिल - 

- मृत्तिका उद्योगको रुपरेखा(१०७७) यात न्हापांगु मदन पुरस्कार । 

- नेपालका परम्परागत प्रविधि (१०९९) यात निगूगु मदन पुरस्कार । 

- लोकसाहित्यय्‌ यानादीगु कतःयात कदर यासें लोकसाहित्य 

परिषदया हनापौ आदि । 
१.१.५ लोकसाहित्यय॒ योगदान 

छगुलिं मेगु पुस्ता जुयाः न्यँकंया रुपय्‌ थौंतक ल्यनाच्वंगु नेवाःतयगु 
न्यंकबाखंयात लिपिबद्ध यानाः जनसमक्ष सफ्या रुपय न्ह्यब्वय्गु ज्याय्‌ वयूकःभाजु 
लगनशील जुयाः न्ह्यज्यानादिल । नेपालय्‌ हे लोकबाखं मुना: थ्वया संरक्षण याय॒गु 
तातुना न्हापां न्ह्यच्यूपिं व्यक्तित्वपिं मध्ये थ्वयकः नं छम्ह खः । नेपाल सेरामिक्स 
ग्लास कार्यालय लिमिटेडय्‌ मेनेजर व सेरामिक्स एक्सपर्टकथं वीरगञ्जय्‌ च्वना: 
ज्या यानाः फुर्सद दइबले बेखाराज, पुष्पराज थेंजाःपिं ज्याथ:पिंके अनया पुलांपुलांगु 
लोकबाखं न्यनेगु व लिपिवद्ध यायगु ज्या यानादिल (वज्राचार्य, ११०९:३६॥ लोकबाखं 
मुनेगु ज्याय्‌ तिब्रता बीमाःगु खँय्‌ वय्‌कलं नेपाःयागु पृलां बाख स्वंगूरु भाग सफूया 
च्चमिपाखें धैगु स्तम्भय्‌ 'यक्व हे पुलांगु बांबांला:गु न्यँकंबाखं दिन-प्रतिदिन हे लोप 
जुयावं वनाच्चन । शहर क्षेत्रय्‌ ला पुलां बाखं स्यूपिं प्राय मदया वय्‌धुंकल, दयाच्चन 
गांगांमय्‌ हे खः छुंभति मालेगु दनि। आः थौंकन्हे दयाच्वंपिं बाज्या अजिपिनिगु 
पुस्ता मदया वनीबले थ्व पुलांबाखं नं लुप्तप्राय. जुयावनी । उकि, न्हापां थ्व 

पुलांबाखं मुनाज्या यथाशिघ्र यायमाःगु ख धकाःस्पष्ट रुपं न्ह्यब्वयादीगु दु । थनंलि 
लिपा थ्व बाखंयागु विस्तृत अध्ययन याना: थुमिगु विवेचना, समालोचना, चिन्तन, 
मनन, विश्लेषण छुयायमाःगु खः यायूफइ । बाखं हे लोप जुयावनेधुंकाः छुयाय्‌ ?' 
(वैद्य, ११००:क) उकि वयूकलं तनेत्यंगु पुलांबाखं मुनेगु ज्याय्‌ सचेत जुयाः ज्या 
यानादिल । बाखं मुनेगु जक मखु सफ्या रुपय्‌ पित बिया: मेपिन्त नं थनेगु ज्या 
यानादिल । दकले न्हापां वयूकलं नेपालभाषां नेपा:यागु पुला बाख ( १०७८) 
पिथनादिल सा नेपालभाषां जक हे नेपा:यागु पुलांबाखंया नामं १०७८ निसें ११०८ 
तकया दुने खुगू सफ्‌ पिथनादिल । खुग्‌ सफती थ्यंमथ्यं १२५ पु पुलांबाखं 
दुथ्यानाच्चंगु दु । वयूकलं नेपा:या लोकबाखंयात विश्वय्‌ प्रचार यायगु तातुनाः 
नेपा:या लोकबाखंयात अंग्रेजी अनुवाद यानाः १९७८ निसं १९८३ तकया दुने स्वंगू 
सफ्‌ पिथनादिल । अथे हे नेपाली भाषां नं वयूकलं थीथी लोकबाखं मुंका: च्यागू 
सफ्‌ पिकयादिल, गुकी नेपा:या जक मखु विश्वय्‌ हे प्रचलित लोकबाखं नं दुथ्याःगु 
दु । थथे विश्वया लोकबाखंयात नं नेपालीभाषां पिथनादीबले नेपा:या लोकबाखं व 
मेमेगु लोकबाखंया दथुइ तुलनात्मक अध्ययन यायगु ज्याय्‌ तक सुलभ जुल । 
यकलं मुंकादीगु ध्वँच्वलेचिया बाखयात जापानय्‌ जापानी भाषां मचातयूत धका: 
पुनर्खुँ मैँचिया बाखया रुपय्‌ सचित्र सफूचा पिथनात:गु दु । उकिं नेपा:या लोकबाखं 
वयूकःया कूतलं जापानथ्यंक प्रचार जू धैगु स्पष्ट जुल । अथे हे नेपा:या लोकसाहित्ययात 
तिव: जुइगु ज्या याइपिन्त प्रोत्साहन बीकथं वयक: संरक्षक व दाताया रुपय्‌ 
करुणाकर सिरपा: नं नीस्वनादीगु दु । थुकथं नेपा:या लोकसाहित्य विश्वय्‌ प्रचार 
यायगु व लोकसाहित्यय्‌ ज्या याइपिन्त प्रोत्साहन बीग ज्याय्‌ भाजु करुणाकर वैद्यया 
आपालं योगदान दु । 
१.१.६ मृत्यु 

नेपा:या लोकसाहित्यय्‌ आपालं योगदान दुम्ह भाजु करुणाकर वैद्यजु नेसं 
११०९ गुंलाथ्व ५ खुन्हु थःगु फुक्क अमूल्य कृतित त्वःताः दिवंगत जुयादिल । 

२ सीग्फ्रेड लीनहार्ड 


छम्ह मेगु देया नागरिक जुया नं 
नेपाःया लोक सम्पदायात संरक्षण संवर्द्धनया 
ज्याय्‌ महत्वपूर्ण योगदान बियादीम्ह सीग्फ्रेड 
लीनहार्ड नं खः। नेपाःया साहित्ययात अन्तराष्ट्रिय 
ख्यलय्‌ तक परिचित याकेगुली आपालं भूमिका 
दुम्ह लीनहार्डया जन्म १९२४ अगष्ट २९ (नेसं 
९८८) खुनु जूगु खः। वयूकःया अष्ट्रियाया 
सेन्ट भियट ग्लानय्‌ बूगु खः । 
२.१ शिक्षा 

भाजु लीनहाडं सन १९४२ य्‌ भियना 
विश्वविद्यालयय्‌ भर्ना जुयादिलसा सन १९४९ 
तकया दुने इण्डोलजी व तुलनात्मक भाषा विज्ञानय्‌ स्नातक क्वचायूकादिल । 
स्नातक तगिं क्वचायका:ः पेरिसया सोरबाँय्‌ Ecole des Hautes E11९5 य्‌ भर्ना 
जुया: अन वयूकलं पौरस्त्य भाषा व संस्कृतिया अध्ययन यानादिल । 
२.२ लजगाः 

वयूकलं थःगु शिक्षा क्वचायकाः शैक्षिक पेशाय्‌ संलग्न जुयादिल । थ्व हे 
भवलय्‌ १९५२ निसें १९५४ तक गटिनजेन विश्वविद्यालय इण्डोलजी इन्ष्टिच्यूटय्‌ 
सहायक प्रोफेसरया रुपय्‌ ज्या यानादिल । थन निदं ज्या याय॒धुंका: भारतया वनारसय्‌ 
भायादिल । भारतया ज्ञान पूवंक वयक:याके दुगुलिं १९५५ निसें १९५७ तक वनारस 
हिन्दू विश्वविद्यालयय्‌ प्राध्यापन यानादिल । थ्व हे इलय्‌ वयकः सिक्किम, नेपाल, 
पाकिस्तान व श्रीलंकाय्‌ नं भ्रमण यानादिल । लिपा १९५७ निसें १९५८ तक हाकनं 
न्हापाया गटिनजेन विश्वविद्यालय इण्डोलजी इन्ष्टिच्यूटय्‌ सहायक प्रोफॅसरया रुपय्‌ 
हे ज्या यानादिल । १९५८ निसें टकहोम विश्‍वविद्यालयय्‌ भारोपेली भाषा व साहित्या 
बारे कक्षा कयादिल । १९६० निसें ईन्ष्टिच्यूट अफ इण्डोलजीया प्रोफेसर व विभागीय 
प्रमुख जुयाः वयूकलं थःगु शैक्षिक पेशा न्ह्याकादिल । १९६२ पाखे वयकः जर्मनीया 
कील विश्वविद्यालयया भिजिटिङ्ग प्रोफेसर जुया: नं ज्या यानादीगु दु । 
२.३ कृति 

प्रो लीनहार्डजुं नेपालभाषाया मणिचुडावदानोधृत हस्तलिखित ग्रन्थयात 
अंग्रेजी पिथनादिल । वयूकलं नेपालभाषाया १०० पु पुलांगु मे सम्पादन व अनुवाद 
७८ नेवाः लोकवार्ता 


यानाः पिथनादीगु दु । वयकःया नेपालभाषा व मेमेगु भाषाया छुं छुं कृतित थुकथं 
दु ति 

1963, Manicudavadanoddhrta (A Buddhist re-birth story in the 
Nevari Language). Stockholm, Almqvist & Wiksells. 

1963, Dal Sanscrito All Hindi il Nevari. Venezia-Ram. 

1974, Nevaarigiitimanjarii (Religious and Secular Poetry of the 
Nevars of the Kathmandu Valley). Stockholm, Almqvist 
& Wiksell International.(reprinted Nevaarigiiimanjari with 
name of Song of Nepal in second edition.) 

1980, Die Legends Vom Prinzen Visvantars (Eine Nepalesische 
Bilderrolle Aus der Sammlung des Museums fur indische 
Kunst Berlin). Berlin, Museum Fur Indische Kunst Berlin. 

1985, Die Abenteuer Des Kaufmanns Simhela (Eine 
Nepalesische Bilderrolle Aus der Sammlung des Museums 
fur indische Kunst Berlin). Berlin : Museum Fur Indische 
Kunst Berlin. 

1995, The Divene Play of Lord Krishna (A Krishnalila Painting 
from Nepal with Thirty-One Poems in Newari Attributed 
to King Siddhinarasmha Malla of Lalitpur). Bonn : 
VGH-Wiss-Verl. 

न Nepalese Manuscripts, part 1, Nevari and Sanskrit. 

वयकलं सन १९६१ अप्रिल ८ तारिख खुन्हु भेनिसय्‌ जूगु पौरस्त्यविज्ञतय्‌गु 
सम्मेलनय्‌ नेपालया पुलांगु नेपालभाषा बारे कार्यपत्र ब्वना:न्यंकादीगु खः। उगु 
कार्यपत्र जर्मन भाषां च्वयातःगु खः लिपा थ्व हे पत्र इटालियन भाषां नं अनुवाद जुया: 
पिदन । प्रो कमलप्रकाश मल्लजुं उगु इटालियन भाषां पिदंगु वयूकःया कार्यपत्रयात 
अंग्रेजी हीकेबिया: थःम्हं नेपालभाषां हीकाः नेसं ११२२ य्‌ सफ्चाया रुपय्‌ पिथनादिल । 
२.४ लोकसाहित्यय्‌ योगदान 

नेवाःलोकम्येयात अन्तराष्ट्रिय ख्यलय्‌ म्हसीकेबीगु ज्याय्‌ वयूकःया आपालं 
भूमिका दु । वय॒कलं पिथनादीगु नेवारीगीतिमंजरी सफुतिइ पुलांगु म्ये भाग १, २, ३ 
व मेमेगु स्रोतं १०० पु लोकमे अंग्रेजीभाषां सम्पादन व भावानुवादसमेत यानाः 
ब्याख्या यानातःगु दु । थुगु सफुतिइ दुथ्यानाच्चंगु मेया तुलनात्मक अध्ययन समेत 
यानातःगु दु । थुगु सफया हे छुं अध्याय लिकयाः लिपा 50125 01 ४९७१] या नामं 
Second Edition नं पिदन । 

३ प्रेमवहादुर कसा: 

भाजु आशामानसिंह कसा: व मयजु लक्ष्मीनानी कसाःया कोखं तःधिकःम्ह 
कायया रुपय्‌ नेसं १०३७ बछलाथ्व १० (विसं १९७४ वैशाख शुक्ल दशमी) खुन्हु यँया 
केलत्वा: मासंगल्लीया तःलाबि चुकय्‌ भाजु प्रेमबहादुर कसा:या जन्म जूगु खः । भाजु 
प्रेमबहादुरया मचाबलयया नां प्रेमरत्न खः । तसक ब्वनेफुम्ह जूगुलिं छम्ह माष्टरं 
बहादुर धका: सःतीगुलिं वयूकःया नां हे प्रेमबहादुर 
जूवन । भाजु प्रेमबहादुर कसा: खुद / न्हयद॑या 
नच्चागु वैशय्‌ हे १०४४ पाखे मयजु 
हर्षशोभानाप इहिपा जुल । 
३.१ शिक्षा | 

भाजु प्रेमबहादुरयात प्रारम्भिक शिक्षा 
बीगु ज्या वयूकःया अबुज़ं छँय्‌ हे यानादिल । 
छँय्‌ भति भति आखः व्वने ससँलि वयकःयात | 
केलत्वा:या जगतलाल माष्टरया छेँय्‌ ब्वंके | 
छुवय्‌गु यात । मचाबलय्‌ भाजु प्रेमबहादुरं 
छेँयू हे भति भति मुस्मांभाय्‌ सयूकादिल । 
अनंलि घण्टाघर नापं च्वंगु मुस्मांतय्‌गु मस्जिद 
इमाम्बाराय्‌ उर्दु वा फारसी भाय्‌ ब्वनादिल । 
लिपा नेसं १०५२ दरवार स्कूलय्‌ उगु भाय्‌ व्वनेत काल । उर्दु वा फारसी ब्वने 
क्वचाय॒का: अंग्रेजी शिक्षा ब्वनेगु शुरु यानादिल। लिपा नेसं १०५९ दँय्‌ पटनाया 
टि.के.घोष एकाडेमी भर्ना जुया: थनं हे एस.एल.सी पास यानादिल । एस.एल.सी 
धुंका: वयूकलं पटना कलेजय्‌ आइ.ए. क्वचायूकादिल । शिक्षा सिबेंराजनीतिपाखे 
आपा ध्यान केन्द्रीत जूगुलि बी.ए. पूवंकादीमफुत । 
३.२ लजगाः 

नेपाल प्रजातन्त्र संघया नामं भूमिगतराजनीतिक पार्टी स्थापना यानाः 
राणाविरोधी जनचेतना थनेगुली वयकलं भूमिका म्हितादिल ।राणा शासन क्वथलेत 
देशय्‌ दुने व पिनेया थी थीराजनेतिक संघसंस्थाय्‌ संलग्न जुयादिल ।राणा शासन 
क्वमदतले वयूकलंराजनीती सक्रियता क्यनादिल । प्रजातन्त्र वयधुंका: थी थी 
पार्टीयाराजनैतिक नेतातयूसं व्यक्तिगत स्वार्थ क्यनाहल, गुकिं याना:राजनीती वयूकःया 
वितृष्णा ब्वलन । अले थःगु सक्रियराजनैतिक ज्याखं जनतायात छुं हे उपलब्धी 

बीफइमखुगु तायकाःराजनीतिं वयकलं सन्यास कयादिल । सक्रियराजनीति 
यानाच्वनादीगु इलय्राजनीतिया नाप नापं वयूकलं थी थी स्कूलय्‌ अध्यापन नं 
यानादिल । नेसं १०६७ स पद्मोदय हाईस्कूलया स्थापना जुसांनिसें उगु स्कूलय्‌ नेसं 
११०८ तक निरन्तररुपं ४१ द॑ तक ब्वंकादिल ।राजनीती सक्रिय जुयादीगुलिंराणा 
सरकारं वय्‌कःयात उगु स्कूलय्‌ छुँ द॑या नितिं बर्खास्त नं यात तर प्रजातन्त्र वर्सेलि 
हाकनं स्कूलय्‌ बहाली जुल । 

विदेशीतय्‌त नेपालभाषा ब्वंकेत धका: वय्‌कःयात विश्वभाषा क्याम्पसय्‌ 
नेसं ११०० स त्रिविं आंशिक शिक्षकया रुपय्‌ नियुक्ति यात । नेपालभाषाया माध्यमं 
एम.ए. तगिं ब्वंकेगु ब्यवस्था यायमा: धका: तःदँ न्ह्यःनिसें सःथ्वयूकाच्चनादीम्ह 
भाजु कसाःजुं नेपालभाषा एम.ए. तगिं चालेवं पुलांगु मल्लकालीन नाटकया 
विषयस नेसं ११०१ निसें आंशिक शिक्षकया रुपय्‌ कक्षा कयादिल । 
३.३ भाषिक व सांस्कृतिक संघसंस्थाय सक्रियता 

निरंकुशराणा शासनयात क्वथला: प्रजातन्त्र स्थापना यायगु पवित्र उद्देश्यं 
देश दुने व पिने च्वना: वयूकलं सक्रियराजनीतिक जीवन न्ह्याकादिल । वहे भवलय्‌ 
भारतया कलकत्ताय्‌ च्वनाःराजनीती सक्रिय जुयाच्वनादीगु इलय्‌ धर्मोदय पत्रिकाया 
अन्तरंग सम्पादक जुया: नं वयकलं ज्या यानादिल । अथे हे नेसं १०७० बछ्लागा 
४ (विसं २००७ वैशाख पुन्ही) स्वांयापुन्ही खुन्हु नेपालभाषा व साहित्य थकायूत 
संस्थागत रुपं न्ह्यचिलेगु तातुनाः पासा मदनलोचन सिंहनाप जाना: च्वसापासा 
स्थापना यानादिल । कलकत्ताय्‌ थुगु संस्थां आपालं सफ्‌ पिथनेगु व नेपालभाषाया 
च्वमिपिन्त उत्साहित यात । नेपालय्‌ प्रजातन्त्र वसेलि च्चसापासायात नेपालय्‌ 
सक्रिय रुपं न्ह्याकादिल । थुगु संस्थां नेसं १०७२ द॑य्‌ हनुमान ध्वाकाया नासः चुकय्‌ 
स्वन्ह्यंक साहित्यिक ज्याभव:यात । थ्व ज्याभवलय्‌ आपालं साहित्यप्रेमी व 
कलाकारतयसं उत्साहजनक सहभागिता क्यंगु खः । च्वसापासा माफत वयकलं 
नेपालराष्ट्रिय विद्यापीठय्‌ नेपालभाषा दुथ्याकेगु व एस.एल.सी नेपालभाषा तयूकेगुली 
ग्वाहालि यानादिल । अथ हे च्चसापासां पिथनीगु पासा दैनिक व सितु निलापती 
नं संपादक व्यवस्थापक आदि जुया: थम्हं फूगु गुहालि यानाः थुगु संस्थाय्‌ वयक: 
सभापति, कोषाध्यक्ष जुया: निरन्तर रुपं ज्या यानादिल । 

च्वसापासा अन्तर्गत नेसं ११०५ अनलागा ३० खुन्ह वयूकलं थः अबु 
आशामान सिंहया नामं नेपाःया न्हगु पुलांगु सफ्‌ मुंकेगु ताःतुना:ः आशा सफ्कथि 
नीस्वनादिल । वयकलं मुंकातयादीगु नेपाःया पुलांपुलांगु हस्तलिखित ग्रन्थ थ्व हे 
सफूकुथी तयादिल । आशासफूकथि स्वनेन्ह्य: वयूकःया हे सक्रियताय्राणाकालय्‌ 
नेसं १०६६दंय्‌ प्रदीप्त पुस्तकालय स्वनादीगु खः। अथे हे सांस्कृतिक ज्याभवः 

न्ह्याकेगु तातुना: नेसं १०७७ द॑य्‌ सिद्धिचरण श्रेष्ठया सभापतित्वय्‌ वय्‌कःया हे 
सक्रियताय्‌ नासःखलः स्थापना जुल । उगु इलय्‌ सक्रिय जुयाः ज्या यानाच्वंगु 
नेपालभाषा परिषदय्‌ नं वयूकः च्वनाः आपालं ग्वाहालि यानादीगु दु । 
३.४ कृति 

भाजु कसा: छम्ह बहुप्रतिभाशाली साहित्यकार खः । वयूकलं कविता, 
बाखंमे व निवन्धया लिसें विदेशीभाषाया कृति नेपालभाषां अनुवाद याना: पिथनादीगु 
दु । वयूकःया प्रकाशित सफू थुकथं दु - 
३.४.१ नेपालभाषा : 


मौलिक : 
१. न्हपुखू (निवन्ध) २. धर्मोदय्‌ जि (निवन्ध) 
३. ती (बाखं) ४. न्यक बाखं (लोकबाखं मुना) 
५. गाय॒ थें मस्यू (बाखं) ९. दबू 
७. नुगः 
अनुवाद : 


१. स्वांमा (फारसी भाषा नेपालभाषां अनुवाद) 
२. जापानी मचा बाखं 

३. जापानी न्यँकँ बाखं 

४. मतापय्‌ च्वयागु निवन्ध 

५. जीवन दर्शन (खलिल जिब्रान) 


सम्पादन : 
१. मतिनाया मे २. बाखंमे 
३. नासःद्योया मे ४. भजन सफ 
५. प्रसाद ६.राछथोनया थाई सांस्कृतिक परम्परा 
७. सिद्विदास म्हसीके ८. नसला (निवन्ध संग्रह) 
९. खाखें पुचः नगु (निवन्ध संग्रह) १०. ससुमां १,२,३ भाग 


११.रत्नेश्वर प्रादुर्भाव (जुजु जयप्रकाश मल्लं च्वयातःगु) 
१२. चाणक्य सार संग्रह (नेपालभाषा अर्थ सहित) 


१३. शुक बहत्तरी १४. कृष्णा गौतमी 
१५. त्रिरत्न वन्दना १६. पासा (दैनिक पत्रिका) 
१७. सितु (निलापौ) 

३.४.२ नेपाली व अंग्रेजी 

१. नेपाली टाइपराइटिङ्ग म्यानुयल 

२. Map works of India 

२. Catalogue of selected Buddhist manuscripts in Asha Saphu Kuthi. 
३.५ सम्मान 

नेपा:या एकतन्त्रीय निरंकुशराणाशासन न्हंकेत आपलंराजनेतिक कृत: 
यानादीम्ह कंसाःभाजुयातराजनैतिक सम्मान उलि मदुसां भाषिक, सांस्कृतिक ख्यलं 
तःजिक हे हनाबना याःगु दु । मचाबलेनिसें स्कूलय्‌ न्ह्याबलें न्हाप लाइगुलिं 
प्रोत्साहनकथं स्कूलं पुरस्कार बीगु ब्यवस्था दुगुलिं वयूकलं मचाबले तःगु हे 
पुरस्कार कयादीगु दु । 

१०७७ कछला पारुखुन्हु च्वसापासां न्हापांगु अभिनन्दनपौ वयूकःयात 
लःल्हात । १०८८ बछलाथ्व नवमिखुन्ह लूजःपाखें, ११०६दय्‌ विराट नेपालभाषा 
साहित्य सम्मेलन ख्वपं नेपालभाषा, साहित्य व संस्कृतियात थकायगु ज्याय्‌ 
योगदान यानादीगुलिं वयूक:यात हनापौ लःल्हात । वयूकःया कृति न्हपृखू निवन्ध 
संग्रह सफ्‌ नेसं १०७८ द॑या उत्कृष्ट जूगुलिं उकियात श्रेष्ठ सिरपा लात । उगु 
इलय्‌ श्रेष्ठ सिरपा: लाइगु नेपालभाषा ख्यलय्‌ त:धंगु इज्जत खः । १०९५ बछ्लागा 
दुतियाखुन्ह च्वसापासां हे वयूकःयात भाषा निभाःया उपाधि लःल्हात । ११०४ दँय्‌ 
पाखें नं वयूकःयात लाकौल पुरस्कार बिल । लोकसाहित्यय्‌ वयूकःया योगदानयात 
कदर यासें लोकसाहित्य परिषदं ११०८ सिल्लाथ्व १२ शनिवारखुन्ह वयकःयात 
करुणाकर सिरपा: लःल्हात । पदमोदय स्कूलय्‌ स्थापनाकालंनिसें शिक्षक जुया: 
निरन्तर सेवा यानादीगुलिं स्कूलं प्रशंसा-पत्र, नेपाःया शिक्षाख्यलय्‌ यानादीगु 
योगदानयात कदर यासे श्री ५ या सरकार शिक्षा मन्त्रालयं शिक्षा पुरस्कार, 
जनस्तरीय पुस्तकालयत नीस्वनेगु ज्याय नं उतिक योगदान यानादीगुलिं नेपाल 
पुस्तकालय संघपाखें वयूक:यात सरस्वतीराष्ट्रिय पुरस्कार आदिं सम्मानित यात । 
३.६ लोकसाहित्य वयूकःया योगदान 

नेपाःया पुलां पुलांगु नेवाःलोकमे, बाखं मुंका: पिथनादीपिं मध्ये भाजु 
वयूकः नं छम्ह खः । सत्यमोहन जोशीया लोकगीतया छुं झल्का मे पासा पत्रिकाय्‌ 
पिदसेंलि कसा:भाजुयात नं लोकमे मुनेग प्रेरणा वःगु जुयाच्चन । (कसा:, १०७९:पौ 
क) व हे प्रेरणां वयकलं थी थी स्रोतं मे मुनेगु यानादिल । वयूकलं मतेनाया मे, बाखं 
मे, नासःद्योया मे , भजन सफ अर्थात देवदेवतापिनिग मे व प्रसाद याना: न्यागू लोकमे 
सफ पिथनादिल । वयकलं हे दकले न्हापां पुलांगु लोकमे विषयवस्तुकथं ब्वथलाः 

नामाकरण याना: सफ्‌ पिथनादीगु खः । प्रसादय पुलांगुया नापनापं न्हूगु नं मे 
दुथ्याकात:गु दु । थुगु सफती मेया परिचय, मे हापिनिगु नां नं दुथ्याकातःगु दु । 
मतेनाया से सफूया जिगु धायेमाःगुली लोकमेया परिचय बियातःगु दु । थुगु 
भूमिकायात लोकमेया अनुसन्धानात्मक लेख धायूल्व: । अथे हे १५पु मे मुंकाः 
प्रकाशित यानात:गु बाखं-मेया थःगु खँय्‌ नं प्रत्येक बाखंयात समीक्षाकथं बाखंमेसम्वन्धी 
धारणा नं ब्वयातःगु दु । 

कसा:भाजुं लोकबाखं नं मुंकाः पिथनादीगु दु । मगः जूसां नेवाःभाय्‌ 
बांलाक सःम्ह वयूकःया मचाबलेनिसेंया पासाया कान्छा मगःया म्हतुं मचाबले हे 
आपालं लोकबाखं न्यनादीगु जुयाच्वन | मचाबलेनिसें लोकबाखं न्यनेगु बानी 
दुगुलिं व करुणाकर वैद्यया नेपाःया पुलांबाखं छगूगु ल्या: पिदसेंलि उकि प्रेरित जुया: 
थःम्हं नं न्यनागु पुलांबाखंयात लिखित रुपय्‌ सुरक्षित यायगु पला: न्ह्याकादिल । 
थःहे विद्यार्थीतपाखें लोकबाखं च्वकाः कायगु नं यानादिलसा नासः खलःया 
कलाकारतयूत बाखं कका: नं लाकेबाखं मुंकादिल । वाखं ल्ह्ययूगु ज्याय्‌ वयूकःया 
थःहे म्ह्यायचा अमरदेवीं आपालं ग्वाहालि यानादिल । वयूकलं बाखं मुंकादीबले 
गुबलें नं स्रोत त्व फिकेगु यानामदी । लोकबाखं सुनां, गन व गुबले कंगु धैगु फुक्क 
खँ प्रष्ट रुपं न्ह्यब्वयादी । अझ ला बाखं ल्ह्यया: गुहालि यानादीम्ह थः हे 
म्ह्यायूचाया नां तक नं न्ह्यब्वयाः सकसित उत्प्रेरित यानादी । थथे थी थी स्रोतं 
वयूकलं ६८ पु लोकबाखं मुनादीगु दु । ६८ पु बाखंनय्‌ वयकलं पिथनादीगु 
न्यंकंबाखनय्‌ - कतांमरि नाप ब्याहा, कांयात ज्ञां, किंचित भाय्‌ स्यूम्ह मिसा, क्‌सिया 
ला, केहँपापी ग्वाराग्वारा, खा कोसः दुम्ह कला, चखुंचायागु तंगु कयगु, जुजुया 
न्हाय्‌पनय्‌ माखापिखा, द्वाबा बुढी, धुक्‌पिक्‌ जुजुं का धों गुर्जु खिका, धोंचोलेचा, 
सिन्हपता मयजु, ह्वगं त्वाचाय्‌ ल: फयां अबु छतिं मरु (१५पु) बाखं दुथ्याकातःगु 
दु । मेगु ५३ पु बाखं सफूया रुपय्‌ पिथने ल्यं हे दनि । 
३.७ मृत्यु 

कसाःभाजुं थःगु जीवनज्वःछि हे नेपालभाषा, साहित्य व संस्कृतियात 
थकायूत थी थी भाषिक, सांस्कृतिक संस्था नीस्वनादिल । भाषिक सांस्कृतिक 
चेतना थनेगु ज्याय्‌ अनुपम ज्या यानाः छम्ह भाषिक नेता जुयादिल । थथे नेपालभाषाय्‌ 
व नेपा:याराजनैतिक ख्यलय्‌ च्वछायबहगु योगदान यानादीम्ह भाषानिभा: वय्‌कलं 
११११ यंलाथ्व ११खुन्हु थःगु नस्वर शरीर त्वःतादिल । 

४ मातदास तुलाधर 

लोकसाहित्य ख्यलय्‌ आपालं न 
योगदान बियादीपिं मध्ये भाजु मानदास तुलाधर “७ 
नं छम्ह खः । वयूक: १०२० जंलाथ्व अष्टमीखुन्हु 
येया असं कमलाछी बूगु खः। वयकःया 
अबुरत्नदास व मां लक्ष्मीशोभा तुलाधर खः । 
वयकः नच्चागु उमेरय्‌ (१२/१३ दंय्‌) हे 
धालसिक्वत्वाःया धर्मसुन्दरया म्ह्याय्‌ धनमाया 
तुलाधरनाप इहिपा जुल । 
४.१ शिक्षा 

शिक्षां जनता सचेत जुइधैगु ज्ञां 
काइपिं तत्कालीन राणातय॒सं जनताया 
मस्तय्‌त शिक्षापाखें बञ्चित यायत स्वइगु जुयाच्चन । उकि थुगु इलय्‌ शिक्षा ग्रहण 
यायगु धैगु अःपुगु ज्या मखु । दुगु छगूयां छगू जक दरवार स्कूलय्‌ नं चाकडीवाला 
व पहुँचवाला परिवारया मस्त जक भर्ना याइगुलिं साधारण परिवारया मस्त उगु 
स्कूलय्‌ अध्ययन याय मखं । उकि मानदास तुलाधर मचाबले वयागु परिवार 
आथिकरुपं तसक सम्पन्न जूसा उगु स्कूलय्‌ अध्ययन यायमखं । तीनधारा पाठशालाय्‌ 
नं विदेशीतयूसं अंग्रेजी ब्वंकीगुलिं परिवारया जात वनी धकाः अन नं वय्‌कःयात 
अध्ययन याके मब्यू । वयूकलं परिवारदुने व गुरुपिंकें हे जक शिक्षा कैदिल । 
औपचारिक शिक्षा वयूकलं कैदीमखं । अथे नं स्वाध्ययनय्‌ वयूकःया नुग: तसकं 
क्वसाः। स्वदेशी विदेशी पत्रिका ब्वनाः थी थी ज्ञान वयूकलं निरन्तर रुपं कयाः तुं 
च्वन । 
४.२ लजगाः 

अबुरत्नदास (मृत्यु १०४१) मदुसेलि परिवार पालनपोषणया फुक्क जिम्मा 

मानदास तुलाधरयागु हे ब्वहलय्‌ लात । उकि वयकः: थः अबुं चायुकातःगु ल्हासाया 
कोठीइ झाल । वयक: ल्हासाय्‌ भाःगु इतकया दुने वयकःपिनिगु कोठी सुथांमलाय्‌ 
धुंकल । गुकिं यानाः कोठी चले यानादीमफुत । थःपिनिगु कोठी चले यायमफसेंलि 
करपिनिगु कोठी ज्यामि जुयाः ज्या याःजुइमाल । थथे साहुया कायमचा जुयाः नं 
करपिनिगु कोठी ज्या याना: नं ध्यबा मुंकेमफुत । उकि अन मच्चंसे छुं द॑ लिपा वयक: 
यँय्‌ हे लिहाँझाल । लिहाँफायधुंका: यँय्‌ नं छु ज्या कःघाय्‌ मफुसेलि कालिंपोङ्गय्‌ थः 


~ 

तःबाया कायपिंसं साइकल बालंबीगु ज्या यानाच्वंथाय्‌ ज्या यायत झाल । अन 
वय्‌कलं दच्छि दत्याति ज्या यानादीसां आर्थिक रुपं छुं लव: मन्त । अनलि सिक्किमय्‌ 
पासा नारायणदासया छँय्‌ च्वनाः दच्छि निद॑तक ज्या यानादिल । थथे विदेशय्‌ ज्या 
याःसां छुं फाइदा मदुगुलिं हाकनं यॅय्‌ हे लिहाँझाल । यँय्‌ थः भिन्चा चित्तधर हृदयनाप 
जाना: साइकल बालं बीगु पसः चायूकादिल । मानदास चित्तधरया नामं असं 
कमलाछी तैदीगु थुगु पसलय्‌ हृदयया इनापकथं थी थी सफ्‌ नं मुंकाःतयगु यानादिल । 
उकि नेपालभाषाया सफ्‌ पसःमध्ये मानदास चित्तधर सफक्‌थि हे दकले न्हापांगु 
सफकथि जूवन । लिपाराणा तानाशाही सरकारं नेपालभाषां च्वयाजूगु त्वह तया: 
चित्तधर हृदययात १९९६ सालय्‌ ज्वनाः २००२ सालयतिनि त्वतल । हृदय जेलय्‌ 
लानाच्चंगु इलय्‌ नं मानदासभाजुं याकःचां हे थुगु पसः न्ह्याकाः हे च्वनादिल ।जेलं 
मुक्त जुइधंकाः हृदयजुं उगु पसः त्वतादिल । थथे हृदयजुं पसः त्वते धुंकाः नं मानदासजुं 
याकःचां जूसां पसः न्ह्याकातुं च्वनादिल । तर पसःया नां धाःसा हीकादिल । चित्तधरया 
नां लिकया: थःकाय्‌ सुगतदास तया: पसःया नां मानदास सुगतदास तयादिल । थुगु 
मानदास सुगतदासं नेपालभाषा, नेपाली व अंग्रेजी भाषां याना: थौंतक १७ गृति सफ्‌ 
प्रकाशित याय॒धुंकूग दु । अथे हे हिमालयन पाइनियर पब्लिकेशन धका: नं संस्था 
चायकादिल । थुगु पब्लिकेशनं नं नेपालभाषा, नेपाली व अंग्रेजी याना: थौंतकया दुने 
१७ गू सफू प्रकाशित यायधुंकूगु दु । 
४.३ सम्मान 
नेपालभाषा ख्यलय्‌ योगदान व्यूपिं साहित्यकार व भाषासेवीपिन्त च्वसापासा 
संस्थां नेपालभाषाया आपालं साहित्यकार व भाषासेवीपिन्त हनेगु ज्या या:गु दु । 
च्चसापासां व्यक्तिया योगदानयात ल्वयूक: थी थी व्यक्तित्वपिन्त सिरपाः, उपाधि 
आदि बीगु भवलय्‌ नेपालभाषाया ख्यलय्‌ अतिक योगदान दुम्ह हनेवहम्ह भाषासेवी 
मानदास तुलाधरयात नं नेसं १०८३ दय्‌ छगू ज्याभवः यासें भाषाजवा: उपाधिं 
बिभूषित यात । 
४.४ कृति 
मानदास तुलाधरं मुनातःगु थी थी मे मुना: प्यंगू व छगू नाटक सफ्‌ याना: 

मुक्क ५ गू कृति प्रकाशित यायधुंकूगु कृति थुकथं दु - 

१.मल्ल शाहकालया मे (१०७६) २.पुलांगु मे, निगूग ब्व (१०८६) 

३.पुलांगु मे स्वंगूगु ब्व (१०८८) 

४.पुलांगु मे मुना (सं.काशीनाथ तमोट)(११०१) 

५.महासत्व (नाटक) (मूलच्वमि श्री ५राजेन्द्रविक्रम शाह)(१०८७) 

(वज्राचार्य, ११२३:३३) 

४.५ लोकसाहित्यय्‌ वयक:या देन : 

नेवाःलोकमे मुनेगु व प्रकाशन यायगु ज्याय्‌ दकले न्हापां पला: न्ह्याक्‌पिं 
विदेशी विद्वानत डानियलराइट व मिनायफ ख: । डायूनियलराइटं पिकाःगु History 
४ \९०। सफुती गुणानन्द व शिवशंकर मुन्सिपिनिगु ग्वाहालिं न्यापु नेवाःमे 
अंग्रेजी भावानुवाद याना: पिथनादिल । ९८८ (इसं १८७८) दँय्‌ सेन्टपिट्सवर्ग 
पिथंगु मिनायफया लंका व भारत भ्रमण सफूया स्वंगूगु अध्याय दुने नेपाल धैगु 
उपशिर्षकय्‌ मिनायफजं छुं लोकमेया भावार्थ दुथ्याकादीगु दु (वैद्य, ११०६:१३) 
ठाक्रलाल मानन्धरया सम्पादनय (नेसं १०७२) दकले न्हापां लोकमे सफू प्रकाशित 
जुल । थुगु सफती दुथ्या:गु ५६पु मे मध्ये ४४ पु म्ये मानदास तुलाधरजुं संकलन 
यानादीगु हे दुथ्यानाच्वंगु दु । 

मानदासजुं मेगु ५७पु मे दुथ्याकाः मल्लशाहकालया मे (नेसं १०७६) 
पिथनादिल सा पुलांगु मेया निगूगू व्व (नेसं १०८७)कथं ८६ पु मे दृथ्याका: सफू 
पिथनादिल । ४३ पु मे दुथ्याका: पुलागु मे स्वगूगृ ब्व (नेसं १०८८) नं पिथनादिल । 
थथे प्यंगू सफुती याना: वयकः दनीगु इलय्‌ २३० पु पुलांगु मे मुनाः सफूया रुपय्‌ 
प्रकाशित जुल । वयूकः दिवंगत जुइधुंकाः चित्तधर हृदयजुं काशीनाथ तमोटया संपादनय्‌ 
७५० पु मे दुगु पुलांगु मे मुना सफू पिथनादिल । थाँकन्हय्‌ द॑ ६ ल्या: १ य्‌ नं वयकलं 
मुंकातःगु मै छपु दुथ्याकातःगु दु । वयकःया पिदंगु मे ल्याखायबले थ्यंमथ्यं ९८१ पु 
थ्यं । मानदासया तुलाधरजुं नेसं १०४७ कौलागा: ७ सोमबार खुन्हनिसें नेपाःया थी 
थी थासं १००० पु लोकमे मुंकादीगु दु (तमोट, ११०१:न्ह्यखँ ) । सत्यमोहन जोशीजुं 
नेपालभाषा इतिहासय शाह जुजुपिनि नां व देन च्वसुइ नं वयूकःया हे मल्लशाहकालया 
मेय्‌ दुथ्याःगु २३ पु नेवाःलोकमे उगु च्वसुइ दुथ्याकातःगु दु । 

वयकलं संस्कृतया आपालं मे मुंकाःतयादीगु दु । व पिमदनि । वयूकलं थी 
थी थासय्‌ वनाः नेवाःलोकमे मुनेगु लिसें उकिया अध्ययन याइपिं स्वदेशी विदेशी 
विद्वानपिन्त नं उत्तिक हे ग्वहालि यानादी । वयकलं सत्यमोहन जोशी, ठाकुरलाल 
मानन्धर, स्वीडेनया सिग्फेड लीनहार्ड, लण्डन युनिभर्सिटिया डा. बाक, श्रीलंकाया 
अभयसिंह परेरा, भारतया बौद्ध विद्वानराहुल सांकृत्यायन आदिपिन्त थःम्हं मुंकात:गु 
पुलांगु लोकमे बिया: व ल्ह्ययूकाः ग्वाहालि यानादीगु दु । 
४.६ मृत्यु : 

थःगु फुक्क कृति त्वःताः १०९८ दँय्‌ दिवंगत जुयादिल । 

५ सत्यमोहन जोशी 

सत्यमोहन जोशीया जन्म १०४० 
बछलागा नवमी (विसं १९७७ वैशाख ३० 
गते) बुधवारखुन्ह यलया बकंबहालय्‌ जूगु 
खः । वयक:या अबु शंकरराज व मा राजकुमारी 
(नुगलदेवी)या दकले तःधिकःम्ह काय खः । 
वयकःया पूवंगु नां सत्यमोहनराज जोशी खः 
कलेज ब्वंवनेधुंकाःराज खंग्व: लिकया चिहाकलं 
सत्यमोहन जोशी जक तयादीगु खः । १९९६ 
सालय्‌ राधादेवीनाप इहिपा जुया: वयूकःपिनि 
स्वम्ह म्ह्याय्‌ व स्वम्ह कायपिं दु । 
५.१ शिक्षा 

वयूकःयात थः हे अबु व गुरु 
विद्यानन्द राजोपाध्यायपिसं प्रारम्भिक शिक्षा बियादिल । वयूकलं यलया मंगलवजारय्‌ 
च्वंगु पाटन स्कूलय्‌ ८ क्लासतक ब्वनादिल । अनंलि यँया दरवार हाइस्कूलय्‌ भर्ना 
जुयाः १९९७ सालं एसएलसी परीक्षाय्‌ निगूगु श्रेणी उतीर्ण जुयालि त्रिचन्द्र कलेजय्‌ 
ब्वनादिल । 
५.२ लजगाः 

२००१ साल असार ३१ गते नेपाल सरकार, औद्योगिकर ब्यापारिक 
समाचार संग्रह अड्डाय्‌ दकले न्हापां वयूकलं ज्या यानादीगु खः । २००५ सालतक 
उगु अफिसय्‌ ज्या यानाः प्यद॑/ न्याद॑या दुने वयूकलं पश्चिम नेपाःया ३ व ४ नंवर 
बाँके व वर्दियाय्‌ औद्योगिक सर्वे याना: उकिया प्रतिवेदन नापं प्रकाशनय्‌ हयादिल । 
अथे हे २००६ सालं जनसंख्या व तथ्यांक विषयय्‌ तालिम कया: संख्या विभागय्‌ 
सरकारी जागीर नयादिल ।राणा सरकारया विरुद्धय्‌ क्रान्ति सफल जुइधुंका:ः २००८ 
सालं वयूकलं सिलोनय्‌ (श्रीलंका) विश्व स्वास्थ्य संस्थाया ग्वसालय्‌ जूगु अन्तराष्ट्रिय 
तालिम केन्द्रय्‌ स्वास्थ्य व जन्म-मृत्यु तथ्यांकया शिक्षा व तालिम कयादिल । 
२००९ सालं संख्या विभागपाखें नेपालय दकले न्हापा न्हूकथं जनगणना कायगु 
परियोजना न्ह्याकेत वयूकःयात धनकुटा केन्द्रय्‌ सुपरिटेण्डेण्ट याना: छवल । अथे 
हे २०११ सालं पश्चिमाञ्चलया जनगणना कायगु ज्याय्‌ वयकः सुपरिटेण्डण्ट 
जुयादिल । २०१४ सालं वयकः: श्री ५ या सरकार,राष्ट्रिय योजना परिषदय्‌ प्रमुख 

प्रचार व कार्यक्रम अधिकृत पदय्‌ सरुवा जुयादिल । २०१६ साल भाद्र ७ गतेश्री 
५ या सरकार पुरातत्व व संस्कृति विभागय्‌ दकले न्हापांम्ह डाइरेक्टर जुल । २०१९ 
साल मंसीरं नेपाल अमेरिकन सांस्कृतिक केन्द्रया केन्द्रीय सचिव पदय्‌ च्वनादिल । । 
२०२० साल श्रावण महिनानिसें पूर्व-पश्चिमराजमार्ग केन्द्रीय प्रचार उपसमितिया 
सदस्यसचिवया रुपय्‌ ज्या यानादिल। पूर्व-पश्चिमराजमार्ग प्रचार प्रसार यायूत 
राजमार्ग पत्रिका सम्पादन यानाः पिकयादिल । 

श्री ५ या सरकार, मन्त्रिपरिषदया तत्कालीन निर्णयकथं २०२२ सालं निसेँ 
सन १९६९ तक जोशीजुं गणतन्त्र चीनया क्वाम्पोसुयन महाविद्यालय्‌ नेपाली भाषाविशेषज्ञ 
जुया:दिल । नेपा: लिहाँ वयधुंकाः वयकःयात जुजु महेन्द्रं २०२६ सालं नेपालराजकीय 
प्रज्ञाप्रतिष्ठानय्‌ सह-सदस्यया पदय्‌ मनोनीत यात । २०३१ सालं सदस्य-सचिव पदय्‌ 
च्वना: ज्या यानादिल । नेपालराजकीय प्रज्ञाप्रतिष्ठानय्‌ अवकास कायधुंका: २०३७ 
सालं हाकनं चीनया पेकिडरेडियोया नेपाली विभागय्‌ वयूक:यात ज्या चूलात । २०३९ 
सालं वयकःयात त्रिभुवन विश्वविद्यालय नेपालभाषा केन्द्रीय शिक्षण समिति, पाटन 
संयुक्त क्याम्पसय्‌ लोकसाहित्य विशेषज्ञय्‌ नियुक्त जुयादिल । 
५.३ भाषा साहित्यय्‌ योगदान 

नेपालभाषा व साहित्यया जीवित इतिहास धायूल्वः:म्ह जोशीभाजं 
थःम्हेस्यांजक मखु मेपिंत नं च्वज्याय्‌ हःपाः ब्रियादीगु दु । वयूकः थी थी भाषिक 
साहित्यिक संघसंस्थाय्‌ संलग्न जुयादीगु ज्यायात थुकथं न्ह्यब्वय्‌ छिं । 
५.३.१ नेपालभाषा समिति 


संस्थागतरुपं थःपिं न्ह्यावनेत यलया मास्टर हेमलाल जोशीया अध्यक्षताय्‌ 
नेपालभाषा समिति नीस्वनादिल । थुगु संस्थां साहित्यिक गोष्ठी न्ह्याकेगु ज्याय्‌ 
जोशीजु सक्रिय जुयादिल । 
५१.२. ९ च्चसापासा 

प्रेमवहादुर कसा: व मदनलोचन सिंहपिसं २००७ सालया स्वांयापुन्हिखुन्हु 
कलकत्ताया वडावजारय्‌ नेपालभाषा व साहित्य थकायत च्वसापासा नीस्वनादिल । 
२००७ सालया क्रान्ति लिपा प्रेमबहादुरपिं नेपाः लिहाँफाल । च्वसापासायात 
वयूकःपिसं नेपालय्‌ हे सक्रिय यानादिल । च्वसापासाया कार्यसमिती यलं नं 
कार्यकर्तात दृथ्याकेगु निर्णय जूकथं सत्यमोहन जोशी, आदिवज्र वज्राचार्य, आशाराम 
शाक्य व स्वयम्भूलाल श्रेष्ठपिं दुथ्यात । जोशीजु च्वसापासायात दाता नं 
चूलाकादिल । च्वसापासाय्‌ नाय:तक जुयादिल । 

५.३.३ नेपालभाषा परिषद्‌ 

नेपालभाषायात विकास यायगु मू उद्देश्य ज्वना: १०७१ सिल्लागा: १० 
शनिवाःखुन्ह नेपालभाषा परिषद्‌ नीस्वंगु खः । १०७५निसें यलया भाषिक ख्यलय्‌ 
नुग: बियाच्वनादीम्ह जोशीजु नं थ्व संस्थाय्‌ नं वयूकलं आपालं नेतृत्वदायी भूमिका 
म्हितादिलसा १११३द्‌य्‌ वयूकःयात उगु संस्थाया नायः पदय्‌ ल्यल । 
५.३.४ न्ह्यसःलिसः संचालन 

विद्यार्थी, प्राध्यापक व भाषासेवीपिंसमेत दुथ्याकाः १०९,३द्‌य्‌ नेपालभाषा 
न्ट्यसःलिसः कासा संचालन समिति नीस्वनेगु ज्या जुल । थ्व समितिया दकले 
न्हापांम्ह नाय: प्रेमबहादुर कसा: जुयादिलसा निम्हम नायः वयूकः जुयादिल । नायः 
जुसांनिसें उगु समितियात सुथांलाकेत आर्थिक ब्यवस्थापनय्‌ वयूकलं आपालं ज्या 
यानादीगु दु । थौंकन्हे उगु समिति निस्कृय जुयाच्वंगु दु । 
५.३.५ नेपालभाषा एकेदमि 

नेपालभाषा परिषदं एकेदमि नीस्वनेत न्ह्याकूगु थी थी मुंज्या व गोष्ठीया 
लिच्चःकथं १११२ पोहेलाथ्व १४खुन्हु परिषदया हे ग्वसालय्‌ सकल भाषाह्यमिपिनिगु 
उपस्थिती जनस्तरं नेपालभाषा एकेदमि नीस्वन । थुगु संस्थाय्‌ वैकृण्ठप्रसाद लाकौलजु 
न्हापांम्ह चान्सलर जुयादिल । नेपालभाषा एकेदमिया निक्व:गु कार्यसमिति निसें 
थौंतकं जोशीजु हे चान्सलर जुयाच्वनादीगु दु । नेपालभाषा एकेदमिया नामं 
नीस्वंसां थौंकन्हे नां हिला: नेपालभाषा आकादेमि (गुबलें अकादमि/आकादमि 
आदि) नां तयगु कुत: जुयाच्चंगु दु । नेपालभाषा एकेदमि नीस्वसांनिसें थौंतकया दुने 
आपालं सफ्‌ पिदनेधुंक्‌गु दु । वयकःया हे नेतृत्वकथं किपू नगरपालिकां भवन 
दयूकेत जग्गा समेत उपलब्ध यानाबिल | किपू नगरपालिकां उपलब्ध याःगु 
जग्गाय्‌ नेपालभाषा एकेदमिं नेवाःसांस्कृतिक केन्द्रकथं थःगु भवन धस्वाकेगु ज्या 
सम्पन्न जुइधुंकूगु दुसा थौंकन्हे नेवा: एफएम संचालन जुयाच्वंगु दु । 

नेपालभाषा थकायगु ज्याय जोशीजु आपालं संघसंस्थानाप आवद्ध 
जुयाच्वनादीगु दु । नेपा:या लोकसाहित्ययात थकायत थः विद्यार्थीत मुंकाः यलय्‌ 
लोकसाहित्य परिषद नीस्वनादिल । उगु संस्थां लोकसाहित्यय्‌ ज्यायानाच्चंपिं थी 
थी व्यक्ति व संस्थायात प्रोत्साहन बीत विभिन्न दातापिनिगु ग्वाहालि कयाः थी 
थी सिरपाःया ब्यवस्था समेत यानादिल । थौं ९०दया वैसय्‌ नं नेपालभाषा 
थकाय॒गु ज्याय थी थी संस्थाय्‌ सक्रिय जुयाः अटुट रुपं ज्या यानावयाच्चनादीगु 
तसक हे च्वछायूबह:गु खँ खः । नेपाःया बौद्धधर्म थकाय्‌गु ज्याय्‌ नं वय्‌कः उत्तिकं 

न्ह्यचिलाच्वनादीगु दु । धर्मोदय सभा, प्रज्ञापारमिता गुथि, बोधि परिषद आदि 
संस्थाय्‌ संलग्न जुयाः नं वय्‌कलं बौद्धधर्मप्रति नं अगाढ स्नेह क्यनाच्वनादीगु दु। 
५.४ कृति 
जोशीजुं आपलं साहित्यिक कृति बिया: नेपालभाषाया साहित्यिक धुक्‌ 
जायूकेगुली योगदान यानादीगु दु । वयूकलं थौंतकया दुने नेपालभाषा, नेपालीभाषा 
व अंग्रेजी भाषा याना: थी थी विधाय्‌ खुगू दर्जनं मयायूक सफ च्वया: पिथनादीधुंक्‌गु 
दु । वयकःया छुं कृति धलः - 
लोकसाहित्य 
१०७८, छुनाखं (उखान कोष) । कान्तिपुरः च्वसापासा 
१०८२, खंँत्वाः व स्वँभाय्‌ (वाक्यांश व वाक्य पद्धति) निक्वःगु पिथना । 
कान्तिपुरः च्वसापासा । 
१०८२, नेपालीराष्ट्रिय मुद्रा । ललितपुर: जगदम्बा प्रकाशन (विसं २०१९) 
१०७५, नेपाली लोकगीत एक अध्ययन, (प्रथम भाग) । ललितपुर: स. साहित्य 
सदन, लोकगीत अन्वेषण विभाग । 
१०७६, नेपाःया बौद्ध कला। काठमाडौं: धर्मोदय सभा । 
१०७७, हाम्रो लोकसंस्कृति । काठमाडौं:रत्न पुस्तक भण्डार (विसं २०१४) 
१०८२, पृरात्तत्व एकरोचक कथा । ललितपुरःजगदम्बा प्रकाशन(विसं २०१९) 
१०९८, नेपाली धातुमूर्तिको विकासक्रम ।काठमाडौं: नेराप्रप्रविसं २०३५) 
१०९१, कर्णाली लोकसंस्कृति खण्ड १। काठमाडौं: नेराप्रप्र (विसं २०२८) 
१०९५, नेपाली मूर्तिकलाको विकाशक्रम। काठमाडौं : नेराप्रप्र/विसं २०३२) 
११०२, नेपाल चाडपर्व, प्रथम संस्करण काठमाडौं: नेराप्रप्रविसं २०३९) 
१०२०, सत्यमोहन जोशीया च्चखं मुना ........ 
काव्यः 
१०७५, जयप्रकाश (महाकाव्य) । कान्तिपुर: च्वसापासा । 
१०७६, धम्मपद । ललितपुर: गाबाहाल जीर्णोद्धार संघ । 
१०७७, शुभराज्यभिषेकया मे। नेपाल सरकार, प्रचार विभाग (विसं २०१३) 
१०९३, कविवर श्री म वी.वि. शाहयागु “वैत हे” व “हानं वैत हे”। 
ललितपुरः अणुराज जोशी । 
११०३, चर्खुचा हाःगृ मे। यल, श्रेष्ठ प्रकाशन । 
११०४, श्वेतचैत्य। यूँ: नेपालभाषा परिषद । 

च्वखँ 

१०७३, युखया किचले । ललितपुरःराधादेवी जोशीनी । 

१११२, न्यूजिलायण्डमा पहिलो नेपाली । ललितपुर: लोकेश्वरप्रकाशन (विसं 
२०४९) । 

प्याखं 

१०७०, गौतम बुद्ध (एकांकी) । दार्जलिगं: भिक्षु महानाम “कोविद” 

१०७५, सिद्धिदास (नाटक) । ललितपुर: श्रेष्ठ प्रकाशन । 

१०९०, सिपाहीररैती । ललितपुर: साझा प्रकाशन (विसं २०२७) । 

१०९१, ७ द॑ लिपा। यल: अणुराज जोशी (विसं २०२८) । 

१०९१, वैद्य वा। यल: अणुराज जोशी । 

११२७, चारुमती । 

११२८, बाघभैरव । किपू : नेपालभाषा एकेदमि । 

११२९, ध्वंच्चलेचा । किप्‌ : नेपालभाषा एकेदमि । 

व्याकरण । कोश 

१०७८, शुद्धं च्वेगु सूत्र (नेपालभाषा) ललितपुर: श्रेष्ठ प्रकाशन । 

१०९८, विज्ञान- शब्दावली (A Glossary of scientific Terms) अंग्रेजी 
व नेपाली । काठमाण्डौं: नेराप्रप्र/विसं २०३५) । 

१०९९, सत्यकोश (अंग्रेज भाय-नेवा: भाय) । यलःहेमन्तराज जोशी । 

११११, एकसय शब्द/सच्छि खर्व, Swadesh 100 words 15 | यें: 
नेपालभाषा परिषद । 

जीवनी 

११०७, कलाकार अरनिको ।काठमाण्डौं: विजयगजानन्द वैद्य (विसं २०४४) । 

११११, पं बैद्य आशाकाजी बज्राचार्य । यल: बोधि प्रकाशन । 


मचासफ्‌ 

१०७८, मचा भूगोल (नेपा: देयागु) । ललितपुरः स्वयम्भूलाल श्रेष्ठ । 
१०८३, सत्यवर्णमाला (नेपालभाषा ॥यँ.रत्नपुस्तक भण्डार । 

सम्पादन 

१०७७, नेपालको जनगणना । काठमाडौं: संख्या विभाग (विसं २०१४) । 
१०८०, नेपाली मुद्रा सूची (Catalogue of the coin of Nepal) । 


काठकाडौ:पुरातत्वर संस्कृति विभाग(विसं २०१७) । 

१०९९, प्रज्ञापारमिता चर्या धारणी । यल: प्रज्ञापारमिता चर्या गुथि । 
११०६, सांस्कृतिक सम्पदा संरक्षण एक चुनौति । नेपाल: नेपालासांस्कृतिक 
एवं प्राकृतिक सम्पदा संरक्षण संघ (विसं २०४३) । 
११०७, बःचाधंगु नेवाः खंग्वःधृकू (A Concise Dictionary of Newar 
Language) । यँ: लाकौल पिथना । 
१११०, म्यान्छृयालामा व डोन्दु लुमति मुना। यल: बोधि प्रकाशन केन्द । 
१११३, हेमराज भितृना- देछा, अभिनन्दन ग्रन्थ । ललितपुर: बोधि परिषद । 
आयोजक 
१०९३, नेपाल लिपि प्रकाश (हेमराज शाक्य) । काठमाण्डौं: नेराप्रप्र (विसं 
२०३०) । 
१०९३, पर्यायवाची शब्दकोश (पुष्कर लोहनी(सं) ।काठमाण्डौं: नेराप्रप (विसं 
२०३०) । 
१०९५, नेपालको ग्रन्थ- सूची (Bibliography of ४०७०7) (खड्गमान 
मल्ल(सं,सं) । काठमाण्डौं: नेराप्रप(विसं २०३२) । 
(वज्राचार्य, १११४ : १७१-१९७ 
वयकलं नेपालभाषा, खसभाषां लोकसाहित्य व संस्कृति नाप स्वापू दुगु 
सफ, जीवनी, मौलिक (बाखं, प्याखं, कविता आदि), भाषा, मचासफू, अनुवाद 
यानाः थ्यंमथ्यं १०७८ निसें ११३० तकया दुने ६८ गू सफ पिथनादीगु दु | थी थी 
पत्रिका कलाकार, डाँफेचरी, निर्माण, राजमार्ग, विकास, संगम, सचित्र कला, प्रकाशन, 
हिमानी, ANCC Bulletin नं वयूकलं सम्पादन यानादीगु खनेदुः । 
५.५ सम्मान 
स्वक्व: तक मदन पुरस्कारं विभूषित जुयादीम्ह नेपालय्‌ हे छम्हयां छम्ह जक 
व्यक्तित्व वयकलं हाम्रो लोकसंस्कृति (१०७८), नेपालीराष्ट्रिय मुद्रा (१०८२) व कर्णाली 
लोकसंस्कृति खण्ड १ (१०९२) सफुतिं मदन पुरस्कार त्याकादीगु खः। अथे हे 
जयप्रकाश (१०७८) महाकाव्ययात श्रेष्ठ सिरपा ब्यूगु खः । नेपालभाषाय्‌ यानादीगु 
योगदानयात कदर यासे च्वसापासां १०९५ बछलागा २ खुन्हु भाषारत्न उपाधिं 
वयकःयात विभूषित यात । १०७७ व १०९४ दँय्‌ शुभराज्याभिषेक पदक, १०९२ दँय्‌ 
सुप्रवल गोरखा दक्षिणबाहु, १०९६ द॑य्‌ विख्यात त्रिशक्तिपट्ट, ११०२ द॑य्‌ प्रसिद्ध प्रवल 
गोरखादक्षिणबाहु, नेसं ११०८ दँय्‌ लाकौल सिरपा: थज्यागु पुरस्कारं विभूषित जुयादी 
धुंक्गु दु । 

५.६ लोकसाहित्यय्‌ योगदान 

जोशीजुं नेपाःया लोकसाहित्ययात लिखित रुप बीगु ज्याय्‌ अग्रणी भूमिका 
म्हिता मुंकूगु सामग्रीया वैज्ञानिक अध्ययन विश्लेषण समेत यानादिल । नेपाल 
सरकार, संख्या विभागया कर्मचारीया हेसियतं पश्चिम नेपा:या कास्की पोखरा, 
लमजुङ्ग व तनहूँया भ्रमण यानादीबले अन हे मौखिक रुपय्‌ ल्यनाच्वंगु लोकमे 
मुनादिल । थःम्हं मुंकागु लोकमे शारदा पत्रिकाय्‌ ग्राम्यगीत(१०६६) शिर्षक 
छुनाःपिथनादिल । वयूकलं पिथनादीगु निपू म्ये थुकथं दु - 

छपु : बर पीपल उम्रेका ठाउँमा कल्ले हाल्ला चौतारी ...... 
निपु : गोपी बाँसको यो मुरली भक्याम्लोको ठेडी । ....... 
(वज्राचार्य, १११४:३८) 

नेपालय्‌ प्रकाशित जूगु थ्व हे न्हापांगु लोकमे खः । नेपालराजकीय प्रज्ञा- 
प्रतिष्ठानया संस्कृति उपविभाग नं २ या सह-सदस्य जुयाच्चनादीगु इलय्‌ वयूकःया 
नेतृत्वय्‌ कर्णाली अञ्चलया जुम्ला सिंजाय्‌ लोकसंस्कृतिया सर्वेक्षण यायत वयूकःयात 
नियुक्ति यात । उगु इलय्‌ वयूकः व वयूकःनाप संलग्न प्यम्ह विद्वानतसें उगु थायया 
लोकसाहित्य सर्वेक्षण यानाः म्हं छगू छगू सफू हे छापे यानादिल। उगु इलय्‌ 
जोशीजुं कर्णाली लोकसंस्कृति इतिहास खण्ड १ पिकयादीगु खः । १००३ पु छुनाखं 
मुना: छुनाखँ (१०७८), व १०७३पृ खंत्वाःखँभाय्‌ (१०८२) सफू नं पिथनादीगु दु 
भीगु क्वाःकासाया ख्वा: नांगु च्वसु गं दंपती पिथनादीगु दु । अथे हे छुँ छुँ 
लोकबाखं मुंका: थीथी पत्रपत्रिकाय्‌ ध्वंच्चलय्‌चिया बाखं, प्याउलि कागर खुस्याहा 
चरा बाख व तेर्‍हथुमया म्यागलुङ्ग बाखं छपु नं पिथनादीगु दु । 

वयूकःया लोकसाहित्यनाप स्वापु दुगु आपालं च्वसु नं थी थी पत्रपत्रिकाय्‌ 
पिदनाच्चंगु दु । १०६९द्‌य्‌ शारदा पत्रिकाय्‌ नारी व ग्राम्यगीत नांगु च्वसु पिदन । 
अथे हे १०७३ दँय्‌ नेपालभाषाया पाक्षिक पत्रिका पासाय्‌ लोकगीतया छुं कल्काया 
नामं लेख पिदन । लोकसाहित्यय्‌ ज्या यानाच्चंपिन्त प्रोत्साहन बीगु, सकसित 
छगू हे संस्थाय गोलबन्द यायूगु तातुना लोकसाहित्य परिषदया नामं संस्था हे 
नीस्वनादिल । उगु संस्थां थौंतकया दुने आपालं लोकसाहित्यविद्‌, लोकसाहित्यय्‌ 
न्ह्यचिलाच्चंगु थी थी संघसंस्थायात विभिन्न पुरस्कारं सम्मानित यायधुंकूग॒ दु । 

६ केशरलाल श्रेष्ठ 

केशरलाल श्रेष्ठया जन्म १०४७ 
दंयू येया केलत्वालय्‌ जूगु खः। वयकःया 
अबुया नां जगतलाल श्रेष्ठ उगु इलय्‌ नांजा:म्ह 
शिक्षक खः । केशरलालजुया इहिपा १०७३ 
दँय्‌ भाँतया शुभद्रा श्रेष्ठनाप जूगु ख: । थौंकन्हे 
वयूकःपिं येया बाँसबारी च्चंच्चनादीगु दु । 
अशोक पाल नाम॑ साहित्यिक यात्रा 
न्ह्याकादीम्ह वयूकलं लिपा केशरलाल जक 
च्चयादीगु यानादिल । 
६.१ शिक्षा 

केशरलालं प्रारम्भिक औपचारिक 
शिक्षा गुगु नं स्कूलं कायूमखन । वयकलं माष्टर जगतसुन्दर मल्लया शिष्य थः अबु 
जगतलाल श्रेष्ठयाके छुँय्‌ हे प्रारम्भिक शिक्षा कयादिल । अंग्रेजी भाषा सयकेगुली 
वयूकलं आपालं मेहेनत यानादिल । स्वदया उमेरय्‌ हे थःगु छँय्‌ अबु नापला:वःम्ह छम्ह 
चाइनिजयात अंग्रेजी भाषां सःतागु वयूकलं लुमंकादी । वयूकलं First Book, 
Royal English Reader (Part 1-6) सफू ब्वना: अंग्रेजी सयूकादिल । औपचारिक 
शिक्षा कयामदीसां स्वाध्ययन याना: आपालं ज्ञान मुंकादिल । उगु इलय्‌ पिदनीगु 
फुक्क धैथें देशी /विदेशी अंग्रेजी पत्रिका ब्वनेगु यानादिल । 
६.२ लजगाः 

केशरलालजुं न्हापां वतुइ नेपाल कोपरेटिभ मेडिकल सप्लायर्स नांगु 
वासः आयात निर्यात याइगु संस्थाय्‌ ज्या यानादिल ।राणा शासन क्वदलेधुंका: 
२००७ सालय्‌ नेपाली कांग्रेसया नेता गृहमन्त्री वीपी कोइरालाया थासय्‌ वयूकलं 
टाइपिष्ट्या रुपय्‌ ज्या यानादिल । वीपी प्रधानमन्त्री जूगु इलय्‌ नं वयूकःया थासय्‌ 
हे न्हापां टाइपिष्ट लिपा पीए जुया: ज्या यानादिल । अमेरिकन एम्वेसी १९६१ 
अगष्ट निसें १९८५ तक ज्या यानादिल । थौंकन्हे वयूकःया मू ज्या सफू च्वय्‌गु व 
ब्वनेगु हे जूगु दु । 
६.३ कृति 

स्वाध्ययनं आपालं ज्ञान मुंकादीम्ह केशरलालजुं १९४५-५० तक भारतं 
पिदनीगु नेपाली कग्रेसया नेपाल टुडे व मेमेगु पत्रपत्रिकाय्‌ अशोक पालया नामं थःगु 

च्वसु पिथनादिल । प्रजातन्त्र लिपा उगु पत्रिकाया अफिस नेपालय्‌ वयधुंका: वयूकलं 
पत्रिकाय्‌ थःगु लेखरचना व थः अजिं कनातःगु लोकबाखं नं पिथनेगु यानादिल । अथे 
“हे नेपा:या गां गामय्‌ चाःहिला: पुलांपुलांगु मे, बाखं, क्वा: मुंकाः सफ्‌ हे पिथनेगु 
यानादिल । वयूकलं नेपा:या साहित्य विश्वय हे न्यंकेगु तातुना: थःगु फुक्क धेथे सफ्‌ 
अंग्रेजीभाषां हे पिथनादिल । अभ मेपिन्सं च्वयात:गु बांलाःगु सफूतक अंग्रेजी अनुवाद 
याना: सफ्‌ पिथनेगु यानादिल । वयूकलं पिथनादीगु सफ्‌ थुकथं दु - 
६.३.१ अंग्रेजी पिदंगु सफ्‌ 

केशरलालजुया आपालं लेखरचना नं थी थी पत्रपत्रिकाय्‌ पिदनेधुंकूग दु 
।थ्यंमथ्यं ३००पुरचना दि मदरलैण्ड, बसुधा, दिराइजिंग नेपाल, नेपाल डाइजेष्ट, 
नेपाल टुडे लुम्विनी, आनन्दभूमि आदि पत्रपत्रिकाय्‌ पिदनेधुंकूग दुसा श्रीलक्ष्मी 
श्रेष्ठया बाखंमुना अंग्रेजी अनुवाद सफ्‌ पिथनेगु ज्याय्‌ ८४दया वैशय्‌ थौंकन्हे 
ल्यायम्हसू पिकयाः ज्या यानाच्चनादीगु दु । 
६.४ सम्मान 

नेपालभाषां पिदंगु बांलाःगु सफ्‌ विश्वय्‌ प्रचार यायगु उद्देश्यं वयकलं 
अंग्रेजी अनुवाद यानादी । थ्व हे भवलय्‌ वयकलं चित्तधर हृदयया मिंमनःपौ सफू 
अंग्रेजी अनुवाद याना: पिथनादिल । थ्व ज्यायात च्वछाया: नेपालभाषा परिषदं वयूक:यात 
११२२ दँय्‌ लुमन्ति चिं देछाःगु दु । लोकसाहित्यय्‌ योगदानयात कदर यानाः लोकसाहित्य 
परिषदं वयूकःयात हनेकथं ११२५ द॑य्‌ मानार्थ सदस्यता याःगु दुसा ११२८ दँय्‌ उगु 
हे संस्थां करुणाकर सिरपा: नं लःल्हाना: वय॒कःया ज्यायात कदर याःगु दु । 


नेवा: लोकवार्ता ९९ 


६. ५ लोकसाहित्यय्‌ योगदान : 

तनेत्यंगु लोकसाहित्ययात जनमानसय्‌ हयमा: धैगु क्वातुगु ज्ञां दुगुलिं 
वयूकलं नेपाःया थी थी गामय्‌ च्वनाः लां लां बिका: आपालं लोकबाखं मुंकाः 
पत्रपत्रिकाय्‌ पिथनेगु व सफ्‌ पिथना: च्वनादीगु दु । खयभाय्‌ मसःम्ह जापानी मिसा 
चियो काटों जुम्लाय्‌ लोकबाखं मुंकः वःगु इलय्‌ जुम्लाय्‌ च्वंपिसं खँयभासं कंगु 
बाखं टेपरिकर्ड यानात:गु खनि । व बाखं केशरलालजुं यानादीगु अंग्रेजी अनुवादयात 
उम्ह मिसां जापानीभाषां अनुवाद यानाकाल । थुकथं लोकसाहित्य मुनेगु ज्याय्‌ 
वय्‌कलं थी थी स्रोत छयलादीगु खनेदु । 

नेपाःया पुलां लोकबाखं विश्‍वय्‌ ब्वयगु तातुनाः वयूकलं थःम्हं मुंकागु 
फुक्क लोकबाखं अंग्रेजी अनुवाद यानाः सफ्‌ पिथनादीगु दु । मेपिनिगु सफनापं 
अंग्रेजी अनुवाद यानाः सफ्‌ पिकायगु ज्या नं वयूकलं यानाच्वनादीगु दु । उखानलिसे 
स्वापू दुगु स्वंगू सफ अंग्रेजी हीका: पिदनेधुंक्गु दु । नेपाःया पद्यसाहित्ययात अंग्रेजी 


> SD > 


भाषां हीकेगुली नं केशरलाल लोकंह्वा: । ८) 


लिधंसाः 

अमात्य, पूर्णप्रसाद, १११८, नेपालभाषा वाड्मय सूची। यें : नेपालभाषा एकेदमि । 

कर्माचार्य, माधवलाल, ११००, जिगु सिखाय्‌ साहित्या छुँ । कान्तिपुर : नेपालभाषा 
परिषद्‌ । 

कसाः, प्रेमबहादुर, १०७९, मतिनाया म्ये। कान्तिपुर : प्रेमबहादुर कसा: । 

तुलाधर, प्रेमशान्ति, ११२०, नेपालभाषा साहित्यया इतिहास । येँ : नेपालभाषा 
एकेदमि । 

तुलाधर, मानदास (मुं.),११०१, पृलांगु म्ये मुनाः । काशीनाथ तमोट(सं) । कान्तिपुर : 

नेपालभाषा परिषद । 

वज्राचार्य, फणिन्द्ररत्न, ११२३, म्हसीका धलः । किपू : नेपाभलाषा एकेदमि । 

वज्राचार्य,मदन 'सेन', ११०९, लोकसाहित्यविद्‌ करुणाकर वैद्यया जीवनी । यल : 
लोकसाहित्य परिषद्‌ । 

वज्राचार्य, मदन 'सेन', ११०९, लोकम्ये मुनामि मानदास तुलाधरया जीवनी | यल 
: लोकसाहित्य परिषद्‌ । 

वज्राचार्य, मदन 'सेन',११०९, प्रेमबहादुर कसाःया जीवनी। यल : लोकसाहित्य परिषद्‌ । 

वज्राचार्य, मदन 'सेन', १११४, लोकसाहित्यया अनुसन्धानकर्ता भाषानिभाः भाज्‌ 
प्रेमबहादुर कसाकारया छत्वाःचा जीवनी । यल : लोक साहित्य परिषद्‌ । 

वज्राचार्य,मदन 'सेन', १११४, सत्यमोहन जोशीया जीवनी । यल : लोकसाहित्य 
परिषद्‌ । 
वज्राचार्य,मदन'सेन', १११४, सत्यमोहन जोशीया जीवनी । यल: लोकसाहित्य 
परिषद्‌ 
वैद्य, करुणाकर, ११००, नेपा'यागु पृलांवाखं स्वंगूगु भाग । कान्तिपुर: वी.आर.तुलाधर । 
वैद्य, करुणाकर, ११००, नेपाःयागु पुलाबाखं, निगुगु भाग । काठमाडौं: पूर्ण बुक 
स्टाल । 
लीनहार्ड, सीग्फ्रेड, ११२२, नेपालया प्राचीन भाषा नेपालभाषा । येँ : च्वसापासा । 
शर्मा, मोहनराज, खगेन्द्रप्रसाद लुइटेल, ११२४, पूर्वीय र पाश्चात्य साहित्य सिद्धान्त । 
काठमाडौं : विद्यार्थी पुस्तक भण्डार । 
शाक्य, शान्तराज, १११९, नेपालभाषाया हनेवहपिं (च्वसु मुना) । यल : नेपाल 
संस्कृति लयपौ । 
Jest, Corneille, T R Kansakar, et al, 2004, A Homage on the 
occasion of his Buraa Janko. Kathmandu : Marina Paper. 

प्रारम्भिक लोकमे 


तुलसीलाल सिंह* 


नेवाःतय प्याखं क्यनेगु वाजं थायूगु ताहाकःगु परम्परा दु । नेपालयंवत्‌या 
न्हयूगूगु शदीनिर्येतिनि नेपालभाषा च्वयातःगु मे खनेदत । पिदंगु ज्वलंया 
आधारय्‌ प्राण मल्ल (६२८-६७०), महेन्द्र मल्ल (६७१-६९४) व यलय्‌ 
तिभय जुजुपिनिगु नां न्ह्यथनातःगु ६९१, ६९२ व ६९४ या मेयात 
नेपालभाषाया प्रारम्भिक मे धायूफु । मेय्‌ छयलातःगु शब्द-रचना, उपमा, 
मेया प्रयोजन; हालेगु ई स्वयूबलयू लोकमे भवलय्‌ तयफु/ 


१. न्ह्यखँ 
चीन-सँयभाय्‌ खलःया सलंसःभाषामध्ये न्यागूजक भायया पुलांगु साहित्य 
दु धाइ । नेपालय्‌ ल्हाइगु दर्जनौं चीन-सँयभाय्‌ खलःया भाषामध्ये नेपालभाषाय्‌ 
जक पुलांगु साहित्य दु । अथे जूगुलिं नेपालभाषायात विश्वया हे पुलांपुलांगु 
साहित्य दुगु म्होजक भायमध्ये नं विकसित भाय नालात:गु दु । नेसं २३५ (ईसं 
१११४) य्‌ नेपालभाषा च्वयगु परम्परा न्ह्यायधुंकल । थ्वसिबें न्हापा हे नेपालभाषा 
च्चय्‌धुंकल जुइमा: धैगु थी थी वंशावली दुतिनातःगु प्रविष्टि नं अनुमान यायफु । 
लिच्छविकालय्‌ शिवदेव-अंशुवमां यल जिल्लाया लेलेय्‌ थापना यानातःगु 
छगू शिलापत्रय्‌ वादिच गोष्ठीया खँ न्स्यथनातःगु दु । वाद्यवादनया ख वयवं अन 
मेया ख अवश्य हे जुइ । थुपिं तक तयागुया आसय खः, लिच्छविकालय्‌ नेवा:तय्‌ 
* च्वमि नेपालभाषा केन्द्रीय विभागया सहप्राध्यापक खः । 

मे हालेगु गुथि दयधुंकल धैगु ख: । तर संरक्षणया अभावय्‌ धायमा: कि नेपालभाषाया 
मे मल्लकालय्‌ ल्ह्ययात:गु जक भीके दु । रुद्रदेवया पालय्‌ तयातःगु यल, त्यागल, 
गंचाननिया अभिलेखया क्वसं वाद्य थानाच्चंपिं प्याखं हुलाच्वंपिनिगु मूर्ति कियातःगु 
दु । थजाःगु आपालं तथ्य लुइकेधुंकुगुलिं नेवाःतय्‌ मेमेगु जातिया तुलनाय्‌ मे हालेगु 
परम्परा ताहाकः धेगु खय्‌ न्ह्याम्हं सहमत ज्‌ । नेपालय्‌ दकसिबय्‌ पुलांगु नालातःगु 
गोपालराज वंशावली मेया खँ च्वयामत:सां प्याखंबारे त:थायूमछि च्वयात:गु दु । 
छगू प्रविष्टी राजा श्रीचस्पादेव ... तेन कृत फुटोविहार चेत्र भटारक प्रतिष्ठितम्‌ 
कूर्स्ममासनं शेलासन पतिष्ठितम्‌ ॥ चवृअङ्करामायण नृत्य कतञ्च ॥ धकाः 
फुटोविहारया चैत्य दयकगु उपलक्षय्‌ प्यंगू अंकया रामायण प्याखं हुइकुगु खँ 


च्वयातःगु दु । 
१.१ प्रारम्भिक काल 
नेपालभाषाय्‌ आपालं पुलांगु मे दयमाः धेगु अनुमानयात त्वःता: धायूबलय्‌ 
आःतक दकलय्‌ पुलांगु तिथिमिति बियातःगु मेकथं डानियल राइतं History of 
९०4 सफूया परिशिष्टय्‌ यल (७) किसि (८) रंग (५) (नेसं ५८७) सालय्‌ च्वःगु 
धयातःगु सखि प्रभुजुन धयागु मे प्रकाशित याःगु दु। थ्व मे सायद यलय्‌ च्वःगु 
जुइफु । थ्व हे मे लीनहार्ड (१९९२ : १२१) प्रकाशित याःबलय्‌ बान दुःख समुद्र साल 
बिया: थ्व मे नेसंया ९०० लिपा अमृतानन्दं (यल) च्वःगु धयातःगु दु । अथे हे 
छत्रबहादुर कायस्थं थिमि देया पुलागु मे सफुली ख्वपया जुजु प्राण मल्ल (६२८ - 
६७०)या इलय्‌ च्वयात:गु वलंगत सि मुने स्वमुबारया धलन दान्य धैगु मे छपु नं 
प्रकाशित जुइधुंकुगु दु । खतुं थ्व हे मे काशीनाथ तमोटं पुलांगु मे मुना (पृ. ३३४) 
सफुली नं पिथनेधुंकुगु दु । तर तमोटं पिथंगु पाठ आपालं अशुद्धि जुयाः दुर्बोध्य 
जुयाच्वंगु दु । मे च्वःगु इ न्स्यथनेमाःथाय्‌ रगुनाथम मलदेव च्वयातःगु दु । इतिहासय्‌ 
रगुनाथम मल्ल धैपिं पात्र म्हसीके मफुनि व थ्व नांया सुँ शासक इतिहासय्‌ 
खनेमदुगुलिं पाठ हे अपभ्रंश जुयाच्चंगु तायूका: कायस्थं पिथंगु पाठयात आधिकारीक 
नालागु जुल । मेया पाठय्‌ प्राण मल्लया नां न्स्यथनातःगुयात सत्य मानय्‌ यायगु 
खःसा नेपालभाषाय्‌ आःतक पिदंगु मेमध्ये थ्व दकसिबय्‌ पुलांगु जुल । यँया जुजु 


जज 
कळ 


महेन्द्र मल्ल (६८०-६९४) च्वःगु धयातःगु कपतिया मायान केडा हे रामा मे 
सुगतदास तुलाधरं मल्ल शाह कालया मे व मेव सदु जित छि शरण धैगु मे 
काशीनाथ तमोटं पृलागु मे मुना सफुली पिथनेधुंकगु दु । थथे महेन्द्र मल्लया निपु 
मे नं प्रकाशनय्‌ वयधुंकुगु दु । इतिहासय्‌ महेन्द्र मल्ल धैपिं नं निम्ह शासकपि 
खनेदुगुलिं थ्व नं निर्विवाद मजूसां अप्वःसिनं रचनाकार येया जुजु महेन्द्र मल्ल 
नेवा: लोकवार्ता १०३ 


( ६८०-६९४) खः धयातःगु दु । हानं यलया तिभय जुजुपिनिगु पालय्‌ च्वयातःगु 
नेसं ६९१, ६९२, व ६९४ या स्वपु मे नं प्रकाशनय्‌ वयधुंकगु दु । ५८७ स च्वःगु 
धयातःगु मेया प्राचीनताय्‌ छुं विवाद दुसां मेमेगु मेया रचना जूगु इ बारे धाःसा 
विवाद यायूमाःथें मच्चं । 

विवादास्पद सल किसि रंग (५८७) सालय्‌ च्वःगु धयातःगु मे छपु त्वःताः 
ल्यंदुगु फुक्क मे नेपालसंवत्या न्हय॒गूगु शदी दुने च्वयात:गु दु । थ्व ई राजनैतिक रूपं 
ये, यल व ख्वप स्वंगू राज्यय्‌ विभाजित जुइधुंका: थःथवय्‌ साहित्य रचना यायगुली 
प्रतिस्पर्धा जूगु नं खनेदु । ख्वपय्‌ प्राण मल्लया ईधुंका करीव ७५दति लिपा जगज्ज्योति 
मल्लं (७३३-७५६) नेपालभाषां मे चिनातःगु खनेदु । अथे हे यँय्‌ नं महेन्द्र मल्ल धुंका 
१०० दं मयाक लिपा प्रताप मल्लं च्वःगु मे लुयावःगु दु । यलय्‌ तिभय जुजुपिनिगु 
शासनकाल धुंका: थ्यंमध्यं ७५ दँति लिपा सिद्विनरसिंह मल्लं मेँ च्वःगु खनेदत । थथे 
जगज्ज्योति मल्ल, सिद्विनरसिंह मल्ल व प्रताप मल्लपिंसं मे वयून्ह्यः थ्यंमथ्यं ७५- 
१०० दंदुने च्वःगु मे आः लुयावःगु खनेमदु । थ्व खाली जूगु इसिबें न्हापायागु नेसं 
न्हयगूग शताब्दी च्वःगु मेयात नेपालभाषाया प्रारम्भिक मे नालागु दु । 

१.२ प्रारस्भिक लोकमे 
आःतक दकले पुलांगु खनेदुगु प्राण मल्ल (६२८-६७०) या पालय्‌ च्वयातःगु 

वलंगत सि मुने मेया भाव स्वलधाःसा व विशुद्ध लोकमे खनेदु । थौंकन्हय्‌ लोकमेया 
छगू शैली द्वैतमे धाइ । द्रैतमे मिसा व मिजंया जवाःसवा: याइगु ख: । अथे हे प्राण 
मल्लया इलय्‌ च्वयातःगु उगु मे थःगु रूप-सोंन्दर्य बांलाकेगु तातुनाः सोमबारपतिकं 
वंगलसिमाया धलं दनाच्वंम्ह नायिका व वयात ययूकाच्वंम्ह नायकया न्ह्यस:-लिस: 
बिया: हालातःगु मे खः । थ्व मेय्‌ मिजं व मिसाया थुकथं न्ह्यसः-लिसः याकातःगु 
द्र 

वलंगत सि सुने स्वसुबारया धलन दान्य । 

थुगु छंद्र रूपन जी हे छीन तोलते । 

थो धरमया फल लाहाय जुलया ॥ १ ॥ 
भावार्थ : (मिसा)- वंगलसिमाक्वय्‌ सोमवारया धलंदने । थ्व धलंदनागु फल लाना 
जिगु थ्व बांमलाःगु रूप त्वःते । छिं जितः त्वःतेमते ।) 

मयिपनि छपनीसे ल्हाव षे नी(न्य) । 

जिपनीसे भसन चासे नापमुला वाहान्य । 

छु पापया फलन खवसा पुरूषया भाग्य मदत । 

पुरूखया भाग्य दयकाहाव प्रसन्न ॥ २॥ 

भावार्थ : (मिजं)- मैंचापिं, छिमिसं ल्हाःग॒ खँ न्यने । झी न्ह्याइपुक नाप 
मुनावने । छु पाप यानागु फलं जि मिजंया भाग्य चूमलात । देवं छलिसे ह्वनेगु 
भाग्य चूलाके माल ।) 
भाजूपनी छीसकसे आम छु वजन दयका । 
ढाडा धरमस' पाप खां ल्हायमते छीन । 
छु पापया फलन खवसा तीरी भाग्य मदत । 
तीरी भाग्य दयकाव प्रसन्न ॥ ३ ॥ 
भावार्थ : (मिसा)- भाजुपिं, आम छु खँ ल्हानादिया ? धलंदना थासय्‌ 
पापया खं ल्हायूमते । बरु, छु पापया फलं जि मिसाया भाग्य मन्त। देवं जि 
मिसायात भाग्य चूलाकेमाल ।) 
देवं गोसे हल तीरी पुरुष धासे तल । 
जत्र चृल्या लुमुखुली तीलाहीला काव । 
लोक तानका बेली दाहा मबिहिव ॥ ४ ॥ 
भावार्थ : (मिजं)- देवं हे चूलाकाः तिनि कला:-भाःत धयातल । जन्त्र, 
चुल्या, लॅमुख्‌ तिसा का । लोक सिलकि, बेरिं दाहा यातधाःसा मभिनेयः । 
जत्र चृल्या लुमुखुली तलिहीला ययाखे नि । 
लोक तीरी वतु खाडाव नुगल मछिनीव । 
लीपते छिन बाइ धका ज्याना ॥ ५ ॥ 
भावाथ : (मिसां)- जन्त्र, चुल्या, लुँमखूया तिसा जा जितः यः । लोक जितः 
ल्वःवंकाः नुग: मुइके फु । अथेजुयाः लिपा छिलिसे बायमाली धका ग्यासेवल ।) 
आमुगृया भऋसान छ ज्याय मुस्वाले मयि । 
ढाडा धरमस' साछि तये पाफलाकाव तये । 
धुकूती पीलाया बापाया तालचा कोच काव । 
सर्ब लछिमी लवल्हासे तहया ॥ ६ ॥ 
भावार्थ : (मिजं)- आम खंँय्‌ छ ग्यायम्वाःल । छं धलंदंगु धर्म हे साक्षी तयाः 
पाःफयके । धुकृती च्चंगु पिला सन्दूया ताःचा का । जिगु सर्वस्व छन्त लःल्हाय्‌ ॥) 
आमुथे जा जुलसान चेस्त मती गुस्त ज्यान । 
छि गाचोत जोनाव छिके लीसे व हय । 
लीपते छिन हरत याय मते रे ॥ ७॥ 
भावार्थ : (मिसा)- आमथेहे खःसा जिं मती तयाथें जुल । छिगु गाच्वः 


ज्वना: आःहे छिलिसे वय्‌ । लिपा बरु धोका बियादीमते ।) 
नेवाः लोकवार्ता १०१५ 


मनन भालपालगुली सीधयके धुन । 
आव मनस आनंद जुलयो युखन जी चोन्य । 
यया योथे खेललपा जुहुल ॥ ८ ॥ 
(भावार्थ : (मिजं)- मनं भाःपियाथें ज्या पूवन । आः जि मन आनन्द यानाः 
सुखं च्वने । जितः गथे यल अथे हे भोग याय्‌ दैगु जुल ।) 
नीपाल भुवाने यता रगुबंसिया देवयात 
अष्ट गंगा नारायणजु श्री प्राण मोल राजा 
ईन्द्र जात्रा स्वल वाहान्य गृईसं ॥ ९ । 
(भावार्थ : नेपाल देशय्‌ रघुवंशी जुजु गुम्ह अष्टनागं कुइकातःम्ह नारायणति 
ग्यंम्ह प्राण मल्ल खः। गुँइ (?) इन्द्रजात्रा स्वःवने ।) 
प्राण मल्लया राज्यकालय्‌ च्वयात:गु थ्व लोकमेया बांला:गु दसु खः । 
थुकी लोक-जीवनया यच्चुग किपा: दु । खासयानाः ल्यायम्ह-ल्यासेपिनि जुइगु 
मतिना । मतिनाया चरम विकास धेगु ला तिपू जीवन हनेगु खः । थ्व लक्ष्य 
ताःलाकेत मिसा व मिजंया गुगु ढंगं खॅल्हाबल्हा जुल व लोक व्यवहारय्‌ आःतक॑ 
न्ह्यानावयाच्चंगु दु । मिसां थःगु रूप-सौन्दर्य बांलाकेत सोमवार पतिकं वंगलसिमाया 
धलंदना च्वंगु खनेदु । मिसातयसं थःगु रूप बांलाकेत वंगलसिमाया धलंदेनगु नेवाः 
लोक-जीवनय्‌ गनं-गनं आःतक  ल्यनाच्चंगु दनि । धलंदनाच्वंथाय्‌ मिजं वना मतिनाया 
प्रस्ताव तय॒गु, जन्त्र, चृल्या, लुँमुखूया तिसा बीगु, पिला सन्दूया ताःचा लःल्हायगु, 
मिसा मिजंया गाच्च: ज्वनाः पय॒नं वनेगु आदि सकतां खँ नेवा: लोकजीवनलिसे 
क्वात्तुक स्वापु दूगु खँ खः । थ्व लोकमेया बाला:गु दसुकथं कायफु । 
थ्व मे संग्रह या:म्ह छत्रबहादुर कायस्थं थ्व मेयात फल्चामे धका: नां छुगु 
दु । कायस्थया व्याख्याकथं फल्चामे शास्त्रीय रागलिसे स्वापू मदुगुलिं थ्व मेया 
फुसय्‌ छुं नं राग व तालया नां न्ह्यथनात:गु मदु । तमोटं पिथंगु पाठय्‌ रागया नां 
स्वया अमावर्त धका: न्ह्यथनातःगु दु । थुकिया छुं अर्थ पिहांमवः । 
फल्चामे छगूकथंया लोकमे खः । राग-ताल मदुगु नं लोकमे खः, राग- 
ताल दुगु नं लोकमे खः । लोकमे जुइत राग-ताल दया: वा मदयाः छुं पाइमखु । 
गुलिखे शास्त्रीय रागय आधारित मे नं जनतां हा हां वनीबलय्‌ मूल रागया रूप- 
रंग नं पानावनेधुंकी । अथे जुया: हे गुलिं कोशकारतयूसं अशिक्षित व असभ्यपिं वा 
गांया मनूतयसं हालीगु मेयात लोकम्ये धाइ धका: परिभाषित यानातःगु खः । 
शास्त्रीय राग-रागिनी ला:गु मे नं लिपा जनमानसय्‌ लोकह्वाह्वां वनाः 
लोक थःगु हे याय॒धुंकी । उबलयतक शास्त्रीय राग-रागिनीया नां ल्यना हे च्चंसां वं 

मेगु हे रूप कायधुंकी । मालश्री राग छगू शास्त्रीय राग खः । तर नेवा:तय्‌ दथुइ 
लोकंह्वानाच्वंगु मालश्री मे भारतीय मालश्री रागसिबें पा: । नेवाःतय्‌ मालश्री 
मोहनीया इलय्‌ हालीगुलिं मालश्री मधाःसे मोहनी मे धायगु चलन जुइधुंकल । अथे 
हे सिन्हाज्यामे असार-श्रावणपाखे वा पीगु इलय्‌ हालीगु मे खः । पुलां-पुलांगु 
सफुली थ्व मे सिन्हाज्या राग धयातःगु दु । सिन्हाज्या राग धयातःगु मे न्हापा व 
आ: उकिया लय हे पायधुंकल, सरगम हे पायधुंकल । थौंकन्हय्‌ थ्व बिल्कुल लोकमे 
हे जुइधुंकल । अथे हे मालश्री राग धयातःगु नेवा: मे नं मुक्‍कं लोकमे जुइधुंकल । 
वसन्त राग नेपाल व भारतय्‌ नां चलयजूगु राग खः । तर नेपालय्‌ थ्व रागया मे 
श्रीपंचमीनिसें पाहांच:रयूतक हाली । भारतय्‌ धाःसा मेकथं, मेगु हे ई निर्धारण 
यानातःगु दु । अथे हे नेवातय्‌ सोरथ, मल्लार वैशाख व जेठ महिनाय्‌ हालीसा 
भथ्यारी व धनाश्री कतिपुन्हीनिसें सकिमिलापुन्हीतक हालीगु चलन दु । भारतय्‌ 
धा:सा थुपिं रागया मे हालीगु इई मेकथं हे निर्धारण यानातःगु खनेदु । 

नेपालभाषाया पुलांगु मे नामं थी थी अध्ययेतापिंसं तःगुमछि सफू 
पिथनेधुंकुगु दु । उगु सफुली पिदंगु फुक्क धैथें मे थी थी राग-रागिनी आधारित 
खःसां उगु फुक्क धैथें मे लोकमे धायबह जू । मे च्वःपिंसं न्ह्यागु हे अभिप्रायनं च्वःगु 
जूसां नेवाःतयगु त्वाःत्वालय्‌, गांगामय्‌ देगलय्‌, सतलय्‌, फल्चाय्‌ मुना: दाफा, 
भजन धकाः हाला: हे थ्वयात म्वाकात:गु दु । मेया रचना जूगु इलय्‌ न्ह्यागु हे विधि 
नाला: स्यनेकने याःगु जूसां कालान्तरय्‌ थ्व छगू मौखिक परम्परा जूवन । छगू 
पुस्तां मेगु पुस्तायात सलंसःद॑ हाला: हे स्यनेकने यानावन । स्यनीपिं गुरुपिं व 
सयूकीपिं शिष्यपिं आपालं धैथें निरक्षर जूगुलिं नं मौखिक परम्परा हे लोकंह्वाःगु 
खः । गुबले गुबलें सुं छम्ह निम्ह साक्षरपिं गुरु वा शिष्यपिंसं मे ल्ह्यया: नं पुलांगु 
मेया सुरक्षा याःगु दु । थुबलयूतक मौखिक परम्परां न्ह्याकावःगु मेया शब्द हे अनर्थ 
जुइधुंकीगु जुल । उकि दाफा-भजनय्‌ ल्ह्ययातःगु पुला.-पुलांगु मे शब्दया रूप हे 
म्हसीके मफया दुरह जुयाच्चन । शब्द जक मखु लय्‌ नं अपभ्रंश जुयावन । थथे 
अपभ्रंश जुइगुयात सकारात्मक भाषा विकास जूगु नं धाइ । उकि पुलांगु मे सलंसः 
राग-रागिनीया नां न्ह्यथनात:सा भारतीय राग-रागिनीलिसे आपालं तापाय॒धुंकल । 
आधुनिक संगीत विद्यालय, महाविद्यालय्‌ स्यनीगु राग-रागिनीसिबें म्ह हे मसीक 
पायधुंकल । अथे जूगुलिं पुलांगु मे न्ह्यागु हे विषयया जुइमा, न्ह्यागु हे रसया 
जुइमा, रचनाकारया नां दयमा वा मदयमा, थुपिं लोकमे खः । 

लोक जीवन, लोक व्यवहारया बारे च्वयात:गु नं लोकमे हे धायूमा: । 
ख्वपया जुजु जगज्ज्योति मल्लं च्वःगु छपु मेया छुं भवः थथे दु- 

बनज वाझव छुनों मचुव, 

लिहा वयाव छे बु चुव, 

थथेंगृ खे बनज याय छला ॥ 
तिरि पुरुष महोतले लमि भयातु 
होया निसा ओम्ह वातु, 

थथेंगु खे लामि जुय मछाला ॥ 

(भावार्थ : बनज वनाः छुं नं मच्‌, लिहाँवयां छँँबुँ सकतां फुत, थजा:गु 
ब्यापार यायछाःला ? तिपू मह्वंतले (बिहा मजूतले) लमियात मानय्‌ याइगु । बिहा 
जुइवं लमियात वास्ता मयाइगु । थजा:गु खँय्‌ लमि जुइ छाःला ?) 

जगज्ज्योति मल्लं लोक-जीवनय्‌ जुइगु कतिला:सिं व्यवहार, थी थी 
पेशागत समूहया चारित्रिक विशेषतायात कुंखिना: च्वःगु थ्व मेय्‌ समाजया थी थी 
वर्गयात कयात:गु दु । थजाःगु मेयात लिपा-लिपा लोक-चरित्रमे धाःगु खनेदु । 
थजाःगु लोक-चरित्रया मेगु छपु मे येया जुजु जयप्रकाश मल्लया राज्यकालय्‌ ८६४ 
स धनन्त धाःम्हसिनं नं च्वःगु दु । अथे हे थजाःगु मे मल्लकालया लिपा-लिपा नं 
च्वःगु खनेदु । थ्व प्रवृतिया हानं हानं लिसा का कां च्वयावं वंगुलिं थ्व नं लोकमे हे 
धायूमाः । थजाःगु लोकमे लोकव्हाःगु खनेदु, ये, यल, ख्वपय्‌ न्यंक हालेगु चलन दु । 
न्हापा थजाःगु मेय्‌ राग-तालया नां न्स्यथनातःसां लिपा थजा:गु मेयात सायाःमे 
धायगु चलन जुल । शास्त्रीय रागयात गुकथं लोकलसय्‌ हिलावनी धयागु थ्व छगू 
दसु जक खः । 

लोक-चरित्र बाहेक तत्कालीन राजनीतियात कया: नं में च्वयगु याः । 
प्रारम्भिक अवस्थाय्‌ च्वःगु थजाःगु मे ६९१, ६९२ व ६९४द्‌य्‌ यलय्‌ च्वःगु मेय्‌ छम्ह 
अज्ञात रचनाकारं आपालं लोक धापू व नीतिबाखं उपमाकथं छयःगु खनेदु । 

नेवाःतय्‌ थौंकन्हय्‌ छगू धापू दु- 'गुं नं फू, धुँ नं फू ।' थ्व छुनाखँया पुलांगु 
रूपकथं ६९२ या छपुमेय्‌ उपमा बिया: बन बिनुन सिह मोक थें सिंह बिनुन बन 
मोक थें (वन मदया: सिंह सित, सिंह मदया फूथें) धका: च्वयातःगु दु । अथे हे 
थौंकन्हय्‌ नेवाः समाजय्‌ धाइगु उखान दु 'हा भिंसा मा भिनी”, 'छु पित वहे बुयावइ' 
आदि । थजाःगु उपमा छयलातःगु ६९२ या मेय्‌ भुमिस पेया वया बेहे तस्य॑ पापस 
गाध मतेरले (भूमी छु पित वहे बुया वइगु पाप पीमते) धका: च्वयात:गु दु । पुलांगु 
नीतिबाखंया सफू तन्त्राख्यानय्‌ किसिं छुँतयूत बचय्‌ यानाब्यूगु गुण छन्हु छुंतयसं 
नं किसि पाशय्‌ क्यंबलय्‌ पाँय्‌ चानाः ग्वाहलि याःगु बाखं छपु लोकह्वाःगु बाखं 
ख: । थ्व बाखं बौद्धजातक बाखनय्‌ नं दु । थ्वहे बाखंया शिक्षा थःगु मेय्‌ छम्ह अज्ञात 

रचनाकारं ६९४ स च्वःगु मेयपाशन केड हस्ति छुन राषरपा थ्य (पाशय्‌ क्यंम्ह 
किसियात छुँ रक्षा या:थें) धकाः उपमा छचलातःगु दु । हानं ख्वप देश सक्व, चंगु, 
भ्वत विदेशया कब्जाय्‌ ला:वंबलयूया अवस्थायात कया वहे रचनाकारं कचा ल्हाया 
सिमा थ्यं (कचा पालात:गु सिमाथे) धका उपमा छयलातःगु दु । अथे हे रचनाकारंशत्रु 
देशया शासकतय्‌त घमण्ड यायमते धका: निम्ह लःहँयनं कापलेयात कथि वांन्याका 
ब्वयूका यंकुगु बाखं लिधंसा कया: राजहंश नेम्हसेन कापरे बोयका थ्यं (लःहँय्‌ 
निम्हसिनं कापले ब्वयकग॒थें) धका च्वयातःगु दु । ६९१ या छपु मेय्‌ जुत वव भंगर 
तु क्षे माया मोहो इलिष्या मतेरे (जूवम्ह झंगया माया-मोह-इर्ष्या यायमते) धका 
तत्कालय्‌ प्रचलित खँत्वा: उपमाकथं छ्यलातःगु दु । 

प्रचलित नेवा: छुनाखँ व लोकबाखं उपमा रूपय्‌ छचलातःगु थुपिं 
निश्चित रूपं लोकमे हे खः। राजनीति नीतिशास्त्रलिसे स्वापू दुगु छुनाखँ व 
नीतिबाखं उपमाकथं छयलात:गुलिं नं थुपिं लोकंह्वा: धैगु अनुमान यायफु । अथे 
हे राजनीति व कूटनैतिक व्यंग नं दैगु स्वाभाविक । व्यंग्यात्मक मे लोकमेया छगू 
आपालं छ्यलीगु मे खः । नायक-नायिकाया व्यक्तिगत व्यवहार जक मखु, समाजया 
जातीय स्वभावया जक मखु कि राजनेता व राज्ययात नं व्यंग्य नका: मे चिनेगु 
चलन दु । खासयाना: गुन्हपुन्हीबलय्‌ राजनैतिक नेता, शासकतयत व्यंग्य नका: 
ख्याल: वनीगु नेवातयगु छगू विशिष्ट परम्परा हे जुइधुंकल । 

थन प्रारम्भिक लोककथं न्ह्यथनागु प्राण मल्लकालिन वलंगत सि मुने 
व यलय्‌ च्वःगु ६९१, ६९२ व ६९३ या प्यपुं मे यन्याःपुन्हीबलय्‌ हालेत च्वयातःगु 
मे खः । यन्या:यात यंला ज्वःछि हे नेवाःतय्‌ साँस्कृतिक उत्सवकथं हनीगु चलन 
दु । थुपिं मे थ्व हे साँस्कृतिक उत्सवय्‌ सार्वजनिक थासय्‌ हालेत च्वःगु मे खः । 
थथे सार्वजनिक थासय्‌ जनसाधारणं हालीगु नं लोकमे हे जुल । 

नेपालभाषाया मेया प्रारम्भिक कालय्‌ महेन्द्र मल्लं निपु मे च्वयातःगु दु । 
थुपिं निपुं धार्मिक मे खः । कपतिया मायान केझ हे रामा व मेव मदु जित छि शरण 
निपुं मे राग व तालया नां न्हयथनात:गु दु । थुपिं निपुं में रचनाकारं उपास्य देव 
श्रीकृष्ण भगवानयात आत्म निवेदन याना: च्वयात:गु खः । मेव मद्‌ जित छि शरण 
शिर्षकया मेय्‌ कवि बीन तोया बीषुलि (सर्प त्वःतूग॒ बिखू), गुचोका थेन निभाल 
(गुँच्चकाय्‌ थ्यंगु निभाः) धैगु नेवा: समाजय्‌ प्रचलित धापूयात उपमाकथं छयलातःगु 
दु । हानं थुपिं मे जनसाधारणं त्वाःत्वालय्‌ न्ह्याकावयाच्चंगु भजन हालीग मे नं 
खः । अथे जुयाः थुमित नं लोकमेय्‌ दुथ्याकेफु । 

छुं जातिया सभ्यता, संस्कृति गुलि उन्नति जुड, उलि हे व जातिया 
साहित्य, संगीत नं विकसित जुइ । नेवा: जाति नं छगू विकसित जाति खः । थ्व 
जातिया साहित्य व संगीत विकासया ताहाकःगु इतिहास दु । थुलि ताःहाकःगु 
इतिहास नेपा: छुं नं जातिया मदु । अथे जुयाः नेपाः व अन्य देशया मेमेगु जातिया 
लोकमेया रूप व शैलीसिबें नेवाःतयूगु लोकमेया रूप व शैली यक्वं पाःगु खनेदु । 
नेपालभाषाया दृलंद्रः पुलांगु मेमध्ये आपालं मे बांलाःगु लोकमेकथं कायफु । 
छायधा:सा थुपिं शास्त्रीय रागय्‌ आधारित धयातःसां राग ज्यलाः व वं लोकलय 
जुइधुंकल, थुपिं हालेगु इब्यः नं थःगु हे ढंगं पायधुंकल, शब्दरचनाया खंय्‌ नं थुकी 
छयलातःगु वाक्य वा वाक्यांश नं आपां नेवाः छुनाखँया रूपय्‌ हिलेधुंकल । थुपिं 
आम जनमानसं हालीगु जूगुलिं हे लोकमेया तहलय्‌ थ्यंगु जुल । 0) 
लिधंसा 
कसा, प्रेमबहादुर(सं), १०७९, मतेनाया मे । कान्तिपुर : प्रेमबहादुर कसा । 
१०९३, बाख-मे। निक्वःगु संस्करण । यें : च्वसापासा । 
१०८५, नासद्योया मे। येँ : हिमाञ्चल पुस्तक भवन । 
कायस्थ, छत्रबहादुर १०९७, नेपालभाषाया प्राचीनकाव्य व काव्यकार। यल 
: साहित्यया मूलुखा । 
११०२, बृड्गम लोकेश्वरया मे मुना (संकलन) यल : साहित्यया मूलुखा। 
११२५, लुँभुदेशया पुलांगु मे (संक,सं) । ललितपुर : लुँभु गाविस । 
जोशी, सत्यमोहन (सं), ११०७, बःचाधंगु नेवाः खंग्वःधृकू । ये : लाकौल पिथना । 
तमोट, काशीनाथ (सं.), ११०१, पृलागु मे मुना,(संक, मानदास तुलाधर) । कान्तिपुर 
: नेपालभाषा परिषद । 
तुलाधर, प्रेमशान्ति, ११२०, नेपालभाषा साहित्यया इतिहास । येँ : नेपालभाषा 
एकेडेमी । 
तुलाधर, सुगतदास (सं.),१०७७, मल्लशाहकालया मे। (संग्रहः मानदास तुलाधर) 
काठमाडौं : मानदास सुगतदास । 
१०८८, पुलांगु मे, निगूगु । काठमाडौं : मानदास लुमन्ति प्रकाशन । 
११११, पुलांगु मे, स्वंगूग॒ । काठमाडौं : मानदास लुमन्ति प्रकाशन । 
मानन्धर, ठाकुरलाल (सं)१०७२,११११, पृलागु मे। कान्तिपुर : नेपालभाषा परिषदा 
वज्राचार्य, मदन'सेन',११०९, प्रेमबहादुर कसा:या जीवनी । येँ : प्रेमबहादुर कसा: 
अभिनन्दन समारोह समिति । 

वर्मा(प्रधान), धीरेन्द्र व मेमेपिं(सं), ११२५, हिन्दी साहित्य कोश, भाग १ । वाराणसी 
: ज्ञानमण्डल लिमिटेड(२००५) । 

श्रेष्ठ, प्रद्युम्न, ११२४, भीय भजन मे (Prayers & HYMNS) । येँ : नेपालभाषा 
आकादेमि । 

Lienhard, Siegfried,1992, Songs of Nepal. Delhi : Motilal 
Banarsidass Publishers Private Limited. 

लोकमे 


योगेन्द्र राजकर्णिकार* 


थाय्‌ विशेषया विशेषता जाःगु संगीत लोकसंगीत खः । थुकी छुयलीगु 
न्ह्याम्हसिनं न अःपुक थायफेग बार्ज लोकबाजं खः । लोकसंगीत जीवनया 
विविध पक्षय्‌ छुयः । नेवाः लोकसंगीतया उद्गम विन्दुतिसेँ वर्तमानतकया 
अध्ययन परम्परायात संकलनकाल, यंवर्धनकाल व प्राज्ञिककालकर्थ 
व्वथलेछिं । पुलां पुलांगु सफूती नेवाः लोकयंगीतया सिलु मालश्री, 
घातु, वसन्त आदि रागया नां न्ह्यथनातःगु दु । 


१ म्हसीका 

लोक”, समाजया हे पर्याय खँग्व: खः। मनू च्वनेफैगु वातावरण दुगु 
थाययात लोक धाइ । 'लोक' खँग्वःया ल्यूने 'मे' घाना: व्यूत्पति जूगु खँग्व: लोकमे 
खः । अथे जुयाः लोकमेयात परिभाषित यायवले लोकह्वाःगु, समाजय्‌ दक्वथासं 
प्रचलित युगान्तकारी मेकथं थुइकेमा: । खय्‌त ला संगीत विधाया दुने मे हालेगु, 
वाजं थायगु व प्याखं हुलेगु स्वतां दुथ्याइ । अथे खःसां सामान्य वोलिचाली 
लोकमेयात हे लोकसंगीत धाइ । संगीत इतिहासय्‌ दकले न्हापांगु लोकसंगीत खः 
धैगु जनविश्वास दु । लोकमे हालेत छुंकथंया शास्त्रीय ज्ञान व गहन अध्ययन 
मालीमखु । न्ह्याम्हसिनं न याउँक अःपुक हालेफेगु जूगुलिं नं दकले न्हापां लोकमेया 
हे जन्म जुल धैगु खँ याउँक अनुमान यायफु । लोकमेया उत्पत्तिया खँय्‌ थन छु छु 


* च्वमि नेवाः लोकसंगीत बारे अध्ययन यानाच्वनादीम्ह खः । 

विचारधारा खनेदु । छगू ला लोकमे धैगु सुं छम्ह मनूया सिर्जना मखु । थ्व 
समुदायया हे सिर्जना खः धैगु समुदायवाद (COMIUN5M) या धापु दु । मेगुकथं 
छुं जाति विशेषं लोकमेया जन्म जुल धैगु जातिवाद (₹॥॥.०5॥11)या धापु दु । 
चरणवाद (|\Ministrel5m)या धापुकथं सामाजिक विकासक्रमय्‌ उखँथुखँ चाःचाःहिलाः 
जुइपिं फिरन्तेतसें सिर्जना या:गु मे कालान्तरय्‌ वनाः लोकमेया रूप काःगु खः । 
अथे हे व्यक्तिवाद (1010प्रगाड) या धापुकथं सुं छम्ह मनुखं सिर्जना याःगु 
मेयात समाजं ग्रहण या:वले लोकमेया सिर्जना जूगु खः । उकि लोकमेया सिर्जनाय्‌ 
व्यक्ति विशेषया योगदान देगु स्पष्ट खँ ख: । अथे खःसां व हे मेयात समाजय्‌ च्व॑पिं 
यक्वसिनं ययूकाः हाला: न्यंकाः जुजं सर्जकया अस्तित्व तनेधुंकी ।लोकमेयात अंग्रेजी 
भासं 7017 5018 धाइ अंग्रेजी भाषाय्‌ थ्व खँग्व: जर्मनी भाषाया ४०1 510९ पाखें 
वःगु खः गुकिया अर्थ खः असभ्य वा जंगली मनूतसें हालीगु मे । थौंया परिवर्तित 
सन्दर्भय्‌ लोकमेया अर्थविस्तार जुया: थाय्‌ विशेष, लोक विशेषया विशेषतां जाःगु 
मे जूगु दु । 

१.१ विशेषता 


१.१.१ सरलता 

लोकमेय्‌ छ्यलावुला जुइगु खंग्वःया ल्याखं स्वयूबलय्‌ थुकी सरल सामान्य 
वोलीचालीया भाषा हे दै । अथे जुया लोकमे चिने व न्यना: थुइके अःपुइ | ईया 
अन्तरलिसें भाषाया स्वरूप न पानावनी । लोकमेय्‌ सामयिक भाषा स्वरूप प्रयोग 
जुइ । 

लोकमेय्‌ छ्यलीगु ताल सरल जुइ । लोकमेय्‌ म्होजक मात्रा ल्या:यागु 
चिचीहाकगु न्यनेवले थुइके अःपुगु ताल छयली । नेवा: लोकसंगीतय्‌ प्यंगू मात्राया 
च्चः ताल, खुग्‌ मात्राया पलेमा व दादरा ताल, च्यागू मात्राया लंताल व न्हयगू 
मात्राया जति ताल व प्रताल आदि सरल ताल छयलावुला ज्‌ । शास्त्रीय संगीतय्‌ 
थें झिंनिगू, भिप्यंगू, झिंखुगू मात्राया जटिल ताल लोकमेय्‌ छ्यलावुला मज्‌ । अथे 
हे लोकसंगीतय्‌ म्हो जक ल्याखय्‌ वाजं प्रयोग ज्‌ । लोकमेया संरचनाय्‌ म्होजक 
ल्याखय्‌ सः छ्यलावुला जुइसा लय्‌ संरचना न सरल जुइ । लोकमेय्‌ तसक तःजाःगु 
व तसक चीजा:गु सः (106) अप्वःथें छ्यलीमखु । उकि न लोक मे सरल जुइ। 
१.१.२ मौखिकता 

लोकमे छताजि मौखिक साहित्य खः । लिपिया विकास मजूनिगु इलय्‌ 
न न्यनेगु व हालेगु परम्परां लोकमेया संरक्षण जूगु खनेदु । उकि लोकमेयात न्हूगु 

व पुलांगु धका व्वथले मछिं। युग पानावंलिसे न्हून्हूगु खग्वः लोकमेय्‌ दुध्यायफ । 
अथे खःसां लोकमेया भाका, शैली, लय संरचना सदां व हे जुयाच्वनी । 
१.१.३ ऐतिहासिक पृष्ठभूमि 

लोकमेय्‌ सिर्जनाकालया जीवन प्रतिविम्वित जुयाच्वनी । छुं न कथंया 
घटना लोकसंगीतय्‌ दुथ्यायफु । नेपाली लोकसंगीतय्‌ लोकगाथाया परम्परा दु । 
लोकगाथा आख्यानयुक्त मे खः। थुकियात कथागीत, गीतिकथा, लोककाव्य नं 
धाइसा थुकियात अंग्रेजी भाषं वाले (384) धाइ । 

लोकगाथाय्‌ इतिहासया घटनायात छसिकथं याना: न्ह्यव्वयातइ । 'सितला 
माजुया मे तसक लोकह्वा:गु मे खः । जुजु रणवहादुर शाहया पालय्‌ थ यज्जु लानी 
कान्तिवतीयात त:कै पुनी धका: ग्यानाः नेपाःगाःदुनेया दकव कचिमचातयत नेपा:गालं 
पितिनेगु उजं विल । थुकिं याना: कचिमचातय्‌ मांवौंपिन्त तसकं दुःखकष्ट जुल । 
कचिमचा ज्वना: नेपाःगालं तापाक वनेगु भवलय्‌ च्वनेगु थाय्‌, नय॒गु नसा मदया 
गुलिखे मस्त लँय्‌सं सित । व दुःखदायी ऐतिहासिक घटनायात सितलमाजुया मेंय्‌ 
छ्याताच्वंक व्वयात:गु दु । 

गुलिखे पुलांपुलांगु नेवा: लोकमेय्‌ सिर्जनाकालया शासकया नां, संवत्‌ व 
च्वमिं थःगु नां न न्ह्यथनातःगु खनेदु । 'जयनमः श्री वुद्ध ...' शिर्षकया छपु वुद्ध 
भजनया छवः थथे दु, 'वन गज रत्न साल श्री सुरेन्द्र महाराज”, थ्व झवलं नेपाल 
संवत्‌ ९८३ स नेपाःया जुजु सुरेन्द्रवीरविक्रम शाह खः धेगु खं स्पष्ट यानाच्वंगु दु 
थिंलापुन्ही वा यःमरी पुन्हीखुनु नेवाःसमाजय्‌ त्यःछिंत्यः मे हाला: छँखापतिं यःमरी 
फूवनेगु चलन दु | त्यःछिं त्यः मेय्‌ नेवाःत सलंसःदं न्स्यवनिसे हामे चाकः जाकिचुंया 
विशेष प्रकारया मरि छुना: नय्‌ सः धेगु खँ स्पष्ट जू । उकिं लोकमे, ऐतिहासिक 
घटनाक्रमया संवाहक न ख : । 
१.१.४ मौलिकता 

मौखिक व श्रुतिपरम्पराकथं हस्तान्तरित जुजुं युगौतक जीवन्त जुयाच्वनीगु 
लोकमेय्‌ सिर्जना जूगु थाय्‌ विशेषया मौलिकता दै । लोकमेय्‌ थाय्‌ विशेषया भू वनावट, 
वातावरण, भाषा, संस्कृति, जीवनशैलि प्रतिबिम्वित जुयाच्चनी । 
१.१.५ सामुदायिकता 

लोकमे समाजया मंका: सम्पति खः । इतिहासया छगू इलय्‌ सुं छमेस्यां 
सिर्जना याःगु मे समाजया यक्वसिनं हाला: न्यंका: जुजुं छगू थासं मेगु थासय्‌ व 
छगू पुस्तां मेगु पुस्ताय्‌ हस्तान्तरित जुजं लोकमेया स्वरूप काइ । लोकमेया 

सिर्जनाय्‌ सुं छम्ह सर्जक निश्चित रूपं दैगु ख:सां कालान्तरय्‌ वया व हे सिर्जना 
समाजया मंका: सम्पतिया रूपय्‌ विकास जुइगु विशेषता सामुदायिकता खः । 
१.१.६ गतिशीलता 

लोकमेया मूल तत्व मौलिकता खः । हाला: न्यकाः जुजुं छगू थासय्‌ 
सिर्जना जूगु लोकमे मेमेथाय्‌ न विस्तारित जु जुं वनी । उकि लोकमेय गतिशीलता 
दै । छगू थासं मेगु थासय्‌ व छगू इलं मेगु इलय्‌ गतिशील जुजुं वनीवले खग्व: व 
शैली भाका न छुं भतीचा पानावनी । न्हूगु थासय्‌ थ्यनीवले लोकमेया स्वरुपय्‌ थाय्‌ 
विषेशया गुणं यानां भचा पानावनी । थथे छगू थासं मँगु थासय्‌ विस्तारित जुजं 
वनीगु विशेषता गतिशीलता खः । 
१.१.७ गेयात्मकता 

प्रत्येक भवलय्‌ मात्रा ल्या: उतिग्यंक छन्दवद्ध जुइक अनुप्रास न मिलेजुइक 
च्वयातःगु साहित्ययात पद्य साहित्य धाइ । कविता, मे आदि साहित्य पद्ध साहित्य 
खः। खय्‌तला न्ह्यागुकथंया मेय्‌ न गेयात्मकता द हे दे अथे खःसां लोकमेय सामान्य 
लय्‌ संरचना, सरल अनुप्रास व न्ह्याइपुसेच्वंगु फंडा, थेगो तुकवन्दी व चिचीहाक:गु 
वाक्यांस आदिया प्रयोग जुइगुलिं थुकी अझ अप्व: गेयात्मकता दै । 
१.१.८ सामयिकता 

लोकमे ईलिसे न सम्वन्धित जुइ नेपाली लोकमेय्‌ असारे मे दु । असारे 
मे हालेगु ई धैगु वाः पीगु ई खः । नेवाः लोकमेय्‌ सुथय्‌ न्हापां हालीगु विहाँचुली 
मे दु । मोहनी नखःया इलय्‌ हालीगु मालश्री मे दु । सिनाज्याया इलय्‌ हालीगु 
सिनाज्या मे न दु । दच्छियंक हालेज्यूगु वाञ्हमासे मे न दु । ईलिसे सामिप्यता दूगु 
धैगु हे सामयिकता खः । 
२ लोकमेया संरचना 

लोकमेया वनावट ((0151001011)यात हे लोकमेया संरचना धा:सां 
पाइमखु । पूर्णता (101९1९५5) स्वनियमितता (5611 1€९ष्टणा]9॥01) आदि न 
लोकमेया संरचनाय्‌ दुथ्याइ । लोकमेय्‌ चिचीहाकःगु वाक्यांश, तुकवन्दी, थेगो, 
फुडां आदि थी थी तत्व ल्याकज्याना च्वनी । थुपिं दकव तत्वया समग्र स्वरुप हे 
लोकमेया संरचना खः । लोकमेया निर्माण प्रकृया हे वास्तवय्‌ लोकमेया संरचना 
खः । लोकमेया संरचनाय्‌ दैगु थ्व हे तत्वं यानाः थुकिया विशेषता आधुनिक मे 
स्वया: पाइ । लोकमेया संरचनाय्‌ दुथ्याइगु तत्वयात क्वय्‌ वियात:ःकथं व्वथलाः 
व्याख्या यायछिं । 

२.१ भाषा 

साहित्यया दकले अप्व: भावप्रधान विधा मे खः । भाव न्ह्यव्वयूगु कवलय्‌ 
लोकमेय्‌ भाषाया महत्वपूर्ण भूमिका दै । लोकमेय्‌ सामान्य वोलिचालीया भाषा हे 
छ्यःसां छुं भतिचा पानाच्चनी । सामान्य वोलिचालीया भाषाय्‌ अनुप्रास, मात्रा, 
छन्द तया: न्ववाइ मखुसा लोकेमेय्‌ थ्व फुक्क ज्वःलाइ । साहित्यया दकले आख्यानहीन, 
संक्षिप्त विधा मे खः अथे जुया लोकमेय्‌ न संक्षिप्त भाषाया प्रयोग जुट मेमेगु 
मेय्‌ थें लोकमेय्‌ न वाक्य पूवंक च्वयूमा: धैगु देमखु । भाषाय छुं छुँ ह्यूपा: वइसा 
गुलिखे लोकमेया भाषा न्ट्याथासं व हे जुइ । गुलिखे लोकमेय्‌ ईया अन्तराललिसें 
भाषिक संरचनाय्‌ ह्यूपाः वइ । घातुमे , नारायणजुया मे, सितलामाजुया मे, सिलुमे 
व वार्‍हमासेमे लोकमेय्‌ पुलांगु भाषाशैली ल्यनाच्चंगु दनिसा मालश्री, वसन्त, 
सिनाज्याया मे थेंजा:गु लोकमेय्‌ ईलिसें भाषा शैली ह्यूपा: वःगु खनेदु । 
२.२ भाव वा कथ्य 

लोकमेय्‌ सर्जक थःगु मनदुने व्वलंगु भावयात सरल शव्द व सरल संगीत 
संरचना दयूका: न्ह्यव्वइ । लोकमेय्‌ दुःखसुख, न्ह्याइपु म्हाइपुया अनुभूति, ऐतिहासिक 
घटना आदियात संवेगात्मक शैलीं न्ह्यव्वइ । थ्व हे लोकसंगीतया भाव वा कथ्य ख: । 
लोकमेय्‌ थः स्वयंयात छम्ह पात्रकथं न्ह्यव्वइ । अथे मखुसा थःगु मनय्‌ व्वलंगु 
भावयात छगू घटनाक्रम दयूका सूं छम्ह काल्पनिक पात्रया माध्यमं न न्ह्यव्वइ । 
२.३ चरण वा पाउ 

लोकमेयात अप्व: न्ह्याइपुसे च्वंकेत चरण वा पाउ मिलेयाना त:गु दै । 
छगू चरण व मेगु चरणयात थी थीकथं मिलेयानात:गु दै । चरण, मेया संरचनाकथं 
गुंग ताःहाक जुइसा गुंगुं चीहाक जुइ । चरण न निव्वय्‌ व्वथला तइ । न्हापांगु 
चरणयात टुप्पा व लिपांगु चरणयात फेद धायगु चलन दु । लोकमेय्‌ निगूगु भवःया 
दथुइ छन्द अनुप्रास मिलेयानातःगु दै । 

असं त्वांःया दवू कुने मियाःतःगु र्वाः 

नानीमयूजु अति हे वांला, भतिचा हाक्‌ ख्वा: 

लोकमेया थ्व निभवःया दथुइ अर्थया ल्याखं प्राशगिंक मजूसां छन्द व 
अनुप्रास धाःसा मिलेज्‌ । 
२.४ धुवा अन्तरा 

मेमेगु मेंय थें तुं लोकमेय्‌ न छगू हे जक भाव छगू हे जक विचार, छगू 
हे जक मानसिक अवस्था प्रतिविम्वित जुयाच्चनी । अथे जुया अप्वःथें लोकमे 

आकार प्रकारया ल्याखं संक्षिप्त जुई । लोकमेया संरचनायात धुवा व चरणय्‌ व्वथले 
छिं । लोकमेया न्हापांगु व्वयात धुवा, धरुवापंक्ति वा स्थाई न धाइ । मे हालेगु भवलय्‌ 
थ्व व्वः तःकमछि हालाच्वनीगु जूगुलिं थुकियात स्थाइ धाःगु खः । मेया मूलभाव 
धुवाय्‌ न्स्यव्वयातइ । लोकमेया मेगु व्व अन्तरा खः । अन्तरायात चरण न धाइ। 
छपृ मेय्‌ निगू वा वसिवें अप्व: न अन्तरा दयफ । छपुमेय्‌ न्हयाक्व हे अन्तरा दुसां 
प्रत्येक अन्तरा, धुवां वियाच्चंगु मूलभावयात हे पुष्टी यानाच्वनी । 
२.५ लय, भाका 

लोकमेया सःया संरचनायात भाका धाइ । छपु हे मेया थी थी थासय्‌ व 
थी थी समुदाय दुने थी थी हे भाकाय्‌ हाली । नेवा: लोकसंगीतय्‌ निश्चितता दु । 
३ लोकवाजं 

लोकमेयात फयांफतले सरस, सजीव व यइपुसे च्चंकेत छयलीगु वाजं 
लोकवाजं खः । साहित्य व संगीत, लोकमेया निग पक्ष खःसा लोकवाजं मुक्क 
संगीतनाप जक सम्वन्धित जुगु दु । 

नेवाःसमाजय्‌ न लोकमेया लिसें लोकवाजंया न उलि हे महत्वपूर्ण भूमिका 
खनेदु । नेवाःसमाजय्‌ व्वलंगु लोकसंगीत परम्पराय्‌ लोकमे हालीपिं व लोकवाजं 
थाइपिं कलाकारत न यक्व खनेदु । थुकिया लिच्चःकथं थन थी थीकथंया लोकवाजं 
छयलातःगु खनेद्‌ । नेवाःतयगु धार्मिक, सामाजिक व सांस्कृतिक ज्याखँय्‌ लोकवाजंया 
प्रयोग तसक महत्वं जाः । 

प्रचलित लोकवाजंयात सुर वाजं व ताल वाज कथं व्वथलेछिं तालवाज 
नं वय्‌, वाँसुरी, मुहाली, सहनाइ, कर्णाल, नरसिंज्ञ, हितिमंग: नागवेली आदि 
संगीतया धून पिज्वइगु वाजंयात सुर वाजं धाइ । अथे हे संगीतय्‌ ताल(Rhythm) 
न उलि हे महत्वपूर्ण पक्ष खः । संगीतय्‌ इयात उतिग्यंक नियमितताय्‌ व्वथली । 
इया दकले चीधंगु एकाइयात मात्रा धाइसा व हे मात्राया व्यवस्थित संयोजन ताल 
खः । विशेषयानाः थ्व हे तालयात प्रतिनिधित्व याइगु तालवाजं खः । नेपालय्‌ 
कान्तांडवडव, धिमें, खिं, पचिमा, दंङ्गखि आदि तालवाजंकथं छ्यलात:गु खनेद्‌ । 

नेपाली लोकवाजंया प्रकृति वनावट वा स्वरूपकथं न थुकियात व्वथले 
छि | गथेकि धातु वा मेगु छुंकथंया तार छ्यला: दयूकीगु वाजं तारवाजं, छूयंगुलिं 
भुनातःगु अनवद्ध वाजं, फयया चापं सः पिज्वइगु शुषिर वाजं आदि अथे हे वाजं 
छ्यलेगु प्रकूयागत ल्याखं न नेपाली लोकवाजंयात व्वथले छि, गथेकि थायगु वाजं, 
पुइगु वाजं व कीगु वाज आदि ।' 

३.१ थायग॒ वाजं 

नेवा: लोकवाज मध्ये थायगु वाजं तःताजि दु । थायगु वाजंयात न वाजंया 
वनावट व स्वरूप (5171८07९) कथं निव्वय्‌ व्वथले छिं : (अ) छयंगुलिं भुनातःगु 
ल्हातिं व कथिं थायगु अनवद्ध वाजं व (आ) निगू वस्तु थवंथवय्‌ ल्वाका: थायगु घन 
वाजं । 
३.१.१ झ्याली : लीया भु आकारया निगू थ्ववंथवय्‌ ल्वाकाः थाय्‌गु वाजं भ्याली 
खः । नेपाःया थी थी थासय्‌ थी थी आकारया थ्व वाजं ढ्याङ्ग्रो पञ्चैवाजं व 
नेवाःतय्‌गु मौलिकवाजं धिमे, पचिमा व खिंलिसे न सहायक वाजंकथं छय: । 
३.१.२ वभूचा : थ्व वाजंया आकारप्रकार नं भ्याली थें जुइसा थ्व भचा चीधं जुइ । 
थ्व वाजनं पिज्वइगु सःया लिधंसाय्‌ थुकियात ख्वायूलीमायूली न धाइ । थ्व विशेषयाना 
भजन संगीतय्‌ छयली । 
३.१.३ भुस्या : नेपाःगाःया नेवाः मोलिक वाजं धिमेलिसे थाइगु छताजि वाजं 
भुस्या: खः । थ्व न भयाली थें च्वनीसा भुस्या: भचा तःचाः जुइ । 
३.१.४ तिंछु : नेपाःगाःया नेवाःलोकसंगीतय्‌ छयलीगु वाजं तिंछु खः । थ्व वाजनं 
पिज्वइगु 'तिं' व 'छु' निताजि अनुकरणात्मक खँग्वलं थ्व वाजंया नामाकरण जूगु 
खः । 
३.१.५ छुस्या : छुस्या वाजंया आकार न भयाली थें हे जुइ । थ्व वाजं भ्याली स्वया: 
भतिचा चीचा: जुइ । थ्व वाजं नेवाःतयूसं नायखिं वाजंलिसे थाइ । 
३.१.६ ता : ताःवाजं न भ्याली थें आकार प्रकारयागु जुइ । थ्व वाजं वभूचा स्वया: 
चीचा: व ख्वातुइ । थ्व वाजं कंयधातुं दयूकी । वज्राचार्यतय्‌सं चर्या संगीतय्‌ थ्व 
वाजं छयःगु खनेदु । 
३.१.७ ताइनाइ : थ्व लीवाजंया आकार चाकलागु ख्वातुगु पाता थें च्वनी । थुकी 
छखे प्वा: खना: खिपतं चिना: ल्हातं ज्वनेछिंनी । खव ल्हातं यखाया जव ल्हातं सिं 
वा नँया कथिं दाया: थ्व वाजं थाइ । नेवाःतयगु जात्रा उत्सवय्‌ न थ्व वाजंया 
छयलावुला जूसा भजन संगीतय्‌ थुकियात सहायक तालवाजंया रूपय्‌ छ्यली । 
३.१.८ घंघला : नेपाःगालय्‌ लाखेप्याखँनय्‌ जँय्‌ चींगु व शास्त्रीय नृत्यय्‌ तुती चीगु 
धंघलायात न वाजंया रुपय्‌ कायछिं । नृत्यय्‌ तालया सम व खाली यात अझ अप्व: 
स्पष्ट यायगु ज्या थुकि याइ । 

३.२ सुषिर वाजं 

म्हतुं सास: ल्हानाः फयया चापं सः पिज्वइगु वाजंयात शुषिर वाजं धाइ । 
शुषिर वाजं दक्वं सुर वाजंया धलखय्‌ लाःगु वाजं खः । 
३.२.१ वाँसुरी : सुषिर वाजंमध्ये दकले लोकं ह्वाःगु वाजं वाँसुरी खः । 
३.२.२ वय्‌ : नेपाःगालय्‌ सांस्कृतिक धार्मिक ज्याखँय्‌ वय्‌ पुइगु चलन दु । 
३.२.३ मुहाली : थ्व वाजंया आकार प्रकार व पुइगु तरिका सहनाइ थें जुइ । थ्व 
वाजं विशेष याना: परम्परागत द्यः प्याखनय्‌ पुइगु याइ । 
३.२.४ हितिमड्गः : हितीया मंङ्ग: आकारयागु जुगुलि थ्व वाजंया नां न हितीमङ्ग 
जूगु खः। हितिमङ्ग, धातुया छगू फुट: ताहाकःगु मलः वां लुगु पृइगु वाजं खः । 
३.२.५ प्वंगा : प्वंगा सिजःया ताःहाकःगु पुइगु वाजं खः । थ्व वाजं नेवाःतय्‌ धार्मिक 
ज्याखेय्‌ पुइगु या: । 
३.२.६ पैंता : पेता न पुइगु वाजं खः । थ्व वाजंया वनावट न प्वंगालिसे हे ज्वःला: । 
थ्व न धातुया हे दयकीगु खः । थ्व वाज स्वंगू फूट ति ता:हाक: जुइ । थ्व वाजं न 
नेपा:गालय्‌ नेवाःतसें पुइगु याः । 
३.२.७ ता : ताः वाजं न प्वंगा व पेता थेंजाःगु वाजं खः । ताः प्वंगा व पेता स्वयां 
न ताःहाक: जुइ । नेवा:समाजय्‌ सिथं यंकीवले पुइगु थ्व वाजं पेंता स्वया: न 
ताःहाकः जुइ । थ्व वाजं न्ह्यावलें निगू छक्वलं पुइगु याइ । 
३.२.८ नागवेली : थ्व वाजं नाग आकारयागु पुइगु वाजं सन्त, जोगीतसें धार्मिक 
यात्राय्‌ पुइ । 
३.२.९ नरसिंगा : नरसिं्गा वाजं सिजःया दयूकी । थ्व ताःहाकः जूसां धनुष 
आकारया जुइ । थ्व स्वकूचा स्वाना: दय॒कातैगुलिं कुचा थला: तय्‌ न ज्यू । दमाइ 
जातिं संस्कार उत्सवय्‌ थाइगु थ्व वाजं सिंहया सः थें तस्स: जुइगुलिं थुकिया नां 
नरसिंङ्गा जूगु जनविश्वास दु । 
३.२.१० वानो : वानो वाजं न धातुया ताःहाकःगु पुइगु वाजं खः । नरसिङ्गा थेंजाःगु 
आकारया जूसां थ्व नरसिंङ्गासिवें तप्यनी । नेपालय्‌ देगः देगलय्‌ नित्य पुजाया इलय्‌ 
नगरा, डमरु, घण्टालिसें थ्व वाजं न पुइगु या: । 
३.२.११ शंख : देगःदेगलय्‌, पुजा कोठाय्‌ पुजाया इलय्‌ धार्मिक पुजाय्‌ पुइगु शंख 
न छताजि प्राचीनवाजं खः । 

३.२.१२ नेक्‌ : थ्व वाजं अर्ना मेंया न्यकूलिं दयकीगु वाजं खः । एकोहोरो छगू जक 
सः पिज्वइगु थ्व वाजं न प्राचीन वाजं ख:सा थ्व नेपाःगालय्‌ वौद्ध सम्प्रदायया 
मनूतसें धार्मिक ज्याखँय्‌ थ्व वाजं पुइगु याः । 
३.३ कीगुवाज 
३.३.१ पिवाल्चा : किया: थायगु थ्व वाजंया स्वरूप न सारङ्गीलिसें यक्व ज्वःला: । 
पिवान्चा निपु जक तार दूगु व प्यपु तार दुगु निगू कथंया दै । थ्व वाजं नेपाःगाःया 
ज्यापु जातिं थाइगु वाजं खः । 
४ लोकमेया प्रयोजन 
४.१ भावसंचार 

शास्त्रीय विधि विधानय्‌ मच्वंसे न थःगु मनय्‌ व्वलंगु भावयात तसकं 
सरल, सरसशेलीं सामान्य वोलीचालीया भाषां अभिव्यक्ति जुइगुलिं लोकसंगीत 
अभिव्यक्ति प्रधान जुइ । लोकमेया निगू हे जक भवलय्‌ न मनय्‌ च्वास्स मिनिगु भाव 
तरलता दै । संवेगात्मक अभिव्यक्ति दै । 

'गुंया च्वसं मि दंगु सकसिन खं 

जिगु नुगलय्‌ मि दंगु सुनानं मखं ।' 

लोकमेया थ्व निभवलय्‌ स्वार्थी संसारय्‌ हरेस नःम्ह छम्ह मनूया ता:हाकःगु 
झसुका:या संवेगात्मक अभिव्यक्ति दु ।जुजु रणवहादुर शाहया शासनकालय्‌ 
कचिमचा धाक्वसित नेपा:गालं पितिनेगु उजं जूगु इलय्‌ जनतां तसक दुःख स्यूगु 
हृदयविदारक बाखंया अभिव्यक्ति 'सितलामाजु' लोकमेय्‌ जुयाच्वंगु दु । 

सितलामाजु स्वहुने परजाया गथिन हवाल 

न्यनामदु खनामदु कचिमचा तयमदु 

महाराजया हुकुम जुल 

नायखिन वाजन थायका सिपाहिनं घेरेयाका 

कचिमचा पितिना छूवल, (जोशी , ११२९: ८) 
४.२ भाव अभिव्यक्त यायत 

बाखंया प्रयोजन पूवंनेत न्यनीम्ह न मा, कनीम्ह न मा । प्याखंया प्रयोजन 
पूवनेत अभिनय याइम्ह वा प्याखं ल्हुइम्ह न मा, स्वइम्ह न मा । अथे हे छुनाखँ, 
खंत्वा: व खँभायया प्रयोजन पुवनेत न कनिम्ह व न्यनीम्ह मा: । अथे खःसा 
लोकमेया प्रयोजन पूवनेत न्यनिम्ह दय्‌ हे मा: धैगु जुइमखु । याकःचा घाँय्‌ 
लयाच्चंम्हेसिन न मे हाली । याकःचा बुँज्या यानाच्चम्हेसिन न मे हाली । 

४.३ संस्कारगत ज्याय्‌ 

संस्कारं सामाजिक जीवनयात सुसंस्कृत, व्यवस्थित व नियमित याइ । 
सुसंस्कृत जीवनयात मनू वुसांनिसें सीवलेतकया दुने थी थी संस्कार याइ ।थथे 
संस्कारगत लोकमे नं आपालं दु । 
४.४ दैनिक जनजीवनय्‌ 

लोकमें जनजीवनयात न्हयाइपुकी । नेवा: जनजीवनय्‌ न्हयाइपुकेत थी 
थी लोकमे हालेगु परम्परा दु । नेवा: किसानया म्ह्यायमस्त वहनी पिने फलय्‌ मुना: 
कपाय्‌ फ्यनाच्वनीवले ल्यायूम्हत वया: लोकमे हाली । वुज्यां लिहाँ वइवले न म्हाइपु 
छ्यायकथं मे हाला: लिहांवइ । भिन्निनुतक वारा: तइवले वारा: क्वथाय्‌ मिसामस्त 
लोकमे हाला: न्ह्याइपुकी (राजकर्णिकार, ११२९: २१,२२) । अथे हे थी थी नख:चखःया 
इलय्‌ न ईकथंया थी थी लोकमे हालाजुइ । 
४.५ भाषिक इतिहासय्‌ 

भाषाया नं इतिहास दै । ईया अन्तराललिसें भाषिक स्वरूपय्‌ न ह्यूपा: 
वइ । खँग्व: तनावनी । न्हूगु खँग्वःया व्युत्पति जुइ । गुलिखे नेवाः लोकमेय्‌ व हे 
पुलांगु भाषिक स्वरूप ल्यनाच्चंगु दनि । उकि लोकमेया लिधंसाय्‌ भाषिक इतिहासयात 
क॒तुकूला: स्वय्‌फै । लोकमेया भाषिक संरचनाया लिधंसाय्‌ लोकमेया सिर्जनाकाल 
न तिफ्यायफे । 
४.६ राजनीति दुने 

शासक, सरकार असक्षम जुइवले अमिगु गलत ज्याखँयात कुखिनाः 
लोकमे हालेगु चलन दु । राजनैतिक हयूपाःलिसें लोकसंगीतया शव्दरचनाय्‌ न 
ह्यूपा: वइ । थौंकन्हयूया लोकमे वा दोहोरी मेय्‌ 'लाठीचार्ज', 'चक्काजाम' व 
'नेपालवन्द' थेंज्यागु न्हगु परिवेशय्‌ राजनीतिया ख्यलय्‌ छयलावुला जुयाव:गु खँग्वः 
दुथ्यायधुंकूगु दु । 
४.७ सामाजिक चित्रणय्‌ 

समाजय्‌ जुयाच्वंगु दुःखकष्ट, भोगचलनया दकव धैथें अवस्था लोकमेय्‌ 
प्रतिविम्वित जुयाच्चनी । 

नेपाःद्यःया तिनख्यलय्‌ 

भ्वाथचाःगु छगू वलय्‌ 

माया धैम्ह मचा छम्ह दु । 

वयाभरय्‌ म्वानाः च्वम्ह 

मिखा निपां मदुम्ह 

वुरीम्ह अजि छम्ह दु । 

थ्व भवलं समाजय व्याप्त दुःख, गरीवीयात प्रतिविम्वित यानाच्वंगु दु । 
४.८ इतिहास कनेत 

इतिहास धायवं सामान्य अर्थय्‌ राजनैतिक इतिहासयात थुइकी । अथे 
ख:सां इतिहास धेगु राजनैतिकजक मखसें सामाजिक व सामान्य जनताया इतिहास 
न इतिहास हे खः । न्हापा शासकत लयतायकेत उमिगु गुणगानय्‌ हाला:त:गु यक्व 
मे दु । उकियात लोकगाथा न धाइ । थज्या:गु लोकगाथां न ऐतिहासिक घटनाक्रमयात 
संरक्षण यायगु ज्या याइ, शितलामाजु ,शिलुतीर्थ थुकिया दसु खः । 
५ परम्परागत व न्ह्गुमे 

सलंसः दं न्ह्यःनिसें छयला:वुला: थौंतक नं जीवन्त जुयाच्वंगु संगीत 

परम्परागत संगीत खः: । पूर्वजपिसं यानावंगु ज्याखँ यायूमा: व लिपाया पुस्तायात 
हस्तान्तरण याना तुं वनेमाः धेगु अवधारणा परम्परागत खः । पूर्वजपिंस सिर्जना 
यानाथकूगु संगीत परम्परा थौं न न्ह्याकेमा: धैगु सिद्धान्तय्‌ आधारित मे परम्परागत 
मे खः । परापूर्वकालनिसें छ्यलावयाच्चंगु संगीतयात थौ न छयलेमा व लिपा वइगु 
पुस्तायात न गथे खः अथे हे ल: ल्हायूमा: धैगु कर्तव्यवोध जुया छयूला: वयाच्वंगु 
संगीत परम्परागत संगीत खः। अथें स्वयूवले शास्त्रीय संगीत व परम्परागत 
संगीतया दथुइ भेद मदु थें च्वंसां निताजि संगीतया दथुइ असमानता धाःसा द हे 
दु । 
५.१ नेपा:या परम्परागतमे 

नेपा:या संगीत इतिहास पुइकेवले परापूर्व इलंनिसें छसिकथं संगीतकलाया 
विकास जुजुं वयाच्चंगु खनेदु । उत्खनन व अनुसन्धानय्‌ लुयावःगु अवशेष तत्वया 
लिधंसाय्‌ प्रागऐतिहासिक इलंनिसें संगीतकलाया विकासक्रम न्ह्यानावयाच्चंगु 
खनेदु । उगु इलय्‌ दयकातःगु द्यःतयगु मूर्ति प्याखं हुलाच्वंगु, वीणा, वंशी, मृदङ्ग 
आदि वाजं थानाच्चंगु लुयावःगु दु । गुकि यानाः उगु इल॑निसे नेपालय्‌ संगीतकलाविकास 
जूगु खँ सीदु । वेदया सिर्जना ईयात वैदिक काल धाइ । वेदया प्रत्येक ऋचा लसय्‌ 
हंक च्वयातःगु, सामवेदयात संगीतया मू आधारकथं कयातःगु व ऋग्वेदय्‌ मृदङ्ग, 
वीणा व डवडव आदि वाजं न्ह्यथनात:गुलिं न उगु इलय्‌ हे संगीतयाविकास जूगु 
सीदु । वैदिककाल धुंकाःया ईयात पौराणिककाल धाइ । गूगु इलय्‌ पुराण सिर्जना 
जुल । हरिवंश पुराणय्‌ सप्त स्वर, ग्राम राग, मूर्छना, सप्तकया स्वताजि आदि 

संगीत शास्त्रया विषयवस्तु न्ह्यथनात:गु दुसा वीणा, दुर्डर, पुष्कर, मृदङ्ग, देवदुन्दुभि 
आदि वाजं न न्ह्यथनात:गु दु । अथे हे उर्वशी, हेमा, रम्भा, मेनका, भीमकेशी, 
तिलोत्तमा आदि नर्तकीतयूगु नां न उगु पुराणय्‌ न्ह्थनातःगुलिं न पौराणिक इलय्‌ 
न वॉलाक संगीतयाविकास जूगु सीदु । इशापूर्व ५०० स वौद्धकालय्‌ संगीतया 
माध्यमं वृद्धया सन्देश प्रवाह जुइगु सन्देशमुलक संगीतया छ्यलावुला जूगु खनेदु । 
वौद्धकालय्‌ थेरगाथा, धेरीगाथा, ललितविस्तर, सदधर्म पुण्डरिक आदि ग्रण्थय्‌ 
संगीत विषयया चर्चा यानातःगु दु । 

यक्व विद्वानतय्‌गु धापुकथं ईशापूर्व ४०० स रामायण च्वल धैगु विश्वास 
दु । रामायणय भेरी, दुन्दुभि, मृदङ्ग, डिमडिम, पमुद्रदुक, आडम्वर वीणा आदि वाजं 
न्ह्यव्वयातःगुलिं उगु इलय्‌ न वाँलाक संगीतयाविकास जूगु सीदु । महाभारत 
वाखनय्‌ श्रीकृष्ण व अर्जुन संगीतया धुरन्धर विद्वानकथं न्ह्यव्वयातःगु दु । उकियाना 
महाभारतकालय्‌ थ्यंवले संगीतया तसकविकास जूगु सीदु । नेपालय्‌ किराँतकालिन 
ल्वहंया मूर्तिं, धर्मग्रन्थ व उगु इलंनिसे परम्परागत रूपं न्ह्यानावयाच्चंगु सास्कृतिक 
झलक किराँतकालय्‌ संगीतया प्रचार जूगु खँ सीदु । लिच्छिवीकालीन ल्वहंपती 
वादीत्रगोष्ठी, प्रेक्ष मण्डपी, नान्दीप, वादित्र, वीणा, निनाद, मधुर स्वर आदि खँपु 
लुयावःगु दु । लिच्छवीकालय्‌ संगीतयात परम्परागत स्वरूप वीत संगीत सम्वन्धि 
गुठिया स्थापना जूगु खनेदु । 

मल्लकालिन नेपा:या संस्कृती न संगीत तसक बांलाक विकास जूगु सीदु । 
मल्लकालय्‌ परम्परागत रूपं धार्मिक, सामाजिक व सांस्कृतिक ज्याखँय संगीतया 
छयलावुला जूगु खनेद्‌ । गुलिखे मल्ल जुजुपिं थः स्वयं संगीतप्रेमी जूगुलिं संगीत 
न्ह्यव्वयगु उद्देश्यं नेपाःगाःदुने यक्व यक्व दव्‌ दयृकातःगु खः। गुलिखे परम्परागत 
संगीत, नृत्य थज्यागु दवुली परम्पराकथं न्ह्यव्वय्‌गु ज्या थौं न जुयाच्चंगु दु । गुलिखे 
जात्रापर्वय्‌ छ्यलीगु संगीत मल्लकालय्‌ हे विकसित जूगु ख:सा ऋतुपतिं हालीगु थी 
थी सामयिक लोकसंगीत न उगु हे इलय्‌ विकसित जूगु विश्वास दु । नेपालय्‌ प्रचलित 
तःताजि परम्परागत संगीतमध्ये चर्या संगीतया विशेष महत्व दु । नेपालय्‌ वौद्धधर्मय्‌ 
वज्जयानया विकास जुसांनिसें आचार्यपिसं अनेक द्यःदेवीया नामय्‌ चर्या संगीतयाविकास 
यानावन । चर्या संगीतय्‌ गायन वादन व नृत्य स्वतां दुथ्या: । चर्या संगीतया ल्युल्यु 
नेवाः समुदायदुने प्रचलित दाफा भजनया नविकास जुल । थौंकन्हय्‌ दाफा भजनय्‌ व 
चर्यासंगीतय्‌ थी थी राग हालेगु परम्परा दु । चर्या संगीतय्‌ छयलावुला जूगु छुं राग 
खः, सारंग, कोला, मालः, विहंगदा, टप्पा, वरादी, आदी । 

नेवाःसमुदाय्‌ दुने दाफा भजन परम्पराय्‌ परम्परागत शास्त्रीय राग हालेगु 
प्रचलन दुसां उगु राग हालेगु नियम विधि न्ह्यथनात:गु खनेमदु । अथेसां नेवाःतय्‌सं 
छूयलावयाच्वंगु संगीतय्‌ परम्परागत राग धाःसा द हे दु । नेवाः समुदायदुने 
प्रचलित दाफा भजन हालेवले मे हालेन्ह्य: शव्दहीन आकारय्‌ छक॒चा हालेगु 
परम्परा दु । गुकियात आलाप कायगु न धा: । गुगु मे वा राग हालेत्यंगु खः उगु 
रागय्‌ व मेय्‌ छयलीगु सः, न्यास सः, आरोही अवरोहि प्रवृति व मूख्य सः पुचःयात 
स्पष्ट यानाक्यनेगु हे आलापया मू उद्देश्य खः । नेवा: समुदाय्‌ दुने न्हापांनिसें 
प्रचलित थज्यागु संगीत हे परम्परागत संगीत खः । 

ईया अन्तराललिसें मनूतय॒गु जीवनशैली, व्यवहार न पानावनी । मनुखं 
छयलीगु हलंज्वलं न पानावनी । अध्ययन चिन्तनया विषयवस्तु न पानावनी । लिसें 
मनूतयगु मनोरञ्जनया विषय संगीतया छ्यलावुलाय्‌ न यक्व ह्यूपाः वयाच्वनी । 
उकि समाजय परम्परागत व संगीतया शास्त्रीय विधियात त्व:ताः संगीतया 
सामान्य नियमयात जक पालना याना: न्हून्हूकथंया संगीत सिर्जना जुयाच्चनी । 
उकियात हे न्हूगु मे धाइ । शास्त्रीय संगीतया सैद्वान्तिक पक्षयात कया: स्वयूवले 
मुक्कं संगीतयात विशेषयाना शैलिया लिधंसाय्‌ थी थी व्वय्‌ व्वथलातःगु खनेद्‌ । 
उकीमध्ये ईव्यःकथं हिलास्‌ वैगु न्हन्हूग॒ शैलिं याउंक अःपुक सिर्जना जुइगु संगीतयात 
सुगम संगीत धाइ । वहे सुगम संगीतय्‌ दुथ्याइगु संगीत आधुनिक संगीत न खः । 
गूगु साहित्य व्वनेवले याउँक थुइका: कायफे । 

संगीतया सैद्वान्तिक पक्षयात कया: खँ ल्हाय्‌ नादमय्‌ ध्वनिया कलात्मक 
संयोजनपाखें संगीतया सिर्जना जुइ । नाद ध्वनि अनगिन्ति दै व दक्वं ध्वनि संगीतय्‌ 
छयलधाःसा व संगीत याउँक थुइका: कायफेगु व मनोरञ्जक न जुइमखु । उकिं 
संगीतयात याउँक अःपुक थुइकेत सीमित नाद ध्वनिया प्रयोग जुइ, गुकियात सः 
वा स्वर (०९) धाइ । संगीत सिर्जनाय्‌ थःगु हे नियम दै । शास्त्रीयसंगीतय्‌ 
थज्याजु नियम शास्त्रय लिखित स्वरूप दै सा परम्परागत संगीतय्‌ परम्परागत 
शैलिं हे चायूकं मचायूकं छयलाच्वंगु दै । आधुनिक संगीतय्‌ न व हे नियम 
पद्धतिकथं सिर्जना जुइगु खःसां आधुनिक संगीतय्‌ इलं फ्वंकथं सर्जकया 
सिर्जनशीलताकथं दयाच्चनी । आधुनिकमेय्‌ शव्द रचनाया भावयात संगीत संरचनां 
न्ह्यव्वइकथं जुइ । शास्त्रीय शास्त्रय्‌ न्ह्यथनातःकथं व परम्परागत संगीत परम्पराकथं 
विधिप्रधान जुइ । आधुनिक मे धाःसा भावप्रधान जुइ । शव्द रचनां व्यूंगु भावयात 
संगीतया माद्यमं गथे खः अथे न्ह्यव्वय्‌गु ज्या आधुनिकमेय्‌ जुइ । शास्त्रीय संगीत 
व परम्परागत संगीतय्‌ मेयात थी थी व्वय्‌ व्वथला: विश्लेषण यायछिं । शास्त्रीय्‌ 

संगीत राग हालेवले छसिकथं स्वतन्त्र आलाप, वन्दीस, तान, निवद्ध आलाप, 
तराना, तिहाइकथं व्वथलेछिंसा न्हूगु मेयात थथे व्वथले छिनिमखु । 
६ लोकमेया ब्वथला 

भौगालिक, सांस्कृतिक, भाषिक, जातीय विविधता दुगु नेपालय्‌ लोकमेया 
ख्यलय्‌ नं विविधता दैगु स्वाभाविक खः । लोकमेय्‌ समाज प्रतिविम्वित जुयाच्वनी । 
प्रत्येक लोकमेय्‌ छुँ थायविशेषया भौगोलिक वातावरण, सामाजिक वातावरण, 
जातियता व संस्कृतिया किच: दयाच्वनी । भौगोलिक ल्याखं तसक विविधता दुगु 
नेपालय्‌ भौगोलिक विविधताया लिसेलिसें जातीय, भाषिक, सांस्कृतिक ख्यलय्‌ न 
तसक विविधता खनेदु । लोकमेया मू विशेषता हे समाज वा लोकजनजीवनया 
प्रतिविम्व खः । नेपाःया लोकसंगीतय्‌ न व हे भौगोलिक, जनजातीय, भाषिक व 
सांस्कृतिक विविधताया चित्रण जुइगुलिं तःताजिकथंया लोकसंगीत दैगु स्वाभाविक 
खः । उकि नेपाःया लोकसंगीतयात व्वथले थाक्‌ । नेपाःया लोकमेयात नृत्यप्रधान 
लोकमे व लोकगाथाकथं न व्वथलेछिं । 
६.१ लोकलहरी: लोक लसय्‌ छन्दवद्व यानाः मे जक हालीगु छताजि लोकमे 
लोकलहरी खः । लोकलहरी हालीवले छुं नं कथंया तालवाजं थाइमखु । लोकलहरी, 
विशेष यानाः रसिया, घाँसे, असारे, ख्याली, भयाउरे, सेलो आदि भाकाय्‌ हाली । 
लोकलहरीयात विषयवस्तुकथं प्रेमलहरी, ज्ञानलहरी व आनन्दलहरीकथं न व्वथलेछिं । 
६.२ नृत्यप्रधान लोकमे : सुर ताल, लयलिसें हलाप्याखं न हुलीगु लोकमेयात 
नृत्यप्रधान लोकमे धाइ । थुकियात कर्मसंगीत न धाइ। थुकी तःताजि लोकमे 
दुथ्याइ । ख्याली मे, भजन, चुट्का, ऋतुमे, सेलो, सेब्रु, च्यापभ्रुङ, भैली, देउसूरी, 
थेती, संगीनी, चण्डी आदि लोकमे त नृत्यप्रधान लोकमे खः । 
६.३ लोकगाथा : ऐतिहासिक घटनाक्रम, धार्मिक, पौराणिक बाखंयात तालवद्र 
याना: लसय्‌ हंक हालात:गु मेयात लोकगाथा धाइ । थुकियात आख्यानयुक्त मे व 
बाखं मे न धाइ । लोकमेया थ्व प्रकार तुलनात्मक रूप ताःहाक जुइ । नेपा:गा:या 
नेवाःत गुँलापुन्हीखुनु रसुवा जिल्लाया सिलुतिर्थय्‌ जुइगु मेलाय वनीवले हालीगु मे 
न छगूकथंया बाखंमे खः । 
६.३.१ धार्मिक मे : धार्मिक विषयवस्तु द॒थ्याःगु मे धार्मिक मे ख: । देवदेवीपिनिगु 
भक्तिभाव याना: हालातःगु भजन मे न धार्मिक मे खः। धर्म व संस्कृतिनाप 
सम्वन्धित थी थी नखःचखः अपसं च्वनीवले हालीगु ब्रतगीत, प्रार्थना, आरती मे, 
न धार्मिक मे खः । नेपाली समाजय्‌ शास्त्रीय, अलौकिक द्यःतय्‌गु आराधना यायूत 

देवदेवीपिनीगु गुण वर्णन याना: चिनातःगु यक्व यक्व धार्मिक मेया प्रचलन दु । 
शास्त्रीय आधारित नेवाः लोकमेय्‌ दुथ्याःगु नारायणजुया मे, मालश्री, आदि न 
छगूकथं धार्मिक मे ख: । 
६.३.१.१ नारायणजुया मे: कौलाथ्व पारुनिसें पुन्हीतक मालश्री मे हाली । 
थ्वयांलिपा आलमत बीत य:सिं स्वाइ । थ्व आलमत वीगु ई ज्व:छि नारायणजुशीस 
धकाः मे हाली । थ्व मे धनाश्री रागय्‌ लाः । (परिशिष्ट ) 
६.४ भजत 

देवदेवीपिनिगु, गुरुजनपिनिगु वा तसक श्रद्देय पात्रतयगु वावाँला:गु गुणयात 
जक कया: हालीगु मे भजन ख: । भजन धैगु न छताजि धार्मिक मे हे ख: । अथे खःसां 
दक्वं धार्मिक मेयात भजन धायमछिं । छायधाःसा भजन मेयं द्यःदेवीपिनिगु उपासना, 
गुण वर्णन, नां वर्णन जुइ । धार्मिक मेय्‌ दुथ्याःगु मेमेगु मे विशेषयाना परम्परागत जक 
जुइसा भजन धैगु उपदेशात्मक, चेतनामूलक, वर्णनात्मक, कीर्तन आदि न जुइ । 
६.४.१ ज्ञानमाला भजन 

नेपाः वुद्धया जन्मभूमि जूसां वुद्धधर्म सम्वन्धि अध्ययन व वौद्ध सम्वन्धि 
भजनपरम्पराया इतिहास उलि ताहाक खनेमदु । द्यःतयगु गुण वर्णन याना: आशिर्वाद 
व वरदान फ्वनाः तुतः हालेगु परम्परा धाःसा वौद्ध इतिहासय्‌ परापूर्व इलंनिसें 
खनेद्‌ । वुद्धधर्म प्रचारया भवलय्‌ दकले न्हापां वृद्धधर्म नाया वौद्ध साहित्य, तुतः 
दुथ्याःगु पत्रिका धर्मादित्यधर्माचार्यया कृतलं कलकत्तां पिदन । अनंलिपा वि.सं. 
१९९४ स भिक्षु धर्मालोक नेपालभाषां ज्ञानगुण जाःगु भजनमाला सफ्‌ प्रकाशन 
यानाविज्यात । थ्व हे सफूया लिधंसाय्‌ विसं १९९४ दँय्‌ स्वयम्भुइ दकले न्हापां 
ज्ञानमाला भजनया परम्परा न्ह्यात । अथे हे विसं १९९६ सालं तारेमाम संघ 
नागवहालं न ज्ञानमाल भजन न्ह्याकल । स्वयम्भू व यलया नागवहालय्‌ न्ह्याःगु 
भजन न्यना: यल व यँया थी थी त्वालय्‌ न थथे हे ज्ञानमाला भजनया परम्परा जुजुं 
वन । थौं नेपाःया दकव थैंथे जिल्लाय्‌ ज्ञानमाला भजनया परम्परा दयधुंकूगु दु । 
नेवाः समुदायदुने प्रचलित थी थी भजन परम्परामध्ये ज्ञानमालासिवें पुलांगु दाफा 
भजन परम्परा खः । ज्ञानमाला धका: मखुसां वुद्धनाप सम्वन्धित 'जय नम: श्री वुद्ध 
भगवान लुम्विनी वनस विज्याक' व 'जंजाल त्वःता वने इच्छा याना गन वन छन्ह्‌ 
वाचा इलय्‌ शिर्षकया निपु मे दाफा भजनय्‌ न्हापांनिसें दुथ्यानाच्चंगु खनेदु । 

खँलावलाया भासं धायवले स्तुतिगानयात हे भजन धाइगु खःसां वुद्ध 
भजनय्‌ वृद्धया उपदेशया सारतत्व दुथ्याइगुलिं व वृद्धं व्यूगु उपदेशयात थुइकीगु व 

व्यावहारिक जीवनय्‌ न्ह्यज्याकीगु उपदेशमूलक, चेतनामूलक मे जूगुलि हे वुद्ध 
भजनया पर्यायकथं ज्ञानमाला भजन जूवंगु खः । नेपाःया इतिहास छक: पुइकाः 
स्वयूवले गुवलें न वुद्ध भजन परम्परायात राज्यं वांलागु मिखां स्वःगु मदु । जहानिया 
शाषणया विरुद्धय्‌ जनतायात सुसुचित, सचेत यायत वुद्ध भजनदुने न उगु इलय्‌ 
वौद्ध परम्पराय्‌ दुमथ्याःगु राजनैतिक रूपं मनूतयूत सचेत जुइकथंया चेतनामूलक 
मे न दुथ्याःगु जुल । उकि याना: थ्व भजनयात ज्ञानमाला भजन धाइगुली सार्थकता 
खनेदु । ज्ञानमाला भजनयात परिभाषित यायगु भवलय्‌ थी थी धापू थन न्यनेदु । 
ज्ञानगुणं जाःगु शव्द रचना जूइगुलिं थुकियात ज्ञानया मांकथं ज्ञानमाला धाःगु छगू 
धापुदु । 
६.५ संस्कार मे 

जन्म व्रतवन्ध व इहिपा थेंजाःगु उल्लासमय संस्कारगत ज्याय्‌ विशेषयाना 
देवदेवीपिनिगु आराधना याना: संम्वन्धित मनूयात भिं तुना: थी थी मे हालेगु प्रचलन 
नेपालय्‌ दु । थज्यागु मे हे संस्कार मे खः । नेवाःतय्‌ नं थी थी संस्कारगत ज्याय्‌ 
मंगलधूनया मे हालेगु चलन दु । मंगलधूनया स्वरलिपि थथे दु । (परिशिष्ट ) 
६.६ नखःचखः मे 
६.६.१ मालश्री 

मालश्री मे मेहनी नखःवले अथेधैगु कायअस्तमी (कागे अस्तमि) खुनुनिसें 
कतिंपुन्हीतक हालीगु मे ख: । थ्व मेय्‌ दुर्गाभवानीया स्तुती हालीगु याइ । मालश्री 
मे मालश्री रागय्‌ लय्चिनातःगु मे खः । (परिशिष्ट) 
६.६.२ होलिमे 

चिल्लापुन्हीवले हनीगु नखःयात नेवाःसमाजय्‌ फागु व नेपा:या तराई 
लागाय्‌ होली धाइ । नेवा:समाजय्‌ चिल्लाथ्व अस्तमीखुनुनिसें पुन्हीतक होलि हनी ॥ 
परिशिष्ट) 
६.६.३ घातुमे 

घातुमे पाँहाचर्‍हेखुन्हु घातुरागया लिधंसाय्‌ हालीगु खः । चैत्र महिनाया 
हाइपुसेच्चंगु लकसय्‌ विरह वेदना जा:गु धातुमे हालीगु चलन दु । (परिशिष्ट) 
६.६.४ त्यःछिंत्यःमे 

थिंलापुन्ही अथे धेगु योमरिपुन्हीखुन्हु नेवाः समुदायदुने हामे व चाकु तयाः 
जाकिचुंया विशेष मरि, योमरि दयूका: नय्‌गु चलन दु । थ्वखन्हु त्यःछिंत्यः मे हाला: 


छेखापत्तिकं योमरी फ्वना: नय॒गु चलन दु । त्यःछित्यः न छताजि नेवाः लोकमे खः । 

त्यःछिंत्य: वकछि त्यः 

लातापाता कलिंचां जुसेत्य: 

योमरी च्वामु उकी दुने हाक्‌ 

व्यूम्ह ल्यासे मव्यूम्ह वुऱ्हीकुती 

नेवाःतयगु वस्ती दूगु थायपत्तिक थ्व मेया खँग्वः भचाभचा पाका: हालातःगु 
न खनेदु । 
६.६.५ ज्याखँमे 

ज्याया इलय्‌ म्हाइपु चाइ, त्यानु चाइ, अज्यागु इलय्‌ मनयात सन्तुलित 
यानाः तयत संगीतया आवश्यकता जुइ । अज्यागु मेयात हे ज्याखँ मे धाइ । 
थुकिया शव्द रचना लजगा:नाप सम्वन्धित जुइ । 
६.६.६ सिनाज्यामे 

नेपालय्‌ जेष्ठ व असार ग्रीष्मऋतुया ई खः । थ्व इलय्‌ सिनाज्या जुइ । 
ग्रष्मक्रतु जेष्ठ असारं लाइगु खःसां सिथिनखःवलेनिसें सिनाज्याया ज्याखँ न्ह्याइ । 
थुखुनुनिसें गुन्हुपुन्हीतक सिनाज्यारागया लिधंसाय्‌ सिनाज्या मे हाली । थ्व मेय्‌ 
अप्वःधैथें ख्यालिं जाःगु व विरह वेदनाया शव्द दै । (परिशिष्ट) 
६.६.७ तुकाज्यामे 

गुन्हुपुन्हीनिसें गथांमुगःतक हालीगु थ्व मे न वुँज्यालिसे स्वापु दूगु मे ख: । 
थ्व मेया लय्‌ नं सिलु मे व ल्हासा वनीवले हालीगु छताजि मेलिसे यक्व ज्वःला । 
थ्व मे थौकन्हय्‌ दुर्लभ जुइधुंकल । (परिशिष्ट) 
६.६.८ वुरॉज्यामे 

वुराँज्या मे न वाँज्यानाप हे सम्वन्धित मे खः। वा लयगु ज्याय्‌ वा 
सामाज्याय्‌ हाकुवा दयकेगु ज्यायात हे वुराँज्या धाइ । वुरांज्या याइवले हालीगु 
विशेष मेयात हे वुराँज्यामे धाइ । थौंकन्हय्‌ वुराँज्याया लिंसेलिसें वुरांज्या मे नं 
तनावने धुंकूगु दु (परिशिष्ट) 
६.७ ईव्यःकथंया मे 
६.८ विहाँचुलिमे 

सुथसिया प्रहरय्‌ जक हालीगु विहांचुलिमे खः । थ्व मे विहाँचुलि रागय 
हाली । (परिशिष्ट) 
६.८.१ ऋतु मे 

न्ह्याबलें हालेज्यूगु मे वाहमासेमे खःसा मेगु प्रकार या मे ऋतु मे खः । 
ऋतुमे विशेष ऋतुया इलय्‌ जक हालीगु मे खः। नेवा: समुदायदुने खुगू ऋतुया इलय्‌ 
खुपृ हे विशेष ऋतु मेहालेगु चलन दु । 
६.८.१.१ वसन्तमे 

नेवाः लोकमेमध्ये ऋतुया नां हे न्स्यथनातःगु मे वसन्तया मे खः। 
नेपालय्‌ वसन्तकऋृतु चैत्र वैशाखं लाइगु खःसा नेवाःसमाजय्‌ थ्व धून श्रीपञ्चमीखुनुनिसें 
अक्षय तृतीयाखुनुतक हालेगु चलन दु । वसन्तया धूनय्‌ अप्वःथें श्रृंगार रसं जाःगु 
मे हालीगु खः । वसन्तऋृतुया इलय्‌ नेवाःसमाजय्‌ ससुपुजा वनेगु चलन दु । थुवले 
न थ्व मे हालेगु चलन दु । (परिशिष्ट) 
६.८.१.२ सिलुमे 

सिलुमे नेपा:गाःया आदिवासी नेवाःत हिमालीभेगया सिलुतिर्थ वनीगु 
परम्पराय्‌ आधारित छगू बाखंमे खः । सिलु, उच्च पहाडी भेगया तसक विकट 
थासय्‌ लाःगु छगू तीर्थस्थल खः । नेवाःत सिलु वनीवले सारङ्गी किया: मे हाहां 
वनीगु परम्परा दु । थ्व यात्राय्‌ छ्यलीगु लोकसंगीत सिलुमे खः। थ्व यात्राय्‌ 
छम्हनिम्ह जक मखसें छपुचः हे मुना: वनी । सामान्यतया पुचः मुना वनेवले 
संचार, यातायात व भौतिक साधन मगा:गु उगु इलय्‌ न्हिच्छिया दुने न्यासिवना: 
वासं च्वनेफैगु सुरक्षित थायूया नां थ्व मेय्‌ न्ह्यव्वयात:गु दु ।(परिशिष्ट) 
६.८.१.३ वाहमासेमे 

नेवाः लोकसंगीतय्‌ दक्वं ऋतुइ हालेज्यूगु मे दु । थुकियात वाउ्हमासे 

मे धाइ। थ्व मे छपु जक दु । थुकी दच्छियंक ह्वइगु स्वां व लकसया वर्णन 
यानात:गु दु । श्रृङ्गाररसय्‌ हालीगु थ्व मेय्‌ कृष्णद्यःयात प्रार्थना यानाः थः यःम्हलिसे 
वायाच्चनेमाःगुया दुःख न्ह्यव्वयातःगु दु । 
६.९ बाखंमे 

छुं न घटनाक्रमयात कया: छसिकथं माःहना: च्वयातःगु मे बाखंमे खः । 
बाखं मे न छताजि लोकमे हे खः । पाश्चात्य साहित्यय्‌ थ्व हे मेलिसे ज्वःला:गु 
मेयात [00100 धाइसा नेपाली थुकियात कथागीत, गीतिकथा व गाथा न धाइ । 
नेवाः लोकसंगीतया ख्यलय्‌ न थी थी बाखंमेया प्रचलन दु । 
६.९.१ जि वया ला लच्छि मदुनि 

प्राचीन इलय्‌ नेपाःया भूमि भारत व तिव्वतया दथुइ व्यापारिक केन्द्रया 
रूपय्‌ विकास जूगु खः। उगु इलय्‌ नेवाःत आर्थिक उपार्जन यायत ल्हासा वनेगु 

प्रचलन दु । थन न्ह्यथनागु मे जिवया ला लाच्छि मदुनि' थथे ल्हासा वनीगु 
घटनालिसें स्वापु दूगु मे खः । 
६.९.२ महारानी विज्यालक्ष्मी 
“महारानी विज्यालक्ष्मी' शिर्षकया मे प्राचीन नेपालय्‌ प्रचलित सतिप्रथाय्‌ 
आधारित लोकमे खः । 
६.१० स्वच्छन्द मे 
नेवाः लोकसंगीतदुने शास्त्रीय लोकमे छखे तया: स्वय्‌वले छुं न कथंया 
मेलापर्व, नखःचखः व ऋतुलिसे सम्वन्ध मदुगु लोकमे नं दु । समाजय्‌ सुं छम्ह 
कलाकारया स्वच्छन्द सिर्जना यक्वसिनं तसकं ययका: पुस्तां पुस्तातक छम्हसिन 
मेम्हसित हाला: न्यंकावनेगु श्रुति परम्पराकथं युगौंतक जीवन्त जुया: समाजया 
मंकाः सम्पतिकथं स्थापित जूगु छपु स्वच्छन्द मे खः 
क) राजमति कुमति जिके वःसा पिरति 
हाय्‌ वावा राजमति चा 
राजमति मविल धाःसा 
काशी वनेत्यल वुवा 
हयाव्यु राजमति चा 
ख) ल्यायूमम्ह दाजु तँचाया ला छु 
छित जिं ला छुँ हे धैगु मदु । 
शास्त्रीय आधारय्‌ चिनात:गु लय्‌ मखुसां 'राजमति कुमति'व 'ल्यायमम्ह 
दाजु' थें जाःगु मेया लसय्‌ मेमेगु यक्व नेवाः लोकमे हालातःगु खनेदु । थुपिं 
स्वच्छन्द नेवाः लोकमे खः । स्वच्छन्द नेवाःलोकमेयात परिभाषित यायवले छुं छुँ 
सःयात जक भतीचा उखेथुखे याना: वा मे हालेगु भवलय्‌ मीड, कण, खटका 
आदियात छुं भतीचा पाका: न्ह॒गु लोकमेया सिर्जना जू । नेपाली भाषाया 
लोकमेयात परिभाषित यायूवले भाका वा शैली जक लोक जुइवं गा: । नेवा: लोकमे 
थें मौलिक लोकसंगीतया हे. लिधंसाय्‌ जुइमाः धेगु मदु । स्वच्छन्दरुपं विकसित 
थज्यागु नेवाः लोकमेयात छथासं तयाः स्वयूवले थुकी अप्वःथें श्रृङ्गार, हास्य व 
दुःखपीड़ाया मे खनेदु । 
श्रूगाररसं जाःगु छुं नेवाः लोकमे 
(क) कपांय्‌ फ्यने न्ह्याःसा जिमिथाय्‌ लाछी वा 
वा हेराथक्‌ वा, वा लानिथक वा 
जिमिथाय्‌ लाछी वा 

(खं सं छयनेगु ककिचा, सँ कुलि काय॒गु नतुचा 
म्ह छम्हं खनेदुगु ज्वलान्हायूक चा 
माया रे जुजु क्यन रे 
(ग) असं त्वालय्‌ आलु न्यावना स्यंगु आलु लात रे 
काचाकाचां पयन वनां वुराम्ह भात लात रे 
६.११ मचामे 
वाल मनोविज्ञानय्‌ आधारित मस्तयूत यइगु विषयवस्तु दुथ्या:गु 
अनुकरणात्मक खँग्व: व म्होजक सः छ्यला: चिनातःगु, सरल सहज प्रकृतिया मे 
मचामे खः । मचामेया शव्दरचनाय्‌ वालसुलभता, कोमलता, निश्छलता व उत्सुकता 
दै । गुलिखे मचामे शिक्षामुलक जुइ । मचामेय्‌ मस्त म्हितीगु न्ह्यवःसा, मस्तसें 
याइगु सम्वोधनात्मक शव्द, मस्तसें खनीगु पशुपंक्षी, मस्तसें न्ववाइगु अनुकरणात्मक 
शब्द आदि दुथ्यानाच्चनी । तुलनात्मक रुपं चीहाकः जुइगु मचामें वीगु अर्थ न 
तसक तसक सरल जुइ। संगीतया सिर्जनाय्‌ न्हयगू सःमध्ये म्हति न न्यागू सः 
छ्यलेमा धैगु मान्यता दुसां प्यंगू वा वसिवें म्होजक स: छयला: न मचामे हालात:गु 
खनेदु । मचामेयात न प्रकृतिया ल्याखं थी थी व्वय्‌ व्वथलेछिं । मचायात हेयकेत, 
थ्यनेत, अभिभावक हालीगु मे, मस्त थःपिसं हे हालीगु मे, मस्त कासा म्हितेगु 
भवलय्‌ हालीगु मचा कासा मेकथं मचामेयात व्वथलेखिं । 
ख्वयाच्चंम्ह मचायात हेयूकेत हालीगु छताजि मचामेया नमूना - 
तिमिला भावा तिमिला भावा पापा छुना ला ? 
छंत वापा जित: वापा इना: काय्‌ ला 
आदि । 
(वज्राचार्य ,ने.सं. १११४: ५१) 
६.१२ लोकमे व लोककविता 
सामान्य अर्थ छयायवले कविता व मे उथें उथें च्वं । कवितायात छन्दवद्ध 
यानाः लसय्‌ हनां हालकि मे जुइ धैगु धापु न न्यनेदु । अथे खःसां कविता व मेया 
दथुइ सैद्धान्तिक भिन्नता धा:सा द हे दु । भव: पतिकं उतिग्यंक मात्रा ल्याखय्‌ च्वय्‌गु 
व छन्दय्‌ चिना: च्वयातःगु कविता खः । अथे ला मेय्‌ नं थ्व विशेषता दै । अथेसां, 
कविता पाठ याय्‌ जीक च्वइ । उकि कविताय्‌ उच्चारण याय्‌ थाकुक शब्द संयोजन 
यानां न च्वइसा मे लसय्‌ हना: च्वइ । कविता वर्णनात्मक न जुइफु। उकिं 
तुलनात्मक रुपं कविता ताःहाकः जुइ । मेय्‌ सर्जकया मनय्‌ छगू इलय्‌ व्वलंगु 

मनोभावया छगू झड्का न्ह्यव्वइ । उकि मे विधा तुलनात्मक रुपं चीहाक: जुइ । 
मेय्‌ छगू हे जक रस दुथ्याइ । कविताय्‌ धाःसा छगू स्वयां अप्व: रस न दुथ्यायफ्‌ । 
मे च्वयवले वाक्य पूर्ण जुइमा धैगु मदु । कविताय्‌ सामान्यतया वाक्य पूर्ण जुइ । 
अथे जुया न खः तुलनात्मक रुपं मे चीहाक: जुइगु । कविता व मे नितां भावप्रधान 
जुइ । कविताया तुलनाय्‌ मे अझ अप्व: भावप्रधान जुइ । मेया च्वमिं थःगु सिर्जनाय्‌ 
व्यक्तिगत अनुभव व विचारयात संवेगात्मक ढंगं प्वंकातःगु दे । मे विशुद्ध आत्मपरक 
विधा खः । 

मेया संरचना व कविताया संरचनाया दथुइ न यक्व भिन्नता दै । मेया दकले 
न्हापांगु पंक्तियात धुवा धाइ । मे हालेवले दथुइ दथुइ तःकमछि हालांतुं च्वनीगु 
जुगुलि थुकियात स्थाइ न धा । धुवा धुंका निगू वा निगू स्वयां अप्व: पंक्ति दै 
गुकियात छसिकथं न्हापांगु, निगूग, स्वंगुगु चरण धाइ। धुवाय्‌ गूगु भाव दै 
उकियात केन्द्रीय भाव धाइसा बहे केन्द्रीय भावयात अझ अप्व: स्पष्ट यायगु ज्या 
थी थी चरणय्‌ जुइ । कविताया संरचना धा:सा थथे जुइमखु । कविताया प्रत्येक 
पंक्ति छगू हे छन्द, उतिग्यंक मात्रा ल्याखय्‌ दै । एकाम्विति मे विधाया मू विशेषता 
खः । मे विधाय छगू यां छगू जक भाव वा विचारयागु मानसिक अवस्थाया चित्रण 
जुइगु हे एकाम्विति खः । समाजय्‌ कवियात हे मे च्वमि व मे च्वमियात हे कवि धा? 
अथे ख:सां सैद्धान्तिक व्याख्या यायूवले मे च्वमियाके व कवियाके दैगु सिर्जनशीलताया 
दथुइ भिन्नता दु । 
६.१३ सिलोक 

सिलोक, संस्कृत खँग्व: 'श्लोक' या तत्भव खः । सिलोक न लोकमेया छगू 

स्वरुप खः । सिलोक छन्दवद्ध व लयवद्ध जुइ । सिलोक विशेषयाना, शादुलविक्रीडित, 
स्रग्धरा व वसन्ततिलका आदि शास्त्रीय छन्दय्‌ च्वइ (वन्धु ११२२: १९३) । छन्दय्‌ जक 
मखु छन्द शास्त्रया शास्त्रीय विधियात वास्ता मयासें छन्दयात स्यंकाः न सिलोक 
च्चय्‌गु या । अप्वःथें खँयव्रम्ह समुदायदुने सिलोकया यक्व प्रयोग जू । सिलोक हालेगु 
ई व विषयवस्तुया लिधंसाय्‌ सिलोकयात थी थीकथं व्वथलेछि, गथेकि इहिपाया इलय्‌ 
भम्चापाखेया जग्गेय्‌ हालीगु सिलोक, नखःचखः वले हालीगु सिलोक, दच्छियंक 
न्ह्यावलें हालेज्यूगु सिलोक आदि । सिलोकय्‌ दुथ्याइगु विषयवस्तु स्वयूगु खःसा थुकी 
रामायण, कृष्ण चरित्र लिला, आध्यात्मिक ज्ञान, आदि दै । अथे हे वृज्या, नख:चख: वा 
भ्वजय्‌ दैगु नसाज्वलंनाप सम्वन्धित शब्दरचना न सिलोकय्‌ दुथ्याकेगु याः । छखे 
सिलोकय्‌ कथावस्तु दैसा मेखे निगू पक्षया दथुइ न्ह्यसः न्येनेगु व लिस: वीकथं न 
सिलोक हालेगु याः । 

६.१४ दोहा 
दोहा छताजि लोक हवाःगु छन्द खः। थ्व छन्दय्‌ भव पतिक भिप्यंग: 
आखःग्वः दै । थ्व छन्दय्‌ छभवःयात न्हापांगु च्याग: आखः व लिपांगु खुगः आखःया 
निगू खण्डय्‌ व्वथलातःगु दै । अथेधैगु थ्व छन्दय्‌ च्वयातःगु कविता पाठ यायबले न्हापां 
च्याग:गू आखलय व झिंप्यगःगू आखलय विश्राम जुइ । दोहालय्‌ निभव: दैसा अनुप्रास 
न मिलेजुयाच्वनी । दोहाया शव्दय्‌ मनय्‌ च्वास्स मिनीगु भाव व्यञ्जना दै । 
६.१५ भौ व्वःवीगु मे 
नेवा: समुदाययदुने अश्लिल खँग्व:छयला हालातःगु न यक्‍व: मे दु । तसकं 
हे अश्लिल भाव न्त्यव्वइगु जूसां काव्यात्मक शैलीं उपमा छ्यला, कलात्मक व 
तसकं शलिल ढङ्गं न्हयव्वय्‌गु धैगु नेवाःलोकमेया छगू विशेषता खः । थज्यागु हे छगू 
अश्लिल भाव न्ह्यव्वयातःगु नेवाः लोकमे न्ह्व्वयाच्चना । 
मिजः- पाकेजूगु पासी धैगु 
खाना: नय्‌गु साइ यो मै 
भवाल जुया हायावंगु 
सिनां नयां साइला ? 
मिसाः- मि पुइगु थूचा यौ दाइ 
वँ इलेगु स्यूचा यो दाइ 
सत्य सुइतं मक्यनानी 
चक्‌ किया भूचा 
(सहलहःरामकृष्ण दुवाल ११३०/थिंलागा २) 
भौ व्वःवीगु मे न छगू कथंया नेवा: लोकमेय्‌ दुथ्याके छिंगु मे ख:सा थ्व 
विशुद्ध मे हे धासा मखु । नेवा: लोकमेनाप सम्वन्धित छगू तालवद्व अनुप्रास युक्त 
खंत्वा:, खंभाय्‌ खः। सामान्य जनजीवनय्‌ थज्यागु खंत्वाः खँभाय्‌ छ्यल धाःसा 
सामाजिक अपराधकथं काइसा विशेष इलय्‌, विशेष परिस्थिती थुकियात सहज रूपं 
काइ । सिनाज्याया इलय्‌ न्ह्याइपुकेत सिनाज्याया मे हा हां दथुइ दथुइ थज्यागु 
खँत्वा: खाभाय्‌ काय्‌गु याइ । (सहलहः कान्छाभाइ महर्जन ११३०/थिलागा १०) 
नेवा: समुदायदुने प्रचलित छताजि भौव्ववीगु मे थुकथं दु । 
(क) दयाँया क्वं क्वं वा पी न्या 
मेंचिया मासीइ सुलप्यां न्या 
पयभौ 
(ख) कूज्यायाम्ह थ थ स्वः 

मैंचिया मासिं क्व क्व स्वः 
(सहलह: रामकृष्ण दुवाल ११३०/थिलागा २) 

थन पय॒भो खँग्व: लोकसंगीतय्‌ थेगोकथं छयलातःगु खः । 
७ अध्ययन परम्परा 

थौतक जूगु नेवाःलोकमेया अध्ययन परम्परायात स्वयूवले थूकियात नेवा: 
लोकमेया संवर्धन काल, नेवा: लोकमेया संकलन काल व नेवा लोकमेया प्राज्ञिक 
कालय्‌ व्वथलाः व्याख्या यायछिं । 
७.१ संवर्द्धन काल 

लोकमेया संरक्षण, संवर्धन यायूत लोकया प्रत्येक मनुखं थःथःगु थासं 
महत्वपूर्ण भुमिका म्हिताच्वनी । 

नेवा:समुदायदुने थी थी संगीत परम्परा छ्यलावुला जुयाच्वंगु दु, गथेकी 
दाफा भजन, ज्ञानमाला भजन, मृदंग भजन, चर्या मे आदि । नेवाःतसें हनावयाच्चंगु 
नख:ःचखः, जात्राउत्सव आदि इलय्‌ नं थी थी लोकवाजं, लोकमेया प्रयोग जुयाच्चंगु 
दु । गुलिखे नेवा: लोकसंगीत संस्कृति मध्यकालनिसें उत्पति, संरक्षण व संवर्धन 
जुयावयाच्चंगु खनेदु । थथे नेवाः लोकमेया संरक्षण, संवर्धनया ज्याय्‌ मल्लकालय्‌ 
जुजुखल:ःया दुजः, सर्वसाधारण कविपिं व थीथंपुरी, वइतावरसिं वस्नेत, कूपाराम 
ओभा:, सन्त अभयानन्द, जगतकेशर थेंजाःपि नेवा: मखुपिंसं न योगदान बियाथकूगु 
दु । शास्त्रीय विधिं नेवाःमे चिनेगु परम्परा दकले न्हापां मिखुगूगु शदी जुजु महिन्द्र 
मल्लया शासानकालय्‌ जूगु सीद्‌ । 

नेपालभाषा काव्यया उद्गम विन्दुनिसें थौतकया इतिहासयात कया: 
स्वःसा मे विधाया सिर्जना मदिक जुयाच्चंगु खनेदु । लिपिवद्व नेवाःमेया इतिहास 
दकले न्हापां नेसं ६९१ निसें ६९४ तकया दुने यलया थक्‌जुजु नरसिंहदेव व 
पुरन्दरसिंहदेवया नां न्ह्यथनात:ःगु मे व उगु हे इलय्‌ महिन्द्मल्लया निपु मे नं 
लुयाव:गु दुसा व धुंका: नेसं ७२५ पाखे सर्वसाधारण कवि केशव उदाशया पुवारेमे 
न लिपिवद् जूगु खनेदु । नेवाःमेया सिर्जना व विकासक्रम स्वयूवले प्राचीन इलंनिसें 
हे लोकमे व शास्त्रीय परम्परागतमे नितां नापनापं हे विकास जुज़ुं वयाच्चंगु खनेदु । 

भिंखुगूगु शदी नेपालभाषाया मे ख्यलय्‌ भक्ति माया मतिना राजभक्ति, 
उपदेशमूलक, ध्याचू व विविध समसामयिक विषयवस्तुया मे सिर्जना जूग॒ खनेदु । 
झिन्हयगूगु शदीपाखे मल्ल जुजुपिं सिद्विनरसिंह मल्ल, प्रताप मल्ल, श्रीनिवास मल्ल, 
जगच्चन्द व रानी त्रृद्विलक्ष्मी थेजा:पिं कवि कवयित्रीपिंस न नेवाःमे च्वयाथकल 

(तुलाधर,११२०: ४७-४८ ) । उगु इलय्‌ उपास्य द्यःयाथाय्‌ भजन हालेगु जात्रा नखः, 
उत्सवया इलय्‌ न थी थी मे दयका हालेगु प्रचलन जूगु ख: । उगु इलय्‌ छयःगु बाखंमे 
थी थी ऋतुमे, सिनाज्यामे आदिया लसय्‌ दाफा भजनय मे हाःगु खनेदु, गूगु कि थीं 
न लोकसंगीतया रूपय्‌ जीवन्त दनि । उगु इलय्‌ जुजु रानी व लायकली च्वंपिं 
पण्डिततयूसं न संगीत साधना यायगु व लायूकूली इलयव्यलय्‌ संगीतया ज्याभव: 
न्ह्याकेगु याःगुलि न यक्व नेवाःमे सिर्जना जूगु खनेदु । 

मल्लकालय्‌ नाटक च्वयूगु व उकियात दवुली अभिनय याना: न्ह्यव्वयूगु 
याः । प्राचीन नाटकय्‌ शुरुनिसें अन्ततक मदिक संगीत छयली । नाटकया लिसें 
देशवन्दना, राजवर्णना व नान्दीमे आदि न हाली । उकि उगु इलय्‌ नाटकया लिसें 
नेवाःमे न विकास जूगु खनेद्‌ । 

भिखुगूगु व १७गूगु शदी नेपाःगाःया स्वंगू राज्य ये, यल व ख्वपय्‌ शान्ति 
सुव्यवस्था जूगुलिं धर्म, शिल्प, कला, संस्कृति, काव्यया लिसें संगीतया नं विकास 
जूगु खनेदु ( वैद्य, ११०६: ख्वपया जुजु जगच्चन्दं (जगतप्रकाश मल्लं) श्रृंगारिक, 
देशभक्ति व विविध विषयया न्यासःपुं मल्याक मे दुथ्याःगु 'निपालभाषाया संगीत 
नांया सफ वियाथकल । 

परम्परागत नेवाःसंस्कृती वादन, गायन, नृत्य, अभिनय्‌ आदि थी थी 

विधा मजूसे छगू हे विधाया थी थी अंगया रुपय्‌ खनेदु । मल्लकालिन प्राचीन 
प्याखंनय्‌ (नाटकय्‌) लोकवाजं व लोकमेया यक्व छ्यलावुला जूगु खनेदु । प्राचीन 
नेवाःसंस्कृती छु न कथंया सास्कृतिक ज्याभवः न्ह्याकेन्ह्यः नासद्यःयात प्रार्थना 
यानाः वाजं थाना: द्य: ल्हायगु परम्परा दु । द्यः ल्हाय॒धुंकाः दवुली सुं हे मच्चंसे दवुया 
लिउने खिं थाना: नासःद्यःया आराधना स्वरूप नान्दीमे हाली, गुकियात शुन्यमे न 
धाइ । नान्दीमे न परम्परागत लोकमेया छताजि खः । थुकथं प्याखनय्‌ छ्यलेगुकथं 
न प्राचीन इलय्‌ लोकमेया विकास जुयाच्चंगु खनेद्‌ । 

मल्लकालया अन्त लिपा वुलुहुं वुलुहं प्याखं (नाटक)या थाय ज्यापु प्याखनं 
कयाहल । न्हापान्हापा ज्यापु जातिं जक क्यनीगु जूगुलिं थुकियात ज्यापु प्याखं नं 
धयाहल । ज्यापु प्याखनय्‌ अझ अप्वः न्स्याइपुकेत इलय॒व्यलय्‌ श्रृंगाररसं जाःगु मे 
, हास्य प्रधान ख्यालीमे, ध्याचुमे, आदि लोकमे न न्यंकेगु याइ । ज्यापु प्याखंया शुरु 
व अन्तय्‌ मगःखिं (मादल)या तालय्‌ नेवाः लोकसंगीत घिन्तामुनिमे हाला: प्याखं 
हुली । उकि ज्यापुप्याखंया लिसेलिसें न नेवा: लोकमेया सिर्जना जुज़ुं वयाच्चंगु 
खनेदु । ज्यापुप्याखं धुंकाः दवूप्याखंया प्रचलन जुल । उकियात धकिप्याखं न धाय॒गु 
याः । दवृप्याखनय्‌ न इलय॒व्यलय्‌ ख्यालिंजाःगु दुःखसुखया अनुभतिं जाःगु थी थी 

लोकमे हाला: न्यंकी: । उकि थज्या:गु दवूप्याखंया माध्यमं न नेवाः लोकमे संरक्षित 
जु जुं वयाच्वंगु दु । 

नेवाःतय्‌ संस्कारगत ज्याखँय, नखःचखः व जात्रा उत्सवया इलय्‌ न 
परम्परागतशैलिया संगीत छयलावुं वयाच्वंगु खनेदु । थुकिं यानाः न नेवाःतय्‌गु 
परम्परागत लोकवाजं व वयालिसें नेवा: लोकधून न संरक्षण संवर्धन जु जुं वयाच्वगु 
दु (राजकर्णिकार ,११२९: २४) । तसक सुख न्ह्याइपुग॒ इलय्‌ मनदुनेया संवेगया 
गति तिव्र जुइ । थज्यागु इलय्‌ मनुखं दुःखसुख, कष्ट, न्ह्याइपुगु म्हाइपुगु अनुभुतियात 
मचायक हे लोकमेया माध्यमं अभिव्यक्त याइ । नेवाःतयूगु परम्परागत मू लजगा: 
धेगु वुँज्या खः । सिथिनखःखुनुनिसें गुन्हपुन्हितकया इ सिनाज्याया इ खः । सिनाज्याया 


> ज्क्य ली 


इलय्‌ वुँज्यामितय्‌ तसकं थाकुक ज्या यायमा: । तसक कष्टकर इलय्‌ दुःखकष्टया 
अनुभुतियात लोकमेया माध्यमं अभिव्यक्त यायूत लालायित जुइ। उकि हे खै 
सिनाज्या सम्वन्धि थी थी ज्याखँय थी थी हे लोकमे हालेगु परम्परा नेवा: समुदायदुने 
दु । गथेकी वा पी न्ह्य: पुवाचा तइवले पुवारेमे हाली । वा पीगु इलय्‌ सिनाज्या 
रागय्‌ सिनाज्याया मे हाली । वा पी धुंकाः वामायात सुसाःक्‌सा: याःवनेकथं घाँय्‌ 
पवनेग इलय्‌ तकाज्यामे हाली । अथे हे वा लया: हाक जाकि दयकेग वुराँज्याया 
इलय्‌ वुरांज्या मे हाली । थोकन्हय्‌ सिनाज्यामेयात त्व:ता: वँज्यानाप सम्विन्धित 
पुवारेमे, तुकाज्यामे वुरांज्यामे द हे मन्त धाःसां जिल । 

नेपालय्‌ श्रीपञ्चमी खुनुनिसें होलीपुन्हीतकया ई वसन्तक्रतुया ई खः । 
वसन्तऋृतुया इलय्‌ न मनयात सन्तुलित यानातयूत थी थी नेवा: लोकमे सिर्जना 
जूगु खनेदु । वसन्तऋतुया न्हापांगु चरणय्‌ नेपाःगाः लखं जायाच्चंगु इलय्‌ चीनं 
महामञ्जुश्री नेपाः थ्यंकःवःगु वाख सम्वन्धि 'विज्याक...' शिर्षकया लोकमे 
हाली । ई विनावंलिसे लकस अझ अप्व: म्हाइपुसे च्वनावनी । मनयात सन्तुलित 
यायत इलं फ्वंगु संगीतकथं वुलुहँ व॒ुल॒हँ श्रृगाररसं जा:गु मे हाली । उकिं 
वसन्तऋतुया लिपांगु चरणय्‌ “श्यामसुन्दर वसन्त वेलस...' शिर्षकया कृष्णया 
प्रेमलिला सम्वन्धि मे हाली । व धुंका ऋतुया हे नामं प्रख्यात जूगु 'सिरिसिरि फसं 
जित...' शिर्षकया वसन्तया मे हाली । वसन्तऋतुया अन्तपाखे म्हाइपुसे च्वनीगु 
अनृभुतिया उत्सर्गय्‌ थ्यंकाः श्रृगाररसं जाःगु होलीमे हाली । होलीया लसय्‌ 
हालीगु लोकमेय्‌ विशेष याना रंग म्हिता: होली नखः हनेज्यूगु शव्दरचना जुइ । 
वसन्तया मे व होलीमे तसक प्रचलित मे खःसा थ्व लसय्‌ यक्वसिनं न्हून्हगु 
खँग्व: चिना: हालावयाच्वंगु दु । 

नेवा:समुदायदुने धार्मिक ज्याखँय्‌ छयलेत न यक्व यक्व संगीत परम्परा 
न्ह्यावयाच्वंगु खनेदु । नेपाःगालय्‌ मनूया वस्ती जूवलेनिसें न्ह्यानावःगु विश्वास 
यानातःगु चर्यामे थथे हे नेवाः समुदायदुने धार्मिक ज्याखँय्‌ प्रचलित संगीतया 
छताजि प्रयोग खः। वज़यानया पुर्वाचार्यपिन्स आगमशास्त्रकथं द्यःदेवीपिनिगु 
भक्ति आराधना यायूकथं छयलातःगु चर्या संगीत धर्मिक ख्यलय्‌ छयलावुला जूगु 
दकले पुलांगु संगीत खः धैगु खं स्पष्ट जू। इतिहासया थी थी इलय्‌ नेपाःया 
पूर्वाचार्यपिन्सं थी थी चर्यामे व चर्या नृत्य नीस्वनाः चर्या संगीतयात सम्वर्धन 
यानाथकूगु दु । व हे चर्या संगीतया ल्यू ल्यू दाफा भजनया परम्परा न विकास 
जुल । थौं न दाफा भजनय थी थी शास्त्रीय, परम्परागत, रागय्‌ थी थी लोकसंगीतया 
विकास जुयावगु खनेदु । 
७.२ संकलनकाल 

इतिहासया गुगुं न इलय्‌ च्वयातःगु नेवाःमेयात संकलन याना: ता: इतक 
जीवन्त यानातयगु ज्याय्‌ थी थी व्यक्ति, संघसंस्था व थी थी संगीत परम्पराया 
महत्वं जाःगु भुमिका दु । नेपालभाषा मेया प्राचिनता मालावनेगु भवलय्‌ अभिलेखय्‌ 
संरक्षित जूकथं मल्लजुजु महिन्द्रमल्लया नां न्ह्यथनात:गु 'कपति मायान क्यना हे 
रामा...' शिर्षकया मेयात दकले न्हापांगु मेया रुपय्‌ कयातःगु दु । थ्व मे महिन्द्रमल्लया 
शासनकाल अथेधैगे नेसया न्हयगूगु शदीया उत्तरार्धपाखे च्व:गु खनेदु । ख्वपया जुजु 
जगज्योति मल्लं (नेसं ७३३-७५६) च्वःगु मे दाफाभजनया सफती मुनातःगु दु । 
कृष्णभक्ति परम्पराया कवि यलया जुजु सिद्धिनरसिंह मल्लं (नेसं ७३९-७८१) 
च्वयातःगु न्यापु मे यलया कृष्णद्यःया देगःयाभजन सफुती व यलया मंगलय्‌ भिद्यःया 
भजन सफती सुरक्षित दु । येया जुजु जगज्जय मल्लया रानी कुमुदिनी देवीं ( 
नेसं८ ४२-८७७) च्वयात:गु भवानी छि चरण शरण सदान... शिषकया छपु मे न 
यॅया दाफा भजनय्‌ संरक्षित जुयाच्चंगु दु । ख्वपया जुजु जगज्जय मल्लया रानी 
वृद्धिलक्ष्मीं (नेसंऽ ४२-८९०) च्वयात:गु 'क ख ग घ...' शिषिकया मे थिमिया थी थी 
दाफा भजनय्‌ सुरक्षित दु । 
७.२.१ प्रेमबहादुर कसा: 

नेसं १०७९ स प्रेमवहादुर कसाःजं उखे थुखे लानाच्चंगु नेवाःमे मुंकाः 
'मतेनाया म्ये' शिर्षकया सफ्‌ पिथना दिल । थ्व सफुती मुक्क सच्छि व न्हय्च्यापु 
मे दुथ्यानाच्चंगु दु । उगु इलय्‌ नेपालय्‌ हिन्दी संकिपा स्वय्‌गु, हिन्दी मे हालाजुइगु 


~ 


न्हूगु नेवाःमे च्यूंसां हिन्दीमेया लसय्‌ चिनेगु परम्परा जुयाच्वंगु इलय्‌ थःगु मांभासं 

मे च्वय॒गु व हालेत ल्याय्‌म्हतय्‌त न्ह्यज्याकेगु तातुनाः थ्व सफ्‌ पिथनागु धैगु 
कसाःजुया अभिव्यक्ति दु । नेसं १०८५ स प्रेमवहादूर कसाजुं हे मुंकादीगु नासःद्यःया 
आराधना याना: चिनातःगु मुक्‍कं (७६)न्हयखुपु मे दुथ्याःगु सफ्‌ 'नासःद्यःया मे' 
पिथन । छुं घटना विशेषयात कया: लसय्‌ हंक च्वयातःगु मे वाखँमे खः । थ्व न छगू 
कथंया लोकमे हे खः । प्रेमवहादुर कसाःजं मुंकादीगु थज्याःगु हे झिन्यापु वाखँमे 
दुथ्याःगु सफ्‌ 'बाखंमे' नेसं १०९३ दँय्‌ पिथन । थ्व सफुती छसिकथं स्वयनगु, 
सिलुतिर्थ, सुलोचना माधव, जि वया ला लच्छि मदुनि, मणिचुड राजा, संसारया 
कारण, मते मते श्री भीम राजा, श्री करुणामय लोकनाथ, सितलामाजुया मे, 
महारानी विज्यालक्ष्मी, नवनाग डहुने, श्री भइरव, रानी मन्दिराया विलाप, अथिर थ्व 
शरीर, विरकुशया विरह आदि वाखंँमे दुथ्यानाच्चंगु दु । प्रेमवहादुर कसा:जुं हे 
मुंकादीगु ससुमा शिर्षकया सफूया न्हापांगु, निगूगु व स्वंगूगु ल्याखय्‌ न तःताजि 
नेवाःमे संकलित जुयाच्चंगु दु । नेसं १०८८ स न्हापांगु १०९० स निगूगु व स्वंगूगु 
ल्याखय्‌ ससुमा पिदंगु खः । थ्व सफूया निगूगु ल्याखय्‌ व्याँचुली, वसन्तया मे, 
सिनाज्या मे, सिलु मे, नारायणजुया मे व मालश्री आदि शास्त्रीय आधारित लोकमे 
पिदनाच्चंगु दु । थ्व सफूया स्वंगूग ल्याखय्‌ “वा माया वा वा' घिन्तामुनी, राजमती, 
छगःनिगःस्वंगः थेज्याःगु स्वच्छन्द नेवाःमे पिदनाच्वंगु दु । 
७.२.२ ठाकुरलाल मानन्धर : 

नेपालसंवत्‌ ११११ स नेपालभाषा परिषदं पिथंगु 'पुलांगु मे’ शिर्षकया 
सफुती ठाकुरलाल मानन्धरजुं मुंकादीगु (५६)न्ययखुपृ पुलांगु नेवाःमे दुथ्यानाच्चंगु 
दु । पुलांपुलांगु नेवाः लोकमे मुंकाः स्वयूवले अप्वःथें धार्मिक मे व भजन प्रकृतियागु 
मे खनेदु । ठाक्रलालजुं मुंकादीगु थ्व सफूती न अप्वः ल्याखय्‌ भजन मे हे दुथ्याःगु 
दु । थुकी मे पतिकं छयलीगु राग व तालया नां न न्ह्यव्वयात:गु दु । वुद्धमजन, वौद्ध 
धर्मनाप सम्वन्धित थी थी देवदेवीपिनिगु भजन, कृष्णभजन, गणेद्यःया भजनया लिसें 
थ्व सफुती समसामयिक नेवा: ऋतुमे न दुथ्यागु दु । 
७.२.३ छत्रबहादुर कायस्थ : 

नेपालभाषाया इतिहासय्‌ शाहजुजुपिंस न नेवाःमे सिर्जना यानावंगु दु । 
शाहजुजु रणवहादुर शाहया च्वसां पिदंगु भिपुमे मुना: श्री ५ रणवहादुर शाहया म्ये 
मुना’ शिर्षकया सफु छत्रवहादुर कायस्थजुया संपादनय्‌ नेसं ११०५ द॑य्‌ पिदन । थुकी 
दुथ्याःगु भिपुमे छसिकथं 'पशुपतिनाथ' शिर्षकया मेय्‌ कामक्रोध लोभ मेहलय्‌ दुविनाः 
धर्म ध्यान याय्‌ मफुगुलिं पश्चाताप यासे पशुपति नाथयाके शरण फ्वनात:गु दु । ' 

छिकेतु जि मन तसे जुया शिर्षकया मेय्‌ सदगतिया कामना यासें शिवया आराधना 
यानातःगु दु । रघुनाथ शिर्षकया मेय्‌ विघ्न विपत्ति न्हंकेत रघुनाथयात मनय्‌ तयमा: 
धकाः पुकार यानातःगु दु । नेवाः लोकलय्‌ वसन्तया लसय्‌ धकाः न्ह्यथनातःगु “सुन्दरी 
भवरा' शिर्षकया म्ये वॉलाम्ह मिसा खना: मनय्‌ व्वलंगु खँ न्ह्यथनातःगु दु । वाँसुरीया 
सल न्यना' शिर्षकया मेय्‌ यःम्हलिसे वायमाला: हरिया शरणय्‌ यंकि धकाः निराशावादी 
अभिव्यक्ति दु । 'तोलते मते' शिर्षकया मेय्‌ मुक्‍कं मतिनां जाःगु जोः लोकमे खः । श्री 
करुणामय' शिर्षकया मे भजन मे खः । लिच्छविजुजु नरेन्द्र देवया पालय्‌ भिनिदँतक 
वा मवया अनिकाल जूवले करुणामय नेपालय्‌ ह:गु बाखंया लिधंसाय्‌ चिनातःगु 
बाखंमे खः । थ्व मे नेवाः लोकमे सिनाज्याया मेया लसय्‌ चिनातःगु खः । 'नवदुर्गा' 
शिर्षकया मेय्‌ मतिनाय्‌ विश्‍वासघात जूगुया दुःख प्वंकुसें नवदुर्गाया आराधना यानातःगु 
दु । भगवतिन भाव यासे आरती' शिर्षकया मेय्‌ कात्तिके आलमत वीगु परम्पराया 
लिधंसाय्‌ चिनात:गु आरतिमे खः । 
७.२.४ सत्यमोहन जोशी 

नेपालभाषाया थी थी विधाया लिसें नेवा: संगीतया विषयय्‌ न्ययूदंया दुने 
सत्यमेहन जोशीं च्वयादीगु थी थी च्वखं मुनाःमदनसेन वज्राचार्यजुं सत्यमेहन 
जोशीया च्वखॅमुना नेवाः व नेवाः लोक साहित्य” शिर्षकया सफ्‌ नेसं १११४ द॑य्‌ 
पिदंगु दु । थ्व सफुती थी थी सामयिक नेवा: लोकमे, मचा लोकमे व स्वच्छन्द नेवा: 
लोकमेयात कया: विश्लेशण व वर्गीकरण यानात:गु दु । 

थ्व सफूया 'झीगु लोकसाहित्य व मचा लोकम्ये: छत्वाःचा खँ' शिर्षकया 
च्वखँय्‌ आर्यावलोकितेश्वर वोधिसत्व लोकेश्वर वा लोकनाथ वा वुङ्गद्यःया आराधना 
याना: थी थी नेवाः लोकलसय्‌ चिनातःगु मे मुनात:गु दु । गथेकि वाहमासे मेया 
लसय्‌ हालीगु 

लोकनाथ विओ जित ज्ञान वरदान्‌ 

अतिन सुन्दर ख्वाल अरुण समान, 

थ्व हे च्वखँय्‌ मचालोकमे न मुनात:गु दु । गथेकि ख्वयाच्चंम्ह मचायात 
हेयूका: थ्यनेत हालिगु मे 

तिमिला भाभा तिमिला भाभा पापा छुना ला 

छन्त वापा जित वापा इनाकाये ला ... 

न्हापा न्हापा लाछी, चुकय्‌, ननी, वहालय्‌ मस्त मुना: थी थी कासा 
म्हितीवले कासानाप संम्वन्धित मचामे हालेगु याइ गथेकि, 


नेवा: लोकवार्ता १३९ 


'कुने सु वल? धापालां ख्याः', 

'छंगु ल्हा गनवन ? छुं यंकल', 

'छिमी छु ध्वाखा ? लुँया ध्वाखा' आदि मे न थ्व हे च्वखंय्‌ मुनात:गु दु । 

थ्व हे सफूया 'नेवा: लोकम्ये छपुल्‌' शिर्षकया च्वखँय्‌ नेवाः मेयात मेया 
प्रकृति, छयलावुला जुइगु थाय्‌ ई व मेया विषयवस्तु आदिया लिधंसाय्‌ व्वथलाः थी 
थी नेवा: लोकमे मुना: न्ह्यव्वयातःगु दु । नेवाःलोकमेया ख्यलय्‌ सामयिक शास्त्रीय 
लोकमे न दु गथेकि घाटुमे, मालश्री, सिलुमे, सितलामाजुया मे, धनाश्री, फागुमे, 
ल्हासा वनीगु मे व न्ह्यावलें न हालेज्यूगु स्वच्छन्द लोकमे न दु । नेवा: लोकमेया 
न छुं छुं प्रकार थ्व हे च्वखँय्‌ मुनात:गु दु । थ्व च्वखंय्‌ न्ह्यथनातःगु नेवाः लोकमेयात 
चीहाकलं थुकथं न्ह्यव्वयाच्चना 'थथिं जाःगु रसरंग’, “गन भायत्यना भाजु... 
शिर्षकया दुःखं वेदनां जाःगु घातुमे, 'हाय हाय प्रभु स्वामि’ शिर्षकया सिलु मे व 
तसक' दुःखं जाःगु बाखंयात कया: हालातःगु 'सितला माजु स्वहुने' शिर्षकया 
कचिमचामे व मेहनीनखः जःखः हालीगु मालश्रीया लसय्‌ थी थी मे न्हयथनातःगु 
दु गथेकि, 

'कालिका जग ईश्वरी 

माभत वँ छवया माभत व छवया 

भलिमचा छँय्‌ च्वनानल रे माई 

थ्व हे च्वखंय्‌ मालश्री लसय्‌ वीर रसंजाःगु मे न्ह्यथनात:गु दु । गथेकि, 

'कालिका नगवालिका छलपोल जगताधार रे' 

भयानक रसं जा:गु मालश्री लसय्‌ हालीगु मेगु मे न थ्व हे च्वखंय्‌ 
न्ह्थनातःगु दु, गथेकि, 

'कूलि कुलि सँ गुलि गुलि हँ 
वसन्तऋृतुया इलय्‌ हालीगु थी थी रसंजा:गु नेवाः लोकमे न थ्व च्वखँय्‌ 
न्ह्यथनात:गु दु । 

“गोपी मुनाव वन वनाव कान्हु व नाप फागु म्हिताव' शिर्षकया वसन्तया 
मेँ 'फागुया हुलय्‌ तँचाया ला ल्यासे' शिर्षकया श्रृंगरिक मे न थ्व च्वखंय्‌ मुनातःगु 
दुसा हास्य रसंजागु फागु में न थुकी मुनातःगु दु । गथेकि, 

'द्यांदक वजि तय्‌, हॅ ख्यैँ निग: काला: तय्‌’, 

'भ्वय्‌ वल दोलंदोः, च्वनाः नल भवलंभवः' व 

'नखःचखः वह ला न्याना हइ' 


१४० नेवा: लोकवार्ता 


वसन्तऋतुया इलय्‌ नेवा:त ससुपुजा वनेगु प्रचलन दु । ससुपुजा वनीवले 
हालीगु हान छक हा: वा रे शिर्षकया वसन्त मे न थ्व हे च्वखँय्‌ दु । नेवा: समुदायदुने 
सिनाज्यायात न नखःकथं हे हनीसा सिनाज्याया इलय्‌ हालीगु सिनाज्या रागय्‌ थी थी 
सिनाज्या सम्वन्धी मे न थ्व च्वखंय्‌ दु गथेकि 'भिमसेन पुवा पुइ, अरजुनं कज्या याइ', 

अथे हे 'भाजु सिया मेव मसिया' शिर्षकया श्रृंगारिक मे, 'छिमि मांम 
ग्यानापु, छिमि अवु, त्यांग्रापु' शिर्षकया हास्य प्रधान, मे शिव शिव श्री महादेव 
त्रिभुवनया नाथ म्हा' शिर्षकया स्तुति मे, 'स्वां छफ्व: तया: कयता छपु छन्त विये 
जुल ज्यापु' शिर्षकया श्रंगारिक मे न थ्व हे च्वखँय्‌ मुनातःगु दु । थ्व सफ्‌ती 
मुनातःगु मेगु सामयिक मे 'माजु व भौमचा' व 'मिसा व मिजया' दथुइ जुइगु 
खंलावला संवेगात्मक शैलीं न्ह्यव्वयात:गु मे न दु । थ्व च्वखंय्‌ सामयिक शास्त्रीय 
मेयात त्व:ताः मेमेगु न यक्व स्वच्छन्द नेवा: मे मुनातःगु दु । थ्व सफूया 'लोक 
संगीत” शिर्षकया मेगु च्वखँय्‌ सामयिक नेवा: लोकमे सिलुमे, वसन्तमे व घातुमे 
व स्वच्छन्द नेवाः लोकमे 'राजमति' या स्वरलिपि न न्ह्यव्वयातःगु दु । 

नेसं १०९५ स राष्ट्रिय सभागृहया दवुली जूगु न्हापांगु नेपालभाषा संगीत 
सम्मेलन च्वसापासा संगीत संन्ध्याय्‌ न्ह्यव्वःगु नेपालभाषाया मे मुना: च्वसापासां 
सफ्‌ पिथंगु खः । उगु सफुती 'व्यांचुली', 'नासः द्यःया मे’, 'रानी मन्दिराया विलाप”, 
'सितला माजुया मे”, 'वार्‍हमासे मे', 'मालश्री मे", 'नारायणजुया मे', 'जय नमे श्री 
वुद्ध', वा माया वा वा”, 'सिनाज्यामे', 'सिलु मे', 'वसन्तया मे' व न्हयूगांया लोकमे 
आदि दुथ्यानाच्चंगु दु । 
७.२.५ धर्मरत्न शाक्य त्रिशुली 

गुलिखे नेवा: लोकसंगीत दाफा भजनया माध्यमं न मुनेज्या जुयाच्चंगु दु । 
हिरण्यवर्ण महाविहार तारेमाम्‌ संघ नागवहाः यलं 'कीगु वाजा भीगु सस्कृति’ 
शिर्षकया सफू थी थी व्वय्‌ व्वथला पिथंगु दु । भीगु भाषा भीगु सस्कृतिया निगूग 
व्व नेसं १११७ दँय्‌ पिदंगु खः । थुकी दाफा भजनय्‌ हालीगु थी थी न्हयपु रागया 
स्वरलिपि, छुं भचा ग्वाराया स्वरलिपि व नेवा: लोकसंगीतय्‌ छ्यलीगु न्हयगू ताल 
चो, जति, एकताल, पलेमा, प्र, गन्ध व ब्रम्ह तालया वोलयात धा, नायखिं, दमःखिं 
आदि वाजंया वोललिसे स्वरलिपीवद्ध याना: न्ह्यव्वयात:गु दु । कीगु भाषा भीगु 
संस्कृतिया स्वगूगु व्वय्‌ नेपालय्‌ परम्परागत थी थी कथंया डवडव वाज, उकिं 
पिज्वइगु थी थी वोल व नेवा: लोकसंगीतया न्हयगू तालयात लिपिवद्र याना: 
पिथनात:गु दु । थ्व सफुती वाद्यगुरु हिरालाल महर्जनया निपा ल्हातं छगू हे तालय्‌ 
डवडव थायगु प्रतिभायात धर्मरत्न शाक्य त्रिशुलीजुं लिपिवद्र यानादीगु दु । 
नेवाः लोकवार्ता १४१ 


नेपालय्‌ प्रचलित थी थी परम्परागत संगीतया छ्यलावुलामध्ये मृदङ्ग 
भजन न छताजि खः: । मृदङ्ग भजनय्‌ न थी थी नेपालभाषाया मे भजनया रुपय्‌ 
संरक्षित जुयावयाच्वंगु द । थ्व सफती श्री करुणामय कामारुकामाक्षा नेपालय्‌ 
थ्यंसांनिसें थी थी तिथिखुनु करुणामय रथ गन गन थ्यनी, अन अन हालीगु भजन, 
करुणामय द्यः वुङ्गय्‌ यंकेधुकाः प्यन्हु विचा: वनीवले हालीगु भजन, मृदङ्ग भजन खः । 
व भजनया थी थी तालवोलयात न लिपिवद्ध यानातःगु दु । थुकी राग तालयात 
माःगु मे नापं दुथ्याकातःगु दु । मृदङ्ग वादनया तालवोलयात लिपिवद्ध यायगु ज्या 
न धर्मरत्न शाक्यजुं हे यानादीगु खः । 

मतयाः यलया छगू तःधंगु जात्रा खः । थ्व जात्राय्‌ विशेषयाना नेक्‌ वाजं 
पुइगु जूगुलिं थ्व जात्रायात नेकूजात्रा न धा: । परम्परागत नेवाः लोकवाजंया 
धलखय्‌ दुथ्याःगु नेकूवाजं न छताजि प्राचीनवाजं खः । नेसं ११२३ दंय्‌ पिदंगु भीण 
वाजा भझीगु संस्कृतिया न्यागूगु व्वय्‌ नेकूवाजनं पिज्वइगु वोलयात धर्मरत्न शाक्यजुँ 
लिपिवद्ध यानाः न्ह्यव्वयादीगु दु । नेवाः लोकमे मुनेज्याय्‌ छुं संगीत श्रस्तातय्‌गु 
ज्याखॅ थन न्ह्यथनाच्चना । 
७.२.६ गणेशप्रसाद श्रेष्ठ 

गणेशप्रसाद श्रेष्ठजुं नेसं १०९४ (वि.स.२०२९) स च्वयाः पिथनादीगु 
सफ “सप्त संगीत ज्ञान' य्‌ व “छु गल्ली थ्व छु गल्ली', 'वसन्तया मे' व मेमेगु 
लोकमें दुथ्यानाच्चंगु दु । वयकलं हे च्वयादीगु व कुमार दर्शननाप जाना: नेसं १११४ 
स पिथनादीगु श्रेष्ठ संगीत विज्ञान' य्‌ मालश्रीमे, मंगलधून, होलीमे, घातुमे, 
वसन्तया मे, घिन्तामूनि, सिनाज्याया मे, वार्‍हमासेमे, व्याँचुलिमे आदि सामयिक 
लोकमेयात स्वरलिपिवद्ध याना न्ह्यव्वयात:गु दु सा 'थौ वैला कन्हय वइला,' वा 
माया वा वा, 'व छु गल्ली थ्व छु गल्ली' आदि स्वच्छन्द लोकमेयात न स्वरलिपिलिसें 
न्ह्यव्वयातःगु दु । नेवाः समुदायदुने मल्लकालया प्राचीन नाटकनिसें प्याखं, ज्यापुप्याखं 
व दवृप्याखंया रुपय्‌ प्याखं न्ह्यानावयाच्चंगु खःसा नेपालय्‌ टेलिभिजनया छयलावुला 
जुइन्ह्यःतक दवा प्याख॑या प्रचलन दूगु खः। दवू प्याखनय्‌ न यक्व यक्व नेवाः 
लोकमेया छयलावुला जूगु दु । उगु इलय्‌ न्ह्यव्वःगु थी थी दवू प्याखनय्‌ हालातःगु 
थी थी मे मुना: नेसं १०९४ पाखे गणेशप्रसाद श्रेष्ठ 'मे पुचः नेपालभाषा' नामं सफ 
पिथंगु खः। थौंकन्हय्‌ धाःसा थ्व सफ्‌ दुर्लभ जुइधुंकल । नेसं १०६० स वूम्ह 
गणेशप्रसाद श्रेष्ठजुं झिदैँया वैशनिसें थी थी दवू प्याखनय्‌ मे चिना:, हारमेनियम 
थाना: थ्यंमध्यं स्वंगू दशकतक नेवाः लोकमेया संरक्षण यायत ज्या यानादीगु दु । 


१४२ नेवा: लोकवार्ता 


७.२.७ भुगुराम श्रेष्ठ 

लोकगायककथं म्हसीका दुम्ह मेम्ह श्रस्ता भृगुराम श्रेष्ठ खः । वयकलं 
नेसं १०८१ निसें ज्ञानमाला भजनखलःया भजन प्राशिक्षकया ल्याखं ज्या 
यानाच्वनादीगु दु । नेसं १०८० निसें दवू प्याखनय्‌ अभिनयया लिसें यक्व यक्व 
लोकमे न हालादीगु खः । नेसं १०८५(विस२०२२) सालय रेडियो नेपालं जीवन 
दवू ज्याभव: दिकेधुंका: देन्यंक न्ह्याःगु सांगीतिक आन्दोलनय्‌ यक्व यक्व नेवा: मे 
हालादीगु ख: । उगु इलय्‌ वयकलं हालादीगु नेवाःमे मुनां नेसं ११२३ स 'इलं 
पिज्वःगु सः' नामं सीडी पिथनादीगु खः । वयूकलं थम्हन हाला: रेकर्ड जूगु नेवाः 
लोकमे जक मुनां नेसं १११९ स हेटौडा नेवा: सांस्कृतिक पुचःपाखें व नेसं 
११२४ स न्यतया स्वेत परिवारपाखें, नेवाः मे' या नामं सफ्‌ पिदंगु दु । नेसं 
११२५ पाखे हान वयकलं हाला: रेकर्ड यानादीगु मे मुना: लुमन्ति नामं सीडी न 
पिदंगु दु । थ्व सीडी 'द्यःयात सिन्ह स्वां’, 'असंत्वा:या दवू कने', 'माया रे रतन”, 
थौ वइ ला कन्हय्‌ वइ ला, होलीया मेला आदि नेवा: लोकमे दुथ्यानाच्चंगु दुसा 
मेमेगु जागरण मे व ज्ञानमाला भजन न दुथ्यानाच्चंगु दु । 
७.२.८ विष्णु जलमि 

नेवाः लोकमेया संरक्षण, संवर्धन व संकलनया ज्याय्‌ त:धंगु भूमिका दुम्ह 
मेम्ह श्रस्ता विष्णु जलमि खः । विष्णु जलमिया हे सक्रियताय्‌ नेवाः लोकमे मुना: 
लायूलामा नामं पिदंगु क्यासेतया ल्या: च्यागू थ्यंगु दु । ग्वय्स्वांमा नामं पिदंगु 
क्यासेतया ल्या: स्वंगू थ्यंगु दु ग्वयस्वांमा क्यासेतय्‌ दुथ्याःगु मे मुना, छगू पुस्तिका 
न जलमिपाखें पिदंगु दु । नेसं १०९८ पाखे वयकलं स्यनादीगु 'समाजया भूल’ “सत्य 
शावित्री,' 'एक दुई तीन”, 'य: त्यः व्या:','ख्याल:'आदि दवू प्याखं प्रसिद्ध जुगु खःसा 
उगु इलय्‌ वयकलं प्याखं स्यनेगुलिसें अभिनय यानादीगु व मे न हालादीगु खः । 

नेसं १०९० या दशकतक थ्यंवले छेँय छँय्‌ टेपरेकर्डर हायका: मे न्यनेगु 
प्रचलन अप्वल । उगु इलय्‌ पिहावःगु नेवाः मे ल्ह्ययाः छेँय सकलन यायगु ज्या 
यक्व जूगु खः । विद्युतीय संचार माध्यमया नामय्‌ रेडियो नेपाल जक दुगु व रेडियो 
नेपालय्‌ नेवाः मे प्रशारण जुइगु अवसर तसक म्हो जूगुलिं उगु इल॑निसें नेवा:मेया 
मेचाः पिथनेगु ज्याय्‌ तिब्रता खनेदत । न्हापां पिदंगु गुलिखे मेचालय्‌ सामयिक नेवाः 
मे व स्वच्छन्द लोकमे अप्व: थें खनेदु । नेवा: मेचाः मुनेगु, व्वज्या यायगु संरक्षण 
यायगु, व न्हुगु पिथनेगु ल्याखं संस्थागत रुपं नेसं ११२९ स यलया न्याखाचुकय्‌ 
माँभाय्‌ धुक्‌ एण्ड ससु द्यः प्रोडक्सन’ नाम छगू संस्था नीस्वंगु दु । 

द प्राज्ञिक काल 


८.१ सिग्फ्रेड लीनहार्ड (१०९४) 

इतिहासनिसें वर्तमानतकया नेवा:मेयात कया: प्राज्ञिक रूपं विश्लेषण 
यायगु ज्या दकले न्हापां सिग्फ्रेद लीनहार्डजुं यानादीगु खः । वयकलं नेवाःमेया 
अनुसन्धान याना: सन्‌ १९७४/ १०९४स “नेवा: गीतिमञ्जरी' पिथनादीगु खः । थ्व 
सफुती नेवा:तय्‌गु धार्मिक व मेमेगु काव्य रचना दुथ्यानाच्चंगु दु । थुकी गुलि फत 
उलि थी थी शैली व विधाया नेवाःमे, श्लोक आदि दुथ्याकेगु कृत: जूगु खनेदु । 
मध्यकालया क्लासिकल नेवाःभाषं च्वयातःगु काव्यनिसें कया: संस्कृत खँग्व: छयला: 
थाकुक परिश्रमपुर्वक च्वयातःगु मे आधुनिक नेवाःमे न थुकी दुथ्यानाच्वंगु दु । 
व्वनेत, विचार विमर्श याय्‌ अःपुकेगु ल्याखं थ्व सफुती मुक्क नेवाःमेयात प्यव्वय्‌ 
थलातःगु दु । गथेकि, १) धार्मिक मे २) मतिना व इहिपाया मे ३) वीर चरित्रय्‌ 
आधारित मे ४) उपदेशात्मक व रहस्यं जाःगु छन्दवद्व मे । 


hoe 


छपु हे मेय्‌ न तःताजि विशेषता देगु जूगुलिं गुलिखे मेयात गुगु व्वय्‌ 


दुथ्याकेगु धैगु खँय्‌ अस्पष्टता दुगुलिं छगू व्वय्‌ लायधुंकूगु मे हान मेथाय्‌ न 
लानाच्वंगु खनेदु । छगू हे विषयवस्तुयागु मेयात नं काव्य स्वरूपकथं व्वथलातःगु 
दु । गथेकि, मतिना व इहिपाया मेयात न वर्णनात्मक व गीतिपूर्णकथं व्वथलातःगु 
दु । अथे हे वर्णन यानात:गु मे जूगुलिं सिनाज्याया मेयात पाश्चात्य साहित्यया 
वालेलिसे तुलना यानात:गु दु । नेवाःमेया इतिहासय्‌ नेवाःतय्‌गु धार्मिक आस्था 
विश्वासयात प्रतिनिधित्व याःगु खँ थुकी न्ह्यथनात:गु दु । गथेकि महाभारतया 
पंचपाण्डवमध्ये भीमसेनयात नेवाःसमुदाय दुने व्यापारीतयगु रक्षा याइम्ह, दुःख 
सियाच्वाँपिं मतिनामिपिन्त ग्वहालि याइम्ह, माया दया दुम्ह द्यःकथं कया चिनातःगु 
मे आपा:लं दु। थ्व सफुती नेवाःमेय भारतीय साहित्यपाखें ला:गु प्रभावयात 
न्स्यथनात:गु दुसा मुक्कं मौलिक नेवा: पहयागु नेवाः लोकमे न दुथ्याःगु दु, गथेकि 
सिनाज्याया मे । थ्व सफुती दुथ्याःगु दकव मेया रचनाकालयात कया: स्वयूवले थुकि 
स्वंगूत्या शदीया मेयात कःघाःगु दु । अथे धैगु यँया मल्लकालिन जुजु महिन्द्र 
मल्लया पाल॑ंनिसें पृथ्वीवीरविक्रम शाहया शासनाकालतक (विसं १८८१-१९११)या 
मे द॒थ्यानाच्चंगु दु । रचनाकाल न्ह्यथनाः मतःगु मे न यक्व दु । गुलिखे थज्यागु 
मेयात भाषाशैलीया लिधॅसाय्‌ जूसां रचनाकाल क्व:छिना त:गु दु । 
८.२ मंगला कारंजित (१११५) 

नेवा:समुदायदुने प्रचलित सामयिक लोकमेया छगू स्वरूप वार्‍हमासे मे 
दु । दच्छियंक न्ह्यावलें न हालेज्यूग॒ थ्व मेय्‌ दच्छितक छम्ह प्रेमीलिसे जूगु 

विछोडया वेदना न्ह्यव्वयातःगु दु । थ्व हे छपु मेयात कया: प्राज्ञिक स्तरय्‌ अध्ययन 
अनुसन्धान याना: मंगला कारंजितजुं ऋतु मे वाऱ्हमासे मेया अध्ययन” (नेसं १११५) 
च्वयादीगु दु । थ्व सफुती दच्छियंक हिलावनीगु वातावरणं वीगु अनुभूति व 
संगीतया दथुइ खनेदुगु सम्वन्धयात कया: विश्लेषण यानातःगु दु । थुकी वाहमासेमेया 
तःगु आयामयात व्याख्या यानातःगु दु । थुकी ऋतु परिवर्तनया प्राकृतिक चित्रण 
अथे धैगु ऋतु परिवर्तनं जनजीवनय, पशुपंक्षी व स्वामासिमाय्‌ लाइगु प्रभावयात 
व्याख्या यानातःगु दु । 
८.३ प्रेमशान्ति तुलाधर (११२०) 

प्रेमशान्ति तुलाधरया “नेपालभाषा सहित्यया इतिहास'(नेसं११२०) पिदंगु 
दु । थ्व साफृती तथ्य प्रमाण दुगुकथं थौंतक लुयावःगु दकले न्हापांगु नेवा मे 
मल्लजुजु महिन्द्र मल्लं च्वयातःगु 'कपति मायान केन्या हे रामा...” व 'मेव मदु जित 
छि शरण...' शिर्षकया मेनिसें आधुनिककालतकया मेयात कःधानाःतःगु दु । प्राचीनकाल 
(ने.सं.६२५-९६७), माध्यमिक काल (नेसं.९६७-१०६१) व आधुनिककाल (नेसं.१०६१ 
निसें लिपा) याना: स्वंव्वय्‌ थलातःगु दु । 
८.४ योगेन्द्र राजकर्णिकार(११२९) 

योगेन्द्र राजकर्णिकारया सफ्‌ 'सिलुमे'( नेसं.११२९) नेवाः लोकसंगीतया 
अनुसन्धानमूलक सफ्‌ खः । थुकी लोक संगीतयात थुइकेत माःकथंया संगीतया 
सैद्वान्तिक पक्षया ज्ञानलिसें गुंलाथ्व एकादशीनिसें पुन्हितक रसुवा जिल्लाया सिलुतीर्थय्‌ 
जुइगु मेलाय्‌ नेपाःगाःया नेवाःत वनीवले लँय्‌ छ्यलीगु छताजि नेवाः लोकसंगीत 
सिलुया विविध पक्षयात कःघाना: च्वयातःगु दु । सिलुमेया शव्दरचना, स्वरलिपि, थ्व 
मेय्‌ थाइगु वाजं व तालया विश्लेषणात्मक अध्ययन, दुथ्यानाच्वंगु दु । सिलुमेलिसें 
मौसम, सिलुतीर्थतकया यात्रा, अध्यात्मनाप दुगु स्वापूयात न न्ह्यव्वयात:गु दुसा 
पूर्वीय शास्त्रीय संगीतया थी थी रागलिसें सिलुमेया समरूपतायात कया: न 
विश्लेषणात्मक अध्ययन यानातःगु दु । 
८.५ तेजवती जोशी (११२९) 

तेजवती जोशीजुं त्रिवि न्ह्यव्वःगु नेवारी लोकसंगीतको शास्त्रीय आधार' 
(नेसं११२९) नेवाः लोकसंगीतया छगू प्राज्ञिक स्तरया शोधप्रवन्ध ख: । थुकी संगीत 
विधाय्‌ लोकसंगीतया स्थान, संगीतया सैद्धान्तिक पक्षया ज्ञान, लोकसंगीतया विशेषता 
व अभ नेवा: लोकसंगीतय्‌ खनेदुगु अलग्ग पहया विशेषता न न्ह्यव्वयात:गु दु । नेवाः 
लोकसंगीत शास्त्रय आधारित खः धैगु खँया स्पष्टता थ्व सफूया मू विशेषता खनेद्‌ । 

थ्व सफुती नेपालभाषा प्राचीन वाङ्गमयनिसे पिदंगु थी थी संगीत सम्वन्धि सफू न 
न्ह्यथनातःगु दु । अथे हे परम्परागत नेवाःसंगीतया विविध पक्षयात कया: शुक्ष्म 
विश्लेषण न यानातःगु दु । तेजवती जोशीजुं च्वःगु मेगु अनुसन्धानमुलक शोधप्रवन्ध 
नेवारी लोकसंगीत सितलामाजूया मे(नेसं ११२९) ख: । थ्व शोध प्रवन्धय्‌ लोकसंगीतया 
विविध पक्षयात कया: विश्लेषण यानातःगु दु । 
९ वर्तमान स्थिति 

भौतिक विकासं समाजय्‌ गुलिखे भिंगु वांलागु हिलासु वल जुइ । गुलिखे 
मज्यूगु, वामलाःगु व अपभ्रमित जुइकथंया लिच्व: न समाजय्‌ लाःगु दु । थौंया इलय्‌ 
संचारया तसक तसकं विकास जुल । नेवा: समुदायदुने विदेशी संचार माध्यमं 
विश्वन्यंकया सूचना, संस्कृति व मनोरञ्जन प्रवाहित जुल । थ्व वांमला:गु खँ थ्यंक ला 
मखु । अथे नं थौंया विकसित संचारयात नेवाःभाय्‌, नेवा: संस्कृतिया संरक्षण, संवर्धन, 
संकलन व विकास यायूत पायछिकथं छ्यले मफुगु विडम्वनाया खँ खः । विदेशी 
संस्कृतिया प्रवाहं याना: नेवाः समुदायदुने प्रचलित थी थी संगीत परम्पराय्‌ वांमलाक 
लिच्च: ला:गु दु । विसं २०३० या दशकय्‌ टेपरिकर्डर हायका: मे न्यनेगु प्रचलन वल । 
लिसें नेवाः लोकमेया छुयलावुला जुइगु दवृप्याखंया प्रचलन धा:सा नेपाःगाःया शहरी 
लागां तनावन । २०४० सालय्‌ नेपालय्‌ टेलिभिजन दुहां वयधुंका: नेपाःगाःया गां 
लागां न दवू प्याखंया प्रचलन तनावन । नेपालय्‌ विसं २०४० या दशक्य्‌ प्रत्यक्ष मे 
हालेगु परम्पराया थासय्‌ विद्युतीय प्रविधिं रेकर्ड यायगु प्रचलन वल । उकियानाः 
संगीत कलाकारिताय्‌ परिष्कृततासिवें प्रचारमुखी खनेदत । नेवाःतयूगु परम्परागत 
लजगा: धैगु वुज्या खः । बुँज्यां लाः मलाःकथं लोकमेया सिर्जना, संकलन, संवर्धन 
जुइगु स्वाभाविक खः । आधुनिक इलय्‌ वया: नेवा:तयूगु लजगा: विविधीकरण जुल । 
वॅज्याय्‌ न आधुनिकता खनेदत गुकियाना वुँज्यानापं सम्वन्धित तुकाज्यामे, पुवारेमे, 
वुराँज्यामे आदि लोपोन्मुख जूगु दु । नेवाः लोकसंगीत नेवा:संस्कृतिनापं स्वातुमतुस्वाःगु 
विषयवस्तु खः । प्राचीन इलंनिसें राजनैतिक ल्याखं केन्द्रया रुपय्‌ विकास जु जुं वःगु 
नेपाःगालय्‌ नेवाःतयगु वाहुल्यताय्‌ म्हो जुजुं वल । [. 
लिधंसा 
आचार्य, कृष्णप्रसाद, ११२८, नेपाली लोकगीतको आलोक । येँ: रत्न पुस्तक भण्डार 

(२०६४) । 
आचार्य, गोविन्द, ११२६, राप्ती लोक याहित्य । येँ: पैरवी प्रकाशन (२०६३) । 
कसा:, प्रेमवहादुर(मु), १०७९, मतेनाया म्ये । यॅ. प्रेमबहादुर कसा: । 

(क)१०९०, ससुमा भाग २। यँ: हिमांचल पुस्तक भवन (२०२६) । 
(ख)१०९०, ससुमा भाग ३। ये. हिमांचल पुस्तक भवन (२०२६) । 
११२१, बाखं मे। येच्वसापासा । 
कारंजित, मंगला, १११५, क्रतुमे वारमासे मेया अध्ययन । येँ: नेपालभाषा मिसा 
खल: । 
कायस्थ, छत्रवहादुर (मु), ११०५, श्री ५ रणवहादुर शाहया म्ये मुना। यल: 
साहित्यया मूलुखा । 
जोशी, तेजवती, क) ११२९, नेवारी लोकसंगीतको शास्त्रीय आधार । त्रिविवि, 
मानविकी तथा सामाजिकशास्त्र अध्ययन संकाय स्नातक तह स्वंगूगु दया 
नितिं न्ह्यव्वःगु शोधप्रवन्ध(अप्रकाशित) 
ख) ११२९, नेवारी लोकसंगीत 'सितला माजुया से”। त्रिवि, मानविकी 
तथा सामाजिक शास्त्र अध्ययन संकाय स्नातक तह स्वंगूगु द॑या नितिं 
न्ह्यव्वःगु शोधप्रवन्ध (अप्रकाशित) । 
तिवारी, शोभा लोहनी, ११२४, लोकसगीतार्पण। यल: साभा प्रकाशन । 
तुलाधर, प्रेमशान्ति, ११२०, नेपालभाषा साहित्यया इतिहास । येँ: नेपालभाषा 


एकेदमि । 
दर्नाल, रामशरण, ११०९, नेपाली संगीत संस्कृति । येँ: नेपाल राजकीय प्रज्ञा 
प्रतिष्ठान (२०४५) । 


वज्राचार्य, मदनसेन (मु), १११४,सत्यमेहन जोशीया च्वखंमुना नेवा: व नेवाः 
लोकसाहित्य । नेपाः सत्यमेहन जोशी हनेज्या ग्वसाःखलः । 

वन्धु, चुडामणि, ११२२, नेपाली लोकसाहित्य । यूँ: एकता बुक्स (२०५८) । 

वराल, कृष्णहरि, ११२४, गीत सिद्धान्त र इतिहास । येँ: विद्यार्थि पुस्तक भण्डार 
(२०६०) 

वैद्य, जनकलाल, ११०४, नेपालभाषा काव्य सिर्जना पहूति। नेपालभाषा 
विद्यावारिधिया नितिं न्ह्यव्वःगु शोधग्रन्थ यल : नेपालभाषा केन्द्रीय 
विभाग । 

मानन्धर, ठाक्रलाल(मु), ११११, पुलांगु म्ये। कान्तिपुर: नेपालभाषा परिषद्‌ । 

राजकर्णिकार, योगेन्द्र, ११२१, भिंतुना मे, कला २०१५:१ (२०५७) । 
११२९, सिलु मे। ये: नसना पव्लिकेशन (२०६५) । 

लामिछाने, मनोहर, ११२९, लोकसाहित्य र संस्कृतिका केहि पाटाहरु । यल: साभा 
प्रकाशन (२०६५) । 

१५३ 


लोकबाखं 


रवि शाक्य तै 


लोकबाखनं समाजया परम्परा, विशवास, मान्यतायात यच्चुक ब्वयाच्वंगु 
दइ । मानवीय सभ्यताया विकासक्रमयात स्वयूबलय्‌ लोकबाखंपाखें हे 
न्हबाखंया विकास जूगु धकाः नालातःगृ दु । संसारन्यंकया लोकबाखं 
दथृइ समानता दइगृया म्‌ कारण मोटिफ खः । नेवाः लोकबाखं दुने 
युलाच्वंगु मोटिफया अध्ययन यानाः अन्तरराष्ट्रिय प्रचलन अनुसार नेवा: 
लोकबाख॑या वर्गीकरण यानाः अध्ययन यायृमाःगु आवश्यकता दनि । 


१. म्हसीका 

लोकबाखं लोकसाहित्यया अतिक प्राचीन व लोकप्रिय विधा खः । संसारया 
दकव जाति, भाषा, क्षेत्रय लोकबाखंया अस्तित्व दु । विश्वया हरेक जातिया मनूतय॒गु 
धर्म, संस्कृति, परम्परागत विश्वास, आचारविचार, अन्धविश्वास, तन्त्रमन्त्र, टुनामुना 
एवं जीवनया हर्षविस्मात्‌ लोकबाखनय्‌ सुरक्षित जुयाच्वंगु दु । लोकबाखं न्यंकेगु व 
न्यनेगु प्रचलन मनूया सभ्यता शुरु जुसानिसें न्ह्याःगु खः धायफु । लोकबाखंयात 
वेद स्वयां पुलांगु धयातःगु दु । लोकबाखंया जन्म उबलय्‌ जुल गुबलय्‌ मनूतयसं 
कल्पना, बाखं व इतिहासया दथुइ भेद क्यनेमफ्‌ । न्ह्यपुइ लुमंकातयबह:गु घटनात 
जनजीवनय्‌ न्यनाः लोकबाखंया रूपय्‌ अमर जुयाच्चन। उकि लोकबाखंयात 
विश्वृंखलित इतिहास नं धायगु या: (स्वर्णलता; १०९९ : ४१) । थ्व छगू देसं मेगु 

ने: च्वमि नेपालभाषा केन्द्रीय विभागया आंशिक शिक्षक खः । 

देसय्‌ न्ह्यानावनेफु वा थःगु हे देसय्‌ उत्पत्ति जूगु नं जुइफु । तर, संसारया छगू 
कूनय्‌ च्वनीपिनिगु लोकबाखं व मेगु कनय्‌ च्वनीपिनिगु लोकबाखनय्‌ मचायूक 
समानता दयाच्वनी । न्ह्याथाय्‌ च्वंम्ह मन्‌ जूसां सकसिके नं मायाप्रेम, तं, घृणा, 
ख्वयगु, न्हिलेगु, लयतायगु भाव उत्थें जुइ । थ्व हे मानवीय गुणं याना: लोकबाखंत 
ज्वःलाइगु खः धैगु विद्वान्‌तय्‌ धापू दु । मनूत व्यापार व्यवसाय, शैक्षिक, राजनैतिक 
वा मेगु छुं उद्देश्यं छथासं मेथाय्‌ बाय्‌ हिलीबलय्‌ थःपिनि समाजय्‌ दुगु लोकबाखं 
नं ज्वनावनीगुलिं उकथं ज्वःलावंगु नं जुइफु । नेवाः समाजय्‌ अतिक लोकंव्हाःगु 
ध्वंच्वलेचिया बाखंनाप आसामया तेजा तेजी नांया बाखं यक्व हे ज्वःलाः (Shakya 
and Griffith; 1980 : 84) । न्ह्याग्गु जूसां लोकबाखं अतिकं रोचक, उपयोगी व 
ज्ञानवर्धक विधा खः । 

लोकबाखं कनेत व न्यनेत छुं औपचारिक अवसर व थाय्‌ म्वा: । तर बाखं 
कनेत दकलय्‌ ल्वःगु ई बहनी खः । मेगु इलय्‌ बाखं कनकि कनीम्ह व न्यनीम्हेसिया 
मस्त लाता जुइ धेगु जनविश्वास दु । अथे हे बाखं कनेगु शुरु जुइधुंका: पूमवंकूसे 
दथुइ त्वःतलकि अशुभ जुइ धका: नं धाइ (बन्धुः ११२२ : ३०१, Shakya and 
Griffith; 1980 : 15) नेवाः समाजय्‌ बुराबुरिपिंसं मचाखाचातय॒त छचाःखेरं 
मुंकाः, फांगां भुंकाः, मकः कुना: बाखं कनी । फुक्क जाति व मनूतयगु पुचलय्‌ 
स्वलधाःसा थकालिम्हेस्यां मस्तयूत बाखं कनीगु परम्परा दु । लोकम्ये याकःचा 
हालेफइ तर लोकबाखं याक:चा च्वनाः कनेफइमखु । अन न्यनीम्हेस्या उपस्थिति 
अनिवार्य जुइ । बाखं कनीम्ह व न्यनीम्हेसिया दथुइ छगू अप्रत्यक्ष स्वापू दयाच्चनी । 
बाखं न्यनीम्हेस्यां अन बाखं जक न्यनीगु मखु, कनीम्हेसिगु मिखा, ख्वाःया हाउभाउ, 
सःया थला:क्वलाःयात नं बांलाक ध्यान बियाच्वनी । बाखं कनीम्हेसिगु ब्यक्तित्वनाप 
स्वानाच्चंगु थ्व परिवेशं मचायागु मनय्‌ ज्यूताभरिया लागि दुग्यंक छाप लाकी ( 
ओजावा; १११४ : १२-१३) । 
२. लोकबाखंया परिभाषा 

अंग्रेजीया †०|॥४३।९ यात नेवाःभासं अनुवाद यानाः लोकबाखं खंग्वः 
दयूकातःगु खः । लोकबाखंदुने पौराणिकबाखं वा मिथक (४115), दन्त्यकथा वा 
जनश्रुति (९४९१५५), नीतिकथा (790185), परिकथा (5६४५ 18९5) दक्वं दुथ्याइ । 
जर्मनभासय्‌ मार्खे (॥॥8॥0॥8॥) धकाः मिँ च्याकातःथाय्‌ कनीगु बाखंतयूत धाइसा 
साजें (529९7) धका: छथी वीरतयगु चरित्र बयान यानात:गु बाखंयात धाइ । 
नेपालभाषाया बाखं खँग्व: संस्कृतया 'व्याख्यान' पाखें वःगु खः (Manandhar; 
1986 : 172) । करुणाकर वैद्यं लोकबाखंयात 'पुलांबाखं' खंग्व: छयलादीगु दुसा 

प्रेमबहादुर कसा:जुं 'न्यँकं बाखं' धयादीगु दु । तर थौं वयाः लोकबाखं खँग्व: स्थापित 

जुइधुंकूग॒ दु । लोकबाखंया दक्व क्षेत्र कःमघा:सां खयभासय्‌ 'दन्त्यकथा' धकाः नं 

धायगु या: । विद्वानपिनि धापूकथं 'दन्त' खँग्व: 'उदन्त' पाखें वःगु खः गुकिया अर्थ 
गफ वा पारस्परिक बाखं खः (पराजुली; ११२८ : ४८) । न्हापा 'लोक' या अर्थ वेद 
विरोधी मनूतयगु पुचः खःसा थौंकन्हय्‌ थुकिया अर्थ चकनाः गां, शहर न्ह्याथाय्‌ 
च्वंम्ह जूसां दक्वकथंया जनसमुदाययात थुइकीगु खँग्व: जुइधुंकूग दु । 

थीथी विद्वानुपिंसं लोकबाखंया परिभाषा बियातःगु दु - 

क. मौखिकरूपय्‌ सम्प्रेषित जुइगु, रचनाकार अज्ञात जुइगु चीहाक:गु गद्यात्मक 
आख्यान हे लाकबाखं खः (Abrams; 1993 : 71) । 

ख. लोकबाखनं तकशक्ति, स्मरणशक्ति व कल्पनाशक्ति अप्वयूकेत मनूतयसं याःगु 
आदिम कृतःया प्रतिनिधित्व याइ । थुकियात गुगु नं मनोवैज्ञानिक व 
नृतत्वशास्त्रया अध्येतापिंसं बेवास्ता यायफइमखु (80116; 1914 : 261) । 

ग. अशिक्षित व अपठित मनुखं थःत जूगु अथवा थःम्हं खंगु व अनुभव यानागु 
परिस्थिति, घटना व वातावरणया आधारय्‌ थःगु अल्पज्ञानं दुथेफुथे हंकाः 
दयूकातःगु बाखं हे लोकबाखं खः (कसाः; १०८६ : क 

घ. लोकबाखं मनू जीवनया व्यापकता व विविधतायात ई व थाय्‌ अनुसार मुंका: 
म्हिगःया अवशेषयात ल्यंकातयूगु छगू चिकिचाधंगु संग्रहालय खः (दिवस; 
१०९६ : २) 

ड. मौखिक वा श्रुति परम्परां सम्प्रेषित जुइगु अज्ञात रचनाकारया चीहाकःगु, 
सारगर्भित आख्यानात्मक गद्य संरचनायात लोकबाखं धाइ (शर्मा व लुइटेल; 
११२७ : ३७२) 

च. कल्पनाय धरातलय्‌ दनाः जनश्रुती आधारित जयाः परापूर्वकालनिसें पुस्तोंपुस्ता 
छम्हेस्यां मेम्हेसित कना: न्ह्यानावयाच्चंगु बाखं हे लोकबाखं खः (थापा व 
सुवेदी; ११०४ : ३१९) 

३. लोकबाखंया विशेषता 

३.१ रचनाकार अज्ञात जुइगु 

लोकसाहित्य धैगु हे सुं अज्ञात मनूया रचना जुइगुलिं उकिया छगू कचा 
लोकबाखंया रचनाकार नं अज्ञात जुइगु स्वाभाविक ख: । उकि थुकियात सृजनात्मक 
साहित्य धाइमखु । दकलय्‌ न्हापां सुं छम्हेस्यां रचना या:गु जूसां युगोंयुगतक 
हस्तान्तरण जुजुंवनीबलय्‌ दकलय्‌ न्हापां रचना याःम्ह मनूया नां हुयावनी । उकि 
थ्व वैयक्तिक सृजना मजूसे सामुदायिक जुइ, व्यक्तिविशेषया सम्पत्ति मजूसे समाजया 

सम्पत्ति जुइ । उकि लोकबाखंयात Communal Composition धयातःगु दु ( 
स्वर्णलता; १०९९ : १६) । 
३.२. मौखिक प्रचारय गतिशीलता 

मौखिकरूपं छम्हेस्यां मेम्हेसित बाखं कँकं लोकबाखंया प्रचार जुयावनी । 
थुकथं मौखिकरूपं कँक हे छगू पुस्तां मेगु पुस्तायात लःल्हानावनी | उकिं थ्व 
लिखित मजूसे मौखिक साहित्य जुइ | मौखिकरूपं संरक्षित जुइगुलिं बाखंया रूप 
इलयूव्यलय्‌ पानावनाच्चनी । कनीम्हेस्यां थःगु बौद्धिक क्षमता अनुसार थःम्हं न्यनातयागु 
बाखनय्‌ थपघट याना: कनायंकी । थुकथं कालक्रम अनुसार निरन्तर परिमार्जित व 
संशोधन जुइगुलिं थुकियात जीवन्त व गतिशील रचना धाइ । बाखंया मूलरूपय्‌ 
खास हे परिवर्तन मजूसां रूपान्तरणया प्रक्रिया न्ह्यनाच्चनी । 
३.३. कल्पना 

लोकबाखं धैगु कल्पनाया हे उपज धाःसां ज्यू । काल्पनिक क्षमता दुम्ह स्रष्टां 
हे लोकबाखंया रचना याइ । पुस्तौंपुस्ता न्ह्यानावंलिसे काल्पनिक घटनात अप्वयावनी । 
यथार्थ घटना व पात्रया उपस्थितिंस्वयां कल्पनाया ग्वाहालि कया: दयकातःपिं पात्र व 
इमिगु चरित्रं रोमाञ्च, कौतुहलता हयूफइगुलिं लोकबाखनय्‌ कल्पनायात अप्व: महत्व 
बियातःगु दु । अलौकिक, अदभूत रहस्य, लाखे लःसिं, भूतप्रेत सम्बन्धी लोकबाखनय्‌ 
अभ अप्वः कल्पनाया प्रयोग जुइ । काल्पनिक घटनात अप्व: दुगु बाखनं न्यनीम्हेस्या 
मनय्‌ कौतुहलता व उत्सुकता थनाच्वनी । थुकिं यानाः बाखं न्यनीपिं हे आकर्षित 
जुयाच्वनी, एकाग्र जुया: न्यनाच्चनी । उत्सुकता व कौतुहलता थनेमफूगु बाखं आकर्षक, 
लोकप्रिय व जीवन्त जुइमखु । 
३.४ भाषिक सरलता 

लोकबाखंया भाषा सकस्यां थुइके फइकथंया सरल जुइ । शिष्ट साहित्यय्‌ 
थें आलंकारिक व परिष्कृत भायया प्रयोग जुइमखु । आमजनसमुदायं रचना याइगुलिं 
थःपिनि न्हिंन्हिसिया जीवनय्‌ गुकथंया भाय्‌ छयलेगु खः बाखनय्‌ नं उकथंया हे भाय्‌ 
छयली । मस्तनिसें कया: दकव उमेर समूहयापिं व शिक्षित अशिक्षित दकव वर्गयापिंसं 
नं याउँक थुइके फइगुलिं लोकबाखं जीवन्त जुयाच्चंगु खः । 
३.५ मनोरञ्जन नापनापं नैतिक शिक्षा 

सर्वसाधारणया मनोरञ्जनया महत्वपूर्ण साधनया रुपय्‌ लोकबाखं जुयाच्चंगु 
दु । अतिमानवीय व अतिप्राकृतिक पात्र व थायया वर्णन दइगुलिं बाखं न्यनीपिं 


> 
hn 


मेगु हे संसारय्‌ तनी । मनोरञ्जनया नापनापं नैतिक शिक्षा नं बियाच्चंगु दइ । 
बौद्धिक ज्ञान व नैतिक पाठ स्यनेगु माध्यम लोकबाखं जुयाच्चंगु दु । लोकबाखनय्‌ 

थीथी द्यःपिं, राजा, राजकुमार, राजकुमारी, वीरपुरुषपिनि पराक्रम, साहस, धैर्य, 
संघर्षया खँ दुथ्यानाच्वंगु दइ । उज्वःगु बाखंत न्यंका: छिपिं नं वीर, साहसी, धैर्यवान्‌, 
विवेकशील, दूरदर्शी जुइफयकेमा: धैगु अप्रत्यक्ष सन्देश बियाच्वंगु दइ । 
३.६ शुरु व अन्त यायगु पहः 

लोकबाखनय्‌ बाखं शुरु याइबलय्‌ 'छगू देसय्‌...' वा “नहापान्हापा...' 
धकाः न्ह्याकायंकी । बाखं कने क्वचालकि 'उलिंचिया बाखं थुलिंचा, घ्यः तयगु 
कलिंचा' धका: दिकाछवइ । बाखं न्यना: लट्ठ जुयाच्वंपिंत बाखं कने क्वचाल धालकि 
बाखंया रस फाक॒यावनी धका: रस सुरक्षाया नितिं संगीतमय लसं थ्व खँत्वा: धायगु 
यानातःगु खः (वज्राचार्य, ११०८ : ६९) । खयभासय्‌ सुन्नेलाई सुनको माला, 
भन्नेलाई फूलको माला...' धया: क्वचायकेगु चलन दु । 
३.७ भाग्यय्‌ विश्वास 

धर्मयात महत्व बीपिंसं कर्मय्‌ स्वयां भाग्यय्‌ आपा: विश्वास याइ । 
जीवनय्‌ छु जुइ व दकव भाग्यया फल खः धका: भाग्यवादीतय्‌सं विचा: याइ । 
जिन्दगीइ सफल वा असफल जुइगु भाग्यया खेल धका: स्वीकार याइ । लोकबाखनय्‌ 
नं सकसिया जन्मदाता, पालनकर्ता, संहारकर्ता ईश्वर खः । सुं तःमि, चीमि, सुखी, 
सम्पन्न, स्वस्थ जुइगु मनूया कर्मस्वयां भाग्यया कारणं ख: धैगु विश्वासया अभिव्यक्ति 
लोकबाखनय्‌ जुयाच्चनी । 
३.८ परिवर्तनशीलता 

लोकबाखं ई बिनावंलिसे हिलावनाच्चनी । मौखिकरुपं हस्तान्तरण जुइगुलिं 
बाखनय्‌ थपघट जुयाच्चनी । बाखं कनीम्हेस्यां थःगु सुविधा, क्षमता व तत्कालीन 
परिस्थिति अनुसार स्थानीयता ल्वाकछ्यानाः हिलायंकी । भाषाशैली, वर्णन यायगु 
तरीकाय्‌ परिवर्तन जूसां मूल विषयवस्तु व सन्देश चाहिं हिलीमखु । 
४. लोकबाखंया तत्व 

लोकबाखं जुइत मदयूक मगा:गु सामग्रीत हे लोकबाखंया तत्वत ख: । 
उपिं तत्वतय्‌गु उचित संयोजन जुइधुंकाःतिनि छपु बाखंया निर्माण जुइ । 
४.१. कथानक 

थ्व लोकबाखंया अनिवार्य तत्व खः । कथानकयात बांलाक हनेसलकि 
जक बाखं रोचक जुइ, न्यनीपिंके उत्सुकता ब्वलनाच्चनी, बाखं सलल न्ह्याइ । 
अप्व: यानाः छपु बाखनय्‌ छपु जक मूलबाखं दयाच्वनी । तर गुलिंगुलिं बाखनय्‌ 
कचाबाखंत नं स्वानात:गु जुइफु । कथानक चरित्रप्रधान वा घटनाप्रधान न्ह्यारगुं 

जुइफु । न्ह्याग्गु विषयवस्तु, ताहाक: वा चीहाक:, सरल वा जटिल, सुखान्त वा 
दुःखान्त न्ह्याग्गु जूसां लोकबाखनय्‌ कथानक मदय्‌कं मगा: । 
४.२ पात्र 

बाखनय्‌ वइगु घटनातयत न्ह्याकेगु ज्या पात्रतय्‌सं याइ । बाखनय्‌ कथानक 
व पात्रदथुइ दुग्यंगु स्वापू दयाच्वनी । कथानक पात्रतय्‌त ल॑ क्यनेगु याइसा 
पात्रतयगु क्रियाकलापं बाखनय्‌ नहूगु मोड हयाबीफु । लोकबाखनय्‌ वइपिं प्रत्येक 
पात्रतयगु थःथःगु विशेषता दयाच्वनी । उकि पात्रतयगु चयन व चरित्र अनुसार 
बाखंया सृजना जुइ । बाखनय्‌ वइगु घटनां पात्रतय्‌त न्ह्यःने यंकूसा घटनाप्रधान 
बाखं जुइ । यदि चरित्रं बाखंयात थः अनुकूल दयकसा चरित्रप्रधान बाखं जूवनी । 
लोकबाखनय्‌ मानवीय व मानवेत्तर निगूकथंया हे पात्रतयगु प्रयोग जुयाच्वंगु दइ । 
४.३ परिवेश 

बाखनय्‌ वइगु घटनात गन जुइ उगु वातावरण हे परिवेश खः। छखे 
परिवेश अनुसार पात्र चरित्रया विकास जुइसा मेखे पात्रतय्‌सं परिवेश निर्माण 
यानायंकी । परिवेश मदयक पात्रत न्ह्यःने वनेफइमखु वा नुगलय्‌ छाप लाकीकथं 
पात्रत ब्वलनेफइमखु । परिवेश धायबलय्‌ लोकसमाजय चालचलन, रीतिथिति, 
धर्मसंस्कृति, शिक्षदीक्षा, परम्परागत ज्ञान, विश्वास, मान्यता, भौगोलिक अवस्थिति 
आदि खः । परिवेश हे लोकबाखंया कथानक व पात्रया आधारस्थल खः । परिवेशया 
उल्लेख मजुलकि बाखं विश्वसनीय जुइमखु, न्यनीपिंसं आत्मसात्‌ यायफइमखु । 
४.४ उद्देश्य 

लोकबाखंया नं थःगु हे उद्देश्य दु, उद्देश्यविहीन लोकबाखंया छुँ सार्थकता 
दइमखु । लोकबाखनं निगू उद्देश्य काःगु दइ - मनोरञ्जन व शिक्षा । लोकबाखंया 
मुख्य उद्देश्य मनोरञ्जन बीगु ख: । अपठित समाजया मनोरञ्जन यायगु महत्वपूर्ण 
साधनया रूपय्‌ लोकबाखं जुयावयाच्वंगु दु । ज्या यानाः त्यानुपिं, दुःखया बोझ 
क्वचिंका: च्वनेमाःपिं जनसमुदाययात पलखया लागि जूसां लयूतायूकेगु व मनोरञ्जन 
बीगु लोकबाखंया उद्देश्य ख: । तर, लोकबाखनं मनोरञ्जनया लिसलिसें शिक्षा व 
उपदेश नं बियाच्चंगु दइ । तर, थुकि कोरा उपदेश जक बीगु मखु, न्ह्याइपुक्क 
बाखं कना: मचायूक नुगलय्‌ दुहांवनीकथं उपदेश बियाच्वंगु दइ । 
४.५ भाषाशैली 

लोकबाखंया लागि भाषा अनिवार्य माध्यम खः । थुकी बोलीचालीया अलिखित 
भाषाया प्रयोग जुइ । मौखिक परम्परां हस्तान्तरण जुइगुलिं सामान्य जनतां याउँक 
थुइके फयमा धैगु आभिप्रायं सरल, सरज भाषाया प्रयोग जुइ । मौखिक जुइगुलिं 

कनीम्हेस्यां छपु हे बाखंयात थःत ज्याछिंकथं परिमार्जन याना: कनायंक्‌सां मुख्यतः 
लोकबाखंया शैली वर्णनात्मक हे जुइ । बाखनय्‌ वइगु घटनाया वर्णन रोचक व 
कौतुहलता थनाबीगु ढंगं यानात:गु दइ । 

५. लोकबाखं व आधुनिक बाखंया भेद 

लोकबाखं व आधुनिक बाखं नितां बाखं विधा हे खः । आधुनिक बाखंयात 
नेवाःभासं न्हूबाखं धायगु या: । निगुलिं गद्यात्मक विधा हे खः । निगूया हे निर्माणतत्व 
समान जू । लोकबाखं मनूया सभ्यता शुरु जुसांनिसें न्स्याःगु धकाः नालातःगु दु । 
मानवीय सभ्यताया विकासक्रमयात स्वयूबलय्‌ लोकबाखंपाखें हे न्हूबाखंया विकास 
जूगु धकाः नालातःगु दु । तर न्हूबाखं यक्व लिपातिनि १९ गूगु शताब्दीइ जन्म जूगु 
खः । न्हूबाखंया उत्पत्ति व विकासया श्रेय पश्चिमी देययात वनी । न्हूबाखंया जन्म 
अमेरिकाय्‌ जुल । अमेरिकी च्वमि नेथनियल हथर्नयात न्हूबाखंया जन्मदाता धाइ । 
वया हे समकालीन एडगार एलेन पो वस्वयां प्रसिद्धम्ह बाखंच्वमि जुल । पोनं हथर्न 
च्वःगुस्वयां चीहाक:गु, विशेषत: रहस्य, हत्या, आतड़या बाखंत च्वल । पोनं न्हूबाखं 
सम्बन्धी ई. १८४२ य्‌ ब्यूगु परिभाषा थुकथं दु - 

A narrative which can be read at one sitting of from half an hour 
to two hours, and is limited to “a certain unique or single effect’ to which 
every detail is subordinate. (Abrams; 1993 : 194) 
लोकबाखं व न्हबाखं दथुइ भिन्नता - 


लोकबाखं न्ह्बाखं 
१. रचनाकार अज्ञात जुइ । १. सृजनात्मक साहित्य जूगुलिं 
रचनाकारया नां दइ । 
२. श्रव्य विधा जूगुलिं न्यनेगु जुइ । २. लिखितरूपं वइगुलिं ब्वनेगु जुइ । 
३. सामूहिक सम्पत्ति जुड । ३. सुं छम्हेसिया नीजि सृजना जुइगुलिं 
वैयक्तिक सम्पत्ति जुड । 
४. कल्पनाया प्रयोग यक्व जुड । ४.यथार्थया धरातलय्‌ च्वनाः च्वइ । 


५. अलौकिक व अतिमानवीय पात्रत दइ |५. अलौकिक पात्र दुसां इमिगु भूमिका 
गौण जुइ, यथार्थ जीवनया घटनायात 
हे महत्व ब्रियातइ । 

६. मौखिक जूगुलिं पुस्तौंपुस्ता हस्तान्त- 

रण जुइबलय्‌ थपघट जुया: पाठ पायफ | ६. लिखित जुइगुलिं परिवर्तन जुइमखु 

७. सरल भाषाशैलीया प्रयोग जुइ । |७. आलंकारिक व परिष्कृत भाषाशैलीया 
प्रयोग जुइ । 
८. लोकसमुदायं दयूकीगुलिं शास्त्रीय 
नियम दइमखु । ८. बुद्धिजीवीतयूसं सृजना याइगुलिं 
शास्त्रीय मान्यताया अनुशरण यानातइ, 
उकि कृत्रिम जुइ । 
९. मनोरञ्जन व नीतिप्रधान जुइ । ९. मूलतः यथार्थप्रधान जुइ । 
१०. शुरु व अन्त यायगु थःगु हे शैली दइ॥१०. शुरु व अन्त यायगु छुँ विशेष शैली 
दइमखु, न्ह्याग्गु वाक्यं शुरु याःसां ज्यू 
६. ॥॥०श (अभिप्राय) 
मनोरञ्जन व ज्ञानया धुक्‌ जुयाच्चंगु लोकबाखनं भीगु सांस्कृतिक मान्यता, 
विश्वास व परम्परायात न्हायूकनं थें यच्चुक क्यनाच्वंगु दइ । लोकबाखंनाप 
सम्बन्धित यक्व पारिभाषिक खँग्वःत मध्ये छगू खँग्व: 100. खः। थुकियात 
अभिप्राय, भाव, रुढि, कथातन्तु, लक्षण नं धायगु या: । तर अभिप्राय खँग्वः हे अप्वः 
चलनचल्ती दु । 
पाश्चात्य विद्वान्‌ शिप्लेया कथं छु खास रचना वा छगू हे वर्गया थीथी 
रचनाय्‌ समान घटना व समान भाव उत्पन्न याइगु तत्व हे मोटिफ खः (1970 : 
204) । अब्राम्सया कथं साहित्यिक कृती बारम्बार वयाच्वनीगु घटना, सन्दर्भ, सूत्र 
आदि विशिष्ट तत्व हे मोटिफ खः (1993 : 121) । भारतीय लोकसाहित्यविद्‌ 
कृष्णदेव उपाध्यायं मोटिफया व्याख्या थुकथं यानातःगु दु - साधारणतया 'मोटिफ” 
खंग्वःया छुयला परम्परागत बाखंया छुं तत्वया लागि याइ । तर छु लुमंकेसाः धाःसा 
परम्पराया धात्थेंया अंग जुइत थ्व तत्व थुलि प्रसिद्ध जुइसाःकि साधारण जनतां 
थुकियात लुमंकाः तयूफयमा । उकि थ्व तत्व साधारण मजूये असाधारण जुइमा: ॥ 
१११० : १२९) 
छगू दसु काय्‌ - “राम बसय्‌ च्वना: शहरय्‌ वन ।” थ्व वाक्यय्‌ अभिप्राय 
छयलात:गु मदु । तर “राम ब्वसलय्‌ च्वना: आकाशमार्ग जुयाः राक्षसतयगु देसय्‌ 
दुहांवन” धायूबलय्‌ अभिप्रायत छयलातःगु लुयावइ । थन स्वंगू अभिप्राय दु - (१) 
ब्वसल (२) आकाशमार्ग (३) राक्षसतयगु देय । 
संसारया दकव लोकबाखनय्‌ उत्थेंउत्थेंजाःगु चरित्र, घटनात दयाच्वनी । 
इमिगु अभिव्यक्ति शैली नं उत्थें जुयाच्वनी । संसारभरया लोकबाखंया एकता नं 


थुकि हे क्यनाच्चनी (पराजुली; ११२८ : ४६) । ध्वंयात चलाख/धूर्तताय रूपय्‌, 

गधायात मूर्खया रूपय, भंग: वन पशुतय्‌त ग्वाहालिमिया रूपय, चिरिमांयात 
दुष्ट्या रूपय, राजकुमार वा मेपिं सुं चरित्रयात विजेताया रूपय्‌ न्हयब्वयगु प्रविधि 
संसारया दकव थें लोकबाखनय्‌ खनेदु ।अभिप्राययात पात्रगत, भावगत व वस्तुगत 
याना: स्वब्वय्‌ ब्वथलेफु । पात्रगत अभिप्राय धायबलय्‌ द्यः, भूतप्रेत, अप्सरा, 
चिरिमां आदि लाइसा भावगत अभिप्रायदुने लोकय्‌ प्रचलित अन्धविश्वास, रीतिरिवाज, 
परम्परात लाइ । वस्तुगत अभिप्रायदुने सन्देश बीम्ह क्वः, लू ख्यॅय्‌ थ्वइम्ह खा, 
ब्वसल आदि लाइ (कोइराला; १११९ : १२८-१३०) । 

लोकबाखनय्‌ छगू वा छगूस्वयां अप्व: अभिप्रायत दयाच्वनी । अभिप्रायबिना 
लोकबाखंया निर्माण सम्भव जुइमखु । लोकबाखनय्‌ अभिप्रायया उलि हे महत्व दु गुलि 
छेँ दनेबलय्‌ निर्माण सामग्रीतयूगु महत्व दइ । थीथी देसया लोकबाखंत पायफु तर 
इपिंदथुइ अजूचायापुक्क अभिप्रायत ज्व:ला:गु खनेदु । अभिप्रायया प्रयोग लोकसाहित्यया 
मेमेगु विधाय्‌ नं ज्‌, तर थुकिया गहन अध्ययन क्षेत्र लोकबाखं हे खः । अभिप्राय 
सम्बन्धी महत्वपूर्ण शोध याःपिंमध्ये ब्लुमफिल्ड, एण्टि आर्ने, व स्टिथ थम्प्सनया नां 
न्ह्यःने वइ । तर दकलय्‌ महत्वपूर्ण ज्या स्टिथ थम्प्सनं याःगु दु । थम्प्सनया :यतष 
क्ष्लमभह या यपिष्तभचबतगचभ नांया ६गू भागय्‌ पिदंगु सफुली न्ह्यब्वयात:गु 
अभिप्रायया वर्गीकरण दकलय्‌ महत्वपूर्ण जू । वयकलं विश्वया लोकबाखनय्‌ दुगु 
५०,००० अभिप्रायया संकलन याना: विस्तृत धल: दयकादीगु दु । तर नेवाः लोकबाखंया 
गहन अध्ययन यानाः उकी दुनेया अभिप्रायया वर्गीकरण यायगु ज्या बांलाक जूगु 
मदुनि । शाक्य व ग्रिफिथपिंसं थःपिनिगु सफुली दुथ्याःगु बाखंतयगु अभिप्रायया सूची 
दयका: न्ह्यब्वयादीगु दु (1980 : 233-249) । उकीमध्ये ध्वंच्वलेचिया बाखनय्‌ दुगु 


अभिप्राययात जक थन न्ह्यब्वयाच्वना । 
A 2611.0.1 Plants from grave of dead person or animal 
B 147.2.2Crow as bird ofill-omen 
3 291.1.2A small animal (hare, bitch, mouse) gives timely 
warning to the hero about the trap prepared 
by his enemy 


B 413 Helpful goat 

B 521 Helpful mouse 

B 521 Animal warns of fatal danger 

B 321 Animal provide food for men 

B 562 Animal's advice leads men to wealth 
B 773 Animal with human emotions 

D 1361.3 Speaking spittle reveals truth 

E 607.1 Bones of dead collected and buried 

E 631.6 Reincarnation in tree from grave 


E 531.6.7 Giant's treasure 

G 552 Rescue from ogre by helpful animals 
L 55 Step daughter heroine 

L 55.1 Abused step-daughter 

S11 Cruel father 

S31 Cruel stepmother 

5 352 Animal aids abandoned children 


७. लोकबाखंया विकास 

लोकबाखंया प्रादुर्भाव गुबलय्‌ गनं जुल धैगु खँ थौंतक अनिर्णित तिनि । 
तर मौखिक परम्परां न्हायपनं जक न्यनात:गु बाखंयात लिखितरूपय्‌ संरक्षण 
यानातय॒गु ज्या लिपिया आविष्कार जुइधुंकाःतिनि जुल । संस्कृत वाइमयया मूलख्रोत 
धयातःगु वेदय्‌ स्वलधाःसा अन बाखंया रूप मदु, संकेत जक लुइकेफइ । उपनिषदय्‌ 
न््याइपुगु, उपदेशात्मक बाखंत खंकेफइ । वेद व उपनिषदया बाखं धुंका: आख्यान 
व उपाख्यानया रूपय्‌ रामायण, महाभारतया बाखंत खनेद:वइ । अनंलि तत्कालीन 
लोकजीवनय्‌ अतिक लोकव्हाःगु लोकबाखंया खानी नालात:गु तःधंगु ग्रन्थ खनेद:वइ 
'बृहत्कथा' । सातवाहन राजा 'हाल' या पालय्‌ निगूगु शताब्दीपाखे गुणाढ्यं 
प्राकृतभासं च्वःगु थ्व ग्रन्थया मूल मदय्‌ धुंकल । महाकवि भास, शुद्रक व हर्षपिंसं 
थ:पिनि नाटकया बाखंचु थ्व हे ग्रन्थं काःगु खः। थुकिया स्वंगू संस्कृत रुपान्तर 
प्राप्त जूगु दु । 
७.१ बृहत्कथा श्लोक संग्रह 

च्यागूग॒ शताब्दीपाखे बुधस्वामीं बृहत्कथायात मूल प्राकृतपाखें संस्कृतय्‌ 
अनुवाद यात । बुधस्वामीयात नेपाःया प्रतिभा धकाः सकसिनं स्वीकार यानात:गु 
दु । तर नेपाःया छु थासय्‌ च्वंम्ह धकाः आःतकं सीकेमफुनि । थुकी ४५३९ श्लोक 
व २८ सर्ग दु, तर थ्व सफू पूमवं । 
७.२. बृहत्कथा मंजरी 

काश्मीरया जुजु अनन्तया आश्रय प्राप्त कवि क्षेमेन्द्र ११ गूगु शताब्दी थुकिया 
रचना याःगु खः । थ्व ग्रन्थय्‌ श्लोकया ल्या: ७५०० दु । 
७,३. कथा-सरित्सागर 

थुकिया रचनाकार क्षेमेन्द्रया समकालीन सोमदेव खः । थुकियात बुहत्कथाया 
दकलय्‌ बांलाःगु अनुवाद धकाः धयातःगु दु । थुकिया रचना ई. १०६३ -१०८१ दथुइ 
जूगु धयातःगु दु । थुकी मुक्क २४००० श्लोक दु । 

संस्कृतय्‌ दुगु लोकबाखंया परम्पराय्‌ पंचतन्त्र, हितोपदेश आदि नं 
उल्लेखनीय ज्‌ । संस्कृतया लोकबाखं परम्पराय्‌ पंचतन्त्रयात बुधस्वामीया बृहत्कथा 
श्लोक संग्रह स्वयां पुलांगु रचना नालात:गु दु । थौंकन्हय्‌ पंचतन्त्रया मूलस्वरूप 
मदयधुंकल । प्राप्त जूगु थीथी अनुवाद व हस्तलिपिया आधारय्‌ थुकियात ई. स्वंगूगु 
शताब्दीपाखेया रचना धयातःगु दु । पशुपंछीतयत पात्र दयूका: सदाचार, राजनीति, 
लोकव्यवहार आदि स्यनेगु उद्देश्य न्यागू तन्त्रय्‌ दकव शास्त्रतयूगु सार मुंकाः थ्व 
ग्रन्थ दयकातःगु खः । थुकया हे आधारय्‌ लिपालिपा आपालं नीति उपदेश बीगु 
बाखंत दयूकल । थुकिया च्वमि विष्णु शर्मा खः । राजकुमारपिंत नीतिशास्त्रया 
उपदेश बीत थ्व ग्रन्थया रचना याःगु खः । पंचतन्त्र धुंकाः नीति सम्बन्धी बाखंया 
भवलय्‌ हितोपदेशया नां वइ । थुकिया च्वमि बंगालया जुजु धवलचन्दया आश्रयय्‌ 
च्चनाच्चंम्ह नारायण पण्डित खः । थुकिया रचना १४ गूगु शताब्दीपाखे जूगु खः । 
थुकिया मूल आधार पंचतन्त्र हे ख: थ्व हे झवलय्‌ शिवदास दयकगु 
बेतालपंचविंशतिका, सिंहासनद्वात्रिंशका, शुकबहत्तरी आदि नं उल्लेखनीय जू । 
बौद्ध साहित्यय्‌ नं लोकबाखंया प्रशस्त प्रभाव लाःगु खनेद्‌ । बुद्धया पूर्वजन्मया बाखं 
मुनातःगु जातकय्‌ ५५० पु बाखंत दु । जातक धुंकाः अवदानया रचना जुल । 
अवदान दुने दिव्यावदान व अवदानशतक महत्वपूर्ण ज्‌ । 
८. नेपालभाषाय्‌ लोकबाखंया अध्ययन परम्परा 

नेपा:या आदिवासी नेवाःतय्‌ लोकबाखंया परम्परा गुबलयूनिसे शुरु जुल 
धका: क्वःछी मफुनि । तर प्राचीनकालनिसें नेवाःतय्‌ जनजीवनय्‌ बाखंया गाक्क 
प्रभाव लानाच्वंगु दु धका: धायफु । लिच्छवि जुजु बृषदेवयागु जुइमाः धकाः अनुमान 
यानात:गु चाबहीया अभिलेखय्‌ किन्नरी जातकया उल्लेख जूगु खु । जातक / अवदान 
नं लोकबाखंपाखें प्रभावित साहित्य ख: । तर नेवा:तयूगु लिखित बाखं साहित्यपाखे 
मिखा ब्वयूबलय्‌ दकलय्‌ पुलांगु हितोपदेश (नेसं ४८१) खनेदःवइ । वयधुंकाः 
तन्त्राख्यान (नेसं ६३८) या नां वइ । अथे हे आपालं धार्मिक व नीतिया बाखं च्वय्‌गु 
व ल्ह्ययूगु ज्या जुल । तर थुपिं दक्वं संस्कृत परम्परां वःगु बाखंत जुल । नेवाः 
परिवेशय्‌ सृजना जूगु विशुद्ध लोकबाखं मुंकाः लिपिवद्ध यायगु ज्या जूगु खनेमदु । 

लोकबाखंया संकलन व अध्ययन परम्परा यूरोपं शुरु जूगु खः । जर्मनीया 
Jacob Grimm व Wilhelm Grimm दाजुकिजापिंसं लोकबाखंत मुंका: न्हापांगु 
ब्व ई. १८१२ व निगूगु ब्व ई. १८१५य्‌ पिकाल । उकिं इमित लोकबाखंया वैज्ञानिक 
संकलनया संस्थापक धयात:गु दु (बन्धुः ११२२ : ४०) । संकलन व प्रकाशनया 
दृष्टिकोणं स्वयूबलय्‌ नं नेवाः लोकबाखं यक्व हे ल्यूने ला: । डानियल राइटं 

सम्पादन यानाः ई. १८७७ य्‌ नेवाः जनजीवनय्‌ न्यनाच्वंगु आपालं किंवदन्तीत 
दुध्याकातःगु वंशावली ।15101५ ० ४९२॥। पिकयादिल । तर थ्व इतिहासया सफू 
जूगुलिं थुकियात लोकबाखंया सफूया धलखय्‌ तयज्यामछिं । लिपा आपालं स्वदेशी 
विदेशी विद्वानूपिंसं संस्कृत परम्परां वःगु बाखंतय्‌त सम्पादन यानाः प्रकाशनय्‌ 
हल । थ्व धलखय्‌ दकलय्‌ न्हापां ज्या यानादीम्ह डेनमाकया हायन्स जोर्गेन्सन खः । 
वय्‌कलं ई. १९२१ य्‌ बेतालपञ्चविंशतिया निपु बाखंयात जर्मनभासं अनुवाद यानाः 
रोमन लिप्यान्तर सहित पिकयादिल । वयकलं हे ई. १९३१ य्‌ विचित्रकर्णिकावदानधृत 
व ई. १९३९ य्‌ बत्तीसपुत्रिकाकथा नं पिकयादिल (9010; 1982 : 33) । 
जोर्गेन्सनधुंकाः मेमेपिंसं नं ग्रन्थ अभिलेखया सम्पादन यानाः बाखंत पिकाल । तर 
थुपिं फुक्क धार्मिक वा संस्कृत परम्पराया बाखंत खः, नेवा: लोकपरम्पराय्‌ प्रचलित 
जुयाच्वंगु लोकबाखंत मखु । 

खयभासय्‌ बोधविक्रम अधिकारी लोकबाखंत मुंका: विसं १९९६ य्‌ “नेपाली 
दन्त्यकथा' सफू पिकयादिल । विसं १९९९ य्‌ नेपाली भाषा प्रकाशिनी समितिं 
लोकबाखंया संकलन यानाहयूत जिल्लाजिल्लाय्‌ पौ छवया: संस्थागत कृत: न्ह्याकल 
(दिवस; १०९६ : १३-१४) । कीथाय्‌ विशुद्ध नेवाः लोकबाखंया मालेज्या यानाः 
प्रकाशनय्‌ हयूगु ज्या यक्व लिपातिनि न्ह्यात। नेपाःया हे मौलिक लोकबाखं 
धायूल्वःगु बाखंत मुंकाः सफू पिकयादीम्ह करुणाकर वैद्यजु खः। वयूकलं नेसं 
१०७८ (विसं २०१५) य्‌ 'नेपायागु पुलां बाखं छगूग॒ भाग’ नामं सफू पिकयादिल । 
वयूकलं हे लोकबाखंया मेगु न्यागू सफू नं पिकयादिल । नेपाःयागु पुलां बाखं 
सफूया निगूगु व स्वंगूग ब्व नेसं ११००, प्यंगूगु ब्व नेसं ११०३, न्यागूग व्व नेसं 
११०४ व खुगूगु ब्व नेसं ११०८ य्‌ पिकयादिल । वयकलं नेवाःभासं जक मच्वःसे 
खयभासं व अंग्रेजीभासं नं नेवा: लोकबाखंत च्वयाः पिकयादीगु दु । 

लोकबाखंया ख्यलय्‌ प्रेमबहादुर कसा:या योगदान नं म्हो मजू । वयकलं नेसं 
१०८६ स 'न्यँकं बाखं' शीर्षकया लोकबाखंया सफू पिकयादीगु ख: । नेवाः लोकबाखंयात 
नेवा: समुदायं पिने प्रचार यायगु ज्याय्‌ केशरलालजुया योगदान च्वछायबहःजू । 
वय्‌कलं नेवा: लोकबाखंत मुंका: अंग्रेजी अनुवाद याना: तःगुमछि सफूत पिकयादीगु 
दु । उपिंमध्ये Tne Seven Sisters and other Nepalese Tales (1967) व 
Lore and Legends of Nepal (1971) अतिक चर्चित सफूत खः । पाश्चात्य 
विद्वान्‌ Eugen Jung जं Merchen aus Nepal 8956| नांया सफू ई. १९७६ 
य्‌ पिथनादीगु दु (\/॥4।4; 1982 : 33) । अथे हे फ्रेञ्च, जापानी, हिब्रु भासं नं नेवाः 
लोकबाखंत अनुवाद जुया: पिदंगु दु । कर्ण शाक्य व लिण्डा ग्रिफिथ जाना: ई. १९८० 

स Tales of Kathmandu नांया सफू पिथनादीग दु । थुकी स्वनिग: व स्वनिगःपिनेया 
लोकबाखंत मुंकातःगु दु। थ्व सफुली बाखंया प्रकार व अभिप्रायया वर्गीकरण 
यानातःगु अतिक महत्वपूर्ण पक्ष खः । लोकबाखं सम्बन्धी मेगु छुं सफूत थुकथं दु - 

- जगतलाल, पुला बाखं। प्रकाशक च्वमि थः हे, नेसं १०७१ । 

- चम्पा वज्राचार्य (कम्ह), मदन सेन वज्राचार्य (सं.), मूकता व यमदूत 

। ये : सप्तरत्न वज्राचार्य, नेसं ११२० । 

- रेवती राजभण्डारी (मुं.), न्हायू मदु बाज्या। येँ : नेपालभाषा एकेदेमि, 

नेसं ११२२ । 

प्रकाशनय्‌ वःगु लोकबाखंया विश्लेषणत्मक अध्ययनय्‌ अतिक म्हो जक ज्या 
जूगु दु । सिन्हःमूजुं करुणाकर वैद्यया नेपाःया पुलांबाखंया छगूनिसें खुगूगु भागतकया 
बाखंतयगु समीक्षात्मक च्चसु इनाप वाःपती पिकयादीगु दु । थ्व ख्यलय्‌ मदन सेन 
वज्ाचार्यया योगदान महत्वपूर्ण जू । वयूकलं धोंचोलेचिया बाखं छगू विश्लेषणात्मक 
अध्ययन, लोकबाखनय्‌ दण्ड व सिरपा: बिइगु विश्व मानव भावनाया छुं प्रवृत्ति - छुं 
अध्ययन, सिन्हःपता मयजुया बाखं - छगू अध्ययन, उलिंचा बाखं थुलिंचा खँभाय्‌ छगू 
चर्चा आदि समीक्षात्मक च्चसुत च्वया: थ्व ख्यलय्‌ विशेष योगदान बियादीगु दु । 
९. लोकबाखंया वर्गीकरण 


९.१ प्राचीन वगीकरण 

थुकी संस्कृत आचार्यपिंसं यानात:गु बाखंया वर्गीकरण लाइ । खय्‌तःला 
संस्कृत आचार्यपिंसं लोकबाखंया हे धका: अलरग वर्गीकरण यानात:गु मदु । इमिसं 
बाखंयात मूलत: निगू ब्वय्‌ ब्वथलातःगु दु - कथा व आख्यायिका । कल्पनाय आधारय्‌ 
च्चयातःगु बाखंयात कथा धयात:गु दुसा इतिहासया आधार कया: च्वयातःगु बाखंत 
आख्यायिका अन्तर्गत लाइ । वाणभट्टया 'कादम्बरी' कथा खःसा वया हे मेगु कृति 
'हर्षचरित्र' आख्यायिकादुने ला: । अचार्य हरिभद्रं बाखंयात प्यंगू व्वय्‌ ब्वथलादीगु दु - 

(क) अर्थकथा (ख) कामकथा (ग) धर्मकथा (घ) संकीर्ण कथा 

धन प्राप्तिया उद्देश्य तयातःगु बाखं अर्थकथा खःसा कामकथाय्‌ प्रेमयात 
प्रमुख थाय्‌ बियातःगु दइ । धार्मिक व्याख्या यानातःगु बाखं धर्मकथादुने लाइसा 
कामकथा व धर्मकथा निगलिं ल्वाकज्याःगु बाखं संकीर्ण कथा खः । लोकसाहित्यया 
विद्वान्‌तय्‌सं हरिभद्रया थ्व वर्गीकरणयात न्हूगु व मौलिक धयात:गु दु । तर थुपिं 
वर्णनं लोकबाखंया विविधतायात उलाक्यनेत सफल मज्‌ । इमिसं लोकबाखंयात 
थौंकन्हयूया परिवेशय्‌ थुइकात:गु मदु, बरु उबलय्‌ उपलब्ध जूगु लिखित सामग्रीतय्गु 
आधारय्‌ यानात:गु खः । 

९.२ न्हणु वर्गीकरण 
आधुनिकयुगय्‌ लोकबाखंयात मनूल्य अमूल्य सम्पदाकथं कयाः गहन अध्ययन 
विश्लेषण यायगु परम्परा न्ह्यात । थ्व हे फवलय्‌ यक्व लोकसाहित्यविद्पिंसं 
लोकबाखंया अध्ययन याना: उकियात थःथःगु ढंगं ब्वथलेगु कृतः यात । 
९.२.१ लोकसाहित्यया विदुषी सी.एस्‌ बर्न लोकबाखंयात मुख्यतः निब्वय्‌ ब्थलादीगु दु । 
९.२.१.१. 1010 85 110४6 - थुकीदुने सत्य घटनाय्‌ आधारित बाखंत व लोक सत्य 
हे नालातःगु बाखंत लाइ। थुकी पौराणिक, ऐतिहासिक किंवदन्ती, 
वीरचरित्रात्मक बाखंत लाइ । 
९.२.१.२. Told for amusement - थुकी मनोरञ्जन बीत जक कनीगु बाखंत 
लाइ । थ्वदुने परिबाखं, पशुतयगु बाखं, हास्यबाखं आदि लाइ । 
९.२.२. भारतीय लोकसाहित्यविद्‌ कृष्णदेव उपाध्यायं लोकबाखंयात ६ गू ब्वय्‌ 
ब्वथलादीगु दु - 

(क) उपदेश कथा (ख) व्रतकथा (ग) प्रेम कथा (घ) मनोरञ्जन कथा (ड) 
सामाजिक कथा (च) पौराणिक कथा (१११८ : १३१) 
९.२.३.तुलसी दिवसं नेपाली लोकबाखंयात १० ब्वय्‌ ब्वथलादीगु दु - 

(क) सांस्कृतिक-ऐतिहासिक लोकबाखं (ख) अर्ती उपदेश बीगु लोकबाखं 
(ग) पशुपंछी सम्बन्धी लोकबाखं (घ) मनूया विशेष स्वभाव व प्रवृत्तिया लोकबाखं 
(ड) अतिमानवीय लोकबाखं (च) दैवी लोकबाखं (छ) फलफूलया लोकबाखं (ज) 
साहस व बहादुरीया लोकबाखं (फ) धार्मिक लोकबाखं (ज) विविध लोकबाखं 
(१०९६ : ३८) 

थ्व बाहेक मेमेपिं यक्व विद्वानपिंसं नं लोकबाखंयात थःथःगु ढंगं ब्वथलादीगु 
दु । तर पाश्चात्य लोकसाहित्यविद्‌ Antti Arne | Stith Thompson या ब्वथला 
दकलय्‌ महत्वपूर्ण जू । दकलय्‌ न्हापां आण्टि आने ई. १९१० य्‌ वर्गीकरण यानादीगु 
खःसा स्टीथ थम्प्सनं इ. १९२८ व १९६१ स थुकियात निक्व विस्तृतिकरण सहित 
परिमार्जन याना: पिकयादिल । वयकःपिं निम्हेसिगु हे नां क्वकया: थ्व वर्गीकरण 
पद्धतियात AT Classificati0n धायूगु चलन दु । वयकःपिनि वर्गीकरणया सार 
युकथ इ 5 
९.२.४.१ पशुपंछीतय्‌गु लोकबाखं 

le, जनावरया बाखं 
१०० - १४९ जंगली जनावर व छँय्‌ लहिनातःपिं जनावरत 

मनू व जंगली जनावरत 

छँप लहिनातःपिं जनावरत 
कंग: 

न्याँ 

मेमेपिं जनावरत व थीथी वस्तु 


अलौकिक प्रतिद्वन्दी / वैरी 
अलौकिक वा टुनामुना यानातःपिं कलाःभाःत वा 
थःथितिपिं 

महामानवया ज्याखं 
अलौकिक ग्वाहालिमिपिं 
जादुइ वस्तु 

अलौकिक शक्ति वा ज्ञान 
ममेगु अलौकिक बाखं 
धार्मिक बाखं 

काल्पनिक वा विचित्र बाखं 
मूर्ख भूतप्रेत, राक्षसया बाखं 


लाता ग्वाज्यःतयूगु बाखं 
निम्हतिपूया बाखं 

मिसा / मिसामस्तयगु बाखं 
मिजं / मिजंमस्तय्‌गु बाखं 
जायजन्म / मचाबुइगु बाखं 
सूत्र बाखं 


१५० - १९९ 
२०० - २१९ 
२२० - २४९ 
२५० - २७४ 
२७५ - २९९ 
९.२.४.२ सामान्य लोकबाखं 
३०० - ३९९ 
४०० - ४५९ 
४६० - ४९९ 
५०० - ५५९ 
५६० - ६४९ 
६५० - ६९९ 
७०० - ७४९ 
७५० - ८४९ 
८५० - ९९९ 
१००० - ११९९ 
९.२.४.३ यथार्थ लोकबाखं 
१२०० - १३४९ 
१३५० - १४४९ 
१४५० - १५२४ 
१५२५ - १८७४ 
१८७५ - १९९९ 
२००० - २३९९ 
२४०० - २४९९ 


ब्वथलामतःगु बाखं 


१०. नेवा: लोकबाखंया वर्गीकरण 

नेवाः लोकबाखंया संकलन, अध्ययन, विश्लेषण यायगु ज्या प्रारम्भिक अवस्थाय्‌ 
हे तिनि । उकि नेवाः लोकबाखंया वर्गीकरण नं बा.लाक जूगु मदुनि । संस्कृतिविद्‌ 
सत्यमोहन जोशीं लोकबाखंयात १२ गू ब्वय्‌ ब्वथलादीगु दु - 

(क) लोक जीवनया बाखं 

(ख) अक्कल बुद्धि व दूरदर्शिताया बाखं 


१६८ 

(ग) अर्तीउपदेश, नीतिप्रधान बाखं 

(घ) भाग्यवादी / कर्मवादी बाखं 

(ड) अलौकिक गुणया बाखं 

(च) न्हिलिख्यालिं जाःगु बाखं 

(छ) वीरतां जाःगु बाखं 

(ज) ख्याःकवं लाखयूलसिंतयगु बाखं 

(फ) झंगःपंछी पशुतयगु बाखं 

(ज) पुलांपुलांगु (पौराणिक) बाखं 

(ट) ऐतिहासिक तथ्यं जाःगु सत्यताया आभास बीगु बाखं 
ठ) म्येचिनातःगु बाखं (बाखं-म्ये) । (वज्राचार्य; १११४ : ६०-६३) 
नेवाः लोकबाखंयात नं बर्न ब्वथलातःथें मुख्यत निब्वय्‌ ब्वथलेफु - सत्य थें 

च्वंगु बाखं व मनोरञ्जनया लागि दयकातःगु बाखं । 

१०.१ सत्य थें च्वंगु बाखं 

१०.१.१पौराणिक / धार्मिक बाखं - स्वस्थानी, रामायण, महाभारत, महासत्व, 

कबीरकुमारया बाखं 

१०.१.२ किवदन्तीमूलक बाखं - गुरुमापा, सिंहसार्थबाहुया बाखं, सुरतवज्रया 

बाखं 

१०.२. मनोरञ्जनया लागि कनीगु बाखं 
१०.२.१अर्ती उपदेश बीग - ध्वां गुर्जुया बाखं, हेमचन्द्र राजाया बाखं 
१०.२.२ पशुपंक्षीतयगु बाखं - ध्वंच्वलेचिया बाखं, गिद्धया मनू मचाया बाखं 
१०.२.३ अश्लीलता दुगु बाखं - चिक बंजा खोनामी, गरुड नारायण व मैंजा 
१०.२.४ अक्कल, द्रदर्शीताया बाखं - ध्वादःम्ह सस:अबु व ज्ञांदुम्ह भमचाया 
बाखं, फेचा व्यापारया बाखं 
१०.२.५ ख्यालिन्हिलिं जाःगु बाखं - तानाद्यःया बाखं, साहया ल्हाहा 
क्वकायेमज्यूगु बाखं 
१०.२.६ वीरतां जाःगु बाखं - लाखय्‌ नैम्ह भाखययागु बाखं, लसिं महारानीया 
बाखं 
१०.२.७ अतिप्राकृतिक पात्र दुगु बाखं - मरुसतःया ख्याःया बाखं, कवं प्याखं 
हुलिम्ह मिसाया बाखं 

नेवा: सभ्यताया चिं जुयाच्वंगु नेवाः लोकबाखंया संकलन हे बांलाक जुइफगु 
मदुनि । संकलन जूगु बाखंया गहन अध्ययन याना: अन्तर्राष्ट्रिय मान्यता अनुसार 
मोटिफ व बाखंया ताजि दयकेमाःगु दु। (-_ 


लिधंसा 

उपाध्याय, कृष्णदेव, नेसं १११८, लोक साहित्य की भूमिका । इलाहावाद : साहित्य 
भवन (प्रा.) लिमिटेड (ई. १९९८) । 

ओजावा, तोशिओ, नेसं १११४, मौखिक लोक संस्कृती बाखं मुंकेगु व च्वयेगु ज्या 
। अनुवादक : अमृतरत्न तुलाधर । लोक साहित्य, १:१: १३-१९ । 

कसाः, प्रेमबहादुर, नेसं १०८६, न्यँक बाखं । ये : हिमाञ्चल पुस्तक भवनविसं२०२३) 

कोइराला, शम्भु प्रसाद, नेसं १११९, लोक साहित्य : सिद्धान्त र विश्लेषण । निगूगु 
संस्करण । विराटनगर : धरणीधर पुरस्कार प्रतिष्ठान (विसं २०५६) । 

जोशी, सत्यमोहन, नेसं ११२२, लोकबाखंया लिधंसा खँ । रेवती राजभण्डारी (मुं. ), 
न्हाय्‌ मदु बाज्या । यँ : नेपालभाषा एकेदमि, पृ. ९२-९४ । 

परमार, श्याम, नेसं १०७४, भारतीय लोक-साहित्य । बम्बई : राजकमल पब्लिकेशन 
लिमिटेड (ई.१९५४) । 

पराजुली, कृष्णप्रसाद, नेसं ११२८, नेपाली लोकगीतको आलोक । निगूगु संस्करण 
काठमाडौं : रत्न पुस्तक भण्डार (विसं २०६४) । 

थापा, धर्मराज व हंसपुरे सुवेदी, नेसं ११०४, नेपाली लोकसाहित्यको विवेचना । 
काठमाडौं : पाठ्यक्रम विकास केन्द्र, त्रिविवि (विसं २०४१) । 

दिवस, तुलसी, नेसं १०९६, नेपाली लोककथा : केही अध्ययन । काठमाडौं : नेपाल 
राजकीय प्रज्ञाप्रतिष्ठान (विसं २०३३) । 

बन्धु, चूडामणि, नेसं ११२२, नेपाली लोकसाहित्य । काठमाडौं : एकता बुक्स 
(विसं २०५८) । 

वज्राचार्य, मदन 'सेन', नेसं ११०८, “उलिंचा बाखं थुलिंचा” खँभाय्‌ छगू चर्चा । 
नायूखिं, २:२ : ६९- ८०। 

वज्राचार्य, मदन 'सेन' (मं), नेसं १११४, सत्यमोहन जोशीया च्वखेँ मुना : नेवाः 
व नेवाः लोक साहित्य। येँ :सत्यमोहन जोशी हनेज्या ग्वसा: खलः । 

शर्मा, मोहनराज व खगेन्द्रप्रसाद लुइटेल, नेसं ११२७, लोकवारताविज्ञान र लोकसाहित्य 
। काठमाडौं : विद्यार्थी पुस्तक भण्डार (विसं २०६३) । 

स्वर्णलता, नेसं १०९९, लोक साहित्य विमर्श । जयपुर : चम्पालाल राँका एण्ड 

लोकजीवनय्‌ क्वाः 


लेलिन शाक्य* 


भाषा व सभ्यताया नाप नापं विकास जूगु क्वाःकासां नेवाः लोकजीवनय्‌ 
तःधंग॒ भूमिका स्हित्‌ग दु । क्वाःघासाया सवाः बिस्क बिस्क दु थें 
क्वाःकासाया सवाः न॑ अथे हे दु । थुकिं सकसितं प्रभावित याः । भीय 
म्हसीका लोकम्ये, बाख, प्याखं पाखें जक मखु क्वाःकासां न॑ वियाच्वगृ 
दु । क्वाःकासा न्ह्यसः लिसः पाखें बौद्धिक विकास यायूगु सामाजिक 
प्रतिविम्ब खः । थुकी अपेक्षित लिसःया आह्वान दयाच्वनी । भाषा व 
साहित्य कथं महत्वंजाःगृ क्वाःकासां भीय जीवन चरित्रयात बालाक 
उलाः क्यनातःगु दु । 


१ म्हसीका 

क्वा: खँग्वया ध्वनि वहे जुया नं खँपुइ छयलेबलय सन्दर्भ कथं अर्थ पाः । 
क्वा: घासा धायूबलय्‌ नखः चख वलय्‌ थी थी घासा तालाका दयका नयेगु छगू 
कथंया नसा खः । अथेतुं चि, आंयपा, आदि क्वाका: क्वाक्क तयगु वा बीगु यात 
नं क्वा: तयगु धाइ । क्वाःगु यात नं क्वा: धाः गथेकि - जाः कवा, कें क्वाः, कपाः 
क्वा: आदि । क्वाय्‌ क्रियाया निजन्त जुया नं क्वा: जू । लोक जीवनय्‌ प्रचलित 
कनेगु क्वा:यात नं क्वा: हे धाइ । थ्व छगू कथंया म्हितेगु थें जूगुलिं थ्वयात क्वा: 
कासा नं धायूगु या: । 

थुगु अध्ययनया विषय क्वा:यात कासाया रुपय्‌ छूयले कथं जूगु दु । भीगु 
लोक जीवनय्‌ सुखदुःख वयातुं च्वनी वनातुं च्वनी थजागु अवस्थाय्‌ थःगु जिज्ञासा 
* च्वमि नेवाः क्वाःया अनुसन्धान यानाच्वनादीम्ह खः । 

व मनोरञ्जनया नितिं थी थी वस्तुत छयलेगु याइ तर छुँ नं साधन मछयसे 
न्हथइपुसे च्वंकेगु मनोरञ्जनात्मक वा वौद्धिक कासा क्वा: खः । ख्यालिन्हिलि 
मयायूकं मनूत म्वाय्‌ फैमखु । उकिया लागि क्वा: कासा ख्यालि न्हिलिया माध्यम 
मध्यय्‌ छगू तःजिगु माध्यम क्वा: कासा जूगु दु । मनूतय्‌ थःगु फर्सदया इलय्‌ छे 
जःपिं नाप च्वना जिल ला वा पिने पासापिं नाप च्चना जिल, फुर्सदया इलय्‌ थवं 
थवय्‌ न्ह्यइपुकेगु छगू माध्यम खः। थ्व क्वाःकासा न्ह्यइपुसे च्वना मजाक 
जुइगुलिं नं थ्व तसक लोक ह्वा: । खया खँ छु खः ? धका: छम्हेसिनं न्यना मेम्हेसिनं 
उकिया लिस: बीगु स्वभाव हे खः । यदि न्यनाम्ह पाखें लिस: मवःसा लिस: 
न्यंम्हेसिनं हे बिया बिइमा: । मानव जीवनया दैनिक व्यवहारय्‌ मनूतयगु बुद्धि 
परिक्षण यायगुया नितिं नं थःगु न्ह्यसः चाः चाःहुइकाः सुनां नं मसीक कथं याय्‌ 
चाहे जुइ, तय्‌ चाहे जुइ । थथे मसिल कि हे उगु लकस छगू कथं तसक न्ह्यइपुसे 
च्वना बिइ । क्वा:या न्ह्यसलं गबलें न्ह्यपु नायका: विचा: यायूमाले यः । तःगु मछि, 
लिस: अनुमान याना: धाःसां मिलेमजुइ यः । 

क्वा: कासाय्‌ छगू कथंया अपेक्षित लिस:या आह्वान दयाच्चनी । थथे जुया 
हे थ्वया धांचाकांँचा न्ह्यसः लिस: थें च्वंगु ख: । क्वा: कासायात थी थी भाषाभाषीतयसं 
थःथःगु कथं नां बियातःगु दु । गथेकि अंग्रेजी भाषं २।।९, संस्कृतं प्रहेलिका, 
हिन्दी पहेली, नेपालीं गाउँ खाने कथा, अधविं बुभौंअल आदि धायगु या: । मेमेगु 
भाषं स्वयूबलय्‌ क्वाःया अर्थ स्पष्ट पिहाँवः । नेपालभाषां क्वाःया अर्थ न्ह्यलुइका 
स्वयबलय्‌ पायछि अर्थ पिहाँ मव: । क्वाःया रुप कथं स्वयूबलय्‌ लिउने फुति दुगुलिं 
थुकी आखः दुसुना च्वंगु दु धैगु सीदु । उगु दुसुनाच्वंगु आखः 'त' खः । संस्कृत 
खँग्वः 'कूट' या नेपालभाषाय्‌ 'क्वात’ जुल । 'त' दुसुनाः क्वा: जुल । थुकथं कवा: 
'कुट' खंग्वःपाखें वःगु खः धैगु सीदु । 

क्वा: कासाय्‌ न्ह्यसःया लिसः मालेबलय्‌ वस्तुया आकार-प्रकार, वनौट व 
स्थितियात न्ह्यसःया दुने हे लाका तइ । क्वा:या लिस: मालेबलय्‌ न्ह्यसःयात हे थुइका 
मालेगु जुइ । क्वा: कासय्‌ अप्वयाना रुपक अलंकारयात कया: छ्यलेगु याइ । क्वा: 
कासाय्‌ लोक जीवनया विलक्षण कल्पना नापं वौद्धिक विकासया झल्का खनेदया च्वनी । 
रुप छगू जुया दर्शन मेगु पिज्वइगु भाव प्रवृतियात हे क्वा: धका: म्हसीके फ्‌ । 
२ ताजि 

संरचनाया दुष्टिकोणं क्वा:यात पिनेया तत्वया आधारय्‌ उकियात स्वया 
दयकेगु जुइ । क्वालय्‌ पिनेया तत्व न्हापां खनेदैगु जूगुलिं मुख्यत थुकी पिनेया तत्वया 
हे रुप स्वयूगु याइ । पिनेया तत्वया रुप मदुगु क्वाःयात क्वा: धका: उलि धायूफइ थें 

मच्वं । क्वा: घासाय्‌ मरमसला फुक ठिक नकसां गानां मिले जूसा क्वा: घासा साइथें 
क्वा: कासा दयकेबलय्‌ नं उकी उलि हे लय्‌ संयोजन अनुप्रास उपमान फुक मिले 
जुया च्वनेमा: । यदि थथे छु नं मिलेमजुल धाःसा खँग्व:यात हे उखें थुखें तया जिलला, 
वा मेकथं हे मिले यायगु यानातइ । 
क्वालय्‌ उपमा छूयलेबलय्‌ उकिया खँयात ल्वःगु पायूछिगु कथंया हे उपमा 
छयलेगु याइ । थथे उपमा कायबलय्‌ न्ह्यागुं वस्तु, थाय, लकस आदियात नं 
कायफ । क्वालय्‌ खंपुकथंया न्ह्यसलय्‌ अनुप्रास हना तःगु, उपमां जाःगु, न्ह्यसः 
लूगु, छुनाखँ ज्वःगु न्हयसः खने दु । थजागु कथं मिलेयाना तःगु क्वाःया न्ह्यसःया 
लिस: धायूमफुसां न्यनेबलय्‌ हे न्ह्यइपुसे च्वं । उकि क्वा: मनोरञ्जनया छगू 
लिधंसा नं खः धाःसां छुँ पाइमखु । क्वा: कनेत खँपु पुवनेमा: धैगु मदु । खँत्वा: जक 
जुया नं क्वा:या न्ह्यसः जुइफ । खंपुत्वा: जक नं जुइफु । खँपुलय्‌ खँग्व: उखें थुखें 
हयाः मिलेयाना दयूका तःगु क्वा:या लिस: धाःसा काचाक्क सुनां नं बीत थाक । 
यदि बि हे ब्यूसां नं उकिया लिस: मखया च्वनेफ्‌ । थजागु थीथी माध्यमं थीथी 
खँग्व: हया दयकातःगु क्वाःया थःगु हे छगू स्वरुप दु । थुकि न्ह्याबलयं लिसःयात 
पियाच्वनी । खंपुलय्‌ मेमेगु खँग्वः त मछयसे बहचा हाकयूक दयूका त:गु क्वाःया 
लिस: धाःसा याउँक बीफइ । गबलें गबलें क्वा:या न्ह्यसः न्यनेबलय्‌ उगु न्ह्यसःया 
लिस: वहे क्वा:या दुने लाना च्वंगु नं जुइफ । थजागु कथंया क्वा:या न्ह्यसःया 
लिस: बीबलय्‌ लिसः बिइम्हेसिनं न्हापां क्वा:यात ध्वाथुइक न्यना जक लिस: बीगु 
कुतः यायमा: । थथे न्यनेगु धैगु लिस: बीम्हेसिया बौद्धिक परीक्षण याय्‌गु खः । 
नेवाःतयसं छ्यलावयाच्वंगु क्वा:यात क्वयूबिया कथं ब्वथले ठिं । 

२.१ अनुप्रास कथं - खर्च यालिसे बढेजुइ, मयालिसे घटेजुइ । (शिक्षा) 

वहे लासा, वहे तिसा, वहे नसा । (फै/च्यांग्रा 
२.२ खँत्वा: कथं -ग्वाखंचा प्वालय्‌ ला छपाँय्‌ दु। मे) 

लःमदु पुखुलिइ ध्वाम्पुंडक (प्वाकलंफिग) 

ग्वय्‌ लासा, छत्र कसा । (फकमा) 
२.३ उपमामूलक कथं - तःधं ख्यलय्‌ चतांमधी छपा दु ।(पुणिया तिमिला) 

आखः दतं सफ्‌ मखु, तुइसे च्वनं दुरु मखु, 

चकलातं दां मखु । (घड़िया डायल) 

प्यपा ख्वा: दु ब्रम्हा मखु, न्ववायूफ मनू मखु, थना तलं थां मखु । 

(घण्टाघर) 

२.४ खंपुत्वा: कथं- थ्यु थ्यु धाःसा थीमखु थीमते थीमते धालकि थी ॥(म्हतुसि) 

पानात:गु मधि नये मज्यू । (सौपा) 

द्ःप्वा: सःप्वा: म्हछम्ह ह्वःह्वः प्वा: । (द्वक) 
२.५ न्ह्यसः कथं -अन नं दु थन नं दु, मदु धैगु गन दु ? 

व मदयक पृथ्वी म्वाइपिं प्राणी सु हे दु? (फय) 

छन्त कावैच्चना जि, छ छाय्‌ वैच्वना ? बि रे त्वःति जिगु लँपु छन्त 

कावने त्यना । (वावयूक लः कावनेगु) 
२.६ आइक्य्‌ कथं - निम्ह बौ, निम्ह काय्‌ स्वम्ह खसि म्हतिं छम्ह हइ ........ 

(बाज्या, काय्‌ छय्‌) 
२.७ खँभाय्‌ कथं - हलु धायवं कृतिं न्यायूम्वाः (फुक्कं स्यू) 

वल वल फसिक्वाः (न्ह्याम्ह वःसां वहे ज्याखँ) 
२.८ ज्या कथं - आंगसा ज्वनाः भवायाय्‌गु (पुवाचा सिलेगृ) 
२.९ भाव कथं - वनेत वने सः, लिहाँ वय्‌ मसः (खुसि) 

भाःतं कलाःया फुक खं, छता हे जक मखं (कला: बखि च्वनीगु) 

क्वाःया ताजी च्वय्‌ न्ह्यथना कथंया थें जक जूसां नं थुकी सैद्धान्तिक 
पक्षयात अप्व: बःबिया तःगु दइ । क्वा: कनेबलय्‌ विषयवस्तुयात दयूका कनेगु 
जूगुलिं थुकी व्यवहारिक पक्षयात नं उलि हे बः बियातःगु दइ । थुकथं क्वा: न्यना: 
उकिया लिसः बीबलय्‌ उगु न्यंगु क्वा: गुग॒ ताजीया दुने ला धैगु अध्ययनं याउँक 
सीकेफु । थुलि सीके फैगु नं लिस: बीम्हेसिया बुद्धि गुलि तिक्ष्ण धैगु सीकेगु नं 
खः । 
३ छ्यलाबुला 
नेपालभाषाय्‌ कनेगु कवा: मेमेगु भाषाय्‌ थें तुं वयगु याइ । क्वाः खंत्वाः 

खँभाय्‌ थें जक मजुसे थ्व गद्यात्मक व पद्यात्मक नं जुया च्वनी । थ्व क्वा: कासाया 
स्वभाविक पक्ष खः । थ्व हे स्वभाविकतां याना क्वा: लोकजीवनय्‌ आपालं मनूतयूया 
नुगलय्‌ दुसुना च्वंगुदु । नेवाः लोक परम्पराय्‌ क्वा: कनेगुली थःगु हे कथंया पहः 
दु । क्वा: आःजक मखु गबलेँनिसें नेवा: भाय्‌ व सभ्यताया विकास जुल अबलयूनिसें 
विकास जूगु खनेदु । मेमेगु जाति स्वया नेवाः जाति छगू थजागु जाति खः गुगु 
जाति भतिचा अप्व: रसिक जू धैगु नं सिइकेफु । तर थथे रसिक गय्‌ गथे गुगु कथं 
जूगु खः धैगु थुकिया दसु थ्व जातियात लोकम्ये, बाखं, प्याखं नाटक, च्वखँ चिनाखंँ 
आदियात कायफ । थुपिं फुक विधाय्‌ खंत्वा: खंभाय्‌ थें क्वा:यात नं छयला तःगु 

खंकेफु । कनेगु क्वा: साहित्य विधाय्‌ छूयला तःगु धैगु माध्यमिक कालिन ज्ञात 
अज्ञात कवि लेखकतय्‌सं थःगु च्वसुलय्‌ न्ह्यंकातःगु दु । क्वाः न्ह्यसः लिसःया 
रुपय्‌ जक मछूयसे गद्यात्मक रुपय्‌ नं खनेदुगुलि थ्वयात साहित्यय्‌ दुथ्याके फूगु 
खः । तर थ्व खँत्वा: खंभाय्‌ थें उलि अप्व: खनेमदु । गद्य साहित्यय्‌ क्वाः दुथ्यासां थुकी 
लिस: वनाच्चंगु मदु । बल्कि खंपु याना छयला तःगु खनेदु । थ्व संरचनाया स्वभाविक पक्ष 
खः । थ्वहे स्वभाविकताया आकर्षणं थ्वयात साःगु खः । 

क्वा: गद्यात्मक जूगुलिं तसक आकर्षक खनेदु । वहे आकर्षणं याना गबलें 
गबलें कवि लेखकतयूसं थ्वयात थःगु चिनाखंय्‌ नं न्स्यंकेफ्‌ । गबलें गबलें क्वाःया 
क्वा: जक दुथ्याका घात्तुघाना छगू न्ह्यइपुगु चिनाखँ नं तयार यायफु । थथे 
क्वाःयात चिनाखंय्‌ स्वाना यंकेबलय्‌ उगु चिनाखं ब्वनेबलय्‌, न्यनेबलय्‌ हे तसकं 
न्ह्यइपुसे च्वनाबी । खयूतला माध्यमिक कालिन कवि लेखकतयूसं जक क्वा:यात 
थःगु लेख रचनाय्‌ दुथ्याकगु मखु कि आधुनिक कालिन कवि लेखकतयसं नं थःगु 
लेख रचनाय्‌ थ्वयात दुथ्याकगु दु । थुपिं कवि लेखकतयसं मेमेगु साहित्यय्‌ थें तुं 
मचासाहित्यय्‌ दुथ्याका थःगु रचनायात उत्कृष्ट व सृजनात्मक रुप ब्यूगु दु । थथे 
क्वाःयात थःगु रचनाय्‌ छय:पिं कवि दुर्गालाल श्रेष्ठ, पूर्ण वैद्य, प्रतिसरा सायमि, 
आदि खनेदु थें युगकवि सिद्धिचरण श्रेष्ठ नं खनेदु । 

कवा: छगू सुं नं मनूया बुद्धियात परीक्षण यायगु कासा नं खः। थुकि 
मनूतयया बौद्धिक विकासया लागि महत्वपूर्णगु भूमिका म्हिती । क्वा: कासा 
जुइबलय्‌ छगू ला वातावरण हे न्ह्यइपुसे च्वनाबी । अन क्या: न्यंम्हेसिया स्वया 
लिस: बीम्हेसिया तसक थाकृयाच्वनी । छुं जुया लिस: मिले मजुलकि वया तसकं 
म्हाइपूसे च्वनाबी । क्वा:या न्ह्यसः थुइके नं मफयाच्वनेय: । थथे थुइके मफइगु 
न्ह्यस:यात ?०72716 नं धायग या: । 
४ क्वाःया अंग / ज्वलं 

कवा: नेवाः लोकजीवनय्‌ न्हापांनिसे तसक लोकंह्वाःगु छगू म्हाइपु छ्याय्‌गु 
न्ह्यइपुगु कासा जुया ब्यूगु दु । थ्व क्वा: गय्‌ गथे गुजागु कथंया जुइ व छु छु खः 
धैगु मसिया च्वनेफु । खाली थ्वयात मनोरञ्जनया रुपय्‌ जक काःगुलिं याना 
थुकिया अध्ययन जुइमफ्‌ । क्वाःयात थी थी ब्वय्‌ क्वथला उकिया दुने नं थी थी 
कथंया विषयवस्तु दु धैगु अध्ययनं बाँलाक सीदु । क्वा:यात रुपया आधारय्‌ शब्द 
बिन्यास, वाक्य संरचना, ध्वनि आदियात ब्वथले फुसां थुकी सैद्धान्तिक पक्ष अप्व 
लानाच्वनी । अथे जुया विषयया आधारय्‌ ब्वथलेगु नं यात । विषयवस्तु कथं 
ब्वथलेबलय्‌ क्वा: धाय॒गुया आधार नं व्यवहारिक जूवनीगु खनेद्‌ । 

क्वा: विषयवस्तुया आधारय्‌ ब्वथलेबलय्‌ उकिया दुनेया अङ्गत आपालं दै 
धैगु तायका न्हापां भारतीय विद्वान डा. सत्येन्द्रं क्वाःया अङ्गयात न्ह्यय्‌गु ब्वय्‌ 
ब्वथला बिल । व खः (१) खेती सम्बन्धी (२) नसात्वंसा सम्बन्धी (३) घरेलु 
सम्बन्धी (४) प्राणी सम्बन्धी (५) प्रकृति सम्बन्धी (६) अङ्ग प्रत्यङ्ग सम्बन्धी व ( 
७) विविध । अथेतुं डा. कुन्दनलाल उप्रेती खुगू ब्वय्‌ ब्वथला ब्यूगु दु । व खः (१) 
घरेलु सम्बन्धी (२) व्यवसाय सम्बन्धी (३) प्राणी सम्बन्धी (४) प्रकृति सम्बन्धी 
(५) शरीर सम्बन्धी व (६) विविध अथेतुं अवधि लोक साहित्यया अध्ययनया भवलय्‌ 
क्वाःया अङ्गयात न्यागू ब्वय्‌ ब्वथलेछिं धकाः अवधि लोक साहित्यकार सरोजनी 
थ्वयात (१) प्रकृति सम्बन्धी (२) कृषि सम्वन्धी (३) घरेलु जीवन सम्बन्धी (४) 
नसात्वंसा सम्बन्धी व (५) विविध धकाः न्यागू अङ्गय्‌ ब्वथःगु दु । 

मेमेगु भायया लोक संस्कृतिइ क्वा:यात न्ह्याक्व ब्वय्‌ ब्वथसां, न्ह्यागु हे 
आधार मानेया:सां भीगु लोक संस्कृतिं क्वालय्‌ दइगु विषयवस्तुया आधारय्‌ अङ्ग 
छुटे यायगु कुत: जूगु दु । क्वाःया मू आज्जु धैगु के न्ह्यइपुकेगु नापं बुद्धि खेले 
यायगु खः । क्वाः अप्वः विषयगत जुइगुलिं थ्व हे आधारय्‌ ब्वथले फु । लोक ह्वाःगु 
क्वा:या लिस: बहे तुं जूसां वयात न्यनेगु प्रक्रिया पाना च्वनेफु । क्वा:या आपालं 
विषयत दु । अथे जुसां थ्वया अङ्ग क्वय्‌ बिया थक न्यागू ब्वय्‌ ब्वथला तःगु दु । 
४.१ घरेलु सम्बन्धी 

थ्व घरेलु जीवन सम्बन्धी क्वा: कासाय्‌ भीगु दैनिक जीवनय्‌ छयला 
बुलाय्‌ वैगु मजिमगाःगु नसात्वंसा, वस्तुत, अथेतुं म्हितेत छयूलीगु न्ह्यवसा 


तकयात नं कघाना त:गु दु । गथेकि- 
मचां त्वि मामं ल्होइ । (लःथीगु) 
प्यक्‌ने प्यंगू त्वा: मरु वया छुं हे ख्वा: । (रुमाल) 
क्वय्‌ पाउँ दथ्वी न्यालु च्वय्‌ न्यालु । (अयूला कायग) 


४.२ शारीरिक सम्बन्धी 
थुगु कथंया क्वा: कासाय्‌ भीगु म्हगया अङ्ग प्रत्यङ्ग, इन्द्रियत व शारीरिक 
क्रियालिसे स्वापू दु । थुकी भीगु म्हगःया छयनंनिसें तुति तकया अङ्ग प्रत्यङ्गत 
दुथ्या । गथेकि- 
ग्वाखँचा प्वालय्‌ ला छपाँय्‌। (मे) 
थ्यु थ्यु धाःसा थीमखु, थीमते थीमते धालकि थी । (म्हतुसि) 
मनां मबू छुयां क्व: । (सं) 

४.३ कृषि व्यवसाय सम्वन्धी 
थुगु कथंया क्वा: कासाय्‌ बुँइ ज्यायायबलय्‌ माःगु ज्याभत, बुँइ उब्जनि जुइगु 
गुलिन खाद्यान्न दु व फुक थुगु क्वा: कासाय्‌ लाव: । गथेकि- 


नय्‌ वले कस्ती ल्होयूबलय्‌ कपाय्‌ । (तु) 
पिने लूँ दुने वोह । (केरा) 
ग्वय्‌ लासा छत्र कुसा । (फक) 


४.४ प्रकृति जगत सम्बन्धी 

प्रकृति झोगु जीवन लिसे तसक सती । प्रकृतिं कीगु जीवनय्‌ गुलि 
ग्वहालि याः धैगु भोगे याःपिन्सं जक स्यूगु मखु कि भोगे मयापिन्स नं स्यू । थ्व 
भीगु दुःख सुखया पासा ख: । थ्व क्वा: दुने प्रकृति धकाः हिमाल पहाड जक मखु 
गबलें गबलें जक ब्वइगु तर खनेमदुगु भूखाययात नं कया तःगु दु । अथेतुं स्वां 
सिमा जक नं मखु पशुपंक्षीतयूत नं दुथ्याका त:गु दु। गथेकि 


दायां दायूमफु साला सालेमफ्‌। (लः) 
थां थां प्यंग थां, हासा हासा निहासा पुलु पुलु छपुलु | (किसि) 
चकगु ख्यालय्‌ चतामधी छपा । (तिमिला) 


ब्वल ब्वल धाइ ब्व: नं ब्व: तर ब्वःगु धाःसा मखं । (भूखाय्‌) 
४.५. विविध विषय सम्बन्धी 
भीगु जीवनय्‌ मदयूक मगागु मेगु गुलि नं वस्तुत दु व फुक थ्व विविध 
विषयलय्‌ दुथ्याका तःगु दु । थुकि ल्वाभः सम्वन्धी, बाजं सम्वन्धी अले कासा व 
विज्ञान विषय सम्वन्धी गुलि न विषयत लाव: व फुक थ्व हे विविध विषयलय्‌ 
दुथ्याका तःगु दु । गथेकि- 
सर्ग स्वया बाजं थाय॒गु । (लताई तुलेगु) 
पिने स्व:सा खोला दुने स्वःसा फय्‌। (भकुग्वारा) 
न्ह्योनें छक: ल्युनें छक: सर्गतय्‌ वने ग्वक ग्वक । (हुसुलंपुइग) 
हाकूगु ल॑ फीगु, ह्याउँ लः त्वनेगु । (खुकुरी) 
स्वंग मिखा दु जिके, ह्याउंक मिखां कनकि दक्वं ग्याना दी तक्क । (ट्राफिक लाइट) 


५ विशेषता 


क्वा: लोक जीवनय्‌ तसक न्ह्यइपुगु, न्ह्यसः लिसः थें याना म्हुतुँ धयाः 
म्हितेगु छगू कासा खः । थ्वया थःगु हे कथंया भूमिका दु । थथे म्हितेबलय्‌ अन 
वातावरण नं तसक  न्ह्यइपुसे च्वनाबी । थ्व कासाय मानव जीवन, प्रकृति, 

वातावरण, शरीर, थाय्‌, वस्तु, पशुपंक्षी आदि फुकसित कःघाना: दयकेगु याइ । 
थथे दयकेबलय पुलांगु, न्हुगु आधुनिक जक मखुकि वैज्ञानिकतय्‌सं आविष्कार याःगु 
विषययात कया नं दयकेगु याइ । थथे क्वा: दयूकेबलय्‌ गुगु खँग्व: छयला व्याख्या 
याइ वहे क्वा:या न्हापांगु विशेषता खः । क्वा: दयकूम्हेसिया नां सुनां नं सीके 
फइमखु । थ्व अज्ञात हे जुयाच्चनी । थ्व जीवनया थी थी पक्षया गुण मालेगुया छगू 
रुप खः । 

क्वा: दयूका न्यनेबलय्‌ उगु क्वाःया गेसु नं उलि हे दयाच्चनी । थुकि यानाः 
खँग्व: नं तसक न्ह्यइपुसे च्चंच्चनी । क्वा: कासा म्हितेबलय्‌ क्वा: न्यम्ह व थुकिया 
लिसः बीम्ह निम्हेसिन थ्वयात थुइकाच्चनेगु उलि हे आवश्यक खनेद्‌ । थुकिया 
लिस: बीबलय्‌ ठिक्क नकसां मिले जूसा तसक न्ह्यइपुसे च्वनी । थथे न्यनेबलय्‌ 
(थ्व धैगु छु खः ?' धकाः न्ह्यसःया लिसें लिसें न्यनेगु जुई । गथेकि क्वा: कम्हं 'त्वाः 
दतं कंग: मखु, हाकसे च्वनं को मखु न्हिपं चातुलं खिचा मखु’ थ्व छु खः ? अथेतुं 
'मखंतले आगं द्यः खन धायवं पिगं द्यः’ थ्व धैगु छु खः ? धकाः न्यनेफु । लिसः बीम्ह 
थुगु क्वाःया न्ह्यसः थुइका पायूछि जुइक लिस: बीमा । थुकिया निति न्हापांगु 
क्वाःया लिसः 'कृसा' व लिपांगु क्वा:या लिसः 'दुरुप्वः' धकाः बिल धाःसा लिसः 
पायि जूगु तायूकी । थ्वया पायछिगु लिस: मवतले न्ह्यसः न्यनां हे च्वनी । लिसः 
गौण जुयाच्चनी । यदि लिस: बीमफूत धाःसा लिस: मवल धकाः: त्वःताः बी । थथे 
त्वतेबलय्‌ नं क्वाः न्यंम्हं जितः छु बी धकाः न्यनी । थुबलय्‌ गुम्हेसिनं 'सर्गतं वःम्ह 
फा छम्ह बी” धाइ, गुम्हेसिनं 'घोरि खिचा छम्ह' बी धाइ । मिजंपिं जुसा “कला: 
छम्ह बी' मिसापिं जूसा 'भाःत छम्ह बी' धका: हायूकेभनं धाइ । क्वा: कम्हसिनं 
थजागु न्यना घृणाभाव पिज्वयूका विभत्स रुप क्यनि। गबलें मछापह: पिकया: 
थःम्हं कनागु (न्यनागु) क्वा:या लिस: बियाबी । सकसिगु चित्त बुभेयाना बी । कवा: 
कनेगु नं क्वचाइ । 

क्वाःकासा न्यनेबलय्‌ न्हापां बहचा हाकगु बाँबाँला:गु न्ह्यसः न्यनेगु याइ 
गुकि याना लिस: बीम्हेसिन नं उकिया लिस: मिलेयाना बीफया च्वनी लिपा 
जूलिसे क्वा:या न्ह्यसः नं ताःहाक जुया वंलिसे न्ह्यसःया लिसः वय्‌त नं तसकं 
थाकुया वयफ । खयतला क्वाःकासा भीगु थःगु हे नेवा: लोक जीवनया दुने ला:गु 
विषयवस्तुयात कया: दयकेगु याइ तर गबलें गबलें वैज्ञानिक विषययात कया: नं 
दयूकी । क्वाःया रुप तसक चिकिचाधं जूसां नं वया लिस: बीत ता:हाकयूक बिचाः 
यायमाले यः । थ्व छगू नं क्वा:या विशेषता हे खः । गबलें न्यंगु क्वा:या लिस: छगू 
जक जुया: उकिया न्ह्यसः त:गुमछि कथं जुयाच्वनी । गथेकि - 

द्रःप्वा: सःप्वा: म्हछम्हं ह्वःह्वः प्वा: प्वाः - (द्वक) 

म्ह छम्हं मिखा दतं अयूनं कां - (द्वक) 

न्ह्याक्व लः फःसां मजा: - (द्वक) 

क्वाःकासा म्हाइपु छ्यायूगुया छगू माध्यम नं खः । नेवाः लोक साहित्यय्‌ 
क्वाःया उलि हे भूमिका दु । थ्व क्वा:कासा धायवं मचा, ल्यायूम्ह ल्यासे, बुढाबुढी 
सकसितं उलिहे ययाच्चनी लोकंह्वाःगु क्वा: म्हुतुइ घाना थें वयाच्चनी । थ्व 
क्वाःकासा म्हितेत उमेरं छुं पनीमखु, न्ह्यागु उमेरयापिन्सं नं म्हितेफु । क्वाः 
न्यनेबलय्‌ थुकिया लिसः ठिक्क मिले जुइकेगु हे थुकिया प्रकृया खः । गबलें गबलें 
क्वालय्‌ अनेक कथंया खंग्वःत हया: मथुइक नं न्यनेफु । गबलें गबलें लिस: नं उगु 
हे क्वा:या दुने सुला च्वंगु जुइफ्‌ थ्वैत थुइका लिस: माले फुगु नं क्वा:या छगू मेगु 
विशेषता खः । अथे जुया हे क्वा: छगू लोक जीवनय्‌ सकसितं यःगु कासा जया नं 
लोकह्वाःगु खः । लोकह्वाःगु क्वा: कासा आयात जक मजुसे लिपांगु पुस्तातक 
नं उलि हे लोकंह्वाइ । थथे लोक स्वाकेत गथे म्हिग:यापिन्सं फीत, भीसं 
कन्हेयापिन्त न्यना: कना: ल्हानाः स्यनाः वनेमा: । थुकथं क्वाःकासां थःगु हे कथंया 
थाय्‌ कायफयाच्वंगु दु । 

मुलभूत रुपं क्वाःया विशेषता स्वंगू कथंया दु । गुकिया विश्लेषण क्वय्‌ 
बिया कथं दु । 
५.१ मनोरञ्जनात्मक 

थ्व क्वाःकासाया छगू मूलगु विशेषता हे खः । थुकि म्हाइपुका च्वपिं 
मनूतयत छुं भतिचा सां न्ह्इयपुका बीगुयाइ । मनयात चचं धायका बी । थ्व 
कासा मस्त, बुढाबुढी ल्यायम्ह ल्यासे सकसितं अति हे यःयाच्वनी । गबलें थ्व 
कासा म्हितेबलय्‌ न्यने हे अजुचयापुगु नं जुयाच्वनी । गबलें क्वा:या खँग्वयात उखें 
थुखें याना चाहुइका न्यनेबलय्‌ व गबलें ध्याचु कथं न्यनेबलय्‌ झन तसकं 
मनोरञ्जन जुइ न्ह्यइपुसेच्चनी । थजागु क्वा: न्यनेबलय्‌ उगु वातावरण 
हे न्ह्यइपुसे च्वनाबी । न्यपिंनिगु नुग: हे थियाबी ।गथेकि- 

मखंतले आगं द्यः खन धायवं पिगं द्यः । (दुरुप्वः) 

सुथ लुया बहनि बिइ, न्हिच्छि च्वकंगु ख्यलय्‌ दन्न थिइ ।(सूर्यः) 

मनय्‌ लुगु भ्वंतय्‌ किइत खवं जवय्‌ वनि, 

सुक्‌ लाया भ्वयूनय्‌ थें भवःलाक च्वनी (आखः च्वयगु) 
५.२ बौद्धिकता 

थुगु कथंया क्वाःकासा न्ह्यसः लिसः थें जुयाच्चनी । थुकी पायछि कथंया 

लिस: मवतले थ्वं न्ह्यसः न्यनांच्वनी । थ्व क्वालय्‌ मेमेगु खंग्वःत तनां नं न्ह्यसः 
दयकिगु जूगुलि लिसः बीत भतिचा थाकृया च्वनेफु । थथे याना न्यनेगु हे लिसः 
बीम्हेसिया बौद्धिक परीक्षण यायगु ख: । खय्‌तला क्वा: धायूबलय्‌ बौद्धिकतां जाया 
हे च्वनी तर अयसां गबलें गबलें तसकं थाकुइक न्यनेगु नं यायफ्‌ । थुगु बौद्धिकता 
जाःगु क्वाःकासा न्यनेबलय्‌ वैज्ञानिक आविष्कारया खँयात कया नं न्यनेगु याय्‌फु । 
गथेकि- 

आकासय्‌ ब्वलं कंग: मखु जमिनय्‌ न्ह्यातं मोटर मखु ।(फय्‌खः) 

प्यकूनय्‌ प्यंगु त्वाः, मरु वया छुं हे ख्वा: लखय्‌ सना निभालय्‌ देनि धाः'रे 
व छु खः धा ?(रुमाल) 

छचाख्यर पुखु दु, पुखु दथुइ देग: दु । देगः स्वस्वं नेवाः जुजु किसि गया 

वैच्वंगु दु (रानीपुखु व प्रताप मल्ल) 
५.३ प्रतिकात्मक 

थुगु कथंया क्‍्वाःया लिसः पायछि नकसां वइमखु । अनुमानया भरय्‌ लिस: 
बीगु याइ । थथे लिस: बीबलय प्रतिकात्मक रुपं लिस: ठहरे यायगु हे थुजागु 
कथंया क्‍्वाःया विशेषता खः । थुगु कथं क्‍्वाःकासा भीगु लोक जीवनया थी थी 
पक्षं निसें कया प्रकृतिया थी थी पक्षतकयात थियाच्वनी | थ्व गुलिनं दइ व 
फुकसित प्रतिकात्मक नामं म्हसीकेगु याइ । लोक अनुभव या:गु फुक वस्तुयात 
प्रतीकया रुपय्‌ धायगु क्वाःकासाया स्वभाविक प्रक्रिया नाप मू लक्षण नं खः । 
गथेकि- 

न्याम्ह दाजुकिजाया छपा: भु ।(पाल्हा) 

पिने सिजः दुने लूँ ।(सुकुमल्ता) 

स्व:सा निम्ह मस्वःसा छम्ह, छन्त स्वयां थत खनी । (न्हायूक) 
६ क्वा:या जातीय उपमान छ्यलेकथं 

जातीय उपमान धायबलय्‌ सुं नं जातियात कया उपमा छयला त:गुयात 

धायगु याइ । सुं नं जातिं थःगु जातिगत पेशाया ज्याखँ यायूबलय्‌ कर्पिनिगु च्युता 
कयाः गबलें ज्याखँ यायमज्यू । च्यूता कयाः ज्याखं यातकि थःगु ज्या गबलें सुथां 
लाइमखु । थः गबलें न्ट्याःवने फइमखु । समाजय्‌ थुजापिं मनूत नं आपालं खनेद्‌ । 
थथे खने दया हे नेवाः लोक समाजं अजागु जातियात खने दयूकं मदयूकं उपमा 
छूयला तःगु खनेदु । गथेकि 'खि क्वबुया लायकूया च्यूता' धायबलय्‌ थ्व सुं नं जाति 
विशेषयात कःवनेफु । थःगु ज्या सुथां लाकेया नितिं वं थःगु ज्याय्‌ कर्म निष्ठावाण 
जुया ज्यायायमाः । थथे निष्ठावाण जुया ज्या यात कि थः गबलें ल्यूने लाइमखु । 

नापं समाजय्‌ थःगु प्रतिष्ठा नं दयाच्वनी । तर थःगु प्रतिष्ठा दयमाः, थःत समाजय्‌ 
ब्वयूमाः, सकसिनं म्हसीमाः धायवंतुं ज्यायाय्‌ धकाः म्वाःमदुगु ज्यायाना जीमखु । 
थुकियाना कन थःत अखः लिच्च: लाःवनि । खयूतला ज्या सदां मदयूफु गबलें 
गबलें ज्यामदया हे म्हाइपुक सुम्क च्वने मालेयो । अजाबलय्‌ छु याय्‌ छु याय्‌ जुया 
म्वामदुगु ज्या सनाजुइपिं समाजय्‌ आपालं दु । खयूतला थौंया युगय्‌ शहरी 
जीवनय्‌ जुइमा वा गांया जीवनय्‌ ज्या मदु धैपिं म्हो जक खनेदु । सुयां लिलाःगु 
खनेमदु तर अयसां गबलें गबलें ज्या मदया फुर्सदया ई नं दया च्वनी | थुजागु 
फुर्सदया इलय्‌ नं सुम्क मच्वंसे म्वामदुगु ज्यायाइपिन्त कया नं नेवा लोक समाजं 
'नउया ज्या मदु खिचाया प्यनय्‌ सँ खाकी' धका: जातिय उपमा छ्यलातःगु खनेदु । 

जातीय उपमानं मानव जातियात जक थीया छयला मतसे समस्त प्राणी 
जगतयात कया नं छयलेगु यायफ । मेमेगु जातियात कया: धायूबलय्‌ उगु 
जातिनाप ज्वला धकाः क्यने कथं लक्षणार्थया रुपय्‌ कया: नं धायूफु । गथेकि- सुँ 
नं बुद्धिमदुम्ह एकोहोरोपनम्ह जुलकि वैत स्वया: 'फै थें' धका: 'फै' जातिया उपमा 
छ्यला धायफ । थथे सुं नं जातियात समुदाययात थुइकेगुयात हे जातिया उपमा 
न धाइ । 

भीगु लोक जीवनय्‌ क्वा:या थःगु हे मू दु । थ्वयात कनेगु नं थःगु हे पह: 
दु । क्वा: कनेबलय्‌ माःगु खँग्व: स्वयां उकिया हे नापनापं वैत ल्वय्‌क म्वाःमदुगु 
खँग्व:त नं वयाच्चनी । थ्व वयगु जातिय उपमा मेमेगु फुकलिसे वया च्वनी । थथे 
वइगु धैगु हे क्वा: कनेबलय्‌ स्वयां न्यनेबलय्‌ यःइपुसे न्ह्याइपुसे जुइ धैकथं नं 
जुयाच्चनी । खँग्व: म्वाःसां नं क्वा: कनिबलय्‌ उकिया अर्थ वयाच्वनी । क्वाः 
धायूबलय्‌ भाव थुइके कथं उपमा पाखे दयकात:गु हे क्वा: खः । थुकिं जातीय 
उपमानयात नं क्यनाच्चनी । 
७ क्वाःया परम्परा 

नेपाल भाषाय्‌ भाषाया विकास जूसांनिसें साहित्या नं छुं छुं विकास जूगु 

खनेदु । थ्वहे भवलय्‌ क्वाःया नं विकास जूगु खनेदु । खयूतला समाजय्‌ जुया च्वंगु 
घटनायात मस्युम्हेसित सिइके बीगु व मस्यूगु थुइकेगु मनूतय्‌गु छगू कथंया 
स्वभाव खः । थम्हं स्यूगु खयात मेम्हेसित न्यने यःइपुक न्ह्यइपुक कनेत कौतुहलं 
जायका कनेमा: नापं थम्हं थुइकेबलय्‌ नं ध्वाथुइक थुइकेमा: थथे कनेगु व थुइकेगु 
परम्पराया विकास हे क्वा:या विकास खः । क्वा: नेपालभाषा लोक साहित्य ख्यलय्‌ 
छगू तसक लोक ह्वाना च्वंगु नापं न्स्यइपुसे च्वंगु साहित्य खः । क्वा:या परम्परा 
थुबलय्‌ निसें न्ह्यात धैगुया छुं आधार मदु । थ्व मनूतयूगु सभ्याताया विकासया 
१८२ नेवाः लोकवार्ता 


लिसेलिसें जूगु खयमा धैगु धुकमा यायफ । 

क्वाःया रुप बेद व महाभारतय नं दुगु खंकेफ । क्वा:यात उगु बखतय्‌ 
'ब्रम्होदय' धकाः धायगु याइ । सलयात बलि बी न्ह्यो ब्रम्होदयं न्यनेकने 
याइ । खयतला क्वाःयात थी थी भाषा भाषीकातयसं थःथःगु कथं हे नां 
छुनात:गु दु । गथेकि थ्वयात भारतीयतय्‌सं 'पहेलि' नां बियातःगु दुसा अबधि 
भाषं 'बुझौ अल’ नां बियातःगु दु । अथेतुं झीगु हे देया तराई पहाडी व हिमाली 
भेगय्‌ च्वंपिं नेपालीतय्‌सं नं थःथःगु कथं नां बियातःगु दु । थ्वयात नेपाली भाषं 
धायूबलय्‌ “गाउँखाने कथा' धकाः नां बियातःगु दु । तर थ्व छुं नं बाख धाःसा 
अवश्य नं मखु । 

खय्‌तला क्वाःया परम्परा महाभारतकालय्‌ हे वय्‌ धुंक्गु खनेदु । उगु 
महाभारत कालय्‌ पाण्डवपिं वनबास वंगु बखतय्‌ लः काःवंपिं किजापिं लिहां 
मवःसेंलि युधिष्ठिर थःहे वना लः स्ववन । यःइपुसे च्वंगु पुखुचाय्‌ लः त्वनेत 
स्वबलय्‌ छम्ह सुन्दरी यक्ष वयाः वैगु न्ह्यसःया लिसः मबीकं लः त्वने दइमखु 
धाइ । युधिष्ठिरं वैगु फुक्क न्ह्यसःया लिस: बी, थुकियात नं छगू कथंया क्वा: धका: 
नालाकया तःगु दु । अथेतु भारत मध्ये प्रदेशया मडला जिल्लाया गोड, प्रधान, व 
विरहारे जातितय्‌ व्याहाया इलय्‌ नं क्वा: कनेगु याइ । अथेतु भोजपुरी क्षेत्रय्‌ नं 
विहाया विधि सिधयका लोकरीति पुरेयायूत छँँयापिं मिसातय्‌सं जिलाजं भाजुयात 
क्वाः न्यनेगु चलन दु । थ्व क्वाःया लिस: पायछि नकसां बिइमा: । नेपालय्‌ नं जुजु 
सिद्धिनरसिंह मल्लया पालय्‌ खनेदूगु नेपाल भाषाया कुट काव्य क्वा:या छगू 
विकसित रुप खः । स्वस द॑ नं मल्याय्‌ धुंकूगु थ्व काव्य गयो जुजु याःगु धाइ । 

क्वा: शहरी जनजीवनय्‌ जक लोक ह्वा:गु मखुकि गांगामयूया जनजीवनय्‌ 
तक नं उलि हे लोकं ह्वा: । उगु इलय्‌ भीथाय्‌ मनोरञ्जनया साधन धैगु उलि छुं 
नं मदु । अथे जुया हे जनमानसय्‌ मनूतय्‌ ई दतकि, सुं नं पासा भाइपिं छथाय्‌ मुना 
च्वनेबलय्‌ व छुँ जःपिं नापं च्वनेबलय्‌ ई छ्यायकथं थःगु समाजया दुने थःम्हं 
खनागु, भोगे यानागु छुं नं वस्तु, थाय्‌ आदि थी थी विषययात कया: क्वा: दयूका 
न्यनेगु याइ । थथे क्वा: दयूका न्यनीबलय्‌ गबलें गबलें क्वा:यात लय अनुप्रास 
मिलेयाय्‌ कथं मेमेगु खँग्व: उखें थुखें हया नं ठिक्क जुइक मिलेयाना दयकेगु याइ । 
थजागु क्वा: न्यनेबलय्‌ हे न्ह्यइपुसे च्वनाबी । लय्‌ मिले जुइगु, उपमा मिले जुइगु 
धेगु हे क्वाःया छगू न्ह्यइपुगु पक्ष खः । अथे जूगुलिं क्वा: हरेक मनूतयगु म्हुतुइ 
घाना थें जुयाच्चंगु दु । थ्वयात लोक जीवनया छगू न्ह्यइपुगु पक्षय्‌ कयातःगु दु । 

क्वा: कासाया थःगु हे कथंया स्वाद छु। थ्व खंत्वाः थें जक मजुसे 

विषयवस्तुया जूसां उगु वस्तुया आकार-प्रकार, बनौट, फुकं उगु क्वाःया दुने 
लाकातःगु दइ । न्यंम्हेसिनं थ्वयात थःगु हे कथं मेमेगु खंग्वःत छयला लिस: 
बीम्हेसित अलमल्ल जुइकथं न्यनेफु । लिस: गबलें वहे क्वाःया दुने लाना च्वंगु दै 
धैगु नं सिइकेमा: । थ्वयात धायफेगु हे बुद्धिमत्ता ख: । 
द क्वाःया प्रयोजन 

लोक जीवनय्‌ न्ह्यइपुगु कासा मध्ये क्वा: कासा नं छगू जुया ब्यूगु दु । क्वा: 
कनेत विशेष कथंया वातावरण मा: धैगु मदु । निम्ह प्यम्ह मनूत दय्‌वं गा: । क्वाः 
धायगु विशेष यानाः सामाज्यया बखतय्‌ वाठ्ठ पिया: च्वनीगु इलय्‌, कपाय्‌ फ्यनेगु, कनि 
गुलितिनिगु, पुचः मुना: ताउत ज्यायायगु इलय्‌ अथेतुं चिकुलाया इलय्‌ बहनि छेंजःपिं 
नाप च्वना मक: कइगु इलय्‌ व ताल्लां चुक, ननी, बहालय्‌ च्वना: सिच्चुक फय्‌ नयगु 
इलय्‌ व इ छोयत थाकृया च्वंगु इलय्‌ ज्वलिंज्वपिं नाप च्वना: जक मखु कि थः स्वयां 
थजि वा कोजि न्ह्याम्ह हे नाप च्वना नं थ्वयात प्रयोजनय्‌ हया: न्ह्यसः लिस: 
यायफ्‌ । न्ह्यसः न्यनेगु थ्वया स्वभाव हे खः । थुकि जीवनया फुक पक्षयात घानातइ । 
अकें थ्व सकसितं उलि हे य: । क्वा: न्ह्यइपुगु मेगु कथं धायूगु खःसा थ्व गद्यात्मक 
अर्थात लयात्मक जुया नं खः । गद्य ब्वनेबलय्‌ गथे लय्‌ हना ब्वनि थ्वयात धायबलय्‌ 
नं अथे हे लय्‌ हना धायगु जुइ । थथे लय्‌ हना धाय्‌ ज्यूगुलि थजागु क्वा:यात 
साहित्यकारतयूसं थःगु साहित्यया दुने नं लाका तःगु खनेदु । थजागु साहित्य ब्वनेबलय्‌ 
छुं भतिचा थुइके थाकूइयो तर अयसां साहित्य साहित्य हे जुया म्वानाच्वनी । खय्‌त 
ला साहित्य ब्वनेबलय्‌ अथे नं थुइके थाक । उकीसिन क्वा:यात उकी स्वचाकीबलय्‌ 
भतिचा अलमल जुइगु हे जुल । थजागु साहित्य अपोयाना नीतिगत साहित्य, मचा 
साहित्य, प्रकृति साहित्य आदि जुयाबी । थथे साहित्यकारतयूसं थःगु साहित्यया दुने 
क्वा: दुथ्याका क्वाःयात प्रयोजनय्‌ हगु खनेदु । क्वाःया प्रयोजन गद्य साहित्यय्‌ जक 
मखु पद्य साहित्यय्‌ नं उलि हे खनेदु । थुकी आपालं विषयवस्तु दुगुलिं हे साहित्यकार 
लेखकतयूसं थःगु साहित्यय्‌, लेखय्‌ दुथ्याकूगु खः । साहित्य च्वयूबलय्‌ गुलि विषयवस्तुमा: 
उलि हे विषयवस्तु थुकी दुथ्याना च्वंगु दइ । 

क्वाःया प्रयोजन साहित्यय्‌ जक मयासे च्वय्‌ धयाथे थःगु फुर्सदया इलय्‌ ई 
छ्यायकथं न्ह्योसः लिसः कासा थें यायत नं हयफु । थथे साहित्यय्‌ व फुर्सदया 
इलय्‌ जक क्वाःया प्रयोजन मयासे मेमेगु विषयया माध्यमं नं थ्वयात प्रयोजनय्‌ 
हयूफ । गथेकि सञ्चार माध्यमया रेडियो, टि.भि. पत्रपत्रिका आदिस दुथ्याका 
थ्वयात प्रयोजनय्‌ हयूफ्‌ । क्वा: न्ह्यथने बहगु हरेक विषय हरेक थासय्‌ छयलेमा: 
मखुसा आपालं विषय दया नं छयले मफुसा क्वाःया प्रयोजन छुं दैथें मच्वं । 

९ क्वाःया अध्ययन परम्परा 

क्वाःया परम्परा कथं म्हिग थ्वयात दयूका गुलि छ्यला वन धैगुया छुँ 
बांलाक अध्ययन मजूसां थ्व थौं नं ल्यना: च्वंगु हे दनि । म्हिग दयूका वंगु क्वाःया 
उलि लिपिबद्ध जुया च्वंगु मदु । अथे जुया हे थ्वयात मालेत तसक थाक्‌ । खय्‌तला 
थ्व मनूतयूगु लोकजीवनय्‌ गुलि नं दु खंगु, भोगे याःगु शारीरिक, मानसिक, 
आर्थिक, सांस्कृतिक, सामाजिक, वैज्ञानिक, प्राकृतिक आदि खँयात हे कया: ईब्य:कथं 
दयकेगु याइगु खः । थुकी दुने गजागु गजागु न्ह्यसः गुगु कथं दयकातल धैगु उलि 
सिइके मफुसां थौ कन्हे थ्वयात थःगु हे कथं दयका तःगु खनेदु, न्यनेदु । 

क्वा: म्हिग: गुलि न्यने दु थौंकन्हे उलि न्यनेमदु । थथे म्हिग आपालं दुगु हे 
मनोरञ्जनया साधन धैगु मेगु मदुगुलिं नापं मनूतय्‌ उलि ज्यां व्यस्त मजूगुलिं नं खः । 
थौंकन्हे शहरय्‌ जुइमा वा गांगामय्‌ मनूतय्‌ तसक लिमला । थःगु जीवन म्वाय्‌त ज्या 
याना ध्यबा कमययाय्‌ मालाच्वंगु दु । वहे ध्यबाया लागि चांन्हि मधाःसे ब्वाँ ब्वाँ 
जुयाच्वंगु दु । उकिया नितिं मनूतयया बेफुर्सदं याना दुगु क्वा:यात हे संरक्षण यायमफया: 
च्वंगु इलय्‌ मेगु कवा: दयका न्यना च्वनेगु ई दैगु हे खनेमन्त । अथे जुयाः हे थौं कन्हे 
क्वाःया छुयलाबुला तसक हे म्हो जुया वंगु खनेदु । न्ह्याक्व: हे इ मदुसां थ्वयात संरक्षण 
यायूगुया लागि भीपिं हे न्ह्यचिले माःगु दु । थ्वयात लिपिबद्ध याना वनेमाःगु दु । झीगु 
समाजय्‌ आपालं क्वाःकासा वायत्य: फ्वाय्‌त्य: जुया च्वंगु दु । वहे वायत्य: फ्वायत्य: जुया 
च्वंगुयात कयाः छगू शोधग्रन्थ भाजु हरि प्रसाद श्रेष्ठ यानादीगु दु । 

क्वाःया परम्परा न्ह्याका: यंकेत थौं संचार माध्यम नं बाँलागु भूमिका म्हितुगु 
दु । म्हिग संचारया उलि विकास मजुया थुकिया नं विकास जूगु खनेमदु । तर थौं 
संचारया विकास लिसें क्वा:या नं विकास जुल धैगु सीकेफु । संचार माध्यमया लँपु 
एफएम रेडियो, टि.भी. गनं नेपालभाषाया ज्याभवः न्ह्यानाच्वंगु दु अनं वाःया छन्ह्‌ 
जक जूसां क्वा: कासायात नं थायूबिया तःगु खनेदु, न्यनेदु । थथे संचार माध्यमं बीगु 
क्वा: छपा न्हायपं नं न्यना छपा न्हायपं नं पित छ्वयगु ज्या मयासे व फुकसित 
संरक्षण याय्‌ थें छथाय्‌ मुना लिपिबद्ध यानाः तयूफत धाःसा अझ बांलाना: लिपातकं 
तुइगु तायकेफ । अथेतुं कवा: नेपालभाषाया पत्रिकाय्‌ नं गबलें गबलें पिहांवःगु 
खनेदु । थ्वयात नं अथे हे संरक्षण याना लिपिबद्ध याना तयूफत धाःसा भीगु भायया 
कवा: परन्तु तक मल्यनि धैगु धायमफ्‌ । थ्वहे झीगु मौलिकता जुयाबी । थुकिया नितिं 
भी हे न्ह्यचिलेमा: । यदि मखुत धाःसा क्वा: दयकेगु, कनेगु न्यनेगु परम्परा कन्हे 
मदया वनेफु । गुकियाना कनेयापिंन्सं क्वा: कासा धैगु हे मसिया वनी । अले अमिसं 
हे क्वाःकासा गुम्ह कंगःया नां खः' धका: न्यना च्वनी । थ्व विदम्वनाया खं जुइफ । 

उकिं क्वा: लिपिबद्ध याना संरक्षण यायगु थौंया भीगु दायित्व खः । 
१० क्वा:या ब्वथला 

क्वा: छगू थःगु हे निश्चित थाय, निश्चित परिवेशय्‌ जन्म जुइगु याइ । लोक 
जीवनय्‌ भीसं ल्हानागु भायया जक मखु कि गुगु नं भाय्‌ ल्हाइपिनिगु सामाजिक 
जीवन, चालचलन, रहनसहन अनया लकस आदियात कया: दयूकीगु जूगुलिं 
अनया वातावरणयात याउकं थुइकेफइ । लोक जीवनय्‌ मनूतयया जिज्ञासा, 
बौद्धिक, कुसलता आदि थ्वहे पाखें म्हसीकेफइ । थुकिं थःगु लोक भाषायात नं 
म्हसीकेगु कुतः याइ । नेवाः लोक जीवनय्‌ क्वाःया तःधंगु भूमिका दु । थःगु भाषिक 
पहिचानय्‌ थुकि तःधंगु ग्वहाली याइ । कवा: दयृकेबलय्‌ छगू नं छगू विषयवस्तुयात 
कयाः दयकेगु याइ । गबलें न्ह्यसःया लिस: लुइ कथं नं दयका न्यनेगु याइ । 
थुकिया हे माध्यमं नयेगु, त्वनेगु, पुनेगु, चाहुलेगु, स्वयेगु, दकव विषयया वस्तूचित्र 
थें जुयाच्चनी । भाषा व साहित्यकथं न्ह्यसः गुलि महत्वपूर्ण ज्‌ लिस: उलि महत्व 
मदु थें नं च्वनेफ । कवा: लोकजीवनय्‌ थी थी पक्षय्‌ थी थी रुपं छ्यलेगु याना 
वैच्चंगु दु । थ्व छयले नं मा: । खय्‌त ला क्वा: कनेगु धाःसां न्यनेगु हे खः । न्यंगु 
क्वाःया लिसः बी हे मा: । न्यनां जक पूवनीमखु । थथे थी थी कथं न्यनेगु क्वाःया 
लिस: वयकेया लागी छझा: जक जूसां अन लकस तसक न्ह्यइपुसे च्वना बी । 
क्वाःया लिसःया वर्णन हे न्ह्यसः ख: । अथे जुया हे न्ह्यसःयात रुपगत व लिस:यात 
विषयगत याना क्वा:यात निगू पक्षय्‌ ब्वथले फु । 
१०.१. रुप पक्ष 

रुप क्वाःया पिनेया आकृति खः । थ्व मदयक क्वाःया छुं हे रसबस दैमखु । 
अकें रुप हे क्वा:या न्हापांगु पक्ष खः । थ्व रुपगतयात नं शब्दशक्ति व संरचना 
याना निगू ब्वय्‌ ब्वथला स्वयफ्‌ । 
१०.१.१ शब्दशक्ति- शब्दशक्ति क्वाःया मेगु रुप खः । थुकिया अध्ययन यायूबलय्‌ 
थ्व शब्दशक्तियात नं अविधा, लक्षणा, व्यञ्जना याना: स्वंगू ब्वय्‌ ब्वथला स्वय्‌फ्‌ । 
थथे ब्वथला अध्ययन यायगु हे क्वाःया विशेषता खः । 
१०.१.१.१ अविधा- अविधा धायूबलय्‌ छुं नं क्वा: कनेबलय्‌ उकिया तप्यंक अर्थ 
पिहाँ वैगुयात धाइ । उच्चरण यायूबलय्‌ तप्यंक अर्थ पिहाँ वैगुयात वाच्यार्थ नं 
धायगु याः । गथेकि- 

थ्यु थ्यु धाःतलय्‌ मथ्यू थीमते थीमते धालकि थ्यू', थ्व छु खः ?(म्हतुसि) 
१०.१.१.२ लक्षणा- क्वा: कनेबलय्‌ तप्यंक मधासे चाहुइका धायबलय्‌ उकिया अर्थ 

थुइके माःगुयात लक्षणा धाइ । आपालं क्वाःत लक्ष्यार्थ खनेदु । थजागु क्वा: 
अविधामूलक स्वया कम मजू । गथेकि- 
“चा:या तःलय्‌ म्हासुख्वा: माजू' थ्व छु खः ?(कूगु हल) 
१०.१.१.३ व्यञ्जना- ध्वनि व व्यङ्ग अर्थकथं थुइके माःगु शब्दयात व्यञ्जना धाइ । 
व्यञ्जना साहित्यय्‌ जक मखु उकिया भाषाय्‌ नं तःजिगु महत्व दयाच्वनी । व्यञ्जना 
क्वा:कासाय्‌ नं आपालं खंकेफ्‌ । गथेकि- 
'तकि तकि बाँ तय्‌, गंगामाइ तलय्‌ तय्‌, ह्याउँमचा दयोंने तय्‌', - 
थ्व छु खः? (होखाचिलं) 
१०.१.२ संरचना- संरचना धायूबलय्‌ क्वाःया पिने खनेदैगु ख्वापा ख: । वहे 
रुपकथं पिनेया तत्वया अध्ययन याय॒गु जुइ । संरचनां उकिया आकार प्रकार व 
प्रकृतियात बांलाक केनेगु याइ । थुकि थःगु स्वरुप म्हसीकी गुगु स्वरुप थी थी 
कथंया दु । 
अनुप्रासकथं - 'वहे नसा, वहे तिसा वैगुतं आशा’ - (ताहा) 
आकारकथं - 'न्याम्ह तःक्येंया छपा भू! - (पाल्हा) 
उपमाकथं - न्हिपं चातुलं खिचा मखु’, 'त्वाः दतं कंग: मखु, हाकुसे च्वनं 
को मखु - (कसा) 
न्हयसःकथं - 'छि भयालं वन जि गनं वने’ ?- (न्या जालय्‌ क्यंगु) 
लयहंगु - 'मचाचाम्ह नानी तसक ज्ञानी हाली मखु सनी मखु सुम्क 
च्चनी - (कतांमरि) 
खॅत्वा: कथं - 'ग्वय्‌ लासा छत्र कुसा’ - (फकमा) 
खँपुत्वा: कथं - 'पानातःगु मधि नयमज्यू'- (सौपा) 
खॅभाय्‌ कथं - 'किसि किसि ल्वाना घाँय्‌ चूं दं - (घःक्यलेगु) 
आइक्य्‌ कथं - 'मांमां निमा म्ह्याय्‌ म्ह्याय्‌ निम्ह्याय्‌ ब्व स्वब्व म्हतिं छब्व 
नइ' - (अजि, म्ह्याय्‌ छय) 
१०.२ विषय पक्ष 
विषयगत धायबलय्‌ क्वा:या मूलभूत रुपयात थुइकी । थुकि समाजय जूग॒ 
घटना, ज्याखं, व्यवहार, सांस्कृतिक, आर्थिक, धार्मिक, राजनैतिक, शारीरिक, प्राकृतिक, 
आदि मेमेगु विषययात नं दुथ्याका तइ । अके क्वा:या विषय पक्ष म्हगया दुग: क्वेँ थें ख: । 
नेवा: लोकजीवनय्‌ गुलि न क्वाःत दइ व फुक्क विषय पक्ष लानाच्चनी । थुकिया आधारय्‌ 

थ्वयात स्वय॒गु याइ । विषयवस्तुया आधारय्‌ क्वाःयात ब्वथलेगु कृतः जूगु दु। छुँ नं 
अभिव्यक्ति विषयलय्‌ वनाः क्वचाइगु जूगुलिं विषयया आधारय्‌ ब्वथलेगु पायछि खनेदु । 
विषयवस्तुया आधारय्‌ ब्वथलेबलय्‌ थी थी विषययात थी थी रुपं ब्वथलेफ । 


सामाजिक - मां स्वयां म््यायम्ह जान्ने' । -(लोहमा नीगु) 

आर्थिक - ल्हा नं मदु तुति नं मदु तर उखे थुखें जुइफु' । ध्यबा 
सांस्कृतिक - घनघोर जंगल दथ्‌ं हिया खुसी बा वः' । (सिन्चु छायकूगु) 
प्राकतिक - चिकुलाया इलय्‌ सुथय्‌ मि मच्यासां क॑ व:' । (खसु) 
धार्मिक - तिःग्वगुलिं पुइगु, चिग्वगुलिं लुइगु पुण्य ज्याय्‌ पल्ख बय्‌ 


मतयगु' । (शंख) 


शारीरिक - 'तःकेय्‌ निम्हेसिन म्हुतु मदुसां खँल्हाय्‌ सः' । (मिखा) 
प्राणी जगत - 'न्ह्यःने संख पुइम्ह ल्यूने पंखा गायकीम्ह' । (खिचा) 
पशुपंक्षी - न्हिनय्‌ अखः बहनि न्ह्यख:' । (भुलुखा) 

भज्या कथं - 'आंगसा ज्वना भवाः यायगु!। (पुवाचा सिलेगु) 
विविध - थुकिया अलावा मेमेगु विषय वल धाःसा वयात विविध 


विषयलय लाका स्वय्‌फ ।लय, शब्द संयोजन अनुप्रास क्वाःया खास आकारप्रकार 
हे खः । क्वालय्‌ शब्द संयोजन व लय अति हे न्ह्यइपुक नकसां छ्यला तःगु दइ । 
थ्वहे माध्यमं क्वा: नं थःगु हे स्वरूप कयाच्वनी । क्वा: दयूकेबलय्‌ खँपु पूवना च्वंगु 
नं ज्‌इफ गबलें पुमवंसे खंत्वा: जक नं जया च्वनेयो । अथे जसां रुप व लय दया 


क्वाः 
| | 
रुप पक्ष (न्ह्यसः विषय पक्ष ।लिसः 
| हु, लोक दीदी पक्ष 
अ मन्चमा जीवनया रथ पक 
| सामाजिक, आर्थिक, 
राणा गप्र सांस्कृतिक, प्राकृतिक, 
भाभिधा सक्षथ EA | धार्मिक, शारीरिक, 
तप्यंक अर्थ (चाहइका कक भर्थ न ब माकर ऐतिहासिक, 
पिहांवग पिकायग ग तिस अर्थ उपमाकर्थ, प्राणी जगत, पशुपंक्षी, 
हु कु न्ह्यस.क्थ, लयूहंगु, ज्याकथं, भावकथं, आढि 
खँत्वा:कथं, मेमेगु थीथी विषय 
खँपुत्वा' कथं, 
खँभाय्‌कथं 
भाइक्यूकथं 


[नन चवा: लाकबाता 


हे थुकि बांलागु थाय्‌ कयाच्वनी । क्वा: कासाय्‌ न्ह्यसः लुइगु स्वभाव हे खः । 

११ नेवाः क्वा:या विषयवस्तु 

नेवाः लोक जीवनय्‌ क्वाःया परम्परा थुबलय्‌ निसें न्ह्यात धैगु बारे 
तिथिमिति मदुसां नेवा: भाय्‌ व सभ्यताया विकास जूसां निसें जुल धैगु सिइकेफु । 
मेगु भाषं थ्वयात प्राचीन काल धका:नं थुइकेफ । उगु इलय्‌ क्वाःकासायात ववा: 
हे धका: नां छुना तःगु खनेमदु । न्ह्यागु विषयवस्तु जुसां उकी छु, गन, गय्‌, गथे, 
गुलि, गबलें धका: न्ह्यसः दनकि व उकिया लिस: वलकि वयात क्वा: धकाः धायगु 
याःगु खनेदु । खय्‌त थ्व न्ह्यसः लिसः जक हे खः । अथेसां अबलय्‌ प्रतिकात्मक 
कथं भाव कथंया न्ह्यसः उलि खनेमदु । तर थौं वया थ्वहे न्ह्यसः लिसः थी थी 
कथंया दयूका ई छयायगु कासाया रुपय्‌ का:गुलि थ्वयात थौं क्वा: कासा धकाः 
धायगु याना ह:गु धेगु सीकेफु । मेगु कथं न्ह्यस:या लिस: तुरुन्त क्वाःक्वाः 
बीमा:गुलिं नं क्वा:कासा धा:गु खयफ । क्वा: कासा धायूवं हे अन छम्हेसिन न्ह्यसः 
न्यना उकिया लिस: मेम्हेसिन बी हे मा: । छायधाःसा क्वाःकासाया मुख्य लक्ष्य 
न्हयूसः लिसः खः । थथे न्ह्यसः लिसः जुइबलय्‌ उगु न्ह्यसः छुं नं विषययात कया 
दय्‌केफु । उकिया लिस: अवश्य नं दयाच्चनी । 

क्वा: कासा प्राचीन कालं निसें चलेजुया वःगु जूगुलिं नेवा: लोक जीवनय्‌ 
हरेक नेवाःतयगु नुग: नुगलय्‌ कण्ठस्थ धैथें जुया च्चंगुदु । क्वा: कण्ठ जूगु धैगु हे 
मनूतयगु ज्ञानया धुक्‌ जाःगु थें खः । ज्ञानया धुक्‌ क्वा: साहित्यया छगू अंश खः । 
क्वा: कासा साहित्या मेमेगु विधा दयसिबें न्हयो हे दय्‌ धुंक्गु खनेदु । क्वाःकासाया 
न्ह्यसः सःस्यूपिन्के स्वयां आखःमसःसां रसिक पिन्कें अप्व: वः । अझ अप्व: छेंज्या 
याइपिं मिसातयके वः । क्वा:या न्ह्यसः न्यनेबलय्‌ लिसः मवल धाःसा न्ह्यसः न्यंम्हं 
हे लिस: बिया: बीमा: । अबलय्‌ उगु वस्तुया गुण, लक्षणया खँ, क्वाःनं बीगु ज्ञानया 
खँ आदि फुक कनाबीमा: । गुकियाना थक्य दुगु ज्ञान मेपिन्त नं इनाबीगु थें खः । 
थुकि विषय बस्तुया नं चित्रण बांलाक यानाबी । भाषा न्ववायगु जक मयासे थुकी 
बुलुहुं ह्युपा वःसां नं क्वाःकासां थुकिया स्वरुपयात ल्यंकाःतइ । क्वाःकासां लोक 
जीवन व बौद्धिक विकासया जक अनुभूति मब्युसे न्ह्यसः लिसः जुइबलय्‌ न्हयसः 
न्यनेत नापं लिस: बीत नं दक्ष यानाबी । 
११.१ सामाजिक कथं 

क्वा: कासाय्‌ नेवाःसमाज हुने जुइगु आपालं खंत दुथ्याना च्वंगु दु । थुकी 
व्यवहारिक खँ, सामाजिक वातावरण, रहन सहन आदि फुक यथार्थ रुपय्‌ न्ह्यब्वया 

तःगु दयाच्वनी । दसुकथं - निम्हत्यपूया छपू जनी - (खवः), वं चायकी मखु, थः 
मवंक चालीमखु - (लुखा) आदि । क्वा: कासाया विषयवस्तु माला स्वल धाःसा 
भीग्‌ न्हिथंया सामाजिक जीवनय्‌ अति मजिमगागु नय॒गु, त्वनेगु वस्तुतकयात नं 
न्ट्यथना तःगु दु, दसुकथं - पिने लूँ दुने वहः - (केरा), गुलि नल उलि हे ल्होइ - 
(जाकी, बजि दायगु दाप), मामं ल्होइ मचां त्वनि - (लःथीगु) आदि । थथें नेवाः 
लोक जीवनय्‌ घरेलु वस्तुयात क्वा: कासाय्‌ आपालं दुथ्याकाः तःगु खनेद्‌ । 
११.२. शारीरिक कथं 

क्वाः:कासाया विषयवस्तु कथं भीगु म्हगःया अङ्ग-प्रत्याङ्गयात नं म्हसीका 
बीगु याः, दसुकथं - स्वीनिपु हाया छह: जक हः-(वा व मे) निम्ह तःकें दु गबलें 
नाप मला - (मिखा) न्याम्ह दाजुकिजाया छपा भु - (ल्हाःपा), मनां मबु छुयां को 
- (सँ), आदि क्वा: कासाया रुपं दुथ्याना च्चंगु दु । म्हिगः वयाः कने वनीगु भीगु 
म्हगः न्ह्यावलें एकनासं चले जुयाच्चनी मखु । थ्वं गुवलें आलस्य क्यनि, गवलें 
त्यानु चाःगु क्यनि । उलिजक मखु भीगु म्हगःयात गवलें उसाँय्‌ नं मदयूफु । अथे 
जुया हे कवा: कासा उसाँय्‌ लिसे स्वापू तया 'कारखाना मखु न्हिछिं चलेजू' - 
(नाडी) थें जा:गु क्वा: दुथ्याका त:गु खनेद्‌ । नेवाःलोक जीवनय्‌ सामाजिक खँयात 
क्वा: कासाय्‌ प्रतिकात्मक रुपं क्यनातःगु दु । 
११.३. सांस्कृतिक कथं 

जीवनय्‌ सुखदुःख, वयातुं च्वनी वनां तुं च्वनी थ्वैत न्ह्यइपुक छयायत 
क्वाःकासाया तःधंगु भूमिका दु । अथे जुया क्वा: कासां भीगु जीवनया सांस्कृतिक 
पक्षयात कया: नं आपालं क्वा: खनेदु, दसुकथं- दुने वन, दुनेतुँ ह्वल, सुभाय्‌ फया: 
छूयनय्‌ छुलः - (नःलास्वाँ) आदि । अथेतुं हाकूगु लं फिनाः ह्यांउँगु लः त्वनीगु - 
(खुकुरि) थें जागु वीरताया प्रतिकयात नं क्वा:कासाया विषयवस्तुस लाकात:गु दु । 
अथेंतु नेवाःलोक जीवनय्‌ तिसा वसःया तःधंगु महत्व दु । उकिसन मिसातयसं 
तिइगु पुनिगु तिसा वसः यक्व कथंया दु । थुकीयात कया, नं क्वाःया विषयवस्तु 
दयूकातःगु दु, दसुकथं - लापाँयखय्‌ लँ ग्वालि - (माकःसि), हः स्वहः हा च्यापू - 
(पृतुलं) आदि । 
११.४. विज्ञान कथं 

नेवा: लोकजीवनय्‌ क्वा:या विषयवस्तु वैज्ञानिकतयूसं आविष्कार याःगु छुँ 
नं मेशीनरी साधनयात कयाः नं दयूकात:गु दु । दसुकथं - ब्वय्‌ फतं कंग: मखु, 
पांग्रा दतं मोटर मखु - (हबाई जहाज), न्हायपं नीका, लाक्मं प्यंकलकि ब्वाँय्‌ वनि 
- (मोटरसाइकल), आद । थुकी आधानिक वैज्ञानिकतयसं आविष्कार याःगु 

न्हून्हगु साधनपाखे नं क्वा: कासा क्वसगु खनेदु । 

नेवा: लोकजीवनय्‌ मांबौ, थःसिबें सःस्यूपिं गुरुपिन्सं कंगु खँयात ध्यान 
बिया: न्यनेगु मस्त, व छुँ मस्युपिन्सं याइ । थजागु ज्ञान गुणया खँ कनीबलय्‌ 
न्यनेगु उत्सुक जुइगु न्ह्याम्हेसिया स्वभाविक हे खः । अथेजुया हे हिती घःफयगुयात 
कया: नं कवा: दयका तःगु खनेदु, दसुकथं - छम्ह हे मांया त:म्ह मस्त, कोल जक 
त्वना: दक्वं पोष्ट - (हितिइ घःफयगु) आदि । 
११.५ आर्थिक कथं 

नेवाःतय्‌ दथ्वी आर्थिक स्थितियात कया: नं आपालं क्वा: दयका तःगु दु । 
नेपाःदे चिकिचा धंसां अनया मनूतयगु मुख्य पेशा कृषि व व्यापार ख:ः । कृषि 
व्यवसाययात कया: दयूकातगु क्वा:या दसुकथं - चिधिम्ह बाउचिया निग: तपुलि 

(मुस्या), छम्ह दाजु वनि, सछिम्ह किजा वइ - (कनि गुलितिनिग), आदि क्वा: 

दुथ्या । अथेंतुं ल्हा तुति मदुसां उखें थुखें वनेफु - (ध्यबा), ध्यबाः खनकि माहाद्यःया 
स्वंगः मिखा धैगु खँभाययात कया: ध्यबा खनकि सुया: स्वंगः मिखा ? - (माहाद्यःया) 
धैगु न्ह्यसः तया नं क्वा: दयकेफु । 
११.६ प्राकृतिक कथं 

प्राकृतिकयात कया नं क्वा: कासाया विषयवस्तु दयका त:गु दु । थुकिं 
क्वाःया त:धंगु विशेषता क्यं । थजागु क्वा: प्रकृति व लोकजीवनलिसे तसक सत्ती । 
प्राकृतिक स्थीति, लकस, धरती, आकास, हिमाल, पहाड, खुसी, वनजंगल, वा, 
फय्‌, निभाः प्राकृतिकलिसे स्वापू दुगु अनेक खँयात कया दयका तःगु दु, दसुकथं 
- वा नं वल निभाः नं त्वल, सुया मचा बुल ? - (धोंया), सालां सालेमफ, 
पालांपालेमफु - (लः), थः गन गन व अन अन वइ (किचः) गवले सुपाँय्‌ व गवलें 
निभाः त्वः - (तँ, न्हिला), आदि । थुलिजक मखु प्रकृतिया भण्डार अथाहा दु । थ्व 
लिसे स्वापू दुगु लायूलामा, सुपाँय्‌, प्वं, खसु, भुखाय्‌ तकयात नं क्वा:या विषयस 
लाकातःगु दु । दसुकथं - ब्वल ब्वल धाइ ब्व नं ब्व तर ब्वःगु धाःसा मखं - ( 
भुखाय्‌), आकासया फल धरतीलाइ, लायूसातक नाया छोड - (प्वं), जंगलय्‌ मि 
मच्यासां कं वः - (खसु) आदि । थुकिं सिइदु कि भीके प्राकृतिक ज्ञान गुलित 
च्वन्हया धैगु बांलाक क्यं । प्राकृतिक कथं नाला त:गु क्वा: कासाय्‌ तिमिला, सूर्यः 
नगु आदियात नं दुथ्याका त:गु दु । दसु कथं - चकगु ख्यलय्‌ चतांमरि छपा दु - 
तिमिला), सुथ लूम्ह बहनी बी, मफु सुनां वेत थी - (सूर्या), चकगु ख्यलय्‌ छुस्या 
मुस्या आपालं ह्वलातःगु दु - (नगु) आदि । 

११.७ ज्या कथं 

नेवाः लोकजीवनय वस्तु चित्रया क्‍्वा:जक न्ह्यमब्वसे क्रिया मूलक अथे 
धेगु ज्यायात कया: नं क्वा: दयका तःगु आपलं दु । थथे ज्या कथंया क्वा: भीगु 
जीवनय्‌ झीसं हे याना वयाच्चनागु सामाजिक ज्यायात कया: दयूका तःगु खनेद्‌, 
दसुकथं - सिंचा सिंचा ल्वाना नसिंचा पतचिं - (बजि न्हुइगु), ल:मदु पुखुली व्यांचा 
तिं तिं न्हू - (कनि सीगु), आंगसा ज्वना कवा: भवा: यायगु - (पुवाचां फयनेगु), 
सर्ग स्वया बाजं थाय.गु - (लताई तुलेगु), वा मरुम्हेस्यां सु प्वाँय्‌ नः - (मिदुइगु) 
आदि । थजागु ज्या कथंया क्वा:या थःगु हे विशेष महत्व दु । मेमेगु क्वा: स्वयां 
थजागु क्वाःलं नेवाः सभ्यता साँस्कृति व स्वभाव बांलक क्यं । 
११.८ प्राणी जगत कथं 

नेवा: क्वा:यात कया: मालेगु भवलय्‌ प्राणी जगतयात कया: नं क्वा:या 
विषयवस्तु दयका तःगु आपालं दु । प्राणी जगत धायवं प्यपां चूपिं जक मखुसे व्वये 
फुपिं गः पंक्षीयात नं क्वा:कासाय्‌ न्ह्यंकातःगु दु, दसुकथं - थां थां प्यथां, हासा 
हासा निहासा, पुलु पलु छपुलु - (किसि), न्ह्योने संखं पुइम्ह, ल्यूने पंखा गायकीम्ह 
- (खिचा), अभथेंतुं - उखें थुखें जुइफु, तृति दतं न्यासी जुइमफु - (चखुंचा) आदि 
थें जागु कंग: पंक्षीया क्वा: नं भीगु लोकजीवनय्‌ थ्याका तःगु दु । 
११.९ भावकथं 

नेवा: क्वा: कासाय्‌ भाव कथंया क्वाःयात नं दुथ्याका तःगु दु । थजागु 
कथंया क्वा लुइके तसक थाक । थजागु कथंया क्वा:नं क्वा:या ख्यलय्‌ तसकं 
महत्वपूर्ण थाय॒का:गु दु, दसुकथं - भाःतं कलाःया सकतां खं छता हे जक मखं 
- (कला:बर्खि च्वंगु), हःम्ह यंकेमदु, यंकुम्ह खनेमदु - (क्वताः) थें जागु क्वाःकासां 
मनू जीवनया चित्रयात उलाक्यनाब्यूग दु । क्वा: कासाया विषयवस्तृया अध्ययन 
थुलि जक मखु भीगु जीवन लिसे सत्तीगु आपालं खंत दुथ्याका त:गु दु । वस्तु 
कथं न्ह्यवसा, ल्वाभः, ज्याभः, आदि दु थें धार्मिक, ऐतिहासिक, वनस्पति आदि 
मेमेगु नं आपालं विषय दु । थजागु कथंया विषयवस्तुया क्वा: कासां थःगु जीवन 
चित्रण यानाच्चनी। ६) 

लिधंसा 

खँत्वा:खँभाय्‌ व छुनाखें 
श्रीति शाक्य? 


यमाजयात सुसम्पन्न व युसभ्य धायूकेगु नितिं थनया लोकवार्ताया 
विविध पक्ष लियें सतूया व्यवहार नं छगू खः । थःगु जीवनय्‌ बइगु घटना 
परिघटनायात कयाः सुन्दर अले त्यने यइपुक्क कनेगु छगू कला खःसा 
थ्व हे कलाया माध्यम मध्ये छगू खः खँत्वा: खभाय्‌ व छुनाखें । खंत्वाः 
खँभाय्‌ व छुनाखँ हरेक यमाजय्‌ दइ । थुकि व्यज्ञत्मक लिसें कयाः, न्यने 
यइपुक्क लाक्षणिक अर्थ, मिठास आदि न॑ दइ । गुकें भाषायात अझ 
सम्पन्न यायूगु भूमिका म्हिती । हरेक भाषाय्‌ विविध अर्थ दइगु खंत्वाः 
खँभाय्‌ व छुनाखँया महत्व विशेष रुपं दु । 


१ म्हसीका 

लोकसाहित्य दुने थी थी विधात दुथ्याः । उकी मध्ये नं जनमानसय्‌ 
लोकंह्वागु व लोक अप्व: छयलीगु धयागु खंत्वा: खंभाय्‌ व छुनाखँ खः, छायधा:सां 
थुकियात छयलेत खंल्हाबल्हा यायबले प्रसंग मिलेजूसा गा: । खँत्वा: खँभाय्‌ व 
छुनाखँ जनमानसय्‌ अप्व: प्रचलनय वःगुया कारण थ्व न्ह्याम्हेस्या अथे धयागु 
शिक्षित अशिक्षितपिन्सं छयलेफु । थुकिया संरचना नं लोकपाखें जूगु जुगुलिं 
थुकियात न्हियान्हिथं खँल्हाबल्हा यायबले छयलेफु । जनमानसया जीवन जूगु 
थी थी घटनाक्रमयात मिलेयाना थुकिया उत्पत्ति जूगुलिं थ्व जनमानस दथ्वी 
अतिक लाकंह्वा । गामय्‌ जुइमा चाहे शहरय्‌ जुइमा न्हियान्हिथं खँल्हाबल्हा 
यायूबलय्‌ थुकियात मछयलिपिं सायद म्हो हे जक जुइ । 
* च्वमि नेवा: खँत्वा:खँभायूया अनुसन्धान यानाच्वनादीम्ह खः । 

खँत्वा:खँभाय्‌ व छुनाखँ नितां अप्वःयाना खँल्हाबल्हाय्‌ छयलीगु जूगुलि थ्व 
मौखिक साहित्य दुनेला । अथे खःसा लिखित रुपय्‌ नं थ्वयात म्वाकातय्‌ नितिं थी 
थी साहित्यकारपिन्सं इलयब्यलय खँत्वा:खँभाय्‌ व छुनाखँया संग्रह पिथना नेपालभाषा 
साहित्यया धुक्‌ जायकेत तिब ब्यूगु दु । थुकिया दकले न्हापां पला: न्ह्याका द्यूम्ह 
भाजु सत्यमोहन जोशी खः । वयूकलं दकले न्हापां ने.सं. १०७८ सं 'छुनाख (उखान 
कोष)' धका छुनाखँ मुना च्वसापासापाखें पिथना दिलसा ने.सं. १०८२ सं 'खँत्वा: 
व खँभाय्‌' पिथना दिल । अथे हे ने.सं. १११८ स भाजु ज्यापु पञ्च 'खँत्वा खँभाय्‌ 
व छुनाखँ छपुचः' पिथनादिल । ने.सं. ११२२ सं भाजु शङ्करबहादुर मल्लं 'धापूखं 
मुना' (नेवाः उखान वखान छुनाखँ) पिथना दिल । अथे हे भाजु केशर लालं सन्‌ 
१९८५ सं ॥७७9॥€९586 B00 या 020४605 धका नेपाली, नेपाल भाषा व 
अंग्रेजी स्वंगू भाषं च्वया: पिथनादिल । थथे खँत्वा:खँभाय्‌ व छुनाखँया मुना सफूला 
पिंहावल तर थुकिया गहन अध्ययन जूगुं धाःसा खनेमदुनि, छायधाःसां छुनाखँ व 
खँत्वा: खंभायलय भेद छु खः धयागु खं जनमानसं मथूनि । भाजु सत्यमोहन जोशीजुं 
हे खँत्वा:खँभाययात निगू ब्वय्‌ ब्वथला: खँत्वा: व खंभाय्‌ धका च्वयादीगु दु । भाजु 
ज्यापु पञ्चं धाःसा थुकिया छगूहे खँग्वः कथं खँत्वा: खँभाय्‌ धका च्वयादीगु दु । 

अर्थ छयायगु भवलय्‌ नं थी थी साहित्यकारपिन्सं थःथः कथं अर्थ छ्याना: 
दीगु दु एकरुपता खनेमदु । गथेकि कोशकार ईश्वरानन्द श्रेष्ठाचार्य खँत्वा:यात 'खँपू 
व छुनाखं' धका: उल्लेख यानादीगु दुसा थुकियात नेपालीं 'वाक्यांश', 'वाक्यपद्धति' 
'उखान' धयातःगु दु । अंग्रेजी थुकियात ^ Phrase, Idiom, व Proverb 
धयातःगु दु । लोक साहित्यविद्‌ सत्यमोहन जोशी खँत्वा:खँभाययात खंपु दुनेया 
छत्वाःखँ (वाक्यांश) धयादीसा खँभाययात लाक्षणिक अर्थ वइगु खँग्व: पुचः पूमवंगु 
छुनाखं धका धयादी । कोशकार कमल तुलाधरं 1001) यात खँभाय, खँग्वयागु माने 
जक थुया: नं खँ थुइके मफइगु खँत्वा: यात खँत्वा: खँभाय्‌ धयादी । 

थथे थी थी विद्वानपिनिगु धापू थी थी जुइबलय्‌ अध्ययन यायूत थाकइगु 
हे जुल । अथे जूगुलिं अर्थय्‌ एकरुपता दयूमाल अले तिनि थ्व विषयस अध्ययन याय्‌ 
अःपुइ । खँग्व:या ल्याखं अर्थ छयलेगु खःसा खँत्वाः खँभाययात छथाय्‌ तया: अर्थ 
छ्यासा एकरुपता वइगु खनेदु । परिभाषा ल्याखं स्वयबले न नेपालभाषं खँत्वा: 
खँभाय्‌ धाइगुयात नेपाली टुक्का, अंग्रेजी 1001) व उर्दू मुहावरा धाइ । छुनाखँयात 
नेपालीं उखान, अंग्रेजी 20/810 व उर्दू लोकोक्ति जुई । 

साहित्यकारपिन्सं थःगु साहित्ययात अझ बांलाकेगु व ओज दयकेगु नितिं 


छुनाखँ व खत्वाःखँभाय्‌ छयली । थुकिया छयला साहित्यय्‌ आः जक मखु प्राचीन 
नेवा: लोकवार्ता १९५ 


कालं निसें जुयाच्वंगु दु । थौं तक्क नं छुनाखँ व खँत्वा:खँभायया अस्तित्व ल्यनाच्वंगु 
धयागु थुकिया विशेषतां यानां ख: । थुकिया मानव जीवनलिसे क्वातूगु स्वापू दु । 
अले थ्व छगू युगं मेगु युगय्‌ व छगू पुस्तां मेगु पूस्ताय्‌ हस्तान्तरण जुजुं वयाच्वंगु 
दु। 

खँत्वा:खँभाय्‌ व छुनाखं धायसातकि खँग्व: मुना जक जुइमखु । खँग्वः 
मुनाय्‌ नं लाक्षणिक भाव दतकि व खंँत्वाःखँभाय्‌ जुइ अले व्यञ्जना जुलकि व छुनाखं 
जुइ । सुयातं ध्याचू नका वा व्यङ्ग याय माल धा:सा तप्यंक धायूमछिन कि खंत्वा: 
खँभाय्‌ व छुनाखँया ब: कया ध्याचू नकेगुयाइ । 

खंत्वाःखँभाय्‌ व छुनाखँयात झीसं निरन्तर रुपय्‌ छूयला यंकेमा व थुकियात 
मौखिक जक मखसे लिखित साहित्यया रुपय्‌ नं म्वाका तयमा: । 
२ खँत्वा:खँभाय्‌ व छुनाखँया म्हसीका : 

खयतला लोकसाहित्यया हरेक विधा उतिक हे लोकंह्वाः अथे खःसां 
खँत्वा: खँभाय्‌ व छुनाखंलं मनूतय्‌ व्यवहारिक जीवनय्‌ तसक महत्वपूर्णगु थाय्‌ 
कयाच्वंगु दु । जनसाधारणं थःगु जनजीवनय्‌ न्हियान्हिथं धयाथे खंत्वाःखँभाय्‌ व 
छुनाखँया छयलाबुला यानाच्वंगु दु थ्व शदियौं निसे हे न्ह्यानावयाच्चंगु दु व थुकिया 
क्रम न्ह्यानावनी । खंत्वाःखँभाय्‌ व छुनाखँ धयागु समाजय्‌ लिखितरुपं स्वयां 
मौखिक रुपं आपालं छूयलाबुलाय्‌ वयाच्वंगु दु । छायधाःसा खँल्हाय्‌ सःपिं फुक्कसिनं 
चाहे व आखः ब्वनातःपिं जुइमा वा ब्वनामतःपिं जुइमा खंत्वाःखँभाय्‌ छुनाखंँ 
मछ्यःपि माले हे थाकुइ । अझ दुवाला स्वय॒गु खःसा ब्वनातःपिन्सं स्वया ब्वना 
मतपिन्सं थुकिया छ्यलाबुला अप्व: यानाच्चंगु खनेदु । छेंय्‌ छेंय जक दुवाला स्वय्‌गु 
खःसां न्हपुस्तां स्वयां पुलांगु पुस्तां खँत्वा: खँभाय्‌ व छुनाख॑यात आपाल छूयलाच्वंगु 
दु । उकि थ्व छ्यलेत आखः सयमा धयागु मदु छायधाःसां थुपिं लोकजीवनया थी 
थी पक्षय्‌ ल्व: कथं छ्यलावयाच्चंगु खः, गथेकि कुटाइमयात कयाः “इ न व्यः” धका 
खँत्वाःखँभाय्‌ छयलेगु याःसा आपाजक दइगु जुयां ज्या ख्यले मजू धयागु अर्थय्‌ 
“किसि तःधी ज्वीवं ला नय्‌ ज्यूला ?” धयागु छुनाखँ आपालं छयलाच्वंगु दइ । 

खँग्व: मुनेवं जक खंँत्वाःखँभाय्‌ व छुनाखं जुइमखु । लक्षण दुगु अले 
न्हियान्हिथंया ज्याख॑लय्‌ छ.यलाबुलाय्‌ वःगु खँग्वः वा खँग्वः मुनायात खंत्वाः खँभाय्‌ 
धाइसा व्यञ्जना दुगु नापं पूर्ण रुप दुगु खंल्हाबल्हाय्‌ छ्यलीगु खँग्व: मुनायात 
छुनाखँ धाई । अथे जूगुलिं लोक अनुभवया तथ्यं सत्य जूगु लक्षार्थ खँग्व: पुचः 
'खँत्वा: खँभाय' जुइसा ब्यञ्जनार्थ खँग्व: पुचः 'छुनाखं' जुइ । खंत्वा: खँभाय्‌ व 
छुनाखँ मौखिक साहित्यजक मछयसे लिखित साहित्यय्‌ जक लिकुना मच्चंसे 

लोकह्वाकेया नितिं साहित्यकारपिंन्स लिखित साहित्यय्‌ छयलेगु या: । तर, थुकिया 
अप्व: छयलाबुला जनमानसय्‌ दु । थुकिया मूहुनि धयागु खँत्वा:खँभाय्‌ व छुनाखँया 
लोकजीवनलिसे ला व लुसि थें क्वातुगु स्वापू दूगुलिं खः । 

खँत्वा:खँभाय्‌ व छुनाखं व्यक्ति विशेष छयलीगु ख:सां थ्व व्यक्तिगत मजूसे 
साधारणीकृत जुइ । उकि खँग्व: मुना गुकी लाक्षणिक व ब्यञ्जना दया नं साधारणीकृत 
जुइ मफत धाःसा व खँत्वा:खँभाय व छुनाखँ ता:ई म्वाइ मखु उकिया आयु कम जुइ, 
छायधा:साँ जनमानसं थुकियात नालाकाइ मखु गुकियाना थुकिया छयलाबुलाय्‌ 
वइमखु । खँत्वा:खँभाय्‌ व छुनाखँ परम्परानिसें छगू पुस्ता मेगु पुस्तायात हस्तान्तरण 
याना वयाच्वंसां थ्व परम्परागत जक जुइमा: धयागु मदु । ई, परिस्थिति व 
वातावरण अनुसार न्हून्हूगु खँत्वा: व छुनाखँ पिज्वयफु । अथे पिज्वःगु खँत्वा: खँभाय्‌ 
व छुनाखं जनमानसं नाला काल धा:सा अजागु खँत्वा:खँभाय्‌ ताःई तक्क म्वाय्‌ फइ, 
नाला मकाःसा अजाःगु खँत्वा:ःखँभाय व छुनाखँ तनावनी । 

खँत्वा: खँभाययात खँपुलिइ छयल धायूवं उकिया अर्थ पूवनी । अले 
थुकिया तप्यंगु अर्थलिसे स्वापू मदसे लाक्षणिक अर्थलिसे स्वापू दइ गथेकि : ग्वाय्‌ 
पिया नयगु । वं छुं हे ज्या मयासे माँ अबुया सम्पत्ती ग्वाय्‌ पिया नयाच्वन । थन 
“ग्वाय्‌ पिया नयगु”या शाब्दिक अर्थ खः ख्वालय्‌ च्वंगु ग्वायूपिया नयगु तर थ्व 
खँत्वा:खँभायया लाक्षणिक अर्थया महत्व यक्वं दु गुकियाना खंपु अर्थ पूर्ण जुई । 
थुकिया लाक्षणिक अर्थ खः ज्या मयासे सुम्क च्वना: नयगु। तर छुनाखं धाःसा 
थवंथवय पूर्ण खँपु जूगुलि थुकिया ब्यञ्जनाया अर्थ दयाच्वनी । गथेकि 'अं धालकि 
अंकार थू' थुकिया अर्थ खः संकेतं हे खँ थूम्ह । थुकियात थुइकेत थ्वयात वाक्य 
छ्यलेमा: धयागु मदु छयसां तबि थ्व पूर्ण हे जुयाच्वनी । 

नेपालभाषां खंत्वाःखँभाय्‌ धाःथे नेपाली भाषां टुक्का, संस्कृतं वाग्धारा वा 
वाक्यपद्धति, अरबी व उद्‌ भाषाय मुहावार धाइ । अंग्रेजी थुकियात 100115 धकाः 
धाइ। अथे हे छुनाखँ यात नेपाली भाषं उखान, संस्कृतं लोकिक्ति व अंग्रेजी 
Proverb धाइ । 

थथे थी थी भाषं नामांकित या:सां थुकिया ज्या: धाःसा छगू हे खः अले 
थुकिया परिभाषा नं वहे खः। खाली भाषा जक पाःगु खः । अथेखःसां तबि छगू 
भाषाय्‌ दुगु खँत्वा: खँभाय्‌ व छुनाखँया विशेष अभिव्यक्ति मेगु भाषाय्‌ हिलाबुला 
याय्‌ थाकुइ फु । थुकिया कारण थःथःगु भाषाया खँग्व:या स्वरुप स्वया: थःगु पह 
व विशिष्ट अभिव्यक्त पानाच्चनी । खंँत्वा: खंभाय्‌ व छुनाख॑यात कया: थी थी 
विद्वानपिन्स थःगु हे कथं परिभाषा बीगु कुतः नं याःगु दु । 

डा. कृष्णदेव उपाध्यायया धापूकथं खँत्वा:खँभाय्‌ धयागु छुं न खँल्हाबल्हाया 
भाषायदुने दइगु अपूर्ण वाक्य खण्ड ख: । गुकिया छयलाबुलां संपूर्ण वाक्ययात सबल, 
सतिक, रोचक व चुस्त दयका बी । अथे हे छुनाखँ धायसातकि छुंन धापूयात तीब्रता 
हया उकियात प्रभाव यायगु ज्या: जुइ । अले थुकि न्यनिपिनिं नुगलय्‌ थियाच्वनी । 
अथे हे डा. कृष्णलाल हंसया धापूकथं खँत्वा:खौभाय्‌ वाक्यया खण्ड खः थुकिया 
छुयलाबुला वाक्यय्‌ जुल धायवं वाक्यया शक्ति व प्रभाव वढेजुइ । मदनसेन बज्राचार्यया 
धापूकथं छुनाखँ उद्देश्य विधेय (वाक्य पूर्ण याइगु पद) विधान जुयाच्वनी गुकियात अर्थ 
थ्वीकेत मेगु गुगुं साधनयागु आवश्यक दइ मखु । गथेकि: ख्वा बांला चाला बांमला । 
थ्व छुनाखँयात वाक्य मछयसे हे थुकि अर्थ पूर्ण बियाच्वंगु दु । तर खँत्वा: खँभायूलय्‌ 
धाःसा उद्देश्य व विधेयया दुने विधान दइमखु उकि थकियात वाक्य मछयतले थुकी 
पूर्ण व ठीक अर्थ बीमखु । गथेकि मुस्या ग्ययेकेगु । थुकिया अर्थ हचकेगु खः । 
थुकियात वाक्यय्‌ छयल धायवं तिनि थुकि लाक्षणिक अर्थ बी । गथेकि - वं मांलिसे 
ध्यबाकायूत मांयात मुस्या गयूकल । 

वाच्यार्थ स्वयां लाक्षार्थया पदसमूह हे खँत्वा: खँभाय्‌ खः । खँत्वा: खँभायूलय्‌ 
छ्यलीगु पदया पलेसा मेगु मह्युसे न्ह्याबलें छगू हे जुया च्वनी छगू पदयात हिला 
मेगु पद तनेवं खंत्वा: खँभायया स्वरुपहे हिली । थुकि शब्दया नित्य सन्निधि (Strict 
Collot0n) जुयाच्वनी । गथेकि “अबुया छ्यनय्‌ कःनि सीगु” या थासय्‌ “बाया 
छुयनय्‌ कःनि सीगु” तलकि खंत्वा: खँभाय्‌ उलि सार्थक जुइमखु। थ्व थुकिया 
विशेषता खः । अथे हे मेगु विशेषता धयागु खंत्वा: खँभायया छयला गबले नं व्यागलं 
जुइमखु । थुकिया छ्यला वाक्य दुने जक जुइ गुकियाना खंत्वा: खँभायया अर्थपूर्ण 
जुइ । खँत्वा: खँभाय्‌ पद समूह खया: नं थुकि अर्थगत एकता दयाच्चनी । छायधाःसां 
थुकी च्चंगु थी थी पदं अलग अलग अर्थ मव्यूसे सामूहिक रुपं छगू तर विशिष्टगु 
अर्थ बियाच्वनी । परम्परानिसें चले जुया: वयाच्चंगुलिं थुकिया अर्थ रुढ जुयाः उकिं 
खास अर्थ बियाच्चनी । खँत्वा: खँभाय्‌ दुने दुगु पदया अभिधार्थया छुं हे भूमिका दइमखु 
नापं वाच्यार्थलिसे न थुकिया सम्बन्ध दइमखु । गथेकि “लखय्‌ मिखा ककेगु” या 
अभिधार्थः “लखय्‌ मिखा कनेगु”या स्वापू मदु तर लक्षार्थः “करपिन्त भगः लायगु” 
लिसे स्वापू दई । थी थी भाषाय्‌ विशेष थाय्‌ कया च्वनीगु खँत्वा: खँभाय्‌ भाषायात 
च्वन्ह्याकेत विशेष महत्व दु । मेगु विशेषता धयागु खँत्वा: खँभाययात छगू भाषं मेगु 
भाषाय्‌ हिले थाकुइ । उकियात ह्यूसां अर्थ वहे मबीफु । हरेक भाषाय्‌ थःथःगु हे 
प्रचलित अभिव्यक्ति दयाच्वनी । खँत्वा: खँभाय॒या विशेषताया अध्ययन याना: स्वयूबले 
थुकिया विशेषतायात बुंदागत रुपय्‌ थुकथं अध्ययन यायछिं। 
१९८ नेवाः लोकवार्ता 


२.१ लाक्षाणिकता 

खँत्वा:खँभायूया विशेषता धयागु थुकी लाक्षणिकताया गुण दइ। थुकी 
वाच्यार्थ गौण जुइ अले लक्षार्थया विशेष थाय्‌ दइ । छुनं वाक्यय्‌ दुगु खँग्वलं वाच्यार्थया 
अर्थ जक बिल धायवं व खंत्वाःखंभाय्‌ जुइमखु । गथेकि-'मं पूथें ज्वीगु' थुकिया वाच्यार्थ 
मिं पुइगु भाव खःसा थुकिया लक्षार्थ कायूबलय्‌ मिं पूगु मखु तर मिं पुइबलय्‌ 
छटपटाहत जुइगुया अवस्थायात संकेत याइ । मिं पुइबलय्‌ गथे वाथावाथा कनीगु 
खः उगु अवस्थायात कयाः धायमाल धायूवं थ्व खंँत्वाःखँभाययात छ्यली । 
२.२ वाक्य स्वानाच्चनीगु 

खँत्वा:खंभायया स्वतन्त्र अर्थ व अस्तित्व दइमखु । थ्व अपूर्ण वाक्य 
जुइगुलिं यानाः थुकिया अर्थ स्पष्ट यायया नितिं थुकियात वाक्यय्‌ छ॒यलीगु खः । 
खंत्वा खँभायूया अर्थ स्पष्ट यायया नितिं थुकियात वाक्यय्‌ छयलेगु अत्यावश्यक 
खनेदु । गुकियाना वाक्ययात सशक्त जुइ । नापं वाक्ययात ओजनदार नं दयूकाबी । 
उकि खँत्वा: खँभायूया विशेषता धयागु वाक्यय्‌ प्रयोग याये धुंकातिनि पूर्ण अर्थबिइगु 
खः । गथेकि- 'सलं वान्याय्‌गु' धायबले थुकि लक्षार्थ मक्यंसे वाच्यार्थ जक क्यंथे 
च्चनी । थुकियात वाक्यय्‌ छयल धायूवं तिनि थुकिया मू स्वरुप पिहांवयाः थुकिया 
अस्तित्व दइ । 'सलं वान्यायथे व जिके ध्यबा कयां त्वःतल' थथे वाक्य छ्यला तिनि 
खँत्वा: खँभायूया अर्थ स्पष्ट जुइ । 
२.३ लोकप्रियता 

खँत्वाःखॅभाय्‌ जनजीवनय्‌ स्वाप्‌ दयाच्चनीगु भाषिक अभिव्यक्तिया सुत्रात्मक 
कथन नं खः । थ्वहे सुत्रात्मकतां यानाः लोकोक्तिया रुपय्‌ चलेजूगु खंत्वाः खँभाय्‌ 
जनजीवनय्‌ मौखिक परम्पराय्‌ म्वानाच्चंगु दु । थथे मौखिक परम्पराय्‌ ल्यनाच्वनीगु 
व मानव जीवनलिसे स्वापू दुगुलिं याना: नं थुकिया लोकप्रियता अझ च्वजा:गु खः । 
प्रत्येक व्यक्ति थःगु अभिव्यक्तियात प्रभावकारीरुपं न्ह्यब्वयूत चायूकं मचायक खँत्वा: 
खँभाययात छयलाच्वंगु दुसा म्हो अभिव्यक्ति नं यक्व भाग न्ह्यव्वय्‌ फइगु शक्ति थुकी 
दु, गथेकि- 'जिगु लं भ्वाथ जुल’ धायूबलय्‌ थुकिं भाषिक अभिव्यक्ति गहनता मयासे 
सामान्य कथं अभिव्यक्ति याःगु खनेदुसा थुकियात हे भतिचा हीका “जिगुलंनं नय्‌ धकाः 
धाल धाय॒बलय्‌ भाषिक अभिव्यक्तिया विशिष्टता खनेदइ । 
२.४ कर्णप्रिय व कर्णकटु 

खंत्वा: खँभायूया मेगु विशेषता धयागु कर्णप्रिय व कर्णकटु खः । न्ह्याक्व 
न्यसां न्यने मगाइगु अले न्यनाच्चने यइगु खँत्वा: खंभाय्‌ जुलकि व कर्णप्रिय जुड । 

थुकि मनोरंजन बी । थुज्वःगु खंत्वाः खँभायया लक्षार्थ बांलाःगु खँ धयाच्वनी । 
गथेकि सुयातं तसक भिम्ह धका: धायूमालकि 'स्वीनिता लक्षण लाःम्ह' धकाः खँत्वा: 
खँभाय्‌ छ्यली । थुज्याःगु खँत्वा: खंभाय्‌ जुलकि न्यनीम्ह प्रफुल्ल जुइ । 

अथे हे कर्णप्रियया ठीक अःखः कर्णकटु खः । कर्णकटु धायूबलय्‌ न्यने 
मयःगु खंत्वाःखँभाय्‌ खः। उज्याःगु खँत्वाःखँभाय्‌ न्हायपनं सहजरुपं नालाकाय्‌ 
थाकुइ । अप्व: धयाथें । ध्याचू नकीगु व व्यङ्गात्मक खंत्वाःखँभाय्‌ जुलकि न्यने 
यइमखु । विशेषयानाः थःत व्यङ्ग याना बांमलाःगु खँ धायत खंँत्वाःखॅँभाय्‌ छयल 
धायवं व सुयात धाःगु खः वयात वं खंत्वाःखँभाय्‌ कर्णकटु जुइ । गथेकि सुं अयला 
त्वनाःज्वीम्ह मनूयात वयात ध्याचू नकेथें 'भवामगुल्‌' धकाः धाल धायूवं वयात थ्व 
खँत्वा: खँभाय्‌ न्यने यइमखु । 
२.५ सरल व सरसता 

खंत्वाःखँभायलय्‌ छ्यलात:गु खँग्वः सरल व सरस जुइ। खंँत्वाःखँभाय्‌ 
खॅभाय्‌ सभ्यताया विकासलिसे न्ह्याना थौंतक्क म्वाना: च्वनेफूगुया कारण थुकी 
छ्यलातःगु खॅग्वःत सरल व सरस जूगुलिं नं खः। गुकिं यानाः जनमानसं अःपुक 
थुइके फु अले अ:पक्‌ नाला कायफु । थथे सरल व सरस जुया: सकसिनं थुइगु व 
छयले फइगु हे थुकिया विशेषता खः । मनूया जीवनय्‌ असर याइगु थी थी वस्तु, 
पक्षयात कया: थुकिया निर्माण जुयाच्चनी । अथे जूगुलिं नं थुकी सरलता व सरसता 
दयाच्चनी । गुकियानाः शिक्षितवर्ग जक मखसे अशिक्षितवर्गा नं खंत्वाःखँभाय्‌ भावयात 
अःपुक थुइका काइ । 'न्ह्यलं चायकेगु' खंत्वाःखँभाय्‌ सामान्य जनजीवनं कयातःगु 
खंग्वःयात तया निर्माण यानात:गु खः । थुकिया अर्थ सरस जू नापं थुकी च्वंगु खँग्व: 
सरल जू । अले थुकिया लाक्षणिक अर्थ खः होशय्‌ वयगु । 
२.६ अपरिवर्तित 

ई व परिस्थिति ल्व: कथं न्हू न्हूगु खँत्वाःखँभाय्‌ निर्माण जुइफु तर 
न्हापांनिसे छ्यलावयाच्चंगु खँत्वा:खँभाय्‌ ई हिल धाय्वं व परिमार्जन जुइमखु । बरु 
उत्थें जाःगु मेगु हे खँत्वा:खँभायया निर्माण जुइफु । 

खँत्वा:खँभाय्‌ धयागु परम्परागतरुपं रुढ जुयावयाच्चनी थुकियात मेगु 
भाषाय्‌ हिले नं फड मखु अनुवाद नं याय्‌ फइमखु अले पर्यायवाची खँग्व: तया 
वयात हिले धका: स्वसां स्वभाविक जुइ नं मखु । खंँत्वाःखँभायूलय्‌ दुगु खँग्व:त 
छगूलिं मेगु अभेद्यरुपं स्वानाच्वनी । छगू खॅग्वःया मेगु खँग्व: लिसे क्वातुगु स्वाप 
दया: खंँत्वाःखँभायया संरचना जुइगुलिं उकिया अलग अलग अर्थ मखसे छस्वालं 

अर्थ बीगुलिं उकी दुने च्वंगु छगू खँग्वयात मेगु खँग्व:लिसे हिलेगु कृतःयात धाय्‌वं 
खंत्वाःखँभायूया संरचना हे स्यनी । नापं खंत्वाःखंभाय्‌ लोक हे लोकजीवनयात 
आधार कया निर्माण याना: तइगुलिं थुकियात हिलायंकेगु कृत: यात धायवं जनजीवनय्‌ 
असर जुइफु, गथेकि- 'मनय्‌ मि छवः’ खंत्वाःखँभायूलय्‌ छ्यलातःगु खँग्व:या पर्याय 
खँग्व: तल धायूवं उकिया विशिष्ट अर्थ तनावनी । 'मनय्‌ मि छव’ मधासे 'हृदयलय्‌ 
ज्वाला छवः' धकाः धायवं दकले न्हापां खंत्वाःखँभाय्‌ जुइमखु अनं वया लाक्षणिक 
अर्थ नं दइमखु । 
२.७ जनजीवनया चित्रण 

खँत्वा:खँभायया मनूतयगु जनजीवनलिसे क्वातुगु स्वापू दयाच्चनी । थुकिया 
म्‌ कारण धयागु खँत्वा:खँभायया निर्माण मनूतय्‌ जनजीवनलिसे स्वापू दुगु थी थी 
ई, परिस्थिति, वस्तु आदिया लिधंसाय्‌ जुयाच्चनी । जनजीवनया थी थी पक्षयात 
कया: खँत्वाःखँभाय्‌ निर्माण जुइगुलिं हरेक पक्षया चित्रण खँत्वा:खँभाय्‌ दुने दयाच्वनी । 
थुकि जनजीवनया थी थी पक्षयात उलाबी । गथेकि- गणेद्यो जुइगु, च्याय्‌ हाइगु, 
ध्यवां भायूल्हाइगु आदि खंत्वाःखँभायलं जनजीवनया चित्रणयाना प्रतिकात्मकरुप 
अर्थ बिया च्वनीसा छुं न समाजया थःगु धर्म संकृति व जीवनशैलीया न चित्रण 
जुयाच्वंगु दइ । 
२.८ लोकानुभव व सारपूर्णता 

खँत्वाःखँभाय्‌ जनजीवनया अनुभवं खारे जुयाः पिज्वःगु सारपूर्ण कथन खः । 
लोक थःगु जीवनय्‌ अनुभव याःगु खयात खँत्वाःखँभायूया माध्यमं पिथनी । थुकी म्हो 
जक खँग्वलय्‌ नं यक्व अनुभव संयोजित जुयाच्चनी । थथे लोकानुभावया कसिं पिज्वःगु 
सारपूर्ण कथनया थःगुहे विशिष्ट म्हसिका दयाच्वनी । थःगु जीवनय्‌ थःत जूगु 
घटनायात कया: खंँत्वाःखँभाय्‌ निर्माण जुलकि उकी सारपूर्णता दइ, गथेकि- “भौ 
त्वःपुया श्राद्ध यायगु', 'मनू लनेगु', 'मिखा पीके थें', 'हावा न: वनेगु' आदि । 
२.९ संक्षिप्तता 

लोकसाहित्यया थी थी विधामध्ये खँत्वा:खँभाय्‌ आकारय्‌ चीधं जुइ । थुकी 
लघुतम अभिव्यक्ति दइगु नं थुकिया विशेषता हे खः । खँत्वा:खँभाय्‌ धयागु पद समूह 
खः तर एकपदीय खंँत्वाःखँभाय्‌ नं दु गुगु थुकिया विशेषता खः । खंत्वाःखँभायृयात 
स्वयबलय्‌ थुकिया तुलना छुनाखँ व क्वाःकासा लिसे याना: स्वयबलय्‌ आकारय्‌ 
निगुलिं स्वयां खंत्वाःखँभाय्‌ संक्षिप्त जू । संक्षिप्त जुयाःनं भाषिक अभिव्यक्ति 
प्रभावकारिता हय्‌गु, भाषाय मिठास बी फूगु थुकिया विशेषता खः। आकारय्‌ व 

रुपया दृष्टि चीधंसा उकि बीगु अर्थ व भावतीक्ष्णताया दृष्टि खँत्वा:खँभाय्‌ सशक्त 
जू । पदया ल्याखं स्वय॒गु खःसा खंत्वाःखंभाय्‌ एकपदीय निसें पाँच पदीय रुप तक्क 
खनेदु । गथेकि- एक पदीय - 'कचिंगः’ दुइपदीय- 'चिरमांया मचा’ तीन पदीय- 
'नुगलय्‌ लाहि मदु” चारपदीय- 'प्वाथय्‌ लोमां त्ययका च्वनेगु' पाँचपदीय- 'मिखा 
बागलं हे स्वय्‌ मयः' आदि । 
२.१० व्यङ्गात्मक 

खंत्वाःखँभायूया मेगु विशेषता धयागु थुकिया व्यङ्गात्मक भाव खः । 
सुयातं तप्यंक धाय्‌ मछिनकि, सुयातं चाःहीका ब्वःबीमालकि खँत्वा:खँभाय्‌ छ्यली । 
सुयातं कंखिना: खँल्हाय्‌ मालकि न खंत्वाःखँभाय्‌ छयली । उकिंयाना: नं खँत्वा:खँभाय्‌ 
परम्परांनिसे थौंतक्क निरन्तररुपं खँत्वाःखंभाय्‌ छयलाः वयाच्वंगु दु । सतर्कता 
वोधयाय्‌त नापं सुधार यायत नं थुकि यक्व ग्वाहालि याइ । 

अथे हे मौखिकरुपं जक मखु लिखित रुपय्‌ नं साहित्यकारपिन्सं थःगु 
साहित्यिक कृती व्यङ्गात्मक भाव दुथ्याके माल धाःसा प्रसंग ल्वःकथं खँत्वा:खँभाय्‌ 
छ्यलाच्चनी । गुकियानाः व साहित्यिक कृतिया स्तर हे च्वन्ह्याइ । मेखे व्यङ्गात्मक 
खँत्वाःखँभाय्‌ नं सम्बन्धित मनूयात सुधारया लँ लीगु छगू अवसर नं बी । गर्थेकि - 
बिस्यूं वनेगुयात व्यडगात्मक कथं खँत्वाःखँभाय्‌ छ्यलेबलय्‌ 'पपू छुइगु' जुइ । 
२.११ रचयिता अज्ञात 

खँत्वा:खँभाय्‌ धयागु लोकसाहित्य दुने ला:गु तसक महत्वपूर्णगु विधा खः । 
लिखित साहित्य शुरु जुई न्ह्य: हे लोकसाहित्य जनमानसं मौखिकरुपं छयले 
धुंकल । थ्वहे भवलय्‌ मनूतयसं थःगु जीवनय्‌ ल्वकथं थःगु जीवनलिसे स्वापृ दुगु 
थी थी पक्षयात कया: खँत्वा:खँभायया निर्माणयात तर व निर्माण जूगु खंत्वाःखँभाय्‌ 
व्यक्तिगत मजूसे सामूहिक जूवन। उकिस थुकिया रचनाकार सु खः मसिल । 
खंत्वाःखँभाय्‌ जनजीवनय्‌ आधारित जूग॒लिं थ्व लोकप्रिय जूजूवन गुकियानाः 
रचनाकारयात गौण यानाबिल । खंत्वा:खँभाय्‌ दक्वसिनं नालाकाइबलय्‌ व व्यक्तिगत 
जुयाच्चनी मखु, लोकयागु हे जुयाबी । 
३ छुनाखँया विशेषता 

लोकसाहित्यय्‌ छुनाख॑या उतिक हे महत्वपूर्ण थाय्‌ दु । छुनाख॑या मू 
उद्देश्य धयागु ज्ञान बीग ज्याः खः | थुकिया मू विशेषता धयागु थ्व कवि, लेखक 
आदिपिन्स च्वयात:गु मखुसे सामाजिक जीवन हनेगु भवलय्‌ पिज्व:गु उक्ति खः । 
छुनाख॑या विशेषतायात छसिकथं थथे वर्णन यायछिं । 

३.१ समास शैली दइगु 

छुनाखं स्वयूबलय्‌ चीधंसां थुकी दुने आपालं खं सुलाच्वनी अले उकि छुन 
कथंया शिक्षा बियाच्वनी । थथे समास शैली दयाच्वनीगु थुकिया विशेषता ख: । थ्व 
आकारय्‌ चीधंसां थुकि दुने तःधंगु भाव सुलाच्वनी । गथेकि - 

बेला न कुबेला बजि नयेला । 

थ्व तसक प्रचलनय्‌ वयाच्वंगु छुनाखँ खः । थ्व स्वयूबलयला लघु आकारयागु 
हे खःसां थुकि धायूत्यंगु खँ धाःसा तसक गहन ज्‌ । थुकिया अर्थ छ्यायगु खःसा ई 
ब्यो विचा: मयासे ज्या याइम्ह: कथं खः । 
३..२. अनुभूति व निरिक्षण 

छुनाखँया मेगु विशेषता धयागु अनुभूति व निरिक्षण खः, छायधाःसा छुंनं 
खँ अनुभव व निरिक्षण मयातले उकिया प्रतिपादन जुइ मखु | छुनाखँय्‌ मानव 
जीवनया युग युगं निसें अनुभूत व निरीक्षण जुयाच्चंगु खँ नाप शक्ति स्वापू दयाच्चनी 
, गथेकि- धौयात भौ पासा । थ्व छुनाखँ प्रचलनय्‌ हयूत निरीक्षण याना: थःम्ह 
अनुभूत याना: तिनि थुकियात छ्यलाबुलाय्‌ हःगु जुइ । थथेहे थी थी छुनाखँया जन्म 
मानव जीवनय्‌ थःम्ह अनुभूत याय्‌ धुंकाः पिज्वइगु खः । 
३.३. सरलता व सरसता 

छुनाखँया मेगु विशेषता धयागु थुकी दइगु सरलता खः । छुनाखँ थुलि 
सरल भाषाय्‌ निर्माण जुयाच्वंगु दइ । थ्व न्यनिम्हेस्या थुकियात नुगलय्‌ तयाः तइ । 
थ्वहे सरलता व सरसतां याना थुकि थःगु प्रभाव व्वयेत ताःलाइ । छुनाख सरल व 
सरस मजुल धाःसा वयात सुयाग नं नुगलय थी मखु । नुगलय्‌ थीगु कारण धयागु 
हे छुनाखँया सरलता व सरसतां याना खः, गथेकि - रानी याय्‌ धाःतले कनि जुल 
थुकिया अर्थ भिंके धातलें स्यन धायूकथं ख: । थुकिया अर्थ मछयसां थ्व छुनाखँ सरल 
जूगुलिं याना: जनमानसं अःपुक्क थुइका काइ । खय्‌तला खत्वाःखँभाय्‌ व छुनाखँया 
विशेषता आपालं ज्वःला व । गथेकि निगुलिंया रचयिता अज्ञात जुइसा, निगुलिं नं 
व्यङ्गयायूत छयला च्वनी । अथे हे खंत्वाःखंभाय्‌ व छुनाखँलय कर्णप्रिय व कर्णकटु 
दयाच्वनी । अथे हे निगुलिं नं जनजीवनया चित्रण दयाच्चनी । 
४. खँत्वाःखँभाय्‌ व छुनाखँया भेद 

धायूबलय्‌ व न्यनेबलय्‌ उत्थें च्वंसां खँत्वा:खँभाय्‌ व छुनाखँ परस्परय्‌ 
पा: । थुकियात छयलिबलय्‌ नं चायक मचायूक थुकी भेद मक्यंसे छ्यलाच्वंगु दु । 
गुलिसिनं ला खँत्वाःखँभाय्‌ व छुनाखँ छगू हे धका: नं छयलेगु याः । नितां उत्थे 

च्वंगुलि याना छुकियात खंत्वाःखंभाय्‌ व छुकियात छुनाखँ धाइ धयागुलि धाःसा 
प्रष्ट मजू । 

कोशकार इश्वरानन्द श्रेष्ठाचार्य खँत्वायात 'खंपू' व “छुनाखँ' धकाः 
उल्लेख यानादीगु दुसा थुकियात नेपाली भाषाय्‌ “वाक्यांश”, 'वाक्यपद्धति' 'उखान' 
नं धयातःगु दु । अंग्रेजी थुकियात ब phrase, |७०॥ व P0४९7 धयातःगु दु । 
अथे हे छुनाखँयात न्हयागुं भायया दुधं खः धकाः धया:तःगु दु । लोक साहित्यविद्‌ 
सत्यमोहन जोशी खँत्वा:खँभाययात खँपु दुनेया छत्वा:खँ (वाक्यांश) धयादीसा 
खँभाययात लाक्षणिक अर्थ वइगु खँग्व:पुचः, पूमवंगु छुनाखँ धका धयादीगु दु । 

वीरसिंजुं धाःसा खँत्वा:खँभाय्‌ व छुनाखँय्‌ अन्तर मदुगुकथं अर्थ छ्यानातःगु 
दु । खँत्वा:खँभायया अर्थ तप्यंक मजूसां उकिया अर्थ धाःसा ध्वाथुया च्वनी धका: 
न्हयथनादी लिसें खँपुली खंत्वाःखंभाय्‌ छयलेबलय्‌ उकि विशेष अर्थ दयाच्वनीगु व 
मुक्तरुपया संग्रहित संरचना हे खँत्वा:खँभाय नालादी । थ्व ल्याखं स्वयूबलय्‌ छुनाखं 
धायूबलय थ्व लक्षण दया च्वनीमखु । छायधाःसां छुनाखँया संरचना थुकथं जुयाच्वनी 
गुकि खँपुया रुप काइ । खँत्वाःखँभायया संरचना म्हो जक खँग्व: मुना च्वंगुदइसा 
छुनाखँया संरचनाय्‌ यक्व खंग्व मुनाच्वनी । डा.कृष्णदेव उपाध्यायं खँत्वा:खँभाय्‌ 
वाक्यया अंश जुइ धका: न्ह्यथना दीगु दु । खँत्वा:खभायया स्वतन्त्र रुप दइमखु तर 
छुनाखँ धा:सा पूर्ण वाक्य कथं जुइ धयादी । गुकिया स्वतन्त्र रुप नं दइ लिसें वयूकलं 
खँत्वा:खँभाय्‌ गद्यात्मक जुइ तर छुनाखँ धाःसा सगद्य व पद्य नितां जुड धयादी । 

खँत्वा:खंभाय्‌ व छुनाखँया भेद मालेगु भवलय्‌ चुडामणि बन्धुं छुनाखँसिबें 
चिहाकःगु रुपया खंत्वाःखंभायलय्‌ अभिव्यक्तिया ढाँचाया संक्षिप्त व प्रभावकारी 
रुप दया च्वनीगु न्हयथनादी । प्रभावकारिरुपं खँ तयगु तिनिं खँत्वाःखँभाय्‌ छयलीगु 
धयादीम्हं बन्धं छुनाख॑य्‌ थःगु हे खँ दयाच्वनी धकाः तक तयादीगु दु । खँत्वाःखँभाय्‌ 
अप्वःयाना लक्षार्थ जुइगु व छुनाखँ व्यञ्जन जुइ धयादी । छुनाखँ मुनामि शंकरबहादुर 
मल्लं खंँत्वाःखँभाय्‌ खण्डकाव्यया रुपय्‌ वयाच्चनीगु लोकसाहित्यया छगू अंग 
नालादी । अथे हे खंत्वाःखंभाययात खॅपूति छ्यलेबलय्‌ उकिया काल, पुरुष व 
वचन हिलावनी । तर छुनाखं पूर्ण वाक्यया रुपय्‌ छयला: वयाच्चंगुलिं थुकी काल, 
वचन, पुरुष परिवर्तन मयासे गथे खः अथे हे छयली धयादी । 

मोहनराज शमां वाक्यय्‌ जक छूयलीगु खंँत्वाःखँभायूया संरचना पद 
समूहात्मक जुइगु जूसां थुके दुगु विलक्षण अर्थ वाक्यय्‌ हिल धायवंतिनि खुले 
जुइधयागु धारणा न्ह्यब्वयादीगु दु । वयूकलं खंत्वाःखँभाय्‌ वाक्यय्‌ दुने मिले जुइगु 
अवयव जूगुलिं वाक्यं थुकियात लिकाय॒वं वाक्यया संरचना स्यनीगु खँ न्ह्यथनादीगु 

दु । वयूकलं छुनाखँया संरचना वाक्यस्तरया जुइगु व थुकियात स्वतन्त्र वाक्यया 
रुपय्‌ नं छ्यलेफइ । छुनाखँयात अर्थ छयसां मछयसां छुं हे मपाइगु बिचाः 
बियादीम्ह वयूकलं वाक्यय्‌ थुकियात लिका:सां अर्थ न मपाइगु व वाक्यया संरचना 
नं मस्यनीगु विचा: वयूकःया खः । 

भोजराज ढुड्गेलं जनबोली उत्थें स्वापू दुसां खँत्वा:खँभाय्‌ व छुनाखँया 
ज्याया दृष्टि भाषिक रुपं आपालं भेद दुगु व वयूकलं खँत्वाःखँभायूयात शब्दात्मक अले 
अर्थ प्रष्ट यायूत वाक्यय्‌ छयले माःगु तायकादी। लोकम्येया ख्यलय्‌ सक्रियम्ह 
धर्मराज थापा व हंसपुरे सुवेदी खँत्वा:खँभाय्‌ व छुनाखँय्‌ थःगु प्रकारया भिन्नता दु 
धयादी । छुनाखँ अप्वःयाना वाक्यया रुपय्‌ जक वइगु जूसां थवंथवय परिपूर्ण जुइ । 
थःगु हे अस्तित्व दुगु छुनाखँ वाक्यय्‌ विस्क॑ कथंया थाय्‌ काइगु व वाक्यय्‌ छुनाखँयात 
लिकासां वाक्यया स्वरुपय्‌ उलि स्यनीमखु धयादी । तर खंत्वाःखॅभाय्‌ धाःसा थुकिया 
पायछि अःखः जुइगु खँ कनादी । 

थी थी विद्वानतय्‌ धापूयात अध्ययन याना: स्वयूबलय्‌ खँत्वा:खँभाय्‌ व 
छुनाखँ दथुइ थुकथं भिन्न खनेदु । 


खँत्वा:खँभाय्‌ छुनाखं 
१. खंत्वाःखंभाय्‌ शब्दशक्ति दुने ला: । |छुनाखं अलंकार शास्त्र दुनेला 
२. थ्व वाक्यांश खः | पूर्ण वाक्य खः । 
३. थुकिया स्वतन्त्र रुप दइमखु । थुकिया स्वतन्त्र रुप दइ । 
४. थ्व उक्ति छ्यलीगु पदावली खः। थ्व थवं थवय्‌ उक्ति खः । 
५. थुकी लक्षार्थया अर्थय आधारित जुइ । |थुकी व्यञ्जनाया अर्थ दयाच्चनी 
६. थुकी काल, पुरुष, वचन हिली । काल, पुरुष वचन हिलावनी मखु । 
७. थ्व लघुत्तर आकारया जुइ । थ्व लघु आकारया जुइ । 
८. थ्व पराधिन जुइ । थ्व स्वाधिन जुइ । 
९. थ्व स्वदेशीय व स्वभाषिय जुइ । थ्व सार्वभौमिक जुइ । 
१०. खंँत्वा: खँभायूयात वाक्य लिकायूबलय्‌ 
वाक्य संरचना स्यनी । छुनाखँयात वाक्यं लिकासां 


वाक्यय्‌ छुँ असर लाइमखु । 

५. अध्ययन परम्परा 
लोकसाहित्य तसक मूवंगु विधा मध्ये खँत्वा:खँभाय्‌ व छुनाखँया शुरुवात 
गनं जुल धकाः धाय्‌ थाकुसां खल्हाबल्हाया भवलय्‌ थुकिया विकास जूगु धकाः 
अनुमान यायफु । लिखितरुपं थुबलेनिसेँ शुरुवात जुल धका: कितान याना: धायूत 

खंत्वाःखंभाय्‌ व छुनाखँया छ्यलाबुला लिखित रुपं मखुसे मौखिक रुपं जूगुलिं 
प्रमाण मदइगु स्वभाविक जुल । लोकय्‌ चलेजूगु वा जनजीवनय्‌ जुयाच्वंगु लोकं 
नालाकया वयाच्चंगु मौखिक साहित्यया हिसाबं थुकियात लोकसाहित्य धाःगु खः । 
छुनाखँ व खँत्वा:खँभाय्‌या विकास सभ्यताया विकासलिसे हे जूगु धायफु । अथे 
जूगुलिं सभ्यताया विकासक्रम हे थुकिया शुरुवात जूगु अनुमान यायफु । थ्व छगू 
पुस्तां मेगु पुस्तायात मौखिक रुपं हस्तान्तरण जुया: थौंतक जीवित जुयाच्वंगु दु । 
जीवनलिसे तप्यंक स्वापू दइगुलि मनूतयूगु जीवनय्‌ चायक॑ वा मचायूकं थुकि थाय्‌ 
कयाच्वंगु दु । 

भाषाया उत्पत्ति गुलि पुलां खँत्वा:खँभाय्‌ व छुनाखँ नं उलि हे पुलां । 
नेपालभाषाय्‌ जक मखु थी थी भाषाय्‌ न थुपिं विधा उत्तिक हे पुलां । संस्कृत भाषाय्‌ 
स्वयूगु खःसा संस्कृत साहित्यय्‌ खंत्वाःखँभाय्‌ व छुनाखँया छचलाबुला अत्यधिक 
मात्रां जुयाच्वंगु दु । संस्कृत महाकाव्य व नाटकय्‌ खँत्वा: खँभायया व्याक्क थाय्‌ 
कयाच्वंगु खनेदुसा पाली ग्रन्थय्‌, हितोपदेश व पंचतन्त्र आदि ग्रन्थय्‌ नीतिपरक 
छुनाखँया छयला खनेदु । नेपालभाषाय्‌ नं खँत्वा:खँभाय्‌ व छुनाखँया विशेष थाय्‌ दु । 
खयतला थुपिं नितां लोकसाहित्यया अभिन्न अंग खः तर साहित्यकारपिन्स थःगु 
साहित्यिक कृतियात रसपूर्ण जुइक च्वन्ह्याकेत थुकियात छ्यला थःगु साहित्ययात 
उत्कृष्ट यायगु कृत: याःगु खनेदु । थुकियात साहित्यय्‌ अप्व: मात्राय्‌ छयलायंके फूगु 
खःसा थुकिया विस्तार अप्व: हे जुइ । 
६. ब्वथला 
६.१. खँत्वा:खँभायया ब्वथला 

खँत्वा:खँभाय्‌ मनूतयूगु जीवनलिसे स्वापू दयाच्वनी । मनूतयगु न्हियान्हिथंया 
ज्या व समाजया आधारय्‌ थुकिया उत्पत्ति जूगु खः । उकि मनू च्वनाच्वंगु समाज, 
अनया रीतिथिति, संस्कार आदिया लिधंसाय्‌ उकिया हे खँग्व: छयला: लाक्षणिक अर्थ 
जुइकथं खँत्वा:खँभायया निर्माण जुयाच्वनी । खंँत्वाःखँभाययात ब्वथले न्ह्यः, छु, 
अले गुज्वःगु परिस्थिती उकिया निर्माण जुइगु खः उकियात छक: नं विचा: याय्‌ 
बहःजू । खँत्वा:खँभाय्‌ मनूतयूगु जीवनलिसे तप्यंक स्वापू दुगु जूगुलिं मनूतय्‌ 
जीवनलिसे स्वापू दुगु थीथी वस्तुयात कया: अले मनूतय्‌ जीवनय्‌ जुइगु थीथी 
कारकतत्वयात कया थुकिया निर्माण जुयाच्वनी । 

मनूतयगु जीवननाप स्वापू दुगु रुप, रंग, स्वभाव, आनिबानि हरेक 
क्रियाकलाप खंत्वाःखंभायलय्‌ छयलेगु जूगु दु । मनूतयग प्रत्येक ज्या, अनुभूति, 

वया म्हग:या थीथी अंग नाप स्वापू दयाच्वनी । थुलिजक मखु पौराणिक, धार्मिक, 
सांस्कृतिक, सामाजिक व आर्थिक गुगु व मनूया जीवनलिसे तप्यंक स्वापू दुगु ख: । 
अज्याःगु पक्षया लिधंसाय्‌ नं खंत्वाःखँभायूया उत्पत्ति जुयाच्वंगु दु । 

६.१.१ धर्म व संस्कृतिया लिधंसाय्‌ 


६.१.१.१ पौराणिक ग्रन्थया लिधंसाय्‌ 

पुराण व उथें जा:गु धर्मग्रन्थया आधारय्‌ कयाःतःगु छुँ नं ख॑यात पौराणिक 
धाइ । युगं न्ह्यः जूगु वा धार्मिक मान्यतां जा:गु खँ गुगु गुलि सत्यता दु धयागु सुना 
नं सी मखु उज्वःगु ग्रन्थ वा सम्बन्धित बाखँया लिधंसा कयाः नं गुलिखे खँत्वा:खँभायया 
निर्माण जुयाच्चंगु दु । 


लाखे खायें खात ग्यानापुसे च्वंक हाला: सना जुल 
गनेद्यः जुइगु प्वाथय्‌ दइगु 

राहु लीगु दशां लीगु, मभिं जुया च्वनीगु 
शनिश्चरं लीगु दुःखं थिया च्वनीगु 


६.१.१.२ संस्कार व संस्कृतिया लिधंसाय्‌ : 
नेवाःतयूसं थःगु संस्कृति संस्कारया लिधँसाय्‌ नं खंँत्वाःखँभाय्‌ निर्माण 
याना: छयला: वयाच्चंगु खनेद्‌ । 


आगं उलेगु करपिन्सं थ्वीके मज्यूगु खँ उलेगु 
गजू छुइगु सिः ततरा 

कल: पुज्याय्‌गु ज्याखं शुरु यायगु 

च्याय्‌ हाइगु मभिं जुइगु 

पयता खलः दकले लिपा वइम्ह 

अबुया ब्याहा स्वय्‌गु मखुथे ज्वीगु अनुभव यायगु 


६.१.१.३. धार्मिक भावया लिधंसाय्‌ : 
नैतिकरुपं सचेत व सतर्क अले शिक्षा बीगु नितिं छ्यला: वयाच्वंगु धर्मया 
बः कयाः नं थी थी खँत्वा:खँभायया निर्माण यानात:गु लूगु दु । 


वैकुण्ठवास जुल सित 

पुज्यानाः तय्‌गु अथे जक तयातयूगु 

चथाद्यः लुच्चा 

भिंद्यः भाग छगू अप्पो भाग 

हेकसाद्यः हेका हेका जक काय्‌ योम्ह मनू 

६.१.२. समाजया लिधंसाय्‌ 
६.१.२.१ नीतिया लिधंसाय्‌ 

मनूतय्‌ थःगु जीवन सुथांलाक्क हनेत थी थी नीति नियम दयूकी । थ्वहे 
खँयात लिधंसा दयका: खँत्वा:खँभायूया रुपय्‌ छयलाबुलाय्‌ हयातःगु दु । 


घ्यलं न्यक्‌ तायगु नाइक खँल्हाना थःगु ज्या याका: कायगु 
थःस्वयाः थुकलं बीग थःत तं दुःख ज्वीगु 

वैगुणियात गुणं स्यायगु मभियात भिं यायगु 

मनू लनेगु मज्यूम्ह अथवा मभिंम्ह धका: सीकेगु 


६.१.२.२.आर्थिक स्थितिया लिधंसाय्‌ 

आर्थिक स्थिति सबल जुल धाय्वं मनूतय्‌ जीवनय्‌ छुं कथंया अभाव जुड 
मखुसा आर्थिक स्थिति कमजोर जुलकि जीवनय्‌ हरेक कथंया समस्या वइ । थथे 
आर्थिक स्थितियात लिधंसा कया: खँत्वा: खँभायूया रचना जूगु दु । 


क्वाना: हयगु ठगे याना: हयगु 

ख्वबिजा नयूगु पीर कयाच्वनेगु 

फो लः लुइगु न्ह्याक्व दसां मगाइगु 
सुरुवालं नय्‌ धाल भ्वाथ जुल धयागु अर्थय्‌ 
हिं तया: कायगु मत्वःतुसे कसेयाना कायग 


६.१.२.३.पेशाया लिधंसाय्‌ 

थःगु जीवनय्‌ निर्वाह यायूत नालीगु थी थी पेशाया लिधंसाय्‌ नं नेवाः 
समाजय्‌ खंँत्वा: खँभायूया सृजना जूगु दु । 

नायचुपिथें ज्वःगु म्हतु छुवागु म्हतु 

लिसं तयूगु संचय यानाः ज्वीगु 

वसिघः तज्याइगु मखुगु खँ हल्ला ज्वीगु 
६.१.२.४. सामाजिक स्थितिया लिधंसाय : 

मनूत सामाजिक प्राणी जूगुलिं समाजलिसे व्याग्लं च्वनां वया अस्तित्व 
दइमखु । हरेक कथंया ज्याखँ बुसांनिसें सीबलय्‌ तक्क ज्या यायूत समाज हे मा: । 
उकि मनू च्वनीगु समाज समृद्ध व सुसंस्कृत जुइमाः । थ्वहे मनूत च्वनीगु समाजया 
सामाजिक परिवेशया लिधंसाय्‌ नं खँत्वा: खँभाय निर्माण जूगु दु । 

अःखतं सिमा गय॒गु असम्भवगु ज्या याय॒गु 

अबु मदु ध्यकेपुता हेर बिचार यायूगु अभावया अर्थय्‌ 

अरबि सल गयगु थ्वँ अयलाखं कायका ज्वीगु 


ध्यबां भायूल्हाइगु ध्यबा गाइगु 
कतिलापाक पाकः स्वभावं थःकतिलाका ज्वीम्ह 
मचानाय: मचातय्‌ नायः 


६.१.३. श्रृष्टिया लिधंसाय्‌ 


६.१.३.१ मन्या म्हब्वया लिधंसाय्‌ 

दकलय्‌ अप्वः खँत्वा:खँभाय्‌ निर्माण थी थी मानव अंगया लिधंसाय्‌ 
जुयाच्वंगु खनेदु । छ्यनंनिसें तुतितक्क प्रत्येक अंगयात कया: खँत्वा:खँभाय्‌ निर्माण 
जुयाच्वंगु दु । अले व थी थी अंग लाक्षणिक अर्थ बिया न्हूगु भावना परिस्थितिजन्य 
पिज्वयका: तःगु समय सापेक्ष खनेद्‌ । 


ई चुकचुक वइगु नयूमास्ति वइगु 

घा लाइगु नोक्सान ज्वीगु 

कपा: चुलेगु तसक मेहनत यायगु 

तुतिं बँय्‌ मचू आपा: हर्ष ज्वीगु, आपाः घमण्डी ज्वीगु 
निप्वाः म्हुतु दुम्ह जमान फेरे याइम्ह 

न्हायपं हीसे च्वनीगु म्वा: मदुगु खँ न्यने मालीगु 

मिखाफुति हे मयाय॒गु मद्यनेगु 

मेय्‌ मिखा कनेगु ग्यानापुसे च्वंक स्वय्गु 


६.१.३.२ जीवजन्तुया लिधंसाय्‌ 

समाजया निर्माण जुइत मनूत जक दयां मगा: । अन जीवजन्तु, पशुपन्छी 
व कीत दत धायवं तिनि पूर्ण समाज जुइ । थ्व फुक्क प्राणीतय्‌ मानव जीवनलिसें 
स्वापू दु । प्राणीतय्‌ थःगु हे पहः व क्रियाकलाप दयाच्चनी । थथे प्राणीतय्‌ क्रियाकलाप 
व पहःया लिधंसाय्‌ थुकथं खँत्वा: खँभाय निर्माण जुया च्वंगु दु । 


डा लाइगु दइगु 

प्वाथय्‌ क्वः हालीगु नय्‌ पित्याइगु 

सलं वान्यायगु ज्वन कि तोती मखुगु 

क्वः नुगः अन तया अन हे लोमनीगु 
याक: खिचा सुंलिसे मिले मजूम्ह 
छुंवभौ गबले मिले मजुइपिं 

लाटा गोंग साप हे सोभाम्ह 

६.१.३.३.प्रकतिया लिधंसाय्‌ 

मानव जीवनया स्वापू प्रकृतिलिसे नं दु । प्रकृति विना मनू म्वायू फइ मखु । 
प्रकृति मानवजीवनया अस्तित्व ल्यंकातयूत आपालं ग्वाहालि याःगु दु । प्रकृति विना 
मावन जीवनया परिकल्पना याय्‌ हे थाक्‌ । छायधा:सां मानव शरीरयात माःगु लः, 
फय्‌, भूमि आदि फुक्क हे प्रकृति खः । थ्वहे प्रकृतिया लिधंसाय्‌ थी थी खंत्वा: खँभाय्‌ 
उत्पत्ति जुयाच्चंगु दु । 


आकासय्‌ छेँ दनेगु ज्वी मखुगु ज्या यायगु 
मनय्‌ स्वां ह्वः मन चक 
पालितलंनिसें मि छवइगु जरंक्क तं पिहां वइगु 
मिखाय्‌ धुलं छवाकेगु छगू धया: छगू याय्‌गु 
हावा स्योंम्ह वँचा:म्ह 
क्वखं मदायक ल: हयूगु सुनां हे वा मचायक ज्या: यायगु 
फयूगं फताहा 
६.१.४. मेमेगु 


६.१.४.१ नसात्वँसाया लिधंसाय्‌ 

मनृतयगु जीवन सुथांलाक्क स्वस्थरुपं न्ह्याकेत मनूतय शरीरयात माःकथं 
थी थी नसात्वँसा दयाच्वनी । नसात्वँसा मिले मजुल धायवं म्ह सुख दइ मखु अले 
थी थी ल्वचं कइ | मनूया म्हयात स्वस्थ यायत नसात्वँसा मदयूक मगाःगु वस्तु 
जुल । थ्वहे नसात्वँसाया लिधंसाय्‌ थी थी खंत्वाःखंभाय्‌ नं दयकातःगु दु । 


ला हे न: अत्यन्त दु:ख ब्यू 

घ्यः थे नायू विनम्र 

छुस्यामुस्या साधारणम्ह वा ल्याखाय्‌ मदुम्ह 
लातां केरा स्वःथें छुं हे मथुइक तोल्हे जुया: स्वयगु 
ककचाख्वा: छ्याक: ख्वा: 

जाग्वारा रहिम्ह 

मुस्या ग्ययकेगु स्ययूकेगु 


६.१.४.२. मेमेगु खँत्वाः खँभाय्‌ 

थुकी छया अंग, शरीरं पिदनीगु वस्तु, भावना, थाय्‌ आदि सम्बन्धी 
खंत्वा: खँभाय्‌ दुथ्याका तयाग दु । 

खँ छुइगु न्हापां ख॑ल्हायगु 

अंग: नाप खँल्हाय्‌गु लिस मबीम्हनाम खँल्हायूगु 


छक्कापञ्जा दाउपेच 

दुज्वर मानसिक ताप 
धलिं प्याख स्वयगु द्यनेगु 

थुखे न उखे निथाय्‌ नं मलाइगु 


६.२. छुनाखँ ब्वथला 
छुनाख॑यात ब्वथलेत छगू सिद्धान्त कथं ब्वथसा पायूछि जुइ । खयूतला 
थी थी विद्वानवर्गपिसं विषय पक्ष छगू कया: हे भिप्यंगू विषयस थःथःगु कथं ब्वथला 
तःगु खनेदु । तर थी थी जातिया भाषास थः थःगु रहनसहन, धर्म, कला, संस्कृति, 
थायबाय्‌ आदि कथं छुनाखंया सृजना जुइगु जूगुलिं फुक्क भाषाया छुनाखँयात छगू 
हे सिद्धान्त कया: ब्वथले मछिं। अथे हे डा. कृष्ण देव उपाध्यायं थायूबाय्‌, जाति, 
प्रकृति व कृषि, पशुपंक्षी, व प्रकीर्णयाना छुनाखँयात न्याब्वय्‌ ब्वथला दीगु दु । 
छुनाखँ अप्वःया उपदेशमूलक व शिक्षामूलक जुयाच्चनी । थुकि छुंनं ख॑ सिकाकायूत 
व लिपाया ज्ञान बीत तःधंगु भूमिका म्हिती । 
६.२.१. सामाजिक लिधंसाय्‌ 
समाजय जुइगु थी थी घटनाक्रमया लिधॅसाय्‌ नं ल्वःकथं छुनाखँया 
निर्माण जुयाच्चनी । मनूया समाजलिसे तप्यंक स्वापू दु । गुकियाना समाजय्‌ जुइगु 
थी थी घटनाक्रमया लिधंसाय्‌ थुकिया निर्माण जुइ । 
न्यासे मसःम्हेसिया ब्वाँयवने हथाय्‌ - न्हांपागु खं हे मसःम्हेसिया 
लिपायागु खंय ब्वाय जुइम्ह 
धाय्‌ सः पह मसः - कतःपिन्त स्यनाः थःम्हं जस मकाइम्ह धायूकथं 
आपा: चलाख जुलकि न्हासय्‌ लुफि हायूयः - अप्वः चलाख जुयाः 
जुलकि स्यनेयः । 
६.२.२. आर्थिक लिधसाय्‌ 
आर्थिक स्थितियात कया: नं थी थी छुनाखँ निर्माण जूगु दु । अप्वः धयाथे 
ध्याचू नकेत थुकिया छयलाबुला जुयाच्वनी । नापं अर्ति उपदेश बीगु नितिं नं 
थुकिया छ्यला जुयाच्चनी । 
आलु नयाः घ्यो धकाः - फुर्ति यायमाःम्ह धायकथं 
ऋण खना ग्यायूम्वा, दिन खना ग्यायूमाः - साहु खना ग्यायम्वा, 
दशा खनां ग्यायूमाः 

अन्न दुम्ह आवा ध्यबा दुम्ह जावा - ध्यबा दुम्हसिवे अन्न दुम्ह तःधं 
६.२.३. राजनीतिया लिधँसाय्‌ 
राजनीतिया लिधंसाय्‌ नं थी थी छुनाखँ निर्माण जूगु दु । गथेकि - 
खि कृबुया लायक च्यूता - म्वा मदुगु ज्याय्‌ च्यूता काइगु 
काय्‌ मिया च्यो न्यायूगु - थःयाके दुगु उच्चस्तरगु मिया, निम्नस्तर 
यागु न्याय्‌गु 
आस्ये खुला दस्ये खुला भिनिंला पायछि - दय्‌ दय्‌ धकाः ज्या मयाइम्ह 
६.२४ धर्मया लिधँसाय्‌ 
धर्मया लिधंसाय्‌ छुनाखँया निर्माण थुकथं जुयाच्वंगु दु । 
खड्ग ज्वनेवं देवी जुइला - स्वरुप अनुकरण यायव॑ गुण दइगुमखु 
छुवासय्‌ देउपुजा- म्वाःगु थासय्‌ बांलाका वनेगु 
इन्द्रया न्ह्यःने स्वर्गया बयान स्यूम्हेसिया न्ह्यःने मस्यूम्हं बयान यायगु 
६.२.५ संस्कृतिया लिधँसाय्‌ 
सांस्कृतिक पक्षयात कया: नं छुनाखँया निर्माण जूग॒ दु । गथेकि- 
ग्वय्‌ छकतिं देखा कायगु - नगन्य रुपं खर्च यानाः त:धंगु ज्या यायूत 
स्वयूणु 
गुभाजु जुइस: जयमां जुइमस: - कायगु जक सः बीगु मसः 
कर्मय्‌ मदुम्हेसित द्यवं ब्यूसां दइमखु - कर्मय्‌ च्वयाहक्व जक दइ 
कवेरया धुकृती मोतिया दुःख ज्वीला ? - न्यालब्यालम्ह मनूयात छुकी 
नं म्हो जुइमखु 
६.२.६.अर्ति उपदेशया लिधँसाय्‌ 
सुयातं अर्ति उपदेश बीगु नितिं नं छुनाखं छ्यली । थुकिं मनूतयत खःगु 
व भींगु लँय्‌ वनेत तिब: बी । 
काय्‌ मिया: च्यो न्यायृगु - थःयाके दुगु तःजिगु बस्तु मिया: निम्नस्तयागु 
ज्या 
क्वखँ न्हायपं यन - लिफ: मस्वःसे हाहालय्‌ ब्वाँय्‌ वनेगु 
कूमिचां किसि कोथले फु - चीधंपि धकाः हेपय्‌ यायेमज्यू 
६.२.७ न्हिला ख्यालिया लिधँसाय्‌ 
सुयातं न्हीकेत व ख्या: यायकथं न्हिला ख्यालिया लिधंसाय्‌ छुनाखँ छचली । 
खःगु खं ल्हाःसा मता: मखुगु खॅल्हाःसा ता - ख्वॉयतयगु स्वभाव 


~) 
—© 
~) 

६.२.८ 


चखुंचा कृति कृति क्वखं त्वाक्क - थः स्वया बःलाम्हलिसे निन्ह माला 
च्वनेमत्यः 
कौलां ज्योना च्वतु - कौलां हे प्वा: जायूक नइम्ह 
ख्वालय्‌ मखु न्यतालय्‌ - वहे खं मखुथे न्यंकेगु 
ध्याचूया लिधॅसाय्‌ 
सुयात छु नं खँ तप्यंक धाय मछिना: च्वन धाःसा वयात ध्याचू नकेत 


छुनाखँया लिधंसा कया ध्याचू नकेगु याइ । गथेकि- 


GS 


ग्वार्चा नया घ्य: धकाः - गरीव जूसां नं रवाफ क्यने धायूकथं 

भीगु म्हतुइ छे, बँ न्ह्यं - छेँ बँ मिया व:गु ध्यबा फुक्क न जक नया: 
हे फुकल 

खँ अप्व: ज्या सुपः - खँ जक सयका ख्यलय्‌ मदगु ज्या याइम्ह 

खँ स: नकीं, ज्या सः भ्वातिं - ज्या सः पिसं दुःख सिइगु 

ख्वा पिचु नुग: वचु - ख्वा बांला:सां नुग: बाँमला 


पशुपन्छिया लिधँसाय्‌ : 
थी थी पशुपन्छिया लिधंसा कया नं छुनाखँया निर्माण जुया उकियात 


व्यवहारय छचला च्वंगु दु । गथेकि- 


जिमिथाय्‌ छेँय्‌ लँयाम्ह किसि दु - ज्या क्यने मफयक म्हुतुँ जक 
फुईं यात 
तुंथी च्वंम्ह ब्यांया तुं हे संसार - संसार म्हमस्यूम्ह 
किसि तःधिकः जुयां छुयाय्‌ ला नय्‌ मज्यू - ज्याख्यले मदुगु आपा: 
दयां छुयायूत 
क्व:जूगु व सिमा क्वःदःगु पाः - संजोग मिले जुइग 
साया घा: क्वखं मस्यू - थःगु दुःख मेपिन्सं मस्यू 


६.२.१० प्रकृतिया लिघँसाय्‌ 


प्रकृतियात कया न समाजय्‌ ल्वःकथं छुनाखँया निर्माण जूगु दु । गथेकि- 
तुफि पुइ म्वायक फसं पुइका यन - पंगल जुयाच्वंगु, थःम्हं चीके 
म्वायूक चिलावनीगु 


फिइ लः तयूगु - न्ह्याक्व तःसां खनेमदइगु 
क्वयूना खुसी बंसि तायगु - असम्भवगु ज्या यायगु 
हा भिंसा हः भिनि - कूल मभिंपिनि सन्तान भिनि मखु 

सिमा च्वय्‌ च्वम्हसिया स्वयां सिमाक्वय्‌ च्वम्हेसिया इक्‌ - सरोकार 
वालाया छु खँ मदुसां सरोकार मदुम्हेसिया कपा: स्याइगु 
६.२.११. वस्तुया लिघधँसाय्‌ 
भीसं न्हिंया न्हिथं छयलीगु थी थी वस्तुया आधारय नं छुनाखँया निर्माण 
जुया च्वंगु दु । गथेकि 
थःगु फसि घारा घारा ककियागु फसि खा ज्वीगु - थःगु ज्या याना: 
मफुम्हेसिया ककियागु ज्या या:ज्वीम्ह 
धौयात भो पासा - रक्षक तुं भक्षक जुइगु 
खुसि छी धुनेवं तुतां लोमं - गुण लोमंकिम्ह 
घ्य: छुकी वात मायकें वात - थःगू भचा नोक्सान जूसाँ सितिं मवं 
लिधंसा 
उपाध्याय, कृष्णदेव , लोकयाहित्यकी भूमिका । इलाहाबाद, साहित्य भवन, १९९८ 
जोशी सत्यमोहन, ११०७, वःचाधंगु नेवाः खंग्वः धुक्‌, ।यें, लाकौल पिथना । 
ढुंगेल, भोजराज , “उखान टुक्का शिक्षण’ बृष्टि लोकसाहित्य, १:१ । २०५१ 
तिवारी, भोलानाथ , हिन्दी मुहावरा कोश, ।इलाहावाद : किताब महल, १९७७। 
थापा, धर्मराज र हंसपुरे सुवेदी, नेपाली लोकसाहित्यको विवेचना ।काठमाडौं: 
पाठयक्रम विकास केन्द्र, २० 
बज्राचार्य, मदनसेन, १११४ , सत्यमोहन जोशीया च्वखँ मुना नेवाः व नेवाः 
लोकसाहित्य । नेपा: सत्यमोहन जोशी हनेज्याः ग्वसाः खलः । 
बन्धु, चुडामणि, नेपाली लोकसाहित्य । काठमाडौं : एकता बुक्स, २०५८ 
बसु, रुद्र , भारतीय लोकसाहित्य । कलकत्ता : विद्या प्रकाशन, १९३४ । 
मल्ल, शंकर बहादुर (म्‌),१११०, धापू्खं मुना - नेवाः उखान बखान, छुनाखं, (यल 
लोकसाहित्य परिषद्‌ । 
शर्मा, मोहनराज, शब्द रचना र वर्णविन्यास । काठमाडौं : पाठय सामाग्री प्रकाशन, 


२०४६ । 

श्रेष्ठाचार्य इश्वरानन्द, नेवार - नेपाली - अंग्रेजी शब्दकोश । काठमाडौं, नेराप्रप, 
२०५४ 

सिं, विर, १११४ 'खँत्वा: छगू परिचय,” नेवा लोक साहित्य । यल: लोकसाहित्य 
परिषद्‌ । 


हंस, कृष्णलाल, निमाडी और उसका साहित्य । १९९२ । 

नख: व नसा 
जीवनकुमार महर्जन” 


गृगु समाज आर्थिक रुपं बःलाइ उगु समाज युयंस्कृति व सभ्यता जाइ, 
थीथी कथं नयू न॑ सइ । उकि नखःचखत मध्यकालीन नेवाः समाज 
आर्थिक रुपं सम्पन्न धकाः सीकेफु । नखःचखः, सस्कार, जात्रा प्रकृति व 
जनजीवन आदिया गतिविधि स्वानाच्चंगुलिं थनया नखःचखः सामाजिक, 
आर्थिक, मनोरञ्जन, स्वास्थ्यलिसे स्वापु दु । अथे हे नेवाः नसाया रुपय्‌ 
म्हसीका बियावयाच्चंगु समय, भ्वय्‌ आदि सन्तुलित नसा ज्वलंया छगू 
विशिष्ट दसू खः । 


१. म्हसीका 

नेपा:देशं थःत तजिलजिया छगू तःमिगु देयूकथं विश्वय्‌ म्हसीकाः वयाच्चंगु 
दु । समाज न्हयाकेगु नितिं भी आजु अजिपिंसं कीत थःगु नासो त्वःताः थक्‌गु दु थ्व 
खः भीगु तजिलजि। उकि भी पुर्खा ईब्य: स्वया: पानावनी कथंया मामाःगु इलय्‌ 
मामा: कथं नखःचखः न्हयाइपुग चिं कथं न्हूगु पुस्तायात लःल्हाना वयाच्चंगु दु ।भीगु 
नखःचखयात स्वयूबलय्‌ थुकिया उत्पति धार्मिक रुपं प्रेरित जुया जूगु खःला धकाः 
थुइके फु तर थुकिया दुग्यंक वाला: स्वयूबलय्‌ थुकिया उत्पति दुने वैज्ञानिकता नं 
गाक्क खनेदु । नेवाःतयगु नखः चखतय्‌ प्रकृति व जनजीवनया गतिविधि आदि 
दुविनाच्चंगु दु । उकि धात्थें धायृगु खःसा थनया नखःचखःया मनोवैज्ञानिक आर्थिक, 
सामाजिक मनोरञ्जन व स्वास्थ्यलिसे स्वाप दु । 


ने: च्वमि नेपालभाषा केन्द्रीय विभागय्‌ आंशिक शिक्षक खः । 

मनूतय्‌ ज्याजक याना: मगाः आराम नं यायमा: । आराम निगू कथंया 
जुइमा: । छगू शारीरिक आराम व मेगु मानसिक आराम । न्हयाइपुकेगु, लसता 
यायगु, ख्या: याय्‌गु, न्हिलेगु आदि मानसिक आरामया मू स्रोत खः । उकि मनयात 
न्हयाइपुकाः आराम बीगु नितिं भीगु नख:चख:या उत्पति जुल जुइ धैगु अनुमान 
यायछिं । मनू न्हयाबलें स्वस्थ्य जुइमा: । स्वस्थ्य जूसा जक न्हयागु ज्या पूवनी । 
भीगु नखःचखःया उत्पति नं स्वास्थ्य लिसे नं स्वापू दुगु खनेदु, गथेकि न्हयागु हे 
नखःचखः वय्‌मा: दकले न्हापां बँ थिला:, म्वः ल्हुया, सिचुपिचु निं यायमा: । महिक्क 
ज्या दया: मेगु ज्या याय्‌ लिमलाना, छुँ, बहा:, बही आदि दक्वं फोहोर जुयाच्वनीगु 
इलय्‌ छक: निक: नखः वइबलय्‌ सफा सुघर जुइ गुगु स्वास्थ्यया निंतिं तसक भिंगु 
ज्या खः। अथे हे प्रत्येक नखःचखलय्‌ नइगु नसा नं स्वास्थ्यया निंतिं बांलाःजू । 
गुंपुन्हिवलय्‌ फवयातःगु ग्वःमाय, मुस्या, कयगू, चना, भुति, लैंसू आदि तया: क्वाति 
दायका त्वनेगु चलन दु । थथे क्वाति दायकाः त्वने धुंकाः शरीरय्‌ शक्ति बढे यायगु 
नाप नापं थीथी ल्वचं बचे जुइगु निंतिं थुज्वःगु नसा नइगु खः धैगु धापू न्यने दु । 


० 


अथे हे घ्य: चाक्‌ संल्हुखुनु घ्य: चाकु, हाम्वः, क्वाति आदि नय्‌गु चलन दु । थुगु 
नसां चिकलाया इलय्‌ शरीरय्‌ तामक्रम नापं शक्ति प्रदान याइ । उकि स्वास्थ्यया 
दुष्टिकोणं नखःचखः हना: वयाच्वंगु खःला धैगु अनुमान यायगु लँपु चाःगु दु । 
प्राचीन इलय्‌ मनूया जीवन सुथां लाक्क न्हयाकेत नखःचखःत हनावयाच्वंगु जुइमा: । 
नख:चख: धैगु सम्पन्न समाजया चिं खः । गुगु समाज आर्थिक, सामाजिक हरेक 
दृष्टिकोणं बल्लाइ अन थीथी बांला:गु संस्कृति जन्म काइ । उकि नेवा: समाज नं 
मध्यकालीन इलय्‌ हरेक पक्षं बःलात जुइ, उकि नेवाःत संस्कृतिया धनी जुल जुइ । 
१.१ थी थी नखःचखः 

नखः व चखः निगू खँग्व: स्वानाः नखःचखः जुयाच्वन । पाहाँ सःता: 
हनेगुयात नखः धायगु चलन दुसा पाहाँ मसःतुसे थःपिं अथवा छॅजःपिं जक च्वना 
हनेगुयात चखःया रुपय्‌ कायगु चलन दु । नेवाः समाजया नखःचखः गथांमुगलं 
न्हयाकाः सिथि नखतं क्वचायूका दच्छिया नख:चख: हनेगु परम्परा दु । 

नेवाःतय्‌सं हना: वयाच्वंगु मू म्‌ नखःचखःया बारे थुकथं स्वयछिं । 
१.१.१ गथांमुगः 

नेवा: नखःचखः मध्ये दकले न्हापां वइगु चखः खः, गथांमुगः । गथांमुगःनिसें 
बाःछि मपा: नखःचखःत ल्यूल्यू कवःलाक वइ । गथांमुगःयात कायमचा चखः नं 
धायगु याः । दँयूदँसं दिल्लागा चतहेखुनु गथांमुगः चखः न्याय॒केगु याइ । सुथन्हापां 

दनाः म्वःल्हुइगु, बँ थिलेगु, सिचुपिचु यायगु याइ । लूँ, वहः, सिजः, ली, नँ आदि 
धातुया अंगू नं न्हयायगु चलन दु । 

गथांमुग: वाय्‌ धकाः भूत प्रेत, राक्षस आदियात वायगु धैगु चलन भीगु 
समाजय्‌ दु । थुकियात घण्टाकर्ण नं धायगु चलन दु । घण्टाकर्णया बारे गोपाल 
राजवंशावली थथे न्हयथनातःगु दु । 

॥ स ५०४ जेष्ठ शुद्धि १५ ॥ ॥ शुभ विवाहजु दं गुणिलान झरे बोय माल्ब, 
विधान गण्ठकर्ण चवदशकोन्ह म्वण्ड चिने, गुणला थोव तीछिशि कोन्हु वोय दुनी ॥ 
( पू. ६९) 

गथांमुग: चहेया वारे रुद्रयामल तन्त्रय्‌ थथे न्हयथनातःगु दु । 

अषाढकृष्ण भूतायां घण्टाकण्णाख्य नामक । 

धमनस्य च मूर्तिश्च स्यापयेच्च चतुष्पठि ॥ 

तदंग गृह्यते तन्त्र सर्व्वं दुःख निवारणं । 

तन्‌ मूर्ति निक्षिपे त्तीर भस्म चापि प्रकारयेत्‌ ॥ 

असार कृष्णचर्‍हे क्यनीगु दिं यात घण्टाकर्ण भूत चर्तुदशी धाइ । न्हायपं 
कथि वा तिंयागु ताःहाकःम्ह दैत्या मूर्ति दयूकाः प्यकालँय्‌ थना: बहनी सालाः 
देशंपिने यंका: च्याकेवं दच्छितक भय्‌ नं मुक्त जुड धकाः न्ह्यथनातःगु दु । 

“छुवालून घठासृर दयके वायू यने” 

(नेपालभाषा गीत ने.सं. ७९२) 

भूत वायगु चलन बुँज्यालिसे नं सम्बन्धित जूगु खनेदु । थ्व ई वा पीगु 
ई जूगुलिं सुया सुया वा पीसिमधपिन्स वाय मज्यू धैगु चलन दु । कृषि प्रधान देसय्‌ 
लच्छि तक बुँज्या याय धुंकाः छँप सिचुपिचु याय्‌ लिमलना च्वनी । उकि सिना ज्या 
सिधय्‌ धुंकाः थःपिन्त दुःख बियाच्वंगु फोहरयात सुचिक॒चि याना वाय्‌ यंकीगु धैगु 
स्वास्थ्यया दृष्टिकोण नं तसक महत्वपूर्ण चखःया रुपय्‌ गथांमुगःयात कायमा: । 
१.१.२ गुंपुन्हि 

दँयदँसं गॅलाया पुन्हिखुनु हनीगु नखः खः, गुंपुन्हि । थ्व नः मेमेगु नखः स्वयां 
भतिचा ताःहाकः हनेमाः । पुन्हिनिसें कृष्णाष्टमीतक छस्वा जुइक हनीगु जूगुलिं 
थुकियात गुंपुन्हि धका: धाःगु खः धैगु खँ कीगु समाजय्‌ न्यने दु । थुगु नखतय्‌ क्वाति 
दायका त्वनेगु चलन दु उकि थुकियात क्वाति नखः धकाः धायगु न चलन दु (थ्व 
पुन्हियात ब्यांचायात जा नकेगु पुन्हि नं धाइ । वा वयूकीम्ह व बाली दाइपिं की नइम्ह 
ब्यांचिया गुण लुमंका: पुन्हिखुनु ज्यापुतयूसं बँड हे वना: जाः नकेगु याइ । 

गथांमुग: चउ्हेबलय्‌ वा पी सिमधया सिनाज्या ब्यंके मखंपिनि गुंपुन्हि 
बलय्‌ भूत वाना: सिनाज्या ब्यंकी । थुगु इलय्‌ सिलु तीर्थय्‌ वना म्वः ल्हू वनीपिं नं 
यक्व दु । थ्व नखःनिसें सिनाज्या म्ये हालेगु त्वःता सिलु म्ये हालेगु 
याइ ।सापारु /साया:खुनु दच्छिया दुने गुलि नं सीपिं मनूतय्‌ थःथितिपिन्सं सीम्हसिया 
नामय्‌ अमिसं सा छूवयाः देस चाःहिकेगु याइ । मनू सी दुगु छेय सा वा गोसाई 
आदि पिछूवयातयूगु चलन दु । येँ, यल, ख्वप आदि थाय्‌ थःथःगु ब्यागलं व्यागलं 
पहलं साया: यायगु चलन दु । साया: जुज्‌ प्रताप मल्लया पालंनिसें न्ह्यात धैगु 
जनधारणा दु । प्रताप मल्लया काय्‌ सी बले शोकय्‌ दुविना च्चंम्ह रानीयात थः 
सान्त्वना बीत साया:या प्रचलन जुल धायगु चलन दुसां गोपाल राजवंशावली हे 
सायाःया प्रचलन खनेद्गुलिं साया: तसक  पुलांगु धायफ । साया: खुनु मन्‌ सीगु 
छुँपाखें सा छुवय्‌मा: सा मछूवल धा:सा मनू तरे जुड मखु छव:सा स्वर्गय्‌ वनी धैगु 
धापू दु । सापारुनिसें स्वनिगलय्‌ च्यान्हयंक ख्याल: पिकायूगु नं चलन दु । 
१.१.३ चथाः 

चथाः चखः खुनु बहनी खुँ द्यःयात पुजायायगु नितिं सिसाबुसा व हलिमलः 
सीगु ज्या याइ । सिसाबुसा व हलिमल: तया चथा: द्यःयात, पुजा यायगु याइ । 
चथाः द्यःयात खुँद्य: धकाः धायगु नं याः । थुखुन्‌ तिमिलायात खुँद्यः/ चथाः द्यः धकाः 
धायगु चलन दु । उकिं थुखुनु तिमिलायात स्वल धा:सा खुँ पाःलाइ धैगु धारणा दु । 
उकि थ्व खुनु बहनी कोठां हे पिहां मव:सें च्वनी । 
१.१.४ यँँयाः जात्रा 

समयबजि पुन्हिखुनु छँप छँप समय बजि दयकाः इन्दं द्यःयात छाना: सकसित 

इना बीगु चलन दु । बजि, स्याबजि, छ्वयूला, हाकमुस्या, पालु, तुक, आलु, जालं 
थीथी पासित व अयूला: तया समयबजि नयूगु चलन दु। समय ज्वलंयात 
पञ्चतत्वया प्रतीकया रुपय्‌ कायूगु या: । येयाःया मुख्य आकर्षण पक्ष धयागु 
कुमारी रथ यात्रा , यःसिं सालीगु तथा सवःभक्क ,लाखे प्याखं आदि खः । 
१.१.५ मोहनी 

मोहनीयात कूलछि च्वना: शक्ति साधना याय॒गु नखः कथं काइ । विशेष 
याना: कूछि भ्वय्‌, स्याक्वत्याक्व व स्वां क्वकायगु धकाः स्वन्हयात विशेष मान्यता 
बिया: वयाच्वापिं नेवाःतय्‌सं थःगु जीवनय्‌ माःगु दक्वं सामानयात थ्व हे इलय्‌ पूजा 
याना: संरक्षण याय॒गु याइ । आगमय्‌ पूजा याना: तान्त्रिक पूजा यायगु ई कथं नं 
कयाच्वंगु मोहनीया इलय्‌ थः सिबें थजिपिनिगु ल्हातं सिन्ह तिना: आर्शिबाद नं 
कायूगु चलन दु । नेवाःतय्‌ दथ्वी स्वां क्वकाइखुनु आगमं खड्ग ज्वना: पायः नं पिहां 

वयूगु चलन दुसा स्वनिगलय्‌ द्यःप्याखं नं थुखुनु हे पिदनी । थुखुनु हे द्यःप्याखंया द्यःत 
सिद्धिसाधनां पूर्ण जुड धइगु मान्यता दु । 
१.१.६ स्वन्ति 

नेवाःतय्‌सं हना वयाच्वंगु मू नखः मध्ये स्वन्ति नं छगू खः । कौलागा 
त्रयोदशी क्वः पुजांनिसें कछलाथ्व दुतिया किजापुजा तक हनीगु थ्व नखःया भवलय्‌ 
पशुपन्छी, दाजुकिजा, व लक्ष्मीद्य:या लिसें थःम्हं थःत हे पूजा यायगु याइ । स्वन्तिया 
आमैखुनु वैभवताया द्यः लक्ष्मीद्यःयात चयप्यता घासाता तया: पूजा यायगु याइ । 
अथे हे कछलाथ्व पारुखुनु म्हपूजा यायूगु चलन दु । थ्व चलन नेवाःतय्‌ जक दूगुलिं 
थुकियात विशेष परम्परा कथं कया: तःगु दु । थःगु दिन दसा, मभिं आदि मवयमा:, 
ता: आयु म्वाय्‌ फय्‌मा धकाः मन्द: च्वया: खेलुइता च्याका: पूजा याइगु थुखुनु सगं 
कयाः थःगु म्हया स्वस्थ जुइमा धकाः कामना याइ । म्हपुजा धुंका: दाजु किजापिन्त 
थः तता, केहँपिन्सं सुख व आरोग्यया तातुना: किजापुजा याइ । थुकथं स्वयूबलय्‌ 
स्वन्ति नखः आयु , आरोग्य व वैभवतां पूवनेमा धकाः न्यायका वयाच्वंगु सीदु । 


१.१.७ यःमछि पुन्हि 


नेवाः समाजय्‌ य:मह्हि पुन्हिया विशेष थाय्‌ दु । थुखुनु कृथि लक्ष्मी पूजा 


यायगु याइ । विशेष याना: वासामा लिपा दुकाइगु वायात हे हे भकारी तया: पूजा 
याइ । थिंलाथ्वया पुन्हिखुनु न्यायकीगु थुगु नखःखुनु यःमऱ्हि दयका: नयगु व द्यःयात 
नं वहे छायगु याइ । थुखुनु नेवाः समाजय्‌ त्यःछिंत्य: हाला: यःमर्हि म्हयगु याइ । 

त्यःद्धित्यः बकःछिं त्यः 

लातापाता कलेचा जुछिं त्यः 

थथे हाला: यःमर्हि म्हवइपिन्त यःमर्हि बिल धाःसा दातायात धन सम्पत्ति, 
अन्न गबलें दुःख मजुइगु व ता:आयु म्वायखनी धइगु धारणा दु । 
१.१.८ ध्यः चाक्‌ सँल्ह्‌ 

घ्य: चाक्‌ संल्हखुनु घ्यः, चाकु, हाम्व, तरुल आदि नयूगु याइ । चिकूगु 
इलय्‌ म्हयात क्वाकेकथं थुगु वस्तु नयगु चलन दु । 

“रवौ मकर सस्थे च तिल मिश्रित चान्नकं 

घृत गुडेन सयुक्त दानं दद्यात्ततः पुनः ।” 

थुगु श्लोकय नं सुर्च: मकर राशिइ च्वनीगु दिंयात मकर संक्रान्ति धाइ । 
थुगु दिंखुनु म्व: ल्हुया घ्यः, चाक्‌, हाम्वः आदि तया नल धाःसा दच्छितक शरिर पुष्ट 
जुया निरोगी जुड, बांलाइ धका: उल्लेख दु । तसक चिकुगु इलय्‌ म्हय्‌ चिक्‌ पुने 

फु । थथे चिक्‌ पाखें रक्षा यायगु नितिं घ्यः, चाक, हाम्वः थें जाःगु शरिरयात क्वाकाः 
शक्ति बीगु नसा: नय्‌गु प्रचलन वैज्ञानिक खनेद्‌ । 
१.१.९ पाहाँ चऱ्हे 

पाहाँ चछ्ेखुनु यय्‌ साः इयाः बँय्‌ सुला च्वंम्ह लुकमां द्यः ब्वया: पूजा यायगु 
याइ । पाहाँचर्‍हे लिपा तांन्वयूगु शुरु जुइगुलिं ल्वय्‌ न्यनेफ धइगु ल्याखं साः ईगु 
याइगु खः । थुखुनु लुकुमाद्यःयाथाय्‌ लाभा स्यायूगु चलन दुसा अजःफया: अजः नं 
उलेगु चलन दु । 
१.१.१० सिथि नख: 

नेवाःतय्‌सं हनीगु नखः चखः मध्ये दकले लिपांगु नखः खः सिथि नखः । 
सिथि नखःखुन्‌ नेवाःतयूसं चतांमरि, माय्‌ वः, मू वः, कःसू वः आदि दयूका नयगु 
याइ । थुखुनु सिथि द्यःयात पूजा याइ । 

सिथि नखःयात म्हयायूमचा नखः नं धा: । सिथिनखःयात लःया श्रोत 
यच्चुपिच्चु यायगु नखः कथं नं कयातःगु दु । थुखुनु तु, हिति, पुखू, बुंगाः, धः, 
साःगाः आदि सफा याइ। नापं छुँया पौ भिंकेगु, आगं, देगः, सतः, फल्चा आदि 
भिंकेमाःसा सिथि नख: न्हय: हे भिंकेमाः धैगु मान्यता दु । मल्लकालय्‌ नं जुजु यक्ष 
मल्ल ने.सं. ५७३ या ख्वप लूँ ध्वाखाया पश्चिम स्वःगु ख्वा:पा:या गःपःखाःया ल्वहं 
पती नं सिथि न्ह्यः हे दकव ज्या क्वचायके मा:गु खँ न्हयथनात:गु दु । थ्व नखःयात 
सिनाज्या वइ । सिनाज्या सुथांलाक्क यायूत कोत मा:गु शक्ति संचय यायगु नितिं 
नं थुखुनु थी थी बूबःया वः नइगु धइगु प्रचलनय्‌ दु । 

नेवाःतय्‌सं थःगु पला: पतिकं नखः हना वयाच्वंगु दु । खाइ सँल्ह, स्वांयापुन्हि, 
ज्यापुन्हि, दसहरा, दिसिपुजा, गुरुपुन्हि, गला, नागपञ्चमी, पञ्चदान, मत्याः, अवृ ख्वा: 
स्वय्‌गु, मांया ख्वा: स्वय्‌गु, सकिमिला पुन्ह, बालाचर्‍हे, सिलाचहे, श्री पञ्चमी, होली 
आदि नेवाःतयसं हना: वयाच्चंगु नखःचखःत खः । थुपिं थीथी नखः चखःतयसं नेवाःतय्‌गु 
मूल्यमान्यता जीवन पद्धतिया परिचय बियाच्वंगु दु । 
२ जात्रा 


२.१ म्हसीका 

नेवाः संस्कृतिया थीथी ख्वाःपा मध्ये जात्रा नं छगू खः। थःगु लागाया 
मृद्यःयात देस चा:हिका जात्रा यायूगु चलन दु । अप्वः धैथें नेवाःतय्‌गु वस्ती अजिमा 
द्यःपिनिगु जात्रा यायूगु चलन दु । नेपालय्‌ मातृ शक्तिया उपासना यायगु परम्परा 
प्राचीन इलंनिसें जुयाच्चंगु खँ थना थापना यानात:गु थीथी मूर्ति क्यनाच्चंगु दु । थ्वहे 
२२० नेवाः लोकवार्ता 


झवलय्‌ कुमारी, सप्तमातृका, अष्टमातृका, नवदुर्गा, तलेजु, भवानी आदिया थापना 
देयया रक्षाया निंतिं याःगु खनेदु । 
२.२ थी थी जात्रा 

नेवाः समाजय्‌ छुं नं वस्ती थापना याय्‌ धुंकाः उगु वस्तीयात तान्त्रिक 
शक्तिया कवचं पुइकेगु चलन दु । तान्त्रिक शक्तिया मू स्रोत धेगु पीगं खः: । उकिं 
तान्त्रिक शक्तिया उपासना याइपिनिगु निंतिं पीगं यक्व हे महत्वपूर्ण थाय्‌ खः । थःगु 
वस्ती दुने छुं नं कथंया विघ्न वाधा मवय्‌मा धका: प्रत्येक नेवा: वस्तीं थःथःगु शक्ति 
पीठय्‌ पुजा याना वयाच्वंगु दु । पीगनय्‌ पुजा यायगु मू उद्देश्य धैगु भूत, प्रेत, 
पिशाच, अगति, थीथी ल्वय्‌ नापं अष्ट भय नं थी फइ मखु धैगु धापू दु। 
जुजु, खुँ, लः, मि, फय्‌, राग, मलः, भ्वखाय्‌ यात अष्ट भयकथं कायगु चलन दु । 
व्रम्हायणी, महेश्वरी, कौमारी, वैष्णवी, वाराही, इन्द्रायणी, चामण्डा व महालक्ष्मीयात 
च्याम्ह अजिमा अथवा अष्टमातृका धकाः धाइ । अष्टमातुका द्यःयात थी थी भयं 
मुक्त याइपिं द्यःकथं कयातःगु दु । 
२.२.१.अष्ट मातृकाया जात्रा 

प्रत्येक नेवा: वस्ती च्याम्ह अजिमा मध्ये छम्ह अजिमायात मू द्यःया रुपय्‌ 
प्रतिस्थापना यानातःगु दइ गथेकि-थक्वातय्‌ महालक्ष्मी, भ्वतय्‌ चण्डेश्वरी, किपुली 
इन्द्रायणी, नौक्वातय्‌ वैष्णवी । थथे प्रत्येक नेवा: वस्ती थःगु पीगं नापं वस्ती दुने 
अजिमा द्यःया द्यःछें थापना यानातःगु दु । थ्वहे अजिमा द्यवं थःगु वस्तीया लागायात 
तान्त्रिक रुपं सुरक्षा बियाच्वनी धैगु विश्वासं उम्ह द्यःयात दच्छिया छक: सम्मानकथं 
जात्रा यायगु यानाच्वंगु दु । जात्रा विशेष यानाः स्वन्हुयंक छवयूला भू, मूया: व 
सिन्हया: धकाः न्यायकेगु चलन दु । थथे थी थी थासय्‌ न्यायकीगु द्यःया जात्राया 
लिसें सम्वन्धित द्यःया थी थी बाखं नं नेवाःतय्‌ दथ्वी ल्यनाच्वंगु दु । 

नेवाःतय्‌सं न्यायकीगु अजिमा द्यःया जात्रा क्वय्‌ न्हयथना कथं दु । 


थाय्‌ अजिमा द्यःया नां थाय्‌ अजिमा द्यःया नां 
१. बलम्बु महालक्ष्मी २. किपुल्चा कालीका माइ 
३. थक्वाः महालक्ष्मी ४. सतुङ्गः विष्णुदेवी 
५. नौक्वाः विष्णुदेवी ६ बोसिगां भैरव 
७. ल्वहंखा भैरव ह सिंर बालकुमारी 
९. किपू इन्द्रायणी १०. पांगा विष्णुदेवी व बालकुमारी 
११. नगां बालकुमारी १२. नरः वैष्णवी/मपात अजिमा 

१३. फंपि हरिशंकर १४. ख्वना सिकाली 


१५. वुंग वुंग १६. सुनागृथि बालकुमारी 
१७. थेच्च नवदुर्गा / वालकूमारी / ब्रम्हायणी 

१८. वरेंगां फुल्चोकी माइ १९. थैब फुल्चोकी माइ 
२०. जल हरसिद्धि २१. थसि बालकुमारी 
२२. लुभु महालक्ष्मी २३. थिमि बालकुमारी 
२४. बोदे महालक्ष्मी / नीलवाराही 

२५. नगदेश गणेश २६. ख्वप नवदुर्गा 

२७. भ्वत चण्डेश्वरी २८. धौख्यः भगवती 

२९. पन्ति इन्द्रेश्वर ३०. त्वखा इन्द्रायणी 

३१. फुसिंख्यः मनमयूजु ३२. तेसतुङ्ग वज्रवाराही 


२.२.२ लोकेश्वरया जात्रा 
अथे हे प्यम्ह लोकेश्वरया जात्रा यायगु नं चलन दु । पदमपाणी लोकेश्वर, 


आर्यवल लोकेश्वर, सृष्टिकान्ता लोकेश्वर व आनन्दादि लोकेश्वर थुपिं प्यम्ह 
नेवा:तयूसं पुजा यानाः वयाच्चंपिं लोकेश्वर खः । 
२.२.२.१ बुंगद्यःया जात्रा 

पदमपाणी लोकेश्वर गुम्हसित भीसं बुंग द्यःया नां नं म्हसीका वयाच्चंगु दु । 
नेपा:या हे जात्रा मध्ये दकले ता:हाकःगु जात्रा कथं म्हसीका ब्रियावयाच्चंगु थ्व 
बुंगद्यःया जात्राया विस्क पह: खनेदु । बुंगद्यः कृषिलिसें स्वाप्‌ दुम्ह द्यः खः । बुंग देवं 
अन्न दुने दुरु थना मबीक अन्न पाके जुइ मखु धैगु जन धापू नं दु । उकिं समाजय 
बुंगद्यःयात अन्नया द्यःया रुपय्‌ नं स्वय्‌गु याः । जुजु नरेन्द्रदेवया इलय्‌ तःदँतक वा 
मवःगुलिं कामरुकामाक्षानिसें नेपालय्‌ करुणामयया हःगु धाइ । करुणामयया जात्रा 
नेवाःतय्‌ तःधंगु जात्रा मध्ये छगू खः । द॑यदसं चउलागा पारुखुनु न्हवं याना बछ्लाथ्व 
पारुखुनु खतय्‌ तयाः चौथिखुनु निसें सालीम्ह थुम्ह द्यःया याः जावलाख्यलय्‌ भोटो 
क्यने धुंकाः क्वचाइ । झिनिदँय्‌ छक: बुंगं निसें खः साली । 
२.२.२.२ जनबाहा: द्यःया जात्रा 

तुयूख्वाःम्ह करुणामय गुम्हसित यँय्‌ जनबाहाः द्यः नामं नं म्हसीकेगु याइ, 

थ्व द्यःया जात्रा नं यँय्‌ च्वंपिं नेवाःतय्‌गु नितिं तःधंगु जात्रा खः। चउलाथ्व 
अष्टमीखुनु जमलं सालाः हयाः असं, लायूकू व दशमीखुनु लगमय्‌ थ्यंकाः क्वचायकीगु 
थुगु जात्रा प्राणीया उद्धार यायत वःम्ह द्यःकथं काइ । 


A) 
A) 
A) 


नेवाः लोकवार्ता 


२.२.२.३ च्ववहाः द्यःया जात्रा 

चउलाथ्व नवमीखुनु च्ववहाःया आनन्दादी लोकेश्वरया जात्रा जुइ । थ्व 
द्यः ल्वचं मुक्त याइम्ह यः खः धैगु जन धापू दु । उकि देसय्‌ स्वइत नं ल्वचं मकय्‌मा 
धका: थुम्ह द्यःया पूजाआजा व जात्रा याना वयाच्वंगु खः धकाः धायूछिं । 
२.२.३ यँयाः जात्रा 

जलाथ्व चतुर्दशीखुनु हनीगु इन्द्रजात्रायात यँया: नं धाः । न्हापा न्हापा इन्द्र 
व राक्षसतय्‌ दथुइ ल्वापु जूवले उगु ल्वापुइ त्याकेत विष्णुया वचन कया: यःसिं थनाः 
लडाई त्याकुसें निसें यँया:या थिति जुल धेगु जन धापू दु । अथे हे मेगु धापू कथं स्वर्गया 
जुजु इन्द्र यँय्‌ वयाः थः मांया तिलाः ब्रत दनेत माःगु पालिजा: स्वां स्वर्गय्‌ मदयाः यँय्‌ 
खू वःबले ज्यापू खनाः ज्वनाःतःगु व उबलेनिसें इन्द्रजात्रा न्याय॒केगु चलन वःगु खः 
धाइ । उकि थ्व जात्राया लोकयुक्ती दुने दुवाला: स्वयगु खःसा मखुगु वा मत्यःगु 
ज्यायात धाःसा न्हयाथें जाःम्ह ब्यक्ति नं सजाय्‌ फय्‌ माली धैगु खः । 
२.२.४ ख्वपया विस्काः जात्रा 

वैशाख १ गते दय्‌ दसं ख्वपय्‌ न्यायकीगु थ्व जात्रा ख्वपयापिनिगु नितिं 
त:जिगु जात्रा खः। यःसिं क्वःथलेगु, भैलद्यःया खःसालेगु आदि थ्व जात्राया मुख्य 
मुख्य ज्याकवःत खः । 

थुपिं जात्रा वाहेक थीथी थासय्‌ च्वापिं नेवाःतय्सं थःपिसं हना वयाच्वंपिं 
थीथी द्यःपिनिगु जात्रा न्यायकेगु यानावयाच्चंगु दु । गथेकि ल्वहंसाःया गणेद्यः, 
किपूया बाघभैरव, गवलया दुरु च्यांच्यां क्वन्ति महाद्यःया जात्रा, कृष्ण द्यःया जात्रा, 
मरु गणेद्यःया जात्रा, ख्वपया पुलुकिसिया जात्रा, मंगःया भिन्द्य: जात्रा आदि नेवाःतयसं 
न्यायका वयाच्चंगु दु । मनोरञ्जन नाप नापं सकलयात भिं जुइमा, समाजय्‌ गुबलें 
विघ्न बाधा मवयमा धैगु विश्वस कया थुगु जात्रात न्यायका वयाच्चंगु खः । 
३ नसा त्वॅसा 


३.१ म्हसीका 
प्राणीत म्वायत मदयक मगा:गु छताजि वस्तु खः नसा । उकि मनूतयसं थःत 
माःबले माःकथं माःगु नसा ज्वलं नया शरीरयात सृथांलाक्क न्ह्याका वयाच्वंगु दु । 
संसारय्‌ थी थी देयया थी थी मनूतयसं थःथःगु हे कथं नय्‌गु ज्वलं दयूका नयावयाच्चंगु 
दु । नेवाःतय्‌ दथ्वी थःपिन्सं नइगु नसां शरीरया रक्षा याइगु जूगुलिं उगु नसा ज्वलंयात 
हे थी थी द्यःया ल्याखं नं कायग याः तर थीथी विद्धानतयगु थःथःगु हे बिचाः दःसां नं क्वय्‌ 
वियागु घासायात नेवा: समाजय्‌ थुकथं नं द्यःपिं भाःपीगु चलन दु । 
नेवा: लोकवार्ता २ 


DY 
A 


द्यः घासा च्यः घासा 


ब्रम्हायणी - कःसू चामुण्डा - कपि 
महेशरी - धौ महालक्ष्मी- सन्या 
कौमारी - पंमाय्‌ गाण ण HS 
वाराही - खयपि भरब - म्वाःविसिया 
वैष्णवी- वाउँचा सिम्बाः - हिला 
इन्द्रायगी- भति धुम्बा: - पंला 


यक्व कथं घासात दयका नयूसःपिं नेवाःत उगु इलय्‌ सामाजिक, आर्थिक 
रुपं सम्पन्न धैगु स्पष्ट ज्‌ । छायधा:सा गुगु जातिइ दुने सभ्यताया विकास जुइ 
आर्थिक रुपं सक्षम जुइ उगु जातिं थीथी कथं नयगु नं सइ । नेवाःतय्‌सं नइगु 
नसायात थुकथं ब्वथले ठिं । 
३.२. न्हिच्छिया नसा 

सन्तुलित जीवन न्हयाकेगु नितिं न्हिया न्हिथं नयूमा: । नेवाः समाजय्‌ 
न्हिच्छिया दुने नसाज्वलंयात ई ब्य: स्वया: उकिया नां नं पाः गुगु थुकथं दु । 
३.२.१. कौला 

कौला सृथसिया ज्यःना याय्‌ न्हय: नइगु नसा खः । सुथय्‌ दने धुंका प्वाः 
खालि जुयाच्चंगु इलय्‌ थथे कौला कायूगु चलन दु। थथे कौला याइबलय्‌ अयूला 
उकिया नाप नापं थीथी लाया परिकार, खेय, मुस्या, पालु ल्वसाया रुपय्‌ छ्यलीगु 
याइ । तर थौंकन्हे शहरय्‌ कौलाया रुपय्‌ च्या नाप छुं मेगु नसा नयगु याइ । 
३.२.२. ज्यःनां 

सृथसिया कौला लिपा नइगु नसा ज्यःनां ख: । ज्यःना सृथसिया मू नसा खः । 
सृथसिया नयग जा हे ज्यःना जुल । सुथय्‌ जा नाप कें, तरकारी, ल्वसा नयग चलन 
दु । माय, मू, मूसू, पंमाय्‌, रहर आदि बुबः कें खुनेगु चलन दु । अथे हे भ्यातः के, सुखू 
के आदि नं खुनेगु चलन दु । तरकारी ला, आलु, वाउँचा, काउली, क:क:चा आदि नयगु 
चलन दुसा गोलभेडा, धनिया, आमलि आदि अचारया रुपय्‌ नयूगु चलन दु । थुकथं 
शरीरयात मा:गु दकव पौष्टिक तत्वं जाःगु नसा ज्यःनालय्‌ दुथ्यानाच्चनी । 
३.२.३. अतलि 


सुथया ज्यःनांलिपा न्हिनसिया बजि नय्‌ न्हयः नइगु नसायात अतलि धाइ । 
उप्व: यानाः थुगु नसा बुँज्या याइबले नकेगु चलन दु । 


A) 

३.२.४. बजि नयगु 

न्हिनसिया नइगु नसायात बजि नयूगु धायगु चलन दु । थथे न्हिनय्‌ वजि 
नयूबले बजि नाप नापं थीथी घासात दयूका नय॒गु चलन दु । अथे हे छुचुं मरि, 
चतांमरि दयूका नयूगु चलन नं दु । न्हिनसिया बजि नयूबले अयला:, थ्वँ नाप नापं 
थीथी ला दयूका नयगु नं याः । 
३.२.५. ब्यलि 

बहनिसिया नगगु जायात ब्यलि धायगु याः । सुथसिया ज्यःनालय्‌ थें तं 
ब्यलि याय्‌ बले नं मुख्य रुपं जा, कें, तरकारी हे नय॒गु याइ । बहनी ब्यलि नया: 
द्यनीगु जूगुलिं नःगु पचे यायगु नितिं सिसाबुसा नय्‌गु नं चलन दु । सिसाबुसाय्‌ 
लै, गाजर, कयगु, तुसि आदियात छयलेगु याः । 
३.३. संस्कार वा नखःचखःया नसा 

न्हियाः न्हिथं मखु विशेष याना छुं नखःचखबलय्‌ थी थी घासात ताःलाकाः 
नयगु या: । थथे ताःलाका नइगु नसा मेबलय्‌ स्वयां पाइ । नेवाःतयूसं नखःचखतय्‌ 
ताःलाका नइगु नसा ज्वलंयात थुकथं ब्वथले छिं । 
३.३.१ समय 

नेवाःतयूसं न्हयागु नं ज्या यायत दकले न्हापां द्यः पुजा याय॒माः । द्यःयात 
मछायक वा पुजा मयायक छुं नं ज्या याइ मखु । प्राचीन इलंनिसें नेवाःतयसं द्य: पुजा 
यायगु निंतिं समय ज्वलं तयगु यानावयाच्वंगु दु । अथे हे संस्कार ज्याय्‌ नं समय ज्वलं 
मदयूक हे मगाः । तन्त्रय्‌ समययात पञ्चतत्वया प्रतीक कथं कयातःगु दु । समय 
ज्वलं धायबलय्‌ बजि, स्याबजि, हाक्‌ मुस्या, पालु छुवयूला व अयूलाः खः । बजि, 
स्याबजि - आकासतत्व, हाकुमुस्या - वायुतत्व, पाल - जलतत्व, छुवयला - 
पृथ्वीतत्व व अयूलाः - तेजतत्वया रुपय्‌ कायूगु चलन दु । समय पञ्चतत्व प्रतीक 
कथं काइगुलिं थुकी न्याता धाःसा मदयूक मगा: । समय ज्वलनय्‌ न्या, वः, खँय्‌, भति 
सनां आदि तया: नं पुजा याय॒गु चलन दु । तन्त्रया पुजा बलि बीमा: धैगु मान्यता दु । 
नेवाःतयसं छाना वयाच्चंगु समय हे बलिया प्रतीक खः धका: धयाः वयाच्चंगु दु । 
स्वास्थ्यया दृष्टिकोण नं समय छगू सन्तुलित नसा ज्वलं खः । 
३.३.२ भ्वय्‌ 

भ्वजय्‌ म्होति नं प्यता न्याता घासा मदयूक मगा: । भ्वय्‌ सामान्य 
मेमेगु इलय्‌ थें साधारण जुइमखु । उकि तःतामछि घासा दत धा:सा भ्वय्‌ जुइ । 
नेवाःतयूसं हना वयाच्चंगु थीथी संस्कार, नखःचख, गुथि आदि भ्वय्‌ न्यायका: 

वयाच्वंगु दु । भ्वयया विषययात कया प्राचीन छगू सफती भ्वयया वारे थुकथं 
न्हयथनातःगु दु । 
प्रथम भोजनया नियम ॥ 
न्हापां बंधिला भोलक फयतुके ॥ 
लपते लाय्‌ । 
. ब्वो घासा तय । 
बजि तय । 
. खुनागु ला तय्‌ । 
वाउंचा तय्‌ । 
बलि वियच चिप थिय्‌ । 
छूवयला तय्‌ । 
. फसि तय्‌ । 
भृति तय । 
इति प्रथम भोजन ॥ 
द्वितीय भोजनया नियम ॥ 
१. बजि तय्‌ । 
२ सियागु ला तय्‌ । 
३. सिमि तय्‌ । 
४. कयग तय्‌ । 
५. चना तय्‌ । 
इति द्वितीया भोजन ॥ 
तृतीय भोजनया नियम ॥ 
१. बजि तये । 
२. पाउँ तये । 
इति तृतीय भोजन ॥ 
चतुर्थ भोजनया नियम ॥ 
१. बजि तय्‌ । 
२ धौ तय्‌ । 
३. साखः तय्‌ । 
४. सिसाफल तय्‌ । 
५. खौका तय्‌ । 

६. बाता तय्‌ । 

७ नृसी हायूके । 

८. चिप काय्‌ । 

कलंक पुजा याय्‌ । कलंक छुवय्‌ । जल प्रसाद बिय्‌ । खा ग्वे विय्‌ । मत 

बियाः विदा फवने । थःथः थासय्‌ वने । 

नेवाः भ्वजय्‌ थुकथं थीथी घासात दयूका विधिपूर्वक नय्‌माःगु चलन 
थौंतक नं ल्यना च्वंगुदनि । अथे हे भ्वजय्‌ ब्व घासा ब्वयूगु चलन नंदु। थथे ब्व 
घासा ब्वइगुली न्याता घासा, च्याता घासा भिनिता घासा आदि ब्वयूगु चलन दु । 
न्याता घासा पंच बुद्धया प्रतीक, च्याता घासा अजिमाया प्रतीक व झिनिता घासा 
गंछि यःया प्रतीकया रुपय्‌ कायगु स्वयूगु परम्परा दु । थथे ब्वइगु घासात नेवाःया 
जातीया प्रत्येक समुदाय दुने थःथःगु कथं हे दु। 

नेवाःतयूसं नइगु भ्वजय्‌ ताःलाकीगु घासां भ्वय्‌ सन्तुलित नसा ज्वलंया 
छगू विशिष्ट दसु धायमा: । शरीरयात मदयका मगा:गु पौष्टिक तत्व थ्व भ्वजं 
वियाच्चंगु दु । अथे हे भ्वजय्‌ धौ सिसाबुसा आदि पाचन प्रणालीया ग्वहालि 
जुइगुलिं नेवाः भ्वजय्‌ वैज्ञानिकता दु धकाः धायमाः । 

समय, भ्वय्‌ वाहेक थीथी नखः चखः तथा संस्कारय्‌ थी थी कथंया नसा 
नयूगु नं नेवा नसाज्वलंया छता विशेषता खः गथे - 


सिथिनखः - माय्‌ मू आदिया वः 
गुन्हपुन्ही - गुता बूवःया क्वाति 
सकिमिला पुन्ही - सकि ,हि चाक्‌ 
यःमरी पुन्ही - यःमरी 

मिलापुन्ही - छुस्यामुस्या 
दिसीपुजा - चतांमरि 


अथे हे त्वॅसा कथं अयूला:, थीथी थ्वँ -कता थ्वँ,ह्याउँ थ्वँ,अजि थ्वँ, बःता 
थ्व, साखःति आदि त्वनेगु चलन दु गुगु थःपिनिगु छुँय हे दयकेगु याइ । थीथी 
नसाज्वलं नय्‌गु जक मखु थीथी इलय्‌ नसा न्ह्यब्वयगु नं नेवाःथय्‌गु थःगु हे 
विशेषता दु, गथेकि - थाय॒भु, सबजंभु, समय ज्वलं आदि । अथे हे भ्वय्‌ नय॒गु नं 
थीथी कथं दु, गथेकि - द्यःब्व, पाःब्व, सिकब्व, आगंब्व, जोगीव्व, गंलायब्व, आदि । 
छुं नं नयबलय्‌ द्यः छाना: नयगु, भ्वय्‌ नखःचखः जुलधाःसा सीपिनिगु नामं 
सिकयाब्व, द्य:या नामं द्यःब्व तया तिनि नय॒गु याइ । अथे हे सीपिनिगु श्राद्ध आदि 
छुं याइबलय्‌ सीम्हेसियागु नामं आगंब्व जक मखु जोगीयात नं नकेमा: धकाः 

जोगीब्व तयगु याइ । गुथि आदि बलय्‌ लिपा पाः काइम्हेसित पाःब्व / वालःब्व 
धकाः तःब्वगु ब्वभाग बीगु चलन दु । मंगलया प्रतीक कथं मचा जंक इहिपाः, 
बारा:, कयूतापूजा, ज्या जंक्‌ आदिबलय्‌ ८४ व्यञ्जन तया: थाय्‌भुइ नकेगु याइ । 
._] 


लिधंसा 

जुजु, बलदेव व 

सुरेन्द्रमान श्रेष्ठ, ११२०, नेपाःया तान्त्रिक चः व तान्त्रिक पूजा । येँ : च्वमिपिं, 

जुजु, बलदेव , ११२२, नेवाःसंस्कृति व नेवाः दर्शन । यल : लोक साहित्य परिषद्‌ 

जोशी, हरिराम, २०६० नेपालको चाडपर्व । ललितपुर : जोशी रिसर्च इन्ष्टिच्यूट। 

ताम्राकार, पूर्णकाजि,११२४, हलिसय सुयां ज्वःमदुगु तजिलजि । येँ, नेपालभाषा 

खाचो धिमे खलः । 

वज्राचार्य, आशाकाजि, ११०७ नेपालवर्ष क्रिया नखःचखः पुस्तकम्‌। यल : आशाकाजि 

वास्तु व ज्ञात 


जीवनकुमार महर्जन” 


नेवाःतय्‌सं नालाः वयाच्वंगृ वास्तुशास्त्रया थःगु हे मौलिकता दृ । छे त्वा, 
बहाः, चुक, ननि दयूकाः छगू व्यबस्थित वास्तुकलाया नमुना न्ह्यब्वयाच्वंगु 
दु । नेवाःतयसं न्हयागुं दयूके न्हयः वास्तुशास्त्र कर्थं यायूमाःगु नियमत 
पालना यानाच्वंगु दइ । परम्परागत शिपय्‌ नेवाःत गुलि न्हयःने ला धैगु 
अरनिको चीनय्‌ श्वेत नेवाःतयूगु थःपिनिगृ चैत्य दयूकाः थःगु प्रतिभा 
ब्वःगुलिं हे क्यनाच्वगृ दु । 


१ म्हसीका 
आदिम युगय्‌ मनू गुँ गुफा आदि थासय्‌ च्वनीगु इलय्‌ वास्तुकला धैगु शुन्य 
तिनि । मनू वुद्धिशील जूगु कारणं लिपा थःत माःकथं वस्तु दयकेगु वा छयलेगु याना 
हल । लिपा गुँ गुफां मनूत उर्वरा जमिनपाखे च्चं वल, बुँज्या याय सयूकल । अन 
उमिसं थः च्वनेत बलचा अथवा थीथी कथंयागु छत दयूकेगु शुरुवात यात । थुगु युग 
नव पाषण युग खः । (जोशी, १९९० : १७) युरोपया दोर्दोरने, कोरीज, एरीग, हाउटे 
ग्यारोरी, गार्ड, अर्डीच आदि गुफाय्‌ थीथी कथं ल्वःवनापुसे च्वंगु अंगःकिपात दु गुकी 
जनावरत विस्युं वनाच्चंगु, लिना यनाच्वंगु आदि महत्वपूर्ण किपा दु। थुकि छु 
क्यनाच्चंगु दु धाःसा नवपाषण युगय्‌ हे मनूत छँ दयकेगु जक मखु छे बांलाकेत थी 
थी कथं छायपीद नं सय्‌ धुंकल धेगु सी दु । 
*च्वमि नेपालभाषा केन्द्रीय विभागय्‌ आंशिक शिक्षक खः । 

वास्तुकलाया निंतिं नेपा: नं छगू महत्वपूर्ण थाय्‌ कथं कायगु या: । उकी 
मध्ये नेवाःतयगु वास्तुकलाया थःगु हे विशेषता दु । नेवाःतयगु थी थी वास्तुकला 
मध्ये नं छे, ग: सतः, फल्चा, हिति, तुं, वंगा: आदिया वास्तुकला न्ह्यथने बहःजू । 
१.१ छे 

नेपाःया गा:या आदिवासी नेवाःत थन दसांसिनें अमिगु छँयागु वास्तु गथे 
खः धकाः धाय्‌ थाक॒सां मध्यकालीन छ्या वास्तु धाःसा स्पष्ट रुपं सीके फु । 

स्वनिग: दुने थीथी वंशं राज्य याःगु इतिहास दुसां गोपाल, महिषपाल, 
किरातीतयूगु दरवार गथेच्चं, गुज्व:गु खः धेगु बारे थौंतक छुं नं पुरातात्विक 
प्रमाणत लूगु मदुनि | अथे हे लिच्छवि इया दरवारया वारे अभिलेखय्‌ मान गृह 
कैलाशकूट भवन, भद्राधिवास भवन आदि न्ह्यथना: त:सां तवि उगु दरवारया 
अवशेष थौं तक नं मलूनि । अभिलेखय्‌ वर्णन जूगु आधारय्‌ जक उगु दरवारया 
वास्तुया वारे सामान्य अध्ययन जूगु खनेदु । तर मल्लकालीन दरवारत थौंतक नं 
धस्वाना च्चंगुलिं उकिया वास्तु अध्ययन यायत अपपु । 

स्वनिगःया पुलांगु शैलीया छेत नेपाली कला व वास्तुकलाया दृष्टिकोण 
तसक महत्वपूर्ण खनेदु । पुलांगु छँया निर्माण शैली भयाः, लुखा, तुनासि, पौ 
आदियात नेपाःया छगू ब्यागलंया वास्तुकलाया दसुकथं कायगु यानाच्चंगु दु । 
नेवा:तयूसं थःगु छँ दनीबले नाला: वयाच्चंगु वास्तुशास्त्रया थःगु हे मौलिकता दु । 
छे, त्वा, बहा:, चुक, ननि दयूकाः छगू व्यबस्थित वास्तुकलाया नमूना न्हयब्वयाच्चंगु 
दु । नेवाःतयसं थःगु छँ दयूके न्हय: वास्तुशास्त्र कथं यायूमाःगु नियमत पालना 
यानाच्वंगु दइ । छँ दयूकेत दकले न्हापा उगु थाय्‌ त्वः मत्व: स्वयगु निंतिं चाः क्यनाः 
स्वयूगु चलन दु । चा कयना मत्वःसा उगु थासय्‌ शान्ति यानाः जक छँ दयकी 
मखुसा मेगु हे थासय्‌ वना दयूकेमा: धैगु मान्यता दु । जग स्वनेत, लुखा छुइत, पलिं 
चीत, छुँ भिंकेत आदि ज्याखँय्‌ नं ज्योतिषयाके साइत कया: जक उगु ज्या याइ । 

नेवाःतय्‌गु छँ उप्वःयाना प्यतँ खनेदु । तर प्यतँ हे जुइमाः धैगु मदु । थःगु 
गच्छे कथं छे दनेगु यानात:गु खनेदु । थी थी तंया थःथःगु हे नां दु गथे - छेलि, 
मातं, च्वत व बैग: आदि । छेली क्वंय्‌ प्वा: दुगु लुखा छुना: थन छुसि, बुँइ वनेगु 
ज्याभः आदि तय्‌गु चलन दु । छेलिया स्वानेतःलय्‌ नौगा नं तयगु परम्परा दु । 
छेलिया स्वाने च्वसं त:खा तयगु चलन दु । मातनय्‌ तिकिभया:ः तइ । तिकिभयालं 
तुयुजः छँय्‌ दुने दुहां वनिसा थुगु भयाःया विशेषता धैगु दुनें पिने दकवं खने दैगु तर 
पिनें दुने खने मदैगु ख: । मातनय्‌ जूगुलिं खुंत गया: थहां वइ धका: भयालं खुँत दुहां 
वय्‌ मफयूक थज्या:गु भयाः तइगु खः । 

अथे हे च्वतय्‌ तिकिभयाःया पलेसा सँझया: तइ । सँभया कलात्मक 
रुपं विश्‍वय्‌ ब्वय्‌ बहःगु भयाः मध्ये छगू खः । मातँ व च्वतय देनेगु नितिं कोठात 
दइ । दकले च्वयया तँ बैग: खः । थुगु तँय्‌ विशेषयाना नसाज्वलं तालाकेगु व 
नयगु त्वनेगु यायगु थायया नितिं छयली । पलि विशेष याना सु, छवाली व 
आँयपा (तायल) या जुइ । जवं खवं पा:लुका: दथु ब्व जक थथ्याका पलिं चीगु 
चलन दु । जा थूगु क॑ पिछवयगु नितिं भौख्वा तइ । मत बीगु, द्यः पुजा यायगु 
निंतिं माकःपोल तयगु परम्परा दु । छे कचि अःपा, बूगु अःपा निथी नं छयलेगु 
या: । छे उप्व: यानाः निद्या यायूगु चलन दु तर गुम्ह गुम्हसिया यक्व: थां कवः 
दयका छे दनातःगु नं दु । 

राजनैतिक ह्यूपाः लिसें शाहकाल लिपा दरवार दयकेगु शैली छुँ भचा 
पाःगु खनेदु । बसन्तपुर दरवार व मेमेगु दरवारत मल्लकालीन वास्तु स्वयां पाक्क 
दयकगु खनेदु । राणाकालय्‌ नं विशेषयाना: जंगवहादुरया वेलायत भ्रमण लिपा थन 
नं वेलायतया वास्तुकला सीदयक दुहां वःगु खनेदु । वसन्तपुरया लालदरवार 
वेलायति वास्तुकलाया छगू नमूना धाय्‌वह: जू । थ्व हे कथं उगु इलयया सरकारी 
कर्मचारी, चाकडीवालत, दरवारलिसे स्वापू दुपिपिन्सं नं परम्परागत वास्तु स्वयां 
पाक्क थःगु छे दनेगु यात । तिकिभयाःया थासय्‌ मेगु तःपाःगु भयालं थाय काल । 
थुकथं सीदयक नेपालय्‌ सन्‌ १९५० निसें छुँ दनेगुलिइ आधुनिक शैलीं प्रभाव 
लाकूगु खनेदत । (रेग्मी, २०३३:६९) 
१.२ गः 

प्राचीन इलंनिसें नेपालमण्डलया थीथी नेवा: बस्ती देय चाःहिक: पःखा: 
दनाः सुरक्षाया ब्यबस्था यानाः वयाच्चंगु इतिहासं क्यनाच्वंगु दु । थुकिया अवशेष 
थौंतक नं नेवा: बस्ती ल्यनाच्चंगु दनि । नेपालमण्डल दुने चीचीधंगु राज्य जूगुलिं 
थःगु बस्तीया सुरक्षा निंतिं बस्ती चाःहिक पःखाः दंगु जुझमाः । थथे प:खाः दनीबलय्‌ 
थःगु बस्तीं पिहां वयत थीथी थासय्‌ ध्वखात दयका: प्रत्येक ध्वखाय्‌ सुरक्षाया निंतिं 
क्वाथ (किल्ला) थापना यानात:गु दइ। थुकथंया सुरक्षा व्यबस्था यानात:गुलिं 
पृथ्वीनारायण शाहयात नेपालमण्डल त्याकेत यक्व ई पी माल । प्रत्येक नेवा: 
बस्तीया बस्ती ब्यबस्थायात बांलाक दुवाला स्वल धाःसा मेमेगु भूभाग स्वयां 
बस्ती जुयाच्वंगु भूभाग भतिचा थथ्यानाच्चंगु दु। थथे थथ्याःगु थासय्‌ च्वंगु 
बस्तीयात चाकःहिकं ग: पःखा: दनीबलय्‌ शत्रुं व पःखाः गयाः हताः यायूत थाकइ । 
अथे हे खुँ, लुतेरातयत नं खुइत, लुते यायेत थाकुइ । उकि बस्तीया सुरक्षया निंतिं 
प्राचिन इलय्‌ गःपःखाःया तःधंगु महत्व दुगु खनेदु । 

मध्यकालय्‌ नेवा: बस्तीयात पुरया रुपय्‌ विकास याःगु खनेदु गथेकि 
कान्तिपुर, ललितपुर, भक्तपुर, कीर्तिपुर, शंखापुर, भास्तिपुर, सिद्धिपुर, हस्तिनापुर, 
मध्यपुर आदि । उगु इलय्‌ पुर धैगु हे शहर खः । पुरया रुपय्‌ विकास याय्‌त 
छचाख्यरं ग:पःखा: दनातःगु दयमा: । थःगु बस्तीं पिहां वनेत थी थी थासय्‌ ध्वखात 
दइ । प्रत्येक ध्वखाय्‌ छगू-छगू किल्ला नं दयकातइ, गुगु सुरक्षाया दृष्टिकोणं तसकं 
महत्वपूर्ण जू । अथेहे बस्ती दुने सामाजिक जनजीवनलिसे स्वापू दूगु द्यः, देग: पुखू, 
हिति, सत: आदि दइ । पःखाः गय्‌ मफय्‌क पःखा:या क्वसं चाकःहिक गा: म्हुया: पुखू 
वा लः धः आदि दयकेगु चलन दु । मध्यकालीन गःया वास्तु कथं थीथी ध्वाखाया 
थीथी प्रयोजनया निंतिं दयकेगु चलन दु, गथेकि द्यः ध्वाखा, सी ध्वाखा, भमचा 
दुकायगु ध्वाखा, म्हयायमचा पितबीगु ध्वाखा आदि । 
१.३ फल्चा सत: 

फल्चा व सतः: निगुलिं वास्तुकलाया दृष्टिकोणं महत्वपूर्ण खनेदु । 
फल्चा उप्वः याना लँय्‌ दयूका तइ । तीर्थयात्री, व्यापारीत, चाह्यूव:पिं पर्यटक 
आदियात भासु लनेत प्राचीन इलय्‌ फल्चा दयकेगु चलन दु । अथे हे बाय्‌ 
च्वनेमा:पिं लँजुवातयगु नितिं च्वने जीक दयका तःगु छे वा तल्ला दुगु फल्चायात 
सत: धायगु चलन दु । फल्चा वा सतः लिच्छविकालंनिसें दयूकातःगु सीदुसां 
थुकिया व्यापकता मध्यकालय्‌ जूगु खनेदु । सामान्यतया फल्चा छगू तल्ला व 
सतः निगू तल्ला जुइफु । यदि निगू तल्ला दुसा च्वयया तँय्‌ भयाः तय॒गु चलन 
दु । फल्चाया वास्तुया अध्ययन यायूबलय्‌ छखें वा निखें वा स्वखें अंग: दना: थां 
धंकाः फल्चा दयकातःगु खनेदुसा गर्न गनं अंग: हे मदंसे थां जक धंका: दय्‌केगु 
चलन नं दु । फल्चाय्‌ कलात्मक तुनासि तया आँयूपा पोलं चीगु परम्परा 
खनेदु । फल्चा उप्वः याना लँजुवायात आराम याकेगु वा बीगु उद्देश्यं दयूकीगु 
जूगुलिं लँय्‌ लाक्क दयकातःगु दुसा सतः तीर्थयात्रीतयूत वास च्वने ज्या:छिंक 
देगःया लिक्क अथवा धार्मिक स्थलय्‌ दयकातःगु खनेदु । फल्चा वा सत: लँजुवा 
वा तीर्थयात्रीतयूत बास बिया: थःपिन्स पुण्य कमय यायगु मू उद्देश्यं दयकातःगु 
खनेदु । धर्मचित्त उत्पति जुया: गुलिंसियां थथे फल्चा वा सतः दयकागु खः धकाः 
अभिलेखय्‌ न्ह्यथनातःगु दुसा गुलि अभिलेखय्‌ धन बृद्धि, आयु बृद्धि, सन्तान बृद्धि, 
निरोगी आदि कामना यासें थःत पुण्य लाइगु विश्वास नं थथे फल्चा वा सतः 
दयूकात:गु अभिलेखय्‌ न्ह्यथनातःगु दु । 

अथे हे फल्चा सामाजिक ज्याझव: न्हयाकेत नं दयकातःगु खनेदु । जंला 
पुन्हिबलय्‌ समय्‌ बजि इनेत नेवा: वस्तीया थीथी त्वालय्‌ फल्चा दयकातःगु दु । 

फल्चा, सत: संरक्षणया नितिं छुं आयस्रोतया व्यवस्था कथं बँ तयातःगु दइ । अथे 
हे मुंज्या, सहलह आदि यायूत फल्चा दयकेगु चलन उगु इलय्‌ दुगु जुयाच्वन । गुलिं 
गुलिं फल्चा द्यः विज्याकेत दयका तःगु दु । गथेकि कुमारी फल्चा, गन कुमारी द्यः 
विज्याइबलय्‌ तयगु निंतिं दयकात:गु खः । अथे हे सतः फल्चा भजन यायत, दाफा 
थायूत च्वनेगु निंतिं नं दयकातःगु खनेदु । 
१.४ देगः 

देग: छगू थुज्वःगु छँ खः गन पूजा यायगु नितिं द्य. थापना याना तइ । 
लिच्छविकालय्‌ हे देगःया विकास जुइ धुंकल धैगु चाँगुनारायणया देगलं क्यनाच्वंगु 
दु । उगु इलय्‌ देगःयात प्रासाद वा भवन धका: धायगु या: । (मानन्धर: ११२७: ४) 
नेपाली वास्तुकलाया छगू उत्कृष्ट नमूना देग: ख: । मध्यकालीन देग:या वास्तुकलायात 
अध्ययन याना स्वयूबले तल्लेशैली व शिखरशैली कथंयागु खनेदु । प्यागोडाशैलीया 
देग: चीन, जापान, कोरिया, थाइल्याण्ड, वर्मा आदि थासय्‌ नं दु तर नेपाःया देग: 
धाःसा अन स्वयां पाः । नेपाःया प्यागोडाशैली देगलय्‌ मेथाय्‌ मदुगु तुनासि, त्वलं 
आदि तयगु चलन दु । देगलय्‌ पाःलूगु पौयात पनेगु निंतिं तया: तइगु सिंयात 
तुनासिँ धाइ । नेपाली शैलीया देग:या वनावटया आधारय्‌ वर्गाकार, आयताकार, 
च्यासिं व ग्व:ला:गु खनेदु । 
१.४.१ प्यागोडाशैली 

प्यकं लाःगु देग: प्यागोडाशैलीया देग: खः । नेपालय्‌ थुगु शैलीया देगःत 
छतँनिसेँ न्यातँतक दु । छते दुगु देग: छम्ह जक द्यःया प्रतिनिधिया रुपय्‌ काइ । 
थथे छगू तँया देगःयात पृथ्वीया प्रतीकया रुपय्‌ काइ । निगू तँ दुगु देगःयात 
अनन्त व इन्द्रया प्रतकिया रुपय्‌ काय॒गु चलन दु । अनन्त धैगु पृथ्वीया क्वय्‌ 
न्हयतँ व इन्द्रयात पृथ्वीया च्वय्‌ न्हयतँ धकाः कायगु चलन दु । स्वंगू तँया 
देग:यात पाताल, पृथ्वी व स्वर्गया प्रतीकया रुपय्‌ काय॒गु चलन दु । प्यतँ देग: 
अनन्त, शिव, विष्णु व सूर्य, न्यातँ देग: अनन्त शिव, विष्णु, सूर्य व देवीया 
प्रतीकया रुपय्‌ काइ (दाहाल, २०५८:१९७) 

जग, गर्भगृह व मूल संरचना याना देगःया ब्वयात स्वब्व थलेछिं । जग 
गुगु देगःया संरचनाया आधार खः थुकियात निग: नं धायगु या: । जग तयूत अःपा 
व ल्वहं नितां छ्य: । तर उप्व: बःलाकेगु निंतिं ल्वहँ छयलेगु याः । गर्भगृह दुने मू 
द्यः थापना यानातइ । थन मू द्यःया प्रतीकया रुपय्‌ मूर्ति, कलश वा ल्वहं तइ । 
देगःया पिने खनेदइगु वास्तु धेगु मूल देगःया मूल संरचना खः । थुकिया थी थी 
अंगत दु । देगःयात विभिन्न कलां छायपीगु निसें कयाः वास्तुकला बांलाकेगु ज्या 

थुकी जुइ । देगलय्‌ दुहां वनेत मू लुखा तया तइ । देगलय्‌ भयाः, खापा, त्वलं, 
तुनांसिं आदी थी थी बुट्टा कियातःगु दइ । तुनासिँ कलात्मक रुपं तयूगु चलन दु । 
तुनासिँयात उप्व: याना स्वंगू ब्वय्‌ ब्वथला तःगु दु । दकले च्वयया ब्वय कल्पवृक्ष 
वा सिमा वा लहराया आकृति तया: तइसा दथुया ब्वय्‌ देगलय्‌ च्वंम्ह द्यःलिसे 
सम्बन्धित थीथी द्यःपिनिगु आकृतितयूगु चलन दु । अथे हे दकलय्‌ क्वयया ब्वय्‌ द्यः, 
यक्ष, गन्धर्व, मनू आदिया कामुकताय्‌ दुविना च्वंगु आकृति तयूगु चलन दु । तर, 
प्यकुनय्‌ च्वंगु तुनासिँ धाःसा मेगु तुनासिँ स्वया पाः । थ्व प्यकुनय्‌ च्वंगु तुनासिं 
मेमेगु तुनासिँ स्वया अप्व: भार कबी मा:गु जुया: थुकी कॅसल/शार्दुल तयगु चलन 
दु । त्वलं काष्ठकलाया छगू उत्कृष्ट ज्वलं खः । त्वलं देगःया मू लुखाया च्वसं अर्ध 
गोलाकारया रुपय्‌ तयातइ । त्वलंया दथु ब्वय्‌ देगःया मूच:या आकृति तयातइ । 
अनं चाकःहिक: थीथी कलात्मक बुट्टा तया तइ । त्वलंया च्वय्‌ ब्वय्‌ छेपु तया तइ । 
छेपु धैम्ह नागयात नुनाच्वंम्ह गरुड थें च्वंम्ह ख: । 

देगलय्‌ भयाः नं तय्‌गु चलन दु । देगलय्‌ पलेस्वाँ भयाः, क॑ भयाः, गा भयाः, 
तिकिभयाः, पञ्चभयाः, पासुकाभयाः, बाकृभयाः, सँभयाः, मयूरभयाः, सूर्यमुखीभयाः व 
याक्‌भ्या: आदिं छायपीगु याः । अथे हे देगःया लुखाय्‌ च्चंगु खापा आकर्षक यायत 
उकी स्वांया माः, ताहा, कलश, देवदेवीपिनिगु आकृति तयूगु चलन दु । गुलिं गुलिं 
खापाय्‌ गंगा जमुनाया आकूति नं दु । लुखा जवंखवं निथाय्‌ नं पौ लूगु द्यः किया 
उप्वः आकर्षक यानात:गु खनेदु । देगःयात त्वःपुइत पलिं ची। पौ लूँ, ली वा 
आँयपाया तयूगु चलन दु । पलिं चीबलय्‌ दथुब्व थथ्याका प्यखें पा: लुकेगु चलन 
दु । पलिं चीवं हे देगःया दकव ज्या क्वचाइ मखु । देगलय्‌ गजुलिं छुइ धुंका: तिनि 
दयूके क्वचा:गु संकेत वइ । गजू छुइगुयात देग: व स्वर्गया दथुइ स्वापू जूगु छगू 
प्रतीकया रुपय्‌ कायगु याः । 
१.४.२ शिखरशैली 

नेपा:या देग:या मेगु शैली खः शिखरशैली । थुगु शैलीया देगलय्‌ च्वय्‌ 
वंलिसे गुँ च्वका थें च्वामुसे च्वनावनी । थुकी मेमेगु देगलय्‌ थें पौ दइमखु । उकिं 
देगलय्‌ पौया आवश्यकता जुड मखु । थुगु शैलीया देगलय्‌ तँ दइमखु । उकिं 
क्वंनिसें च्वय्‌ तक छस्वां जुइक दयकेगु चलन दु । तर गुलिंगुलिं देग: शिखरशैली 
जूसां नं तँ छायातःगु दु गथेकि यलया कृष्ण देगः स्वत दु । पशुपतिया ब्रम्हाया देगः, 
यलया महाबौद्ध, ख्वपया वत्सलादेवी, स्वयम्भुया प्रतापपुर, अनन्तपुर, यलया 
च्यासिंदेगः आदि नेपाली शिखरशैलीया दसुत खः । 

१.५.३ स्तूप व चैत्य 

नेपाली बास्तुशैली नांजाःगु वास्तु धैगु स्तूप व चैत्य वास्तुकला नं खः । 
वैदिक साहित्यय्‌ छगू ढिस्कोयात स्तूप धाइ, गुगु चक्रवर्ती मनूया अस्थिधातु तया: 
दयूका तइ धका: न्ह्यथनातःगु दु । सामान्यतया न्हापां न्हापां छगू ढिस्कोयात 
स्तूपया रुपय्‌ कायगु चलन दुसां लिपा वया थीथी अलंकारं छायपीगु ज्या जुल गुकि 
यानाः स्तूपया थःगु हे वास्तुया निमार्ण जुल । स्तूपया वास्तुकला कथं दकले क्वय्‌ फः 
दइ । उकी च्चय्‌ गर्भ च्वनी । गर्भ अर्ध गोलाकार जुइ । गर्भया व्वय्‌ पूर्वय्‌ अक्षोभ्य, 
दक्षिणय्‌ रत्नसंभव, पश्चिमय्‌ अमिताभ व उत्तरय्‌ अमोघसिद्धि यानाः प्यगू दिशाय्‌ 
मूर्तित थापना यानातइ । गर्भया च्वय्‌ हर्मिका तइ । गुगु हर्मिकाय्‌ त्वलं नं तइ । थुगु 
त्वलंनय्‌ पंच ध्यानी बुद्ध, पंच बोधिसत्व आदि तयगु चलन दु । थुगु ब्व स्वयां च्वय्‌ 
त्रयोदशभुवन तय्‌गु चलन दु । स्तूपया वास्तु विकासया शुरुशुरुइ स्वंगू जक भुवन 
तयगु चलन दु, लिपा खुगू अनंलिपा झिंछगू अनं लिपां तिनि मिस्वगू भुवनया विकास 
जूगु खः । त्रयोदशभुवन स्वयां च्वय्‌ छत्र, गज्‌ आदि तयगु चलन दु । थूकथं स्तृपया 
वास्तुया विकास जूसां थुकिया मूब्व धैगु ला प्व: (गर्भ) हे खः । 
१.५ लःलिसे सम्वन्धित वास्तु 


१.५.१ हिति 


लिच्छविकालय्‌ कलात्मक ल्वहं हितिया थापना जुइ धुंकल धेगु नेपालमण्डलया 
थीथी ल्वहंहितिं क्यनाच्वंगु दु । अथे हे उगु इलय्‌ लःयात व्यवस्थित यायगु ज्याया 
विकास जुइ धुंकल धेगु अनुमान लेलेया लिच्छविकालीन अभिलेखय्‌ थी थी गोष्ठीया 
नां न्ह्यथनेगु भवलय्‌ पानीय गोष्ठीया नां व:गुलिं नं याय॒छिं। उकि उगु इलय्‌ मनूतय॒त 
मदयूक मगा:गु त्वनेगु लःया व्यवस्थाया निंतिं सामाजिक, धार्मिक नियमत दयका: 
सार्वजनिक हितया निंतिं छगू बांला:गु ज्या याना: थक्‌गु दु । प्राचीन इलय्‌ थौं थें पाइप 
लाना लःया व्यवस्था मदुगु इलय्‌ खुसि, ज्वः, पुखू आदि लःया स्रोतं जमिन तःलय्‌ छगू 
विशेष प्रकारं धः म्हयाः लः यंकाः ल्वहं हिति हाय॒केगु चलन दु । ल्वहं हितिइ वइगु लः 
फोहर जुइ धका: दथुइ दथुइ मंगा: दयूका लः छाने जुया जक हिति तक थ्यंक: वइगु 
प्रवृतिं ल्वहं हिति दयकातःगु खनेदु । गनं गनं ल्वहं हितिइ लः यनेत धःया क्वय्‌ भागय्‌ 
सिँ लायात:गु दु । अथे लःया धलय्‌ लायात:गु सिँ लः शुद्ध याय॒गु ज्या याइ । ग्याष्ट्रिक 
आदिं प्वा: स्याइबले छताजि सिं गुगु सिं लखय्‌ थुनी । अथे सिँ थुनातःगु लः त्वनी वले 
प्वा: स्याःगु लनी धकाः आयुर्वेदिक चिकित्सा प्रणाली कथं थौंतक नं सिं थुना लः त्वंकेगु 
चलन दनि । अज्यागु सिँ प्राचीन इया लः धलय्‌ तय्‌गु चलन दु । ल्वहंहितियात 

बांलाःगु ढंगं दयकेगु निंतिं थीथी कलाकृति छायूपिया तइ । गंगा लःया प्रतीक जूगु 
कारणं हिति गंगाया बहां मकर आकृति वयूक दयकेगु चलन दु । हितिइ म्व: ल्हुया कथं 
द्यपिनिगु दर्शन यायगु कथं हितिया चाकःलिं थी थी द्यःपिनिगु मूर्ति पलिस्था याय॒गु 
चलन नं दु । गथेकि च्यासःहिति, तुसाहिति, कुम्भेश्वरहिति, मंगःहिति थुकिया दसु खः । 
मध्यकालय्‌ ल्वहं हिती भगिरथया मूर्ति तयगु चलन खनेदु । थुकथं स्वयूबले प्राचीन 
इलय्‌ सामाजिक व धार्मिक रुपं पुण्य प्राप्ती याना धर्म लायूमा धैगु जन विश्वासं ल्वहं 
हितित पलिस्था यानावंगु जुझमाः । 


१.५.२ तुं 

नेवाःतयसं लः स्रोतया रुपय्‌ तुंयात नं यक्व हे छयला वयाच्चंगु खनेदु । 
ल्वहं हिति ध्यबा व श्रमया ल्याखं यक्व तुइगु जूगुलिं दकव थासय्‌ ल्वहं हिति हायके 
फैगु सम्भावना म्हो जक हे दु । अथे हे दकव थासय्‌ ल्वहंहिति हायूकेत ल:या मुहान 
त दयूके थाक । उकि थन हिति मदुगु थासय्‌ लः व्यवस्थाया नितिं तुं अति आवश्यक 
खनेदु । तुं धायूबलय्‌ गाः म्हुया लः लुइकातःगु गा: खः । गुकी सुरक्षाया दृष्टिकोण 
चाकःलिं पःखाः दनातःगु दइ । प्राचीन इलय्‌ मनूतय्‌ लः त्वनेगु नितिं तुं यात नं 
छयःगु खनेद्‌ । क्व॑निसें च्वय्‌ थ्यंक चाक्कलाक्क अःपां दना हना हइ । तुंथी नं पःखाः 
च्वय्‌ नाग लुइका कलात्मक ल्वहं तयगु चलन दु । 
१.५.३ बंगा: 

बुंगा: धैगु ल: कायत म्हुयातःगु गाःयात बुंगा: धायगु चलन दु । बुंगाःया 
वास्तुकं गाःयात त्वःपुइ कथं अर्ध गोलाकारया रुपं बुंगालय्‌ दुहां वनेगु लुखा थें 
दइ नापं ल: कायत त्वाथ: दयकातःगु दइ । 
२ नेवाः ज्ञान 

नेपा:या आदिवासी नेवाःतयूसं थःत माःगु वस्तुत थःम्हं हे दयका: वयाच्चंगु 
खः । प्राचीन कलाकृति धेगु नेवाःतय्‌गु उच्चतम शीपया छगू नमूना ख: । अथे हे 
परम्परागत शीपय्‌ नेवाःत गुलि न्ह्य:ने ला धैगु अरनिको चीनय्‌ श्वेत चैत्य दयूका: 
नेवाःतय्‌गु थःपिनिगु प्रतिभा ब्वःगुलिं हे क्यनाच्चंगु दु । नेवाःतयसं तिब्बतलिसे 
बनेज्या यायूत माःगु सामान नाप नापं थःपिन्त मा:गु हलंज्वलं थःपिन्सं हे दयूकेगु 
यानावयाच्चंगु खः । थाज्या यानाः थःपिन्त माःगु कापः थायगु नापं उप्वःगु कापः 
पहाडी लागा, तिब्बत थ्यंक नं मीगु या: । अथे हे लूँया थीथी तिसा ज्वलं दयका:, 
ली, सिजः थलबल आदि नं तिब्बत थ्यं । नेवाःतयसं परम्परागत रुपं यानावयाच्चंगु 
थीथी ज्यात मध्ये मूम्‌ ज्या थुकथं दु । 

२.१ सिकःमिया परम्परागत ज्याभः 


थाज्या 

- सुकू थाय्‌गु 

. बःचा थायगु 

. द्यांचा दयकेगु 

. हासा, दाला, धकि थायगु 
. प्वंचा थायगु 

. कपाय्‌ / तँय्‌ फयनेगु 

. सु लाकां थायगु 

. चिकसाः 


१०. अःपा छीगु 

११. ली, सिजःया थलबल दयकेगु 
१२ धलौतया मूर्ति दयकेगु 

१३. ल्वहंया थीथी ज्वलं दयकेगु 
१४. चाया थीथी ज्वलं दयकेगु 
१५. सिंया थीथी ज्वलं दयकेगु 
१६. कृति वाय्‌गु 

१७. बजि ल्हुयगु 


२० १०० 


नेवाःतय्‌ थीथी कःमिपिन्सं छ्यलाः वयाच्चंगु परम्परागत ज्याभःत थुकथं दु । 


१. खुल 
३. हखि 
५. पर्कल 
७ हं 

९. मार्तोल 

२.२ दकःमिया परम्परागत ज्याभः 
१. दकःमि चुपि 
३. खागं 

२.३ अवाःया परम्परागत ज्याभः 
१. त्वाकः 

२. बतां 

४. लमुगः 
६. कुकिन्या 
८. खचा 
१०. कतां 
१२. ग्वःखँचा 
१४. यःक 


२. च्वामुछलिं 


२. त्वःकू 

४. च्वामुक्वकिचा 

६. चखम्‌ 

८. खुइँ 

१०. नौ / नू 

१२. लःकलः 

१४. पुवाचाधी सालेगु ज्याभः 


नेवाः लोकवार्ता 


नेवाःतयूगु कला कृति हे नेपा: संस्कृतिया धुक्‌ खः । नेवाःतय्‌सं देगः 
फल्चा, हिति, सतः आदि जक मखु थःथाय्‌ दुगु थी थी वस्तुपाखें थःत माःगु ज्वलंत 
नं दयकेगु या: । 
२.९ तिं 

तिं थःगु बँ बाली दैगु वस्तु खः थुगु वस्तु पाखेँ च्वसा, वाःता, बःचा, 
प्वंचा, खमू, पिला सन्दः, दोको, धकि, तिकलः, समय पिचा, बैपिचा, भेंकथि, 
बिलिंकथि, अंकथि आदि दयकेगु याः । 
२.१० पं 

पं नं थःथाय्‌ देगु छताजि मा खः । पंयागु च्वाफि, हासा, दाला, खमू 
पिला, दोको, कुसाकृति आदि दयूकेगु परम्परा दु । 

न्हयूपं कथि, मचार्काथ, तुकि, भेखा, वाःता आदि न्हयपं कथिया दयकेगु 
चलन दु । 
२.११ सिँ 

सिया थीथी ज्वलंत दयूकेत नेवाःत न्हयःने ला: थनया थीथी वास्तुकलां 
क्यनाच्चंगु दु । छँ दने बले माःगु लुखा खापा, भयाःनिसे बया सिया दकव ज्वलंत, 
देगःयात मा:गु दकव सिंया कलात्मक ज्वलंत, अथे हे छुँयात मा:गु लुसि, उगः, कुति 
आदि । 
२.१२ ल्वहं 

ल्वहंमा, घः, प्वाकः, हिति, जहुं, त्वाथः, फः, द्यः, चीभाः, फेलू त्वाकः आदि 

ल्वहंयागु दयकेगु चलन दु । 
२.१३ चा 

क्वं, हाँसि, पोतासि, दुबलि, भेग:, वँयलाभेग:, स्वःमा, कसि, द्वावःचा, अथः, 
तेप, कुलिंचा, सलिंचा, खःपचा, चा करुवा, धःप, ग्वःप, कपं, भाजं, हल्चा, पाःचा, 
अःपा, आयपा, तायूल आदि चाया ज्वलं दयूकेगु चलन दु । 
२.१४ सु 

सुक्‌, लाकां, भ्वय्‌ सुक्‌, प्वाँय्‌ सुक्‌, खिपः, नौ, चौसा, चखमू आदि सुयागु 
ज्वलं दयकेगु चलन दु । ८ 


नेवा: लोकवार्ता २३९ 

२४० नेवाः लोकवार्ता 


तिसा व समा: 


ईश्वरीमैयाँ श्रेष्ठ 


नेवाःतयग थःगु हे मौलिक तिसा, वसः व समाःया बिस्क हे महत्व दु । 
थुपिं ईब्य, मनृतयग॒ उमेर लिंग, थायूबायू , थी थी सामाजिक व 
यंस्कारकर्थ छ्यलेगु याइ । नापं तिसा, वसः व ससाःया नितिं छुयलीगु 
क्रिया खंग्वःन॑ शरीरया थी थी ब्वकर्थ व तिसा वसःया स्वरुपकर्थ न॑ पा: । 


१ म्हसीका 

तिसा, वसः धायूबलय्‌ समाः यायत मजि मगाःगु ज्वलं खः। समाः 
धायूबलय्‌ सामान्यतया बांलाकेगु खः । बांलाकेत थी थी कथंया तिसात, ईब्य:कथंया 
वसःत नापनापं मेमेगु हलंज्वलंत नं खः । 'समाः' या पूर्व रूप समाल खः । बःचाधंगु 
खँग्व: धुकू सफुली समाःया अर्थ सँ छयनेगु, श्रृंगार यायगु, बांलाकेगु धका: 
न्स्यथनातःगु दु ( जोशी ; ११०७ : ५९३ )। थी थी आभूषण, विभूषण व अलंकारं 
अलंकृत जुइगुयात संस्कृत भाषां श्रृंगार धाइ । थ्व भिखुता कथंया दु । सोह श्रृंगार 
धायूबलय्‌ छ्यन॑निसें तुतीथ्यंक थी थी तिसा, वस: व समालं छायपीगु (बांलाकेगु) 
खः । थ्वकथं स्वय्‌गु खःसा सँ छयनेत मा:गु ककिचां निसें तुती इलीगु अल: तकं 
समाःज्वलं दुने लाः वः । थुकथं थी थी ज्वलंया गुहालिं म्ह व म्हया थी थी अङ्गयात 
* च्वमि पाटन क्याम्पसया शिक्षण सहायक खः 
नेवाः लोकवार्ता २४१ 


बांलाकेगु छायपीगु हे समा: खः । थ्व अर्थय्‌ वसः पुनेगु, तिसां तीगु, क्व:चिकं बुलेगु 
निसें कया: ल्व:कथं याइगु थी थी बांलाकेगु ज्याखँ फुक्क समा: खः । ख्वालय्‌ बुइगु 
पाउडर, छूयनय्‌ तिलीगु चिक, मिखाय्‌ उलीगु अजः, कपालय्‌ तीगु सिन्हः नापं 
म्हतुसी छ्यलीगु लिपस्टिक थुकिया दसु खः। थुकथं समाः यायत माःगु ज्वलं 
तिसा, वसः व मेमेगु ज्वलं आदियात समा:या दुष्टिकोणं जक मखु सामाजिक, 
आर्थिक, दार्शनिक व सांस्कृतिक रूपं नं तःजीगु थाय्‌ व मान्यता बियातःगु दु । 
१.१ समाः ज्वलंया ऐतिहासिकता 

समा: व समा:ज्वलंया ऐतिहासिकताय्‌ दुवालयूबलय्‌ मानव सभ्यताया 
शुरुवात॑निसें हे थःगु युग व परिवेशकथं थी थी कथंया हलंज्वलं छ्यला: समाः यायगु 
यानावयाच्चंगु खनेदु । दसुकथं स्वयगु खःसा जंगली अवस्थाय्‌ सिमाहः, स्वां, सिं- 
सिंख्वला, जनावरया छूयंगू आदिया वसः पुनेगु यात । ल्वं, जीवजन्तुया क्वंय्‌ इत्यादिया 
तिसा, चा, नौ, हाक: आदिपाखें समा:या ज्या काल । यद्यपि च्वय्‌ न्ह्यथनागु हलंज्वलं 
तीगु, फीगुया उद्देश्य मुक्क समा: जक मजूसे थःपिन्त रक्षा यायगु नं ख: । मनूया 
जीवन विकासया क्रमय्‌ समाजया विकास जुल, अलय्‌ समाजया विकास नापनापं 
सभ्यता व संस्कृतिया विकास जुजुं वन । सभ्यता व संस्कृतिया विकासलिसें कापः 
थाय॒गु, चाया थलबल दयकेगु नापं थी थी धातुया तिसा दयूका छ्यलेगु नं प्रचलनय्‌ 
वल । थी थी धातुया तिसा दयूका तीगु याय्‌ न्ह्यः सम्भवत चा, ल्वहं आदिया तिसात 
नापं छ्यला थकूगु खँ थी थी ऐतिहासिक उत्खननय्‌ लुयाव:गु हलंज्वलंखं स्पष्ट याः । 
थुकथं नेपालय्‌ नं लिच्छवीकालय्‌ हे तःजिगु धातुया थी थी तिसात छयले धुंकगु खँ 
तत्कालीन अभिलेखपाखं पुष्टि याःगु दु । 

नेवा: समाजया तिसा, वस: व समाःया इतिहास गुलितक पुलां धइगु खय्‌ 
दुवाला स्वयूबलय्‌ लिच्छवीकालतक दुहाँ वनेफु । लिच्छवीकालीन द्यः, जुजु रानी 
व दातापिनिगु ल्वंहया मूर्ति व अभिलेखय्‌ स्वयूबलय्‌ उगु ईया तिसा, वसः व 
समा:या अवस्था सीके फु । आःतकया अनुसन्धानकथं नेपालय्‌ लूगु मूर्तित मध्यय्‌ 
शक्‌ संवत्‌ २०७ या जयवर्माया मूर्तिं (प्रतिमा) दकलय्‌ पुलांगु खः । इस्वीसन्‌ 
१९९२ मे महिनापाखे ये मालीगामय्‌ छेँया जग स्वनेगु भवलय्‌ लूगु १७१ ५ ४९ 
से.मि. या उगु मूर्ति थौंकन्हय्‌ राष्ट्रिय संग्रहालयस तयात:गु दु । ‘Tamot and 
Alsop, A.D.1985//www.asionart.com/article.jaya.) 

थ्व सुं कलाकारं दयकगु काल्पनिक मूर्ति मजूसे तात्कालिन शासक 
जयवर्मायागु खः धकाः सी दु । थ्व मूर्तियात स्वया उगु ईया समाःज्वलंया अवस्था 
अध्ययन यायूफु । उगु मूर्ती खनेदुकथं छ्यनय्‌ तपूलि, क्वय्‌ लुंगि वा धोति व च्वय्‌ 

गा पाछाया तःगु दु । न्हायपनय्‌ कुण्डल, लप्पाय्‌ केयूर, ल्हाती चुल्या न्ह्याना तःगु 
व गःपतय्‌ नुपूर (पदक) क्वखाना तःगु तिसाया रुपय्‌ खंकेफु धाःसा सँ ब्वहलय्‌ तक 
वयकातःगु दृश्यं उबलेहे सँयात नं समाःज्वलंया रुपय्‌ छूयलय्‌ धुंकगु स्पष्ट जू । 

यलया च्यास: हिती च्वंगु न्हापांगु शदी पाखेया धका: नालात:गु गजलक्ष्मीया 
मूर्ति स्वयगु खःसा छयनय मतू, न्हायपनय्‌ तःधंगु कुण्डल, ग:ःपतय्‌ फ्व: घानातःगु 
माः, ल्हाती चुल्या:, तुती तप्पुगु कल्लि न्ह्यानातःगु खनेदु । थुकथं हे लिच्छवीकालीन 
मेमेगु मूर्ति स्वयूबलय्‌ नं साधारण मिसामिजं निखलःसिन नं च्वय्‌ गा पाछायातःगु, 
क्वय्‌ पर्सि वा लुंगि सिनातःगु छज्वलंचा तिसां तियातःगु, छयनय्‌ चिचिधंगु स्वां 
बुट्टा दुगु क्लीपत तयातःगु कि दथुइ सिन्चा तया च्वय्‌ सप्वः हिनातःगु खनेदु । 

लिच्छवीकालय्‌ छ्यलाबुलाय्‌ वयधुंकगु तिसा, वसः व समाःज्वलंया विकास 
मल्लकालय्‌ व्यापक रुपं जूगु खनेदु । महेन्द्र मल्लं देशं पिने बांबांलाःगु कापः, 
थलबल आदि दय॒केगु सम्बन्धी न्हूगु तालिम कायका: थःगु देशय्‌ नं उकथ हे उद्योग 
व्यवसायूया विकास या:गु खनेदु । ल्हासां लुं, भारतं थी थी धातु, समा:ज्वलंत, भिंगु 
कापः आदि आयात याइगु ख ( बराल ; वि.सं. २०५० : ३१६) । फलत बांबांलाःगु 
भिंगु तिसा वसःत पुनेगु उबलेया शासकपिनिगु प्रतिष्ठा जूगु खनेद्‌ । 

समा: याइगुया छगू महत्वपूर्ण ज्वलं थी थी तिसायागु छ्यला खः । मानव 
सभ्यताया प्रारम्भ॑निसें हे छ्यलेगु याना वयाच्वंगु थी थी तिसा ईब्यःया ह्यूपा: 
नापनापं तिसां तीगु शैली व माध्यमय्‌ नं विविधता वल । थ्व खँ नेपा:या मध्यकालीन 
अभिलेखपाखें सीके फ्‌ । अथे हे मल्लकालीन अभिलेखत, देवदेवी, जुजुरानी तथा 
दातापिनिगु मूर्तित स्वयूबलय्‌ नं थी थी कापः, वसःत, कलात्मक तिसात, थी थी 
सँतयूगु पहःया व्यापक विकास जूगु खनेदु । नेवाःतय्‌गु विशेष तिसात तायो, 
तिखमाः, न्यापुसिखः, तुकि, शिरबन्दी आदि तःजिगु व कलात्मक तिसात मल्लकालीन 
इया मूर्तिइ खनेदु । येया हनुमानध्वाखा लायकूली च्चंगु जुजु प्रतापमल्ल व रानीया 
मूर्तिइ तायो क्वखानात:गु दु धाःसा ख्वपया चांगुनारायणय्‌ च्चंगु रानी भुवनलक्ष्मीया 
छ्यनय्‌ सँ ल्यूनेपाखे छवया कपालय्‌ थ्यंक न्यापुसिखः तयातःगु खनेद्‌ । थुकथं थी 
थी कथंया धातुया तिसा जक मखु थःके दुगु सयात नं समा:ज्वलंकथं छयलेगु 
चलन थुगु इलय्‌ दुगु सीदु । 

थौंकन्हयूया अत्याधुनिक संसारय्‌ अति विकसित देय्‌ व अविकसित देशय्‌ 
नं न्ह्याम्हसिनं नं थी थी कथंया तिसां तीगु या: । सामाजिक परिवेश व आर्थिक 
सम्पन्नताया चिंकथं छयलीगु तिसा मध्यय्‌ गुलिं गुलिं तिसा गुगुं जातियात निषेध 


यानातःगु इतिहास नं दु । थ्व खँ पुलांगु थी थी अभिलेखं स्पष्ट या: । यङ्गाल हिती 

च्वंगु संवत्‌ ६४या भिमार्जुन देव व विष्णु गुप्तया छगू अभिलेखय्‌ भगवान विष्णुया 
जलशाही मूर्ति दयकेत लायातःगु तग्व:गु ल्वंह साला हयगु ज्यां लय॒ताःम्ह तत्कालीन 
शासक दक्षिणकोली ग्रामया सिमा दुने च्वनिपिन्त कल्ली, बाजू, पाउजेबयात त्व:ता 
मेगु तिसा तीत छुट यात । थुगु थासय्‌ च्वनीपिन्त न्हापाहे नं तिसा तीगु छुट दूगु, 
इमित थ्व अप्व: छुट खः धकाः उल्लेख यानातःगु दु ( वज्राचार्य ; २०३० : ४४५- 
४४७) थ्व खं छु सी दु धाःसा उगु इलय्‌ हे कल्लि, पाउजेब व बाजु दयधुंक्गु 
नापनापं सर्वसाधारण जनतां ती मदुगु, मेमेगु छुंछुं तिसा तीगु अधिकार दुगु खँ 
स्पष्ट जू । थ्यंमथ्यं न्हयगूगु (७) शदीपाखे वःपिं चिनियातयगु यात्रा विवरणया 
अभिलेखकथं नरेन्द्रदेवं तपालं फिनातःगु व जय बुद्धमूर्ति दुगु जनि वा पेटी 
चिनात:गु धकाः न्ह्यथना तःगु दुसा थनया साधारण जनतातयसं उबलय्‌ दन्त, नेकू 
पंया तिसात तीगु धका: न्ह्यथनातःगु दु ( C101९ ;2004 : 55) उगु इलय्‌ 
शासकवर्ग तीगु नवरत्न, हीरामोति, केयूर, नुपूर आदिया तिसा तीगु अधिकार 
जनतायात मदु । लुंया कल्लि साधारण जनतां ती मज्यूगु व थिमत्योगु जात 
धकाः छुटेयानातःपिं मनूतयूसं लुँया तिसां तीमज्यूगु व नंया तिसां जक तीमज्यूगु 
चलन राणा कालय्‌ तक दनि । 
१.२ संस्कारय्‌ तिसा, वसः व समाः 

समाःया हलंज्वलंखय्‌ थी थी धातुया तिसा जक मखु पुनेगु वसः व मेमेगु 
ज्वलं नं ला: वइ । नेवाः संस्कारकथं तिसा, वसः व समाःया स्वरुप मिजं व मिसाया 
दथ्वी पा: । मिजं मिसाया ल्याखं जक मखु उमेर, अवस्थाकथं नं तिसा, वसः व समाः 
ज्याय्‌ पाःगु खनेदु । गुलि नं तिसा, वस: व समाः दु व फुक्क मिसा वा मिजं नं तीगु 
पुनीगु धइगु निश्चितता दया च्वनी । मचात व युवावस्थाय्‌ थ्यंपिनिगु तिसा, वसः 
व समाःखय्‌ नं छगू निश्चित नियम दयाच्चनी धाःसा गुलिं गुलिं तिसा तीगु नितिं 
छगू निश्चित उमेर दयमा:गु जुयाच्चनी । गथेकि : पुनायूचा धाःगु तिसा ज्याथः 
जंक्व सिध:पिं ज्याथःजिथीपिन्सं हे जक छ्यलय्‌ खनी । थुकथं हे तिसा, वसः व समाः 
याय्‌गु इब्यःकथं नं जुयाच्चनी, थायबाय्‌ कथं नं जुयाच्वनी । 

नेवाः समाजय्‌ समाःया मू गुलि दु धइगु खं मन्‌ बुसांनिसें मसितलय्‌ 
नेवातयसं हना: वयाच्चंगु थी थी संस्कारयात दुवालयूबलय्‌ स्पष्ट जुइ । हरेक 
संस्कारय्‌ छ्यलीगु समा:ज्वलंया ल्यूने छुं नं छुं दार्शनिक अभिप्राय सुलाच्चंगु 
दयाच्चनी, गुकियाना थुपिं हलंज्वलंयात समा:ज्वलं हे धका: बिस्क तया: स्वय्‌ अःपु 
मज्‌ । गथेकि : सिन्ह तीगु, सिन्चा तय॒गु, कल्ली न्ह्याकेगु, पुनायचा सुइगु आदि 
समा: खःलाकि धार्मिक आस्था कथं ब्वलनाच्वंगु दार्शनिक पक्षया चिं खःथ्व छुटे 

याय्‌ अःपु मजू । नेवाः समाजय्‌ जन्मंनिसें सीधुकांतकं तिसाया महत्व दु । मचा 
बुया: प्यन्हु दुखुन्ह्‌ वा झिन्हु दुखुन्हु मचाबू ब्यंकेगु ज्या याइ । थ्व दिंखुन्ह मचायात 
लुँअंगू, वह अंगू न्ह्याका: तिसां तीकेगु प्रारम्भ याइ धाःसा वयां लिपा जुइगु 
न्ह्याग्गु कर्मकाण्डय्‌ नं मिजं जुइमा वा मिसा जुइमा छुं नं छुं कथंया तिसा छयलेगु 
जुयावनी । अझ नेवाःतय्‌ जीवनय्‌ अन्तिम अवस्थाय्‌ थ्यनीबलय्‌ लूँ छक्‌ म्हुतुइ 
तयाबीगु चलन नं दु । अथे हे मनू सी धुंका: याइगु थी थी संस्कारय्‌ नं तिसाया 
महत्व दु । मनूत सी धुंकाः दच्छियंक भिनिगू तिर्थय्‌ श्राद्ध याइबलय्‌ लखु तिर्थय्‌ 
लँया तिसा दान यायूगु व गनं पञ्चरत्न, गनं नवरत्न व गनं अष्टधातु मध्यय्‌ छगू 
धातुया बसजा: दान यायगु चलन दु । थुपिं तिसा व थी थी धातुया बसजा दान 
यायूबलय्‌ मृतात्मा तरे जुड धइगु जनविश्वास आःतक नं दुगु खनेदु । नेवाः 
समाजय्‌ अष्टधातु मध्यय्‌ दकलय्‌ मूवंगु व तःजिगु कथं लया तिसायात कयातःगु 
दु । नापनापं वहःया तिसात नं अप्पो प्रचलित जू । नेवाः समाजय्‌ थी थी बहुमूल्य 
धातुया तिसाया प्रयोगया धार्मिक, सांस्कृतिक, औषधोपचार एवं दशाग्रह शान्त 
यायूत नं जुयाच्चंगु खनेदु । नेवा: समाजय्‌ ज्योतिष शास्त्र एवं धार्मिक आस्थाया 
नापनापं परम्परागत विश्वासया कारणं याना तिसाय्‌ नवरत्नया नं तःधंगु थाय दु । 
नवरत्न व अष्ट्धातुयात नेवासमाजय्‌ अनिष्ट जुइगु पनेत, ग्रहदशां जुइगु बांमलाइगु 
ज्यापाखें बचे जुइगु विशवास कथं छ्यलेगु या 
१.३ तिसा, वसः व समाःया ताजि, ज्वलं 

नेवा: समाजय्‌ तिसाया धार्मिक, ज्योतिष शास्त्र अनुसारं महत्व दुगु ला 
जुहे जुल, थुकिया महत्व सामाजिक, सांस्कृतिक, आर्थिक रुपं नं दु । थुपिं तिसात 
काचाक्क स्वयूबलय्‌ सम्पन्नत्ताया ब्वसा थें जूसां थःपिनिगु अवस्था अनुसारं थी थी 
कथं नं छ्यलेगु याः । बहुमूल्य धातुया थी थी तिसा बांलाकेत छ्यलीगु ब्वसा जूसां 
मालीबलय्‌ आर्थिक अवस्था बांमला:बलय्‌ ज्याख्यलय्‌ दइगु वस्तुया रुपय्‌ नं ज्या 
का: । उकिला तिसायात ब्वसा व नसाया रुपय नं छयलेगु या: । तिसाया सन्दर्भयात 
कया नेवाः समाजय्‌ अनेक खँग्व: व खँभाय्‌ प्रचलनय दुगु दसुत दु । गथेकि - नयां 
प्राण, तियां शोभा, अथे हे तिसा धयागु सम्पत्ति दइबलय्‌ दयकीगु वस्तु खः । 
तिसाया बारे धाइगु खपु दु 'न्हापालिपा तिसा, मदइबलय्‌ नसा । उकि तिसाया 
महत्व धार्मिक, सांस्कृतिक, सामाजिक नापं आर्थिक रुपं नं दुगु खं प्रष्ट जू । सीमित 
साधनं कम खर्च आकर्षक तिसा दयूकेगु ज्याय्‌ नं नेवाः जातिया थी थी समुदाय 
गथेकि वज्राचार्य, शाक्य, ताम्राकार आदिपिं परम्परांनिसें सिद्धहस्त ज्‌ । थ्वकथं 
तिसा दयकेगु ज्यायात थःपिं हे आत्मनिर्भर जुया स्वैगुं भरय्‌ च्वनाः दयूके म्वायूक 

थी थी कथंया तिसा दयूका छायपीगु नापनापं जीवन हनेगु लजगाकथं नं नालाच्वंगु 
दु । नेवाःतय्‌गु तिसात बांलाकेगु, छायपीकथं जक मजूसे जीवन शैलीनापं हे 
क्वातुक स्वापू दगु खनेदु । थन तिसाया ताजि न्ह्यब्वय्‌गु भवलय्‌ छु तिसा, गुबलय्‌ 
सुनां व छाय्‌ छयली धइगु खँयात विचा: याना क्वय्‌ न्ह्यथनाकथं तिसाया ताजि 
न्स्यब्वय्‌गु जुड । 
१.३.१ मनूतय्‌सं छ्यलीगु तिसा 
१.३.१.१ छ्यनय्‌ सँया द्योने तीगु तिसात 

सिन्चा - लँयागु छपु सिखलय्‌ सिथय्‌ तिमिला वा स्वां बुट्टा दुगु - सिन्चाया दथुइ 
इहि, बाउ्हा, इहिपाबलय्‌ समा:कथं तीगु । 
शिरबन्दी - लुँयागु/ सौभाग्यया तःजिगु चिं कथं सधुवापिन्सं जक भिंगु ज्याखँय्‌ 
तीगु जूसां इहि बाउ्हा: व इहिपाःबलय्‌ नं मिसापिन्त तिकीगु स्वबला वा न्याबला 
स्वां बुट्टा दुगु तिसा । 
बुलिन - दथुइ सिन्चा, जःखः स्वंगः खँग्व: बान्की, बुट्टा भतिचा ताहा:कथं 
बाग: खया आकृति पिज्वःगु अर्थात्‌ मसिनुगु सिखलय्‌ खेँग्वः बुट्टाय्‌ सिन्चाया 
जःखः अतिक श्रृंगारकलां जायाच्वंगु छताजि तिसा । 
लुँस्वाँ - १२ इन्च वृत्ताकारगु थ्व तिसाया चक्काय्‌ कलात्मक भंग: छज्व: तया हिसिचा 
दयूक बहुमुल्य पत्थर, पन्ना, पुष्पराज, माणिक व भिम्पु थुना छायपिया तःगु कलात्मक 
व मौलिक तिसा । थ्व तिसायात मेमेगु आकर्षक डिजाइन नं दयक्‌ । थ्व तिसा भम्चां 
तीगु चलन दु । लुँस्वा भट्टु दुगु नं दयका तीगु याः । 
मोतासा(सतफलि) - वहःया चिटिक्कच्चंगु कलात्मक बुट्टां जाःगु, ह्याउँगु वा 
हाक्‌गु सचिका तया सरबत थुइबलय्‌ छयलीगु तिसा । 
लँ वह: क्लिप - सँ पिचुक छूयना: सँय्‌ कत्ताका ब्वइगु छताजि तिसा । 
न्यापुसिखः - विशेषत इहिपा: जुइबलय्‌ मिसातयूत छूयंया सँ त्वपुइक लूँयागु न्यापु 
सिख: तिकीगुया दार्शनिक रुपं पञ्चतत्वया प्रतीक खः । गुलिंगुलिंसिनं च्यापुसिखः 
नं छय: थ्व चाहिं अष्ट्धातुया प्रतीक खः । 
सप्वःतिसा - लूँ वा वहःयागु उकीनं थी थी कथंया रत्न जडित तिसा, विशेषत 
इहिपाबलय्‌ सप्वः हिनेधुंकाः सपलय्‌ तीगु छताजि तिसा । 
१.३.१.२ कपालय्‌ तीगु 
सिन्हः - विविध रंग व वस्तुया जुड । 
लुँचिं. - इहिपाः, ज्याथः जंक्वबलय्‌ छयलीगु लँया तिसा । 
दृष्टि - वहः व हाकुगु जुइ । 

कुमारी सिन्ह - म्हासु व ह्याउंगु जुइ । 

१.३.१.३ न्हायपनय्‌ तीगु 

न्हातिचा - मिजं मचातयत ता:आयुया कामना याना तिकीगु छताजि तिसा खः । 
मुन्द्रिचाथें जाःगु तिसा खः मुन्द्रिचा जःग॒ खःगु निपा न्हायूपंया क्वय्‌ सुइकीगु तिसा 
खः धाःसा न्हातिका जःगु न्हायपंया च्वय्‌ सुइकीगु तिसा खः । 

पँयति - लँया कलात्मक प्यकंलाःग॒ थ्व तिसा मिजं मस्तयूत संस्कार पर्वय्‌ जक 
तीकेगु परम्परा दु । 

मारवलिचा: - लयाग चाकलाःगु, पतिचिंगु थ्व तिसा मचा जंक्वबलय्‌ व अगतिं 
नं तीगु या: । थ्व तिसायात सत्यया प्रतीककथं कायगु या: । 

पुनायचा - ज्याथः जंक्व जुइ धुंकूपिं बुऱ्हाबुऱ्हीपिन्सं तीगु लुँयागु चाःचा खः । नेवाः 
समाजय्‌ म्वानाच्चंगु हिसाब न्याकःतक जंक्व याइगु चलन दु । थ्व तिसा पुनायचा 
नं निकः जंक्व धुंकपिन्त निचाः, स्वकः जंक्व याय॒धुंकूपिंत स्वचाहे सुइका तइ । द्यःया 
तगिमय्‌ थ्यन धइगु छगू दर्शन ब्वयातःगु थ्व तिसां तियातःगु खनकि जंक्व सिधःगु 
खँ न्यनेहे म्वायक सियाच्चनी । 

हुंग्री - बाझ: वंपिं मिसातयसं तीगु लुँयागु दाफो स्वांया आकारय्‌ प्रत्येक खुगः व 
वयां अप्पो हःलय्‌ माणिक, पन्ना, मोति व हिराथें जा:गु बहुमूल्य पत्थर थुना दयका 
तइगु तिसा खः । 

माकःसि - फसिया आकारय्‌ दयूका तइगु वहःयागु छताजि तिसा, गुगु तिसा यलया 
ज्यापनीतयूसं तीगु खः । 

तुकि - अगतिं तिया तइगु, भवःभवः तीगु लया थ्व तुकि सादा व बुट्टा दुगु याना 
थी थी कथं यागु दु । 

तायोतुकि - मिजंतयसं जःगु छपा न्हायपंया च्वकाय्‌ जक बाकुगु तायोतुकि ती 
धाःसा मिसातयसं निपा न्हायपनं तीगु लुँया तिसा खः। थ्व तिसा खास याना 
दीर्घायु जुइमा धकाः तिकीगु तिसा खः । 

गोगुल - नेवा: समाजय्‌ मिजंतयूसं तीगु रूद्राक्ष गोलय्‌ लूँ भुना चौ तया नेवाः 
समाजया अप्पो धइथें समुदायनं भिंगु धार्मिक पर्वय छ्यला: वयाच्चंगु तिसाया नां 
खः गोगुल । 

टप - लुँयागु सादा व थी थी रत्न थुनात:गु याना थी थी कथंयागु दु । थ्व तिसा 
थी थी संस्कारय्‌, भ्वजय्‌ जक मखु अगतिं नं मिसातयूसं तीगु याः । 

लुँचाःचा - भ्वजय्‌ वा अगतिं नं मिसातयसं तीगु लुँया चाकलाःगु तिसा । 

विजकनि - नेपालभाषाया पुलांगु मे राजमतिया में उल्लेख जुयाच्वंगु तिसा 
विजकनि खास गन तीगु धइगु बारे यकिन मज्‌ । गुलिसिनं न्हायूपनय्‌ सा गुलिसिनं 
छयनय्‌ छ्यलीगु तिसा धाइ । 

कुण्डल - मल्लकालया रानीपिनिगु मूर्ती क्यनातःथें लँयागु चाकला:गु तःजिगु 
परम्परागत तिसा खः । कुण्डलय्‌ नं पत्रकृण्डल, मकरकुण्डल, नक्रकण्डल धइगु 
तिसात नं दु । थ्व तिसा उच्च घरानाया मिसापिन्सं तीगु खः धकाः धयातःगु दु । 
गसि सिखः- न्हाय्‌पंप्वाः तप्वाः जुया लुँयागु मसिनुगु सिखः दयका न्हायपनय्‌ 
सायकेत छ्यलीगु तिसा । 

१.३.१.४ गःपतय्‌ तीगु 

कंथी - कक्‌ व कथु क्वसं तकया थासयूतक वयक तीगु लूँ वहःया तिसा खः। 
लिच्छवीकालया जुजुरानी व जनमानसं नं छ्यलाःतःगृ प्रतिष्ठापूर्ण तिसा खः । 
तायो - बुंगद्यः व कुमारीद्यःयात गःपतय्‌ क्वखायकाःतइ । थुगु तिसा जःखः झगः,स्वांया 
कलात्मक बुट्टा किया तःगु लुँयागु पाता स्वानातइगु तिसा खः । 

तिक - नेवाः समुदायलय्‌ प्राचीनकालंनिसें लया पाताय्‌ स्वां, गरूड वा अन्य 
चितिक्क च्वंगु बुट्टा तया झिनिकृति ह्वना तःलय्‌ मखमल तया दुरुष्ट लाफःचा 
थें खनेदुगु तिसा । 

तिलहरि - खासयाना ह्याउंगु प्वत्यामाःया दथुइ तया क्वखाइगु बलाःचाचिंगु थी 
थी बुट्टा किया तइगु तिसा थ्व तिसा खासयाना इहिपाबलय्‌ मिजंपाखें क्वखायूकी । 
थ्व तिसा सधुवा मिसापिन्सं जक क्वखाइ । 

चन्द्रहार - पूर्ण चन्द्रया आकृती लया चक्का चक्कात हना जःखःपाखे स्वपू निसें न्यापू, 
न्हयपू व गुप्‌ ज्वःलाका हना ल्यूने पाखे च्चय्‌ स्वाइगुलि स्वकूलाःगु पाताय्‌ निक्‌ व लया 
कलात्मक लापाचा छज्वः तया दयकीगु गाक्क पुलांगु चलन खः । 

हृदयफव: - वैशाख पुन्हिया शुभ पर्वय्‌ भगवान बुद्धया हृदयलय्‌ जन्त्र थें लचके 
जुइगु बहुमूल्य हिरामोति पत्थर थुना: सिखःमाःया दत्थुइ प्यकूलाःगु बालाक दयकातःगु 
आकर्षकगु छताजि तिसा खः । 

वबहःसिखः - वहःया थ्व कलात्मक सिखःयात भिंसिखः वा सिकालि सिख: नं धायूगु याः । 
थ्व सिख: जीवनय्‌ उन्नत्ति, प्रगति, दीर्घायुया प्रतीककथं छयली । 

असर्फि माः - छत्वला लूँइ राज्यया छाप दुगु ध्यबाया सिखलय्‌ घाना दयूकातइगु 
मा: । थ्व तिसा खास याना: इहिपा भ्वजय्‌ मिसातयसं तीगु याः । 

तायोमाः - लं, वाउँगु थी, भिम्पु आदियागु तिसा खः । थ्व तिसाया बनावटकथं दथुइ 
दमोखिंथें जाःगु तायोलय्‌ नागं कुइकातःगु व जवंखवं लया बुट्टा दुगु पाता 

कापतय्‌ घानातःगु थ्व तिसा इहिपाबलय्‌ मिसातसें तीगु तिसा जक मखु स्वनिगः 
व पञ्चबुद्धया प्रतीक कथं नं कायगु याः । 

सुत्ता - वहः, सिलेवर, धलोट आदि धातुयागु दयूका तइगु थ्व तिसाया ताजिकथं 
मल सत्ता, सिंख्वा: सृत्ता नाग सृत्ता आदि दु । इहि, बार्‍हा, कयतापुजाबलय्‌ मिसा 
मिजं निम्हसिनं धार्मिक आस्थां तीगु तिसा खः । 

जंक्वकोखा - ग्वयूका वा लूँ, व्या, कुट, फ्याचासी, पत, नं, हथं, अश्वगन्धा, 
जटामसि आदियात पञ्चरंगया का निला: दयूकात:गु वाय्‌ उल्लेखित वस्तु काय्‌ 
हनातःगु थ्व तिसा मचाजंक्वबलय्‌ मिसामचा व मिजंमचा निखलसितं रक्षा व 
धार्मिक आस्थां क्वखायूका तइगु तिसा खः । 

रक्षामा: - जनावरतय्‌गु क्वँय्‌, नेक आदि हाकु सुतीकाय्‌ हिनातइगु थ्व तिसा 
मचाजंक्वबलय्‌ मिजं मचायात जक क्वखायकी । 

भिम्पुमाः - मचा जंक्व, इहि, बाऱ्हा व नखःचखःबलय्‌ मिसा मिजं निम्हसिनं नं 
समाःकथं तीगु भिम्पुया माः आदि । 

१.३.१.५ ल्हाती न्हयाइगु : 

त्व (लूँ, वह: व लीयागु लप्पाय्‌ न्ह्याइगु) 

कंकडी (मिजं विशेष) 

सिंहख्वाः चुल्या (लूँ, वह: व पञ्चधातुया दुस्कुलुगु व फुस्कलुगु नितां) 
पञ्चरत्नया चुल्या (पञ्चधातुयागु) - जंक्व, इहि, बार्‍्हा, इहिपाबलय्‌ मिसातयसं 
समाःकथं छ्यलीगु तिसा । 

तुसिपु चुल्या 

कल्या - वहःलय्‌ लूँ सियातःगु सादा तबलागु म्ह्यायूमचा इहिपा न्ह्य: कल्यांन्ह्याकी 
खुन्हु मिसायात वचनया प्रतीककथं न्ह्याकीगु । 

बाइ (लँ, वह:या निताजि)- तबलागु जवखव थथ्यागु ख्वा: स्वयखुन्हु मिसायात 
भावनात्मक अभिव्यक्तिकथं न्ह्याकीगु । 

प्यूचा - लूँ, भिम्पु, मोति आदियागु त्याकंगु चिपुगु तिसा गुगु तिसा मचाबू लहिगु 
संस्कारया इलय्‌ मचायात सुरक्षात्मक दृष्टि न्ह्याकीगु । 

खाःचुरा - न्ह्याग्गु अवसरय्‌ व अगतिं नं मिसातयूसं न्ह्याइगु खाःयागु चुरा । 
क्वँय्‌ चुरा - रक्षात्मक हिसाबं न्ह्यायूत न्ह्याकेत दयूकातःगु चुरा । 

१.३.१.६ पतिंचाय्‌ न्हयाइगु तिसा 

प्याखं अंगू (वहःयागु) - वहःया पाताय्‌ खेँ बांलुइक दयका:तःगु अंगू । थ्व अंगू इहि, 
बार्‍हा, इहिपा, ज्याजंक्व आदि भिंगु संस्कारय्‌ न्ह्याकीगु परम्परागत तिसा ख: । 

च्वय्‌ न्स्यथनातःगु अंगू बाहेक अंगूया मेमेगु आपालं ताजि दु । गथेकि : 
मचाब्‌ ब्यंके अंगू , हिना अंगू ,नां कियातःगु अंगू , अकबरी अंगू, तुसिपु अंगू, असफि 
अंगू, हिरा थुना अंगू, नवरत्न थुना अंगू, भिंपु थुना अंगू, यू थुना अंगू, मोति थुना 
अंगू, न अंगू, छापा अंगू, पुजा अंगू, चेम अंगू, लुँ प्राण अंगू, छुति अंगू, गलपान 
अंगू, नंया अंगू । 

च्वय्‌ न्ह्यथनातःगु थी थी अंगूत अगतिं, संस्कारय्‌, नखःचखःबलय्‌ मिसा 
मिजं निखलसिनं नं समाःया दृष्टिकोण नापं ग्रहदशा शान्त यायगु व धार्मिक आस्थां 
पतिंचाय्‌ न्ह्यायूगु याइ । 
१.३.१.६ जँय्‌ चीगु तिसा : 

कर्का (वचूगु का),भिंपु व यू हनातःगु कर्का, जँबी - न्त्यःने (क्वँय्‌ 
काप: व वहःयागु), ल्यूने वहः सिजः व लीयागु । 
१.३.१.७ तुती न्हयाइगु तिसा : 
कर्का (वचूगु का) , त्याकं कल्ली (वह:या) ,नंकल्ली (नंयाग) 
घंघला - सादा घंघला, तुसिपु घंघला, न्याचा घंघला (थ्व स्वंगुलिं वहःयागु) 
सिंहख्वा: कल्लि (वहःयागु सिंहयागु ख्वा: उत्कीर्ण) - थी थी संस्कार, नखःचखः, 
अगतिं समाःया हिसाब छ्यली । 
जंगी सेलया कलली (वह:या फुसुलुगु सेल आकारया कल्लि) 
पायो 
तुती बग्गी (वह: व लीयागु) - इहिपाबलय्‌ विशेषत बाजु जूम्हेसिनं भमचायात 
न्ह्याकीगु छताजि तिसा । 
तुति त्वल 
घंघला सिख: पाउजु - वहः वा सिलेवरयागु गोगोलाःगु हाकु काय्‌ घानातइगु 
घंगला इहि, मचाजंक्वबलय्‌ मिसामिजं निखलसिनं न्ह्याइगु । 
तुतिघागः - चिगोगु बालाचिंक हनातःगु घंघला - जलप्याखंमितय्‌ आभूषणय्‌ 
दुथ्याःगु । आदि । 
१.३.२ द्यःयात छ्यलीगु तिसा 

वहःयागु तिसा १. छत्र २. पद्म ३. केतकि स्वां ४. नाग ५. दीपमाला ६. 
किकिंपा ७. अपाराधीत स्वां ८. दाफोस्वां ९. ज्वापता १०. सिंघलिमाः ११. 
नागमाः १२. तुल्सीमाः १३. मोहमा: १४. हृदयफ्वः (वहःयागु रत्न जडित) १५. 
कठीमा: १६. नरसिरमाः (क्वेंयागु नं) १७. बोनमाला (पद्मआकार वहःयागु खासयाना 
कुमारीया तिसा) १८. नागतिसा (कुमारीया गोप्य तिसा) आदि । 

२ नेवाः वसः 

च्वय्‌ न्ह्यथनातःगु तिसा बाहेक सचिका, अलः, अजः, सिन्हः, सिन्दुर, 
स्वां, स्वांमा: सितुमाः आदि आपालं हलंज्वलंयात नं नेवाःतय्‌सं समाःज्वलंकथं हे 
नालातःगु खनेदु । थुकथं आपालं आपा: ताजि दुगु नेवाः तिसा बाहेक वसःयानं 
आपालं हे ताजि खनेदु । थ्व तिसा वस: छयला छायपीगु ज्यायात थौंकन्हय्‌ फेशन 
धायगु या: । 

वसः धायबलय्‌ मूलत शरीरयात सुरक्षा यायगु नापं इव्यःकथं ल्वयूक पुनीगु 
ज्वलं खः । गथे तिसाया ताजी छूयनंनिसें तुतीथ्यंक छूयलीगु छुंछुं तिसाया नां न्ह्यथंथें 
वसःयात नं उकथं हे न्ह्यब्बय्‌ फइ । फेशन ईब्यःकथं, थायबाय्‌ कथं, सामाजिक 
संस्कारकथं अलय्‌ उमेर अवस्थाकथं पाःगु खनेदु । वसःया न्ह्यथनेत्यंगु ताजिं थुपिं 
खँत स्पष्ट याइ । गथे तिसाया ताजिकथं मिसामिजंनं तीगु अलग अलग हे तिसा दु 
अथे हे वसःया सन्दर्भय्‌ नं अलग अलग हे वसः दु । गुगु क्वय्‌ न्ह्यथनाकथं दु । 
२.१. सिजंतयसं छ्यलीगु वसः 
२.१.१. छ्यनय्‌ पुनीगु वसः 
तकः तपुलि - ख्वपया तपुलिकथं नां जाःगु तस्सकं सम्मानित वसः खः । 
कार्चोपि तपुलि - ग्व:ला:गु छयं माथं वंगु व उकी द्योने गज्‌ थें ग्वारा दइ । थ्व 
विशेष याना: भानुभक्त पुइगुकथंया तपुलि जूगुलिं थ्व तपुलियात भानुभक्त तपुलि 
नं धायगु याः । 
जमठ तपुलि - तक: तपुलि थें हे खः तर छथया सि चाक:लिं थाहाँ वया दथुइ 
माथं वंक गा: वं । 
समखाल तपुलि - थ्व तपुलि सं ब्रुशथें दुगु खः । 
मखिबुट्टे ढाका तपुलि - थ्व ल्यायम्हपिन्सं पुइगु तपुलि खः । 
सक्कली ढाका तपुलि - थ्व नं मखिबुट्टे ढाका तपुलिथें खः । 
माक: तपुलि - चिकुलां जक पुइगु उनीया तपुलि खः । 
काना तपुलि - थ्व तपुलि जुजु जयप्रकाशयात युद्धय्‌ बुकेत पृथ्वीनारायण शाह 
नं आर्थिक युद्धया रूपय्‌ स्वनिग: दुने हःगु न्हायपं खनेदयक पुतु चीगु तपुलि खः । 
गलबन्दी - थ्व चिकुलां न्हायूपं व ककुइ हिनीगु वस: खः । 
२.१.२. म्हय्‌ पुनीगु वसः 
तपालं - थ्व नेपाःया न्हापाया राष्ट्रिय वसः खः । न्हापांनिसें थौंतकं सम्मानित थ्व 
लंया दुने च्यापुतु दइ । थ्व लं फीत थुपिं पुतु चीमाः । 

प्वाकलं - थ्व दुने फीगु लं खः | थौंकन्हय्‌ थ्व लंया थासय्‌ भित्री गंजीया चलन 
जूगु दु । प्वाः त्व:पुक फीगु लं जूगुलिं थ्व लंयात प्वाकलं धाःगु खः । थ्व लं विशेष 
याना मचातयूत छाती बचययाय्‌ कथं आःतकनं फीकेगु याः । 

कमिज सुरूवा - म्हया च्वयया ब्वय्‌ कलर दुगु लंचा दुगु वा बाग: लंचा दुगु वसः 
खः धाःसा सुरूवा म्हया क्वयया ब्वय्‌ छ्यलीगु वसः खः । 

कयूता - थौंकन्हय्‌ अण्डरवियरया थासय्‌ छूयलीगु न्हापाया छबालाचागु वसः खः । 
हनुमान कय्‌ता - थ्व कयताया विकसित रूप खः । 

कट्टु - थ्व हनुमान कयताया नं विकसित रूप खः । 

सुरूवा - थ्व म्हया क्वययागु अङ्गत त्वःपुइगु वसः खः । थ्व सुरूवा पुतुचिना 
न््यायूगु जांगवाल वस: खः । 

इष्टकोट - थ्व तःपाः लंया द्योने फीगु लं खः: । 

ज्वहारीकोट - इष्टकोटसिबें भचा तप्पागु व ककुइ हुक दुगु कोट खः । 
टपकोट - थ्व पुलीतक वःगु कोट खः। 

जनि - थ्व जयात हिनीगु अलय्‌ जँयात तस्सक नींगु जूगुलिं जनि धयातःगु थ्व 
स्वीनिक्‌ हाकःतकयागु नं जुइ । 

शर्ट - न्हापा तपालं, कमिजया थासय्‌ व:गु छताजि वसः खः शर्ट । शर्टया थी थी 
प्रकार दु । 

पाइन्ट - न्हापा सुरूवाया थासय्‌ वःगु, स्वरूपय्‌ छुं भतिचा ह्यूपाःवःगु वसः खः । 
थ्व अप्पोयाना ल्यायम्हपिन्सं छ्यलीगु खः । न्हापाजूसा थ्व मिजंतयसं जक छयः 
धाःसा थौंकन्हय्‌ थ्व मिसा मिजं निखलसिनं पुनीगु साधारण वसः जूवने धुंकल । 
शफारी शुट - थ्व वर्खा पुनीगु शुट खः। 

शुट - थ्व अप्वःयाना भ्वजय्‌ पुनीगु वसः खः । शुट धायबलय्‌ कमिज, पाइन्ट, 
कोटया सेट खः । 

२.१.३. तुती छ्यलीगु वसः 

लाकां - तुतीयात सुरक्षित व बांलाकेगु हिसाबं न्ह्याइगु छताजि वसः लाकां खः । 
न्हापा ज्यापुतयूसं लाकां न्ह्यायूमदु धइगु खं न्यनेदु । 

पलांचोके लाकां - थ्व नेपाःया थःगु हे विकसित लाकां खः । थ्व चुइंचुइं सः वइगु 
लाकां जूगुलिं थ्व लाकांयात चुइंचुइं लाकां नं धायगु याः । 

काने लाकां - थ्व थौंया चप्पलथें जाःगु लाकां खः । 

ग्याठवाला लाकां - थ्व इलाष्टिक दुगु पुतु चीम्वाःगु लाकां खः । 

चट्टी लाकां - कापःया चट्टी लाकां खः। 

सुलाकां - चिकुलां लुमुक न्ह्यायृत छयलीगु सुं थानातःगु लाकां खः । थौंकन्हय्‌ 
थुजागु लाकां तस्सक कम जक खनेदु । अझ धायला धाःसा नेवा तिसा वसःया 
ब्वज्याय्‌ जक खनेदइगु लाकां जूवने धुंकल । 

मोजा - लाका न्त्यायन्ह्यो तुती न्ह्याइगु वसः खः । 

२.२ मिसातयसं छ्यलीगु वस 

२.२.१.. म्हय्‌ छ्यलीगु वसः 

पट्टा लं - सिथय्‌ पट्टा लगेयाना पुनीगु मखमलया लं । 

सक्कली ढाकालं - पुतु चिना फी माःगु सक्कली ढाकाया लं । 

तासया लं - वह:या कां थानातःगु वसः खः । थ्व वसः विशेषत भिंगु सगुनया ज्या 
यायूबलय्‌ पुनी । 

तिन्खाया लं - सिजःया कां थानातःगु तासया लं । 

तासया जामा - इहि बार्‍हा तइबलय्‌ पुंकीगु वसः । 

पर्सि - थ्व मिसापिन्सं न्ह्याग्गु इलय्‌ नं पुनीगु सारी खः । न्हापान्हापा जूसा पीक्‌ 
न्ययूकू हाक:या छयली, तर थौंकन्हय्‌ थ्यंमथ्यं भिनिकू हाकःति दइ । 

हाक पटासी - थ्व ज्यापुनीतयूसं सिनीगु नेपा:या थःगु हे मौलिक पटासी खः । 
हाकूगु भूमी ह्याउँगु बाला दइगु थ्व पटासी न्हापा न्ययूकू हाकःयागु दु । थौंकन्हय्‌ 
थ्व परम्परागत वसः स्वयूत नं सभा समारोह हे जुइके मा: अर्थात्‌ ब्वज्या जुइमा: । 
गा - थ्व सामान्यतया म्हय्‌ पाछाइगु वसः खः । थ्व गा तस्सक  मूवंगु पस्मिनाकापं 
निसें कया ढाकायागु व साधारण उनी, कापयागु खनेदु । 

डम्बर कुमारी - थ्व स्वबः दुगु अगतिं न्यइगु गा खः। न्हापा खासयाना न्हूम्ह 
भम्चां बर्खा जूसां न्ययाच्चनीगु गा खः । 

थानागा - थःथाय्‌ हे सुतिकापःया थानातःगु गा खः । 

भूलायूगा - थ्व पक्का रेशमयापाखें दयकातःगु गा खः । 

दोंगा - भूलायगायात निब: याना: थानातःगु गायात दोंगा धाइ । 

दोलाई - दुने कपाय्‌ तया तके यानात:गु चिकलां न्यइगु गा ख: । थ्व गा मिज॑ंतयूसं 
नं न्यः । 

भुवादारी गा - थ्व सुतिया भुवा दुगा गा खः। थ्व विदेशं आयात जूगु गा खः । 
पेटिकोट - पर्सि सिने न्ह्यो दुने छ्यलीगु वसः खः । 

ब्लाउज - न्हापा पृतुदुगु ल॑या थासय्‌ थी थी डिजाइन पिकया सुयात:गु लँत खः । 
थ्व ब्लाउज ईब्यःकथं छगःलंचा तया व बाग: लंचा तया अक लंचा हे मतःसे नं 
फीगु या: । आदि 

वसःया थ्व ताजि नं नेवा: वसः दुने लाःगु नं दु धाःसा मलाःगु नं दु । तर 
ईब्यःया ह्यूपाःनापनापं छु नेवाः वसः, छु गैरनेवा: वस: पुनीपिनि सुविधा कथं पुनेगु 
याः । न्ह्याग्गुहे जूसां वसःया ताजि स्वयूबलय्‌ बांलाकेत, ल्वयूकेत याइगु नापनापं 
शरीरयात सुरक्षाया दृष्टिकोण नं थुपि वसःत छ्यलावयाच्वंगु दु । 
३ समाः ज्वलं 

समाःज्वलंया ताजि न्ह्यब्वयबलय्‌ तिसा, वसःयाति विभिन्नता मदु । 
थौंकन्हेया हिसाबंला तःताजि हे समा:ज्वलंत दु । तर, थन नेवाः समाजय्‌ 
परम्परागतकथं छ्यलीगु समा:ज्वलंया ताजि जक न्ह्यवब्वयूगु जुइ। 
क्वं - कनि, जाकि, छव आदि निना दयूका तइगु ख्वालय्‌ बुलेगु । 
चिक - क्वंनापं ल्वाकछ्यानाः बुलेगु, म्हय्‌ बुझकेगु, छ्यनय्‌ पीगु । चिक॑या 
छ्यलाबुला आःतकनं जूगु खनेदु । 
अजः - थी थी जड़ीबुटीया इता छवयूका कंगयका फ्वया तःगु हाकःलय्‌ चिक 
ल्वाकछ्याना दयूका तःगु। थौंकन्हय्‌ थी थी कथंया तयारी अजःत आपालं दु । 
अलः - तुती लसि ध्यने धुंका तइगु ह्याउँगु रंग । थ्व परम्परा इहि, बार्‍हा व 
इहिपाबलय्‌ जक यायगु या: । 
सिन्हः - कपालय्‌ तीगु । सिन्हः धालकि साधारणत ह्याउँगु व चाकःलाःगु खः । 
तर थौंकन्हय्‌ ताहाकःगु व थी थी रंगया नं दु । 
म्वःल्हुइगु - म्हासु चा व खो मध्यय्‌ छता खा:लखं (लखय्‌ नौ ल्वाकछ्यानाः वःगु 
लः) छूयं प्याकाः हथं नं म्वःल्हुइ । बर्खि च्वनिम्हेसित आतिं म्बः ल्हुकीसा मेपिन्सं 
साबुनं म्वःल्हूइ । नीसी यायूत खौभ्याः कायगु याइ । 
मेमेगु समा: ज्वलं - ख्वा: नाइसे च्वंकेत तछो, च्वकि आदि गंक पाना: निना: 
क्वं दयकी । अथे हे लैंचा पायूत लँयूचा घाँय्‌ छयली उकियात गाढा यायत 
फटकिरी ल्वाकछ्याइ । नेवाःतय्‌ दथ्वी ल्हाःतुती ला: च्वयाः नं समाः यायगु 
प्रचलन दु । 
३.१ संस्कारय्‌ नेवाः तिसा, वसः व समाःया थाय्‌ 

थी थी संस्कृतिं तःमिगु नेवाः जातया थी थी समुदाय दु । छगू हिसिचादुगु 
क्यब थें । थी थी कथंया जातंजातया स्वां स्वयाच्चंगु । थी थी समुदायया पुच: नेवाः 
जाति दुने संस्कारया गुलि महत्व दु उलि हे महत्व नेवाःतयगु संस्कारय्‌ तिसा, वसः 
व समाःया महत्व दु । नेवाः समाजदुने थी थी समुदाय्‌ नं थः थःगु संस्कार 
संस्कृतिकथं छ्यलीगु नेवा: तिसा, वसः व समाःया तःजिगु महत्व दु । नेवाः 
संस्कारय्‌ नेवाः तिसा, वसः व समाःया महत्वयात थुकथं न्ह्यब्वयछिं । 

३.१.१ सौन्दर्यया दृष्टिकोण 

नेवाः समाजय्‌ तिसा, वसः व समाःयात संस्कारिक रुपं हे महत्व ब्यूगु खं 
च्वय्‌ न्ह्यथने धुंकूग॒ दु । वास्तवय्‌ तिसा, वसः व समाःलं बांलाकेगु ज्या याइ उकिं 
थुकियात समा:ज्वलंया रुपय्‌ नं नेवा: संस्कारय्‌ थाय्‌ बियातःगु दु । 

क) नेवा: संस्कारकथं मचाबु ब्यंकीखुन्ह भिंगु नाइसेच्वंगु काप:या लं फिकेगु 
याइ । स्वब: दुगु पुतुलं, प्वाकलं फिकेगु याइ । चिक बुकेगु व छयनय्‌ नं भिंगु चिक 
तीका: यच्चुक ख्वा: सिका: च्वका लुइक अज: उइकी । थुलि धुंका: मचायात मांम्हेसिनं 
थःगु पालितःया सिन्ह: कपाःया दत्थुइ लाक्क चाकलाक्क तिकी । 

ख) मचा जंक्वबलय्‌ ह्याउँगु म्हासुगु तास तिन्खाया लं पुंकी, तपुलि 
पुडकी । मार्चा व सादाचाचा न्हायपनय्‌ सुइकी, कल्लि तुती न्ह्याकी, लँया सिंख्वा: 
दुगु पञ्चरत्न चुल्या भिंपु आदि तया: न्ह्याकेगु याइ । ग:पतय्‌ भिंपुमाः, लुँसिख:, 
वहःसिखः क्वखायूकी, तुती घंगला न्ह्याका तिसां तीका बांलाकी | ह्याउँक 
धौजाकीसिन्ह: तिकी । मचायात ह्याउँक सिन्हः तिकीगु थ्व न्हापांगु दिं ख: । थ्व 
सिबें नह्य: मचायात ह्याउँक सिन्ह: तिकीमखु । 

ग) इहिबलय्‌ फयांफक्व बांलाकेगु याइ । तुती अल: तयगु निसें सपः 
हिना इहि तिसां तीकेगु व म्हासुगु व ह्याउँगु बलाबला याना: थानात:गु इहि पर्सि 
सिंकेगु याइ । कुमारीयात थें सिन्हः पाका: च्वका लुइक अजः उइकेगु याइ । 

घ) बार्‍हा तइबलय्‌ सिन्चा छायका धौजाकिसिन्ह: तिकी । बाहा च्वंतलय्‌ 
क्वःचिक नं बुइका ख्वा: व लहा: नाइसे क्यात्तुसे च्वंकातइ । बार्‍हा: पिकाइबलय्‌ 
बार्‍हावसः व झ:झ :धायक थी थी कथंया तिसां तिया फयांफक्व बांलाकी । 

ड) इहिपाबलय्‌ नं फयांफक्व बांलाकेगु भवलय्‌ तासया लं, पर्सि वा 
जामा पुंका बांलाक सं छंयका: छूयनंनिसें तुतीथ्यंक जिक्व तिसां तीका समा: याइ । 
थी थी कथंया समा:ज्वलं छ्यला भमचायात बांलाकी, छायपी । थुकथं नेवाः 
समाजय नेवा तिसा, वसः व समाःया संस्कारगत महत्वं तःजिगु जुल । 

३.१.२ प्रतीकात्मक दृष्टिकोणं 

नेवाः समाजय्‌ अप्व: धैथें संस्कारय्‌ छ्यलीगु थी थी तिसा, वसः व 
समाःयात थी थी भावना आदिया प्रतीककथं नं छ्यलावयाच्चंगु दु । 

क) शारीरिक व मानसिक स्वस्थताया निंतिं शुद्धीकरणया प्रतीककथं छुं 
नं संस्कार हने न्त्यः म्व: ल्हुइगु, लुसि ध्यनेगु, याइ । लुसी प्रेतात्मा व मभिं तत्व 
दुबीफु धइगु धारणां सन्याइलय्‌ लुसि ध्यनेमज्यू, लुसि लालाथाय्‌ वांछूवय्‌मज्यू 
धका: छथासं च्वना: लसि ध्यनाः सुचुक लुसि मुना: वांछ्वय्‌गु याइ । 

ख) बुसखा, इहि, कय्‌तापुजाबलय्‌ ध्यनीगु सं मचाया निनिम्हेसिनं वा व 
छँया म्ह्यायूमचां लुसि फया धौ, सउ तया: खुसी चुइका: छूवय्‌मा: । थथे धइगु 
लुसि, सँयात मृतजीव कथं कया: सद्गती लायमाः धइगु खः । न्हापां खाःगु सँ व 
ध्यंगु लुसि लालाथाय्‌ वाछ्वय्‌मज्यू खुसी हे चुइकाः छवःसा भिं जुइ धइगु भाःपिगु 
खः । लुसि ध्यने धुनेवं ह्याउँक अलः पाइ थ्व मभिं तत्वयात चाना: विजय प्राप्त 
याःगुया प्रतीककथं कयातःगु दु । 

ग) धौयात लच्छिन ला:गु वस्तु भाःपियात:गु दु । धौजाकि वालातःगु 
सिन्ह: तिना पिहां वनीबलय्‌ शुभ जुइ धइगु जनविश्वास दु । बांलागु ज्या याइबलय्‌, 
छुं तःधंगु ज्याय्‌ सफल जुइबलय्‌ अभ छुं दुर्घटनां बचे जुया वइबलय्‌ नं धौसगं 
बिया मनयात शान्त याइ । 

घ) सिन्दुरयात सौभाग्या प्रतीककथं कयात:गु दु । नेवा समाजय्‌ सिन्चा 
छायूकीगु धइगु कलय्‌ दुथ्याकेगु नापं उमेर लिसे वइगु शारीरिक ह्यूपा: वाःचायका 
सामाजिक दर्जा म्हसीके बीगु प्रतीककथं सिन्दुरयात कयात:गु दु । 

ड) वसः समाःया ज्वलं जक मखु सुरक्षाया निंतिं व लज्जा त्वपुइगु नितिं नं 
खः । उकि तिसा, वसः व समाःयात लज्जा सुचुकेगु छगू प्रतीककथं नालातःगु दु । 

च) जंक्व मस्तयूत न्हायपनय्‌ मार्चा व तुती कल्लि न्ह्याकेगु याइ । थुकीया 
अर्थ जंक्व सिधय्‌ धुंकूम्ह व अन्न पचय्‌ याय्‌ फय्‌ धुंकूम्ह मचा खः धइगुया चिं खः । 

छ) इहिबलय्‌ लःल्हाइगु पर्सि मिसामचा तःधि जुल अलय्‌ मिसा जूगुया 
म्हसीका बीकथं पुने मा:गु वसःया प्रतीक खः । 

ज) बरे जुइबलय्‌ पुंकीगु चीवर, सिलायूकू, व गुल्पायात बौद्ध आचरणय्‌ 
दीक्षित जूगुया प्रतीककथं कायगु याइ । 

क़) बाहा: तइबलय्‌ क्वःचिकं सायूकेगु धइगु मिसामचायात समाःया 
ज्ञान बीगु प्रतीककथं कायगु याः । 

ज) भमचा बिहायाय्‌ न्ह्यः क्वःछिगु हिसाबं छ्वइगु ग्वय्‌ यंकीबलय्‌ तया 
यंकीगु तिसा, वसः व समाःया प्रतीक म्ह्यायूमचा मेगु छँयाम्ह भौमचा जुइगु जुल 
धकाः मिजं खलःपाखें चिना थकूगु बन्धन स्वरुप कल्यां न्ह्याकीगु खः । 

ट) भौमचा लिलाधू वनीबलय्‌ तीका: छुवइगु तिसा, पुंका छवइग न्हूगु वसः 
छुँपाखें ब्यूग उपहार जुल धइगु भावनात्मक प्रतीक खः । थजा:बलय्‌ तीका छुवइगु 
वसःयात दुरुवसः धाइ । भम्चा सित धाःसा फयांफतले थजागु वस: छवासय्‌ वाइ । 

ठ) भौमचा इहिपा याइबलय्‌ तिकीगु तिसात नं थी थी प्रतीकात्मक रुपं 
दयका त:गु खनेदुसा थी थी इलय्‌, उमेरकय्‌ वा संस्कारय्‌ तीगु धका क्व:छिना तःगु 

खनेदु । गथेकि - लुँस्वां : लूँ सत्यया प्रतीक, भिम्पू : मंगल व लक्षणया प्रतीक, 
पन्ना : सम्पन्नताया व नवजीवनया प्रतीक, वाउँगु रंग : उर्वरता व प्रणयलिला 
संचार माध्यमया प्रतीक आदि । 

ड) ज्याथ: जंक्वबलय्‌ सुइकीगु लुँइ भिंपु, इयं. मोति घानातःगु पुनायचा जंक्व 
सिधय्‌ धुंकूम्ह धकाः सीकेगु जूसा बेतालीं चिकेगु द्यः जूगु प्रतिकात्मक चिं खः । 

ढ) वर्खि वसः धइगु तुयूगु वसः खः । मुक्‍कं थ्व वसः पुनातलकी मनू सीगु 
अर्थ क्यनी । मिजंतय्‌सं छज्वलं हे तुयुगु वसः पुनातःसा मा वा बौ सिना वर्खि बारे 
यानाच्वंगु धइगु सीकि धाःसा मिसाम्हेसिनं वर्खि वस: पुनकि भातम्ह सीगु धका 
थुइकी । 

३.१.३. सुरक्षात्मक दृष्टिकोणं 

शारीरिक व आर्थिक सुरक्षाया दुष्टिकोणं तिसा, वस: व समाः याइ । 

क) चिक्‌, ख्वाउँपाखें बचे जुइत स्वब: दुगु पृतुलं, प्वाकलं फीकेगु याइ । 
ग्यसुलाकेत चिक बुइकी । मिखाया सुरक्षाया लागिं अजः उइकी । मचायात मभिं 
मजुइमा धकाः पालित:यागु सिन्हः कपालय्‌ दत्थुइलाक तिकी, थ्व पिनेया लःफय, 
मभिंमनिंगु पाखें सुरक्षा यायत खः धाःसा, छैथीखुन्ह मचाया ल्हा: व मिखा सन्तुलन 
यायूत प्यूचा न्ह्याकी । 

ख) लूँ सत्यया प्रतीक जूगुलिं मखु खँ ल्हाय॒गु बांमलागु बानी मजुइमा 
धकाः, मभिंगु ख॑ मतायूमा धका: लुँया चाःचा न्हायपनय्‌ सुइकेगु याइ । मचा 
मम्वाःपिं मांपिन्सं मचायात न्हातिका तिकेगु याइ । गुगुया अर्थ थी थी रोगव्याधी 
वचेयाना दिर्घायुया कामना याइगु खः । 

ग) जंक्व या:म्ह मचाया पला: थातय्‌ लायमा धकाः: कलिलं न्ह्याकी । शनि 
ग्रहया दशा फायकेया निंतिं व मभिंगु तत्वं आक्रमण मयायमाः धका नंया कल्लि 
नं न्ह्याकेगु याइ । छुं जुया मभिंजुल धाःसा व नंय्‌ हाना लिहाँ वनी धइगु 
लोकविश्वास दु । 

घ) थुपिं बाहेक जंक्व मचायात पशुया क्वे, लुसि, दन्त, ध्यबा आदि थी थी 
स्वीनिता वस्तु वहःलं भुना हाकु सुतिया काय्‌ हनातःगु रक्षामा क्वखाय॒केगु याइ । 
हाकगु सुकां प्रेतपाखें बचे याइ । रक्षामाःपाखें थी थी कथंया जनावर पाखें बचेयाइ । 

ड) थी थी ग्रह दशा शान्त यायगु नितिं बुदिंखुन्ह लाका: थी थी लँ, वहः, 
सिजः व धातुइ रत्न थुना अंग न्ह्याकेगु याइगु खनेद्‌ । तान्त्रिक सुरक्षाया निंतिं 
कापतय्‌ वा भ्वँतय्‌ मन्त्र च्वयाः जाकिसिन्ह इत्यादि स्वथना जन्तर क्वखायृकेगु 
चलन नं खनेदु । 

च) इहिपाबलय्‌ क्वखायकीगु थी थी तिसां बांलाकेगु ला जुहे जुल, व नापं 
आर्थिक रुपं तिब: बीगु नं खः । 

छ) अथे हे सँ प्याकीखुन्हु समाः याकीबलय्‌ वहःया हलंज्चलं छ्यलेगु याइ । 
वह:यात चन्द्रमाया प्रतीककथं नालात:गु दु । थुबलय्‌ वहःया ककिचां भौमचायात सं 
छुयंकल धाःसा वयागु मचाछेँ शुद्ध जुड अलय गर्भ सुरक्षित जुड धइगु धारणा दु। 
(Manandhar, 2000 : 233) 

३.१.४. सामाजिक वा सांस्कृतिक दृष्टिकोणं 

क) मचाबू लह्यू वनाच्चनीबलय्‌ भातपिन्थासं मचायात प्यूचा न्ह्याकः 
वइ धा:सा लही गाका लिहाँवनीबलय्‌ थःछुँपाखें छज्‌ न्हूगु वसः पुंका छुवय्‌माःगु 
सामाजिक परम्परा दु । 

ख) बुसखा, कयतापुजा याइबलय्‌ निनि व पाजुया महत्वपूर्ण भूमिका दु । 
थुबलय्‌ पाजुम्हेसिनं लख्वःचा, वहःख्व:चां सँ चिडका आँगसँय्‌ लूँ अंगू घाकेमा:गु 
परम्परा दु । अथे हे निनिम्हेसिन नं नौनं चा:गु सँ व लुसि फयाः खुसी चुइकः वनेगु 
याइ । थुबलय्‌ निनिम्हेसित वस: व कँयभु बीगु चलन दु धाःसा पाजुपिन्थासं धौसगं 
बिया: वसः लःल्हाय्‌ माः । 

ग) इहिबलय्‌ ल:ल्हाइगु पर्सि छगूकथं सामाजिक दर्जा ब्यूगु खः । इहि 
मधुंक सृत्ता तिसा तीमज्यूगु खनेदु 

घ) बार्‍हा मतःतलय्‌ सप्वः तिसा तीमज्यूगु सामाजिक मान्यता दुगु खने 
दु । क्वचिकं मसायक॒तले चिभ्याः नय्‌मज्यू । 

ङ) म्ह्यायूमचा बिया छवय्‌ न्ह्यो पाजु, निनि आदि थःथितिपिन्थाय्‌ वना 
पयून जा: नकीगु संस्कार धइगु वैवाहिक जीवन सुथां लायमा धका: भिंतुनीगु खः । 

च) ग्वय्‌ बीगु धैगु इहिपा पक्का याइगु खः । ग्वय्‌ बी धुंकाः छगूकथं मिसा 
मिजंया सम्बन्ध स्वा:गु अर्थय्‌ काइ अलय्‌ व सम्बन्ध स्वाय्गु नितिं थी थी कथंया 
तिसा, वसः बीगु याइ । 

छ) इहिपाबलय्‌ फयांफछि तिसां तीकेगु धयागु थःपिनिगु सामाजिक 
प्रतिष्ठा व आर्थिक सम्पन्नता क्यनीगु छगू सामाजिक नियम खः । 

ज) ज्याथः जंक्वबलय्‌ पुनायूचा सुइका बेतालिं चिका द्यःया तँय्‌ तःगुया 
सामाजिक मर्यादा खः । 

झ)सीबलय्‌ दुखं च्वनीगु, वर्खि वसः पुनेगु आदि सामाजिक मान्यताया खं 

३.१.५ धार्मिक दृष्टिकोण 

क) इहिबलय्‌ मेगु तिसा मदुसां सुत्ता छगू न्ययूकयासां तिकेमाःगु चलन 
दु । सुत्ता तिसा कयूतापुजाबलय्‌ नं क्वखायूकेगु चलन दु । 

ख) मचा जंक्वबलय्‌ पञ्चबुद्धया प्रतीककथं न्याता रंगया ग्वयूका निला 
दयूकातःगु जजंका क्वखायकी । 

थुकथं नेवाःसमाजय्‌ नेवाः तिसा, वसः व समाःया विभिन्न किसिमया 
महत्व दु नापनापं सांस्कृतिक रुपं तःमिपिं नेवा जातिया जीवन शैलीया निंतिं माःगु 
हरेक वस्तु छुं न छुं संस्कारनापं सत्तिक स्वापू दया हे च्वनि धाःसा संस्कारया रुपं 
जक मखु च्वय न्ह्यथनातःगु थें मेमेगु कथं नं महत्व दुगु खँ स्पष्ट जू वइ । 
३.१.६ भौतिक दृष्टिकोणं 

नेवाः तिसा विशेष यानाः मूवंगु थी थी धातुया दयूका छ्यलीगु जूगुलिं 
नेवाः समाजय्‌ तिसाया भौतिक रूपं नं विशेष थाय्‌ दु । थुपिं तिसात च्वय्‌ 
न्स्यथनाथें थी थी कथंया महत्वं जाःगु जक मखु भौतिक रूपं नं त:धंगु महत्व दु । 
छाय्धाःसा तिसा केवल ब्वसाया रुपय्‌ जक मजूसे मालीबलय्‌ नसाया रूपय्‌ नं 
छ्यलेगु याइ । आर्थिक अवस्था बांमलाइबलय्‌ थुपिं हे तिसापाखें मा:गु ज्या कायग 
याइ । तिसाया सन्दर्भयात कया नेवा: समाजय्‌ खँग्व: व खँभाय्‌ नापं खंँपुत 
प्रचलनय्‌ दुगु आपालं दसु त दु । गथेकि : नयां प्राण, तियां शोभा । न्हापालिपा 
तिसा मदइबलय्‌ नसा । उकि मनूतयूसं थःपिं तःमि सम्पन्न जुइबलय्‌ थी थी कथंया 
तिसात दयूका तयगु याइ । 
३.१.७ भाषिक दृष्टिकोणं 

नेवा: भाययागु थी थी विशेषता मध्ये तिसा, वसः व समा:या छयलाय्‌ 
छगू थःगु हे कथंयागु विशेषता दु । नेपाली वा अंग्रेजी भाषाय्‌ थें छुं नं तिसा वा 
वसः छयलेत छगू हे कथंयागु क्रियापद छ्यलीधाःसा नेवाभाषाय्‌ थी थी कथंया 
क्रियापद छूयलेमा: । नेपालीभाषाय्‌ न्ह्यागु तिसा वा वसः जुइमा 'लगाउने' छगू 
क्रियापद छयलीधा:सा नेवाःभाषाय्‌ मनूतय्‌गु म्हया थी थी ब्वकथं तिसा वसःयात 
छ्यलेगु क्रियापद खँग्व पा: | गथेकि : 
छुइगु - छयनय्‌ लुंस्वां छुइगु । 
तीगु - छ्यनय्‌, कपालय्‌, न्हायूपनय्‌ आदि । 
न्ह्याइगु : ल्हाती, पतिंचाय्‌, तुती आदि । 
सुइगु - न्हायूपनय्‌ धुंग्री सुइगु, टप सुइगु आदि । 
क्वखायगु - गपतय्‌ थी थी तिसाया मा: क्वखाय्‌गु आदि । 

चीगु - जँय्‌ कर्का चीगु आदि । 
अथे हे वसःया छयलाय नं क्रियापद खँग्व: पा: । गथेकि : 
पुइगु - छ्यनय्‌ तपुलि पुइगु । 
फीगु - ल॑ फीगु, कमिज फीगु । 
न्ह्याय्‌गु - सुरुवा न्ह्याय्‌गु, पाइन्ट न्ह्याय्‌गु । 
सिनेगु - पर्सि सिनेगु । 
न्ह्यायूगु - लाकां मोजा न्ह्यायूगु आदि । 

थुकथं थी थी दृष्टिकोण तःजिक थाय्‌ दुगु नेवाः तिसा वसःया बारे 
नेपालभाषाया थी थी पुलां पुलांगु म्ये नं चर्चा जुयाच्वंगु दु । तसक लोकह्वाःगु 
व मार्मिक बाखं म्ये जि वयाला लच्छि मदुनि' दुने नं हिरा अंगू, गोच सिन्ह, हाक्‌ 
गहया लं, दोरिया गा, पुनिछितिया पतासिया चर्चा यानातःगु दु । अथे हे नेपालभाषाया 
महाकवि सिद्धिदासं च्वयादीगु खण्डकाव्य 'सत्यसती' नं थी थी कथंया नेवा: तिसा 
वसःया चर्चा यानातःगु लुमंके बह: ज्‌ । लोक संस्कृति व लोक साहित्यं तःमिगु 
नेवाः समाजय्‌ छपु लोक ह्वाःगु व नेवाः म्हसीका दुगु ध्वंच्वलेचिया बाखनय्‌ नं 
लाखे लसिंया धुकृतिं थी थी कथंया तिसाज्वलं ज्वनावःगु घटना न्ह्यथनातःगु दु । 
नापनापं व हे बाखंया पात्र पुनखुमैंचिया चिरिमांया म्ह्यायूयात लाखेलसिंनं स्याना 
कॅलाय्‌ जक ज्वीक वांछवयातःगु सन्दर्भयात कोखं 'मांया समा: समा: म्ह्यायया 
कॅलाय्‌ कॅलाय' धायकाःतःगु खं नं लुमंसे व: । नेवा तिसा वसःयात छयलीगु 
क्रियापद खँग्व: पाःथेंतं ईब्य:कथं नं तिसा वसः छयलीगु पाःगु खनेदु । गथेकि : 
चिकलां च्यापुतु दुगु मिसालं फी, गां न्यइ, ख्वातु ख्वातुगु वस: पुनी। अथे हे 
सांस्कृतिक रुपं स्वयूबलय्‌ नं भाःत सीधुंकम्ह मिसां ह्याउंगु वसः पुनी मखु आदि । 
._] 

लोकोपचार 
ईश्वरीमैयाँ श्रेष्ठ” 


नेवाः लोकोपचारया खँ न्ह्यथनेबलय्‌ परापूर्वकालंनिसें हे पूर्खापिन्सं थी 
थी ल्वयूया उपचार विधि न्ह्यथना सफूत च्वयाकंगु दु । थी थी ल्वयूया 
लक्षणयात विचा: याना धार्मिक, तन्त्रमन्त्र, ज्योतिषशास्त्र, भूतप्रेत वायुया 
विश्वासया लिधँयाय्‌ भौतिक सामानत छूयला;, अन्धविश्वासया लिधँसाय्‌ 
लोकोपचार यानावयाच्वंगु खनेद्‌ । 


१ म्हसीका 

संसारय्‌ थी थी ल्वय्‌या नापं ल्वयूया उपचार पद्धतिया नं क्रमिक विकास 
जुजुं वन । थ्व हे भवलय्‌ मनूतय्‌त जुइगु थी थी कथंया ल्वयूया उपचार पद्धति दुने 
मानव समाजया जःख: दुगु वस्तु गथे- नं, चा, रंग, लः, मि, क्वाःजः, ध्वनि, हावा 
आदि पाखें नं उपचार यायूज्यू धइगु थुइका हल । प्रकृति प्रदत्त हरेक वस्तुयाके 
थःथःगु गुण व विशेष स्वभाव व शक्ति दयाच्चनी । थज्यागु हे वस्तुपाखें पुर्खापिन्सं 
शरीरया ल्वय्‌ लंकेगु नितिं थःगु हे कथंयागु उपचार विधि न्ह्याकूग दु । थुकथं 
मानव समाजं थः जःखःया भौगोलिक परिवेश, धर्म, संस्कृतिनापं थःथःगु आस्था 
विशवासया व अनुभवया आधारय्‌ उपचारविधि छयला: हल । थज्यागु हे लोकया 
विश्वास व मूल्य मान्यताकथं ब्वलंगु ल्वय्‌ लंकेगु नितिं लोक छयलीगु थी थी 
* च्चमि नेपालभाषा शिक्षण समितिया शिक्षण सहायक खः । 

उपाय तथा विधियात हे लोकोपचार धाइ । छगू जातिया मनूतयूगु व मेगु जातिया 
मनूतय्‌गु भूगोल, धर्म आस्था विश्वास पाइगुलिं थ्व लोकोपचार नं पाइगु स्वभाविक 
हे खः । उकिं लोकोपचार पद्धति थाय, धम, सामाजिक संरचना, जाती कथं नं 
पानाच्चनी । 
१.१ नेवाः लोकोपचारया इतिहास 

नेवा लोकोपचारया इतिहासयात दुवाला स्वयबलय्‌ आपालं न्हापा हे थी 
थी ल्वयया उपचार सम्बन्धी थी थी कथंया सफूत च्वयातःगु दु। गथेकि : 
हरमेखला, वैद्यकम्‌ पशुचिकित्सा, नेसं ५४१या “नेपालभाषा चिकित्सा’ आदि । 
सांस्कृतिक एवं धार्मिक विविधता दुगु नेपालय परम्परागत उपचार पद्धतिया 
थःगुकथंयागु महत्व दु । आधुनिक वासः विज्ञानया विकास जुइ न्ह्यः नेपालय्‌ 
परम्परागत उपचार यायगु चलन दुगु खः धाःसां थौंकन्हय्‌ नं गुलिखे थज्याःगु 
उपचार विधि छयला च्चंगु नं खनेदु। नेपालय्‌ आयुर्वेदिक उपचारया ज्ञान 
लिच्छवीकालीन इल॑निसें ल्वयूया उपचार यायग प्रचलन दूगु खं, लिच्छवीकालीन 
जुजु नरेन्द्रदेवया न्हयगूगु देउपाटनया अभिलेखय्‌ रोगीपिनिगु कल्याण वा उपचार 
यायूत आरोग्य भवन दयकगु खः धइगु खँ न्ह्यथनात:गुलिं स्पष्ट जू (वज्राचार्य ,विसं 
२०४० : ४७३) 
१.२ दैवीय उपचार विधि 

परम्परागत उपचार पद्धति दुने नेपालय दैवीय उपचार विधि नं 
प्रचलित जूगु खनेदु । भाग्य वा विश्वासया लिधँसाय्‌ तथा अलौकिक शक्तिया 
माध्यमं मनृतय॒गु थी थी समस्या ज्यंकेगु विधि नेपालय्‌ गुबलेनिसें शुरु जुल 
धइगु सन्दर्भय्‌ आधिकारिक जानकारी मदु सां ऋगवेदया थी थी शुक्तय्‌ तन्त्र 
मन्त्र शब्द न्ह्यथना तःगुलिं वैदिककालं निसें हे मनूतयके तन्त्र मन्त्र सम्बन्धी 
विश्वास दुगु खनेद्‌ । 

परम्परागत उपचार विधिया खँ न्ह्यथनेबलय्‌ थी थी कथंया विधित दु । 
उकीमध्यय्‌ छगू विधि दैवीय वा अलौकिक शक्तिया माध्यमं उपचार याइगु विधि 
नेवा: समाजय्‌ थौंकन्हयथें तकं गुलिखे प्रचलन दूगु खनेदु । थ्व विधि कथं छुं नं 
शारीरिक वा मानसिक समस्याया कारण अदृश्य शक्ति- देव, देवी ,भूत, प्रेत, 
ग्रहदशा आदि खः । थुमित सन्तोष यायूगु लयतायकेगु हे प्रमुख उपचार विधि खः । 
उकि उपचारया यायूगु भवलय्‌ थज्यापिं अदृश्य तथा अलौकिक शक्तितयूत लय्‌तायूकेत 
प्राथनाः, पुजा, भाकल यायग थेंज्याःगु धार्मिक, तान्त्रिक आदि विधिया ब:का:वनी । 
थज्यागु उपचारया नितिं सहयोग यायगु वा सल्लाह बीगु ज्या गुर्जु, द्यःमां, वैद्य, 

ब्रम्हूतयूसँ याइ । थौंया वैज्ञानिक युगय्‌ नं थज्यागु उपचार विधी विश्वास याइपिं 
मनूत दनि । 
१.२.१.द्यःमां 

नेवाःतय्‌गु लोक उपचारय्‌ द्यःमांया रुपय्‌ अप्पोयाना मिसापिनिगु भूमिका दयाच्वनीगु 
खँ इमित याइगु सम्बोधन हे स्पष्ट जू । थजाःगु परम्परागत उपचार याइपिं मिजंत 
नं दु । गथेकि वैद्य, झारफुक याइम्ह आदि । स्वनिगः दुनेया अप्पो धैथें नेवाः समुदायं 
हनातःम्ह द्य:मां धइम्ह दैवीय शक्तिया माध्यमं थी थी शारीरिक, मानसिक, सामाजिक, 
घरेलु आदि समस्याया उपचारयाइम्ह अलौकिक शक्तिया प्रतिक खः उकि द्यःमांयात 
भगवानया खँयात रोगी वा समस्या ज्वनावःम्ह मनूतक थ्यंकाबीम्ह छम्ह कर्ता वा 
माध्यमया रुपय्‌ विश्वास यायगु या: । द्यःमांयापाखें याइगु वासः विधियात नेवाः 
समाजया बौद्ध व हिन्दू निखलसिनं नं माने याना वयाच्वंगु खनेदु । अलौकिक 
शक्तिपाखें उपचार यायगु परम्पराय्‌ तस्सक पुलां हे जूसां द्यः दुबित धकाः द्यःमांया 
रुपय्‌ समाजय्‌ थःगु हे कथंयागु वासः यायगु गुबलेनिसें प्रचलनय्‌ वल धइगु बारे 
आधिकारिक रुप छुं तथ्य: मदुसां थ्यंमथ्यं सच्छिद॑ न्ह्यःनिसें द्यःमांपिनिगु अलग हे 
अस्तित्व दया अमिपाखें उपचार याकेगु प्रचलन दुगु खनेद्‌ । द्यःमांपिन्सं थःम्ह वासः 
याइगु ज्ञान विविध परिस्थिति वा आकस्मिक रुपं दैवीय शक्तिपाखें प्राप्त यानाकाइ धेगु 
लोक विश्वास दु । द्यःमां जुइम्ह मनूया आत्मा शुद्ध जुइमाःगु तथा दैवीय आशिर्वाद 
दयूमाःगु खँ सम्बन्धित द्यःमांपिनिगु विचा: दु । उकि रोगीया उपचारया श्रेय द्यःमां 
थःम्हं हे काइमखू । इपिं केवल छगू माध्यम जक खः । उकि द्यःमां शुद्ध जुया थासय्‌ 
थातं च्वनकितिनि द्यःदुबी धैगु अमिगु धापू ख॥ थासय्‌ थातं च्वनेगु धयागु सम्बन्धित 
द्यात आह्वान यायगु खः । 
१.२.१.१ द्यःमांपाखे समाधान याइगु थी थी समस्यात 

मनूत थःपिनिगु थी थी ल्वय्‌ गथेकि छयं स्याइगु, ज्वर वइगु, वाकी वइगु, 

इकुइगु, सने मंमदइगु आदि ज्यंकेगु नितिं तःधंगु आस्था तया विश्‍वास ज्वनाः 
द्यःमांयाथाय्‌ वासः यायत वनी । थृजाःगु समस्या ज्वनावःपिं मनूतय॒के छु गज्यागु ल्वय्‌ 
दु धकाः सीकेत नाड़ी छामे याय॒गु , मिखा व मेया स्वय्‌गु याइ । नापनापं व मनूयात 
दुःख व्यूम्ह भूत, प्रेत, ग्रहदशा, देवदेवी छु खः धका सीका: इमित थःगु बसय्‌ कया धकाः 
वहे कथंयागु पुजा याका: उपचार याय॒गु ज्या याइ । न्ह्यागु ल्वय्‌ जूसां द्यःमांयाथाय्‌ 
क्यंवइपिं मनूतयूत अपरेशनथें जाःगु विधि यायमालधाःसा सम्बन्धित डाक्टर क्यनेगु 
वा अस्पतालय्‌ वनेगु सल्लाह नं द्यःमांपिन्सं बीगु याः । 

थुपिं बाहेक थी थी समस्या भुत ,प्रेत, अतृप्त आत्मा आदिपिन्सं दुःख बीगु 
धाइगु, व्यक्तिगत पारीवारिक सामाजिक समस्यात गथेकि : मालसामान तनीगु, छें 
ल्वापु जक जुयाः च्वनीगु आदि थी थी समस्या समाधानया लागिं वइपिं मनूतय्‌त 
नं अमिगु व्यथा, मानसिक तनाव आदि म्हो यायूत न माःकथंया सरसल्लाह बीगु 
ज्या नं द्यःमांपिन्सं याःगु खनेदु । मनूतय्‌ ग्रहदशा मभिनीबलय्‌ तुरुन्त भुतप्रेत आदि 
आत्मापिन्सं दुख बी धैगु विश्वास ज्वना: ग्रहदशा शान्त यायगु नितिं थी थी कथं 
पुजा याना: वा याकेबिया: मनोवैज्ञानिक उपचार नं यायगु याइ। थी थी 
द्यःमापिन्सं याइगु उपचार विधि थी थी कथंयागु हे जूसां सामान्य रुपं भारे याय॒गु, 
फुफा यायगु, नाड़ी छामे यायगु, आदि विधि छ्यलाः रोगीया निराशां जाःगु 
मनयात शान्त यायगु कृत: याइ । 
१.२.२ धार्मिक विशवास व मानसिक उपचार विधिकथं 

नेवाः समाजय्‌ छुँ नं ल्वय्‌ जुलकि परम्परागत उपचार विधियात मानेयाना 
च्वंपिन्सं दकलय्‌ न्हापां सलिंचा छगलय्‌ जाकि भागियाना: उकी चिग्वःगु ग्वय्‌ छगः 
व ध्यबा तया भागी याना ल्वय्‌ लंकीम्ह द्यःयात फ्यायगु याइ । थथे सलिंचाय्‌ जाकि, 
ग्वय्‌ व ध्यबा त:गुयात किसली धाइ । नेवा:तय्‌ विभिन्न ल्वयूया लागि विभिन्न ल्वय्‌ 
लंकीपिं द्य:पिं दु । ल्वय्‌ अनुसार द्यके वनेत कलः फ्याय्‌गु याइ । आकाभाकां पिने 
वःम्ह मनूयात न्वंतुल धाःसा छकलं इकूसे च्वना, बान्ता वल धाःसा काचाकाचां 
जाकि छम्ह भागियाका: का भगवान सुनां याःगु खः वैत पुज्यानागु जुल धकाः 
लाःसा लुखाय्‌ वया प्यखेरं जाकि ह्वली धा:सा मला:सां भयालंजूसां स्वला: छवइ । 
थजागु पुजा अप्वः यानाः ह्याउँमचात व मस्तयगु नितिं याःगु खनेदु । मनूया 
शरीरय छुं विकार वल धाःसा परम्परागत विश्वासय्‌ लिधनाच्वंपि मनूतयूसं 
थायथासं पुनाहल धकाः अजि वा वैद्य क्यना बौ तयूगु याइ। बौ छवासय्‌, 
ध्वंप्वालय्‌, प्यकालँय्‌, हिती आदि थासय्‌ तय्‌गु या: । यलय्‌ बुंगद्यः दइबलय्‌ 
बुंगद्मःया धःमातःलय्‌ नं बौ तयूगु याः । थुपिं थासय्‌ बौ तयूमाःगु कारण सम्बन्धित 
थायया द्यः, भुत, नाग, तुं, छुवास आदिं पुना हःगु धका: विश्‍वास यानातःगुलिं खः । 
बौ तइबलय्‌ साधारणत कपायूया नाग दयूकाः, भुयू सिन्हः इलाः कुसालप्ते जाकि 
तया पुजा यायूगु वा पुँइ हायगु याइ । पुँइ हायूकीबलय्‌ न्हयपुँइ, गुपंइ, नीछपुँइ 
आदि धाइ, थ्व धाःग॒ कपाययात ग्वाराग्वारा चिना गोपुँइ धाल उलि हे दयका 
छमालय्‌ हना तयग खः छवास वा ध्वंप्वालं पुनाहल धाःसा जाकि वा च्वकि 
स्वकःतक सिलाः, हलू माय्‌ कुसालप्ते तया लाकां मन्ह्याःसे शुद्ध जुया सुयातं नों 
मवासे वाय्‌ यंकी । थथे पुँइ हायूकीबलय्‌ जाकि वा च्वकि स्वकः स्वकः सिलेमाःगु 

कारणं न्हापालिपा जा थुइबलय्‌ जाकि स्वकः सिलेमज्यू धाइगु खं नं दु । नेवाः 
समाजय्‌ ल्वय्‌ लंकेत याइगु ज्याखँ व मनू सीबलय्‌ याइगु संस्कारगत ज्याखं 
न्हापालिपा यायूमज्यू धइगु धारणा दु । थी थी कथंया अपशकून जुल धाःसा नं 
उकीयात फायका छँ व परिवारयात छुं मभिं मजुइमा धका: नं छुं छुं कथंया विधि 
याइगु नं नेवा: समाजय्‌ दु । गथेकि बांमलाःगु म्हगस खन धालकि, खिचां खिपं हया 
क्यंगु खनकि, कोखं दाया वनकि, तिछमा हना वःगु खनकि दशां कःगु भाःपिया व 
दशा फायकेया नितिं अगिंमथलय्‌ द्यः पुज्याना होम यायगु, याकेगु याइ । 

तसक दशा मभिना: ल्वचं कयाच्वन धाःसा दशा फायकेया लागिं थी थी 
पीठय्‌ वना पाठ याकेगु, तुला दान यायगु, सादान यायगु, परित्राण पाठ याकेगु, 
पंचरक्षा पाठ यायगु आदिपाखें उपचार यायगु याइ । सुंनं मस्त गंसि जुया: सीथें च्वंक 
मफत धाःसा गंसिमाय्‌ मचाया लं घायगु याइसा उज्वःगु हे ल्वचय्‌ वंगलसिमाय्‌ 
नीछतु कां हिंना: पुजा यायगु याइ । अथे हे अहिं चाया: दुःख जुयाच्वंम्ह मचायात सुथ 
न्हापां क्वखंमदानीबलय्‌ ख्वा: सीका, सितु लखं हा: याना धँपाय्‌ च्याकाबीगु नापं शुद्ध 
बाउ्हबजे म्व: ल्हुइका मस्तय्‌गु च्वफायगु अङ्ग सिला व हे लः त्वंकेबीगु नं याः । 

मनू द्यः जुइगु संस्कार दूगु नेवाः समाजय्‌ थी थी कथंया ल्वय्‌ लंकेया निंतिं 
थी थी द्यःयाथाय्‌ वना व द्यः पुज्यानाबीगु नं याः । गथेकि न्हायपं स्याःसा न्हायपंस्या 
गणेद्यःयाथाय्‌ दक्षिणा छाया द्यः पुज्याय॒गु, वा स्याःसा वास्याः द्य: पुज्याय्‌गु, त:धंगु 


~) 


संकट वल धाःसा संकटा द्यःयाथाय्‌ पुज्यायगु, अदालती मुदह्दामामिलाया झन्झट व 
जागिरया समस्यां दुःख जुयाच्चन धा:सा बंगलामुखी वना पुज्या: वनेगु आदि याइ । 
वास्तवय्‌ थ्व फुक्कं छगू मानसिक शान्ति यायूगु विधिकथं नाला: काय्‌ छिं। उकि 
थुजागु परम्परागत धारणाय विश्वास दुपिं मनूतयूत वा वया छाँया दुजःपिन्त छुं 
तःधंगु शारीरिक ल्वचं कया काचाक डाक्टरया वासःयाना मजिल कि द्यःयात भाकल 
यायगु, वैद्य व द्यःमांपिन्थाय्‌ वना फूफाः याकेगु, भृतप्रेत पन्छय्‌ यायगु आदि 
मयाःगुलिं वासलं मथ्यूगु धकाः विश्वास यानाः न्हापां थुकथंया ज्या याइ । सम्भवत 
थ्व छगू मानसिक उपचार खः । 

गुलिं गुलिं मांया मचा मम्वाइगु जुया च्वन धाःसा दुम्ह मचायात 
म्वाकातयया निंतिं क्वजातकथं नालातःपिं मनूतय्‌त छर्कानिर्का दां कया: मीगु भाय्‌ 
याना इमित मचा: ल:ल्हायूगु नं या: । मचाया ल्वय्‌ लंकीम्ह धइगु विश्वासं दिदि 
अजियाथाय वना भारेयाकः वनेगु, मस्तयूया द्यःकथं कयातःम्ह हारतीया मचा 
धनभाजु, धनमयजु नापं त्वाय चिंकेगु याइ । थुकथं द्यःयापाखें ल्वय्‌ लनी धइगु 
विश्वास थौंकन्हय्‌ आपालं मदयधुंकूसां दहे मदुगु चाहिं मखु । 


SS ० 

उँसाय्‌ मदइबलय वैद्य वा झारफुकयाथाय्‌ वना भारे या: वनेगु, द्यःमांयाथाय्‌ 
वना फुफायानातःगु जल त्वनेगु जक मखु पसलय्‌ अप्व: गाहा: वयकेत पसलय्‌ 
जन्त्र तायगु, छुकि नं पुना मवयकेयात गथांमुग: बलय्‌ नंया अंगू न्ह्यायूगु, मस्तय्‌त 
प्वाथय्‌ किमि मदायूमा धकाः पालाभि च्वला: त्वंकेगु नापं घाकेगु नं याइ । मस्त 
तःधिकः जुया नं नवाय्‌ मसल धाःसा लातालाती जुयावनी धइगु भयं ख्वपया 
सूर्यविनायकया ल्यूने जंगलय्‌ च्चंगु सूर्यविनायकयाथाय्‌ पुजा याययंकी । 

नेवाः समाजय्‌ जातः स्वइपिं गुरुजु व जोशीपिंपाखें नं अप्रत्यक्ष रुपं 
मनोवैज्ञानिक उपचारत याना वइच्चंगु दु । दँय्‌ छक: जन्मन्हिं त्ययका जातः 
क्यंवनीगु चलन दु । जातः स्वया थी थी कथंया दशा, ग्रह दोश दु धका: थी थी 
कथंया हलंज्वलं तया: थी थी द्यःतयथाय पुजा याकेबी । दँय्‌ छक: थःपिनिगु जातः 
प्वलेमाः धइगु नेवाःतय्‌ धारणा दु । जातः क्यंवनीबलय्‌ छुं नं छुं दशा दयाच्चंगु दु 
धकाः द्यः पुज्याके बिया मानसिक रुपं उपचार याइ । द्यःयात पुज्याय्‌ धुंका दशा 
फाला वन धइगु भा:पा: मनूतयूसं मनयात शान्त याइ । 
१.३ भौतिक उपचार 
१.३.१ कैया उपचार 

मनूतयूत जुइगु थी थी ल्वय्‌ मध्यय्‌ छगू ल्वय्‌ शरीरया थी थी अङ्गय्‌ वइगु 
कै खः । तःकै वइबलय्‌ सितला माजुयात पुजा या: वनी । त:कै वया थःमचायात पुनी 
धका: जुजु रणबहादुर शाह नं देशय्‌ दुनेच्वंपि निर्दोष कचिमचातयृत तामाखुशी 
पारी थ्यंक वाके छुवःगु ऐतिहासिक बाखं मे दु । स्वास्थ्य सम्बन्धी ज्ञां मदया के वःसा 
द्यः पुजा यायगु याना वयाच्वंगु खँ अजूचाया पूग॒ खँ जूसां विशवासया लिधॅसाय्‌ थजाःगु 
उपचार विधिनं ताःलाःगु खने दु । मनूतय्‌ म्हया थायथासय्‌ वइगु थी थी कैत दु। 
गथेकि चासुकै, मस्तयूत वइगु भ्वसाकै, धेकेके, मस्तयूत नापं तःधिकःपित नं वइगु 
खिचाके आदि । थुपिं केतय्‌ न्हयूम्ह त:केहें दु धाइगु धारणा दु । थुपिं थी थी केमध्यय्‌ 
नं छगू न्ह्यथने बहःगु कै दु व खः ज्वनाकै । चासुकैलय्‌ थी थी कथंया घरेलु उपचार 
याइ धा:सा मस्तयूत वइगु भ्वसाके, धेकेकैया उपचार क्वा:गु खरानीं बुइगु चलन दु । 
ज्वनाकैया उपचार धा:सा परम्परागत हिसाब अलग हे कथंयागु दु । 
१.३.१.२ ज्वनाकै 

ज्वनाके मनूतयगु न्ह्याग्गु उमेरय्‌ नं वयफु धाःसा, म्हया न्ह्यारगु थासय्‌ 
नं वयफु । थौंया इलय्‌ नं थ्व कैया उपचार परम्परागत मान्यता व संस्कारया 
लिधॅसाय्‌ जुयाच्चंगु खनेद्‌ । 

१.३.१.२.१ सिंह च्वया: याईगु उपचार 

थ्व विधि कथं ज्वनाके वःथाय्‌ तुयूपिं निम्ह सिंहत च्वइ । सिंह च्वय्‌गु ज्या 
पूंचित्रकार)तयूसं जक यानाः वयाच्वंगु खनेदु । पूंतयसं ज्वनाकैव:म्ह मनूया के 
वःथाय्‌ छम्ह व कै क्वचाइथाय्‌ छम्ह याना: निम्ह सिंह च्वय॒गु याइ । यलय्‌ सिंह 
च्वकःवःम्ह मनूपाखे किसलि छग: भागी याका: कायमाःगु चलन दुसा यँय्‌ जनानागया 
तुंछी पुँइ हाःवनेगु चलन दु । ख्वपय्‌ ज्वनाकै वःम्ह मनूयात नारांद्यःयागु देगलय्‌ 
किसलीनापं पञ्चामृत तया पुजा याकेगु चलन दु । सिंह च्वइबलय्‌ सिंह च्वइम्ह 
पूं व च्वकिम्ह (के वःम्ह )मनू निम्हं द्यांलाना: च्वनेमाः धयागु मान्यता दु । 

थ्व विधी वैज्ञानिक तथ्य नं सुलाच्वंगु दु । सिंह च्वइबलय्‌ तुयू, ह्याउँ व 
हाकूगु याना स्वता जक रंग छूयली । थ्व स्वंगुलिं रंग खनिज पदार्थ खः । तुयू रंग 
जिड्क अक्साइड, ह्याउंगु सल्फर मार्टक्यारी व हाकगु रंग कार्बन खः । थुपिं खनिज 
पदार्थय्‌ सरेश धाःगु तत्व ल्वाकछ्यातकि रंगय्‌ हिली । सरेश व खनिज पदार्थयागु 
रसायनिक प्रतिक्रियापाखें ज्वनाकै बढे जुइ फइमखु । थुकीयात धार्मिक आस्था व 
खनिज पदार्थया समायोजनपाखे ल्वय्‌ लंकेगु उपचारविधिया रुपय्‌ नाला: कायफु । 
१.३.१.२.२ वनस्पतिपाखें याइगु उपचार 

ज्वनाकै वःथाय्‌ याइगु गुहालि उपचारकथं वनस्पतिपाखें याइगु विधि दु । 
तुयूगु सितु, तुयूगु हामो व सादुरु ल्वाकछ्याना: उकिया मल्हम दयका के वःथाय्‌ 
पाना बीगु याइ । थ्व मल्हम पानाबिल कि चासुइगु व पोले जुइगु कम जुया सिचुसे 
च्वनी नापं कै नं गना: वनी । तर सिंह च्वय्‌धुंकाः जक थ्व मल्हम तयगु याइ । 
१.३.१.२.३ धार्मिक आस्था व विश्‍वासकथं याइगु उपचार 

यँया इतुंबाहालय्‌ तःधंगु बहालय्‌ तःधंगु तुं छग: दु । व तुंथी छज्वः 
नागया बास दु धइगु जनविश्वास दु । वहे छज्व: नागया दोषया कारणं ज्वनाके वइ 
धइगु लोकविशवास कथं नागयात पुँइ हायगु नं चलन दु । नागदोष मदयूकीगु ज्या 
आइतबार बाहेक मेमेगु बारय्‌ जक जुइगु प्रचलन दु । ज्व: नाग दुगु विश्वासं याना 
दोष पन्छेयायूगु हलंज्वलं नं निम्ह नागयात अलग अलग हे तयार यायमा: । थुकिया 
निंतिं माःगु ज्वलंत थुकथं दु : कुसालप्ते, किसली, टपरी बजि, घ्य: साखः, ह्याउँगु 
व म्हासुगु सिन्हः, कपायूया नीछगू पुँइ दुगु माः, जजंका, धुपाँय, मरी, सिसाबुसा 
नापं निग: चाया चिग्वःगु थल | छगः चाया थलय्‌ सादुरु व मेगु थलय्‌ लः । 
थुकथं ज्वनाकैया उपचार विधी विज्ञान, आयुर्वेद व धार्मिक आस्था स्वतांया स्वापू 
दूगु स्पष्ट जू । नेवाः लोकोपचार पद्धतियात अध्ययन यानाः स्वयूबलय्‌ ल्वयया 


लक्षण स्वया: क्वय्‌ न्ह्यथनाकथं उपचार पद्धति नालेगु याःगु खनेदु । 

गथेकि : 
१. धार्मिक रुपं देवदेवीयात भाकल यायूकथं कलः, किसली फ्याइगु आदि । 
२. तन्त्रमन्त्रकथं झारफुक यानाः याइगु । 
३. ज्योतिष विद्यानाप स्वापू तया: ग्रह दसा फायकीग । 
४. भूतप्रेत/ बोक्सी आदि जा:गु मानवेत्तर प्राणीयात विशवास याना: याइगु 
उपचार । 
५. भौतिक सामान छ्यला याइगु उपचार । 
६. अन्धविशवासया लिधँसाय्‌ याइगु उपचार । 
थुकथं लोकोपचारया खं ल्हाय॒बलय्‌ छथाय्‌ याइगु उपचार विधि मेथाय्‌ 
नं पायूछि हे जुड धइगु मदु । भौगोलिक, प्राकृतिक, सामाजिक, सांस्कृतिक व 
धार्मिक आस्था व विशवासया आधारय्‌ सुं नं मनूयाके दूगु अनुभवया लिधॅसाय्‌ 
थुजाःगु उपचारविधि जुयाच्वंगु खनेदु । नेवाः समाजय्‌ समाजय्‌ प्रचलित छुं छुं 
घरेलु उपचार विधि क्वय्‌ बियाकथं दु 
१. तुति इसुइगु वा तृति स्याइगु इलय्‌ न्हायकप्वाच कयाः स्याःगु थासय्‌ थीका 
दुवाटय्‌ वांछवय्‌ यंकेगु । 
. भुसा के, धेके कै वइबलय्‌ सौपा च्याका: त:गु खरानीं बुकेगु । 
. हां न्यात कि नं च्चला पाय॒गु । 
. मिं पूसा बं च्वला पायगु वा गोलभेड़ां बुलाबीगु । 
. भुजिंखां न्याइबलय्‌ जालिं बुलेगु । 
. छा:कीनं छाइबलय्‌ सं बुलेगु, लाभां बुलेगु । 
. छुं नं कीचां न्याःसां लाभां बुलाबीगु । 
. न्हासी वलकि न्हासय्‌ हाक: पायगु, कःनिस्यः वांन्याकेगु । 
. मचातय्‌ मिखा स्यातकि माम्हेसिया दुरु तयाबीगु, तःधिकःपिनि मिखा 
स्याःसा ख्येँ छुया: वा मनाः क्वाःतयाःथःम्हं हे मिखा स्याःम्हेसिनं हे नयगु । 
१०. नकिनं ताःसा वहे नकिनं छ्या सेके यायगु । 
११. कथं कःसा वाखि तय्‌गु । 
१२. मनाः वःसा चिक इलाः मिंपनाः क्वा: तयूगु, चिक्वाः तयूगु । 
१३. हाना प्व: वल धाःसा बजि न्ह्ययाः प्वःवःथाय्‌ तिकेगु बीगु । 
१४. तुती लुसिप्वता जाःसा धौबजि वाला तयाबीगु । 
१५. मिखा तेलाकेत अज: उइकेगु, मचाबलय्‌ गुलि ख्वबि वल उलि हे मिखा 


बांलाइ, स: वयूक ख्वलकि मचाया सः नं बांलाइ धइगु विश्वास दु । 

१६. घाः जूसा हलू चिक पाकेगु । 

१७. सेखं चाल धाःसा हलू लःया बाफ कायगु, हलू, इमू, चि, लाभा तया 
पाखवंक ल: दायका त्वनेगु । 

१८. भवयपिया कचिघाः जुल धाःसा क्वाःगु इलं बुइगु । 

१९. घालं हि मदिक वयाच्चन धाःसा वनमारा घाँयया ति तिसिना तयाबीगु । 
२०. वा स्याःसा वा स्या:थाय्‌ हिं तयाः बीगु । लवं छफ्व नं तया बी ज्यू । 
२१. में कै वल धाःसा मर्स्याबऱहां छगः म्हुतुइ तया: तय्‌गु । 

२२. मुसु वइबलय्‌ छूवःरा व जिफ्वः च्वलाः त्वंकेगु, ह्याउ॑मचायात मुसु वल 
धाःसा इम्‌ नचूक न्ह्ययाः चसुप्वालय्‌ तयाबीगु । 

२३. मचाया छाती घ्याराघ्यारा जूसा छवःरा च्वला त्वंकेगु । 

२४. मचाया तेपुचा पिहाँ वःसा चिक मिं पना: तेपुचाय्‌ क्वा: तयाबीगु । 
२५. पिसाब पोले जूसा चौलानी त्वंकाबीगु । मही नं त्वंके ज्यू । 

२६. सः सुइबलय्‌ इष्टमी लः दायकाः त्वंकेगु । 

फ्वया: नं उकीया ति त्वनेगु । 

३३. खिचां न्याःसा सकि च्वला पाय॒गु। कःनि च्वला पाय्‌गु । मिन्हृतक व 
न्याःम्ह खिचा मसित धा:सा ग्यायूम्वा: धाइ । 

३४. नकिनं ताया न्हि दाःसा र्हि दुगु कै वा घालय्‌ चिक बुलात:गु इता: च्याकाः 
इतालं दाया सेके याय॒गु । 

३५. आउँ जुइबलय्‌ अप्पा क्वाकाः उकी फयतुइगु, व्याः फ्वयाः कन्हय॒खुन्ह 
त्वनेगु, कुन्हःबुया तरकारी नय्‌गु । 

३६. कथुइ तन्सिल वइबलय्‌ अजूस्वांया ह: दायूकाः त्वनेगु । 

३७. न्यांया क कथुइ थाइबलय्‌ तकुस्वां नकेगु, अझ लालीगुराँस लालीगुराँस 
जक धाःसा कं नाया वनी धइगु धारणा दु । 

३८. साराक्क वना गःपः, जँ आदि स्यात धाःसा स्याम्हेसिगु नां कयाः फुके 

याकेबीगु । 

३९. उके वइबलय्‌ मेपिनि छुँयया वना खापा संक: वनेगु, कुने सु ? धका न्यनकी 

उके धकाः बिस्यूँ वयगु । 

४०. चिपके वइबलय्‌ बँ च्वलाः पायगु। 

४१. ल्हाःतुती, ख्वा: चिक॒लां तज्याइ, तमज्याकेत दुरुया पुईं बुइगु । 

४२. क्वाःधका: वलधाःसा कचिगु लैंस मलेचुं व चिचुं तया नयगु वा मिश्री वा 

चाक्‌ छक्‌ ति नया लः त्वनाबीगु । 

४३. वायु विकारयात ठीक यायया निंतिं खायु ककःचाया तरकारी नय्‌गु । 

४४. वायु बढे जुया प्वा: सुकुमदया च्वन धाःसा बेची छगू भाग व चिनी प्यंगू 

भाग याना नचुका नहीं बागु चम्चा सुथय्‌ बहनी क्वालखं क्वचिना बीग । 

४५. प्वाः याउंक तयया निंतिं नवःघाँयया रस कस्ती तया: सुथय्‌ खाली 

प्वाथय्‌ नय्‌गु । 

थुकथं परम्परांनिसे जुयावयाच्चंगु थुजा:गु लोक उपचार पुर्खापिन्सं अनुभव 

व विश्वासया लिधंसाय्‌ नीरन्तर रुपं थी थी जातिं, समुदायपाखे छयला वयाच्वंगु 
खः । छुं नं ल्वय्‌ जुलकी थःम्ह स्यूकथं, (थःगु अनुभवं ब्यूकथं छु ल्वय्‌ खः धइगु 
सीकाः वासः यानावयाच्चंगु थ्व परम्परागत पद्धति, गुगु पद्धतियात लोक सर्वसम्मत 
रुपं मानेयाना वयाच्चन व हे लोकउपचार पद्धति खः । ८1 

अन्धविश्वास 


रास जोशी 


समाज परिवर्तनशील जूगुलिं हे भूतप्रेत, द्यः आदिया विश्वास छखे दुया 
व हे यमाजय्‌ थुजाःगु खँय्‌ विश्वास मयाइपि न॑ दु । थुकियात मनोवैज्ञानिक 
रुपं विश्लेषण याइ । तर थुजा:गु विश्वास अन्धविश्वास नेवाः लोकवार्ता 
ख्यलयू न॑ दु। 


१. पृष्ठभूमि 

विश्वास धइगु लोकया मानसिक भावनाया प्रतीक खः । उकीसनं श्रद्धा व 
विश्वासं ब्वलंगु मानसिक सोचाइया लिच्च: हे भावना खः । विश्‍वास व अन्धविश्वास 
मानव सभ्यताया विकासलिसें हे विकास जुया: वयाच्वंगु दु । छगू समुदायं विश्‍वास 
याःगु विषयवस्तुयात मेगु समुदायं अविश्वास यायूफु । छगू समाजय्‌ ल्यनाच्वंगु 
अन्धविश्वासयात मेगु समाज वा पुचलं उपेक्षा यायफ्‌ । उकि थ्व शव्दया छयलाबुला 
गन गुकथं छ्यलेगु धइगु तसक थाक । 

विश्वास व अन्धविश्वासयात कया: धायूबलय्‌ गुलि गुलि शिक्षा न्यनाः 
वनी वा शिक्षित मनूतय्‌सं थःगु पुचलय्‌ ल्यनाच्वंगु मूल्य मान्यतायात दुग्यंक वा 
क्वथीक स्वयूगु कृतः याइवलय्‌ अन थाय्‌ शदियौं वा पुचलय्‌ ल्यनाच्वंगु मूल्य 
*“च्वमि नेपालभाषा शिक्षण समितिया शिक्षण सहायक खः । 

मान्यताय्‌ छु आधार मखन कि उकियात अन्धविश्वास धायगु याइ । तर, थथे 
समाजय्‌ ल्यनाच्वंगु मूल्य मान्यतायात अन्धविश्वास धायगु याःसां उके छुं नं कथंया 
अर्थ धाःसा दया: हे च्वनी । 

अन्धविश्वास छगूकथं धायगु खःसा धार्मिक, सामाजिक वा भौगोलिक 
पुचलय्‌ ल्यनाच्वंगु छगूकथंया चरम विश्वास खः । गुके छुं नं कथंया ज्ञान, अनुभव 
वा कारण दइमखु । मात्र, थःथःगु पुचलय्‌ थःसिबें न्स्यःया विश्वासया निरन्तरता 
दयाच्वनी, गुगु श्रुति परम्पराया आधारय्‌ न्ह्यानाच्वनी । लिपा वनाः वहे श्रुति- 
परम्पराया माध्यमं वःगु विश्वास, लोकसंस्कृतिया रुपय्‌ नं विकास जुइफ । थःगु 
जीवनया अंगया रुपय्‌ ब्वलनाच्चंगु उज्वःगु परम्पराप्रति अप्वः लगाव वा मोह 
दयाच्चनी । थ्वहे विश्वास व अन्धविश्वासया दुने लोकभाग्य, भविष्यवाणी व दैवीशक्तियात 
नं छुयलाच्चंगु दइ । थुगुकथं गुलि नं विश्‍वास वा अन्धविश्वास दइ व दक्वं भविष्यप्रति 
सचेत अले सतर्क यायगु नितिं खः ।लोक जनजीवनय्‌ अतिक थाय्‌ कायफुगु विशवास 
व अविश्वास वा अन्धविश्वासया जन्म धइगु धार्मिक, भौगोलिक, सामाजिक पुच: 
आदितयके ल्यनाच्चंगु आकाभाकां जुइगु छुं नं घटना वा दुर्घटना पाखें हे श्रृजित जुइगु 
खः । अंग्रेजी सुपरच्यूशन धकाः धाइगु थुगु शव्दया इतिहास दुवालेबलय्‌ नं थ्व 
इशासिबें न्ह्य: न्हापांगु शताव्दी हे थुकिया विकास जुइ धुंकूगु खनेदु । विना कारण 
मनूतय्‌ दथ्वी ब्वलनीगु ग्याचिक्‌ वा जादु मेगु समुदाय वा उज्वःगु मूल्य मान्यतापाखें 
तापाःपिनिगु नितिं अन्धविश्वास जुयाबिल । न्हापांगु शताव्दी धार्मिक ग्याचिक्‌, 
शुद्धता व धार्मिक ज्याभवःपाखें हे थ्व शव्दया विकास जूगु खः । 
१.१ विश्‍वास / अन्धविश्वास 

मानव सभ्यताया विकासलिसेलिसें हे थःथःगु कथंया हे त्यःमत्यः धइगु 
भावना ब्वलना: वयाच्वंगु दु । त्यःमत्यः छगूकथं धायृगु खःसा थ्व आदिम संस्कृतिया 
हे निरन्तरता खः । भूगोल, जाति, समुदाय वर्ण आदिकथं थःथःगु हे मूल्य मान्यताकथं 
त्यःमत्यः दयाच्वनी । गुके परम्परागत चलनय विवेक मतःसें मिखा तिस्सिनाः श्रद्धा 
तल कि नं अन्धविश्वासया विकास जुइ । उके छगू समुदाय, जाति आदियात विशवास 
जुयाच्चंगु खँ मेगु समुदायया नितिं अन्धविश्वास जुइफु ।सभ्यताया विकासक्रमलिसें 
वःगु संस्कृति हे विशवास व अन्धविश्वासया पुसा खः । थः जन्मय्‌ मजूगु इलंनिसें 
न्ह्याःवयाच्चंगु परम्पराया महत्व, अर्थ वा कारण व असर मथुइवं व अन्धविश्वासय्‌ 
हिलाःवनी । थ्व ल्याखं छगू इलय्‌ विश्वास कालान्तरय्‌ वनाः अन्धविश्वासय्‌ रुपान्तर 
जुजुं वनी । उके लोकवार्ताया क्षेत्रय्‌ आदिम परम्परा, मूल्य मान्यता आदि थुइकेगु 
नितिं नं विश्‍वास व अन्धविशवासया गहन रुपं अध्ययन यायमाःगु आवश्यकता दु । 

छँज:, समाज व देशया हे थी थी पुचलय्‌ न्यनाच्वंगु विश्वास व अन्धविश्वासया 
अनुसन्धान सर्गतय्‌ च्वंगु नगु ल्याःखायगु थें हे अंसभवप्राय ज्या खः। समाजया 
चालचलन, विकास छगूकथं पूर्वज वा अग्रजया ज्ञानया भण्डार खः । गुकियात 
थौंया शिक्षित मनूतयूसं अन्धविश्वास तायफ, माने मयायफु । थुज्वःगु विश्वास 
नालीपिन्त ढोंगी वा पाखण्डी धइगु शव्दतक छ्यलेफु । गुलिखे विश्वास वा 
अन्धविश्वासया गुढ खँयात उले मफसां वा संभव मजूसां परम्परानिसें श्रुति 
माध्यमं न्ह्या: वयाच्वंगु पुलांख॑या महिमाप्रति अनुराग, मोह वा भावनाया कारणं 
विश्वास व अन्धविश्वास ल्यनाच्वंगु खः । थ्व ल्याखं स्वयूबलय्‌ नं विश्वास वा 
अन्धविश्वास संस्कृतिया छगू पक्ष खः । 
१.२ विश्‍वास / अन्धविश्वासया परम्परा 
विश्वास व अन्धविश्वासया विकास छगू पुस्ता मेगु पुस्तायात 
कनाथकीगुकथं ल्यनाच्वंगु छगूकथंया व्यवहार खः । थुकिया परम्परा थुबलेनिसें 
शुरु जुल धका: तिथिमिति क्वःछी फइमखु । थ्व छगू पुस्तां मेगु पुस्ताय्‌ घटनाक्रम 
कना:, तत्कालीन समाजया मूल्य मान्यताकथं विकास जुयाच्वंगु दइसा मेखे 
अलौकिकता, यः, म्हगस, आत्मा खना: पिज्वइगु ग्याःचिक्‌ पहलं याना: नं विश्वास 
व अन्धविशवासया विकास जुया: वयाच्वंगु दु । गुलिखे परम्पराया रुपय्‌ विकास 
जुयाः वयाच्चंगु विश्वास व अन्धविश्वास समाजयात सचेत सतक याना: खनेमदुगु 
ज्ञान ल:ल्हानाबीत हे नं न्ह्याना: वयाच्वंगु खनेदु । गथेकि - 
सँ छूयनेधुंका: हाया: वःगु सँ थुकलं बिया: वांछुवयमाः (सँ याउँक फसं पुइका 
यंकीगु जूगुलिं फसं पूइका मयंकेमा धका: ई फाना: बीवं सँ भयातुया: बँय्‌ लाइ ।) 
त्वाकलय्‌ फ्यतुइमज्यू (सामान्य रुपं अलः कै वइ धाःसां त्वाकलय्‌ चुपिं घाः 
यानाः तइगु जूगुलिं थुके फ्यतुइगु इलय्‌ पुथं कइ धकाः खः ।) 
पिहां वनेबलय्‌ खाली घः स्वया: वनेमज्यू (थ्व मानसिक रुपं घाः लाइ धकाः खः) 
सर्प वा भौचां लँ त्वा: ल्हाका: वनेमज्यू (थ्व मानसिक रुपं घाः लाइ धकाः खः) 
जासि फाता पूगु मभिं (जासि फाता पुइगु इलय्‌ बुझ धुंकूगु जा नयूमखनिगु 
मभिं खः । थुकें इ, इन्धन व नसा नं सितिं वनीगुलिं खः) 
धलिं फाया चने मज्यू । (भुखाय्‌ ब्वया: ल्हात धाःसा दक्वं धलिमं ल्हाइ थ्व 
बाहेक धू कृतुवया: मिखाय्‌ लाइगुलिं याना: खः) आदि । 
च्चय्‌ न्ह्यब्वयागु खँपूया महत्व मथूसा थुकियात अन्धविशवासया धलखय्‌ 
दुथ्याकी । तर, थुकियात दुग्यंक विचा: यात धा:सा थुगु खँपू दुने छसिकथं स्वास्थ्य, 
शारीरिक व दुर्घटनापाखें थ: बचे जुइत ब्यूगु सन्देश खः । थथे बीग सन्देश गुलिखे 

आलंकारिक, लाक्षणिक वा सांकेतिक रुपं पितबी । गुगु ताःहाक: जुइक व्याख्या 
विश्लेषण याय म्वाय्‌क म्हो शब्दं संभावित खतरा, लवः, भाग्य व अभाग्य आदियात 
थुइकेगु याइ । व्याख्या याय्‌ मफतकि थ्व हे खँ अन्धविश्वासय्‌ हिलाःवनी । 
१.३ विश्वास / अन्धविश्वास सिर्जनाया ई 
विशवास व अन्धविश्वास कनीगु जक मखसें थ्व व्यवहार नं जूगुलिं 
थुकिया छूयलाबुला थ्व हे इलय्‌ जुइ धायूफइमखु। गुलिसिया म्हगसय्‌ म्हंगु 
आधारय्‌ विश्वास अन्धविश्वास ब्वलनीसा गुलिसिया नयूत्ययूका:, पिहांवनेत्ययकाः, 
दुहाँ वयूबलय्‌, लँय्‌ आदि गनं नं जुइफ्‌ । थ्व सुनां नं प्रयोग याइगु खचू, याइगु 
व्यवहार, अप्राकृतिक गतिविधि, दुष्यय्‌ नं आधारित जुयाः च्वनीगुलिं थुकिया ई, 
लागा व सीमा मदु, मात्र, थःगु समाजया मूल्य मान्यताकथं वा, थःगु मानसिकता, 
धार्मिक एवं ज्योतिष ग्रन्थ, मान्यता आदिपाखें क्व:छ्यू जुइ । 
१.४ अन्धविश्वास चीकेगु पद्धति 
नेवाः समाजय्‌ थी थी कथंया अन्धविश्वास दुसां तबि गुलिखे थुजाःगु 
विश्वासपाखें थः मुक्त जुइगु प्रविधिया विकास यानात:गु दु । थथे थी थी कथंया 
प्रविधिया ग्वहालि काय्‌ धुंका: अन्धविश्वासं हा काःगु ज्या नं याय ज्यू जुयाः वनी 
, गुगु प्रविधि समाज वा जाति वा भौगोलिक थःथःगु हे कथंया दु । 
गथेकि - 
शनिबार नँ दुत हयमज्यू धइगु मान्यता दुसा उगु अन्धविशवासयात चीकेगु 
नितिं नकि छकि जूसां छे नं पिने तय्‌गु याइ । 
स्वम्हेसिया नापं म्व: ल्हुइमज्यू धाःसां म्वः ल्हुइमाल धाःसा ल्वहंचा छगःयात 
नं म्व: ल्हुकी । 
स्वम्ह नापं पिहां वनेमज्यू धाःसां छम्ह न्हापा व निम्ह लिपा याना: वनी । 
भौचा, नव:चा वा ताहां ल॑ त्वा:ल्हातकि सुप: छपूं हाचां गायूका: बीवं गाः । 
जन्मन्हि बलय्‌ खुसि छिना: वनेमालकि ध्यबा छग: खुसी वांछ्वया बीवं गा: । 
म्हगसय्‌ मभिंक म्हनकि चःबी वना: कनेवं गा: आदि । 
१.५ विशवास / अन्धविश्वासया ब्वथला 
न्हिथं व्यवहार व शव्दय्‌ खनेदयाच्वंगु विशवास अन्धविश्वास समाजया 
न्हायूकंया रुप जूगलिं थुकियात थी थीकथं हे ब्वथले छिं । समाजय्‌ ल्यनाच्वंगु 
द्यः, भूतप्रेत, स्वर्गनरक, म्हस आदिया नामय विशवास व अन्धविश्वास 
ब्वलनाच्चनी । 

१.५.१. द्यःया नामय॒ 
द्यःप्रति विशेष सन्मान वा श्रद्धा दूगु समाज वा व्यक्ति थःत गुग नं कथंया 

लाभया श्रेय वा हानीया दोष द्यःयात हे बी । छुं छगू भिंगु ज्या याय मालकि उकिया 
पूर्णताया नितिं वा ज्या मस्यनेमा धइगु कामनार्थं द्य:या भाकल यायगु वा किसली 
फ्यायूगु वा पूजा यायगु ज्या याइ । थ्व दक्वं य्यः दु धइगु पूर्खांनिसें कना: वयाच्चंगु 
मूल्य मान्यताया उपज खः । तर, द्यःप्रति आस्था मदुम्ह मनूखं धाःसा थुजाःगु 
ज्यायात वाहियातकथं काइ । द्य:प्रतिया विश्वासं समाजय च्वंपिन्सं न्ह्यारगु ज्या 
याःसां द्यवं सी उकि मज्यू, मभिं यायमज्यू धकाः ग्याःचिकं पुनाः च्वनी । बहे 
कारणं छुं नं मभिं, मनिं वा समाजय्‌ अपराधकथं कयातःगु ज्याखँया तत्काल दण्ड 
बीगु ज्या द्यवं याइ धइगु विशवासया आधारय्‌ विश्वास याइसा थुगु विशवास उगु 
मूल्य मान्यतायात वेवास्ता याइपिन्सं अन्धविश्वासया रुपय्‌ चित्रण याइ । 

द्यःयाके रश्मि दइ (द्यः दयकेत लँ लगायत थी थी धातु तइगु जूगुलिं थुकें 
छगूकथं जः वइ) 

द्यः छाना: नयमा: (नय्‌गुया आकर्षणं की जाभु पाखे न्ह्याः वइगु जूगुलिं यानाः 
उकियात पनेगु नितिं) 

अपसं च्वनेबलय्‌ धर्म लाइ । (प्वा:यात इलय्‌ व्यलय्‌ आराम बीमा:गुलिं यानाः 
इलय्‌ व्यलय्‌ खालि प्वाः च्वनेमाः) 

मत मसीक स्वां क्वकाय्‌ मज्यू ( इता: कं पाखें फसय्‌ दइपिं की स्याइगु जूगुलिं 
थप की स्यायगु नितिं खः) आदि । 
१.५.२ स्वर्ग व नरकया नामय॒ 

द्यः प्रति विशवासया कारणं समाजय्‌ छुं भिंज्या यात धाःसा उकिया लिच्च: 

सी धुंका: स्वर्गय्‌ यंकी व मभिंगु ज्या यात धाःसा नरक बास लाइ धइगु धार्मिक 
मान्यता समाजय्‌ दु । थ्व हे कारणं समाजय्‌ सी धुंकाः नरकय्‌ वनी धकाः ग्याःचिक्‌या 
कारणं चायूकं मभिंगु ज्या यायूत तयार जुइमखु । अथे खःसां समाजय्‌ गुब्लें गुब्ले 
समाजं निन्दा यानातःगु ज्या नं यायफ । थुज्वःगु अवस्थाय्‌ स्वर्ग वा नरकया अव- 
धारणां मनूतयूत सचेत व सतर्क याना: वा मनोवैज्ञानिक त्रास बिया: ख:गु लँय्‌ यंकेगु 
कृत: यानाच्चनी । थथे थ्व यायूत्यः वा मत्यः दुने वैज्ञानिक आधार ल्यंकाःतःगु दइ । 
गुलि आधार मालेमफूगु इलय्‌ नं उकी मनोवैज्ञानिक आधारत दयाच्चनी । थुज्वःगु 
अवस्थाय्‌ चित्रण यायत मनूया न्हिथंया गतिविधि व्यवहार, भाषा, कल्पना (म्हगस)या 
पाखें स्वर्ग/नरक /धर्म/पापया परिभाषा बिया: सचेत व सतक याय॒गु ज्या याइ । थ्व 

छगू समुदाय व मेगु समुदाय दथ्वीया मूल्य मान्यता पाइगु कारणं ब्यागलं ब्यागलं 
धर्म / पाप/स्वर्ग वा नकया परिभाषा जुइफ । 
अपसं च्वनेबलय्‌ धर्म लाइ 
मनूयात थें सीम्हेसित नं नयूगु भाग तय्‌माः आदि । 

१.५.३ पुनर्जन्मया नामय्‌ 

मनूत थुगु जन्मसिबें मेगु जन्म खना: अतिक ग्या: । थुकिया मूल कारण 
धर्मय्‌ आधारित समाजं सी धुंका: मेगु जन्म काइ धइगु मान्यतां याना: खः । 
हिन्दू व बौद्धतय्‌ दथ्वी ल्यनाच्वंगु पुनर्जन्म वा ८४ लाख योनी जन्म काइ धइगु 
अवधारणां याना: मेगु जन्मय्‌ बांमला:गु योनीजन्म काय्‌ म्वाःलेमाः धइगु मान्यता 
दु । तर, पुनर्जन्मय्‌ विश्वास मयाइपिन्सं व उगु समाजया मूल्य मान्यतासिबें पाःगु 
समाजं धाःसा थुकियात अस्वीकार याना: अन्धविश्वास धका: धायगु याइ । 

गथेकि, 

व्याहा मयात धाःसा मक: वा लठठा जन्म काइ । (व्याहा मयायगु क्रम 
अप्वया वनकि सामाजिक संरचनाय्‌ असर लाइगुलिं खः ।) 
१.५.४ अलौकिक शक्तिया नामय्‌ 

समाजय्‌ च्वंपिन्सं भौतिक रुपं खनेदूगु शक्तियात जक मान्यता बीगु 
मयासें खनेमदुगु अलौकिक शक्तियात नं उत्तिकं थाय्‌ बियातःगु दु । नांगां मिखां वा 
वैज्ञानिक परीक्षण मयायूकं खनेमदइगु घटना वा आकाभाकां गुगु नं थासय्‌ वा 
मनूतयके वइगु अजूचायापुगु घटनायात हे अलौकिक शक्ति धाइ । गथेकि - 

मिप्वा:लाखे, द्यः वइगु, द्यः थीमज्यू जुइगु आदि । थुजाःगु अलौकिक 
घटनायात कया: नं समाजय्‌ छगूकथं विश्वास ब्वलनाच्वनी । तर, थुकिया पहिचान 
याय्‌ मफयूवं वहे खँ अन्धविश्वासय्‌ हिलावनी । गथेकि - 

बरमा क्वय्‌ चने मत्यः (बरया हा चांचां हे ताहाक: जुया: वइगु व थथे 
वइगु इलय्‌ अन चना: च्वंम्ह मनूयात नं हा काइ धका:) 

दिप च्याइगु स्वयूमत्यः । (मनू च्याकीगु इलय्‌ नायाः वंगु दाः, न्ह्यपु व स्यः 
दिपय्‌ तःलय्‌ वनी । गुगु चान्हय्‌ मतया रुपय्‌ खनेदइ । थुज्वःगु घटनां ग्याइगुलिं ।) 
१५.५ आत्माया चामय्‌ 

विश्वया न्ह्याग्गु नं कं कुलामय्‌ स्वर्ग नरक, पुनर्जन्म, अलौकिक शक्ति 
व द्यःयात मान्यता बियात:गु दु । तर थुकिया रुपरंग, ढंग धाःसा पाना:च्वनी । अथे 
हे आत्माया मान्यता नं बियात:गु दु । थथे आत्मायात मान्यता बीगु भवलय्‌ सीम्ह 

मनू तरे जुइगु वा अगति जुइगु थें जाःगु मान्यता समाजय प्रचलित जुयाच्वंगु दु । थ्व 
सी तरे जुइगु वा अगति जुइगु धइगु नं समाजय्‌ ल्यनाच्वंगु मूल्य मान्यता 
हाचांगाया: ज्या मयायूमा: धइगु मान्यतां हे खः ,गथेकि - 

बेगलंनिसें पिखालखुतक छस्वा जुइक बँ पुइमत्य: (विशेष याना: सिथं 
यंकीगु इलय्‌ थुगु ज्या याइ । थुकिया मूल कारण सीलिसें किटाणु नं पुया: यंकेगु 
खः । पिखालखुतक बँ पुइबलय्‌ सतकय्‌ च्वंपिं की तुफी थाना: मवय्‌मा: धकाः खः) । 
अथे हे सी हइगु इलय्‌ खापा तीमा: (सीम्हपाखें किटाणुत दुहांवई धका: ख: ) । 
१.५.६ म्हगसया नामय्‌ 

मानव समाजय्‌ न्हापांनिसें हे ल्यू ल्यू वयाच्चंगु छगू पक्ष ख: म्हगस । भिंगु 
याःसा भिंगु फल दइ, मभिंगु ज्या याःसा मभिंगु धइगु मान्यताया लिसें मनूया 
अचेतन मस्तिष्कपाखें हे म्हगस खनीगु खः । थ्व हे म्हगसय्‌ आधारित जुया: नं 
समाजय्‌ छगूकथंया विश्वास ब्वलनी । गुगु मेगु पूचलं मान्यता मबीवं अन्धविश्वासय्‌ 
हिलावनी । 

गथेकि 

म्हगसय्‌ सिंह, किसि, सलं खः सालकि राजपद प्राप्त जुड । 

म्हगसय्‌ सुयातं पालेफगु राजपद प्राप्त जुइ । 

मे चाना: ब्यूगु म्हनकि प्रशासकीय पद चूलाइ । 

म्हगसय्‌ फोहर (मनूया मल) वा ल्ह्वःगु नलकि लाभ जुड । 

म्हगसय्‌ पलेस्वांया द्यःने च्वना: नःगु म्हनकि लाभ जुइ । आदि । 
१.६. विश्वास / अन्धविश्वासया निर्धारण 

विश्वास व अन्धविश्वास नं मूलत: समाजयात प्रशिक्षित, सतक, सचेत 
व थःम्ह याय॒माःगु ज्या वा कर्तव्यं विमुख मजुइकेत दयूकाःतःगु खनेदु । थकिया लँपु 
जक थी थीकथं खनेदूगु खः । थुकियात थुकथं निर्धारण याइगु तत्वत ख: - 
१.६.१ धर्म 

म्हगस, घटना, विश्वास, अन्धविश्वास धर्मय्‌ लिधना च्वनी । छायधाःसां 
धर्म स्वाना: बीवं थप न्ह्यसः ब्वलनी मखु । नाप थुके कर्मप्रति जोड बियाच्वनीगुलिं 
समाजया संरचना नं स्यनीमखु । 

अपसं च्वनाः धर्म लाइ । 

द्यः छाना: नय्‌मा: आदि । 

१.६.२ मनोवैज्ञानिक 
विश्वास मनूया तःधंगू शक्ति खः । विश्वासं हे न्ह्यागगुं ज्याय सफलता 
ल्हाःतय्‌ लाकी । अथे खःसां गुलिखे थःथिति, छँँजःपिन्सं धाःगु खँया कारणं ग्याःचिक्‌ 
ब्वलनी । थ्व धइगु प्रत्येक मनूतय्‌ मान्यता वा मानसिकता व्यागलं व्यागलं जुयाः 
च्चनी । उकीसनं समाजय्‌ न्हापांनिसें धयावयाच्चंगु त्यः, मत्यःया कारणं छुं म्हगस, 
घटना, व्यवहार मनोवैज्ञानिक रुपं प्रभाव लाइ । गथेकि, 
च्यान्हुच्याचा वा गुन्हुगुचा खुन्ह छेँय दुहां वयूमत्यः ( च्या वा गुया ल्या: 
मभिं कथं कयाःतःगुलिं ) 
स्वबाय्‌ लाके मत्यः, स्वम्ह म्वः ल्हुइमत्य: । आदि । 
१.६.३ उपचारात्मक 
धर्म, कर्म व मनोवैज्ञानिक रुपं जक समाजय्‌ मूल्य मान्यता तक्यनाच्वनीगु 
मखसें थुकें समाजया दुज:यात जुइगु संभावित ल्वयपाखें नं सचेत सतक यायगु 
ज्या याइ । नयूबलय्‌ लाकां न्ह्याना: नयूमज्यू, बैगल॑निसें पिखालखुतक छस्वा याना: 
बँ पुइमज्यू धकाः ल्यनाच्चंगु मान्यता ल्वय्‌ न्हंकेबीत खः । 
पूजाय्‌ च्वनेत नय्‌ मत्यः (नलकि पिथाः च्वनेमालीगुलिं खः ।) 
उत्तर व दक्षिण छयं लाका: चने मत्यः (उत्तर व दक्षिण ध्रुबया चुम्बकीय प्रभावं 
मानसिक असर लाइ ।) 
लुफि हालकि थुकलं बीमा: (लुफिं हाःगु थासय्‌ थुकलं बीगु धइगु ई पाखें 
उपचार यायगु खः ।) 
नकिमं तालकि मभिं (टिटानसया कारण) । आदि । 
१.६.४ सुरक्षा 
म्हगसनिसें कयाः न्हिथंया व्यवहारय्‌ गुलिखे अन्धविश्वास धयावयाच्चंगु 
मान्यता शारीरिक सुरक्षाया नितिं कवच जुयाच्चनी । गुकें समाज व समाजया 
मनूयात संभावित दुर्घटनापाखें बचे यायत तसक तःधंगु भूमिका म्हिती । 
द्यां लाय॒बलय्‌ खाय्‌ नि नयमा: ( खाली प्वाथय्‌ छत्थं छाःगु नसा नलकि 
ल्वचं थीगुलिं ) 
निभा: बिका: सँ छयने मत्यः । 
धलिं फांगा यायूमत्यः । 
ल: व मि लिक्वय्‌ व छयं फुसय्‌ तयाः द्यने मत्यः ( ल: व मिया दथ्वी रासयन्तिक 
प्रतिक्रिया जुइगु इलय्‌ मेमेगु अक्सिजन नं साला:काइगुलिं ) 

लाकां न्ह्याना: नय्‌मत्य: । 

स्वाहाने हाचां गाय्‌ मत्यः । 

मचा बुइबलय्‌ सु लायाः तय्‌मा: ( मचा बुइगु इलय्‌ साः लिसें मेमेगु फोहर 
उखेंथुखें जुड धका: ) 

निभा: बिका: वा ब्वय्‌ वनेमज्यू (बँ वा झा: दुथाय्‌ ताहा च्वना: च्वनी धकाः ) 

मुल्‌ नांगां तय्‌ मत्यः ( मुलं सुइ धकाः )आदि । 
१.६.५ प्रकृति 

गुलिखे त्यःमत्यः प्रकृती आधारित जुयाच्चनी । प्रकृतिलिसे आधारित 

त्यःमत्यः धइगु सांकेतिक प्राकृतिक ज्ञान बीत नं खः । 

न्हय्‌गां जात्राय्‌ वा वयमा: । सक्वय्‌ जात्राय्‌ प्वं वह । 

भलभल अष्टमीं वा वयमा: । 

ज्यापुन्हिबलय्‌ वाफय्‌ वयमा: । 

बिस्का: त्यलकि भुजिं दाइ । आदि । 
१.७ त्यःमत्यः साधन जक खः साध्य मखु 

समाजय्‌ प्रचलित गुलि नं त्यःमत्यः दु व धर्म, द्यः, आत्मा, पुनर्जन्म, 

म्हगसय्‌ आधारित जुया: च्वंसां बस्तुतः उकी समाजयात न्ह्यःने न्ह्याकेगु लँपुया 
रुपय्‌ विकास यानात:गु छगू माध्यम खः । गुलिसितं मानसिक त्रास बिया: गुलिसितं 
धर्म, द्यः आदिया त्रास व आश बिया: समाजया कर्तव्यपथं विमुख मजुइमा अले थःत 
वइगु संभावित खतरा, दुर्घटना आदि पाखें सुरक्षित जुझइमा: धका: लाक्षणिक, 
अभिव्यञ्जनाया माध्यमं संक्षेपय्‌ सचेतनता हयगु ज्या यानाच्चनी । समाज दुनेया 
चरम विश्‍वास हे अन्धविशवासया पुसा खः । विश्‍वासया मात्रा अप्वलकि उकी 
यायमज्यू व यायज्यू बाहेक मेगु कारण मालेगु कुत: याइमखु । तर, समाजय्‌ गुलि 
नं थ्व यायज्यू व मज्यू धकाः मान्यता दयूकी व परीक्षण लिपा वःगु अनपेक्षित 
लिच्चःया कारण खः । गुलिं छक्वः दुर्घटनाया शिकार लिपा निर्माण जुइसा गुलिं 
मनोवैज्ञानिक कारणं श्रुजित जुइ । गथेकि - भिं ज्या यायबलय्‌ बर्खिवसःयात 
मभिंकथं काइ । थ्व समाजय्‌ ल्यनाच्चंगु मनोवैज्ञानिक त्रास ख: । गुगु लिपा थुकिया 
अर्थ मालेगु कृतः सिबें त्यः मत्यःया रुपय्‌ जक सीमित जूवनी । उकि विश्वास, 
विश्वास मयाइपिनिगु नितिं अन्धविश्वास खः । उकि विश्‍वास व अन्धविश्वास धइगु 
छगू साधन खः । तर, साध्य धाःसा वैज्ञानिक कारण हे खः, गुगु शदियों वा परम्परां 
निसें न्ह्या: वयाच्वंगु ज्ञानया निरन्तरता खः। ८1 

लोकव्यवहार 
रास जोशी 


जीवनयात परिष्कृत यायूत माःगु व्यवहारयात हे लोकव्यवहार धाइ । 
जीवनय्‌ बइगु गुगु नं कथंया समस्यायात अःपुक्क समाधान यायूत 
स्थानीय स्तर व धार्मिक मूल्य मान्यताया बः कया: याइगु व्यवहार हे 
लोकव्यवहार ख; धुकिं जन्मनिसें मृत्यु अले सुसभ्य व योग्य जुइत शिक्षातक 
दुथ्या: । 


१. म्हसीका 

शाव्दिक अर्थय्‌ लोकव्यवहार धायूबलय्‌ समाज वा लोकय्‌ यानावयाच्वंगु 
व्यवहारकथं थुइकेगु याइ । थुकियात लोकसंस्कार नं धायगु याइ । लोकसंस्कार 
समाजयात एकताया सूत्रय्‌ चिनाःतय्‌त स्थानीय स्तरं हे दयकाथक्‌गु छगू नियम 
खः । शास्त्रीय ग्रन्थया निर्माणसिबें न्ह्यः स्थानीय रुपं थःगु जीवनयात अक 
परिष्कृत यायत व जीवनय्‌ वइगु गुगु नं कथंया समस्यायात अःपुक्क समाधान 
यायूत याइगु व्यवहार खः । गुगु लिपा वना: मेमेगु समुदाय वा धार्मिक ग्रन्थया 
आधारय्‌ अझ परिष्कृत यायगु कृतः जुयावंगु खनेदु । लोकव्यवहारयात कयाः 
अध्ययन यायूबलय्‌ थुकियात निगूकथं ब्वथले ठिं । 

१) जीवनय्‌ मदयूक मगाःगु ज्याया नितिं दयूकातःगु 
* च्वमि नेपालभाषा शिक्षण समितिया शिक्षण सहायक खः । | 

२) वीर्य व गर्भाशयया दोषं मुक्त जुइत । 

च्वय्‌ न्ह्यथनागु निगुलिं ब्वथला मनूयात सुसभ्य व संस्कारित यायगु 
नितिं हे खः । 
१.१ उद्देश्य 

मनूया जीवनयात मदयक मगाःगु क्रियायात सूत्रवद्ध यायूगु नितिं नं 

व्यवहार प्रचलनय्‌ वयाच्वंगु खनेद्‌ । शास्त्रीय मान्यताकथं नं वेदाध्ययन, व्रत, होम, 
पूजा, सन्तानोत्पत्ति, पंचमहायज्ञ आदिपाखें मनूया शरीरया ब्रम्ह प्राप्तिया नितिं थी 
थी व्यवहार आवश्यक । संस्कारतत्वय्‌ न्ह्यथना तःकथं सुनां नं गर्भाधान विधिकथं 
गर्भ स्थापित यायगु यात धायूवं व पाखें दइम्ह मचा वेदाध्ययनया नितिं योग्यम्ह जुड 
व पुंसवनक्रियां प्वाथय्‌ च्वंम्ह मचा मिजं जुइ धइगु दु । थुकथं दुम्ह मचाया गर्भदोष 
मदयकेत जातकर्म, नामाकरण, अन्नप्राशन, चूडाकरण व समावर्तन कर्म यायमा: । 
तर, नेवा: समाजय्‌ गुलिखे कर्म न्ह्याकावयाः च्वंसां पूर्णत शास्त्रीय मान्यताकथं 
धाःसा जुयाच्चगु मदु । थुकथ न्ह्याकावयाच्चगु सस्कार वा 
व्यवहारयात कर्मप्रति जक लक्षित मया:सें मनोवैज्ञानिक रुपं नं तयार यायत उद्दत 
खनेदु । संस्कार छगूकथं जीवनय्‌ न्ह्याथाय्‌ नं सफलता दयूमाः धकाः याइगु कूतःया 
प्रारम्भिक रुप खः । थुकियात थुकथं ब्वथले छिं :- 
१.१.१ अशुभलिसे ल्वाय्‌त 

संस्कृति निर्माणया विकासयात स्वयूबलय्‌ मूलतः थःगु जीवनय्‌ वइगु मभिं- 
मनिं तत्वपाखें थः बचे जुइत संस्कृति निर्माण जूगु खनेदु । जन्मनिसें सी बलयूतक 
याइगु थी थी ज्याभव: मध्यय्‌ चाय॒कं वा मचायूक भूत, पिशाच वा मेमेगु मभिंगु तत्वं 
हयूकाइ धका: उज्वःगु तत्वयात लयतायकेत बौ बीगु, पूजा यायूगु आदि याइ । विशेष 
याना: मनू बुझ धुंका: मचा गनावनकि गोबरया कतांमरि (भूत) दयूकाः पूजा याइगु 
याइसा कै वयूके मबीत पुँइ हायूगु वा अजिमा दः (लसिं) पुज्यायूगु, बौजा ह्वलेगु, 
सीबलय्‌ पंचकय्‌ लात धाःसा कृशया कतांमरि दयकेगु नं वहे क्रिया याइ । थ्व धइगु 
मनूया जीवनय्‌ गुगु नं कथंया पंग: मवय्‌मा: धकाः याइगु खः । 
१.१.२ अभीष्ट प्रभावया आकर्षण 

मभिंगु तत्वं थाय्‌ काइ वा ल्वय्‌ न्यनी धका: सचेत व सतक जुया: अशुभ 
प्रभावया प्रतीकारया नितिं ज्याभवः याः थें हे भिंगु व जीवनय्‌ सुथां लाइगुकथंया 
प्रभाव लायूमा: धकाः नं संस्कार न्ह्याकेगु याइ । गथेकि हिन्दूतय्‌ दथ्वी जन्मयात 
विष्णुया आशिर्वाद (मचा बुड अःपुइमा: धका: नारांद्यःया छयनय्‌ चिक लुइगु), 


नेवाः लोकवार्ता २८३ 


ब्रम्हायात व्याहाया द्यः व वृहस्पतियात कयता पूजाया द्यःकथं कायगु या: । थ्व 
बाहेक नं मनूया जीवनय्‌ द्यः बाहेक भिंगु बस्तुपाखें नं जीवनय्‌ सकारात्मक प्रभाव 
लाय्‌मा: धकाः लूँ, नवरत्न आदिया प्रयोग यायूगु याइ (बुसख वा बरेछुइगु इलय्‌ 
आँग्साय्‌ लूँ वा नवरत्न चिकीसा सँ खाकेत लंख्वःचा वहःख्वःचा छयली) वैदिकतय्‌ 
सीमन्तोन्नयनया इलय्‌ उदुम्बर सिमाया कचा कला:या ककुइ थीकीसा शिलारोहणया 
इलय्‌ नकतिनि बूम्ह मचायात श्वासप्रश्वास अःपुके बीगुनितिं स्वकःतक फ्‌ याइ । 
तर, थुज्वःगु लोकव्यवहार नेवाः समाजय्‌ धाःसा मदु । 
१.१.३ संस्कारया भौतिक उद्देश्य 

संस्कारया उद्देश्य मभिंगु तत्वपाखें थः बचे जुइगु व भिंगु तत्व प्राप्ति जक 
मखसें जीवन समुन्नत यायगु नं खः: । उकी मानव जीवनं थःगु जीवनय्‌ भौतिक 
सुख सुविधां वंचित जुड म्वालेमा: धका: पूजा पाठ व थी थी व्यवहारय्‌ भौतिक 
सम्बृद्धिया कामना याइ । भौतिक सुख धायूबलय्‌ धन, धान्य, पशुजक मखसें 
सन्तान, दीर्घआयु, शक्ति व बुद्धि नं खः । 
१.१.४ आत्माभिव्यक्तिया साधन 

भौतिक जीवनया नितिं शक्ति, बुद्धि, धन व द्यःवं जक पूरा याइगु मखसें 
जीवनय्‌ वइगु थी थी अनुभव नं जुइगुलिं याना: संस्कार धइगु आत्माया अभिव्यक्ति 
साधना यायत नं याइ । गर्थेकि, मृत्युया शोककथं, सन्तान उत्पादनया हर्ष वा 
आनन्दया अभिव्यक्तिया नितिं नं संस्कार याइ । 
१.१.५ सांस्कृतिक प्रयोजन 

मनूया जन्म खाली अन्न नयगु, अले सुख शान्ति पूर्वक जीवन हनेगु नितिं 
जक मखसें ब्रम्हत्व प्राप्ति नं छगूकथंया लक्ष जूवनी । थुकिया नितिं शिक्षा, दीक्षा, 
पूजा, पाठ यज्ञ-कर्म नं याइ । थ्व नं संस्कारया छगू रुप खः । मनूतयसं जीवनया 
थी थी इलय्‌ याइगु संस्कारय्‌ थुकिया प्रतिनिधित्व यानाच्चनी । गथेकि बरे छुइगु 
वा कयता पूजा, इहि वा बारा: तयगु थुकथंया हे संस्कार ख: । 
१.२ व्यवहारया थी थी नां 

शास्त्रीय मान्यताकथं नं व्यवहार वा संस्कार त:गुकथंया दु । गुलिसिनं 
जीवनय्‌ ४० गू संस्कार दु धकाः व्याख्या यानातःगु दुसा गुलिसिनं १८, १६, १० 
आदिया व्याख्या यानात:गु दु । गौतमं ४० गू थी थी संस्कार दु धकाः धयातःगु दु । 
वैखानसं १८ गृ, व्यासं १६ गू संस्कारया धलः बियातःगु दु । गुके विशेष यानाः 
गर्भाधान(सन्तानोत्पादन यायत), पुंसवन (काय्‌ दयूमाः धकाः याइगु ज्याभवः), 

सीमन्तोन्नयन (दोहंया छयंगुति च्वना: मिसा व मिजं नं होम याइ ), जातकर्म, 
निष्क्रमण, कर्णवेध, अन्नप्राशन, विद्यारम्भ, उपनयन, केशान्त, विवाह, महायज्ञ, 
उपाकर्म, अन्त्यष्टि प्रमुख खः । अन्त्येष्टि क्रिया न्ह्यःतक वैदिक मतय्‌ वानप्रस्थ, 
सन्यास आदि नं व्यवस्था याःसां नेवाः लोकजीवनय्‌ शास्त्रय्‌ न्ह्यथनातःकथंया 
क्रियायात थाय्‌ बियातःगु मदु । न त वानप्रस्थ, सन्यास थें जाःगु संस्कार हे दु । 
नेवाःतयूसं थःगु हे कथं जीवनयात समुन्नत, सुसंस्कृत अले सरल रुपं न्ह्याका 
यंकेगु नितिं वैज्ञानिक रुपं थी थी संस्कार हना: वयाच्वंगु दु । 
१.३ लोकव्यवहारय्‌ हयपाः 

थःत सुसभ्य व परिष्कृत यायत लोकव्यवहार हनेगु या:सां नेवा: समुदाय 
दुने थुकिया विविधता खनेदु । नेवाः समाजय्‌ छगू हे संस्कार नं भौगोलिक व जातीय 
रुपं विविधता वःगु खनेदु । गथेकि, गनं मचाबुयां खुन्हु दुखुन्हु छेटी यायगु प्रचलन 
दुसा गुलिसियां छैटी याइमखु । अथे हे गुलिसियां इहि यायम्वा: । आदि । 
१.४ नेवाःतय्‌ दथ्वी संस्कार 

वैदिक वा शास्त्रीय मतकथं संस्कार हनेगु मया:सां नेवाःतयूसं नं थी थी 
संस्कारयात उत्तिक थाय बियातःगु दु । जीवनयात कुशलपूर्वक यंकेगु नितिं सुस्वास्थ्यया 
रक्षाया लिसें सुसंस्कृत, सुसभ्य अले संस्कारित यायगु नितिं गुलिखे शास्त्रीय मत 
अले गुलिखे स्थानीय परम्पराकथं थी थी संस्कृतियात निरन्तरता बियातःगु दु । 
१.४.१ बाल संस्कार 

बाल संस्कारयात नं थुकथं ब्वथलेछिं, 
१.४.१.१ मचा बुइ न्हयः 


१.४.१.१.१ बिचाः याः वनेगु (धौबजी नकेग्‌) 

शास्त्रीय मान्यताकथं नं मचा प्वाथय्‌ व्वलनाः च्वनीगु इलय्‌ हे मिसाया 
थःछुँ खलक थः म्ह्याय्‌ अले प्वाथय्‌ ब्वलनाच्वंम्ह मचाया स्वास्थ्यया च्यूता तयाः 
धौबजि नकेगु याइ। विशेष याना: मचा बुइगु ई त्ययकाः मचा व मांम्हेसिया 
उसाँययात मदयूक मगाःगु चिल्लो पदार्थ थें जाःगु धौ, कार्बोहाइड्रेट जा:गु बजि, 
यःमरि, ला, सिसाबुसा नकेगु याइ । थुकें मचा बुझकेत अःपुकी । धौबजि नके धुंका: 
म्ह्याययात थःछेँ ब्वनीमखु व वनी नं मखु । थुगु इलय्‌ गुगु नं इलय्‌ मचा बुझ फूगु 
जूगुलिं उसांयप्रत सजगता खःसा थः छँय मचा बुइके मज्यू धइगु मान्यतां नं खः । 
१.४.१.२ मचा बुइधुंकाः 
१.४.१.२.१ सिचुपालु क्यनेगु 

सु लाना: थ्यनातःम्ह मिसां मचा बुइधुंकाः (थचा: वइ व मचा बुइबले 
वइगु फोहर न्यंकरं मन्यनेमा धकाः तइगु) मचा बूगुया सुचंकथं मिजंयापाखें 
मिसाया थ:छँय्‌ तत्काल सिचुपालु क्यने यंकी । थुके इमू, चाक, सुंपालु, जीफ्व:, 
लवं, पिपि, भुइसिन्ह, ग्वय्‌ तया: छुवइ । थथे सिचुपालु क्यने यंकेवं मिसा वा मिजं 
बुल धकाः सीकी । मिजं जूसा ग्वारा चाक्‌ व मिसा जुल धाःसा पा चाक्‌ तया: 
छुवइ । थुकथं छवइगु सामाग्री प्रसादकथं थःछेँ खलक छुं भचा क्वताना: हाकनं 
तँसा याना: छवयाहइ । सिचुपालुइ छयलातःगु ज्वलं मचा व मांया उसाँय्‌ भिंकेगु 
नितिं तसकं आवश्यककथं काइ । 
१.४.१.२.२ मचा-ब्‌ ब्यंके 

मचा बूगु लसताय्‌ सकलें लयताया: च्वनीगु इलय्‌ खुन्ह वा झिन्हखुन्ह 
मचायात कुलय्‌ थ्याकेगु व थःगु पूर्खालिसें सामिप्यताया नितिं पूजा याइ । कूलय्‌ 
दुथ्याःम्ह मचाकथं आगंब्वचा तयाः पूजा याइगु थुगु संस्कारय्‌ दकले न्हापां 
अबुम्हेसित मचा लःल्हानाबी । व आगंब्वचा मस्तयूत इना: बी । थ्वसिबें न्ह्यःतक 
मचा व मांयात सुसाकुसा याय॒गु ज्या दक्वं अजिं यानाच्वनीगु खः । थुगु इलय्‌ मचा 
बूगु इलय्‌ लायातःगु सु च्याकाः व मचा व मांया स्वापू पि नं छवासलय्‌ वाना: शुद्धि 
याइ । नापं मचा व मांयात ख्वाउँ मत्यलेमा धका: सुलिसें तुख्व: नं च्याकी (तुख्वलं 
अप्व: ताप बी) । नापं मचायात पौष्टिक तत्वं जाःगु दुरु अभाव मजुइमा धका: 
मचाया मांयात घ्य: चाकुजा व खिचाभ्यात न॑ नकेगु याइ । थ्व संस्कार धुंका: मचा 
व मांया उसाँय्या बिचा: याना: थःथितिपिन्सं मचाबू स्वःवनेगु याइ । थुगु इलय्‌ 
मिसाया थःछँ पाखें मचायात भुंकेत माःगु लूँ इचा (म्हासुगु फलातिनया कापः) 
मचाकथि (सूर्यःया जः तप्यंक मलायमाः धकाः स्वप्‌ न्हायपं कथि स्वानाःत:गु कथि) 
अजःसला, चिक, चाक, खिचाभ्यात: (दुरु अप्व: वयूके बीगु नितिं छयलीगु आयुर्वेदिक 
वासः) घोतिचौथि (मचाया मानसिक व शारीरिक विकासया नितिं आयुर्वेदीक वासः) 
व मांम्हेसित क्वाति वास: आदि नं छवयाहइ । 
१.४.१.२.३ मचा जंक्‌ 

मचा बुइ धुंका: मचा बू लहिकः वनीबलय्‌ मचायात छुंक्रथंया कुदृष्टि 
मलायमाः धका: चासिन्ह तिका: यंकी । थथे यंकीबलय्‌ पिखालखु, छूवास व दुवातय्‌ 
च्वकि ह्वलाः वनेमाः धइगु मान्यता दु। थथे वनेधुंकाः दकले न्हापां लहीकातःम्ह 
मचायात वया अजिं (मिसाया माज) प्यूचा न्ह्याकःवनी । थुबलय्‌ लया प्यूचा, भिंपूमाः 
क्वखाकी व माम्हेसित गुँदपाक व पोस्तिकं यंकाबी । थ्व धुंका: तिनि मचायात जा 
नकेगु याइ । मिजंमचायात खुलाय्‌ वा मिसामचायात न्याला वा न्हयलां जंकु याइ । 

मचायात शारीरिक विकासलिसें थप पौष्टिक तत्वया अभाव जुइके 
मबीत मांया दुरुलिसें ठोस पदार्थ नं नकेगु न्हापांगु दिंयात जंक धाइ । शास्त्रीय रुपं 
नं थुगु संस्कारयात उत्तिक मान्यता बियातःगु दु । मचा जंकया इलय्‌ हे मचायात 
पहिचान बीकथं नां तइ (नां निगू दइ, छगू जातःया नां व मेगु समाजं सःतीगु 
नां) । मचा जा नकीगु इलय्‌ मचाया शारीरिक विकासया नितिं दकले न्हापां घ्य: 
कस्ति फ्ययूकी, अथे हे चयप्यता घासा तया: थायभु नकी । व मचाया शारीरिक 
विकासय्‌ गुब्सं हे पंग: मवय्‌मा धकाः दकले न्हापां खँसगं नं बी । थुगु इलय्‌ मचाया 
भौतिक विकासलिसें सुख समृद्धि जक मखु मचां भावि जीवनय्‌ छु लजगाः ज्वनी 
धैगु सीकेत नं चा, अप्पा, सफ, तिसा आदि तया: मचायात ल्ययूके बी । थुगु इलय्‌ 
मचाया रक्षा जुइमा: धकाः रक्षामा: क्वखायकेगु नं याइ । ख्वपय्‌ गुलिखे जाति 
विशेषया जंक्‌ धका: विशेष ज्याभव: याइमखु । थुगु इलय्‌ तलेजुइ भोग छायत थुइगु 
भुजा (जा) हे नकीगु याइ । थुकिया नितिं निमना जाकि व खेँ बी यंकीसा द्यःयात 
किकिपा छायगु चलन दु । जक धुंकाः कन्हय्‌ खुन्हु कथुप्वा: चायकेग॒ धकाः 
गणेद्य:याथाय्‌ यंका: द्यःयात छाःगु लड्डु प्रसाद हे मचायात नकी । 
१.४.१.२.४ निदेँ बुदिं 

मचाया जीवनय्‌ गुगु नं कथं पंग: मवय्‌मा धकाः कामना यानाः जीवनय्‌ 
दकले न्हापां बूगु निदै क्यनकि निदँबुदिं याइ । थुगु इलय्‌ मचायात खेँसगं लिसें 
यःमरि (दुने स्वंगः वा न्याग: जाकि दुगु) मा: क्वखायूकी व आयु आरोग्यया मनंतुनाः 
सिफ लुइगु धका: हामोग्वारां लुइ । 
१.४.२ युवा संस्कार 


१.४.२.१ बुसाखँ खायगु व कयता पूजा वा बरेछुइगु 

जीवनयात अभ परिष्कृत व सुसभ्य यायगु निसें कया: शिक्षा दीक्षाय्‌ नं 
पूर्णता बीगु नितिं नं नेवा: समाजय्‌ बुसाखँ खायगु प्रचलन दु । वास्तवय्‌ थ्व ज्याभवः 
गर्भ व वीर्यया शुद्धि यानाः जीवनयात छगू न्हग॒ मोडय्‌ यंकेगु कृत: खः । जन्म जूगु 
इलंनिसेंया सँ दकले न्हापां चाकीगु (खाकीगु) थुगु इलय्‌ लँ. वहया ख्व:चां सँ 
खाकी । गुगु शिक्षा दीक्षाया नितिं तयार जूम्ह मिजं मचायात अभ पवित्र याना: बीगु 
प्रतीक खःसा आंग्साय्‌ लँ व नवरत्न घाकी (कूलयात सदां ल्यंकाः तयूफयमा: धकाः 
कामनार्थ) थुगु इलय्‌ निनिं कँय्‌ भुइ लुसि व सँ फया: मचाया छुँ जःखःया वातावरण 
असुद्ध मजुइमा: धकाः खुसी चुइके यंकेगु याइ । थौंकन्हय्‌ बुसाखँ लिसें हे कयता-पूजा 
वा बरेछुइगु संस्कार छक्वलं हे यायगु याना: वयाच्चंगु दु । बुसाखँ खायगु संस्कार थें 

ज्व:ला:गु थुगु संस्कारय सँ खाकेगु क्रिया धुंकाः मचायात नैतिक शिक्षा बीत जननेन्द्रीय 
त्व:पुइमा: धकाः शिक्षा बी । थ्व धुंका: तिनि थः कायमचा प्रशिक्षित जुल धकाः स्थानीय 
गणेद्य:या थाय्‌ यंका: सार्वजनिक सुचं बीगु याइ । तर, जीवनय्‌ माःगु शिक्षा बीगु 
संस्कारकथं कयातःगु कयतापूजा व शास्त्रीय मतया उपनयन संस्कार ज्वःलाःगुलिं 
थौंकन्हय्‌ कयता बी धुंका: वानप्रस्थ यंकेगु धकाः धनुषबाण ज्वंका: द्यःयाथाय्‌ यंकेगु 
चलन दु । बुसाखँ वा कयता पूजा धुंकाः तिनि कायूमचायात कूलय्‌ विधिवत रुपं 
दुध्याकी व दिगुद्य:थाय्‌ दुथ्याकी । थौंकन्हय्‌ बुसाखँ संस्कार प्रायः लोप जुइधुंकग 
अवस्था दु । शाक्य वा बज्राचार्यतय्‌ बरे छुइगु इलय्‌ पाजुम्हेसिनं आंग्सा तया: सँ 
खाकेगु या:सां लिपा विहारया थायपां आंग्सा ध्यनाबीगु याइ । 
१.४.२.२ इहि 

मिसामचायात जीवनय्‌ मदयूक मगाःगु शिक्षा बीगु नितिं थुगु संस्कार 
हनात:गु खनेदु । मिसा मचा ५ दं, ७ दं वा ९ द॑ दय्‌ धुंकाः मिसामचायात जीवन 
हनेगु नितिं सयके मा:गु शिक्षा (माय क्यलेगु, ज फ्यनेगु, लुँया उपयोग, व्याःया 
उपयोग) बीगु ल्याखं थ्व संस्कार हनावयाच्चंगु दु । गुलिसिनं व्याः (फल) लिसें 
इहिपा याइगु धका: थुकियात कयात:गु दु । लिपा वना: थुके हिन्दू धर्मकथं सुवर्णकुमार 
व बुद्ध धर्मकथं लोकेश्वर नाप इहिपा: यायूगु धकाः व्याख्या यायगु याःसां व्याःया 
आयुर्वेदिक ज्ञाननिसें कया: मनूया जीवनय्‌ माःगु न्हिथंया ज्याभवःयात माःगु शिक्षा 
बीगु थन याइ । 
१.४.२.३ बाराः 

मिसा मचा मचास्‌ तना: ल्यासे जुइगु वैंशय्‌ थ्व संस्कार याइ । थ्व 
संस्कार नं विजोड दय हे याइ। इहि याय धुंकूम्ह मिसामचाया गुगु नं इलय्‌ 
रजोनिवृत्त जुड फूग व मिजंप्रति आकर्षण अप्वया: वयूफूगुयात ध्यानय्‌ तयाः थ्व 
संस्कार न्यायका: वयाच्चंगु खनेदु । मिनिन्हुतक निभाः जः मवःगु क्वथाय्‌ तयाः 
मिजंतयूसं मखंक याइगु थुगु संस्कारय्‌ मिसामचायात रजोनिवृतिया बारे ज्ञान 
बीगुनिसें कया: मिजं व मिसाया शारीरिक महत्वयात कया: गुकथं थःत चीगु धइगु 
नैतिक शिक्षा बीगु व थःगु उसाँयया ध्यानय्‌ तया: यायूमाःगु शुद्धि व श्रृंगारया शिक्षा 
बीगु याइ । बारा: क्वचाइगु इलय्‌ सूर्यःयात साक्षी तयाः वा सूर्च: क्यनाः सामाजिक 
रुपं मिसामचा वयस्क जूगु धकाः घोषणा याइगु थुगु संस्कारयात गुलिसिनं 
सूर्यःलिसे इहिपा धायगु नं चलन खनेदु । 
१.४.३ वयस्क संस्कार 


२८८ नेवाः लोकवार्ता 


१.४.३.१ इहिपा: 

जीवनयात छगू पुस्तां मेगु पुस्ता न्ह्याकेत वा वंश परम्परायात निरन्तरता 
बीगु नितिं इहिपा याय्‌गु संस्कारया विकास जुया: वयाच्वंगु दु । थुकिया नितिं नेवाः 
समाजय्‌ थी थी कथंया क्रियाकलाप यायगु प्रचलन दु । 
१.४.३.१.१ ग्वय्‌ बीगु 

वंश परम्परायात न्ह्याकेत याइगु इहिपाया नितिं दकले न्हापां ग्वय्‌ बीगु 
संस्कार याइ । थ्व धइगु मिजंपक्षं मिसापक्षयात सांस्कृतिक रुपं इहिपाया नितिं 
वचनवद्ध यायगु ज्या खः । 
१.४.३.१.२ सिसाबुसा नकेगु 

थौं कन्हय्‌ लोप जुइ धुंकूगु थ्व संस्कार मूलतः मिजं पक्षं इहिपाया नितिं 
वचं ब्यूम्ह मिसाया उसांयया विचा: याना: ग्वय्‌ बी धुंका: निला प्यला लिपा 
सिसाबुसा नकेगु याइ । 
१.४.३.१.३ लखा बीगु 

इहिपा न्ह्य: मिजंपक्षं मिसाया छेय्‌ लाखामरि आदि तया: लखा बीगु 
याइ । थ्व धइगु थौंकन्हय्‌ थें कार्ड इना: भ्वय्‌ न्यायकेगुया पूर्व रुप ख: । अर्थात 
इहिपा याइम्ह मिसाया छेँ पाखें न्यायकीगु भ्वय्‌ ब्वनेत माःगु कार्ड अर्थात 
लाखामरी (नेवाः समाजय्‌ मिसापक्षं भ्वय्‌ ब्वनेत ब्वनापौया रुपय्‌ लाखामरी 
छूयली)या व्यवस्थाया रुपय्‌ काइसा गुलिस्यां मिजंपाखें मिसायात छवया हइगु 
उपहार कथं कायगु याइ । 
१.४.३.१.४ कल्या न्हयाकेगु 

इहिपा याइम्ह मिसायात माःगु सोहृश्रृंगारयालिसें उम्ह मिसायात अझ 
अप्व: प्रभावित यायगु वा मिजं पक्ष अझ सम्पन्न क्यनेगु नितिं थी थी तिसावसः 
(कल्या) न्ह्याकेगु याइ । 
१.४.३.१.५ भम्चा पित बीगु 

छुं दशक न्ह्यःतक मिजंया थःथिति व लमिजक वना: भम्चा का:वनीगु 
खः । तर, थौंकन्हय्‌ वैदिक परम्पराया प्रभावं मिजंया नं उपस्थिति आवश्यक 
तायकाः हःगु दु । थुगु इलय्‌ वैदिक परम्पराया स्वयम्बर नं यायगु चलन नेवाः 
समाजय्‌ खनेदु । मिसायात थःथितिपिन्सं न्हुगु जीवन सुथां लाय॒माः व सन्तोन्नोत्पादन 
जुइमा: धकाः सगं बीगु व मिसाया कुलय्‌ च्चंम्ह म्ह्यायूमचायात कुलछि च्वनाः 
भ्वय्‌ नइ । थुगु इलय्‌ मिसायात चयप्यता घासा तयाः थायभु न्ह्यच्याकी । थथे नके 

क्वचायधुंकाः थःथितिं मेगु हे कलय्‌ वनेत्यंम्ह मिसायात विदा बीकथं व थःगु 
कलयाम्ह मखुत धायगु नितिं ग्वयूसायका: उम्ह मिसायात जीवननिर्वाहया नितिं 
माःगु ज्वलं आदि क्वसःया रुपय्‌ बियाः अबु वा पाजु लुकं छिनाः दुलितक तयाः 
मिजंखलःयात लःल्हायूगु याइ । थुगु इलय्‌ मिजंखलक उम्ह मिसायात स्वीकार यासें 
बा:जुपाखें दूफांगां फायकेगु याइ । 
१.४.३.१.६ हवंकेगु 

मिजंया खलक थःगु कूलय्‌ दुथ्याःम्ह मिसालिसे व्यवहार यायगु नितिं 
याइगु दकले न्हापांगु पला: खः ह्वंकेगु । थुगु इलय्‌ मिजंया छँँय्‌ मिजं व न्हूम्ह 
भम्चायात नापं तया: कूलछि च्वना: भ्वय्‌ नइ । मिजं व न्हूम्ह भम्चायात निम्हं छम्ह 
हे खः धका: चयप्यता घासा तया: थायभु नकी । भम्चा न्ह॒गु कूलय्‌ दुहाँवःगु ल्याखं 
मिजंया थःथितिपिन्सं ग्वय्‌ सायकी । थ्व धइगु न्हूम्ह मिसायात जीवनय्‌ माःगु 
ग्वहालि यायत वचनवद्धता खः । 
१.४.३.१.७ सँ प्याकेगु 

मिसा व मिजं जीवनया रथय्‌ निचा: घःचाःकथं काइगु नेवाः समाजय्‌ 
मिसा व मिजंयात उत्तिग्यंक थाय्‌ बियातःगु दु । ह्वंके धुंका: याइगु थुगु संस्कारय्‌ 
मिसा पक्षं छवयाहइगु समाःज्वलं मिजं नं भम्चित सँ छयंकेगु व समाः याकेगु 
याइ । थ्व छगूकथं धायगु खःसा मिसायात छायपीगु अले सुसाक॒सा यायूगु नितिं 
मिजंनं उत्तिकं विचा: याः धकाः क्यनेगु माध्यम खः । तर, थौंकन्हय्‌ न्याग: सपः 
हिनेगुयात थी थी द्यःया पूजा यायगु धका: धायगु या: । 
१.४.३.१.८ वंजला 

सँ प्याके धुंकाः इहिपा ज्या क्वचाःगु लसताय्‌ द्यःयाथाय्‌ वनाः द्यःयात 
साक्षी तया: सिन्चा फायकेगु याइ । थ्व छगूकथं धायगु खःसा द्यःयात साक्षी तःगु 
खःसा इहिपा ज्या तःजिक क्वचा:गुलिं लसतां द्यःयात सुभाय्‌ देछाःगु नं खः । 
१.४.३.१.९ निछाभ्‌ 

नेवाः समाजया कूलय्‌ थ्याकेगुया ल्याखं थ्व ज्याभवः याइ । थुगु इलय्‌ 
भम्चां थूगु जा नयगु याइ । थुखुन्हु माजु व भो नापं च्वनाः नइसा माजुया चिप 
भौयात नकी । 
१.४.३.१.१० ख्वा: स्वयगु 

छगू कुलं मेगु कूलय्‌ वंम्ह म्ह्यायमचायात छुँ कथंया कष्ट जुलला धका: 
विचा: या:वनेगु विधि खः । थुगु इलय्‌ भम्चाया छँज: व थःथितिपिं (विशेषयानाः 
मिजंत) सिसाबुसा, मरि, मसला ज्वना: वनेगु याइ । 
२९० नेवा: लोकवार्ता 


१.४.३.१.११ दुचायके 

ख्वा: स्वयधुंकाः तिनि मेगु हे कुलयाम्ह भाजुयात मिसाया पक्षय्‌ विधिवत 
रुपं थःगु नं कुलया अंशियार खः धकाः दुचायकेगु याइ । थुगु इलय्‌ मिजंयात छुँ नं 
कथंया समस्या ब्वलन धाःसा ग्वहालि यायगु वचनवद्धताकथं मिसाया थःथितिपिन्सं 
रवय्‌ काइसा नापं च्वनाः सहभोज नं याइ । 
१.४.४.ज्याथः संस्कार 


१.४.४.१ जंक्‌ 

विश्वया प्राचीन अले परिष्कृत जातिया धलखय्‌ ला:पिं नेवाःत सांस्कृतिक 
रूपं नं उत्तिक च्वजा: । नेवाःतयूसं थःगु जीवन जक मखु परलोक नं उत्तिक हे सुथां 
लायूमा: धकाः जीवनय्‌ विविध ज्याभवःत न्ह्याकेगु भवलय्‌ ज्याथजिथि जुइगु इलय्‌ 
न्यायकीगु जंक नं छगू खः। जीवनया थी थी तह पार यायगु भवलय्‌ गृहस्थआश्रम 
लिपा न्हापांगु पलाकथं ७७ वर्ष ७ ला ७ न्ह ७ घड़ी ७ पला व ७ विपलाया इलय्‌ 
दकले न्हापां जंक अर्थात्‌ भीमरथारोहण याइ । थुगु विधि क्वचाःगुया छुं ई लिपा हे 
अर्थात्‌ जन्मनिसें द्रःछि पूर्णचन्द्र दर्शनयाःगु दुर्लभ योगया लसताय्‌ सहश्रचन्द्रारोहण 
(ख्वपय्‌ अनला नं काइसा येय अनला काइमखु ) या नामं निक्व:गु जंकु याइ । थ्वयां 
लिपा ८८ दँ ८ ला दन्हु ८ घड़ी ८ पला व ८ विपला इलय्‌ महारथारोहण यायगु 
चलन थौं तक ल्यंदनि । थ्व धुंकाः ९९ द॑ ९ ला ९ न्हु ९ पला व ९ विपला तक म्वानाः 
छगूकथं जीवनया पूर्ण उपभोग अर्थात्‌ शतवर्षं म्वायगुया लक्ष्य थ्यंगु लसताय्‌ 
रुद्ररथारोहण यायगु चलन दु । थ्व धुंका: तिनि १०८ दँ ८ ला ९ न्ह तक म्वात धाःसा 
हिन्दू शास्त्रकथं अष्ट्चिरिंजीविया ल्याखं महादिव्य-रथारोहण यायगु चलन दु । 
गुलिसिनं धाःसा ९९ दया इलय्‌ याइगु यात देवरथारोहण, १०० दँ १० ला, १० न्ह॒ 
१० घडि व १० पलाया इलय्‌ याइगु जंक्यात रुद्ररथारोहण नं धायगु याः । 

संस्कृतिविद्‌ व भाषाविद्तयगु तक॑यात बः कायूबलय्‌ थ्व संस्कारयात थी 
थीकथं हे अनुसन्धान यायूमाःगु आवश्यकता ब्वलंगु दु । भाषाविद्‌ डा सुन्दरकृष्ण 
जोशीजुं जन्मपाखें हे थुकिया उदभव जूगु व जन्मया भार अर्थात्‌ जन्म + कु या 
जन्क जूगु धयाः दी । नेवाःतय्‌ दथ्वी च्याय्‌ हाःगुयात मभिंकथं काइ । च्यालां बुइम्ह 
मचा म्वाइमखु धइगु दुसा वा च्यालां वा बुया: वइगु नं मभिं धइगु धारणा थें हे 
न्हापांगु जंक्‌ ७७ दं ७ ला ७ न्ह ७ घडि ७ पला ७ विपला धुंका: जीवनय्‌ तसकं 
कडागु दशा अर्थात्‌ ८ शुरु जुइगुलिं थुगु दशापाखें ग्यानापूग॒ ई पाखें मोचन जुइगु 
नितिं हे थुगु क्रिया याःगु धयादी । गुगु थुगु श्लोकपाखें नं छुं स्पष्ट ज्‌ । 


>> oS) 

'सप्तसप्ततिमे वर्षे सप्तमे मासि सप्तमी 
रात्रिभीसरथी नाम नराणामतिदुस्तरा ॥' 

अर्थात्‌ ७७ द॑ ७ ला ७ न्हुया कालरात्रीयात त्याकेगु कथं कयातःगु दु । 
७७ दं ७ ला ७ न्हया न्हापांगु चायात भीमरथी धाइगु व व इलय्‌ कालया अबु 
सूर्यया आराधना यातकि वया कायया प्रभाव निस्तेज जुइगु जूगुलिं थ्व सूर्यया 
प्रतीक स्वरूप श्यामकर्ण सलया प्रतिमा वा चित्र च्वयाः रथारोहण यायगु कथं 
कयातःगु दु । अथे हे मनूया जीवनय्‌ द्छि पूर्णचन्द्र स्वयूदइगु तसक दुर्लभ 
जुइगुलिं यानाः नं थ्व इलय्‌ अथे स्वयनंम्हसित सम्मान स्वरूप चान्हय्‌ पूजा 
याना: जंक्‌ याइ । अथे हे स्वक्वःगु जंकया इलय्‌ च्याय्‌ हाःगु क्वचाःगु लसताय्‌ 
न्यायूकीगु खः । जंकुयात मनू सिद्धपुरुष जुइगुनितिं याइगु छगू साधनाया क्रम 
कथं नं कायगु या: । कुण्डलिनि चक्रय्‌ च्वंगु शक्ति व ललाटय्‌ च्वंगु सहश्रदल 
कमल ब्रम्हरन्धय्‌ च्वंगु शिवनाप मिलन याना: स्थुल रूपं सुक्ष्म रूपय्‌ 
शिवशक्तिजागृत यायगु कियायात जंक धका: नं धायगु या: । 
१.४.५ सी संस्कार 

संसारय्‌ न्ह्यागगुं नं समुदायया दथ्वी दुगु संस्कार मध्ये सी-संस्कार नं छगू 
खः । गुलिसियां सी-संस्कारया इलय्‌ दिपय्‌ च्याकीसा गुलिसियां चाय्‌ थुनी । नेवाः 
समाजय्‌ निगूलिंकथंया संस्कार दु । नेवाःतय्‌ दथ्वी जा मनकूम्ह मचायात व बारा: 
सीयात गालय्‌ थुनीसा मेपिन्त दिपय्‌ च्याकी । सी-संस्कारया मूल उद्देश्य हे सीम्ह 
मनूया म्हयात विसर्जन यायगु खः । व, सीपाखें समाजय्‌ ल्वय्‌ न्यंके मबीत खः । 
उकीसनं भूतप्रेत, अगति आदिया अवधारणां थप संस्कारया विकास जूगु दु । 
१.४.५.१ दुकापिकां तिय्‌ 

मनू सी धुंका: दकले न्हापां सोबँ इली । नापं सीम्हेसिया म्हयात कापतं 
भुनाः मुलं सुइ । थ्व धइगु थी थी ल्वचं सीगु खःसा सीम्हेसिया ल्वय्‌ न्यंके मबीत 
सोबँ इलीगु खः । सीम्हयात अझ व्यवस्थित व सिथं यंकेत याइगु ख: । 
१.४.५.२ छ्वास वाय्‌ 

दुकापिकां तीकेधुंकाः सीम्हेसिया वसः आदि तयाः छवासलय्‌ वाय्‌ यंकी । 
थ्व छगू कथं छम्ह थन मन्त धकाः दसि सहित सूचं बीगु खः । 
१.४.५.३ पाखाक्‌ थने 

मनू सित धका: संकेत बीकथं दुकापिका धुंका: छूयं फुसय्‌ व तुती तियाः 
लिक्वय्‌ च्याकातइगु मतपाखें हे सी उइमा: धकाः उगु मियात ताः ई तक 
ल्यंकातय्‌गु नितिं सौपाय्‌ मि तयाः पाखाकं थनी । 

१.४.५.४ सिथं यंके 

पाखाकुँ थने धुंका: सीम्हेसित विशेष रथयात्रा थें याना: सिथंयंकी । थुगु इलय्‌ 
मिसात सितधा:सा वया थःछँ खलक फांगा त: वनेगु धका: सीम्हेसित कापतं त्व:पुइगु 
याइसा सीम्ह मनूया जःपिं वा सीगुथिं द्यवं फायूकी । सीम्हेसित अग्नि संस्कार याइगु 
इलय्‌ दिपय्‌ लिक्व क्रिया यानाः सी उइगु याइ । नापं छेय्‌ पिचा वाः वनेगु धका: 
बैगलंनिसें छेलीतक छस्वाः जुइक तुफि पुना: धू मुंकाः, सीम्हेसिनं छयःगु सुक्‌ छुवासय्‌ 
वाययंकी । थुगु क्रिया नं ल्वय्‌ मन्यनेमा धकाः सचेत जुयाः याःगु धायफ । 
१.४.५.५ बिचाः 

छँज: सिनाः शोक कःपिन्त सान्त्वना बीकथं थःथितिपिं वयाः विचा: 
या:वयगु याइ । प्यन्हुनिसें व्याहा वयूगु धकाः शोक कःपिन्त नकेगु नितिं सिसाबुसा, 
बजि, घ्यः, मरि ज्वना: थःथितिपिं वइ । सीगु इलय्‌ नयगु नं बारे याइ । थथे याइगु 
मूल कारण थःथिति सीगुलिं शोक कःपिं न्ह्यःने लाःगु नयाः अझ अप्वः शोकमग्न 
मजुइमा व छुँ नं दुर्घटना मजुइमा धका: नसात्वँसाय्‌ नियन्त्रण तइगु खः । 
१.४.५.६ लोचा: (लोकाचार) 

खुन्हु दुखुन्हु सीम्हेसिया म्ह्यायूमचातयसं ज्वरेयानाः फुकीबाकापिन्त 
नकेगु व्यवहारयात लोचा: धाइ । 
१.४.५.७ न्हयनुमा 

गुलिसियां न्यान्हुखुन्हु न्यानुमा व गुलिसियां न्हयन्हुखुन्ह न्हयूनुमा तइ । 
नेवाः संस्कारय्‌ दकले तःधंगु संस्कारकथं कयातःगु थुगु पूजाय्‌ नेवाःतयसं हनावयाच्वम्ह 
मृत्यु अले जीवनया द्यः भेलःयात क्वंचाय्‌ साधनयानाः पूजा याइ । त्वाजंयापाखें 
याइगु थुगु पूजाय्‌ पंचमकार छुयलीसा जा थुयाः मृतकया शान्तिया कामना याइ । 
वज्राचार्य, शाक्यतय्‌ थुखुन्ह घःसू, दूव्यंकेगु, पाखाजा खायगु आदि दक्वं ज्या 
क्वचायूकी व च्यान्हुखुन्ह्‌ निम्वः यानाः (पिण्डपाखें श्राद्ध) ज्या क्वचायकी । 
१.४.५.८ पाखाजा 

सीम्हेसिया आत्मा चाःहिला:च्वनी धइगु मान्यतां सीम्हेसित 'छ सित' धका: 
जानकारी बीगु ल्याखं नं थ्व संस्कार न्ह्याका: वयाच्वंगु दु । थुगु इलय्‌ न्हायपं कथिया 
स्वाहाने, कंयप्वा: मदुगु मुलु तयाः पाखाजा खाइ। थथे खाइगु पाखाजा न:वइम्ह 
मृतात्मां थुगु स्वरुप खनेवं तिनि थः सित धकाः थुइकी धइगु मान्यता दु । 
१.४.५.९ दूब्यंके 

थःथिति सिना: शोकं कःपिं फुकीतय्‌ भिन्हखुन्हु 
खुन्ह सँ चाना: अझ अप्वः शुद्ध याइ । 

शुद्धि याय॒गु याइ । थ्व 


> > 


१.४.५.१० घःस्‌ 

भिंछन्हखुन्हु सीम्हेसिया आत्माया शान्ति कामना याना: कोखं मदाःबलय्‌ 
श्राद्ध यानाः भा व त्वाजँयात भाग बीगु याइ । थ्व खुन्ह्‌ सीम्हेसिया छेँ ज: दथ्वी शुद्ध 
यायगु ज्यायाइ । नापं पितृ तरे जुइमा धकाः श्राद्ध नं याइ । 
१.४.५.११ फिंस्वन्हु वा लत्या 

पितृ तरे यायगु नितिं पिण्ड थना: सीम्हेसिया थी थी ज्वलं, वस: आदि 
पुरोहितयात दान यायगु याइ । 
१.४.६ लय प्यं थयगु 

लय्‌ लयसं सीम्हेसिया आत्माया शान्ति कामना याना: छुचुं वा जा वा 
तछ्वया पिण्ड दयका: उकियात ब्रम्हाण्डया प्रतीक दयका: सीम्हेसित लःल्हाइ । नेवा: 
समाजय्‌ पंचमकार विना: छुँ नं ज्या संभव मजुइगुलिं सुथ न्हापां गणेद्य:याथाय्‌ स्याःगु 
चबाहाँ (खँ) काला: उकिया छुं ब्व, ला, प्यारा, केरा (अयूला वा मद्ययाकथं) तया: पिण्ड 
ग्वारा चिना: हाम्वलय्‌ थुनी । थ्व धइगु ब्रम्हाण्डया प्रतीक खः । दीक्षित परिवारय्‌ जूसा 
लय्‌ प्यं थय्‌ धुंकाः मूल श्राद्ध धकाः पूजाकृथी वनाः गोप्य रुपं मतपूजा याइ । थुगु इलय्‌ 
हाथाद्यःया पाखें थ्व हायका: पंचमकार छ्यलाः पूजा याइ । ८) 


लिधंसा 


काणे, पाण्डुरंग वामन, १११२, धर्मशास्त्रका इतिहास । चतुर्थ संस्करण । 
लखनऊ : उत्तरप्रदेश हिन्दी संस्थान (सन्‌ १९९२) । 

जोशी, रास, १११८, .... स्वक्वःगु इहि मुनेज्या । येँ : धर्मचक्र तःननि खलः । 

पाण्डेय, राजबलि, ११०५, हिन्दु संस्कार । चतुर्थ संस्करण । वाराणसी : चौखम्बा 
विद्याभवन (सन १९८५) । 

बराल, बासु, १११३, हिन्द सामाजिक संगठनको प्रारुप । दोश्रो संस्करण । काठमाडौं : 
साभा प्रकाशन (विसं २०५०) । 

महर्जन, ज्ञानीमैंया, ११२९, नेवाः समाजय्‌ बाह्य संस्कार । यल : न्हू हिसु पुचः । 

राजभण्डारी, रीता, ११२०, नेवा: इहिपा । यल : नेपालमण्डल घःचा धुक्‌ । 

वज्राचार्य, रत्नकाजी, ११००, नेवाः संस्कार सस्कृतिया ताःचा। येँ : बज्राचार्य 

वज्राचार्य, वज्रमुनि, ११२०, नेवाः संस्कार परिचय । यल : नेपालमण्डल घःचा धुक्‌। 
शर्मा, जनकलाल, ११२१, हाम्रो यमाज : एक अध्ययन । तृतीय संस्करण । 


ललितपुर : साझा प्रकाशन (विसं २०५८) । 
खँल्हाबल्हा 
प्रा. डा. सुन्दरकृष्ण जोशी, यल । 
संस्कृतिविद्‌ रमापतिराज शर्मा, ख्वप । 
संस्कृतिविद्‌ रमेशमान पिया, ख्वप । 

गुथि व धर्म 


रास जोशी* 


समाजयात छगू सूत्रय्‌ चिनातयत नेवाःतय्‌सं थी थी संगठन दयूकातःगृ 
दु । थुकियात गृथि धाइ । थोंकन्हय्‌ थृजाःगु ग्वहालि यायत थी थी खलःपृचः 
न॑ नीस्वनात:गृ दृ । नेवाः समाजय्‌ धर्सया नं विविधता दु । नेवाःतय्‌ दथृइ 
सुवा, सराः व बलीया विशेष व्यवस्था दु । 


१. म्हसीका 

समाजयात छगू सूत्रय्‌ चिनातयूत नेवाःतयसं थी थीकथंया संगठन दयका: 
तःगु दु । छँजःयाः जक ग्वहालिं छुं नं ज्या पूमवंके मफइगुलिं थःगु छँज: व जःलाखःला 
वा फुकी आदिपिनिगु ग्वहालि कायत वा ग्वहालि बीगु नितिं नं नेवाःतय्‌ दथ्वी संगठन 
दयूकातःगु दु । थुकियात समाजं गुथि धकाः म्हसिकेगु यानाः वयाच्चंगु दु । 
लिच्छिवीकालंनिसें हे उत्तिक थाय कायफूग थुगु संगठन मूलत: लोककल्याणकारी ज्या 

यानावयाच्वंगुलिं नं सलंसः द॑निसें थ्व संगठनं निरन्तरता कायफगु खः । गुथि शव्दयात 
कया: अध्ययन यायूबलय्‌ अंशुवर्माया अभिलेखय्‌ वादित्रगोष्ठी, अर्चागोष्ठी, इन्द्रध्वजगोष्ठी, 
गोयुद्धगोष्ठी, ब्राम्हणगोष्ठी थें शव्द छयले धुंकूगु ल्याखं नं नेवाःत न्हापां निसें हे 
संगठनय्‌ विश्वास याइपिं धइगु स्पष्ट ज्‌ । 

त च्वमि नेपालभाषा शिक्षण समितिया करार शिक्षक खः । 

१.१ गुथिया विश्लेषण 
विशेष याना: थवंथवय्‌ ग्वहालि याना: धार्मिक, सामाजिक, सांस्कृतिक व 
राष्ट्रिय ज्या यायगु उद्देश्यं गुथिया विकास जूसां थुकियात थुकथं नं विश्लेषण 
यानातःगु दु । 
७ गुथिया प्रतिफल गुथियाः सकसितं दइ धइगु भावनां नं सांगठनिक रुपं 
एकबद्ध जुइत गुथि स्वना तःगु खनेदु । 
७ उदार मन मस्तिष्कया उपज गुथि जूगुलिं निःस्वार्थ त्यागया भावनां गुथि 
नीस्वनेगु जूगु खः । 
७ गुथि म्ह व मनयात न्ह्यलं चायकातयत ग्वहालि याइगु जूगुलिं गुथिया 
गुथियाःत सदां सक्रिय जुया: च्वनी । 
७ थवंथवय ग्वहालि यानाः संगठित रुपं जीवन न्ह्याकेत गुथि दयकातःगु 
खः । 
७ धार्मिक भावनायात म्वाकातयूत गुथि नीस्वना: तःगु खः । 
७ सार्वजनिक सम्पत्तिया रक्षाया नितिं गुथि थें जाःगु संगठन दयकातःगु खः । 
७ थःसिबें थकालीपिन्त हनेत व क्वकालिपिन्त शीप व प्रविधि लःल्हाना 
बीत गुथिया आवश्यकता खनेदुगु खः । 
७ धार्मिक, सांस्कृतिक व समाजसेवा यायूत छम्हेसित जक आर्थिक भार 
लाके मबीत व सहकार्य यायूत थुगु संस्थाया निर्माण जूगु खनेदु । 
१.२ धार्मिक ज्यायानितिं दय॒का तःगु गुथि 
१.२.१ दिगु गुथि 
कलया सकल जाना: दिगुपूजा न्यायकीगु थुगु गुथिं कुलय्‌ वयाच्चंगु 
समस्यायात कयाः सहलह ब्याकेगु याइ । नापं गुकथं समाजय्‌ न्ह्याः वनेगु धइगु 
नीति नियम नं दयूकेगु याइ । 
१.२.२ खः गुथि 
जात्रा सहज व सरल रुपं न्ह्याकेत खः कबिया वा खः दयूका: ग्वहालि 
यायगु नितिं थुजाःगु गुथि स्वनातइ । 
१.२.३ नासः गुथि 
धार्मिक, सामाजिक आदि ज्याघ्व: न्ह्याकेत वा सूचं बीत छ्यलीगु बाजं 
पिकायत माःगु प्रशिक्षण बीगु ज्या थुगु गुथिं याइ । मूल रुपं नासः पूजा यायत 
नीस्वनातःगु जूसां थुगु गुथिं बाजाया स्यंल्ह्वं यायूगु आदि नं याइ । 

थ्व बाहेक द्य: प्याखँ पिकायत, पंजा गुथि, ससु पूजा, मंका: रुपं होली 
न्यायूकेत, मेला न्यायूकेत चःरे सिवा गुथि वा लयूसिवा गुथि नं नेवाः समाजया 
विशिष्ट म्हसीकाकथं खनेदु । 
१.२.४ सामाजिक ज्यायानितिं दयका तःगु गुथि 
१.२.४.१ सी गुथि 

सिथं यंकेत माःगु ग्वहालि व सी मुकेत माःगु ज्या याइ । सीम्हेसित द्यवं 
फायूकेगु ज्या नं थुगु गुथिं हे याइ । लिसें सी मुकेत माःगु खर्च नं थुगु हे गुथिं 
व्यवस्था यानाः शोक कःपिं छँज:यात आर्थिक भार म्हो यायगु अभिभारा नं 
कयाच्वनी । 
१.२.४.२ सना गुथि 

सी मुकेत माःगु ग्वहालि व सना: वनेगु ज्या यायत व्यवस्था यानातःगु खः । 
१.२.४.३ पाल्चा गुथि 

जात्रा पर्व आदी मत च्याका: जात्रायात अझ अप्व: न्ह्याइपुकेगु नितिं 
पाल्चा च्याका: गृथि न्यायकी । 
१.२.४.४ लः गुथि 

जात्रा स्वःवःपिन्त व जात्राय्‌ ब्वति काःपिन्त लः प्या मचायूमाः धकाः 
तापाक्क निसें लः कुबिया: त्वंकेगु याइ । लः गुथिं गनं गनं त्वाःत्वालय्‌ च्वंगु 
ल्वहंहिती लः हायकेगु व्यवस्था यानाच्चंगु नं खनेदु । 
१.२.४.५ मत गुथि 

जात्रा वा लँय्‌ वइपिन्त दया: घाःपा: मजुइमा धका: मती तयाः मत बिया: 
ग्वहालि याय्‌गु नितिं दयूकाःतःगु गुथि । 
१.२.४.६ धःपाः गुथि 

सिनाज्यायानितिं धलं लः खुयाः कायके मबीत वा धः सफा यायत नं गुथि 
नीस्वनाः तःगु दु । थुगु गुथिं धः भिंकेगु जक मखसे लखं जुइफगु संभावित 
खतरायात कयाः नं समाजयात सूचं बीगु याः । 
१.२.४.७ स्य॑ल्हवं गुथि 

सार्वजनिक सम्पत्तिया रक्षा वा जात्रापर्वय्‌ ब्वतिकावइपिन्त छुं कथं 
दुर्घटना मजुइमा धका: सचेत व सतक जुया: सार्वजनिक सम्पत्तिया रक्षा यायगु 
माःकथं भिंकेत नं गुथि नीस्वनाःतःगु दु । 


२९८ नेवाः लोकवार्ता 


१.२.४.८ छ्वमना गुथि 

थी थी धार्मिक व सामाजिक पुण्य प्राप्तीया नितिं त्वःता तइपिं सा, द्वहं 
आदियात छूव मना नकेगु नितिं नं गुथिया व्यवस्था यानात:गु दु । यलया तिछुं 
गल्लि, ख्वपया वाकूपति नारांद्यः व यय्‌ भुतिसलय्‌ दच्छिया छक्वः लँय्‌ त्वःतातःपिं 
बस्तुयात छूवमना नकेगु याइ । 
१.२.५ आर्थिक 

सी मुकेत मा:गु ग्वहालि याना: सना: वनेगु ज्या यायूत व्यवस्था यानातःगु 
खः । 
१.२.५.१ धःपाः गुथि 

सिनाज्यायानितिं माःगु लःया व्यवस्था यायगु नितिं दयकातःगु धःया 
संरक्षण यानाः आर्थिक विकास यायगु नितिं थुगु गुथि नीस्वनाः तःगु दु । 
१.२.५.२ स्य॑ल्हवं गुथि 

सार्वजनिक सम्पत्तिया रक्षा वा जात्रापर्वय्‌ ब्वतिकावइपिन्त छुं कथं 
दुर्घटना मजुइमा धका: सचेत व सतक जुया: सार्वजनिक सम्पत्तिया रक्षा यायगु 
नितिं दयूकातःगु थुगु गुथिं सार्वजनिक सम्पत्ति स्यनाः जुइगु आर्थिक भार म्हो यायूत 
तिब: बीगु याः । 
१.२.५.३ फैचा गुथि 

समाजय्‌ च्चंपिं दक्वं आर्थिक रुपं सम्पन्न जुइगु नितिं छखा छँ नं मेगु 
छुँयात फै लहीके बीगु गुथि नं दु । फै लह्यूम्ह छँज: नं न्हापांम्ह फैचा फे लहीत 
ब्यूम्हेसित बीमा: । गुकियानाः निथ्वयात आर्थिक बुद्धि यायूगु अवसर चूलाइ । 
१.२.५.४ भारा गुथि 

राज्यं तां दयकेगु, विकास निर्माण याय॒गु वा सार्वजनिक सम्पत्ती भिंकेगु 
नितिं इलय्‌ व्यलय्‌ सार्वजनिक सूचं जारी याय्‌फ्‌ । छुं हे कथं ज्याला मवइगु थुगु 
ज्या समुदायं अनिवार्य रुपं यायमाली । थुज्वःगु इलय्‌ समुदाययापिन्त ज्या भाला 
बीगु ज्या थुगु गुथिं याइ । गुकियानाः आर्थिक बृद्धि यायूत ग्वहालि जुइ । 
१.२.६ राजनीतिक ज्यायानिति दयका तःगु संगठन 

देयया हिलाःवंगु परिस्थितिलिसें हे सचेतनता अभियानय्‌ जूपिं नेवाःतयसं 
राजनीतिक रुपं नं सकृयता अप्वयका: हःगु खनेदु । राणाकालय्‌ प्रजापरिषद, नेपाली 
कांग्रेस, राष्ट्रिय कांग्रेस, नेपाल कम्युनिष्ट पार्टीपाखें सकृयता क्यंगु ख: । थौंकन्हय्‌ 

नेवा: राष्ट्रिय मुक्ति मोर्चा, नेपाः राष्ट्रिय पार्टी, लोकतान्त्रिक नेवा: संघ, नेपालभाषा 
मंकाः खलः, नेवा: देय्‌ गुथि आदी राजनीतिक अधिकारया नितिं नं सकृय व सचेत 
संस्थात खः । 
१.२.६.१ भाषिक ज्यायानितिं दयका त:गु संगठन 

भाषा व समुदायया उत्थान यायगु नितिं आपालं संगठन दयूका: तःगु दु । 
साहित्य, संगीत, कला, लिपि आदि उत्थान यायगु नितिं च्वसापासा, नेपालभाषा 
एकेदमी, नेपालभाषा परिषद, विराट नेपालभाषा साहित्य सम्मेलन गुथि, नेपाल 
लिपि गुथि आदि सलंसः संगठन दु । 
२ सुवाः व सराः 

नेवाः शव्द थी थी जाति उपजातिया मंका: समूह जूगुलिं यानाः छगू पुचः 
व मेगु पुचःया दथ्वी उत्तिग्यंक क्वातुक्क सम्वन्ध दु । छगू जक जाति वा पुचलं याय्‌ 
मफइगु ज्या मेगु पुचःया ग्वहालि कयाः न्ह्याकीगु जक मखु भिं ज्यायाइपिंत 
प्रोत्साहन बीगु मभिंगु ज्यायाइपिंत हतोत्साहि यायगु चलन नं झीगु समाजय दु 

। थुकिया छगू दसु सुवा: व सराः नं खः । भिगु ज्यायात धाःसा सुवा: बीगु नापं 

समाजय्‌ मभिंगु ज्यायात धाःसा सरा: नं बीगु याइ । 
२.१ सुवा: 

सुवाःया रुपय्‌ - जय जुइमा, भिं जुइमा, जंक्‌ याःगु स्वय्‌ दयमा, म्हतुइ 
दुरुजा लायमा, चिरिंजीवि जुइमा, द्यां मलायमा, स्वर्गय्‌ वनेमा, छप्यय्‌ छजूया म्होति 
मजुइमा धका: कामना याइ। अथे हे लक्ष्मीं बास यायमा, रोग मथायमा, छूयं 
मस्याय॒मा, न्ह्याग्गु ज्या याःसां सुथां लायूमा, अन्नपूर्ण साथ बीमा, लुफि छकःतक 
नं महायूमा, भाग्यमानी जुइमा, ख्वःसिं थें छायमा, चिक थें नाइयमा, चन्द्रमा जवय्‌ 
लायूमा, दिगुद्यवं साथ बीमा; काय्‌ बुझमा । आदि 

थुजाःगु सुवा: विशेष यानाः थः सिबें थकालिपिनिगु ल्हातं सिन्हः तीगु इलय्‌, 
अनियायगु इलय्‌, स्वांसिन्ह काय॒गु इलय्‌, सगं बीगु इलय्‌ बी । अथे हे क्वकालिपिनि 
हाछिका वइगु इलय्‌ चिरिंजीवि जुइमा धका: कामना याइसा ध्यबा वा अन्नं ग्वहालियात 
कि लक्ष्मीं बास यायमा, धौ सगं तीगु इलय्‌ निरोगी जुइमा, चन्द्रमा जवय्‌ लायमा, 
दिगु द्यवं साथ बीमा धकाः सुवा: बी । नापं म्हपूजाया इलय्‌ 'जमदूत सिमदूत पिहां 
वनेमा, लक्ष्मी सरस्वती दुहां बिज्याय्‌मा', 'ख्वःसिं थें छाक्क चिक थें नाइक, आखे थें 
पू मजुइक, सितु थें अजम्वरी जुइमा' धका: सुवा: बी । छे नं तापाक्क वनीगु इलय्‌ 
लुफिं छक: तक नं महायूमा धका: कामना याइ । अथे हे वाकृथि वा स्वनीगु इलय्‌ सह 

जुइक, अन्नपूर्ण बास लायूमा धका: कामना याइसा दशा फायकीगु इलय्‌ रोग याकनं 
लायूमा वा दशा फाला वनेमा धका: प्रार्थना याइ । ससुपूजा बलय्‌ ससुद्यः म्हुतुइ 
लाय्‌मा, जन्मन्हि बलय्‌ दिगु द्यः छयनय्‌ च्वनेमा धकाः कामना याइ । थ्व बाहेक सुथ 
न्हापां दनीगु इलय्‌ थःगु पाःल्हा स्वया: थौंया दिन सुथां लायूमा धकाः कामना याइ । 
ख्वा: सिलीगु इलय्‌ थी थी तीर्थया नां कया: पुण्य लायूमा धकाः कामना याइसा द्य: 
पूजा याइगु इलय्‌ यःया आराधना याइ । भ्वजय्‌ पाख सायमा, भिंद्यः वया: च्चं वयूमा 
धकाः सुवा: बी । नापं अयूला काइगु इलय्‌ पोकनाः द्यःया आराधना याइ । थ्व 
बाहेक सुनां नं भिंगु ज्या वा ग्वहालि यात कि जय जुइमा, भिं जुइमा धका: कामना 
याइ । वैदिक परम्पराया प्रभाव लाय्‌ धुंका: कोटी महाद्यः दयूकूगु पुण्य लायमा, 
स्वर्गय्‌ थाय्‌ दय्‌मा, सा दान याःगु पुण्य लायूमा धका: नं सुवा: बी । 
२.२ सराः 

मनूया जीवनय्‌ नुगलय्‌ स्याक्क व्यवहार यात कि वा सामाजिक अपराधकथं 
नालातःगु ज्या यात कि सरा: बीगु याइ। पा: फयकेत नं सराःया छयलाबुला 
जुयाच्चंगु दु । सराः बीगुली नं वैदिक प्रभाव लाय्‌ धुंकूगु दु । 

गथेकि- सुनां नं मभिंगु ज्या याना: जुल धाःसा कर्म व कतु चू लायमा 
धका: सरा: बी । नापं खास यानाः मिस्तसें थः शत्रुयात सी मा, भवकनिमा:, की 
दायमा, छेराबतिं थीमाः, खिचां मस्यूगु दुःख सी मा धकाः सराः बी । 

सराः धइगु थःम्हं मेपिन्त बीगु जक मखसें थःथःम्हं नं बीगु याइ । थुज्वःगु 
सराः मेपिन्त विशवासय्‌ हयगु नितिं वा सत्य वाचा याइगु इलय्‌ छूयली । गथेकि 
सा स्याना: हत्या, थौंया चा पू मवनेमा । खुयाः काःगु वा न:गु इलय्‌ सुनां नं दोष 
बिल धाःसा मखु धायगु नितिं ल्हा महारोगं थी मा धकाः धाइ। नापं खुयाः 
काःम्हेसित नं थथे यानाः सराः बी । द्यां लाकलकि लहा: म्हतु च्‌ मलायमा, सह 
मजुइमा धका: सरा: बी । सार्वजनिक सम्पत्ति वा देग: आदि स्यंकूम्हेसित ल्हातय्‌ 
तुं दायमा, नकय्‌ लायमा, ब्रम्ह हत्या लायमा, कोटी महाद्यः स्यंक्‌गु दोष लायमा, 
पंचमहापाप लायूमा, खी दाइम्ह की जुइमा धका: सरा: बी । 


३ बलि 


समाजय्‌ द्यःयात जक विश्वास याइगु मखसें भूतप्रेतयात नं उत्तिक थाय्‌ 
बियाःतःगु दु । उकि थुगु समाजय्‌ द्यःयात थें भूतप्रेतयात नं उत्तिक श्रद्धा तः । 
हारां खना: नारां ग्याः धयागु उखान कथं छुँ नं भिंगु ज्या यायत द्यःयात थें हे 
भूतप्रेतयात नं पूजा यायूगु व भोग छायगु ज्या याइ । भोग छायगु ज्या हे वास्तवय्‌ 

द्यः वा भूतप्रेतयात नयूत आह्वान या:गु खः । गुकिया मूल कारण छुं नं विघ्न मजुइमा 
वा मनय्‌ तःगु ज्या क्वचायूमा धकाः कामना खः । थथे कामना याइगु इलय्‌ कीगः 
ह्वलेगुनिसें कयाः जीवजन्तुया होम तक याइ। नेवाः समाज तान्त्रिकताय्‌ अप्व: 
विश्वास याइगु कारणं नं बलि वा भोग परम्पराय्‌ अझ अप्व: विश्‍वास यायगु या: । 
गुकिया कारणं समुदायकथं बलि बीगु पहः पाःसा पूजाकथं नं बलि बीगु प्रथा पाः । 
गथेकि- च्वकाबजिं पीगुयात बलिं पीगु धाइ । थथे बलि पीगु भम्चा दुकाइगु इलय्‌, 
सी मुका: वय्‌ धुंका:, गथांमुगःयात बौ तयाः वय्‌ धुंकाः, मोहनी बलय्‌ ला दुकायूत नं 
याइ । थुकिया कारण मनू लिसे मभिंगु तत्व दुहां मवय्‌मा धकाः खः । अथे हे ग्वःजा, 
सम्हय्‌ नं द्यः वा भूतयात तृप्त यायूत बलिया रुपय्‌ छयली । थौं तक भोटो क्यनीगु 
इलय्‌ जावलाख्यलय्‌ जाह्वली । थ्व बाहेक भिंगु ज्याय्‌ पंग. मवय॒मा धकाः भूत व 
द्यःयात अँयला, कः, छाः, बौस्वां तया: बौ स्वलेगु, भूत दुकाय्‌त (सिनाज्या) बौ ह्वलेगु 
नं बलिया रुप खः। छाकबलि धकाः होमय्‌ दुगु बलि बीगु, पाक बलि धकाः होमय्‌ 
जा दुइगु, होमय्‌ अन्नअन्नादि बलि बीगु नं नेवाःतय॒के दुगु बलि प्रथाया छगू रुप खः । 
थ्व बाहेक जीवजन्तु व खया नं बलि बी । नेवाःतय्‌सं तान्त्रिक विधि वा छुँ ज्या सिद्ध 
यायत नं बलि बी । थुकथं बलि बीगु इलय्‌ फा, दुग, हँय्‌, खा, फे, म्येय, क्लि, सर्प, 


> >) 


बखुं ,चखुंया नं बलि बी । खँ बललि बीगुयात चबाहां बीगु धाइ । 
४ धर्म 

नेवाःतयगु धर्मयात परिभाषित यायगु भवलय्‌ गुलिसिनं थौंकन्हय्‌ हिन्दू व 
बौद्ध धर्म धाःसां मूलतः नेवाःत पूर्खा प्रति हे समर्पित जुइगु धर्म हे नेवाःतयगु मौलिक 
धर्म जूगु खनेदु । थः पुर्खायात हे आजु वा अजि(अजिमा)कथं कयाः थःगु जीवनय्‌ 
न्ह्याब्लें ग्वहालि दयमा धका: पूजा यायगु याः । थथे पूजा याइगु इलय्‌ थःम्हं जीवनय्‌ 
छु छु उपभोग यानावयाच्वंगु खः उके हे पूजा याइ । नापं छुं नं सांस्कृतिक ज्याघ्व: 
याइगु इलय्‌ नं दकले न्हापां वं हे थः पूर्खायात हनेगु कथं पुजा यायगु याइ । 
४.१ आगं द्य: 

नेवाःतय्‌ जक दुगु थ्व आगं द्यः हिन्दू व बौद्ध निथ्वः या साझा रुपं 
हनावयाच्वंम्ह द्यः खः । आगं द्यःयात थः हे पूर्खाकथं कायगु याः । ज्वः द्यःकथं काइगु 
आगं द्यः या पूजा मयायक छुं नं ज्या सिद्ध जुइमखु धइगु भावनां न्ह्याग्गु ज्या याय्‌त 
आगं द्यःयात हनी । गुलिखे आगमय्‌ वना: हनीसा गुलिखे प्रतीकात्मक रुपं हनी 
(जन्मन्हिबलय्‌ लप्तेय्‌ सिन्ह तिकीबलय्‌ आगं द्यःया नामं नं सिन्ह तिकी) । मेपिं द्यः 
फुक्कसितं क्यनीसा आगांद्यः थः परिवार वाहेक मेपिंत क्यनीमखु । 

४.२ देगु द्यः 

थःगु हे छेँ ज: वा पुर्खाकथं कयातःम्ह थुम्ह द्यःयात नं हिन्दू व बौद्ध निथ्वसिनं 
नाला: वयाच्वंगु दु । थुम्ह द्यः ख्यलय्‌ सीमित जुयाः च्वनीगुलिं दच्छी छक: व संस्कारया 
ज्या क्वचाय्‌ धुंकाः थुम्ह द्यःयात पूजा यायगु या: । थुम्ह द्यः नं आगं द्य: थें प्रतिकात्मक 
रुपं पूजा यायगु याः । देगुद्यःयाथाय्‌ वना: पूजा याः वने मफूगु इलय्‌ कःसि म्वलय्‌ नं 
पूजा यायगु या:सा गुलिस्यां थकालिया छेँ हे दुगु द्य. सालातयगु याइ । 
४.३ हिन्दू 

शास्त्र वा धार्मिक ग्रन्थया विकास लिपा नेवाःतय्‌सं हना: वयाच्वंपिं 
द्यःयात हे हिन्दू धर्म ग्रन्यय्‌ आधारित थी थी द्यःया नामं पूजा यायगु या: । भैरब, 
थी थी अजिमा थुकिया रुप खः । थुपिं बाहेक हिन्दू धर्म ग्रन्थय्‌ आधारित मेमेपिं द्यःत 
नारांद्यः, कृष्ण, राम, सूर्य: नं हनेगु या: । 
४.४ बौद्ध 

शास्त्र वा धार्मिक ग्रन्थया विकास लिपा नेवाःतय्‌सं हना: वयाच्वंपिं द्यःयात 
हे बौद्ध धर्म ग्रन्यय्‌ आधारित थी थी द्यःया नामं पूजा यायगु या: । थुगु धर्मय्‌ नं भैरब 
ब थी थी अजिमा थुकिया रुप ख: । थुपिं बाहेक बौद्ध धर्म ग्रन्थय्‌ आधारित मेमेपिं द्यःत 
लोकेश्वर, बुद्ध, ध्यानीबुद्ध, मंजुश्री, प्रज्ञापारमिता आदि प्रमुख खः। ८) 


लिधंसा 

बराल, वासु, १११३, , हिन्दू सामाजिक संगठनको प्रारुप । दोश्रो संस्करण । काठमाडौं 
: साझा प्रकाशन (विसं २०५०) । 

वज्राचार्य, फणीन्द्ररत्न, ११२६, नेवाः बौद्ध संस्कृतिइ गुथि । यँ : भवाबहाल । 

शर्मा, जनकलाल, ११२१, , हाम्रो समाज : एक अध्ययन । तृतीय संस्करण । ललितपुर 
: साझा प्रकाशन (विसं २०५८) । 

खँल्हाबल्हा 

प्रा. डा. सुन्दरकृष्ण जोशी, यल 

संस्कृतिविद्‌ रमेशमान पिया, ख्वप 

लोककला 


वज्रमुनि वज्राचार्य 


जीवनया विविध पक्षयात ब्वयाःक्यनीग माध्यम लोक प्रदर्शनकला खः । 
नेवाःतय्‌गु जीवनशैलीया अनुकरण यानाः जीवन कंगु हे मचायूक, न्ह्याइपुक, 
आनन्द काका जीवनयात न्ह्याकेगु साधन हे नेवाः लोकनाटक, नृत्य खः । 
थुकिं नेवाःतय्‌गु लोकजीवनया सर्वाड़िण पक्षया प्रतिनिधित्व याइगु जूगुलिं 
पूर्खाया किपा खः । 


१ म्हसीका 

प्राचीन इलय्‌ नृत्य व नाट्य पर्यायवाची खँग्व:या रुपय्‌ वयाच्वंगु दु । निगू 
खँग्वयात नं प्याखं हे धायगु याइ । “डान्स व ड्रामा अलग्ग अलग्ग खँग्व: खः । 
थुमिगु अर्थ नं पाः ज्या नं पाः । नेपालभाषाय्‌ नं नृत्य व नाटक निगू ब्यागलं खँग्वः 
मदुगु मखु । नृत्य व नाटक जक मखु, ब्याले, बलडान्स, अपेरा, नृत्य, नाट्य 
फुक्कसित हे प्याखं खँग्व: छूयलाच्वंगु दु । महाकाली प्याखं व देवीप्याखं भावप्रधान 
नृत्य खः । ज्यापु प्याखं पक्कागु नाटक खः । थुपिं निगूयात नं प्याखं धाइ ।'(कसा, 
ने.सं.१०८४: १) नृत्य व प्याखं निगूयात नं प्याखं धाइगु कारण छु धाःसा न्हापा 
नृत्य मदयक नाटक धैगु हे जुझमखु । प्राचीन नाटकय्‌ जक मखु, नेवा: लोक नाटक 


*च्वमि नेपालभाषा शिक्षण समितिया शिक्षण सहायक खः: । 

ज्यापु प्याखनय्‌ नं नृत्यया तःधंगु भूमिका दु । तर आधुनिक नाटकय्‌ धाःसा नृत्य 
बहिष्कार जूवन । (कसा, ने.सं.१०८४: २) । 

नाटकया शुरुवात न्ह्यागु हे इलय्‌ जूगु जूसां छुँ नं उत्सवपर्व वा धार्मिक 
अनुष्ठानया इलय्‌ मनूतयसं मनोरञ्जन व आनन्द कायूगु सिलसिलापाखें उत्पत्ति 
जूग॒ खः । प्रारम्भिक इलय्‌ थुकिया स्वरुप न्ह्याथे हे जूगु जूसां नृत्य व संगीतपाखें 
मुक्त मखु । नृत्य व संगीतं सामान्य जनतायात याकनं प्रभावित याइ व आनन्दित 
याइ । रत्नेश्वर प्रादुभाव, महासत्व नं नृत्यपाखें अलग मज्‌ । (मल्ल, वि.सं २०३६:३) । 
नाटकया उदभव प्याखंपाखें हे जूग॒ धाःसां पाइमखु । आदिकालय्‌ प्याखंया गर्भ हे 
बूगु जुगुलिं थौंया नाटकयात प्याखं धायूगु चलन दुगु जुझमाः । धात्थें पुलांगु 
प्याखनय्‌ म्ये, नृत्य, व संगीत छधी धा:सां पाइमखु । उकि नृत्य, म्ये व संगीतयात 
प्याखंया आत्मा धाःसां पाइमखु । खँल्हाबल्हा प्याखनय्‌ दुहाँ वःसां संगीतय्‌ सीमित 
मजूसे शाब्दिक खुँल्हाबल्हा नं अभिव्यक्तिया माध्यम कथं प्याखनय्‌ खनेदत । अर्थात्‌ 
खँल्हाबल्हा नं महत्वपूर्ण भूमिका दयावल । भाषाया माध्यमं नं नुग:खँ प्वंके छिनावल । 
आरम्भ इलय्‌ सम्बादमृक्त, बिशुद्ध सम्बाद मजूसे संगीत व नृत्यया किचलय्‌ ब्वलंगु 
खनेदु । (प्रधान, ११०१: १२७-३०) । थुकथं लोकनृत्य व लोक नाटक नितां प्याखंया 
रुपय्‌ छयःगु खनेदु । आःवयाः लोकनृत्य धायवं संवादरहित अभिनययात वा नुग:खँ 
भावया रुपय्‌ न्ह्यब्वयगुयात नृत्य कथं कायगु याइसा, लोकनाटक धायूव संवादसहितया 
अभिनय वा पात्रपिनि दथुइया खँल्हाबल्हा दुगुयात कायगु याइ । 
१.१ लोकप्याखंया प्राचीनता 

ई.पू स्वगूगु शदीपाखे हे भरतमुनिं नाटक विधायात शास्त्रया रुप विइधुंक्‌गु 
खनेदु । नेपालभूमि नं प्याखंया लागी तसक पुलां धेगु खँ अंशुवर्माकालिन बिशालनगर 
हाडिगां थत्वाःयागु दबू, अथे हे लिच्छवीकालिन मेमेगु दबू उखेथुखे ल्यनाच्वंगु पाखें 
क्यनाच्चंगु दु । लिच्छवीकालय्‌ राज्यभाषा कथं संस्कृत भाषायात कयातःगु ई खः । 
संस्कृत भाषा सुसंस्कृत, सभ्य भाषा जुगुलिं उगु इलय्‌ साहित्य शिक्षित वर्ग ब्वनेगु 
ब्वंकेगु लागी संस्कृत भाषां च्वयातःगु खनेद्‌ । तर उगु इलय्‌ नं संस्कृत भाषा 
मसःपिं, थुइके मफुपिं लोकजनया लागी धाःसा लोकभाषां हे भाव आदान प्रदान व 
लोक मनोरञ्जनया लागि सरल र सुबोधगु सञ्चार माध्यम अवश्य जुल जुइ । अले 
उगु इलय्‌ स्वनिगःया आदिबासी नेवाःतय्‌ प्रमुख लोकभाषा नेवा: भाय्‌ हे जूगुलिं 
थुजागु लोक भाषं नं थी थी लोक नाटक अवश्य पिदन जुइ । लोकनाटक मौखिक 
रुपय्‌ जक सुरक्षित जुया: च्वनीगु जुगुलिं थ्वया साहित्य भोगु न्ह्योने च्वंमवल । 
गुलिखे लोक नाटक न्हनावन, तनावन । (जोशी, ११०८ :३) । मल्लकालं हे नं 

संस्कृत भाषाया ल्यूल्यू लोकभाषां नं मान्यता काकां लिपा लोकभाषा हे देशभाषाया 
रुपय्‌ सम्मानित जुया: वःगुलिं नेवाः नाटक तःमि जुल । मल्लकालिन नेवा: नाटक 
नं शास्त्रीय परम्परा अनुसारं, शिक्षित, सामन्ति वर्गया नितिं, उच्च वर्गया मनूतय्‌ 
दथुइ क्यनेगु याना: वयाच्वंगु धार्मिक, पौराणिक, नैतिक बाखंया आधारय्‌ लिखत दुगु 
नाटक खःसा लिपा वना: थुजागु शास्त्रीय नाटक दुने लोक ब्यवहारयात तनेगु याना: 
लोक नाटकया रुपय्‌ छयलेगु जुल । थुकिया ज्वलंन्त दसु कातिप्याखनय्‌ बाथःया 
भूमिका यात कायफु । थुकथं हे शास्त्रीय नाटकय्‌ न्या लाइपिं माभीया भूमिका, 
घिन्तामुनिया भूमिका आदि लोक नाटकया बांलागु दसु खः । नाटकया गुगु भागय्‌ 
पिदनीपिं पात्रपिं शास्त्रीय परम्परापाखें मुक्त व स्वतन्त्र जुइसा, लिखत रुपं दैमखुगुलिं 
व मूल नाटकया सहायक कथं वैगुलिं लोक नाटकया तिथि क्वछिइत तसक थाक्‌ । 
तर नं गुगु देशया राज्य व राजनीति स्वयां अनया जनताया इतिहास 
ताहाइ, अथे हे गुगु नं साहित्य, संस्कृति व कलाया सिबय्‌ अनया जनतां ल्हाइगु 
भाय, इमि चहपहया इतिहास ताहाइ । अन जनता हे इतिहासया मू हा जुइ । 
लोक साहित्य हे न्हापांगु व धात्थेयागु इतिहास खः । (कसाः,.११२३,.१९) जन्म 
जुसांनिसें ख्वयगु, न्हिलेगु, हालेगु ,प्याखं हुलेगु, म्हितेगु यायां थःगु भावयात 
स्वतः पित ब्वय्‌गु मनूतय्‌गु स्वभावया उपज खः । थुजागु गतिविधिं हे मानवीय 
जनजीवन संगीतमय व नृत्यमय जुयाच्वंगु खः । थुजागु लोकजीवनं उत्सवपर्व, 
मनोरञ्जनया भवलय्‌ जीवनया आशा उमंग, विशवास, विश्राम आदि जीवनय्‌ 
भोगे यानागु अनुभव थःथःगु कथं प्वंकेगु याइ । लोकवार्ता वा लोकअभिव्यक्तिया 
क्रमय्‌ अभिनय्‌ जुइफैगु विषयवस्तुयात त्वाःत्वालय्‌, गांगामय्‌ चुकय्‌ गल्ली, 
दबुली क्यनेगु नाटक हे वास्तवय्‌ लोकनाटक खः (पराजुली, वि.सं. २०५७४९) । 
लोक नाटकयात लोक प्याख नं धाय॒गु या: । नाटकयात शास्त्रीय रुप बिइ न्ह्यो 
सःसां मसःसां सर्वसाधारण जनतां अभिनयपाखें ब्वःगु हाउभाउ हे लोकनाटक 
खः । लोकनाटकया उत्पत्ति सम्बन्धी ई.पू. तेस्रो शदी भरतमुनिं च्वःगु नाटयशास्त्रय्‌ 
फुक्क द्यःपिं वनाः ब्रम्हायाके फुक्क वर्ण मनूया मनोविनोद याय्‌ फै कथं प्यगू 
वेदयापाखें छुं छुं ब्व लिकया: नाटकया उत्पत्ति याना ब्यूगु घटना वा बाखंपाखें 
नाटक सर्वसाधारण जनताया लागी नं खः धैगु सीदु । मुक्त रुपं सर्वसाधारणं 
ब्वति काये फैगु विधाया रुपय्‌ नाटकया उत्पत्ति जूगु जुगुलिं उगु नाटक विधा 
शास्त्रीय मखुसे लोकनाटक खः धेगु स्पष्ट जू । उकि मानवीय इतिहास नाप लोक 
नाटकया इतिहास जन्म जुइगुलिं मेमेगु साहित्य विधाया दकले पुलांगु साहित्य 
विधा लोकनाटक जुइमा: धेगु अनुमान यायगु पायछि जू । 

नेवा: लोक प्याखंया खय्‌ नं नेवाःत न्हापांनिसें हे प्याखं स्वयूगु व क्यनेगुली 
शोख दुपिं नेवाःतयूसं लोक नाटकया विकास मयाःगु अवस्य खइमखु । तर लोकनाटक 
अलिखित, मौखिक परम्परा जुगुलिं थथे हे खः धैगु धायूमफुसाँ आःतक स्यूगु 
,सीकेफगु प्रमाणया आधारय्‌ भालेचा प्याखं, कातिप्याखंया दुनेया बाथप्याखं, 
शास्त्रीय परम्पराया नाटक दुने क्यनीगु घिन्तामुनि प्याखं, माझीतयसं न्यालाइगु 
प्याखं, गुन्हपुन्हिया ख्याल:, कःतू वय्गु, रामायण हालेगु यँया:बलय्‌ क्यनीगु 
खःप्याखं, ज्यापुप्याखं, लाखे प्याखं, ख्या:प्याखं, कवंप्याखं, छवकन्चाप्याखं, 
भ्वाथग्वाराप्याखं आदियापाखें नेवाः लोकनाटकया प्राचीनतायात म्हसीका कायफु । 
१.२ लोक प्याखंया विशेषता 
१.२.१ भाषा सरल, ब्वनामतःपिन्सं नं सहज रुपं थुइकाः काय्‌ फैगु जुइ । गुगु 
लागाय्‌ नाटक क्यंगु खः, उगु हे लागाया बोली जुइ । भाषाय सजावत व वनावट 
दैमखु । दैनिक जीवनय्‌ छयलीगु हे भाषाया प्रयोग जुइ । गद्यात्मक भाषा जुइसा 
दथुइ दथुइ नृत्य दै । 
१.२.२ संबाद तसक चीहा जुड । निगू स्वंगू शब्दं हे न्ह्यसःया लिस: बियातःगु 
जुइ । तहाकगु संवादया अभाव जुइ । 
१.२.३ कथानक ऐतिहासिक, सामाजिक, पौराणिक, धार्मिक जुइ । 
१.२.४ पात्रत मिजंत जुइ । मिसाया भूमिका नं मिजंपाखें यानाच्वंगु जुई । अभिनय 
कथंया वसः पुनेगु व पात्रत समाजया चीरपरिचित जुड । 
१.२.५ चरित्रचित्रण स्वाभाविक, मुद्रा, हाउभाउपाखें कथन कनेत कृतः यानाच्वंगु 
जुइ । मिसाया भूमिका नं मिजं नं याइगु जुगुलिं सजिबता म्हो जुड । 
१.२.६ रुपसंयोजन विशेष प्रकारया अलंकार, बहुमूल्य वस्त्रया आवश्यक जुइमखु । 
थःगु थासय्‌ उपलब्ध जूगु भेषभूषा पुनेगु जुइ । 
१.२.७ रङ्गमंच वा मंचया आवश्यकता दैमखु । खुल्ला मैदान वा सुकू लाया: हे 
नाटक मंचन जुइ । गनं गनं सिँया खः दयका, सुकू, काप:(सतरंजा, लाडि, बोरा) 
लाया: क्यनेगु याइ । थुजा:गु मंचया नितिं धकि म्वा: । मेकअप, ड्रेसया लागी विशेष 
थायूया आवश्यक जुइमखु । (उपाध्याय, १९६८:१४६,४७) 
१.२.८ पात्रपिन्सं स्वकूमिपिन्त न्हीकेत ख्वालय्‌ रङ्ग इलेगु वा ख्वाःपाः पुइगु याइ । 
१.२.९ बाजाया छयला नापं बाजाया तालय्‌ न्वंवायेगु, पला: छिइगु याइ । पोखिं, 
बासुरी, खिं बाजा थन छयलेगु याइ । 
१.२.१० जवंखवं न्ह्योने फुक्कसिनं खने दयक न्ह्याथाय्‌ च्वंम्ह मनुखं नं खने दयक 
प्याखंमोत दबुली वैबलय्‌ प्याखं हुहुँ दबू छचा: चाः हिला: दथुइ च्वंवइ । 

१.३ लोक प्याखंया वर्गीकरण 

मनूतयगु सभ्यता नापनापं मनूतय्‌सं थःम्हं अनुभव यानागु, खंगु, भोगे 
यानागु भावयात भाषा, अभिनयपाखें ब्वयूगु भवलय्‌ हे लोक प्रदर्शनकलाया शुरु जुल 
जुइ । लिपा वना: विद्वत वर्गपिंपाखे निश्चित नियम दयका शास्त्रीय परम्पराया रुपय्‌ 
साहित्य विकास यात जुइ । लिपा वना: वहे शास्त्रीय परम्परायात थःथःगु लोक 
मान्यता कथं दयकेगु वा उकियात लोकनाटक वा लोकनृत्यया रुपय्‌ विकास यायगु 
भवलय्‌ थाय्‌, ई, भूगोल, संस्कृति अनुसार विभिन्न कथंया नाटक व नृत्य निर्माण जुल 
जुइ । थ्व हे कथं नेवा: समुदाय दुने नं नेवा: लोकनाटक व लोकनृत्यय्‌ नं विभिन्न 
कथंया खनेदत । हुलाप्याखंया आधारय्‌ भाव संप्रेषण याय॒गु, अभिनय वा प्रहसन कथं 
भाव प्वंकेगु भाषाया प्रयोग याना: वा खँल्हाबल्हा याना: भाव प्वंकेगु आदि खनेदत । 
१.३.१ हुलाप्याखं 

थाकन्हयूया भासं हुलाप्याखं धायूवं हे संवाद मदुगु, भावनृत्य वा ल्हाः तुति 
संका: हुलीगु प्याखंयात हे हलाप्याखं धायूगु याइ । हुलाप्याखंयात थायथासय्‌ 
विभिन्न नामं म्हसीकी । गनं छवकुन्चा प्याखं, धिमेप्याखं, घिन्तामुनि प्याखं, विभिन्न 
बाजाया तालय्‌ हुलिगु प्याखं आदि धायगु यानाः वयाच्चंगु दु । 
१.३.१.१ धिन्तामुनि प्याखं 

ज्यापु प्याखनय्‌ छगू अंगया रुपय्‌ खने दयक: वःगु धिन्तामुनि प्याखं लिपा 
वनाः व्यागलं रुप काःगु खनेदु । थ्व प्याखं ज्यापु प्याखनय्‌ नाटक शुरु जुइ न्ह्यो व 
अन्तय्‌ वइगु खः । थ्व प्याखं धर्तिमाता व दर्शकवर्गपिन्त वन्दना याय्‌ कथं पिहाँ वैगु 
खः । महाद्यः पार्वती थें तुं मिसा मिजंया रुपय्‌ दबुली खने दयकः वै । दर्शकपिन्त 
उत्तेजित याना: श्रृंगार रस निष्पति यायगु थ्व प्याखंया म्‌ आशय खः। उगु इया 
मानसिकताय्‌ धिन्तामुनि प्याखं अप्वः प्रभावकारी जू वन । अप्वः दर्शकपिन्सं ज्यापु 
प्याखंया मेमेगु अङ्ग स्वयां धिन्तामुनियात ययकूगु कारणं यानाःथुकियात ज्यापु प्याखनं 
त्वा: थला: अलग जक नं हुइकेगु यात । लिपा वनाः घिन्तामुनि प्याखं ज्यापु प्याखनं 
तापाना छगू लोकप्याखं कथं विकास जुयावन । थ्व हे कर्थ वि.सं. २००० सालय्‌ न्हापां 
ज्यापु प्याखंनं पिहां वयाः घिन्तामुनि प्याखं प्रदर्शित जुल । (कसाः, ११८४:३२-३३) 
१.३.१.२ छ्वकून्चा प्याखं 

ज्यापु व ज्यापुनीया भेषय्‌ गुन्हपुन्हिया कालय्‌ मगःखिंया तालय्‌ प्याखं हुलेगु 
याइ । थुबलय्‌ बाजा थाइपिन्सं म्ये नं हालेगु याइ । बहे म्ये व मगःखिंया तालय ज्यापुं 
कथि ज्वनाः ज्यापुनी नं रुमाल संका: प्याखं हुली । थ्व याखं त्वा: त्वालय्‌ हुइकेगु 
याइसा प्याखं हुलीपिन्सं रुमाल स्वकूमिपिन्थाय्‌ वान्छोया ध्यबा म्हयगु नं याइ । 

१.३.१.३ कथिचा प्याखं 

कथि ज्वना: कथियात निपा ल्हाःतं ल्वाकाः बाजाया तालय्‌ हुलीगु प्याखं 
जुगुलिं थुगु प्याखंयात कथिचा प्याखं धाःग॒ खः । छकति हाकःगु कथित्वा: ज्वनाः 
ज्यापु भेष पुना: हुलेगु याइ । ल्हा: तुति नाप कथि संका: हुलीगु थुगु प्याखनय्‌ प्याखं 
हुलीम्हं न्वं मवासे अभिनय वा भाव जक ब्वयगु याइ । 
१.३.१.३ लुसि ल्वाकेगु प्याखं : 

थ्व बजि ल्हुइगु लुसि ल्वाका: हुलीगु छगू कथंया प्याखं खः। ख्वपय्‌ 
गुन्हुपुन्हिया झा:लय्‌ छेया सीपिं परिवारयापाखें थ्व प्याखंया ग्वसा: ग्वइ । ख्वप दे 
चाः हिलेगु याइ । सुथंनिसें नयगु व्यवस्था नं उगु हे परिवारं यायगु याइ । लुसिचा 
ल्वाकेगु लागी ब्वति काइपिन्सं विशेष प्रकारया वस: पुनेगु याइ । लुसि ल्वाकीपिन्सं 
घंगला तिइगु नं याइसा छम्ह हे मनू नं निपु कथि पा: लाक ल्वाकेगु याइसा, 
बाजाया तालय्‌ प्याखं हुहं ल्वाकेगु याइ । 
१.३.१.४ घिन्तांकिसि प्याखं 

ख्वपय्‌ गुन्हुपुन्हिया इलय्‌ कथि ज्वनाः गिनी त्वां गिनी त्वां धिन्ताकिसि 
त्वां धका: पाः लाक हाला: थःके दुगु लुसि वा कथि मेम्ह मनूया कथिइ ल्वाकेगु 
याइ । गुकी छम्हेसिनं छपु जक कथि ज्वनेगु याइसा थुकिया लागी प्याखंमोतयूसं 
विशेष कथंया वस: पुनेगु याइमखु । 
१.३.२ अभिनयमूलक प्याखं 
१.३.२.१ लाखे प्याखं 

नेवा: समुदायपिन्सं न्ह्याकाः वयाच्चंगु भावनृत्यय्‌ तसक प्रचलित व 
फुक्क थासय्‌ दुगु नृत्यय्‌ लाखे प्याखं खः । लाखे धाय॒वं ग्यानापूम्ह वा ला नइम्ह 
धैगु मान्यता दु । लाखे तयूसं तसक दुःख बीगु व लाखे लय्‌ तायूकेगु लागी विभिन्न 
कथंया ज्या यायगु यानाच्चनी । नाटक वा नृत्यय्‌ नं ग्यानापूग दृश्यत क्यनेत लाखे 
पिकाइ । विशेष कथंया बाजा थाना: गुन्हपुन्हिया इलय्‌ लाखे प्याखं हुइकी । 
गुन्हुपून्हि व येया पुन्हिबलय्‌ त्वाःत्वालय्‌ बहनीपाखे लाखे पिदनेगु याइ । लाखेया 
विशेष प्रकारया वसः पुनेगु व दन्त दुगु ख्वाःपाः पुइगु याइ । लाखे प्याखं धाः, बासुरी 
पुया हुइकेगु याइसा, लाखेयात हायूकीम्ह झयालिंचा छम्ह नं पिदनेगु याइ । 
उम्हेसित लाखे नं लित्तुलिना ज्वनेत कृतः यानाच्चनीसा लाखेयात हाय॒केगु व 
लाखेपाखें विस्युंबिस्युं जुइगु याइ । लाखेया बारे थाय्‌ स्वया: व्यागलं हे मान्यता व 
धारणा दु । वहे धारणा कथं भावनृत्यया रुपय्‌ लाखे प्याखं हुइकेगु याइ । यॅयाःबलय्‌ 
पिहां वैम्ह मजिपाः लाखेया लाखे प्याखनय्‌ विशेष थाय्‌ दु । 

१.३.२.२ वा पीगु जात्रा 

पशुपतिया लिक्क ला:गु थाय्‌ ग्वलय्‌ गुन्हपुन्हिया लसताय वा पीगु जात्रा 
न्ह्याइ । गवलया निसः स्वसः मनूत जयवागेश्वरीया थाय्‌ मुना: पशुपतिया लागा 
चा: हिलेगु याइ । मिजंतय्‌सं हे मिसाया वस: पुना: मनूयात दोहं दयका:, ख्वा: वेरुप 
यानाः रङ्ग पानाः, डोको, सिजःया क्‌, वा मा वा घाँय्‌ ज्वना: बँड दोहं वायूगु व 
मिसातयूसं वा पिना: हय्‌गु याइसा, खःम्‌ कबीपिं, थ्वँ त्वंकीपिं, लस्कर हे मुना: 
न्ह्याकेगु याइ । करीब निसः स्वसःया मनूत मुना: थुगु वा पिइगु जात्रा क्वचायूकेगु 
याइ । बुँज्या नाप स्वापू दुगु थुगु जात्रा गुन्हपुन्हिया कालय्‌ मेमेगु थासय्‌ नं क्यनेगु 
याइ । तर विशेष रुपं वा पीगु जात्रा धका: धाय्गु ग्वलय्‌ जक याइसा मेगु थासय्‌ 
मेगु हे नामं वा पिना: ख्यालःया रुपय्‌ न्ह्यब्वयगु याइ । (राजनलाल जोशीनापया 
खँल्हाबल्हा) 
१.३.२.३ सवःभक्क्‌ प्याखं 

हल्चोकया भैरवनाथयात सवः भक्क्‌ धाइ । थुगु प्याखं हल्चोकया 
पुतुवारपिन्सं क्यनेगु याइ । तलेजु नाप स्वापू दुगु थुगु नृत्य मिथिलाया जुजु 
हरिसिंहदेवं येय्‌ वःगु इलय्‌ हःगु खः । पृतुवारपिं नं अनं हे वःपिं खः । लिपा शाह जुजु 
पृथ्वीनारायणं हल्चोकय्‌ पितना छवःगु खः । थुगु प्याखं उकि यँया:या इलय्‌ छवाःतक 
कुमारीया रथ नाप नाप नृत्य कयना: चाःहिलेगु याइ । 

भैरव, कुमारी व चण्डीया रुपय स्वम्ह पात्र दुगु थुगु नृत्य भिनिदँय छक: 
मेमेपिं द्यःपिं नं च्वनाः हल्चोकय्‌ हुइकेगु याइ । यँयाःबलय्‌ कुमारीया पूजाय बलि 
बीगु इलय्‌ आकास भैरब थःम्हं हे खड़गं पाला: बलि बिइगु याइ । मेयात ह्याउंगु 
वस्त्र कयना: युद्ध यानाः भैरबं स्याना: हि त्वनेगु याइ । चण्डी व कुमारीं लिपा त्वनेगु 
याइ । आकाश भैरव वुचुगु पहिरणय्‌ ख्वाःपाः पृयाः तःगु दैसा कुमारी व चण्डीं 
ह्याउँगु पहिरणय्‌ दइ । इन्द्रजात्राबलय्‌ हनुमान ढोकाया नास: चुकय्‌ भैरवयात 
पूजा याना: दुगु आदि बलि विइगु याइ । थुगु नृत्य खिंबाजा व भयालीया तालय्‌ 
प्याखं हुलेगु याइसा लहा: तुति संका: भाव नृत्य याइ । हरेक वर्ष कार्तिक लछियंक 
हल्चोक भैरवया न्ह्योने भैरव आराधना याना: भजन यायगु याइ । थुकथं भावनृत्ययात 
नं नाटक वा प्याखं धायगु याइ । थुजागु नृत्य हल्चोकय्‌ जक मखु । (अमात्य, 
२०६२:२४-२७)नेपालमण्डया थाय्‌ थासय्‌ थःथःगु हे लोक परम्परा अनुसार नेवाःतयसं 
हुइकेगु याना: वयाच्वंगु दु । 

सामान्यतया नृत्य धार्मिक, पौराणिक आख्यान कथं बाजा संयोजन सहित 

न्ह्यब्वय्‌गु याइ । लोक मान्यता कथंया धर्म व पुराण थुजागु नृत्यय्‌ दुथ्यानाच्चनीसा 

नृत्य याइपिं पात्रतय्‌सं म्हया अंगप्रत्यंग संका: भावपाखें न्ह्यब्वयूगु याना:च्वनी । 
थुजागु लोक मान्यता व थौंकन्हे ल्यनाःच्वंगु व खने दयाच्वंगु नृत्यत थुकथं दु -, 
किलागःया द्यःप्याखं, मजिपातया लाखेप्याखं, इन्द्रजात्राया पुलुकिसि, ख्वपया महाकाली 
प्याखं, भद्रकालीया पचली भैरव प्याखं, यलया अष्टमातृका प्याखं, ठेचोया नवदूर्गा 
प्याखं, चन्द्रकेतु कुमार प्याखं, शुभदन्त दैत्यप्याखं, पाया: अर्थात्‌ खड्ग प्याखं, 
नरदेवी (न्यत)या श्वेतकाली प्याखं, ख्वपया नवदुर्गा प्याखं, ख्वपया भैरव प्याखं, 
बोडेया नीलबाराहि प्याखं, हरिसिद्धिया जलप्याखं, नगदेशया महाकाली प्याखं, 
बनेपाया ख्वाःपा: प्याखं, फर्पिङ्गया कार्तिक प्याखं, पोखराया बाह भैरव प्याखं, 
बाग्लुङ्गया हनुमान प्याखं, द्वाल्खाया ख्वाःपाः प्याखं, पन्तिया देवी प्याखं, ख्वपया 
देवीप्याखं, थिमिया भेल: प्याखं, पचली भैरव प्याखं, संक्वया देवी प्याखं, किपूया देवी 
प्याखं, बाघभैरब (गथु) प्याखँ, भयाभयापांपां प्याखं, चित्लाङ्गया वज्रवाराही प्याखं, 
मकवानपुरया ख्वाःपाः प्याखं (प्रजापति, २०६२ : विषयसूची) आदि । 
१.३.२.४ न्यालाकेगु प्याखं 

द्यः प्याखनय्‌ हे प्याखं हुलेगु दिपा: काइगु इलय्‌ नेवाःसमाजय्‌ प्वः वा 
माझी जातिं न्या लाना: थःगु न्या तयूगु थलय्‌ स्वःथनेगु याइ । दथुइ दथुइ न्या छम्ह 
लुया वल धाधां स्वः थनेगु याइसा, न्या लाइपिनिगु भाषा हे छयलाः न्हिइकेगु 
याइ । स्वकूमिपिन्सं न्या लाइपिन्त हायकेत चुरोट वा न्या थें जा:गु वस्तु दबुली 
वान्छोया ख्या: यायगु याइ । थुजागु प्याखं व्यागलं क्यनेगु मयासे द्यः प्याखं वा मेगु 
प्याखं क्यनीगु इलय्‌ न्ह्याइपुकेगु लागी क्यनेगु याइ । थुकी सम्वाद द:सां म्हो जक 
हे दै । व्यढंगं भाषा ल्हाना: न्ह्याइपुकेगु लागी जक थुजागु प्याखं क्यनेगु याइ । 
ख्वपय्‌ न्या लाकेगु धका: विशेष कथंया प्याखं क्यनेगु याइ । त्वाःत्वालय्‌ ख्वाःपाः 
पुयाः न्या लाकेगु धकाः द्यःरुपि प्याखंम्वःतयूसं अभिनय यानाः क्यनेगु याइ । गुजोम्ह 
न्या ज्वनागु खः धैगु म्ह॒तुं नं न्वं वायूगु याइसा थुकि दुने बाखं सुलाच्चंगु दै । 
सिघनी, व्याघ्रनी, श्‍वेतभैरव, महाकाली आदिया ख्वाःपा: पुयाः न्या लायगु याइ । 
थुगु प्याखं ख्वपया त्वाःत्वालय्‌ हुइकेगु याइ । 
१.३.३ संबादात्मक प्याखं 
१.३.३.१ कार्तिक प्याखं (काति प्याखं) 

ने.सं. ७५४ सालं जुजु सिद्धिनरसिह मल्लं न्ह्याकुगु यलया कृष्ण देगःया 
कार्तिक दबुली कार्तिक लच्छि हुइकीगु प्याखं हे कार्तिक प्याखं खः । सामाजिक, 
आर्थिक, धार्मिक पक्ष दुथ्यागु थुगु प्याखं न्हापां न्हयून्ह जक हुइकीगुयात श्रीनिवास 
मल्लं लोक नाटक नं तना: बाछि हुइकेगु यातसा योगनरेन्द्र मल्लं भिन्यान्हु मेगु 

तनाः लच्छि यंक क्यनेगु याःगु खः । थौंकन्हे कार्तिक शुक्ल षष्ठीनिसें त्रयोदशी 
च्यान्हुजक क्यनेगु याइ । थुकी न्हापांगु दिंखुन्हु यलय्‌ बाथ:, भिंद्यो पूजा, महादेव व 
कृष्णया ल्वापु, भैरव, महालक्ष्मी, कुमारी, ख्याः, कवंया प्याखं, मधुकैटभ वध, विष्णु 
अवतारया नृत्य, नरसिंह प्याखं क्यनेगु याइ । (अमात्य, वि.सं. २०६२:८५) 
१.३.३.२ बाथ: प्याखं 

शास्त्रीय परम्परां मुक्त लोकनाटकया रुपय्‌ दुथ्याका तःगु बाथःप्याखं खः । 
थुकिया मू पात्रपिं ब्रम्हा, विष्णु, महेश्वर मत्स्यलोकय्‌ मनूतयगु चर्तिकला स्वय्‌गु लागी 
क्वहां वइ । थुपिं स्वम्ह दाजुकिजा भेष हिलाः ख्वाःपाः पुयाः नां हिलाः चाःहिलेगु 
याइ । दाजुम्ह गंदाजु माइला समाँदाजु व चीधिम्ह बाथ: खः । दाजुम्हं स्यॅला, माइला 
पोपोचा ख्वा: व कान्छाम्ह हाप्वः ख्वाःया ख्वाःपाः पुइगु व जामा सिनेगु याइ । 

बाथःया अर्थ तसकं चलाखम्ह खः । उखेंथुखें ख॑ चाहिइका धाय्‌ सःम्ह 
जूगुलिं बाथ: धाःगु खः । थुकी ख्यालिया ल्यू ल्यू सामाजिक ध्याचू खँ नं उलि हे 
आकर्षक जुइक ब्वया: तःगु दइ। पात्रतय॒सं अजुचाइपुगु खँ मती लुइकाः 
पिज्वयूकाच्चनी, लाक्षणिक खँ, साँकेतिक खँ, पिज्वयूकेगु याइ । थुमिसं न्हिलि ख्यालि 
ध्याचू भयभय्‌ बीक कनाच्वनी । गथेकि- छम्ह ज्यापुनीया निम्ह च्वलेचा दै । उम्ह 
च्चलेचिया मू खुदां व भिनिदां जुइ । खुदां पुला: चीधिकम्ह च्वलय्‌ न्यानाः यंकी । 
दाजुपिन्सं तःधीम्ह कयाः हयूत धाल तर धेवा मदु । उगु इलय्‌ बाथ: नं थःम्हं 
बियातयागु खुदां व खुदां वंम्ह च्वलय्‌ बिया: झिनिदां वंम्ह च्वलय्‌ कयाः हल थुकथं 
तसक चलाखिपूर्ण ध्वं लाके फूगु खँ ब्वय॒गु बाथःया विशेषता खः: । थुकथं लोकय्‌ 
जुयाच्चंगु असामान्य अदभुत खयात बाथःपिन्सं अभिनय व संबाद कथं ब्वयगु 
याइ । थ्व हे कारणं याना: कार्तिक प्याखं लोकनाटकया रुपय्‌ प्रचलित जूगु खः । 
१.३.३.३ साया: म्हसीका 

साया अर्थ गाई व याःया अर्थ जात्रा ख: । हिन्दू मान्यता कथं परिवारय 
सुं नं मनू सीबलय्‌ थुगु दिंखुन्हु सा वा साया प्रतीक मनूयात सांकेतिक साया रुप 
बिया: देस चाःहीकेगु याइ । धार्मिक मान्यता कथं साया न्यकुलिं धिना: स्वर्गया 
लुखा: चायका: स्वर्गय्‌ मृत आत्मा प्रबेश जुइ फु धैगु मान्यता दु । सायाःयात 
सापारु नं धायगु याः । नेपालभाषाया क्यालेण्डर कथं श्रावण व भाद्र महिनाया 
दथुया महिना कथं गुगूगुंला कथं काइ । थुगु महिनाया कृष्णपक्ष पारुनिसें नेवा: 
समुदायया मनूतयूसं धार्मिक कृयाकलाप ब्वयगुलिसें लोकनाटक व लोकनृत्य 
न्ह्यब्वय्‌ यानाः वयाच्चंगु दु । थुगु महिनाया च्यान्हुतक त्वाःत्वालय्‌, चुक, गल्ली, 
दबू आदि थासय्‌ ख्यालःया रुपय्‌ जनताया भावनायात ब्वयगु यानाः वयाच्चंगु दु । 
२१२ नेवा: लोकवार्ता 


उकि थुगु नखःयात साहित्यिक नखःया रुपय्‌ नं कायगु पायछि ज्‌ । थथे न्ह्यब्वइगु 
साहित्यिक नां थाय्‌ अनुसार पा:सां निचोड कथं अभिनय याना: जनताया नुग: खँ 
प्वंकेगु, जनताया अभिनय कलायात न्ह्यब्बयूगु थुगु नखःया विशेषता जूगु दु । 
१.३.३.३.१ ख्याल: 

ख्यालःयात हास्यव्यंग्य नं धायगु या: । अभिनय यानाः थःगु नुगःया खँ 
प्वंकेगु, कुमचायूक थःगु नुग: खँ ब्वयाः जनतायात कनेगु हे ख्याल: खः । समाजय्‌ 
खनेदुगु करीति, कुसंस्कृति, सामन्तितय्‌गु हाउभाउ, अपराध, राजनीति, गुगु 
सामान्य इलय्‌ न्ह्यब्वय्‌ फैमखु उगु भावयात नाटक दयूका थाय्‌ थासय्‌ न्ह्यब्वय्‌गु 
याइ । विषयवस्तु सामाजिक, राजनैतिक, धार्मिक न्ह्यागु नं जुइफु समाजं पचे याय्‌ 
मफूगु असामाजिक भावनायात अभिनय वा नाटक दयका न्ह्यब्वय्‌ याइ । थुगु 
इलय्‌ क्यनीगु ख्यालःया मूल विशेषता धैगु हे अपराध याःपिं मनू, वा असामाजिक 
मनू गुम्हेसित कानून रुपं ज्वने मफु, दण्ड मब्यू उज्वःपिन्त समाजया न्ह्योने इमिगु 
आपराधिक गतिबिधि ब्वयाः सामाजिक दण्ड बीग हे मू आज्जु खः । 
१.३.३.३.२ कःत्‌ 

कःतू ख्याल: नाप स्वाप दुगु खँग्वः खः । ख्यालःलय्‌ न्हीकेगु व ब्यग्यं मिश्रित 
जुइ । सामान्यतया ख्याल: धायबलय्‌ हास्य प्रधान जुइ । तर कःतू मूलत व्यंग्य प्रधान 
जुइ । कःतू कर्तुत खंग्वःपाखें वःगु खः । गुकिया अर्थ थःगु बुद्धिं चायूक, योजना दयूका 
याःगु मखुग॒ ज्या खः । कःतू सड़क नाटक खः । ख्यालःया छगू अंग ख: । ख्यालखय्‌ 
थें थुकी पात्र, संबाद, अभिनय, विषयवस्तु द्वन्द्व दै । तसक तीब्र व्यंग्य व स्थानीय 
विषयवस्तु जुइगुलिं अप्वः पात्रतयूसं ब्वति काय्‌गु याइमखु । समाजय्‌ अपराधया 
घटना गुगु घटना समाजं पचे याय्‌ फैमखु, अक्षम्य जुइ । उजागु घटनायात विषयवस्तुयात 
नाटक दयका त्वाःत्वालय्‌ क्यनेगु याइ । थुजागु नाटक वा कःतू वैगु इलय्‌ घटनानाप 
स्वाप दुपिन्सं स्वय्‌गु तक नं याइमखु । विषयवस्तु कथं - थज्याःगु प्याखनय्‌ मिसापिं 
प्यथाय्‌ न्याथाय्‌ पय॒नं वनीपिं, व्याहा मजूसां प्याथय्‌ दयाः मचा नायकः वनीपिं, म्ह्याय्‌, 
भौयात कला: तैपिं, कला: दःसां मेपिं मिसापिं नाप जूपिं मिजंपिनिगु खँयात नाटक 
दयूकाः जनतां हे नाटकय्‌ दण्ड सजाँय बिया: घाँय्‌ नकेगु आदि दण्ड बिया: क्वचायूकेगु 
याइ । (वज्राचार्य, ११२७ ४०,४१) 
१.३.३.३.३ नायखिं च्वयकीगु 

नायुखिं छगू प्रकारया बाजं खः । नेवाः समुदायया छगू जात नाय वा 
खड्गीपिन्सं थाइगु बाजा जुगुलिं थुगु बाजायात नाय्‌ बाजा धा:गु ख: । च्वयूकेया 
अर्थ सुचं बीगु खः । नाय्‌ बाजं थाना: सुचं बिइगु जुगुलिं थुकियात नाय॒खिं च्वयूके 
नेवा: लोकवार्ता ३१३ 


धाःगु खः । थ्व नं साया: इलय्‌ हे क्यनीगु जनताया भावना नाप स्वापू दुगु ख्याल:या 
छगू अंग खः । थुकिइ मिसा व मिजं निम्ह पात्र दै । मिसाया भूमिका नं मिजं नं 
यायगु याइ । मिजं नं नायखिं थायव व मिसाया भूमिका म्हितीम्हं छुस्या थायगु 
याइसा निम्हेसिनं नं ख्वापा: पुयाः तःगु दे । मिजं नं नेवाःया म्हसिका कथं लं सुरुवा: 
फिना: तैसा, मिसा जूम्हं हाकु पतासि सिना: तःगु दै । ख्वाःपाः पुयाः नायखिं थाना: 
वैपिं त्वाःया मू थाय वा दुवातय्‌ थ्यनेव ख्वा:पाः उलेगु याइसा मिजं नं खँ शुरु यायगु 
याइ । हे मिसा छं स्यूला ? धकाः न्ह्यसः तइ । मिसां तसकं अभिनय पूर्वक बांलाक 
कलात्मक तरिकां छूयं संका: जिं ला मस्यू धायगु याइ । मिजं नं कलाःयात खँ थुइके 
थें यानाः उगु समुदायया मनूतय्‌सं याःगु असामान्य घटना कनेगु याइ । गथेकि- 
भातसिबें कला: तःधीम्हेसित धायमा:सा फलनाम्ह म्हस्यूला ? धकाः न्यनी । मिसां 
जिं ला मस्यू धायवं प्याखं स्व: वैवलय्‌ कलाः नं बुया: क्यनीम्ह मखंला धकाः नां हे 
ध्याचू कथं खँ कनेगु याइ । मिजं नं त्वालय्‌ च्वंपिं फुक्कसित छेँ हे त्वःमफीक छम्ह 
छम्हेसियागु खँ कना: ध्याचू नकेगु याइ । त्वालय्‌ च्वँपिं धाःसा सुयात छु छु धाइ 
धकाः हुल मुनाःन्यंवय्‌गु याइ । थ्व नं ख्यालःया छगू अंग खः । थथे ध्याचू नकूसां 
तं धाःसा म्वइमखु | थथे त्वा: पतिकं वनाः त्वा:पतिकया छँय्‌ च्वंपिं हामाया 
असामान्य खँ कनेगु याइ । (वज्राचार्य, २०६५:१२५,२६) 
१.३.३.३. ४ बजि नकोगु 

सापारुया दिंखुन्हु किपूया बाजागाजा सहित देस चाःहिले याइ । थुगु 
दिखुन्हु हे गुजु वसः पुनाः तःपिं भयाभयापांपां प्याखं नाप चाः हिलेगु याइ । 
भयाभयापांपां प्याखं क्वचायूका बजि नकः वयगु धकाः ज्यापु समुदायया मनूत 
आयोजक पाखें हे ग्वसा: गवया: बुईँ बजि नकेगु अभिनय याना: प्याखं क्यनेगु याइ । 
छथ्वः मनूत खःम्‌ कबिया: बुँइ ज्यायाःपिन्त बजि नकेगु धकाः दुवातय्‌ बुड ज्या 
याकेगु लागी मनूत मालेगु याइ । छचाखेरं मनूत प्याखं स्वयूत चाःहिइक च्वना: 
च्चनी । बजि नकः वःपिं बुँइ थ्यंगु अभिनययानाः दिपा: काइ । छगू ज्यापुया 
परिवारपिनि वा पीगु लागी ज्यामि माल धकाः मिसाया भेषय्‌ वःम्ह थः कलाः वा 
ज्यापुनीयात धाइ । मिसा वा मिजं नं अथेखःसा ज्या याइपिं मालेमाल धकाः 
स्वकृमिपिनि दथुइ मालेगु याइ । छम्ह बल्लाम्ह मिज॑म्ह छम्ह ज्वना: है । मिसा वा 
मिजं नं थुम्ह मनू बुँइ ज्या याकेत ज्यू, बिस्युं वनी । बजि निं नके माल धका: मिजं 
मिसाया खं ल्हाइ । थुगु हे इलय्‌ ज्यामियात ह्ययूकेत थः ल्यासेम्ह म्हयाय्‌ बी धयां 
जिल ला, जिलाजं याय्‌ धयां जिल ला ह्ययका: छम्ह ज्यामियात ज्वना: फेतुका: 
ख्यालं ख्यालं बजि नकेगु अभिनय याइ। प्याखंम्वःतय्‌सं हिसिचा दयक अभिनय 

यानाः ख्या: खँ जक ल्हाना: च्वनी । ल्यासेम्ह म्ह्याययात न्ह्योने तया: ज्यामिनाप 
ख्या: याय्‌ कथं ज्वं वनेगु, वहे ज्यामिनाप म्ह्याय्‌ ब्याहा: यानाबीगु, जिलाजं दयकेगु 
धकाः न्ह्याइपुक ख्या:यायूगु नापं ख्वालय्‌ अजिक: ईका: बजि नकेगु प्याखं 
क्वचायूकी । थुकथं कृषि प्रधान देशय्‌ असार सिधयूका: असारबलय्‌ गुकथं ज्यापु 
समुदाययात समस्या जुइ । बँड ज्या याकेत ज्यामितयूत गुकथं पाहां याका: ह्ययके 
माः धैगु समस्यायात थुगु बजि नकेगु प्याखनं क्यनेगु याइ । 
१.३.३.३.५ दुरु त्वंकः वनीगु 
बँज्याया इलय्‌ कीक्व: हे मदयूक बुड वनेगु इ, दुरु त्वंम्ह मचायात छेँ 
वाना: मचाबूपिं तक नं बॅइ ज्या या: वनीगु इलय्‌ इलय्‌ब्यलय्‌ इ स्वया: मचामेलीतय्‌सं 
बँड यंका: मचायात दुरु त्वंक: वनेगु चलन दु । थुकिया हे अभिनय याना: बजि नकः 
वनेगु नापनापं मचामेलिं स्वयाःच्वपिं स्वकुमिपिन्थाय्‌ वनाः मचाया दुरु त्वने मास्ति 
वल । नकेगु छुं हे मदु । मचायात दुरु छक: त्वंका: ब्युले धकाः मिसापिन्त धाः वनेगु 
याइ । गुलिसिनं मचायात न्याना नकि धका: ध्यबा बीगु याइसा, गुलिसिनं अने 
तनेगु खँ ल्हाना: ख्या: यानाच्वनी । मचा बुयाः वःम्ह उम्ह मचामेलिं मिसाया लं 
फिना: कतांमहि ज्वना: वै । मचामेलिं हिसिचा दयक ल्यासेपिन्त नं मचाया दुरु त्वने 
मास्ति वल छक: त्वंकि ले धकाः अस्य: खँ नं ल्हाय्‌गु याइसा गुलिं मछाःपिं विस्युंतक 
नं जुइगु याइ । 
थुकथं ख्या: वा न्हीका समाजया खयात पितब्वयगु, बँनाप स्वापू दुपिं 
ज्यापुतय्‌गु समस्यायात अभिनय याना: ब्वयगु नाटकया रुपय्‌ साया:यात कायछिं । 
१.३.३.३.६ चैनसिपाहि प्याखं 
ज्यापु प्याखं धार्मिक, पौराणिक, सामाजिक, नैतिक घटना वा बाखंया 
आधारय्‌ स्यनेगु याइ । थथे प्याखं क्यनेगु इलय्‌ स्वयाःच्वँपिनि विरह बेदना जुयाः 
च्वनीगु इलय्‌ घालय्‌ मलम तय्‌ थें प्याखंया दथुइ हास्य रस पिदनी कथंया 
सामाजिक विसंगतियात न्ह्यब्वया: ख्यालिन्हिली कथं पात्रपिन्सं दर्शकयात न्हीकेगु 
याइ । प्याखं नाप स्वापू मदुगु विषयवस्तु जूसां, पात्रतयूसं ख्वालय्‌ रङ्ग इलाः ख्वा: 
बेरुप याना: ब्वयूगु याइ । ध्याचू कथं, आलंकारिक भाषा, भेषभूषा, बोली, अभिनय 
ब्वया: छखे दर्शकयात न्हीकेगु याइसा, मेखे समाजय्‌ खनेदुगु असाधारण खं ल्हाना: 
विसंगतियात ब्वयगु हे थुकिया मू आज्जु जुयाच्चनी । गथेकि- 
छंत बियागु भुलायगाया दोंगा जमान पक्का जुल रे । 
कासा मयजु छु खँ ल्हाना जवाफ जित बिव रे। 
आ हे वयूला हनिचा वयला वयूगु थेकान याव रे । 
नेवा: लोकवार्ता ३१५ 


ब्याहायाना स्वला मदुनि गुला दुम्ह मचा दत । 
थथिंज्याम्ह मचा वाना मांम्ह मेथाय्‌ पय्‌नं वन । 

थुकथं चैन सिपाहीतय्‌सं म्ये हालेगु याइ । सिपाही जुगुलिं इमिके तुप: छपु 
छपु नं दै । बापा: ख्या: जक त्वपूग॒ चिकिचा पागु ख्याःपाः पुयाः तै । छपा ख्वाःपातय्‌ 
न्हाय्‌ फस्वसा मेगु ख्वापातय्‌ म्हतु बेक्वयाच्चनी । खँ ल्हायत तसक चंख, धूर्त । 
थुमिसं छुं पाठ वयूका त:गु देमखु । गबलें निम्ह खँ ल्हाना: गबलें खय्‌ खयू भयालय्‌ 
च्वना प्याखं स्वयाच्चंपिं ल्याखेतयूत ध्याचू नकाः गबले म्ये हाला: स्वकूमिपिन्त 
न्हीकाच्चनी । (कसाः, ११८४: २६) थ्व छगू संबादसहितया लोकनाटक खः । 
१.३.३.४ मेमेगु लोकप्याखं 
१.३.३.४.१ भालेचा प्याखं (किचः प्याख) 

यँया पुन्हिया लसताय्‌ यंलाथ्व द्वादशीखुन्हु यलया च्यासलय्‌ क्यनाः वयाच्चंगु 
किच: प्याखंयात भालेचा प्याखं धायगु याइ । तुयूगु कापः भयालय्‌ खाया: मत न्ह्योने 
कतांमरी तया: मनूतयसं संका: अभिनय याका क्यनीग्‌ प्याखं थ्व खः । सिद्विनरसिंहया 
तेपयनि कलाः तःगु आख्यान नापस्वापू दुगु थुगु प्याखंनय्‌ समाजय क्यने मछिंगु, 
धायमछिंगु घटना वा विषयवस्तुयात न्ह्यब्वयृगु याइ । किचलय्‌ मिसा मिज॑या 
अश्लिल क्रियाकलापयात नं ब्वय॒गु याइ । सिद्विनरसिंहया न्हापांम्ह कला: सिद्धिलक्ष्मीयात 
वेवास्ता याःगुलिं च्यासलय्‌ च्वंपिं मनूतयगु ग्वहालि कयाः सिद्विनरसिह व भिमदेवी 
तेपेनिया क्रियाकलापयात ब्वयगु लागी सिद्धिलक्ष्मीं झालेचा क्यनेगु गुथि दय॒का 
नियमित रुपं क्यनेगु यात (व्यञ्जनकार, ११२६:१२७-२०)धयागु धापू दु । थुगु कथं 
स्वयूबलय्‌ भयाल्चाया अर्थ भ्याली थायगु वा बय॒बय्‌ यायगु कथं कायगु पायछि जुड । 
थज्याःगु हे मेगु प्याखं ने सं ८३२ य्‌ छम्ह अज्ञात च्वमिं च्वयाः भूपतीन्द्रमल्लया नां 
तयाः च्वयातःगु दु (योगेशराज, वि.सं २०५८:७-१५) थुगु प्याखं क्यनेत नं फल्चाय्‌ 
च्वना: बाजं थायगु याइसा, बाजाया तालय्‌ किचःलय्‌ प्याखं न्ह्यव्वय्‌गु याइ । थुकी 
नं पुलांगु प्याखनय्‌ थें गणेश पूजा, कलः पूजा यानाः दुगु स्यायगु याइ । दुगु कबिया: 
स्वां क्वकायगु याइ । थुगु प्याखं नं बँज्या नाप हे स्वापू दुगु घटनाय्‌ आधारित खनेदु । 
प्याखं क्यनेगु भवलय्‌ वारम्वार नाय॒खिं च्वयकेगु याइगु जूगुलिं समाजया खयात 
बयूबय्‌ यायगु कथं भयाल्चा प्याखंयात कायगु पायछि जुइ । 
१.३.३.४.२ भ्वाथःगवारा प्याखं 

भाद्रकृष्ण दुतियाखुन्ह यलय्‌ मतयाः वैगु इलय्‌ भ्वाथःगु वसतं पुनाः गवारा 
ग्वार तुला: बाजाया तालय्‌ प्याखं हलेगु याइ । लाःलाःथे सनाः गन गन मिसापिं 


वदु अन हे ग्वाराग्वारा तुला: वनीगु जुगुलिं थुगु प्याखं यात भ्वाथःग्वारा प्याखं धाःगु 
२१६ नेवाः लोकवार्ता 


जुइमा: । थुगु भ्वाथः ग्वारा प्याखंया लागी यलय्‌ गुथिया हे ब्यवस्था जुयाच्वंगु 
दु । भ्वाथःया अर्थ ज्या ख्यले मदुगु काप: खः । उगु वस्तु गन गन वान्छोल अन 
हे ग्वारा तुलिगु जूगुलिं नां हे भ्वाथःग्वारा धाःगु जुइमा: । 
१.३.३.४.३ ख्याःग्वारा प्याखं 

नेवाः समाजय्‌ ख्या: धायवं ख्या: याइपिं वा ख्याइपिं धैगु सीदु । तुयूम्ह ख्या: 
व हाकुम्ह ख्या: धैगु दु । तुयूम्ह ख्या: पासाया रुपय्‌ व हाकुम्ह ख्या: दुःख बिइपिं कथं 
कयाः तःगु दु । ख्याःतय्‌सं मनूतय्‌त ख्यायगु याइ । उकि हाकुम्ह ख्या: कथं इलय्‌ ब्यलय्‌ 
ख्या: प्याखं हे दयका ब्वय॒गु याना: वयाःच्वंगु दु । भावनृत्यया रुपय्‌ मतयाः, गुन्हपुन्हिया 
इलय्‌ ख्या: प्याखं धकाः ख्वपय्‌ निम्ह मिसाम्ह व मिजंम्ह ख्या: दथुइ ख्या: यानाः प्याखं 
नाप नापं हे ग्वाराग्वारा तुला: विभिन्न अश्लिल अभिनय यायगु याइ । गुन्हुपुन्हिबलय्‌ 
बाहेक मेगु मतयाःबलय्‌ वैपिं ख्याःतय्‌सं प्याखं जक हुलेगु याइसा देवी प्याखं वा 
द्यःप्याखनय्‌ नं ख्या: प्याखं धकाः ग्वाराग्वारा तुला: भाव पिब्वयूगु याइ । 
१.३.३.४.४ कवं प्याखं 

द्यःप्याखंनय्‌ कवंया भूमिका नं मनूतयत त्रास बीगु लागी हे क्यंगु खनेद्‌ । 
सामान्यतया कवं त:धीम्ह, क्वँयूया क्वँय जक दुम्ह धेगु धारणा दु । उकि कवं प्याखं 
हुलीबलय्‌ बाजाया तालय्‌ तुयूगु वसतय्‌ ताः ताः बपि हे सीदयक व्वय्‌गु याइ । 
इलय्‌ ब्यलय्‌ कवं हालेगु धकाः को कौ धायगु याइ । ल्हाः ब्वयूका: ल्हा जक संकेगु 
याइ । थुजागु प्याखं द्य: प्याखय्‌ दथुइ दथुइ क्यनेगु याइ । 
१.३.३.४.५ ज्यापु प्याखं 

करिब सत्याति द॑ न्ह्यो परम्परागत नाटकनाप छुं भच्चा ह्यूपाः हयाः 
ज्यापुतयसं म्हो इलं, म्हो धेवां ज्यापुतयगु बुद्धि विवेक पिदंगु प्याखं हे ज्यापुप्याखं 
खः । विषयवस्तु धार्मिक, पौराणिक, नीति बाखंया आधारय्‌ दयूकेगु याःसां प्याखनय्‌ 
घिन्तामुनि, चैनसिपाहीयात नं दुथ्याका: छुं छुं परम्परागत नाटकया नियमयात 
दुथ्याका: प्याखं क्यनेगु याइ । मूलतः ज्यापु जातिपाखें हे सृजना जूगु जूगुलिं 
थुकियात ज्यापु प्याखं धायगु यात । ज्यापु प्याखं आधुनिक व परम्परागत नाटकया 
हाँगा खः। लिपा वना: ज्यापुतयगु प्याखंजक मजूसे मेगु जातियापिन्सं नं थुजागु 
प्याखं क्यनेगु यात । थुकी खिंया थासय्‌ पछिमा, बासुरी पुइगु जुलसा मुक्क नृत्य 
प्रधान मजूसे संबाद नं दुथ्याकल । (कसा:, १०८४:१८-२० 
१.३.३.४.६ दब्‌ प्याखं 

ज्यापुप्याखनं सामाजिक वा आधुनिक नाटकया रुपया शुरुवात यायूवं 


सामाजिक विषयवस्तुयात ज्वना: दबूप्याखं प्याखंत क्यनेगु जुल । लँय्‌, चुकय्‌, 
नेवाः लोकवार्ता ३१७ 


लाछिइ सुकू लाया: सडक नाटकया रुपय्‌ क्यनीगु प्याखं दबुली क्यनेगु जुल । गन 
गन दबू दु उगु थासय्‌ वना: क्यनेगु जुल । थुकथं दबुली क्यनीगु जुगुलिं दबूप्याखंया 
नामाकरण जूवन । 
१.३.३.४.७ खःप्याखं 
दबू मदुगु थासय्‌ नं सिँया दब्‌ दयका, लॅसिबें भच्चा थहां वयक फुक्कसिनं 
खने दयक क्यनेगु जुल । थुकथं खः दयका क्यनीगु जुगुलिं थुजागु नाटकयात खःप्याखं 
धायगु यात । खः प्याखं क्यनेगु जुइवं दबू मदुगु थासय्‌ गुगु थासय्‌ आवश्यक जुल उगु 
थासय्‌ नं क्यने फेगु जुल । साहु महाजनपिन्सं थःगु थासय्‌ क्यनेगु लागी सःताः 
ब्यवस्था याना: क्यनीगु प्याखं सर्वसाधारण जनतां नं थःगु त्वालय्‌ क्यने फैगु जुल । 
थृकथं परम्परागत नाटकपाखें आधुनिक नाटकया रुप काल । 
२ लोक व शास्त्रीय प्याखंया भेद 
शास्त्रीय वा परम्परागत नाटक वा नृत्यया शुरुवात जुइ न्ह्यो मनूतयूसं 

लोकनृत्य वा लोकनाटकया रुपय्‌ हे प्याखं क्यन जुइ धैगुली निगू मत जुझमखु । 
लिपा वना: लोकनृत्य वा नाटकयात सःस्यूपिं विद्वत वर्गपिन्सं हे शास्त्रीय रुप बिल 
जुइ । ई.पु.स्वंगूगु शदीया भरतमुनिया नाट्यशास्त्र तथा मैथली, संस्कृत, बंगाली 
भाषाया नाटक पाखें नं शास्त्रीय नेवा:नाटक प्रभावित धैगु खनेदु । नेवाः वा 
लोकप्याखनय्‌ व शास्त्रीय नाटक वा नृत्यय्‌ समानता व असमानता क्वय्‌ न्ह्यथना 
कथं खनेद्‌ । 
२.१ शास्त्रीय प्याखं 

° शास्त्रीय वा परम्परागत नाटकय्‌ छगू दबूया निर्माण यानात:गु दैसा दबू 

त्रिकोणात्मक जुइ । 

° दबूया दथुइ नासः द्यः स्थापना यानाः तःगु दै । 

° दकले न्हापां पात्र पात्रपिं पिहाँ वयाः नृत्यश्वरयात वन्दना याय्‌ कथं नान्दी 

म्ये हाली । 

° दबुली पात्रत पिहां वयाः थःगु भूमिका बारे परिचय बी । 

° गुगु थासय्‌ प्याखं क्यनीगु खः उगु हे थासयया जुजुया वर्णन याइ । 

° उगु देया भूगोल व सामाजिकता ब्वय्‌ कथं देशया परिचय बी । 

° पात्रत न्हापां प्रथमकोण व द्वितीय कोण जुयाः दथुइ च्चं वयगु याइ । 

° पात्रत पिहां वनीगु इलय्‌ व दुहाँ वयगु लँपु लोम व विलोमया निर्धारण 

जुयाः च्वंगु दै । 


३१८ नेवा: लोकवार्ता 


° दबूया क्वसं बाजा खलः व म्ये खलः च्वनेगु याइसा दथुइ पात्रत वय्‌ वने 

जीक लँपु तया: तै । 

° पात्रत बाजाया तालय्‌ पला: छीगु व प्याखं हुलेगु याइ । 

° प्याखनय्‌ द्यः, मनू, पशुपंछि, लाखे, कवं, ख्या: आदिया भूमिका दै । 

° लाखय पिहाँ वैगु इलय्‌ ग्यानापुगु बाजा व द्य:पिं पिहाँ वैगु इलय्‌ शान्तगु 

बाजं थायगु याइ । 

° छ्‌ हे प्याखनय्‌ सलंसः म्ये दयाच्वनी । 

° घण्टौतक बाजा थाना: पोंगा पुया च्वनेगु याइ । गुकि याना: प्याखं स्वन्ह, 

प्यन्हु बीक हुइकेगु याइ । 

° प्याखंया अन्तय्‌ पात्रपिं फुक्क च्वनाः आरती म्ये हाला: आरती कयाः 

प्याखं क्वचायकेगु याइ । 

थुकथं शास्त्रीय नाटकय्‌ थःगु हे नियमत दयाच्वनीसा नेवाः लोकनाटक 

वा नृत्यय्‌ छु फरक दु । 
२.२ लोक प्याखं 

° दबूया निर्माण आवश्यक जुइमखु । चुक, ननि, लँय्‌ खुल्ला थासय्‌ हे प्याखं 

हुइकेगु याइ । 

° सर्वसाधारण जनताया भावनायात ब्वयगु नापं स्थानीय सामाजिक घटना 

हे प्याखंया विषयवस्तु जुइ । 

° समाजया सामाजिक विसंगतियात ब्वयगु नापं स्थानीय सामाजिक घटनाया 

आधारय्‌ प्याखं न्ह्याकाःतःगु दै । 

° प्याखनय्‌ ख्यालि, न्हिलि, ध्याच्‌ ब्वयाः स्वकृमिपिन्त न्हीकेगु याइ । 

° मौखिक परम्परा कथं सृजना यानाः मेगु पुस्तायात हस्तान्तरण याना: 

च्चनीगु कारणं लिखित जुइमखु । 

° पात्रत स्थानीय फुक्कसिनं म्हस्यूपिं जुड । 

० भेषभूषा, अलंकार म्हो जक ध्यबां गाक्क थः थाय्‌ दुगु वसः तीगु जुइ । 

° स्थानीय बोलिचालिया भाषा जुइगुलिं तसक सरल व फुक्कसिनं थुइगु 

भाषाया प्रयोग जुयाच्चनी । 

° शास्त्रीय नियमय्‌ मच्वंसे पात्रतय्सं ल्हाइगु भाषा कण्ठ यानाः तःगु 

जुइमखु । थःगु हे जूगु खयात संप्रेषण याना: च्चंगु जुइ । 

० लेखक गौण जुइ । रचनाकारया नां न्ह्यथनेगु जुइमखु । 

° बाजा वा संगीत दःसां पात्रतयसं थथे हे प्याखं हुलेगु धैगु नियम दैमखु । 

° छगू लोकया जाति, वर्ग, धर्म, संस्कृतियात प्रतिनिधित्व यानाच्वनी । 

सामान्यतया शास्त्रीय नाटक धायूबलय्‌ नियमया आधारय्‌ न्ह्यब्वयगु 
याइ । थुगु नियमया पिने वनेवं पाप लाइ, मत्यः धैगु दयाच्वनी | उकि शास्त्रीय 
नाटकया ज्ञान मदुपिन्सं नाटक वा नृत्य च्वय्‌गु याइमखु । उकि शास्त्रीय नाटकया 
रचनाकारपिं सःस्यूपिं विद्वत वर्गत जुइ । लोक नाटक वा नृत्यय्‌ विशेष नियमया 
आवश्यक जुइमख उकि सर्वसाधारण जनतां खनाच्वंगु, अनुभव याःगु भावयात 
स्वतः स्फूर्त रुपं पितब्वयगु ज्या थुकी जुड । 

लोकनाटक वा नृत्य व शास्त्रीय नाटकया समानता कथं पात्र, कथानक, 
दबू, संबाद वा नृत्य, द्वन्द्व दयाच्चनी तर लोक नाटकय्‌ बाखं नापं लोक भावना 
नं ब्वय्‌गु जुयाच्चनी । ६) 

लोककासा 


वज्रमुनि वज्राचार्य 


कासा विश्वया हरेक देशय थः थःगु हे कथंया दु । कासाया ज्या मनयात 
याउँकेगुजक मखसें न्ह्याइपुक्क नि छूयायत, बौद्धिकस्तर बृद्धि यायूत व 
शारीरिक क्षमता अप्वयकेत न॑ आवश्यक । नेवाःतय्‌ दथ्वी न॑ थःगु हे कथंया 
कासाया विकास जुयाच्वंगु दु । 


१ म्हसीका 

संसारय्‌ फुक्क देसय्‌ थःगु दे कथंया कासात दु थें नेवाःतय्‌ नं थःगु हे मौलिक 
कासात दु । हरेक देया थःगु आर्थिक, सामाजिक, सांस्कृतिक पहिचान उगु देया भाषा, 
साहित्य, कला, संस्कृति, कासापाखें बियाच्चनी थें नेवा: समुदायया आर्थिक अवस्थायात 
नं उगु थासय्‌ म्हितीगु परम्परागत कासापाखें स्पष्ट जुइ । कासा धालकि मनयात 
न्ह्याइपुकेत कायगु वा छ्यायग साधन कथं परिभाषित यायछिं। गथे लासा धालकि 
लाय्‌गु साधन धैगु सीदु । अथे हे कासा धायूबलय्‌ कायगु कयाः म्हितेगु खः । 

सामान्यतया कासाया नां थायया नां कथं, उगु कासाय हालीगु म्येया 
न्ह्योनेया भवःपाखें, वस्तुया नां कथं तया:तःगु खनेदु । परम्परागत कासाया विशेषता 


* च्वमि नेपालभाषा शिक्षण समितिया शिक्षण सहायक खः । 

धैगु हे ध्यबा त्याके बुकेगु सिबें नं न्ह्याइपु छयायगु, जीवनयात मचायूक न्ह्योने 
छवयगु खः। थःगु थासय्‌ हे उपलव्ध जूगु सामानयात कासाया माध्यम दयूकेगु 
खः । स्थानीकरण याना: यंकेगु हे नेवाः कासाया विशेषता जुगुलिं थाय्‌ कथं व हे 
छगू कासाया नां पाना: च्चंगु खनेदु । 

सामान्यतया कासा धायुबलय्‌ कासाय्‌ निश्चित नियम दयूमा: । कासाय्‌ ई 
व थाय्‌ निश्चित जुइमा: । कासापाखें कासामितयसं न्ह्याइपुकूगु जुइमा: । कासां 
शारीरिक, मानसिक, बौद्धिक छुं विकासया नितिं ग्वहालि याःगु जुइमा: । ई मचायक 
छयाकेगु कासाया मू विशेषता ख: । कासाया शुरुवात सम्बन्धी लिखित प्रमाण मदुसां 
अनुमान कथं मानवयाके चेतनाया विकास नाप कासाया नं प्रचलन वल जुइमा: । 
१.२ कासाया वर्गीकरण 

कासा न्ह्याइपुकेगु लागी, मचायक दिं छवयगु लागी छ्यलीगु जुगुलिं 
उपयुक्त ई थाय्‌, मौसम, उमेर, लिङ्गया आधारं विभिन्न कथं कासायात ब्वथले छिं । 
१.२.१ लिङ्गया आधारय्‌ कासाया ब्वथला 

कासा फुक्कसिया लागी वरावर खः । अथेख:सां कासा म्हितूग आधारं वा 
कासाया आधारं मिसा व मिज॑यात ब्वथलेगु कासात नं परम्परागत लोक कासाय 
दु । थौंकन्हय्‌ मिसा व मिजं समान धाःसां शारीरिक रुपं समान खनेमदु । प्रकृतिं 
हे मिसापिं मिज॑सिबें मिसा कमजोर खनेदु । तर न्हापाया समाजय मिसापिं छेँया 
ज्याय, भुतू ज्याय्‌ व्यस्त जुइपिं, मिजंत शारीरिक बलया ज्या याइपिं कथं म्हसीया 
च्वंपिं ख। थथेहे परम्परागत कासाय्‌ नं मिसात म्हितीगु कासा व मिजंत मिहितीगु 
कासा कथं ब्वथला तःगु दु । उकि सामान्यतया मिसात म्हितीगु कासा मिजंत 
म्हिती मखुसा, मिजंत म्हितीगु कासा मिसापिं म्हिती मखु । म्होजक कासा मिसा 
व मिजं ब्वथलेगु दुसा, सामान्यतया मेगु कासात फुक्क हे बिना लिङ्गया भेदभाव 
म्हितेगु याइ । मिजंत जक म्हितीगु वा मिसात जक म्हितीगु धका: म्हिते हे मज्यू 
धैगु मखु । अप्वःयानाः जक म्हिती मखूग॒ खः । 

ई छयायूगु लागी तःदँ पुले धुंकूपिं, बाज्य: वने धुंपिं बुढात नं न्हाइपु 
छयायगु लागी कासात म्हितेगु या: गथे पचिस वा थकि म्हितेगु, नखःचखः वलकि 
ज्‌ म्हितेगु, पासा म्हितेगु, तास म्हितेगु आदि । गुगं कासात मचा उमेरय्‌ म्हितेगु 
मयाः । तास म्हितेगु धाःसा मचात नं म्हितेगु याः । गबलें गवलें थौंकन्हे मिसात 
नं म्हितेगु याःसां न्हापायापिं मिसामचात धाःसा तास म्हितेगु याःगु खनेमदु । थुकथं 
लिङ्ग, उमेरया आधारं कासा म्हितेगु यात ब्वथले छिं। थुगु कथं मिजंत म्हितीगु, 
मिसात म्हितीगु व मचात म्हितीगु कासा दसुया रुपय्‌ सामान्य म्हसीका थुकथं दु । 

१.२.१.१ मिजं कासा 

बल वा भकंग्वारा, गुच्चा, माक: पुला कासा, ख्याःग्वारा, देग: कासा, 
कबर्दि, कथि कासा, सल कासा, ग्वंगः कासा, जुजु कासा, पानदश वा तकमल्‌ 
कासा आदियात विशुद्ध मिजं कासाया रुपय्‌ कायछिं। मिजंत जक हे म्हितीगु 
कासात मध्ये दसुया रुपय्‌ क्वय्‌ बियागु दु । 
१.२.१.१.१ खिपः साला: स्हितीगु कासा 

ख्यलय्‌ पिने च्याम्ह झिम्ह वसिवें अप्व: मनूत च्वना:निगू पुचः दयकी, 
बराबर ल्याखं कासामित इना: काइ । थुगु कासाया लागी बल्लागु छपु क्वातुगु 
खिप: दै । उगु खिपःया दथुइ छगू चिं तयातःगु दै । निथ्वः मनूतयूसं उगु खिपःयात 
थःथःगु थासय्‌ सालेगु कुतः याइ । गुगु पुचलं सालाः थःगुपाखे कायगु याइ । 
चिंयात आधार दयका चिं नं पिने थ्यंक साला: कायफूगु पुचः त्याःगु जुइ । थ्व कासा 
नितान्त शारीरिक बलनाप स्वापू दूगु कासा खः । 
१.२.१.१.२ ग्वंग: कासा 

थ्व सामान्यतया यँयाया जःखः म्हितीगु, वनं मिजंतय्‌ दथुइ म्हितीगु 
कासा खः । थुकी छम्ह माखा दै उम्ह माखायात छचाखेरं ग्वंगःत वया: गयत तयार 
जुया: च्वनी । माखायात पा: च्वना: च्वनीम्ह दै । उम्ह पाः च्वना: च्वनीम्हेसिनं 
मखंक मेपिं ग्वंगःत वयाः माखायात गयाः वनी | उगु हे इलय्‌ माखा पा: 
च्वना:च्वनीम्हेसिनं थी फत धाःसा उम्ह ग्वंगः माखा जुइ । थुकथं माखा व ग्वंगः 
जुया: म्हिते माःगु वा भच्चा अश्लिल थें ताइगुलिं मिसात थुगु कासा म्हितेगु 
याइमखु । 

अथे हे ग्वंगः कासायात कक्‌ फाइट नं धायगु या: । ग्वंगःत ल्वाइबलय्‌ 
गथे ल्वाना: हि हे वःसां त्वती मखु | अथे हे मबूतले हे ग्वंगः ल्वाय्‌ थें ल्वाइगु 
जुगुलिं थुगु कासायात ग्वंग: कासा धाःगु खः । थुगु कासा म्हितेगु लागी छक्‌ ख्यः 
मा: । मिजंत जक म्हितीगु थुगु कासाय्‌ प्रत्येक कासामिपिं छचाःख्यरं च्वनी । छपा 
तुतिं चुयाः छपा तुति थकयाः उगु तुतियात छपा ल्हाःतं ज्वनी । मेगु छपा ल्हाःतं 
मेगु ल्हाःया लप्पाय्‌ ज्वनी । दक्वसिनं थःथःगु थासय्‌ च्वना: तयार जुइवं कासा शुरु 
जुइ । कासा शुरु जुइवं छम्हेसिनं मेम्हेसितः ब्वहलं घ्वायगु याइ । लप्पाय्‌ ज्वनाः 
तःगु ल्हाः संका: मेम्ह कासामियात ग्वंगः नं पां दाय्‌ थें मेम्ह कासामियात दाइ । 
थथे दायूवं कासामि ग्वतुलेगु नं जुइ । अथे जूसां तुति ज्वनाःतःगु ल्हाः त्वःमफीत 
धाःसा बूगु जुइमखु । ध्वात्तु घ्वाइबलय्‌ बल्लाःम्हेसिनं बःमलाःम्हेसित यक्व सास्ति 

यायगु याइ । कासाया अन्तय्‌ कासामिं मेपिं कासामिया लहा: त्व'फीक फुक्कसित 
घ्वाय्‌ फत धाःसा उम्ह कासामि त्याःगु जुइ । 
१.२.२.२ मिसा कासा 

छेलिबाकं, घ्वाइँ कासा, यक धाला, साइ कासा, खिपः कासा आदियात 
विशुद्ध मिसा कासा कथं कायछिं । मिसात जक म्हितीगु कासायात दसुया रुपय्‌ 
क्वय्‌ न्ह्यब्वयागु दु । 
१.२.२.२.१ खिप: कासा 

खिप: कासा याक:चांनिसें न्याम्ह, खुम्ह न्ह्याक्व नं म्हितेज्यू । खिपःया 
ग्वहालि कया: खिपः निपा ल्हाःतं संकाः संकगु खिपःया तालय्‌ तुति ल्ह्वनाः दुहाँ 
वनेगु याइ । खिपःया ग्वाहालि कया: म्हितीगु कासा जुगुलिं थुगु कासायात खिपः 
कासा धाःगु खः । ल्हा: च्वःलिसे तुति ल्ह्वनेगु नं च्वयूकाः खिपः दुने खिपतं मथीक 
म्ह दुने यंकेगु याइ । थुकथं मद्दिक्क ता: ई तक याकःचा शारीरिक विकासया लागी 
नापं न्ह्याइपुकेगु लागी म्हितेगु याइ । निम्ह जूसा पालंपा: याइ । खिपः म्हितीम्हेसिया 
तुती खिप: वःथे हाचां गाया: छवय्‌ मफयूवं मेम्ह कासामिया म्हितेगु पाः जुइ । 
१.२.२.२.२ घ्वाँइ कासा 

थुगु कासायात बाकू कासा, छेलि बाकं कासा, घ्वाइँ कासा नं धायगु 
या: । वान्छोयत छयलीगु बाकुचित घ्वाँई धाई । छँया पिने पासापिं नाप मिलेजुया: 
चागलं सी दयक क्वथा क्वथा च्वय्‌गु याइ । उगु क्वथायात छेलि, निवा, स्ववा, 
प्यवा यानाः बैग: तक च्वयूगु याइ । थुकियात छेलि, मातं, च्वत, बैग: धका: नां 
तयाः च्वय्‌गु नं याइ । थुकथं ताः हाकः जुइक प्यकूनिसें कयाः न्याक्‌, खुक्‌ क्वथा 
च्वयगु नं याइ । थुकिइ निम्ह निम्ह पा दयूका: नं म्हितेगु याइसा याक: याक: नं 
म्हितेगु याइ । न्हापालाक सुयागु पा: धकाः ल्यय्‌गु लागि ग्वम्ह कासामि दुगु खः 
उम्हेसिया दथुइ लहा: संका: थःगु खःगु ल्हाःया द्यःने मेगु ल्हाः पाःलाक थपुइकेगु व 
क्वपुइकेगु याइ । प्यम्ह दुगु खःसा स्वम्हेसिनं थपुइकल छम्हेसिनं क्वपुइकल धाःसा 
क्वपुइकूम्हेसिया न्हापालाक पा: जुइ । मेपिं स्वम्हेसिया दथुइ नं उकथं हे हाकनं ल्हा: 
थपुइकेगु व क्वपुइकेगु याइ । थुकथं न्हाप, ल्यू व लियांल्यू ल्ययूगु याइ । 
१.२.२.३ मचा कासा 

छुं भौ कासा, रुमाल कासा, दाङ्गदुङ्ग कासा, सौपा तिके कासा, सुलाकासा, 
तेलकासा, सिँकासा, खाःकासा नागः पुखू कासा आदि मचात म्हितीगु कासात खः । 
मचा कासात दसुया रुपय्‌ थन न्ह्यब्वयागु दु । 

२.२.३.१ छुँ कासा 

छँया दुने भचा तक्‌गु क्वथाय्‌ छुँ जुया: म्हितीगु कासा जुया: थुगु कासायात 
छुँ कासा धाःगु खः । थुगु कासाय्‌ मिसा व मिजं निखलः नं म्हितेज्यू । थुकिया लागी 
छपु गा वा बोरा छपा: मा: । दकले न्हापां बोरा वा गा बँय्‌ लाइ । उगु लायाःतःगु 
बोरा वा गाय्‌ छम्ह दुम जूम्ह मनू छम्ह थसःपायाः द्यनी । बोरा वा गायात च्वकाय्‌ 
लः थ्याना: च्वामुसे च्वंकी । वयां लिपा छुं जूम्ह मनू घ्वंस्याइ उम्ह छुंया छयं दुने 
लाइगुलिं मेपिं कासामियात खंके फैमखु । ल्हाःया चुल्या व तुतिया पुलिं चुया: न्हया 
न्ह्यां वनेगु याइ । छुं जूम्ह चुइँ चुइँ हाला: च्वनीसा मेपिं कासामितय्‌सं छुंयात हायका: 
च्वनी । हायका: च्वंगु सःया आधारं छुं थीत ल्ह्ययाः माः जुइ । कासामित उखेंथुखें 
ब्वाँय्‌ ब्वाँय्‌ जुयाच्वनी । थुकथं पालंपा: ताउतक थुगु कासा म्हितेगु याइ। छुं थी 
मफुतले उम्ह हे दुम जुइसा थिलकि मेम्ह कासामिया पा: जुइ । 
१.२.२.३.२ छुंभौ कासा 

छुं भौ निम्ह दुम जुया: भौ नं छुंयात माला: म्हितीगु कासा जुया: थुगु 
कासायात छुँ भौ कासा धा:गु खः । थुगु कासा छया पिने यक्व पासापिनि दथुइ म्हितेगु 
याइ । थुकी मुख्य छुं व भौया भूमिका जुइ । छुं जुइम्ह व भौ जुइम्ह निम्ह कासामिया 
दथुइ ल्यइ । मेपिं कासामि फुक्क छगू थासय्‌ चा: हिइक घेरा दयका: छुं व भौ पिने 
प्यहाँ वने मजीक लहा: ज्वना: पना: बी । छुं जूम्ह व भौ जूम्ह निम्ह कासामियात 
कासामि मध्ये छम्हेसिनं मिखाय्‌ छुं नं खने मदयूक कापः रुमालं चिना: छुंयात व 
भौयात छगू छगू थासय्‌ अलग यानाः त्वःता बिइ ।कासा शुरु जुइव भौ नं म्याउ म्याउ 
धाइसा छुं चुइँ चुइँ धका: हालेगु याइ । हाःगु सःया आधारय्‌ भौ नं छुंयात ज्वनेत ल्हा: 
ब्वयूकाः माः जुइ । भौया न्ह्योने लाय॒वं छुं हालेगु त्वःती छुं भौपाखें तातापाक बिस्युं 
वनेगु याइ । छुं व भौ घेरां पिहां वने त्यनकि मेपिं कासामितयूसं पनेगु याइ । फुक्क 
कासामितयूसं छुंयात साथ बिया: च्वनी । भौ नं छुंयात थीत सनेवं कासामितयूसं हा: 
हा: धकाः लाय्‌ बुयाः च्वनी । भौ नं छुँयात लाय्‌वं पनाःच्वंपिं कासामिं हाः यानाः लापा 
थायूगु याइ । भौ नं छुं ज्वनेवं कासा क्वचागु जुइ । हाकनं इपिं निम्ह बाहेक मेपिं निम्ह 
छुं व भौ जुया: हाकनं कासा न्ह्याकी । थुकथं कासा पालंपाः याना: ताउतक म्हितेगु 
याइ । सामान्यतया कासा धैगु मचात म्हितेगु याइ । मचातय्‌ दथुइ मिसा मिजंया 
भेदभाव मदुगुलिं मिसा मिजं निथ्वः नं थुपिं कासात म्हितेगु याइ । 
१.२.२.४ छे दुने म्हितीगु कासा 

कतांमर्हि कासा, कानाकाना पिच्छा, क्वा: कासा, खा: कासा, घ: छयाय्‌ 
कासा, चिं चिं मुस्या वा चुइं चुँइ बेला, छुँ कासा, टि व पि पंखा, थाज्या कासा, 

धुँ कासा, न्यालल ब्यां कासा, पुली दाया कासा, प्या: स्यालला पी स्यालला, भ्वय्‌ 
कासा, यकं धालाकासा, लैंचा कासा, लों दाया खो दाया, सलिंचा यला यला कासा, 
साइँ कासा, हाफो चिना कासा आदि छेँ दुने म्हिते ज्यूगु कासात खः । थुगु कासात 
शारीरिक ब्यायामया आवश्यकता मजूगु, बौद्धिक व मानसिक बिकासया लागी 
म्हितीगु कासात खः । छेँया दुने म्हितेज्यूगु कासात फुक्क छया पिने नं म्हितेज्यू । 
बरु छुँया पिने जक म्हितीगु कासात छ्या दुने म्हिते मज्यू वा ज्या छिनी मखु । 

छँया पिने नं दुने नं म्हिते ज्यूगु कासाय्‌ छँय दुने म्हितेगु फुक्क ला: । 
गुलिसियां छे त:क्‌ जुइफु गुलिसियां चीकुगु जुइफु । यदि छे त:क्‌ जुल धाःसा काना 
काना पिच्चा थें जागु कासात नं छेंया दुने म्हितेगु या: । छँया प्रकृति स्वया: कासात 
म्हितेगु याइ । गथेकि- 
१.२.२.४.१ क्वा: कासा 

थ्व छगू कथं न्ह्यसः लिसः कासा खः । शारीरिक बल म्वाःगु मानसिक 
बुद्धि छयले माःगु कासा खः । मचांनिसें बुरीतक नं क्वथाय्‌ च्वनाः म्हितेज्यूग॒ थुगु 
कासाय्‌ मिसा मिजं निथ्व: नं म्हितेज्यू । अप्व: नखःचखःबलय्‌ थःथितिपिं वयाः गःगः 
जुयाः मचात वाल्ल जुयाः च्वनीगु इलय्‌ थुजागु कासा म्हितेगु याइ । 

थुगु कासाय्‌ छम्हेसिनं न्यनेगु व मेपिं फुक्कसिनं सुनां सुना: लिस: बिइफु 
वं लिसः बिइगु याइ । थथे सुयाके सुयाके क्वा: वः इमिसं पालंपाः न्यनेगु याइसा 
क्वा: मवःपिं नं सुम्क च्वनाः छु छु धाइ न्यनाः च्वनेगु याइ । क्वा: न्यनीबलय्‌ भच्चा 
बुद्धि छयले माःगु , अजिवगु न्यनीगुलिं फुक्क छक: छक: हर्र न्हिलेगु याइ । गथेकि 

निम्ह बाग: चिया छगः तपुलि छु ? मुस्या । पायछि जूसा पायछि ज्‌ । 
पायूछि मजूसा मज्‌ धया: थःम्हं हे लिसः बियेगु याइ 
वा मदुम्ह बुरीया सु प्वाः प्वाः नययः छु ? भुतू । पायछि धकाः धाय्‌गु याइ । 

थुकथं थःके थुलि क्वाः वः उलि न्यनेगु कनेगु याइ । अप्वःयानाः कःम्हं थः 
सिबें थकालि वा मेपिन्सं धयाःत:गु न्यना: थःम्हं नं न्यनेगु याइ । गुलिं गुलिं भच्चा 
बिचा: याय्‌ फुपिन्सं क्वा: दयूकाः न्यनेगु नं याः । 
१.२.२.५ छँ पिने म्हितीगु कासा 

अप्पा पँ चिने कासा, इन्तुबिन्तु कासा, कथि कासा, कबर्दि कासा, क॑ कासा, 
कृति कासा, कलि कासा, कुस्याय्‌ छु मुस्याय्‌ छु कासा, क्वा: क्वाःछि कासा, खँ स्यना 
कासा, खिपः कासा, खुँ कासा, खुत्यां कासा, खे कासा, ख्या: ग्वारा कासा, गुंकासा, 
गुच्चा कासा, गौचा दाया कासा, ग्वंग: कासा, घः छ्याय्‌ कासा, घःल्वं कासा, घःचाः 
कासा, घ्वाँई कासा,चःलि कासा, चखुँ कासा, चाकःलि पाँपाँ, चिं कासा, च्याम्पति 

कासा, छुँ कासा, छुँ भौ कासा, जातिं कूलुलु कासा, जुजु कासा, झवा: कासा, 
तचामाक्‌ कासा, तपुलि कासा, ता.तिं ग्वःजा कासा, ता: कासा, ताःचा कासा, ताहा 
कासा, तेल कासा, दोहं कासा, धुक धुक्‌ कासा, ध्वाखा कासा, नां कासा वा खँ स्यना 
कासा, नागया पुखुली ध्वॉपुंक कासा, पतुपतु ला कासा वा पथुला कासा, पासा 
कासा, फसि कासा, बखुँ कासा, बाक कासा, बीर कासा, भकंग्वारा कासा, भुतिमालि 
कासा, भौ कासा, मन्दलि कासा, माक: पुला कासा, मायू दाया कासा, यकःरा 
तेलकासा, यम्बा द्यः कासा, रुमाल कासा, लुकं कासा, सखःरी बखःरी कासा,सलिंचा 
यला यला कासा, सुला कासा, सिँ कासा, सुल्ल प्याच्च कासा, हा: पालु कासा, हुसुलुं, 
ह्वाग्रा कासा आदि छाँया पिने म्हितीगु कासा ख: । 

अप्वःयानाः पिने म्हितेगु कासा शरीर व शरीरं पिकाय्‌ माःगु बल नाप 
स्वापू दु । शारीरिक विकास व शारीरिक अभ्यासया लागी थुजागु कासा म्हितेगु 
याइ । मचातयूत न्ह्याइपुक मचायूक शारीरिक विकासया लागी थुजागु कासापाखें 
ग्वाहालि यानाच्वंगु दु । 
१.२.२.५.१ अप्पा पँँचिनाः म्हितीगु कासा 

गुकियात अंग्रेजी भाषं गेम बल धायगु याइ । नेवा: भाषां थुगु कासायात 
अप्पा प॑ चिने कासा वा देग: कासा नं धायगु या: । अप्पाया द्योने अप्पा तया: म्हितेगु 
वा देग: थें च्वामुसे च्चंक देग: दयके थें याना: म्हितीगु कासा जुगुलिं देगः कासा 
धाःगु खः। थुगु कासाया लागि निथ्वः मनूत माः । निगू थ्वलय्‌ नं बरावर मनूत 
च्वनेगु याइ । च्याम्ह, भिम्ह वा थ्वसिबें अप्व: मनू च्वना: म्हिते ज्यूगु थुगु कासाया 
लागि बल छग: नं आवश्यक ज्‌ । निगू थ्व: मध्ये छगू थ्व: बल कयकीपिं व मेगु 
थ्व: अप्पा वा चाग: मिले याइपिं जुइ । 

छेँया पिने छगू खुल्ला ख्यलय्‌ म्हितीगु थुगु कासाया लागी निश्चित लागा 
क्वःछिनाः तःगु दै । उगु लागायापिने कासामित वने दैमखु । निगू थ्व: दयूके धुंकाः 
चागः वा अप्पा न्हयूगः वा च्यागः द्योने तया: धंके धुंकाः भच्चा तापाक पालंपाः 
कासामिपिन्सं धंकाः तःगु अप्पाय्‌ बलं कयूकेगु याइ । बलं सुनां कयूके फत इमिसं 
हे हाकनं उगु अप्पा धंकेगु याइसा अप्पां कयूके मफुगु पुचलं बलं मेगु थ्वःयात 
कयूकेगु याइसा मेगु थ्व: बलं कयूकीगु पाखें तापाक विस्युं वनेगु याइ । फःसा 
कयूकाः हःगु बलयात ज्वनाः मनू मदूगु थासय्‌ दाया: छूवयेगु याइ,वा थः पुचःया 
पासायात बल पास बीगु याइ । दाय्‌ धुंकाः अप्पा दुगु थासय्‌ ग्वःतुगु अप्पायात 
द्यतनाः मिलेयाइगु याइ । बलयात थःगु पुचलय्‌ चा: चाः हीकेंगु याइ । पास विया: 
थःगु न्ह्योने च्वंपिन्त बलं कयकेगु कृतः यानाः च्वनीसा, अप्पा मिले याइपिनिगु 

पुचलं बलं कयकेगुपाखें बचे जुयाः च्वनी । यदि बलं कयके फत धाःसा उम्ह 
कासामि कासापाखें लिहां वनी । कयूकीगु पुचलं छम्ह छम्ह याना: कासापाखें 
लिकायेत स्वया: च्वनीसा अप्पा मिले याइगु पुचलं बलयात तातापाक दाया: 
छूवया: ब्वाँय्‌ वयाः अप्पा मिले यायगु कृतः याना: च्वनी । फुक्क कासामियात बलं 
कयके न्ह्यो यदि अप्पा धंके फत धाःसा उगु अप्पा मिले याइपिनिगु पुचः त्या:गु 
जुइ । थुगु कासा मिसापिंसिबें मिजंपिं जक म्हितेगु याइ । थुगु कासाय ब्वांय्‌ ब्वांय्‌ 
जुयाः म्हिते माःगुलिं शारीरिक तन्दूरुस्तिया आवश्यक जू । 
१.२.२.६ शारीरिक विकासया नितिं म्हितीगु कासा 

ध्वाखा कासा, भो कासा, चाक:लि पाँपाँ कासा, ताहा वा इमा कासा, तेल 
कासा, कथि कासा, सुलाकासा, जातिं कुलुलु कासा, खिपः कासा, घःचाः कासा, 


> 


० 


बखुं कासा, कवर्दि कासा, सुला कासा, छुँ भौ कासा, खुँ कासा, नागया पुखुली 
ध्वांपुंक कासा, लुकं कासा, तेल कासा, हुसुलं कासा, ख्या: ग्वारा कासा, छुँ कासा, 
भकुंग्वारा कासा, माक: पुला कासा, दोह॑ कासा आदि कासात गुगु कासात छाँया 
पिने म्हितेगु याइ उगु कासात अप्व: धैथें ब्यायाम वा शरीर विकास नाप स्वापू दुगु 
जुइ । ब्वाँय्‌ वनाः म्हितेगु, तिं न्हयाः म्हितेगु, सालाः म्हितेगु, ल्वानाः म्हितेगु, दाया: 
म्हितेगु, थथे म्हितीबलय्‌ त्यानुसे च्वनीगु, चःति स्वःस्वः वइगु आदिया कारणं शरीर 
विकासया सन्तुलनया लागी ग्वाहालि जुया:च्वनी । गर्थेकि- 
१.२.२.६.१ खिपः कासा 

खिप: कासा याकःचांनिसें न्याम्ह, खुम्ह न्ह्याक्व नं म्हितेज्यू । खिपःया 
ग्वहालि कया: खिपः निपा ल्हाःतं संका: संकगु खिपःया तालय्‌ तुति ल्ह्वनाः दुहाँ 
वनेगु याइ । खिपःया ग्वाहालि कयाः म्हितीगु कासा जूगुलिं थुगु कासायात खिपः 
कासा धाःगु खः । ल्हाः च्वःलिसे तुति ल्ह्वनेगु नं च्वयूकाः खिपः दुने खिपतं मथीक 
म्ह दुने यंकेगु याइ । थुकथं महिक्क ताई तक याकःचा शारीरिक विकास व 
न्ह्याइपुकेगु लागी म्हितेगु याइ । निम्ह जूसा पालंपा: याइ । खिपः म्हितीम्हेसिया 
तुति खिपः वःथे हाचां गाया: छूवय्‌ मफयूवं मेम्ह कासामिया पाः जुड । 

अथे हे स्वम्ह प्यम्ह पासापिं दुसा निम्हेसिनं खिपःया च्चः ज्वनाः छखें 
पाःलाक चा:हीका: संकेगु याइ । उगु खिपः चाःहिइकुगु पाः लाकाः मेपिं कासामिपिं 
खिपतय्‌ दुने गनं मथीक तिंतिं न्हया: खिपतय्‌ दुहाँ वनेगु याइ । खिपं संकीपिन्सं उगु 
हे लसय्‌ संका: च्वनी । खिपतं तुति तःक्यनेवं मेपिं पासापिं वा कासामिया पाः जुड । 
थुकथं खिपः छपुया आधारय्‌ ख्यलय्‌ पासापिनि दथुइ शारीरिक विकासया लागि थुगु 


कासा म्हितेगु याइ । 

१.२.२.७ मानसिक तथा बौद्धिक विकासया नितिं म्हितीगु कासा 

छँया दुने म्हितीगु अप्व: धै थें कासात मानसिक तथा बौद्धिक विकास नाप 
स्वापू दुगु कासा खः । कासाय्‌ त्याकेगु लागी गुकथं ज्या याय्‌ माली धैगु विचारया 
आवश्यक जुइ । मनयात एक चित्त मयात धाःसा त्याके फैमखु नापं कासा हे 
न्ह्याइपुइ मखु । निम्हं उलि हे चलाख व विचा: यायफुम्ह जुलधाःसा कासा 
प्रतिस्पर्धा जुइ गुकिं आ: छु जुइ धैगु जिज्ञासा ब्वलना च्वनी । गुकिं मचायूक 
न्ह्याइपुसे च्वनाच्वनी । थुज्वःगु कासात धँ कासा, न्यालल....ब्यां कासा, क्वा: 
कासा, प्वाः स्याल्लला पी स्यालला कासा, चेस, हाफो चिना कासा,लों दाया खो 
दाया, टि व पि पंखा, खुँ कासा आदि । गथेकि- 
१.२.२.७.१ धुँ कासा 

छुँया दुने वा पिने भ्वँतय्‌ वा बँय्‌ क्वथा दयूका: निम्ह कासामिया दथुइ 
म्हितीगु कासा खः । थुगु कासा म्हितेगु लागी निम्ह कासामि दय॒वं गा: । छम्ह धँया 
पक्ष व मेम्ह च्वलयूया पक्ष जुया: च्वले नं धुँयात मकुनेत स्वैसा धुँ च्वलयूयात नया: 
म्हितीगु कासा जुगुलिं थुगु कासायात धुँ कासा धा:गु खः । 

अप्वःयानाः मिजंत म्हितीगु थुगु कासा बौद्धिक बिकासया लागी म्हितेगु 
याइ । थुगु कासाया लागी छक्‌ क्वथा दयूकी । उगु क्वथा न्हापां वर्गाकार याइ । 
वर्गाकार क्वथाय्‌ क्‌ं कं ल्वाकाः नीज्याक्‌ क्वथा दय॒की । उकी मध्यय्‌ प्यगू कुनय्‌ 
प्यम्ह धुँ च्वनी । मेगु थासय्‌ नीम्ह च्वलय्‌ च्वनाः धुँ वनेगु थाय्‌ मदयूकाः बीगु याइ । 
दकले न्हापां प्यम्ह घुं न्हापां हे दे । च्वलय्‌ जूम्हं न्हापां चाग: वा च्वलयूया रुपय्‌ 
छक्‌ छगू क्वथाय्‌ तै । धुँया पक्षयया कासामिं च्वलयूयात नयूत छक्‌ क्वथा हाचां 
गाया: नय्‌गु यायमा: । वहे कथं हाचां गाया: नय्‌गु लागी चाल म्हिती । च्वलय्‌ नं 
हाचां गाइ थें च्वंगु थासय्‌ हाचां गाये मफयेक चाग: तयाःबिइ । धुँ वा च्वलय्‌ धकाः 
चागःयात हे छयलेगु याइ । च्वलय्‌ का:म्हेसिनं मनकेगु लागी खालि मदयूक चागःत 
तयाःयंकीसा धँ जूम्हेसिनं नयूगु लागी खालि याय्‌ मायक चाल म्हिता: च्वनी । 
थुकथं म्हितीबलय्‌ नीन्यागू मध्ये छगू जक क्वथा खालि जुइ । फुक्क क्वथा च्वले 
नं जायेके धुंका: धुँ सनेगु हे थाय मन्त धाःसा च्चले त्याःगु जुइसा, धँ नयूगु अप्वः 
जुल धाःसा धुँ त्याःगु जुइ । थुकथं बौद्धिक परिक्षण यायगु लागी थुगु कासा म्हितेगु 
याइ । ८) 

बॅज्या 


काजीमान डंगोल” 


नेवाः अर्थतन्त्र बुँज्याय्‌ आधारित खः । उद्योग बन्द ब्यापारया विकास 
मजूनिगु इलं निसें नेवाःत बृंज्याय्‌ आश्रित खः । थनया थी थी भाषा, धर्म, 
सस्कृति व जातजातीया मनृतय्‌सं न॑ थःथःगृ थासय्‌ थःथःगु कथं बुँज्या 
यानाच्वगृ दु । 


१. म्हसीका 

नेपा: छगू कृषि प्रधान देय्‌ खः । थनया अर्थतन्त्र कृषी आधारित अर्थतन्त्र 
खः । उद्योग धन्दा, बन्द व्यापारया विकास मजूनिगु व वैकल्पिक सीप व लजगा:या 
ब्यवस्था जुइमफुनिगु हुनिं देयया ७९ प्रतिशत नेपाःमित आःतकनं कृषि पेशाय्‌ हे 
आश्रित जुयाच्चंगु दु । 

थनया थी थी भाषा, धर्म, संस्कृति व जातजातीया मनूतयूसं थःथःगु 
थासय्‌ थःथःगु पहः, प्रविधिं बँज्या यानाच्वंगु दु । स्वनिगलय्‌ नेवाःतय॒नं बँज्या याय्‌गु 
थःगु हे पहः व विधि दु । सीप व प्रविधि दु । थ्व हे सीप, प्रविधि स्वनिगःया गैर 
नेवाःतयूसं नं नालाः अनुशरण यानाच्वंगु दु । थौं स्वया: ४४/४५ द॑ न्ह्यःतक 
नेवाःतयूसं परम्परागत रूपं थःगु प्रविधिकथं बुँज्या यानावयाच्चंगु खः | सन्‌ १९६० 
*च्वमि बुँज्या सम्वन्धी विज्ञ खः । 

या दशकय्‌ अर्थात्‌ १९६५ /६६ पाखे उत्पादन बृद्धि यायगु तातुनां हरितक्रान्तिया 
अभियानकथं भीथाय नं विदेशी उन्नत जातया बीउ-बीजन, रासायनिक साः, रोग 
तथा कीटनाशक विषादी आदि कृषि सामाग्रीत दुहांवयाः छयलाबुलाय्‌ वल । 
अन॑निसें झीगु मौलिक बुँज्या प्रविधी ह्यूपाः वल । ल्हाःतं पालीगु बँ ट्राक्टरं पालीगु 
जुल । ल्हाःतं दाइगु वा मेसिनं दाइगु जुल । साःगा:, नौगा:, गःसाःथें ज्या:गु जैविक 
तथा प्रांगारिक साःतयगु पलेसा यूरीया, एमोनियम सल्फेट, कम्प्लेक्स, डि.ए.पि. 
आदि रासायनिक सा: प्रयोग यायूगु जुल । ल्वय्‌, की नियन्त्रणया नामय्‌ परम्परागत 
सूर्ति, धुँस्वां, निम, त्यबू आदि जडिबुटि बनस्पतिया छ्यलाबुलाया थासय्‌ थी थी 
रासायनिक बिषादित प्रयोगय्‌ वल । अप्वः उत्पादन क्षमता दुगु विदेशी बीउ बीजन 
वसेंलि थःगु परम्परागत स्थानीय जातया पुसा न्हना: वन । पुवा, दुराज, तः्ग्वः 
मार्सि, चीग्वः मार्सि, स्वला मार्सि, भर्वा, थापाचिनिया आदि जातया वापुसा स्वय्‌ 
हे मखना वन । साइकल, ट्राक्टरं उत्पादित वस्तु वा, छव, कनि, आलु आदि ल्ह्यइगु 
जुसेंलि खम्‌ म्वाःलाः वन । थुकथं भीगु कृषि प्रविधी परिवर्तन वल । नेवाःतय्‌गु 
थःगु मौलिक सीप, प्रविधि छु खः धैगु तक नं न्हूगु पुस्तां मसिया वन । न्हूगु कृषि 
प्रणालि दुहां वसेलि छखे उत्पादन वृद्धि जूगु खनेदुसा मेखे झीगु वातावरण 
स्यंकल । चायागु गुणस्तर व उर्वराशक्ति तहास यात अलय्‌ मनूतयगु स्वास्थ्यय्‌ नं 
नकारात्मक लिच्च: लाकल धैगु खनं बयूबय्‌ जुया वल । थौं कन्हय्‌ दिगो कृषि- 
विकासया अवधारणा वयाच्चंगु दु । थुकी मनूतयगु ध्यान आकर्षित जुयाच्वंगु दु । 
दिगो कृषि-विकास धैगु हे रासायनिक मलखाद, रासायनिक बिषादित प्रयोग मयाःसे 
जैविक तथा प्रांगारीक साः, जैविक बिषादि हे प्रयोग याना: यायगु बुँज्या प्रणाली 
खः । वास्तवय्‌ भीगु बुँज्याया प्रविधि धैगु नं अज्याःगु हे खः । थ्व नाप ज्वःलाःवः । 

नेवाःतय्‌गु कृषि-प्रविधिइ मेपिंनाप ज्व: मलाःगु थःगु हे मौलिकतां जाःगु 
उल्लेखनीय प्रविधित दु । स्वन्तिगलय्‌ नेवाःतय्‌ सावायूकेगु अर्थात्‌ गोरु जोतय्‌ 
यायगु चलन मदु । न्ह्याक्व बुँपाले मा:सां क्‌ ज्वना: ल्हातं हे पाली । सुरुङ्ग म्हयाः 
जमिन तःलं कंचा कयाः साः तयगु सुयां मदुगु प्रविधि खः । बुरांज्या यायगु थःगु 
हे पहःयागु प्रविधि खः । थः पिनिगु कृषि उत्पादन ल्ह्ययाः यंकेया लागि दोखम्‌, साः 
कुबुइत भाडाखमू क॑ कबुइत अलय्‌, बँड वनेत माःगु लबःकवः बजि ज्वलंया 
थलबल, ल:थल, थ्वँथल आदि थी थी थलबल कुबुइत चौखम्‌ धका: सामान 
अनुसारया थी थी प्रकारया खम्‌ छयलेगु नेवाःतय्गु बिस्क प्रकारयागु चलन खः । 
तर स्वनिगलय्‌ तिब्रगतिं जुयाच्चंगु शहरीकरण, सडक, भवन तथा आवास निर्माणया 
हुनिं झीगु बुँज्या योग्य जमिन मदया वनाच्वंगु दु । बँज्या याय॒गु ज्या म्हो जुजुं 
३३९ नेवाः लोकवार्ता 


वनाच्वन । समय परिस्थिति अनुसार भीगु जीवनशैली नं परिवर्तन वयाच्वंगु दु । 
ईब्य:या आवश्यकता कथं नेपाली व अंग्रेजी भाषा सयके माःगु जुल । स्कूल, क्याम्पसय्‌ 
नं थुपिं भाषां हे शिक्षा काय्‌ माःगु व थुपिं भाषातयगु विकासं नेपालभाषाय्‌ प्रभाव 
लाकाच्वंगु हुनिं नेपालभाषा ल्हायगु हे म्हो जुजुं वना च्वगु दु । नेवा: - नेवाः दथ्वी 
नं नेपालभाषां खँ मब्यानाच्वंगु व छेँयूछुँय्‌ तकनं मचातयसं नेपालभाषा मल्हाइगु 
अवस्था ब्वलना वल । थज्याःगु अवस्थाय्‌ भीगु बँज्या प्रणाली व बॅज्या प्रविधी 
प्रयोग जुइगु व वनाप स्वापू दुगु परम्परागत नेवा: खँग्वःत समेत मसिया वनीगु 
स्वभाविक खः । बोलचाल प्रचलनय्‌ मवइगु जुल । छुँ द॑ लिपा लोप हे जुयावनीगु 
निश्चित दु । उकि भीगु परम्परागत व मौलिक नेवा: बुँज्या प्रविधि व वनाप 
स्वानाच्चंगु थी थी खँग्वःत फयांफक्व लुमंकेगु संरक्षण याय॒गु तातुनां थन उल्लेख 
यायूगु कृत: याना च्वना । 
२. वा बाली 

वा पीगु ज्या निगू प्रकारं याइ (१) धुलय्‌ पीगु (२) लखय्‌ पीगु । धुलय्‌ पीगु 
वःलावा खःसा लखय्‌ पीगु लखवा खः । धुलय्‌ पीगु वःलावा तप्यंक वाग्वः हे पीगु 
खः । थुकी वापुसा तयाः पुवाचा ब्वलंका च्वनेम्वा: । लखवा अथवा लखय्‌ पीगु 
वायात न्हापां वा पुसा तया: पुवाचा ब्वलंका: तिनि लिपा बँड यंका: पीगु खः । थुपिं 
निगू प्रकारया पीगु ज्याय्‌ यायमाःगु थी थी ज्या व प्रविधि पाःगु जुयाः थुमिगु बिस्क 
बिस्क हे वर्णन याय॒गु आवश्यक ज्‌ । 
२.१ वला वा 

थ्व वा सुक्खा मौसम चैत्र बैशाख पाखे पीगु वा खः । लः आपा: म्वाःगु 
जातया वा खः । अथे जुयाः धः मदुगु लखं मलाःगु ज्यायाय्‌ थाकगु सुक्खा टार खाःगु 
ख्वातं लागाय्‌ पीगु याइ । थ्व वा ह्याउँ-ह्याउँ हाक्‌-हाक्‌ धाइ । थुकीया जाकि 
ह्याउँ-ह्याउँ धाइ । थ्व वा विशेष याना बजि ल्हुइत प्रयोग याइ । थुकीया बजियात 
वलाबजि धाइ । वलाबजि प्वा:यात नीगु फ्‌ क्वातुइगु तागत दुगु बजि धका: नेवा समाज 
मानय्‌ याना तःगु दु । अथे जुयाः मचाबृपिं मिसातय्‌त थ्व बजि नकी । थ्वसरा धैगु 
वानं धूलय्‌ पीगु खः । गुलिसिनं थ्ववा पीगु याइ | छुं जुया वलावाया पुसा मन्त 
धाःसा लखय्‌ पीगु पुवा धैगु वा नं वला याना: पीगु या: । तर, वलावा लखय्‌ वा 
पीमज्यू धैगु मान्यता दु । 
२.१.२. दायपुले यायगु 

वलावा वा पीत याय माःगु खन-जोतया ज्यायात दायपुले यायग धाइ । 
धुलय्‌ पीगु वा जुयाः चा नचुकेमाः । अथे जुयाः वलावा पीत तःकःमछि पाले दायगु 

याइ । खालिगु बुँइ म्हकि थुकय्‌ न्हापांगु पालेगुयात प्वंपाः पालेगु धाइ । अथे हे 
खः दायगु अर्थात चा तछयायगु ज्या यात प्वंपा: दाय्‌गु धाइ । थथे प्वंपा: दायधुंका 
निकःगु खुसी व हे म्हकियात हाकनं पालेगु याइ । थुकीयात माथं पालेगु धाइ । 
थथे पालीबलय्‌ न्हापा दुगु तिक्‍व ल्हानावनी । प्वंपाः पालीबलय्‌ चा पालाः काःगु 
ब्वतिक्व व पालाका:गु चा तःगु ब्व म्हकि जुइगु खः । माथं पाली बलय्‌ व हे म्हकि 
पाला: जःखः तिक्‍वय्‌ चा तइगु जुया बँ न्हापाथें थथ्या: क्वथ्याः अर्थात्‌ तिक्व म्हकि 
मजूसे माथं वनी । थथे माथं पाला: वंगु चायात मिसातय्‌सं चा तछयायगु लब: 
खतांमुग: ज्वना: माथं खः दायगु अर्थात्‌ चा तछयायगु ज्या याइ । थथे निक: पालेगु 
व निक: दाय्‌ धुनीबलय्‌ चा यक्व तःज्याना धू जुइ धुंकी । अयसां तःलय्‌ तःलय्‌ 
ततःपाँयगु चा ल्हाना च्वंगु वा दाय्‌ त्वःफिनाच्चनेयःगु व दाय्‌ धुंकूगु चानं अभ 
नचुकेगु उद्देश्यं हाकनं छक: तःलय्‌ च्वंगु चा द्यःने व द्यःने च्वंगु तःलय्‌ वनी कथं 
कलिंचा संका: वनी । थथे संकीगु प्रक्रियायात छबलेगु धाइ । थथे छवलीबलय्‌ 
तःलय्‌ ल्हाना च्वंगु ततःग्वःगु दाय्‌ मानीगु पांय्‌ पाँयगु चा दनिसा फुक्क थहां वइ । 
थज्याःगु चायात हाकनं दाया: नचुका छवइ । थुलि याइबलय्‌ वलावा पीत माःछि 
चा नचुइ धुंकी । थुलि याना नं माःछि चा नचुमजूसा हाकनं छवलेगु दायूगु याइ । 
तर साधारणतया थुलि याइबलय्‌ गाना हे च्वनी । 
२.१.३. सा: 

आःथें न्हापा रासायनिक सा: धैगु मदु । अथे जुयाः साःया लागि सा, म्ये, 
फे, च्वलय्‌, खा, हँय्‌ आदि पशुपंक्षित लहीगु खः । थुमिगु पाखें प्राप्त जूगु गःसाः, 
खाखिसाः, थःथःगु छेँय॒ छँय दुगु नौगा:या नौसाः आदि तयाः बँ ज्या याइ । साःया 
मात्राया खँयू थुलि तयमा: उलि तय्‌माः धैगु मदु । थःके गुलि दु उलि तइ । थःथःगु 
विचार अनुभवं गुलि तयमाःगु खः, तइ । दुपिनि आपा: तइ, मदुपिनि म्हो तइ । दहे 
मदुसा गुलिफ उलि न्याना नं तइ। थथे तइगु सा: चा छवलेगु इलय्‌ बँड न्यंक 
ह्वलाः छवला: बी । थथे याइबलय्‌ सा: चाया त:लय्‌ नं वनी चा नाप ल्वाक:ब्वाकः 
जुयावनी । 
२.१.४. वा पीज्या 

दायपुले यायगु ज्या सिधल कि वा पीत पौ की । करीब छगू छगू फूटयागु 
पौ की । थथे पौ की बलय्‌ छुं बिशेष लबःकवःया प्रयोग नं यायम्वाः खालि तृतिं 
जक ध्व: ध्व: किया यंकूसां गा: । पौ-पौ सीदयकेगु जक ख: । थथे पौ की धुनकि 
करीब ३” (स्वंगू इन्च) ति पाका: वाग्वः पिनावनी । वा पीबलय्‌ फेतुना हे पिनावनेगु 


याइ । छग: थलय्‌ वा पुसा तयाः वा पीम्ह मनूया न्ह्यःने काय्‌ ज्याछिंक तइ । जःगु 

व खःगु निपा ल्हाःया नं म्हाला पतिं व च्वला पतिं निपतिं निपतिं नं काकाः गुलि 
वल उलि उलि चायथुना पी । अथे निपतिं चां काका: काइबलय्‌ प्यंगः-न्यागः, 
प्यंगः-न्यागः वा वइ । ल्हातं न्ह्याय्‌ दतले पी धुंका ल्हातं ल्हाना हाकनं फ्य॒तुना हे 
न्ह्यां वनी । थथे याना पी धुंलिसे लिउने क्वचिम्वलं ध्याप-ध्याप याना: क्वचिना 
हइ । थथे क्वचिनीबलय्‌ वा व चाया दथ्वी बांलाक सम्पर्क जुइ । 
२.१.५. वला क्वाय्‌गु / वल्चा क्वायगु 

वलावायात इलय्‌ ब्यलय्‌ क्वानाः घाँय्‌ लिना: सफा याना बीमा: । थथे 
क्वायूगु ज्या निधाः, स्वधाः याना बीमा: । इलय ब्यलय्‌ क्वाना घाँय्‌ लिना: सफा 
याना बिलकि वामा याकनं ब्वलना वइ । थथे क्वायगु ज्या वापिनां बा:छि स्ववाःति 
दइबलय्‌ न्हापांगु पटक क्वाय्‌गु याइ । अनंलि हाकनं स्ववा: लच्छि ति दइबलय्‌ 
निकःगु पटक क्वायूगु याइ । हाकनं उलि हे इलय्‌ स्वकःगु क्वायूगु याइ । थथे वला 
क्वायूगु ज्या गुलिसिनं स्वधा: क्वाइसा गुलिसिनं निधा: जक क्वाना नं गाकी । 
२.१.६. तुकाय्‌गु 

वलावायात क्वाना: जक बियां नं मगाः । निधाः स्वधा: क्वानाबी हाकनं 
म्होतिं नं निकः तुकयाः बीमा: । तुकायगु धैगु घाँय्‌ पुयाः सफा यायगु चाख्वः स्यंकाः 
ल्हाःतं वाला-वाला यानाबीगु खः । बर्षा याकनं याकनं घाँय्‌ बुयावइगु जुयाः 
असार/साउन व साउन/भाद्रपाखे याना: म्होतिनं निकः तुकया: बीगु चलन दु । 
फुपिं लाःपिन्सं स्वकः नं काइ । अप्वः कायफूगु ज्यूगु हे जुल । 
२.१.७. वा लय॒गु ज्या / सामाज्या 

वलावा येया: पुन्ह जःखः पाकय्‌ जुइ । अप्वः याना येँयाः पुन्हियात सामा 
दुहां वइ । वा लयगु, वा दुकायगु ज्या यात सामाज्या धाइ । वा लयूबलय्‌ खःगु 
ल्हाःतं वामा ज्वनाः जःगु ल्हाःतं ई ज्वनाः इया धालं थः पाखे स्वकाः लयाः काइ । 
थथे लःगु वाम्ह बॅय्‌ ब्वचा ब्वचा तयाः यंकी । थुकीयात वाब्व धाइ। वाब्व 
तइबलय्‌ न्हापांगु वाम्ह्‌ वागुई खवय्‌ व प्वःका जवलय्‌ लाका: जवं खवय्‌ धेचुइका 
तइ । थ्वइत नःला धाइ । अनंलि मेगु वाम्हू उकिया पायूछि अःखः च्वका अर्थात्‌ 
वागु जवय्‌ व प्वःका खवय्‌ स्वकाः उकी द्यःने क्रस यानाः तइ । अनंलि मेमेगु वाम्हू 
उकी द्यःने ततं वनी । पाछाया यंकेत वा ल्ह्यया: यंकेत छब्व गातकि हाकनं मेगु 
ब्व अथे हे याना तइ । थथे लब्व तया: वाब्व तइगुया उद्देश्य वाब्व ल्ह्यया: यंकेत 
अपुकेत व ज्याछिंकेत खः । लब्व ज्वना: वाब्व ल्ह्यइबलय्‌ वामा कतुं मवनीगु व 
तःब्वगु ब्वनं याउँक वाज्याछिंक यंके फइगु खः । 

२.१.८. वा दायगु व उत तनेगु 

वा लय्‌ धुंका: वा दाय्‌त न्हापालाक खल: दयकी । थुकियात खल: छीगु नं 
धाइ । खल: दयंकेत ज्याछिंगु थाय्‌ ल्यया: वल्ख्वःचात (वामाया ठुटा) ई च्वकां चाना: 
घाँय्‌ पुया सफा याइ । गुलि थायूमा:गु, गपाय्‌ फाःगु खल माःगु खः, दयूकी । खलय्‌ 
चापाना: च्वंसा वा नायूसा तिसायकेत न्हापां नौ हाहा याइ । अलय्‌ उकी द्यःने म्व: 
हाहा याइ । वा दायूत नःला अर्थात्‌ वामायागु हे खिप: निली । उगु खिपःयात दाखि 
धाइ । जव ल्हा:तं दाखि ज्वना: वाप्वा: चिना: वा दाइ । थथे वा दाइबलय्‌ निदा, स्वदा 
दाइ । उलि दाइबलय्‌ पाकय्‌ जुक्क वा हाय धुंकी । अथे वा दाय्‌ धुंकगु नःला प्वाः 
खलय्‌ चाःहीक लाया: हइ । थुकीयात सिख: तयगु धाइ । वा दाइबलय्‌ वारव: 
छुवम्हुनाः पिने मवनेमा, सितिं मवनेमा धकाः सिख: तइगु खः । चाःहीक सिख: तय्‌ 
धुनकि उत तनी । उत धैगु वा दाय्‌ धुंकूगु वामा अर्थात नःला चाक: थुना: पँचिनेगु 
खः । थथे उत तनीबलय्‌ न्हापांयागु दा (न:लाप्वाः) खल:पाखे प्वःका लाका: तइ । मेगु 
दा उकिया पायछि अःखः दिशाय्‌ प्वःका लाका: न्हापांयागु दाया च्वकाय्‌ देदायका: 
तइ । अथे हे स्वंगूगु दा व प्यंगूगु दा नं निगू विपरित दिशाय्‌ प्वःका लाका: भतिचा 
देदायका च्वका च्वका ल्वाका: तइ । अथे याइगु या अर्थ लिपा हाया वइगु वाग्व: बँय्‌ 
मलायमा धका: खः । अनंलि मेगु दात चाक: थुना: पंचिना: यंकी । क्वय्‌ तःचाः याना 
च्वय्‌ चिचि चाः यानाः थूरया आकारय्‌ पंचिना यंकी । 
२.१.९. कःकि दायगु 

वा दाया: पंचिना वंगु उत न्हय्‌न्ह च्यान्हु लिपा हाकनं वा पिया: दाइ । वा 
लयाः वा दाइबलय्‌ हाया: मवःगु वाग्वः थुबलय्‌ हाया: वइ । थथे हाया: वःगु वायात 
कःकिवा धाइ । थ्व कःकिवा कःताथ्वँ थुइत प्रयोग याइगु खः । थथे क:किवा हायकेगु 
ज्यायात कःकि दायूगु धाइ । गनंगनं थ्वइत पुथुवा दायगु नं धाइ। थथे कःकि 
दाइबलय्‌, बुरांज्या याइबलय्‌ व वा दाइबलय्‌ नं “खास्से महालक्ष्मी, नमुरा भगवान, 
स्वयम्भु भगवान्‌” धाधां द्यःपिं नां कया: वा आपाः वयूमा धकाः फ्वनी । थथे कःकि 
दाइबलय्‌ नं वा दाइबलय्‌ थें जवगु ल्हातं दाखि ज्वना:, प्वा: चिनाः, प्यक: न्याकः दायाः, 
दा फइम्हेसित बी । दा फःम्हं दाःयात बछि थला: थाथा याइ । थथे थाथा याइबलय्‌ 
मेमेगु थाना च्वंगु वाग्वःत नं हाया वइ । वारव: हायके धुंका बळि थःगु सुप्वा: च्वकाया 
क्वसं निप्वाः नं ल्वाकाः चिना: लिक्कसं पंचिना तइ । कःकी दाय्‌ सिधलकि सु फुक्क 
ल्ह्ययाः हाकनं फेना थःगु बँ भरि खिनाः पाइ । निन्हुस्वन्हुलिपा छक: पुइका बी । 
अनलि हाकनं निन्ह स्वन्हुलिपाः सु गनकि कलिचिना:, कृबुया: थःथःगु छँय्‌ यंकी । 


>> >> 

२.२.१ लखवा 

लखय्‌ वा पीगु वा लखवा खः । पुवा, दुराज, तःग्व: मार्सि, चीग्व: मार्सि, 
स्वला मार्सि, भर्वा आंगा आदि फुक्कं लखवा खः । 
२.२.१.१ प्वादे ज्यायगु 

लखवा पीत न्हापां वापुसा तय्‌त न्हापां प्वादे ज्यायगु धैगु जग्गा पालाः, 
दाया:, पौ ज्यायगु खः । थ्व ज्या वा पुसा तय्‌ बाःछिन्ह्यः याइ । थथे याइबले चा 
ब्वदया: धू जुयाः छवासुया च्वनी । 
२.२.१.२ प्वादे तयगु 

प्वादे तयूगुया अर्थ वापुसा तयगु खः । न्हापा ज्यानातःगु प्वादे पौयात 
हाकनं छक: छवला:, दायाः, बुयावयाच्वंगु घाँय्‌ फुक्क पुयाः, सफा यानाः, माःगु साः 
तयाः, वापुसा ह्वला: त्वःपुया तइ । कंग: पछि बुला: वा नय्‌ मफयूक व चा मगंक 
घाँय्‌, छवमा आदि त्व:पुयातइ । थ्व ज्या बैशाख जेठं याइ । 
२.२.१.३ प्वादे धी थाथा यायगु 

वापुसा तया: बाःछि, स्ववा: दतकि वापुसा बुयावयाः चा ल्ह्वना हइ । 
थुबले प्वादेय्‌ त्वःपुयातःगु घाय, छवमा आदि लिकयाः ल्ह्वंनाहःगु चा चास्म्वःचां 
क्वाना: सालाबीगु याइ । थथे चा क्वायगु, सालेगु ज्यायात 'प्वादे धी थाथा यायग' 
धाइ । थथे याना बिलकि पुवाचा ब्वलनेत अःपुइ । 
२.२.१.४ साःया ब्यवस्था 

वाया लागि तइगु साः निथी दु । छगू कंचा, मेगु गःसाः खः । गुलिसिनं 
खउ नं तइ । 
२.२.१.५ कचा 

कंचा धैगु जमिनय्‌ गाः म्हुया, सुरुङ्ग म्हया काइगु छगू प्रकारया नायूगु 
साःलगय्‌ जूगु हाकुगु चा खः । वा पीत मा:गु कँचा फागुण चैतं हे कया: तइ । थ्व 
कंचायात सौसा:कँ धाइगु चलन दु । 
२.२.१.६ गःसाः 

सा, म्ये, च्वलय्‌, फे, खा, हयूँ आदि पशुपंक्षीया सा: ग:सा: खः । नौसाः, 
साःगाः आदिया जैविक सा: नं गःसा नापं ल्वाक छयाना: बँइ तयूगु याइ । दुपिनि 
कचा, ग:सा: नितां तया: वा पीगु याइ । कचा मदुपिनि गःसा जक तया: पी । वा 
पीगु शुरु जुइ न्ह्य: हे कचा, ग:सा: कुबुयाः थःगु बुँइ थ्यंकातय्‌ धुंकी । छव लय॒गु 
ज्या सिधल कि छम्हकी क॑चा ब्वय्यंकी । गःसा नं बूँइ ह्वला: तइ । 

२.२.१.७ सिन्हाज्या 

वा पीगु ज्यायात सिन्हाज्या धाइ । असारं मनसुन शुरु जुया: वा पीत 
गाक्क वा वलकि अथवा धः दुथाय्‌ धःया लः थ्यंक: वलकि वापीगु ज्या जुइ । वापीगु 
ज्या थाय्‌ स्वयाः गनं जेठया १५।२० गते निसें शुरु जुइ । खुसि सिथय्‌ बग: बगलय्‌ 
जेष्ठ हे शुरु जुइसा आकासया भरे वा पीमाथाय्‌ लिपा नं ला:वनी । बर्षातया 
मात्राय्‌ भर परेजुइ । सिन्हाज्यां सुयां फुर्सद दइमखु । मिसा, मिजं मचात तक नं 
ब्यस्त जुयाच्वनी । मिजं तय्‌सं बँ पालेगु, चा क्वाय्‌गु ज्या याइ । मिसातय्‌सं वा 
पीगु ज्या याइ । ज्याथ-जिथिपिन्सं पुवाचा पुइगु याइसा मचातयूसं पुवाचा ल्ह्यया: 
बीगु व मेमेगु ग्वहालि याइ । 
२.२.१.८ पम्कुनेगु 

न्हापा स्वनिगलय्‌ गुलिं गुलिं नेवा: ज्यापुतयूसं पम्कुनाः वा पीग नं याः । 
पम्कुनेगु धैगु लःया सुविधा दुगु धः दूगु थासय्‌ ततःक्वागु बँ दुपिन्सं बाःछि स्वाः 
न्ट्यःहे बुझ ल: कनातइ । थथे ल: कुनातइबलय्‌ बँया चा न्हाबुया: नाइसेच्वनाः 
उर्बर जुयाच्चनी । थज्याःगु बुँइ वा पीबलय्‌ वा नं बांलाइगु, ज्या याय्‌ नं अ:पुइगु 
उत्पादन नं अप्वइगु खः वा पीत थुकिया ल: छवना: छ्वइबलय्‌ व हे लखं नाप 
नापं च्वंपिं मेमेपिनि नं वा पी खनी । थथे लः कुनेत चाःहिक तत:जा:जुइक बल्लाक 
प्वः तयाः लः पिहाँवने मफयूक याइगु खः । 
२.२.१.९ वा पीत छ्यलीगु लवःकवः 

क्‌ ( बँ पालेत छयलीगु) 

खतां मुग: (कचा दायूत छयलीगु) 

तोक्‌ ( प्व: तयूत कूलिं पाःगु चा क्वायूत, दायूत ) 

चारम्वः (पुवाचा थाथा याय्‌गु, क्वाना बीगु लव: ) 
२.२.१.१० तुकाय्‌ ज्या 

घाय पुइगु, सफा यायगु, चाख्वः स्यंकाः ल्हाःतं वाला वाला यानाबीगु ज्या 
यात तुकायगु धाइ । लखवायात म्होतिं नं स्वधा: तुकायमा धैगु मान्यता दु। वा 
पिना बा:छि स्ववा: दयूकाः छकः, अनंलि स्ववा: लछिति दयूकाः छक:, अलय्‌ हाकनं 
मेगु स्ववा: लछिति दइबलय्‌ छक: याना स्वकः तुकाय्‌गु चलन दु । 
२.२.१.११ सामाज्या 

वा लयगु, वा दायगु, वा छँय दुकायगु ज्यायात सामाज्या धाइ । वा लयाः, 
छुँय॒ यंकाः, पाना: कःकि दायगु, बुरांज्या यायगु, सु पाय॒गु, सु छँय ल्ह्ययायंकेगु आदि 
फुक्क हे ज्या सामाज्या दुने ला: । 

२.२.१.१२ बुरांज्या 

बुरांज्या धैगु नेवाःतय्‌ वा लयाः, वा दुकायगु सामाज्याया हे छगू मेगु 
रूप खः । सामाज्याया निगू रूप दु । छगू रूप खः पाकय्‌ जूगु वा लया: दायाः 
व हे दिनय्‌ छँय्‌ हयगु । मेगु रुप धेगु वा लया: वा मदासे बँइ हे तुं उत तना: 
भिनिन्ह झिस्वन्ह॒ लिपातिनि वा दाया: छेयँ हय्‌गु खः । न्हापांगु प्रकृयां वःगु 
वायात मू वा धाइसा लिपांगु प्रकृया वःगु वायात हाकवा धाइ । बुरांज्या छाय्‌ 
गुबलेनिसें शुरु जुल गुलि पुलां धैगु ख थथे हे खः धका: धायफूगु अवस्था मदुनि । 
थुकिया अध्ययन याय्‌ ल्यं हे दनि। जनश्रुति कथं किरांतितय॒सं स्वनिगलय्‌ 
आक्रमण याःगु इलय्‌ लुटपात याइ धका: वा दाया: छँय मह:से बँइतुं पँचिना 
वयातःगु व लिपा वना: स्वःवंबलय्‌ वा स्यना मच्चंगु खनाः वा दायाः, छँँय्‌ हयाः 
उकीया जा नया: स्वबलय्‌ जा साःगु जा मनाइगु, निग: चा थूसां आपा: दइगु 
(आय॒न्वःगु) व याकनं नय्‌ मास्ति नं मवैगु (तँफाःगु) गुण दुगु खनाः ज्यापुत 
आकर्षित जुयाः बुरांज्या यायगु परम्परा वःगु खः धैगु खँ न्यनेद्‌ । 

बुरांज्याया उतय्‌ द्यःपिं बास यानाच्वंगु दु धैगु जनविश्वासकथं बुरांज्या 
याइबलय्‌ पूजा यायमा: । स्वयम्भु भगवान्‌, करुणामय व बसुन्धरा द्यःयात वा 
वयकाः बीम्ह, वाय्‌ दुरु जायका बीम्ह व वा आपा: सयका: अन्नपूर्ण यानाबीम्ह 
द्यःपिंकथं ज्यापुतय्‌सं हनेगु यानाच्वंगु दु । बुरांज्या याइबलय्‌ द्यःपिन्त फायूका तःगु 
फांगाया प्रतिककथं उतया द्यःने तयातइगु वा मदुगु सु छब्व फांगा उलेकथं कया: 
उकीयात प्यब्व अर्थात्‌ प्यप्वायूँ याना प्यंगू दिशाय नं छब्व छब्व द्यःपिन्त छायगु 
कथं वांछवयगु याइ । थुलि याय्‌ धुंकाः वा दाय्‌गु शुरुयाइ, वा दाया: द्र खात कि वा 
थने न्ह्यः दाय्‌ मानिगु वा छप्वाः धंका: द्यः भापाः उकी व वाद्य पूजा याइ । अथे पूजा 
याइबलय्‌ जःखः च्वंगु सुपँ व वा दाइ बलय्‌ वइगु घाँयम्व: द्यात समेत पूजा याइ । 
अथे पूजा यानाः, मोहनी सिन्ह: तिनाः, समय बजि नय॒धुंकातिनि खमुली वा थनाः 
क्‌ चिनेगु याइ । वाक्‌ पतिक स्वां छफ्व: छफ्व: छुकी । अलय्‌ वाक्‌ कूबुया भवःलिं 
वनी । थथे वनीबलय्‌ दकसिबे न्हापां समय पिचा दुगु खम्‌ कबुइम्ह वनी, अलय्‌ 
मेपिं लिउलिउ वनी । वाक्‌ तःवंपिं छुँ थ्यनकि इमित वः छपा, ला निक्‌ तयाः थ्वँ 
त्वंकी । वाक्‌ तःवक्क पतिकं हे थथे नकेगु याइ । 

बुरांज्या सिधयूकाः बहनी सकलें छुँयू वलकि सुथय्‌ बुरांज्या यायूगु शुरु 
यायूकथं फांगा उलेगु ज्या याःम्ह मनूयात व: छपा उकी द्यःने वा निगःचा व छुवयूला 
निक्‌ तया इता:मत लःल्हाना बी । वं मत ल:ल्हाना काय्‌ धुंकातिनि अलय्‌ पिने द्यःपिन्त 
वा छाया: मत बिउवनी । बुरांज्या याइबलय्‌ उतय्‌ च्वनाः चुरोट, बजां त्वने मज्यूगु 

ल्हातय्‌ च्वंगु दाखि क॒के मज्यूगु, उतं कृहाँवय्‌ मज्यूगु, वाद्र॑ हाचांगाया: जुइमज्यूगु आदि 
नियम दु । नियम उल्लंघन यात धाःसा वइत धौ छग: बं पुइकेगु याइ । 
३ छव बालि 

छव बाली चिकलां पीगु अर्थात्‌ हिउंदेबाली ख: । बर्षे बाली वा बाली दुकाय्‌ 
धुंकाः छव ह्वलेगु याइ । छुव ह्वलेया लागि कार्तिक मंसिरं बँ पाली । बँ पालीबलय्‌ 
प्वंपा: छक: जक पाःसा गाः । प्वंपाः पालीगु धैगु खालीगु बुँइ न्हापांगु पटक पालीगु खः । 
थथे प्वंपा: पाली बलय्‌ म्हकि दय॒काः पाली । पालाः काःगु चा तइगु ब्व म्हकि जुड, अलय्‌ 
चा पाःगु थाय्‌ तिक्व जुइ । म्हकि जक थथ्याइ । तिक्व जक क्वथ्याइ । 
३.१ छव व्हले ज्या 

थथे बँ पाले धुका: चाया अवस्था स्वया: छुव स्वलेगु याइ । चा गंसा याकनं 
ह्वलाः छुवइ । चा प्याःसा छन्हु निन्हु लना: ह्वली । छुव ह्वलेगु ज्या बालाचऱ्हे 
धुंकाःतिनि याइ । बालाचःउे न्ह्यः ह्वली मखु । छ्व ह्वली बलय्‌ छुव स्वलीम्हं म्हकि 
लिना ह्वला वनी । मिसातयसं खः दाइ । थथे खः दाइगुयात छूबखः दायगु धाइ । खः 
दाय॒गु ज्या मिजंतयूसं नं याइ । खः दाय॒त तोक प्रयोग याइ । छुव ह्वलेगु ज्या याइम्हं 
छुं जुया गुगु नं म्हकी छव ह्वले लोमंकल धा:सा छूब म्हकि द्रंगु धाइ । छव म्हकि 
ढंग न्हापा सी दइमखु । लिपा छव बुयावइगु इलय्‌ प्रष्ट सी दइ । अथे छुव ह्वले 
इनकि मभिं धाइ । छुँया हामायात ज्वनी धाइ । परिवारय्‌ बिरामी जुइ । छूव म्हकि 
द्रनकि पूजा याः वनेमाःगु ला हि तयाः बौ तःवनेमाःगु चलन दु । अथे पूजा याःवनीबलय्‌ 
बौ तःवनीबलय्‌ कोखं मगायक सुथ न्हापां हे वनेमा: । अथे पूजा याःवनी बलय्‌ खँय्‌ 
छगः नं तयाः यंके माःगु व व खय्‌ अन हे काला: चिपंथिया: वय्‌मा: । छे लितहय्‌ मज्य्‌ । 
पूजा यायधुंका: पूजाभः व करुवाचा ल्वाकाः सः वयके माःगु चलन दु । अथे यायगु 
धेगु पूजा फइम्ह मताःम्ह जूसां तायके कथं याइगु खः । 
३.२ साः 

छुव स्वलेत न्हापां साः तइमखु । दुपिनि छव बुयाः वयूका लिपा गःसाः 
ह्वलेयंकी । मदुपिनि तइ हे मखु । छव बालीयात साःतयाः, घाय पुया: मेहनत याइ 
मखु । 
३.३ लखं थनेज्या 

हिउंदेबाली जूगुलिं इलयब्यलय्‌ लखं थनेगु अर्थात्‌ सिंचाइ यायृगु आवश्यक 
जुइ । धः दुथाय्‌, लःया सुविधा दुथाय्‌ जूसा छक: निकः लखं थनाबी । लःया सुविधा 
मद्थाय्‌ आकाशया भरय्‌ जुइ । 

३.४ छव लयज्या / सामाज्या 

छव लया: गुलिसियां बँइ हे तया: गंका: बुँइ हे दाइ । गुलिसियां छँ यंका 
छव दायगु याइ । 
३.५ छवब्वय्‌ फै, च्वलय्‌ त्वःतीगु चलन 

छव ह्वले धुंका छूवमा बुया: वयाच्चंगु बुँइ फै, च्वलय्‌, सा आदि छेँय्‌ 
लहिना तइपिं पशुतयूसं छुं जुया अन वना छवमा नया: बिल धा:सां श्रीपञ्चमि 
न्ह्यःतक जूसा छुं कारवाही जुइमखु, वइत माफि जुइ । श्रीपञ्चमि लिपा जुलकि 
छुवमा नया: च्चंपिं पशुत सांप्याःत वया: पनायंकी । पशु थुवाःयात बं पुइकी । बं 
मपूतले पशुत लित बियाछवइ मखु । बं गुलि पुइकेगु खः नोक्सान जूगु मात्रा स्वया: 
सांप्याःतयूसं निर्णय याइ । सांप्या: धैपिं स्थानीय त्वाःबहाःलं क्वःछिना बाली सुरक्षाया 
लागि अधिकार बिया: खटय्‌ याना तःपिं मनूत खः । थुमिसं सामाज्यां वा लइगु इलय्‌ 
पारिश्रमिक कथंया भाग का:वइपिन्त फछि वा कायगु याइ । थुपिं बुँइबुँइ चाःहिला 
च्चनी । थ्व छगू सामाजिक नियम खः । 
३.६ अन्तर बालिया रूपय्‌ हवलीगु बालि 

छव बालीया दुने ह्वलीगु क: (कयूगु), तू आदि यात अन्तर बाली धाइ । 
स्वनिगःलय्‌ नेवाःतयसं छव बालीया दुने कः, तू नं ह्वलीगु चलन दु । थथे कः तू 
ह्वलीबलय्‌ चाया गुणस्तर बांलाना: उर्वराशक्ति कायम जुयाः च्वनीगु खः । बाली 
नं निगु बाली काय्‌ दइगु जुल । 
४ कनि बाली 

कनि बाली नं बर्षा बाली खः । स्वनिगलय्‌ कनि बाली स्वंगूगु अन्नबाली 
खः । थ्व पाखबाली खः । वा पी मज्यूगु पाःल्ह्गु पाखय्‌ अप्वःयाना थ्व बाली पीगु 
याइ । 
४.१ दायगु पालेगु ज्या 

पुष माघं पाखे पालेगु याइ । हिउँद मासया वा वःगु अवसर लाका: पालेगु 
याइ । पाखा पालीबलय्‌ चांडे धैगु लव: छूयली । गुलिसियां कलिं हे पाली । थथे पा:गु 
चा चैत महिनाय्‌ दायगु याइ । अनलि बैशाख महिना लगय्‌ जुलकि पीगु याइ । 
४.२ साः 

कनि पीतः गुलिसिनं कचा तइगु खःसा गुलिसिनं गःसाः तइ । कचा 
दाया: नचुकाः चाय्‌ ह्वली । गःसाः तइपिनि नं कनि पी न्ह्यः चाय्‌ ह्वलाः पीगु 
याइ । गुलिंगुलिंसिनं कनि बुया: वयकाः छक: क्वाइबलय्‌ कनिमाया ज:खः तया 
बीगु नं याः । 

४.३ कनि पीगु ज्या 

पाला: दायातःगु चायात छक: छवला: देख: दाय्‌गु याइ । अनंलि कछि 
कुछिति ब्यायागु पौ कियायंकी । छपौ अतः क्वलाछि क्वलाछि पाका: सिथय्‌ सिथय्‌ 
छग: छगः याना कंनि पिना यंकी । दथ्वी मुस्या पीगु याइ । पौ छपौलय्‌ कंनि 
निझव: मुस्या छभव: याना पी । खालिगु पौ लिपा कंनि ल्हुइबलय्‌ चा कायत ल्यंका: 
तइ । 
४.४ क्वायगु ज्या : 

कनि पिना स्ववा: लिति दतकि क्वानाबीगु याइ । घाँय्‌ पुयाः सफा यानाबी । 
अनंलि हाकनं लछिति लिपा निकःगु क्वानाः घाँय्‌ पुयाः सफा यानाः ल्हुना बी । कनि 
पिउबलय्‌ ल्यंकाः तःगु खालिगु पौया चा कयाः कनि झवःधुछिं चां भुना यंकी । थथे 
कनिमायात चां भुनाबीगु हे ल्‍्हुइगु खः | थुकि कनिमा गोतुइगु पाखें बचय्‌ याइ । 
४.५ कनि खायगु 

बैशाखं पिउगु कनि गुन्हपुन्हि, जुग: चज्हे झाः खाय्‌गु याइ। क॑नि 
खानाहयाः गाज: हना: च्वत बैग: गन थाय्‌ दु अन खिपः प्यनाः खिपतय्‌ भवः भव: 
क्वखायकाः तइ । गुलिसियां झयालं पिने नं खिप: प्यना: क्वखायकाः तइ । गुलिसियां 
सिमाय्‌ थाइग्रा दयका तइ । थथे क्वखायकाः, थाङग्रा तयातःगु कन्ति पुष, माघ 
थ्यनीबलय्‌ बांलाक गनेधुंकी । अलय्‌ लिकयाः, पापुयाः गुलि चिनेगु याइ । 
४.६ कनि पुसा कायग 

पापुइ धुंकूगु कनि ध्येमध्यय्‌ बांलाःगु, हष्टपुष्ट जूगु, किलं मनःगु, रोग 
मदुगु तःध्येगु ल्ययाः च्वका व प्वकाया व्व त्वःता एकनासगु साइजया द्वी च्चंगु 
ब्वया कनति जक पुसायात कायगु याइ । 
४.७ कनि बाज्या छयलीगु लवः 

चांडे (कनि बुँज्या यायूत, पाख पालेत) 

क्‌ (पाख पालेत व ल्हुइत) 

फा: क्वकीचा (कन्ति कवायत) 

तोक्‌ (कनि कवायत छयली) 
५ आलु 

स्वनिगलय्‌ नेवाः तयसं पीगु, ह्वलीगु थी थी बाली मध्ये छगू आलुबाली 
नं खः । थ्व तरकारी बाली खः । न्हापा नेवाःतय्‌ बिशेष यानाः ज्यापुतय्‌ बूवः के नय्‌गु 
चलन मदु । उकि कें नयग लागि नं आलु उत्पादन याइ । आलु हिउँदे बालीया रूपय्‌ 
पीगु याइ । अथेला बर्षा नं भति भति पीगु या: । अप्व: याना हिउँद हे पीगु याइ । 

आलु अप्व: याना खुसिया सिथय्‌ सिथय्‌, बगः-बगलय्‌ पीगु याइ । लःया सुविधा दुथाय्‌ 
मेमेथाय्‌ नं पीगु याः । 
५.१ आलया जात 

न्हापा वा पीगु चलन दुगु आलुया जात 'ह्याउँगु आलु", 'तुयू आलु", 'भतु 
आलु', 'चिनी आलु' आदि खः । भतु आलु ह्याउँगु ताहाकःचागु ख:सा चिनी आलु 
तुयूगु ताहा:क:चागु खः । 
५.२ जग्गाया तयारी 

न्हापां प्वंपा: पाली । प्वंपाः दाय्‌ धुंकाः माथं पाली । माथं नं दाय्‌ धुंकल 
कि हाकनं छक: छूवली । छवले धुंका देख: दाइ । जग्गा तयार जुड । 
५.३ साः 

आलुया लागि क॑ व गःसा: नितां तइ । क॑चाया प्रयोग याइगु अप्व: याना 
आलु व तू बालीया लागि हे खः । जग्गाया तयारी जुल कि दाया: कूचा कूचा यानात:गु 
कचा कि कायत तया: तःगु चिं लिसे त्याः त्याः तया हइ । उकी द्यःने गःसाः तयाः हइ 
अनंलि कि कयाः सा: त्वःपुया हइ । म्हकि बनय्‌ जुइ । 
५.४ आलु पीगु 

न्हापा आलु पीबलय्‌ अप्व: याना ताना पीगु चलन दु । छग: आलुयात 
उकी चुलि वयाच्चंगु गुलि दु स्वया: निक्‌ स्वक याना: ताना पी । चिची ग्वःगु जूसा 
जक छग्वलं पी । आलु पीबलय्‌ क्वलाछि क्वलाछि पाकाः फाः क्वकीचां क्वानाः 
चुलियात च्वय्‌ लाका: पिना: चां त्वःपुइ । मिश्रित बालीया रूपय्‌ व हे आलु म्हकी 
जाःतू नं ह्वलेगु याइ । जाःतू तुकंचा नयगुया लागी ह्वली । तू ग्वः कायूत मखु । 
थथे तू आलु पी न्ह्यःहे ह्वली । 
५.५ लखं थनेगु 

आलु पिना: निन्ह स्वन्हयादुने हे लखं थना बी । उकि बुया वयत अःपुइ । आलुयात 
तःक्वः मछि लखं थने माः । चायागु अवस्था स्वयाः स्वक्वः, प्यक्वः नं थनेगु याइ । 
५.६ आलु क्वायगु 

आलुयात क्वाना: ल्हुना नं बीमा: । आलु पिना निलाति दइबलय्‌ क्वाना: 
ल्हुना बीगु याइ । 
५.७ आलु लीगु 

माघं वा पीगु आलु बैशाख थ्यनिबलय्‌ ली त्यइ । आलु लिना हयाः छँय्‌ 
ख्वाउंगु थाय छयली तयगु याइ । आलु पुसाया लागी ल्यया: आलु डोक्चाय्‌ तया 
भायालं पिने खाया तय्‌गु याइ । 

५.८ आलु पीगु व लीगु ज्याय्‌ छयलीगु लबःकवः 

क्‌ (बँ पालेतः, कि कायत), खतां मुग: (खः दाय्‌त), त्वःक्‌ (खः दायतः) 

फा: क्वकिचा (आलु पीत छयली), च्वामू क्वकिचा (आलु लीत) 
६ कःत्‌ 

नेवाःतय्‌ थःत माःगु बस्तु थःपिन्सं हे उत्पादन यायगु प्रचलन दु । नय्‌त, 
तिलेत माःगु चिकंया लागी तू तक नं थःपिन्सं हे उत्पादन याइ । न्हापा तू ह्वलेगु 
यक्व हे प्रचलन दु । आलु थें तू नं चिकलाया बाली खः । खुसि सिथय्‌ लखं 
न्ह्यायदुगु थाय बग: बग: व वया लिक्क लिक्क लाःगु लागाय्‌ तू ह्वलीगु खः । 
६.१. त्या जात 

कंचा तया: क॑चाय्‌ द्यःने स्वलीगु तूया जात जुयाः थ्वइत क॑तू धाइ । 
६.२ जग्गाया तयारी 

तू बुँज्या यायत प्वंपा: मपाःसे छक्वलं माथं पाली । थथे माथं पालीबलय्‌ 
चा पुइका: पाली । घाँय्‌ ल्हाके मा:गु जुयाः पुइकाः पालेगु याइगु खः । थथे पुइकाः 
पाला: हःगु चायात खतांमुगलं दाया: पिचिंकी । पौ-पौ छुटय्‌ याइ । थथे पीचिंक 
खः दाय्‌ धुंकाः फातं क॑चा ब्वया हइ । अलय्‌ व कचायात नं पिचिंक दाइ । छन्हु 
निन्हु लिपा व कचा गनकि उकी ल: कुना: कँचा नायकी । क॑ मुगलं खिना: उति 
ग्यंकाः माथं वंकी । 
६.३ त्‌ हवलेगु 

माथं वंगु तू पौलय्‌ कन्हयखुन्ह तू ह्वली । तू व्हले धुंकाः उकी नौसा: 
ह्वला: त्वः पुइ । उकी द्यःने नचुगु चां त्वपुयाः बी । 
६.४ लखं थनेगु 

तूयात नं आवश्यकताकथं निक: स्वकः लखं थना बीगु याइ । 
६.५ तुकचा वयग 

तू स्वलाः स्ववाः, लछिति दइबलय्‌ स्वब्वय्‌ छब्व ल्यंका मेगु निब्व तुकचा 
वयाः हइ । थथे वयाः हइगु तुक लिपा थ्यंक के नयूत दयक मा: हनां भयालंपिने 
खाया: सुकू गंका तइ । 
६.६ त्‌ पुइगु 

ल्यं दनिगु छब्व तुकं बू स्वया: तू सयाः बैशाखं पाकय्‌ जुइ । बैशाखपाखे 
तू पृयाः, छँ हयाः, पानाः, गंकाः, दायाः, तूग्वः पिकाइ । गुलिसिया बुँइ हे दाया: 
यंकी । थथे उत्पादन जूगु तू बिया: चिक बंजा: तयके चिक हिला: काइ । छुं भाग 
पुसाया लागि ल्यंकाः तइ । 

६.७ कःतूया बँज्या यायत छ्यलीगु लव: 

क्‌ (बँ पालेतः), खतां मुग: (खः दाय्‌त), क॑ मुग: (कं खिनेत लव: छूयली) 
७ तरकारी 

नेवाःतयूसं अप्वः यानाः पीगु तरकारी धैगु चिकुलां पीगु (हिउँदे) लें पाठे, 
प्वात्या, लाभा, चसु, पलः, मी, प्याज खःसा वर्षा फक, फसि, सिमी, रामतोरे, 
सिलिंतोरे, ताहाकःतोरे, कक:चा आदि खः । थुपिं थी थी तरकारी मध्ये नं बिशेष 
याना महत्व बिया: सकसिनं पीगु धैगु लें, लाभा, प्याज, पाछे व फकं खः: । 
७.१ लैं 

लें तरकारी खःसां थ्वैत यक्वसिनं केया रूपय्‌ नं नइगु जुया: थुकीया बिशेष 
महत्व दु। अप्व: मनूतय्‌सं भचा अप्व: हे बुँज्या याइगु बाली खः थ्व । लैंयात ताना 
सुकू गंकाः कें नयूगु याइ । भ्वयूबलय्‌ छ्याला, पंचकोल दयकेत नं छ्यली । घ्यःचाक्‌ 
संल्हु, खाइ संल्हु बलय्‌ लैं क्वाति नं त्वनेमा:गु जुया: नेवाःसमाजय्‌ थुकिया सांस्कृतिक 
महत्व नं दु । लैंया ह: (ख्वाख्वः) नं कें नयगु याइ । न्हापा चीपूगु स्थानीय जातया 
लें जमिनय्‌ गा: म्हुयाः सिन्कि फिइगु चलन दुगु खः । अज्याःगु फिना तःगु लैंया हःयात 
जक सिन्कि धाइ अलय्‌ लैंयात सिनामलि धाइगु खः । अज्या:गु सिन्कि कें खुना नइसा 
सिनामलि जक छुयाना: ल्वसा, अचार दयका: नइ । कें नं खुना नइ । मनू सिना घःसू 
वनीबलय्‌ सिन्कि तया: यंके माःगु चलन दु । लैं तःपुगु, चीपुगु, ह्याउँगु, तुयूगु नितां 
दु । तःपुगु लैं म्हकि दयका: पीगु व चीपुगु पौ ज्याना: ह्वलेगु चलन दु । स्यः मदय्‌क 
बुँपाला:, दाया: म्हकि ज्याना: १०१२ इन्च पाकाः लैं वा पी। 
७.२ लाभा प्याज 

लाभा प्याज नितां मसला व तरकारी बाली खः । वाउँगु मा तरकारीया 
रुपय्‌ नइ । छिपय्‌ जूगु लाभा ग्व: मसलाया रूपय्‌ छ्याना: कें, तरकारी व मेमेगु 
घासाय्‌ तय्‌गु याइ । प्याज गवः आलु नापं तरकारी दयूकाः नय्‌गु याइ । मसलाया 
रूपय्‌ मेमेगु घासाय्‌ नं तय॒गु याइगु भीगु चलन खः । 
७.२.१ लाभा प्याज पीगु 

लाभा प्याजयात पौ ज्याना पीगु चलन दु । प्वंपा: पालाः दायाः, हाकनं 
माथं पालाः दाया: चा नचुके धुंका ५, ६ फिटया ब्या याना: पौ की । हाक: जग्गा 
स्वया: आवश्यकताकथं तइ । माथं वंकाः चा नचुके धुंकाः निखेंया नं चा भचा भचा 
कूलिं सालाः प्वःचा तइ । पौ भचा क्वथ्याकी । अलय्‌ नौ साः, गःसाः ह्वली । साः 
ह्वले धुंका: च्वाउँक्वकिचां २२२ इन्च ति पाकाः ध्वःचा ध्वःचा किया: लाभा भी पिना 
यंकी । प्याजयागु मांचा पी । थथे लाभा भी प्याज पीबलय्‌ प्यलांगू प्यलांगु ति पाका: 
नेवाः लोकवार्ता ३४२०५ 


पिना यंकी । लाभा, प्याज पीधुंका: छन्ह निन्हु लिपा लखं थनाबी । लखं थनाबिलकि 
बुया वयूत अःपुइ । जःखः च्वंगु प्वःचा प्वःचाय्‌ छाःचा पीगु, धनिया, चसू आदि 
ह्वलेगु याइ । मिश्रित बाली कथं पौली नं चसू, पलः, धनिया पु आदि ह्वलेगु याइ । 
लिपा लाभा क्वाइबलय्‌ पुया: तरकारी नयगु याइ । 
७.२.२ लाभा प्याज क्वायगु 

लाभा, प्याजयात पिना: स्ववा: लछिति दइबलय्‌ क्वानाः घांय्‌ पुया बीगु 
याइ । अथे हे हाकनं लच्छिति दइबलय्‌ हाकनं क्वाना घाँय्‌ पुइगु याइ । थुगु प्रकारं 
निक: स्वकःति क्वानाः आवश्यकताकथं निकः स्वकः लखं थनेगु नं याइ । 

बैशाखं लाभा प्याज छिपे जुलकि लिना हयाः छन्हु निन्ह॒ निभालय पानाः 
चा लिकया थाथा यानाछ्वया: थुचा थुचा चिना: बैग:, कःसी थाय्‌ दुथाय्‌ खिपः 
प्यनाः खिपतय्‌ खायातइ । लिपा आवश्यकताकथं कया: नइ । 
७.३ पाछै 

पाछे नं अप्व: नेवाःतय्‌सं वा पीगु तरकारीमध्ये छता खः। थःथःगु छँय 
नय्‌गु लागि हे नं अप्वःसिनं थ्व तरकारी वा पीगु याइ । गुलिसियां मीत दयूक हे 
पी । पाछै तरकारीया रुपय्‌ व सुकूगंका: भ्यात:केंया रूपय्‌ नं नयूगु नेवाःतयूगु 
चलन खः । भ्वजय्‌ ब्वघासा तइबलय्‌ माःगु वाउँचाया रूपय्‌ नं थ्वैत तय॒गु याः । 
नय्‌गु घासाया रूपय्‌ नं दयकेगु या: । मनू सीथाय्‌ घःसू, लत्या, दकिला क्‌ 
यनीबलय्‌ नं वाउँचाया रुपय्‌ पाछै तया: यंकेगु याः । 
७.३.१ पाळे पीगु 

पाछे नं पौ ज्याना पीगु याइ । गुलिसियां म्हकि दयका नं पीगु याइ । पाछै 
निगू किसिमं पीगु चलन दु । पाछै तू (पःकाःतू) हे स्वलेगु व पुसा थसालाः मांचा 
पीगु याइ । पालेगु दायगु याना गःसाः नौसा: आदि तयाः जग्गा तयार यायधुंका: 
पौ ज्याना ४,५ इञ्च ति पाका पिनायंकी । तूरव: हे ह्वली पिनि तू स्वलेधुंकाः 
हलुका किसिमं खतांमुगलं छक: देख: दायगु याइ । अथे धैगु द्यःने द्यःने दाया: तूग्व: 
ल्हाकाः बीगु खः । 
७.३.२ क्वायगु 

पिना स्ववा: लछिति दइबलय्‌ क्वानाः घाँय्‌ पुया: बीगु याइ । आवश्यकताकथं 
लखं नं थनाबी । इलय्‌ व्यलय्‌ स्वया: ख्वातुसा भ्वछ्याना बीगु याइ । अथे धैगु 
ख्वातुख्वातु थाय्‌ पुया सालुकाः बीगु खः । घाँय्‌ पुइगु, क्वानाबीगु आवश्यकताकथं 


~ SNS 


याइ । नय्‌ जिलकि इलय्‌ ब्यलय्‌ काताना नय्‌ हइ । 

७.४ फक 

फक' नं नेवाःतयगु तरकारी बालीमध्ये छगू खः। क्यब, पाख दुपिनि 
यक्वसिया फक पीगु याः । थ्व छगू बर्षे बाली खः । फक वाउंबलय्‌ तरकारी नयगु 
याइसा सुखू गंका: भ्यात: के नयूगु याइ । फकया दंयागु सना: फिना अचार नय॒गु 
चलन दु । थज्याःगु सना: येँयाःपुन्ही बलय्‌ समयबजि दान बीत मदयूक मगाः । 
फकया फल अर्थात्‌ चा तःलय्‌ सइगु कन्दमूल सकिया नं थःगु हे महत्व दु। 
तरकारी दयूकाः नयगुया नाप नापं सुखू गंकाः, मनाः, वाला: बजियात ल्वसा दयूका 
नं नइ । नेवाःतय्‌ सकिया नामं 'सकिमना पुन्ही’ धकाः छगू नखः हे दु । 

सकिमना पुन्हिखुन्ह हलिमलि नापं चाकूहि, सकि नं मनाः नय्‌गु चलन दु । 
लक्ष्मीपूजाखुन्ह लक्ष्मीपूजा यायत चयप्यता घाःसा मा: धाइ । उकी छता सकिनं 
तयूगु याः । कयता पूजा, जंक आदिबलय्‌ होमय्‌ सकि छगः नं दुइमाःगु नेवाःतय्‌ 
चलन दु । 
७.४.१ जग्गाया तयारी 

फर्क बर्षा वा पीगु तरकारी खः । थ्व बाली बैशाख महिनाय्‌ पीगु याइ । 
फर्क पीगु नं पौज्याना: पीगु याइ । बर्षाया बाली जूगुलिं वा वइबलय्‌ लः ममुनि 
कथं जमिन स्वया: क्वलाछिति थथ्याकाः पौज्याइ । पौया व्या ५ फिट ति तइ । हाक: 
जग्गा स्वया आवश्यकता कथं तइ । निपौ पौया दथ्वी तिक्व तइ । ज्या यायत थ्व 
हे तिक्वय्‌ न्हुया जुइ । वा वइगु ल: थ्व हे तिक्वं न्ह्याना वनी । 
७.४.२ सकि पीज्या 

आवश्यकता अनुसार पाला: दाया: चा नचुकेधुंकाः नौसाः, गःसाः छु दु 
तयाः तयार याःगु पौली ६५६ इन्ज ति पाकाः फकं पुसा अर्थात्‌ सकि पीगु याइ । 
थथे पीधुंका इलय्‌ ब्यलय्‌ घाँय्‌ पुयाः क्वाना बीगु याइ । 
७.४.३ फक कातायज्या 

बैशाखं पिउगु फक असार-श्रावणं काताय्‌ जी । छमा फकमाय्‌ स्वमा प्यमा 
कचा दया वलकि छमा निमा कातायगु याइ । फक कातायगु ज्या तःकः मछि याइ । 
सकि लीगु याइ मखु । उगु इलयूतक सकिग्वः खाइ मखुनि । भाद्र-आशि्वनं सकिरवः 
खाइ । आश्‍्विन-कार्तिकं सकि लिना हइ । गुलिसिनं हाकनं बैशाखं वा पीत: तिनि लीग 
याइ । दछिन्ह्यः पिउगु सकि बैशाखं लिना हाकनं पीगु याइ । 0) 

भूमिका 


नेवाःत थःगु हे धार्मिक वास्तुकला, कलात्मक कृति, भव्यगु नखःचखः, जात्रा 
इत्यादि भयबिनाः न्ह्याइपुसेच्वंगु सभ्यताया श्रष्टाया रुपय्‌ नांदंपिं जाति खः । 
नेवाःत च्वंच्वंगु थाय्‌ चाहे शहर जुइमा वा गां अन पला:चा पतिं चीभा: देगः 
दयाच्वनी । थुकी आपा: याना: परिष्कृत मूर्तिकला, पृष्ठभूमि थकयाः कियातःगु 
मूर्तिकलां व चित्रकलां छायपिया तइ । सूक्ष्मकलां झ:झ: धायाच्वंगु भया: दुगु 
साधारण छेँ नेवा: बस्ती ध्वदुइगु नं सामान्य घटना हे खः । सामान्यतया थुमिगु 
बस्ती सतक पक्की जुइ तथा अपां सियातःगु चुक, लाछि, ननि आदिया छचा:खेरं 
दनातःगु नितं, स्वत, जा:गु पक्की छेँ स्वात्तुस्वाना च्वनी (इशिइ ने.सं. ११०८ : १- 

३)। 
थुकथं नेपालमण्डलया आदिवासी नेवा: जातिया छगू गरिमामय पक्ष थुमिगु 
लोककला, लोकसंस्कृति नं जूगु दु । थुकियात थौंकन्हे लोकवार्ताकथं कायगु याःगु 
दु । लोकवार्तायात अंग्रेजी शब्द 7016 1,016 या पर्यायकथं छ्यलेगु प्रचलन दु । 
अंग्रेजी शब्द 1701 या तप्यंक अर्थ छ्यायूबलय्‌ 'च्वय्‌ ब्वने मसःपिं अशिक्षित 
समुदाय’, 1,07९ अर्थ ज्ञान परम्परा’ खः । थुकथं 70100 या मुकंअर्थ 'साधारण 
च्वय्‌ ब्वने मसःपिं समुदायया परम्परा, रीतिथितिया ज्ञान’ खः । थ्व स्वयाः संस्कृत 
भाषाय्‌ 'लोक' खँग्व:या अर्थ व्यापक नापं उदार खनेदु । चाहे गामय्‌ च्वनीपिं जुझमा 
बा शहरय्‌ च्वनीपिं, फुक्क मनूतयूत लोककथं थुइकेगु या:गु दुसा, लोकया मेगु अर्थ 
मनू नापं व च्वनीगु थाय्‌ खः। थ्व हे लोक खँग्वः साहित्यनाप स्वाना: 'लोक साहित्य’, 
लोक खँग्व: वार्ता नापं स्वाना: 'लोक वार्ता' जूगु दु । उकि 'लोक साहित्य' धायबलय्‌ 
लोक जीवनया हर्ष, उमंग, उछुवास वा ख्वबिं पिदंगु मे, बाखं, प्याखं, खंत्वा: खँभाय्‌ 
लोकोक्ति अर्थात्‌ लोक जीवनया स्वतस्फूर्त मौखिक परम्पराय्‌ न्ह्यानाच्वंगु भावनात्मक 
अभिव्यक्ति खः । तर 1016 शब्दया सामानार्थी खँग्व: साहित्य (1९1३४०7९) मखु । 
106 खँग्वः थ्व स्वया: आपालं व्यापक । उकि 1:0110016 गुकियात लोकसाहित्य(F01k 
Literature) जक मधासे 'लोकवार्ता' (7011100) धायूगु या:गु खः । थुकिया दुने 
क 


लोक साहित्य अन्तर्गत अध्ययन जुइगु विविध विषय -लोकमे, लोकबाखं, लोकप्याखं, 
लोकगाथा, लोककाव्य, क्वा:, खँत्वा: खँभाय, छुनाखँ आदिजक मजुसे लोकजीवननापं 
सम्बन्धित मेमेगु नं विषय-व्यवहार, रीतिथिति, परम्परा, धर्म, कला, उपचार, भाषा, 
विश्वास, प्रविधि, प्रदर्शनीकारी कला, नसात्वँसा, ज्याभ: आदि नं दुथ्याइ । थुकथं 
लोकजीवननाप स्वापू दुगु भौतिक, अभौतिक अलिखित फुक्क विषय - ज्ञान, शीप, 
प्रविधि, परम्परा आदि लोकवार्ता अध्ययन याकी । थुकथं लोकसाहित्यं लोकजीवनया 
सीमितपक्षयात जक थीगु या:सा लोकवार्ता लोकजीवनया समष्टि पक्षयात कःघाइ । 
(वन्धु,२०५८: १३) 

लोकवार्ताया जन्म मानवसभ्यता तथा संस्कृतिया उदय नापनापं जूग॒ 
खनेदु । चाहे भासं जुइमा बा हावभावं हे जुइमा, थःगु भाव अभिव्यक्त यायगु मनूया 
स्वभाव खः। भाषाया विकास जुइन्ह्यःनं आदिम मनुखं छुं नं छुंकथं थःत व्यक्त 
मयासे च्वंगु खैमखु । जव भाषाया विकास जुल, भाषाया माध्यमं मनुखं थःगु भाव 
व्यक्त यायगु जुल । कालान्तरय्‌ थज्यागु अभिव्यक्ति हे लोकसाहित्यया रुप कालसा 
वयागु जीवन पद्वत्ति, मूल्य मान्यता, विशवास आदि नं थुकी स्वाना: लोकवार्ताया 
रुपय्‌ विकास जुल जुइमाः, यद्यपि 'लोक साहित्य’ 'लोकवार्ता' धैगु शब्द अवश्य नं 
उगु इलय्‌ छयले मसः जुइ। पूर्वीय साहित्यय्‌ दुवाला स्वयूबलय्‌ 'वेद’ तथा 
'हितोपदेश' 'तन्त्राख्यान'या बाखं आपालं मौखिक परम्पराय्‌ न्ह्यायधुंकाः जक 
थुकियात लिखित रुपय्‌ तयगु जूगु खः। उकि वेद, तन्त्राख्यान, हितोपदेश आदियात 
लोकसाहित्यया पूर्वरुप खःधका: स्वीकार यायफु । तर लोकसाहित्य लोकवार्ताया 
अध्ययन यायगु परम्परा धाःसा सीदयूक १७गू शदी युरोपपाखें शुरु जूगु खः धायमा:। 
भाजु जोन आब्रेनं\८५सनं Rdmaions of Gentitisave & Judaismeसफू 
पिकया: जनसाधारणया रीतिथिति, रहनसहन, धर्म संस्कार आदियात कया: अध्ययन 
यायूगु परम्पराया सूत्रपात यानाबिलसा जर्मनया निम्ह दाजुकिजा ज्याकोव ग्रीम 
व विलहेल्म ग्रीमं १८१२ सनं लोकबाखंया सफू पिकासेलि लोकबाखं मुनेगुली 
युरोपवासीतय्‌ ध्यान वन । तर थथे खयाःनं न्हापा पुलांगु रीतिथिति, रहनसहन, धर्म 
संस्कार आदिया अध्ययन यात Popular Antiqut€5ऽ धाइगु यात । उकिया 
थासय्‌ 70100 खँग्वः छयलेगु ज्या सन्‌ १८४६ सनं बेलायतया विलियम जोन 
थम्सं याःगु खः। थुकिया हे प्रभाव स्वरुप १८७८ सनं बेलायतय्‌ Folklore 
$0८९5 स्थापना जुलसा १८८८ सनं अमेरिकाय्‌ American Folklore Society 
या स्थापना जुल । भारतय्‌ नं लोकवार्ताया नामं मखुसां १७८४सनं कलकत्ताय्‌ 


Royal Asiatic Society तथा बम्बइलय्‌ १८०४ सनं Asiatic Society of 
ख 


130101)099 स्थापना जुया: लोकवार्ताया संकलन व अध्ययन परम्पराया शुरुवात 
जुल । २०गू शदी वयाः मेमेगु समाजशास्त्रया विषय थें लोकवार्ता नं छगू बिसकं 
अध्ययनया विषयकथं प्रतिष्ठापित जुल । अथे हे २०गू शदीया उत्तराद्धय्‌ वनाः मेमेगु 
मानवशास्त्र - मनोविज्ञान, भाषाविज्ञान, समाजशास्त्र आदिया विकासं लोकवार्ताया 
अध्ययनय्‌ झन्‌ उर्जा तनेगु यातसा थौं लोकवार्ता फुक्क शास्त्रया आधार श्रोत जूगु 
दु । थ्व हे कथं लोकसंस्कृति तथा लोकवातां इतिहासकारयात इतिहास लेखनयात 
माःगु सत्य तथ्य ताःलाकाबी, भाषाशास्त्रीयात भाषिक अध्ययनयात मा:गु छुं नं 
जातिया मौलिक खँग्व: खपु चूलाकाबी, मनोविज्ञानयात लोकमनोभावया अध्ययन 
विश्लेषण यायत मनोवैज्ञानिक पात्र ध्वदुइकाबी । पुरातत्वविद्यात लोकजीवनय्‌ 
प्रचलित प्राचीन सौन्दर्यात्मक चेतना तथा सभ्यता ब्वयाबी, सामाजिक अर्थशास्त्रीयात 
न्हूगु कलां निर्माण यायत लोकजीवनया आवश्यक तथ्यांक चूलाकाबी, मानवशास्त्रीयात 
मनूया सम्पूर्णता थुइकेत सांस्कृतिक ह्यूपाः, परिवर्तित विश्‍वास ब्वयाबी । थ्व हे 
सन्दर्भय्‌ नेवाः लोकवार्तायात जक वाला स्वयगु खःसां सितलामाजु, महारानी 
विजयालक्ष्मी थें जा:गु लोकमे तत्कालीन शासकपिनिगु निरंकुशताया पराकाष्ठा, 
भारदारपिनिगु षड्यन्त्र न्ह्यब्वयाः इतिहासकारयात इतिहास लेखनयायूत सत्यतथ्य 
चूलाका ब्यूगु दु, अथे हे 'गुलित फसाद वियत्यना' थें जा:गु बार्‍हमासे मे छपुतिं 
नं भूगोलविदयात थनया भूगोल तथा वनस्पतिया अध्ययन सुलभ जुइकाब्यूगु दु । 
धोंचोलेचिया बाखनं नं समाजशास्त्रीयात नेवा:जीवन पद्धति थुइकेगु पृष्ठभूमि 
चूलाका ब्यूगु दु, मनोवैज्ञानिकयात चिरमांया न्ह्यसुमचाप्रतिया मानसिकता वोध 
जुइकाब्यूगु दु । भाषाविदयात नेवाः जातिया भाषिक स्वरुप म्हसीकेगु अवसर 
ताःलाकाब्यूगु दु । अर्थशास्त्रीयात उगु इया बजाःभाः निरुपण यायगु स्वःताः 
चूलाकाब्यूगु दु । अथे हे 'घ्यःजा नं नयूमखु, तरवारया चोट नं फय्‌मखु'; 'खि कूबिया 
लायकूया च्यूता'थें जाःगु नेवाः खँत्वा:खँभाय्‌ नं राजनीतिज्ञयात नेवाःतयूगु राजनैतिक 
मानसिकता थुइकाब्यूगु दु । छाय्‌ थथे धाल धैगु खँय्‌ चिन्तन यायत वाध्य जुइकाब्यूगु 
दु । अथे हे नेवा:नसात्वंसा, उपचारविधि, कला, प्रविधि केवल प्राचीन गौरवजक 
मजुसे थौंया सन्दर्भय्‌ नं गुलिखे ग्रहणयोग्य जूगु दु । थौंया समाजय्‌ नं उलि हे 
उपादेयता दुगु भीगु लोक जीवनया अलिखित सामाजिक, सांस्कृतिक इतिहास व 
गतिशील जीवन प्रवाहया छुमां खः धकाः मधासे मगा: । थौंया ईकथं गतिशील 
अग्रगामी प्रवृत्तिं यानाः थ्वयात न्ह्याकायंकेगु थौं भीगु दायित्व खः । 
लोकसाहित्य लोकसंस्कृति मानव इतिहासनाप न्ह्यान्ट्यां वनीगु विषय 


खः, चाहे थुकिया अध्ययन जुइमा वा मजुइमा, चाहे लिखित रुपय्‌ तयमा वा 

मतयमा । थ्व हे सन्दर्भय्‌ नेवाः लोकवार्ताया अध्ययनया इतिहासयात वाला: 
स्वयूबलय्‌ लिच्छवीकालय्‌ भारतय्‌ वःम्ह चिनिया यात्री हुयनसाङ्गया नेपाःया वर्णनक्रमय्‌ 
नेपाःयापिं मनूत प्याखं क्यनेगुली जाःपिं धकाः न्ह्यथनात:गु दु । उबलय्‌ नेपाः 
धायूबलय्‌ नेपाःगाः जूगुलिं थनया आदिवासी नेवाःतयगु संस्कृतियात कयाः चर्चा 
यानातःगु खः धैगु स्पष्ट जू । अथे हे१७९२ सनं नेपाः व चीनया दथुइ सन्धी याकेत 
नेपाः वःम्ह अंग्रेजसरकारया दूत विलियम कक प्याट्रिक ब्रिटिश सरकारयात ब्यूगु 
नेपाःया रिपोर्टया आधारय्‌ नेवाःतयगु आखः तथा थुमिगु भाषाया खुसःगलं मयाक 
खँग्व: न्ह्यब्वया: नेवाःतय्‌गु लोकभाषा लिपियात युरोपय्‌ म्हसीकेब्यूगु ख: । अथे हे 
नेपालय्‌ अंग्रेजतय्‌ रेजिडेन्सी सर्जन जुयावःम्ह डानियल राइटया सम्पादनय्‌ १८७७ 
सन्‌ क्यांम्ब्रिजं पिदंगु 5४०८५ 0 \९०। नांया सफुली नेवाःतयगु जात्रा, बँज्या, 
साहित्य, संस्कृतिया बारे ताहाकःगु परिचय बियातःगु जक मखु नेपाःया वाद्यसामग्री, 
मुद्रा, नापतौलया नापं न्यापु नेवाःमे अंग्रेजीभासं अर्थ सहित न्ह्यब्वयातःगु दु । 
डेनमाकया मेम्ह हायन्स जोर्गन्सनं 4 Dictionary of the Classical Newari, 
A Grammar of the Classical Newari सफू पिकया: नेवाःतय्‌गु लोकभाषाया 
विषय अनुसन्धानजक यानादीगु मखुसे १९२१ सन्‌ वेताल पंचविंशतिकाया निपु 
बाखं १९२८स विचित्रकर्णिकावदानाधृत १९३९ सनं वत्तीसपृतलिका बाखं अंग्रेजी 
अनुवाद सहित तत्कालीन युरोपया थी थी पत्रिकाय्‌ पिकयादिल । सन्‌ १९०५स 
नेपा: वःम्ह मेम्ह फ्रान्सया सिल्भा लेवीं थःगु 7, कवा सफुली नेवाःभाषां 
च्चयात:गु शिलापत्रया बारे चर्चा यानादीगु दु । अथे हे इटालिया लुसियानो पेटेकया 
१९५८ सन्‌ पिदंगु Medieval History 0f४९ए०। सफुली नं नेवाःतयगु मध्यकालीन 
सांस्कृतिक परम्पराया बारे गाक्क उल्लेख जूगु दु । स्वीडेनया डा.सिग्फ्रेड लीनहार्ड 
नं नेवाःतय्‌ लोक साहित्य संस्कृति बारे अध्ययन याय॒गु भवलय्‌ वयूकलं 
मणिचुडावदानोदूत वौद्धजातकया बाखं अंग्रेजी अनुवाद नापं सच्छिपु नेवाःमे मुना: 
नेवारी गीतिमञ्जरी सफू पिकयादीगु दु (श्रेष्ठ;११०६:८७-९५) । थथे नेवाःतयग मे 
थुलिमछि संख्यात्मक रुपं न्हापां संकलन जूगु सफू थ्व खः । 

थथे लिच्छवीकालय्‌ हे नेवा: लोकसस्कृतिया बारे विदेशीतयूसं तक चर्चा 
यायूबहजुइक प्याखं क्यनेधुंकूपिं वास्तुकला, मूर्तिकला, चित्रकला अथे हे वाणिज्य 
कृषि, उद्योग आदिपाखें मध्यकालय्‌ हे नेपालमण्डलयात सुसंस्कृत गौरवशाली 
जुइकेगुली तिब: ब्यूपिं शाह राणाकालया प्रतिकूल वातावरणय्‌ नं सितलामाजु, 
रानी विजयालक्ष्मी थें जा:गु मे हाला: तत्कालीन शासकतयगु अन्या: अत्याःयात 


निर्भिकरुपं ब्वइपिं दाफा भजन हाला नेवा: लोकमेया परम्परायात म्वाकातःपिं, 
घ 


गुंपुन्हि, येयाः पुन्हीबलय्‌ ख्याल: प्याखं क्यनाः लोकप्याखंयात निरन्तरता बियाच्वंपिं, 
थी थी इलय्‌ पुजा आदी बाखं कना: बाखंधा:यात त्वा:मदयूकूपि; हुचापतिं खँत्वा:खँभाय्‌ 
छुना: थःगु भाषायात जीवन्तता बियावःपि, नेवाःतयूसं थःगु जातिया लोकसाहित्य 
लोकसंस्कृतिया बारे चर्चा परिचर्चा अध्ययन संकलन यायगु ज्या प्रजातन्त्र लिपा 
हे जक यात धायूमा:। सत्यमोहन जोशीया १०६९दय्‌ धर्मोदय पत्रिकाय्‌ पिदंगु 
नेवाःतय्‌गु उखानयात कया: चर्चा यानातःगु नेवा: उखान बखान' लेख हे नेवाःलोकवार्ता 
सम्बन्धी न्हापां चर्चा परिचर्चा जूगु लेख खः । मानदास तुलाधरया १०७६द्‌य्‌ मल्ल 
शाहकालया मे सफूनिसें नेवा:मे संकलनय्‌ नेवाःतय॒गु नं पला: न्ह्यात धाय्‌मा: । थ्व 
पलाखय्‌ लिपा ठाक्रलाल मानन्धर, प्रेमबहादुर कसा: आदिपिन्सं साथ बियादिल । 
लोकबाखंया ख्यलय्‌ करुणाकर वैद्यजुं १०७८द्‌य्‌ नेपाःया पुलांबाख' पुलांबाखं 
पुचःया सफू पिकया: पुलांबाखं संकलन याय॒गु परम्परा न्ह्याकादिल । थम्हं हे जक 
थजाःगु संकलन प्यंगुलिं मयाक पिकयादिलसा प्रेमबहादुर कसा:, केशरलाल आदिपिन्तं 
नं थ्व ख्यलय्‌ साला हयादिल । प्रेमबहादुर कसा: नं नेवाःतय्‌ अतिक लोक ह्वाःगु 
लोकमे,'बाखंमे'या नामं मेया संकलन पिकया: जक मखु ताहाक:गु भूमिका माफत 
उकिया चर्चा परिचर्चा नं याना: नेवा: लोकवार्ताया ख्यलय्‌ न्हूगु आयाम तनाबियादिल । 
अथे हे वयूकलं जुजु जयप्रकाश मल्लया रत्नेश्वर प्रादुर्भाव नांयागु प्याखं सफू 
प्रकाशन जक यानादीगु मखु व सफुली ताहाकःगु भूमिका च्वयाः प्राचीन नेवाः 
प्याखंया परम्परा इतिहास, स्वरुप, प्रवृत्ति आदियात नं म्हसीके बियादिल । केशरलाल 
श्रेष्ठ १९६१ सनं 1,072 & 17,९५९० ० ॥\९4। व मेमेगु बाखं नं अंग्रेजी भाषां 
अनुवाद याना नेवाःलोक बाखंया रसपान विदेशीतयूत नं याके बियादिल । अथे हे 
सत्यमोहन जोशी नेवा: लोकवार्ताया छम्ह आधिकारिक व्यक्तिया रुपय्‌ धस्वानादिल । 
नेवा: लोकवार्ताया थी थी विषयसम्बन्धी अध्ययन विश्लेषण यानात:गु सत्यमोहन 
जोशीया च्वखँ मुना - नेवाः व नेवाः लोकसाहित्य सफू हे पिदन। थ्व सफ 
सत्यमोहन जोशीया थी थी इलय्‌ थी थी पत्रपत्रिकाय्‌ पिदंगु लोकवार्ताया विविध 
विषयया अध्ययन विश्लेषण यानात:गु लेखसंग्रह खः। थुलिजक मखु वयकलं 
११०६द्‌य्‌ थःगु संयोजकत्वय्‌ नेपालभाषा एम.ए. तगिमय्‌ लोकसाहित्य विषय कयाः 
ब्वनाच्चंपिं विद्यार्थीत मुंकाः नेवाःलोकवार्ताया संरक्षण सम्वद्धनया तातुना 'लोक 

साहित्य परिषद्‌'या स्थापना यानादिल । 
थौंकन्हे थ्व संस्थां लोकवार्ता विषयय्‌ सफू पिकायगु, थ्व क्षेत्रय्‌ अध्ययन 
अनुसन्धान न्ह्याकेगु, थ्व ख्यलय्‌ ज्या याःपिं मेमेपिं व्यक्ति, संघ संस्थायात हःपाः, 
सिरपा: बीगु आदि ज्या यानाः वयाच्वंगु दु । अथे हे नेवाः लोकवार्ताया महत्व 

वाःचायका त्रि.वि. नेपालभाषा केन्द्रीय विभागं एम.ए.या नियमित कक्षा संचालन 
जुसांनिसें लोकसाहित्ययात नं थःगु पाठ्यक्रमय्‌ दुथ्याक्गु दु । थथे लोकवार्ताया 
उपादेयता थौ अप्व: खनेदया वःगु व विद्यार्थीतय्‌ थ्व विषयप्रति अप्वः आकर्षण 
दयावःगु, नेपालभाषा केन्द्रीय विभागयात नेवा: अध्ययन केन्द्रकथं विकास यानायंकेगु 
विभागया आजु जूगुलिं नेपालभाषा केन्द्रीय विभागं थुगुसीया एम.ए. पाठ्यक्रम 
परिमार्जनया भवलय्‌ लोकवार्ता यात एम.ए. प्रथम वर्षया न्यागूगु पत्रया रुपय्‌ ( 
१०० नं.) अनिवार्य विषयकथं दुथ्याकूगु दु । एम.ए.या पुलांगु पाठ्यक्रमय्‌ थ्व विषय 
दुथ्याकात:साँ लोकवार्ताकथं मखु लोकसाहित्यकथं अर्थात्‌ नेवाःलोकजीवनया 
सीमितपक्षया अध्ययनकथं जक दुथ्याकातःगु दु । छगू इच्छाधीन विषयकथं जक 
जूगु दु । थुकथं आःया पाठ्यक्रमय्‌ नेवाः लोकवार्ता धका लोकवार्ताया सैद्धान्तिक 
ज्ञानया नापं लोकसाहित्यया थी थी पक्ष लोकबाखं, लोकमे, लोकगाथा, लोकनाटक 
तथा लोकभाषा, लोकप्रविधि, लोकप्रदर्शनकारी कला, लोकउपचार, लोकविश्वास 
आदि धकाः नेवा: लोक जीवनया वृहत्‌ पक्षयात दुथ्याकेगु याःगु दु । नापं विद्यार्थीपिंत 
सैद्धान्तिक ज्ञानया नापं क्षेत्रकार्य याकेगु प्रावधान नं पाठ्यक्रमय्‌ दु । 

नेवाःत लोकवार्ता ख्यलय्‌ तःमि जुयाः नं थ्वया सकलन याना: लिखितरुपय्‌ 
तयाः अध्ययन विश्लेषण यानातःगु सफू म्हो जूगुलिं थ्व विषय ब्वनीपिं विद्यार्थीतय्‌त 
पाठ्यसामग्रीया अभाव जूगु नेपालभाषा केन्द्रीय विभागयात छगू चुनौति जूगु दु । 
फलतः: लोकवार्ताया प्राध्यापनयात माःगु पाठ्यज्वलं थःम्हं हे ताःलाकेमाःगु थुकियात 
माःगु दक्ष जनशक्ति नं विभागं हे तयार याना: यंकेमा:गु विभागं वाःचायूकल । थ्व 
हे कथं आ: थथेंयात विभागया हे १४म्ह लगनशील शिक्षक तथा विद्यार्थीतयूत 
एम.ए. लोकवार्ताया पाठ्यांशया थी थी विषयय्‌ कार्यपत्र च्वका: उकियात कार्यशाला 
गोष्ठीपाखें परिमार्जित याका: सफू पिकायूगु विभागं निर्णय यात । गोष्ठीयात छुं 
आर्थिक सहयोग विश्वविद्यालय अनुदान आयोगं बिल । कार्यपत्रया टिप्पणी सत्यमोहन 
जोशी, प्रा. डा. चुडामणि बन्धु, प्रा. तुलसी दिवस, प्रा. डा. त्रिरत्न मानन्धर, प्रा. 
डा. तेजरत्न कसाकार प्रा. डा. सुन्दरकृष्ण जोशी, प्रा. माणिकलाल श्रेष्ठ, प्रा. 
प्रेमशान्ति तुलाधर, प्राज्ञ रामशरण दर्नाल, सहप्रा. डा. तुयुबहादुर महर्जन आदिपिंसं 
यानादिल । वयकःपिं सुभायया पात्र खः। थुकथं फुक्कसिगु गुहालिं स्वन्हुयंकं 
लोकवार्ता कार्यशाला गोष्ठी जुल । कार्यपत्रयात सफूया रुप बीगु विभागया 
योजनायात माननीय सभासद्‌ तीर्थराम डंगोलजुं निजि खर्च सफ्‌ पिकयाबीगु बचं 
बियादिल । थःगु मातृभाषा, थःगु जातीय संस्कृतिप्रति स्नेह ममतायात वय्‌कलं 
क्यनादिल । दाता तीर्थराम डंगोलया सुभावकथं सफू फक्व याकनं प्रेसय्‌ थ्यंकेगु 
च 


कृतः विभागं यात । तर कार्यपत्रय्‌ टिप्पणीकार तथा सहभागीपिनिगु सुझाव नं 

तया: परिमार्जन यायमाःगु व मेमेगु प्राविधिक कारणं विभागं मनंतुनाथें याकन 

पिथने मफुत । 
थी थी कार्यपत्र थी थी च्वमिया च्वइगु पह पाइगु स्वाभाविक खः तर अथे 

खया: नं च्वयगु ढाँचाय्‌ न्यूनतम एकरुपता व वैज्ञानिकता हय्‌गु कृत: यायगु विभागं 
निर्णय यात । थ्व हे कथं 

लेखनया नितिं - 

१. निग: स्वरवर्ण नापं वःसा स्वायूगु । गथे - किइ = की 

२. फयांफत्तले चिनाआखः मछ्यलेगु । गथे - क्वथा = कोथा 

३. क्रियाया दथुइव:गु ये = य्‌ छयलेगु । 

४. प्रकाशन द॑ नेपालसंवतय्‌ हिलेगु 

लिधंसा ज्वलं न्हयब्वयगु शैली - 

१. थर, नां (कनां/बिनां बाहेक नां दकव स्वायूगु), साल, सफ्यानां ( 
इटालिक्स) / संस्करण / प्रकाशन जूगु थाय्‌ : प्रकाशक । (सफुती 
प्रकाशित द॑) 

पराजुली, कृष्णप्रसाद, ११२८, नेपाली लोकगीतको आलोक । निगूगु संस्करण 
काठमाडौं : रत्न पुस्तक भण्डार (विसं २०६४) । 

२. थर, नां ( कुनां/बिनां बाहेक नां दकव स्वायगु) साल, च्वसु, पत्रिका, वर्ष, 
अंकः पौ । 

वज्राचार्य, मदन 'सेन', ११०८, “उलिंचा बाखं थुलिंचा” खँभाय्‌ छगू चर्चा । 
नायूखिं, २२: ६९- ८०। 

३. थर, नां ( कुनां /बिनां बाहेक नां दकव स्वायगु) साल, च्वसु, (1 एत., ( 
सफ्‌), पौल्याः । 

जोशी, सत्यमोहन, ११२२, लोकबाखंया लिधंसा खँ । रेवती राजभण्डारी (मं.), 
न्हायू सदु बाज्या। यँ : नेपालभाषा एकेदमि, पृ. ९२-९४ । 

४. थर, नां ( कुनां /बिनां बाहेक नां दकव स्वायूग) साल, कार्यपत्रया नां, 
प्रस्तुत जूगु थाय्‌, मिति । 

थ्व हे कथं सम्पादनया भवलय्‌ सन्दर्भ धलः बीगु, पादटिप्पणी मबिसे 
पारेन्थेसिस जक बीगु, नेपाल सम्वत्‌ जक छयलेगु, आखःया फन्ट, आखःया साइज 
छगू हे तयगु आदि जक एकरुपता बीगु तर च्वमिपिनिगु विषयवस्तु प्रति व्याख्या 
विश्लेषण आदियात उक्त च्वमिं हे वं ज्वंगु विषयप्रतिया विशेषज्ञ भा:पाः वयात हे 
तोतेगु जुल । थ्व सफू नेपालभाषा केन्द्रीय विभागया लगनशील, जांगर व जोशं 
जाःपिं शिक्षकपिनिगु तथा पूर्व विद्यार्थीपिनिगु लोकवार्ता सम्बन्धी थ्व न्हापांगु मंका: 
कृत: खः । सकसिगु थथे हे गुहालि व भलसा दतधाःसा विभागयात थज्यागु ज्याय्‌ 
न्ह्यांवनेगु अझ हःपा: दइ, थःगु प्राज्ञिक गतिविधि सफलतापूर्वक न्ह्याका: यंकेफइ । 
विभागयात नेवा: मात्रया आस्था व गौरवया केन्द्रकथं प्रतिस्थापित यायफइ धैगु 
नेपालभाषा केन्द्रीय विभागया विशवास ख: । 

अन्तय्‌ थ्व लोकवार्ता सम्बन्धी सफू पिकायखंगु लसताय्‌ दकलय्‌ न्हापां 
सफूया निंतिं थःगु नुगः क्वसायूका सफू पिकायूत माःगु खर्च ता:लाकादीम्ह 
हनेवहःम्ह सभासद्‌ तीर्थराम डंगोलयात सभाय बियाच्वना । अथे हे थुगु सफूया 
देवःया नितिं प्रायोजन यानादीम्ह द राइजिङ सन प्रिन्टर्सया सह-प्रा सृजना प्रधान 
व गोष्ठी सञ्चालन यायत आर्थिक गुहालि या:गु संस्था विश्वविद्यालय अनुदान 
आयोग व तुच्चाया नितिं गुहालि यानादीम्ह रीतादेवी प्रधान जोशी नं उलि हे 
सुभायया पात्र खः । कार्यपत्र च्वयादीपिं १४ शिक्षक व पूर्व विद्यार्थीपिंत नं दुनुगलंनिसें 
कृतज्ञता देछाना च्चना, वयूकःपिनिगु लगनशीलता, प्रतिवद्धता न्ह्याबलें ल्यना: हे 
च्वनेमा । 

अथे हे थःपिनिगु अमूल्य ई बिया: गोष्ठी ब्वतिकयादीपिं सकल शिक्षक, 
विद्यार्थी पाहाँपिंत सुभाय्‌ देछाना । गोष्ठीया इलय्‌ माःबलय्‌ माःकथं व्यवस्था 
यानादीपिं विभागया कर्मचारी पासापिं फुक्कसितं उलि हे साधुवाद्‌ ज्ञापन यानाच्वना । 

